
PRATARMĖ 


Nemėgstu skaityti pratarmių ir juo labiau rašyti. Susilaiky- 
čiau ir šį sykį, jeigu mano knygai nereikėtų kai kurių paaiš- 
kinimų. 

Parašyti šį romaną mane įkvėpė istorinis įvykis: XVIII am- 
žiaus pabaigoje, kilus maištui „Bounčio“ laive, keli matrosai 
pabėgo iš Taičio, kur Britanijos admiralitetas pernelyg lengvai 
galėjo juos sučiupti, ir vidury Ramiojo vandenyno atrado ma- 
žylę negyvenamą ir iš visų pusių beveik neprieinamą Pitkerno 
salelę. Šioje salelėje buvo derlingos žemės, ir maištininkai būtų 
galėję laimingai nugyventi amžių, jeigu nebūtų susivaidiję su 
savo palydovais taitiečiais. Britai stojo į negailestingą kovą 
su čiabuviais, ir tik po dvidešimties metų pasaulis sužinojo 
visas, gal būt, ir ne visai palikimas šios kovos smulkmenas, 
Vienas gyvas likęs salietis jas papasakojo anglų kapitonui, at- 
radusiam šią mažylę koloniją. 

Tas kapitonas, sąžiningas, dievotas ir sentimentalus žmogus, 
nė kiek neabejojo buvusio „„Bounčio“ matroso žodžiais, juoba 
kad anas į senatvę pasidarė be galo pamaldus ir uoliai vedė 


! Šia proga noriu išreikšti giliausią padėką mis Nensi Mezers, kuri 
man didžiai pasitarnavo Pitkerno salos istorijos studijomis. + 

doros keliu savo globotinius — moteris ir vaikus. Taigi kapi- 
tonas, sugraudintas ir apšviestas, grįžo į Angliją ir nuostabia 
anglų kalba nupasakojo Pitkerno salos karo istoriją, kaip ją 
buvo girdėjęs iš atgailaujančio maištininko lūpų!. 

Šiuo gana šykščiu pasakojimu — vieninteliu ir, kaip matėme, 
ne itin patikimu šaltiniu — remiasi visi autoriai, iki šiol] mėgi- 
nę atkurti kolonistų likimą toje mažytėje bendruomenėje, kuri 
gyveno ir žudėsi saloje tuo metu, kai nepalyginamai didesnės 
kraujo upės liejosi Europoje. 

Ši istorija dėl tam tikrų priežasčių, kurias paminėsiu že- 
miau, ilgus metus nepaprastai jaudino mano vaizduotę: rodos, 
1952 metais ją pirmą kartą papasakojau Morisui Merlo-Ponti 
viename Reno restorane. Jeigu šios knygos neparašiau anks- 
čiau, tai tik dėl to, kad tuomet ją vaizdavausi kaip istorinį 
romaną. Savaime suprantama, panašaus romano nebūčiau ga- 
lėjęs parašyti: mūsų žinios apie karą Pitkerno saloje pernelyg 
skurdžios, ne itin tikros ir pernelyg mįslingos savo lakoniš- 
kumu. 


Tik 1958 metais sėdau rašyti knygą, kurią skaitytojas malo- 
nės įvertinti: nusprendžiau mesti šalin Istoriją ir papasakoti 
paprasčiausią istoriją, kur galėčiau pasinaudoti tikraisiais įvy- 
kiais kaip schema ir nevaržomai prasimanyti kokius tik noriu 
veikėjus ir įvykius. Tuomet jau nebeėmė nuobodulys, kuris 
piauna tinginiaujantį istorinių romanų rašytoją. Jau nekalbu 
apie stilių ir stilizaciją, kurios turėčiau laikytis — nors tai ir 
ne pernelyg sunku — nuo pradžios iki galo. Nei apie 
tikruosius įvykius, kurie vienaip ar kitaip, kartais gal vi- 
siškai nelauktai, būtų mane vertę prie jų taikyti savo veikėjų 
charakterius. 

Be abejo, aš ir nemanau iš aukšto žiūrėti į visiškai pagrįstą 
literatūrinį žanrą — pats irgi esu jam aukojęs savo dvasines 
jėgas. Tačiau, šiaip ar taip, Jis tik tuomet pagrįstas, kai I st o- 

rija esti verla dėmesio, kai ji nėra vielinio ir anekdotinio 
pobūdžio. Man rodos, niekas man neprikiš, kad mažoje sale- 
lėje vidur Ramiojo vandenyno įkurdinau ne tuos žmones, ku- 
rie iš tikrųjų joje gyveno. 

Taigi ši knyga anaiptol ne Pitkerno salos kronika. Šis ro- 
manas — tai paprasčiausias romanas, ir jis vertingas tik savo 
aktualumu, lyriniais nukrypimais, kuriuos — kartais sąmoningai, 
kartais nejučiomis — semiuosi, be abejo, iš savo gyvenimo, ta- 
čiau, svarbiausia, jis primena tą baisų pavojų, kuris gresia 


žmonėms mūsų nepatvarioje planetoje. R M 


PIRMAS SKYRIUS 


Perselas perėjo baką, sukdamas akis nuo matrosų. Puikiai 
apsitaisęs, sočiai pavalgęs, jų tarpe jis visad nukaisdavo iš 
gėdos. Jis patraukė į pirmagalį ir užsikvempė ant borto. Abi- 
pus forštevenio it vešlūs ūsai driekėsi puta. „Blosomas“ skrodė 
bangas. 

Perselas atsigręžė. Žvangindami kibirus, matrosai šveitė denį. 
Jis atsiduso, nukreipė į šalį akis ir, abiem rankom pasirėmęs 
ant turėklų, apžvelgė visą laivą. Gražuolis! Iki pat horizonto 
saulėje spindėjo ilgos Ramiojo vandenyno vilnys, nuo šoninio 
pietryčių brizo visi trys stiebai sviro į kairę. Atskubėjusi 
banga kilstelėdavo „„Blosomo“ nosį, ir jis, Išpūtęs visas bures, 
nesisupdamas užlėkdavo ant keteros ir net nekrūptelėjęs gra- 
žiai nusileisdavo į duburį. ,„Gražuolis“,— pagalvojo Perselas, 
ir širdis nutirpo iš meilės. Nuo forštevenio iki paskuigalio 
viskas išžvilginta, nudailinta; nosis lengvai rėžia vandenį; ta- 
kelažas naujutėlis. Ne veltui prieš pusantrų metų, perplaukęs 
Lamanšą, „„Blosomas“ be vargo paspruko nuo Sen-Malo piratų. 

Perselas sukluso. Iki salos buvo netoli, o paukščių — nė 
balso. Vandenynas buvo tylus, tik kartais supliukšėdavo banga. 
Tačiau Perselo ausis pasiekė garsai, kurių jis taip mėgo klau- 
sytis, gaiviam brizui pakilus: girgždėjo didžiuliai mediniai blo- 
kai, vantuose švilpavo vėjas, o apačioje, už nugaros, foršteve- 
nis nenuilstamai rėžė vandenį — švelniai, lyg kas šilką plėštų. 


Perselas vėl pažvelgė į matrosus. Ir vėl suspaudė širdį, regint 
tuos liesus kūnus, ir jis ėmė krimstis, kad štai stovi sau II 
grožisi „„Blosomu“; ūmai jis mėšlungiškai apgniaužė turėklus 
ir įnirtęs pagalvojo: „Tai beprotis!“ 

Jis išsitraukė laikrodį, dirstelėjo į jį ir griežtai suriko: 

— Džonsai! Beikeri! 

Matrosai Džonsas ir Beikeris, kruopščiai pririšę plaušines 
šluotas, puolė prie jo. 

— Lagą!-— tarė Perselas. 

— Klausau, leitenante,— atsakė Beikeris ir akimis nusišyp- 
sojo Perselui, nors nė vienas raumenėlis nekrustelėjo rudame 
taisyklingame jo veide. Leisti lagą buvo lengvas darbas — 
neatsitiktinai Perselas antruoju matrosu pasirinko Džonsą, Bei- 
kerio svainį. 

— Pradėkite, — griežtu valdingu balsu įsakė Perselas. 

Ir veik patyliukais pridūrė: 

— Pasisaugokite. Ypačiai Džonsas. 

— Klausau, leitenante,— atsakė Beikeris. 

Perselas palydėjo juos akimis ir, vėl perėjęs baką, dingo sa- 
vo kajutėje. 

Jutas buvo tuščias, ir Beikeris šnipštelėjo Džonsui: 

— Paklausyk mano patarimo: laikyk liežuvį už dantų. 

Jis smeigė pirštu žemyn ir pridūrė: 

— Tas šuva visur turi ausis. 

— Nemanyk, kad aš vaikas, — piktai suniurnėjo Džonsas ir 
įtempė krūtinės raumenis. 

Jis čiupo smėlio laikrodį ir tuo metu, kai Beikeris įmetė 
lagą į jūrą, apvertė jį ir prisikišo prie akių. Jis nepaprastai 
mėgo žiūrėti, kaip plonyte srovele į apatinę kolbelę byra ma- 
žytės smiltys, o lago lynas tuo tarpu vyniojasi nuo būgno 
ir nyksta už borto. Jis galėtų žiūrėti ir žiūrėti — niekad jam 
neįgrisdavo. Džonsą apimdavo nuostabiausia galybės pajauta, 
rodos, jis pats varytų ,„Blosomą“ į priekį. 

Kai išbira paskutinė smiltelė, Džonsas oriai žvilgtelėjo į savo 
svainį ir tarė: „Viskas!“ Beikeris kaip mat sustabdė būgną ir, 
ištraukęs lago lyną, suskaičiavo mazgus. 

— Devyni su puse,— suburbėjo jis panosėje, neramiai dirs- 
čiodamas į juto trapą. 

— Nieko sau!-— šūktelėjo Džonsas. 

— Tegu mane skradžiai!-— įsiutęs sušnypštė Beikeris.— Ku- 
rių velnių tu džiaugiesi kad ta prakeikta gelda lekia it 
sudegusi? 

Jis užvyniojo lago lyną ant būgno, pakėlė galvą ir, paste- 
bėjes, kad Džonsas stovi nepatenkintas, nusišypsojo. 

Tuo metu kažkieno sunkūs žingsniai subildėjo kairiuoju juto 
trapu, ir abu matrosai, dar Bertui nepasirodžius, sustojo kaip 
nudiegti. 

— Nežiūrėk į jį — vos girdimai kuštelėjo Beikeris, ir jo šir- 
dis ėmė daužytis krūtinėje. Bertas ypačiai kibo prie naujokų — 
Beikeris bijojo dėl Džonso. 

Prisimerkęs, tarsi jį būtų žilpinusi vakaro saulė, Beikeris 
žiūrėjo į besiartinantį Bertą ir su neapykanta narstė skonin- 
gus rūbus, aptempusius gigantišką kapitono figūrą. Švarutis 
nuo dviragės kepurės iki sagėtų batelių galiukų, išvaizdus: 
baltutėlis it sniegas nėrinių žabo, švarkas plačiais rankovių 
atvartais, baltutės standžiai aptemptos kojinės, paauksuotos 
sagos, blizgančios kaip veidrodis. „Šiukšlė“,— pagalvojo Beike- 
ris, ir jo akys priešiškai sužibėjo. Tegu Bertas ima nagan jį, 
Beikerį, o ne Džonsą. | 

Per du žingsnius nuo matrosų Bertas sustojo, pražergęs savo 
ilgų ilgiausias kojas, ir metaliniu balsu paklausė: 

—- Kiek? 

— Devyni su puse mazgo, kapitone, — atsakė Beikeris. 

— Puiku. 

Plačiai išsižergęs ir sunėręs už nugaros rankas, Bertas žiurk- 
sojo į abu matrosus. Nė dėmelės ant kelnių baltomis ir raudo- 
nomis juostelėmis, švariai nusiskutę, plaukai trumpai pakirpti. 
Beikeris galva siekė kapitonui paširdžius, ir Bertas domiai ste- 
beilijosi į tamsias, kažkur apačioje žibančias matroso akis. 
Velnių priėdęs tas velsietis! Mandagus, kruopštus, pavyzdin- 
gas, o nekenčia jo, nors to ir neparodo. Berto nugara perbėgo 
saldus virpulys. Pavyzdingas? Pagyvensim — pamatysim! Spės 
dar suklupti. Visi suklumpa. 

— Galite eiti, — tarė Bertas. 

Beikeris ir Džonsas nuėjo prie matrosų, jau plaunančių bako 
denį. Bosvelas stovėjo atsišliejęs turėklų, laikydamas rankoje 

lynelį, kurio galas tįsojo susiraitęs jam po kojomis. Kai Bei- 
keris ir Džonsas ėjo pro šalį, jis pakėlė savo dogišką snukį 
ir grasiai sušnopavo pro nosį. Jie niekuo neprasikalto, be to, 
ir pats Bosvelas ką nors prikišti jiems negalėjo. Tiesiog jis 
įprato urgzti, ir tiek. Kas kartą, kai matrosai eidavo pro šalį, 
jis nejučiomis imdavo niurzgėti. 

Beikeris ir Džonsas puolė prie savo šluotų ir ėmė jas atriši- 
nėti, dėdamiesi, kad baisiai skuba, tačiau neįstengia atnarp- 
lioti mazgų. 

Denis švarėjo labai pamažu. Vos tik Bosvelas įremdavo į mat- 
rcsus mažytes akis, visi įnikdavo brūžuoti šluotomis, nors 
niekas ir negalvodavo plėšytis. Bet kai Bosvelas nusisukda- 
vo — žaidimas kaip mat nutrūkdavo. Matrosai tik braukydavo 
paviršiumi, bet denis nuo to nė kiek nėjo švaryn. 

Bosvelas kiaurai juos permatė, tačiau nutarė tuo tarpu nieko 
nesakyti: jis nelabai pasitikėjo šia komanda. Biauriausi matrosai 
„Diosome“. Neužauga Smadžas — tikra gyvatė. Meklaudas — 
gudrus ir pavojingas. Metisas Vaitas — įtartinas tipas. Beike- 
ris — pasiutęs vyrukas. Visi kiti — musės nenuskriaus. Bet ir 
šis ketvertas visiems galvas susuks. Taip pagalvojęs, jis ko 
nesprogo iš pykčio. Jis kimiai sulojo ir šėrė lyneliu per denį, 
vis dėlto vengdamas kuriam nors suduoti. 

Nuo juto Bertas negalėjo matyti, kaip plaunamas denis. Ta- 
čiau, išgirdęs sulojant bocmaną ir pliaukšteliant lynelį, suprato, 
kad niekam nekliuvo. Jis augte įaugo į denį, ištempė kaklą 
ir įsmeigė akis į priekį. Veikiausiai ten, ant bako, vyksta keisti 
dalykai. Jo sarginis šuo pabūgo. Bertas sumanė pažiūrėti, kas 
ten dedasi, ir iš lėto ėmė sėlinti prie bako, kad niekas jo ne- 
pastebėtų. 

Tuo tarpu laivo jungą Džimis kyštelėjo pro liuką savo vai- 
kiškai naivų veiduką. Paskui išsiropštė ant denio, vienoje ran- 
koje laikydamas kibirą pamazgų. Nuo ankstyvo ryto jis talki- 
ninkavo kckui kambuze ir šiandien pirmąsyk įkvėpė gaivaus 
Oro. 

Matrosai, išvydę jungą, apsidžiaugė. Bosvelas tai pajuto, nu- 
sisuko nuo jų ir įsistebeilijo į jūrą. Jei jis tyli, galima per 
daug nesiplėšyti. Dėl visa ko garsiau šiūruodami, matrosai atsi- 
tiesė, ir blausios jų akys pagyvėjo, dvejetas ar trejetas vog- 

čicm mostelėjo Džimiųj. bet nė vienas nedrįso jo pašaukti 
balsu. Tie nuogi iki juosmens vyrai dryžuotomis kelnėmis 
buvo visai išėję iš kūno: šonai kembri, pečiai sulinkę, nugaros 
išraižytos ilgais randais. 

Prisimerkęs nuo saulės, nutvieskusios denį, Džimis linksmai 
žvilgtelėjo į matrosus, pamosavo jiems kaire ranka ir nei iš 
šio, nei iš to susijuokė. Jis buvo tik dvejais metais jaunesnis 
už Džonsą, tačiau daug lieknesnis, silpnesnis, jo veidas visiškai 
dar vaikiškas, apvalus, ir juokiantis ant dešiniojo skruosto at- 
sirasdavo duobukė. Jis priėjo prie dešiniojo borto su kibiru 
pamazgų rankoje, pažvelgė į bangęles, putojančias palei bortą, 
paskui kilstelėjo galvą ir nustėro, tik širdis smarkiau sutvak- 
sėjo: horizonte pro ryto miglą — jis aiškiai matė — iš vandens 
kilo lėkšta sala, pasipuošusi kokoso palmių vainiku. Vėjas at- 
nešė lapų ir laužų kvapą. Džimis girdėjo iš matrosų, kad jie 
plaukia prie Tuamotu salų, ir, nors laivas neketino čia sustoti, 
vien žemės vaizdas jį pakerėjo. Ištempęs kaklą, prasižiojęs, jis 
žiūrėjo į horizontą, į pirmąsyk pietų jūrose matomą salą, ir jo 
mėlynos it porcelianas akys padrėko iš laimės. 

Tuo metu didžiulis kriugždų būrys, prašvogždęs pavandeniui, 
pasiekė laivą, ūmai šovė lig pat marselių ir, spigiai krykšda- 
mas, ėmė sukti plačius ratus apie bizanstiebio viršūnę. Džimis 
sekė juos akimis, nejučiomis braukdamas per savo trumpai kirp- 
tą galvą su dviem vaikiškais kuokšteliais ant kaktos. Valandėlę 
jis stovėjo, Žiūrėdamas į paukščius ir glostydamas savo papu- 
rusius plaukus, paskui, kai kibiras nusvėrė jam ranką, prisimi- 
nė, ko čia siųstas, ir padarė nedovanotiną jungai klaidą: pa- 
mazgas šliūkštelėjo ne pavėjui, o prieš vėją. Savaime supran- 
tama, kone pusė vandens bloškė jam į veidą, ir Džimis, išgirdęs, 
kaip kažkas nusikeikė, grįžtelėjo. Prieš jį stūksojo Bertas. Ke- 
letas lašų užtiško jam ant švarko. 

— Atleiskite, kapitone, — pasakė Džimis, išsitempdamas ir 
kilstelėdamas akis. | 

Užvertęs galvą, jis žiūrėjo aukštyn į ramų Berto veidą. Iš 
apačios jis tematė jo smakrą, išsišovusį lyg laivo paskuigalis, 
ir šnerves, nepaprastai tiksliai it skliautai siaurėjančias į viršų. 
Bertas mokėjo augte įaugti į denį ir sustingti, rodos, matei ne 
gyvą žmogų, o jo statulą. Jis buvo tamsaus gymio, ir suak- 

menėjusiame, įdegusiame, tartum iš bronzos iškaltame jo veide 
vien akys atrodė gyvos, šaltos ir aštrios it plieniniai ašmenys. 

Bertas įrėmė akis į Džimį. Jungos lūpose dar nebuvo užge- 
susi šypsena, veidu dar klaidžiojo džiugesys, kuris jį apėmė, 
išvydus salą. 

— Jūs šypsote?— metaliniu balsu paklausė Bertas. 

— Ne, kapitone, — atsakė Džimis. 

Kapitonas Bertas tebestovėjo sustingęs, plačiai išsižergęs, ran- 
kas sukryžiavęs ant krūtinės. Kažkur toli, apačioje, jis matė 
apvalainą Džimio veiduką, naivias jo akis, du kuokštelius, sty- 
rančius ant kaktos. Bertas negalėjo suklysti. Vaikiškame veide- 
lyje nė šešėlio nepaklusnumo. Junga žiūrėjo Bertui į veidą 
patikliai, kaip kad paprastai žiūrėdavo į suaugusius. Praėjo 
keletas sekundžių, Bertas vis tylėjo. Džimis sumišo ir bandė 
droviai nusišypsoti. 

— Jūs šypsote?— tučtuojau paklausė Bertas tokiu grasiu bal- 
su, kad Džimiui net širdis nutirpo iš baimės ir lūpos taip išsi- 
viepė, jog atrodė, kad jis šypso. 

Berto nugara perbėgo saldus virpulys. Net sužvėrėjęs jis 
griežtai laikėsi formalumų. Jam ranka nepakildavo smogti arba 
nubausti auką, jeigu ji niekuo nebūdavo prasikaltusi. Taip 
elgdamasis, Bertas visai nesirūpino, kokį įspūdį padarys žiūro- 
vams. Jam nė motais, kas ką apie jį pasakys ar pagalvos. 
Tik vienam Bertui buvo svarbūs tie formalumai. Jis pats su- 
galvojo taisykles tam žaidimui, kurį diena iš dienos žaidė su 
savo įgula, ir šventai jų laikėsi. 

— Taigi,— kalbėjo jis su įprasta ramybe,— taigi jūs šypso- 
te. Jūs iš manęs tyčiojatės. 

— Ne, kapitone,— drebančiu balsu atsakė Džimis, jausda- 
mas, kaip nebenuvaldomai trūkčioja ir viepiasi lūpų kertelės. 
Siaubo apimtas junga suprato: jeigu jis nesusitvardys, Bertas 
pasius iš pykčio, bet kuo labiau jis stengėsi nutaisyti įprastinę 
miną, tuo plačiau šiepėsi jo lūpos. 

Bertas stengėsi stovėti kuo tvirčiau ir kuo įdėmiau žiūrėti 
į berniuką. Jis žinojo: užtęsęs tylą, jis privers jungą padaryti 
tai, kuo jį kaltina. 

— Jūs šypsote!-— riktelėjo jis baisiu balsu, ir Džimis, jau 
visiškai nesivaldydamas, dar plačiau nusišypsojo. 

Valandėlę Bertas mėgavosi pergale. Jis išlošė žaidimą. Junga 
prasikalto. Taisyklės nepažeistos. 

— Ką gi, pats kaltas, — tarė jis su apsimestine pagaila. 

Jis giliai atsiduso, ir šaltos jo akys sužibo. Paskui atstatė 
koją į priekį, pasviro ant jos ir atsivėdėjęs smogė Džimiui 
kumščiu. Junga nespėjo nei išsilenkti, nei prisidengti ranka. 
Smūgis kliuvo jam tiesiai į veidą. Matrosas Džonsonas, stovėjęs 
per kelis metrus nuo kapitono, vėliau pasakojo girdėjęs, kaip 
nuo smūgio sutraškėję kaulai. ,„Džimis,— pridūrė jis,— žnekte- 
lėjo ant denio it skudurinė Iėlė.“ 

Bertas papūtė dešiniosios rankos pirštus ir, pakėlęs sau ties 
veidu, pajudino, tarsi jie būtų nutirpę. Paskui permetė matro- 
sus buku žvilgsniu, peržergė kūną ir lygiais žingsniais nužirg- 
liojo į jutą. 

Vos kapitonas dingo iš akių, matrosai sustingo. Jie žiūrėjo 
į Džimį. Bosvelas, ir tas sutrikęs nuleido galvą. Jis puikiai ma- 
tė, kad kapitonas smogė kaip reikiant, ir niekaip negalėjo su- 
prasti kodėl. Paskui įsakė Džonsonui šliūkštelti jungai ant gal- 
vos kibirą vandens, — iš jo pusės tai buvo didžiadvasiškas ges- 
tas. Paskiau, pakėlęs galvą ir išvydęs žado netekusius matrosus, 
subliuvo ant jų, tvojo vienam kitam lyneliu, šiaip sau, ir nu- 
drožė šalin. 

Džonsonas — senas, raišas, žilas, į kukšterą susimetęs matro- 
sas, gyslotomis it kanapiniais lynais apraizgytomis rankomis, — 
atmezgęs virvagalį, nukabino kibirą, pasėmė iš jūros vandens 
ir išpylė jungai ant galvos. Kadangi šis dušas nė kiek nepa- 
dėjo, Džonsonas pritūpė ir atsargiai paplekšnojo Džimiui per 
skruostus. Į senatvę Džonsonas apžlibo ir tik pritūpęs įžiūrėjo, 
į ką pavirto jungos veidas nuo Berto kumščio. Senis suvirpėjo, 
suklupo šalia nejudančio kūno ir prispaudė ausį Džimiui prie 
krūtinės. Valandėlę jis klūpojo, nustėręs iš siaubo: Džimio šir- 
dis nebeplakė. 

Kai Džonsonas pakilo, matrosai iš sutrikusio jo veido supra- 
to, kad Džimis mirė. Pirštai mėšlungiškai suspaudė šluotkočius, 
ir duslus, neaiškus Mmurmesys nuūžė deniu. 

— Einu pasakysiu ponui Meisonui,— tyliai tarė Beikeris. 

Meisonas, pirmasis ,„Blosomo“ kapitono padėjėjas, buvo Dži- 
miui dėdė. 

— Neik,— sudraudė Meklaudas.— Bosas tavęs nesiuntė. Pats 
žinai, kuo tau gali baigtis. 

— O aš eisiu, ir tiek, — atsakė Beikeris. 

Jis visas drebėjo iš pykčio ir gailesčio. Jam reikėjo ką nors 
daryti, kad nuslopintų pagundą įsmeigti peilį Bertui į pilvą. 

Jis įbruko savo šluotą Džonsui į rankas ir dingo liuke. Mat- 
rosai dar labiau ėmė šiūruoti šluotomis, kad bocmanas nepa- 
justų, jog nėra Beikerio. Matrosas, pasitraukęs iš darbo be 
viršininko leidimo, baudžiamas: jis dvylika kartų murdomas 
į jūrą nuo išorinio trapo. 

Kai ant denio pasirodė Ričardas Meisonas, griežtas ir rūpes- 
tingai susisagstęs, mMatrosai, kaip vienas, pasigręžė į jį. Per 
dvidešimt žingsnių Meisonas pamatė ant denio dryksantį Dži- 
mio kūną, sustojo ir savo ruožtu pažvelgė į matrosus. Pirmasis 
kapitono padėjėjas buvo stipriai suręstas, siaurakaktis, ket- 
virtainiu veidu, įtrenkęs į penktą dešimtį. Beikeriui pritrūko 
drąsos pasakyti Meisonui, kad Džimis mirė, tačiau iš perkreip- 
to jo veido ir ūmai nuščiuvusių matrosų Meisonas suprato 
viską, ir jam suspaudė širdį. Keliai suvirpėjo, jis vos-ne-vos 
nuėjo tą dvidešimt metrų iki berniuko. 

Tik per metrą nuo kūno jis aiškiai įžiūrėjo Džimio veidą. 
Tarp privertų vokų bolavo akys, nosis buvo suknežinta, su- 
traiškyta galingo smūgio, pro ištinusias ir kraujuotas lūpas 
kraupiai šiepėsi dantys, — atrodė, jis šypso. Meisonas sukniu- 
bo ant denio, pakėlė jungos galvą, padėjo ją sau ant kelių 
ir tyliai, tarsi kalbėdamas pats su savimi, ištarė: „Džimis 
mirė.“ 

Jis nieko nebesuvokė, galvą užplūdo kažkoks balzganas rū- 
kas, jis jautė vien tik laiką, kuris plaukia, plaukia, ir nieko 
neįvyksta. Paskiau jame kažkas atgijo, ir jis išgirdo šnabždesį, 
bet nuostabiai aiškiai: ,Išprotės senis.“ Pakėlė galvą ir pra- 
džioje pamatė vien saulės nutviekstą denį, o virš denio — lyg 
migloje plaukiančius veidus. Paskiau. veidai truputį paryškėjo. 
Matrosai žiūrėjo į Meisoną. Ir tuomet jis prisiminė, jog Džimis 
mirė, nuleido akis, pažvelgė į jo galvą, kurią vis tebelaikė ant 
savo kelių, ir ėmė šnibždėti: ,„Džimi, Džimi, Džimi...' Ir vėl 
jį apgaubė tas balzganas rūkas. Paniška baimė pagavo Meisoną, 
jis mėgino pakelti galvą ir vėl regėti matrosų akis. Tačiau 

tematė vien balzganą dulksną, viskas buvo blyšku ir miglota. 
Meisonas beviltiškai bandė prasiskverbti pro tą dulksną, ir 
galų gale iš jos išplaukė įsmeigtos į jį akys. Meisonas jų 
nebepaleido. Žinojo, kad nevalia paleisti. 

Apčiuopom jis padėjo Džimio galvą ant denio, pasikėlė ir 
žengtelėjo prie matrosų. Sustojo nuo jų per du metrus ir dus- 
liai paklausė: 

— Kas tai padarė? 

Jis stovėjo prieš matrosus, susikūprinęs, nukarusiomis ran- 
komis, klaidžiojančiomis akimis, pražiota burna, tarsi žandi- 
kaulio raumenys jau nebebūtų jo klausę. 

Kažkas vos girdimai tarė: 

— Bertas. 

— Už ką?— vėl paklausė Meisonas tuo dusliu balsu. 

— Už tai, kad jį aptaškė. 

Meisono veidas, paprastai toks tvirtas ir griežtas, subliuško, 
ir tai labiausiai sukrėtė matrosus. 

Meisonas pakartojo tuo dusliu ir silpnu balsu: 

— Už tai, kad jį aptaškė? 

Paskiau jo akys priblėso, ir jis mechaniškai vis tuo pat silp- 
nu balsu pakartojo: „Koks siaubas! Koks siaubas! Koks siau- 
bas!..“ Jis murmėjo tuos žodžius it begalinį gūdų skundą, vos 
krutindamas lūpas, tarsi jam būtų buvę sunku kalbėti. 

— Velniai griebtų!-— pasakė Džonsas.— Negaliu to pakelt! 

— Gal ką nors reikia daryt, leitenante?— paklausė Beikeris. 

Matyt, jis paklausė, trokšdamas nutraukti Meisono aimanas. 
Meisonas iš lėto nukreipė į jį akis. 

— Daryti?— it aidas atsiliepė jis. 

Staiga jo veidas pasidarė griežtas ir ryžtingas, jis išsitempė, 
atlaužė pečius, veik kariškai pasisuko ir, net nestabtelėjęs ša- 
lia Džimio kūno, nudrožė tiesiai prie liuko. Matrosai žiūrėjo 
jam iš paskos, kol jis pranyko. 

Tuomet nuo paskuigalio nuaidėjo galingas Berto šauksmas: 

— Ponas Bosvelai! Jei neklystu, darbas nejuda iš vietos! 

Aizekas Bosvelas — kresnas, plačiapetis, raudonsnukis — iš- 
dygo lyg iš po žemių ir, urgzdamas it šuo, puolė matrosus, 
lyneliu tvodamas čia vienam, čia kitam. Geroką valandėlę 
skambėjo ziaumojimas ir keiksmai. Paskui po savo kojomis 


17 


Bosvelas ūmai išvydo Džimio kūną ir liovėsi staugęs. Gal prieš 
dešimt minučių jis įsakė Džonsonui šliūkštelėti jungai ant gal- 
vos kibirą vandens, o štai dabar virš žaizdos, atsivėrusios no- 
sies vietoje, zirzia riebi juoda musė, ir akys jau spėjo su- 
stingti. 

Bosvelas atkišo savo platų riestanosį veidą, stengdamasis 
suvokti, kas atsitiko, bet instinktas buvo budresnis už sme- 
geninę. Matrosai tylomis plovė denį — jokio šnairaus žvilgsnio, 
jokio niurzgesio. Tačiau Bosvelas neklydo. Tyla buvo grėsmin- 
ga. Jie tarytum ko laukė. 

— Ką gi, Bosvelai, — nuskardėjo užpakaly jo Berto balsas,— 
sumanėte pasilsėti? 

Bosvelas suvirpėjo it dogas, gavęs pylos nuo šeimininko, bet 
ir ramiau atsikvėpė: už nugaros stovėjo šešių pėdų ir septynių 
colių kapitonas Bertas. 

— Kapitone,— tarė jis, — junga mirė. 

— Matau,— atsakė Bertas. 

Jis pasisuko į mMatrosus, nuleido juos akimis ir ramių ramiau- 
siai įsakė: 

— Liepkite išmesti lavoną už borto. 

— Be gedulingų pamaldų, kapitone?— apstulbęs paklausė 
Bosvelas. 

— Girdėjote, ką sakiau,— it kirviu nukirto Bertas. 

Bosvelas — žemaugis, vos iki krūtinės kapitonui — kilstelėjo 
akis ir, išvydęs ledinį jo veidą, suvokė: Bertas nori sukelti 
maištą ir nuslopinti jį užuomazgoje. 

Bosvelas pasisuko į matrosus ir įsakmiai sukriokė: 

— Hantai, Beikeri, meskit tą žmogų į jūrą. 

Praėjo kelios sekundės. Beikeris tebešveitė denį, tarsi ne- 
būtų girdėjęs įsakymo. Milžinas Hantas žirgtelėjo porą žings- 
nių prie Bosvelo, lyg lokys svyruodamas į šonus, bet neužau- 
ga Smadžas, šmurkštelėjęs jam už nugaros, pašnibždėjo: 
„Daryk, kaip Beikeris. Neik.“ Ir Hantas sustojo, nieko ne- 
suprasdamas, tik jo mažytės blausios akys pro raudonus vokus 
žvilgčiojo čia į Beikerį, čia į Bosvelą. 

Berto veide it bronzinėje kaukėje buvo sustingusi neapsako- 
ma panieka. Sukryžiavęs ant krūtinės rankas ir atlošęs galvą, 
jis tvirtai stovėjo ant ilgų, plačiai išžergtų kojų. Nejudrus lyg 

bokštas, jis iš aukštybių stebėjo, kaip triūsia tie žmogeliai, 
atiduoti į jo rankas. 

— Na, ponas Bosvelai?— ramiai tarė jis. 

Bosvelas puolė Hantą ir įniko jį čaižyti lyneliu. Hantas, pa- 
prastai toks nuolankus — jam galvoj netilpo, kad galima ne- 
paklusti, — iki šiol dar niekada nebuvo ragavęs lynelio. Jis 
nė nekrustelėjo, vien jo blausios, nustebusios akys iš lėto 
klaidžiojo nuo Bosvelo prie kapitono, nuo kapitono prie matro- 
sų. Bosvelas įniršęs kirto ir kirto. Tačiau smūgiai nepasiekė 
tikslo: jam pačiam atrodė, kad jis vanoja čiužinį. 

— Kapitone,— ūmai nuskardėjo aiškus leitenanto Perselo 
balsas, — leiskite, aš perskaitysiu maldą prie jungos lavono, 
o paskui tegu jį meta į jūrą. 

Jo žodžiai visus kaip griausmas nutrenkė, net Bosvelas 
liovėsi pliekęs Hantą. Perselas, toks juokingai mažytis ir 
gležnas, stovėjo priešais Bertą — rodės, iš gretų išėjo jau- 
nutis kariūnas ir, sustojęs tvirtovės papėdėje, reikalauja ka- 
pituliacijos. 

Bertas valandėlę tylėjo. Matrosai su nuostaba žiūrėjo į 
gražų, išblyškusį ir griežtą Perselo veidą. Visi žinojo, kad 
Perselas dievotas žmogus, bet niekas negalvojo, kad jis toks 
drąsus. 

— Ponas Perselai,— tarė Bertas,— aš įsakiau išmesti lavoną 
į jūrą. 

— Taip, kapitone, — mandagiai sutiko Perselas.— Tačiau jū- 
sų įsakymas prieštarauja įstatymui. .. 

— Įstatymas laive — tai aš. 

— Savaime aišku, kapitone, laive jūs vienintelis valdovas. .. 
po dievo. 

— Aš jau įsakiau, ponas Perselai. 

—- Taip, kapitone, tačiau nepadoru, jei Džimis paliks šį pa- 
saulį be maldos. 

Matrosai pritariamai sumurmėjo, ir Bertas pasisukęs įsiste- 
Leilijo į juos. 

— Ponas Bosvelai,— pagaliau tarė jis, atsainiai mostelėdamas 
į tretįjį padėjėją, — šis Žmogus — mMaištininkas. Jis kursto matro- 
sus. Suimkite jį, nuveskite į apatinį triumą ir sukaustykite 
grandinėmis. 


19 


Bosvelas, išsižiojęs iš nustebimo, pažvelgė į kapitoną. 

-— Aš protestuoju, kapitone,— pasakė Perselas, nekeldamas 
balso.— Sukaustyti grandinėmis karininką, vadinasi, grubiai pa- 
žeisti įstatymą. 

-— Jeigu šis Žmogus priešinsis, ponas Bosvelai,— toliau kal- 
bėjo Bertas,— panaudokite jėgą. 

Bosvelas stovėjo vis dar nesiryždamas, iš jo įraudusio veido, 
didumo sulig geru jorkširo kumpiu, buvo matyti, kad jis 
labai sutrikęs. Jis lėtai priėjo prie Perselo ir nerangiai, be 
jokio smurto čiupo jam už alkūnės. Rodės, jis pats išsigando 
tokią šventvagystę padaręs: pirmąsyk gyvenime pakėlė ranką 
prieš karininką. 

-— Eikime, leitenante,— suniurnėjo jis. 

Ir bemaž juokingas tuo savo drovumu pridūrė: 

-— Prašom. 

Bertas nelaukė, kol Perselą nuves į triumą. Dviem žingsniais 
jis prišoko prie Hanto ir stuktelėjo kumščiu jam į žandą, stuk- 
telėjo be jokio pykčio, kažkaip netgi atlaidžiai. Hantas nudribo 
ant denio. Matrosus nustebino tas saikus smūgis, paklojęs 
Hantą, palyginus su galingu siūčiu, atėmusiu Džimiui gy- 
vybę. 

-- Smadžai, Meklaudai,— tarė Bertas,— išmeskite jungos kū- 
ną į jūrą. 

Neužauga Smadžas, nudelbęs akis, puolė vykdyti kapitono 
įsakymą. Susitraukęs lyg baikštus šuo, jis pribėgo prie Džimio 
lavono. Bertas dirstelėjo į Meklaudą. Škotas Meklaudas būtų 
galėjęs palaikyti kompaniją Smadžui ir drąsiai iškęsti smūgius. 
Tačiau jokiu būdu ne vienas. Jis išsiviepė iš pasišlykštėjimo, 
gūžtelėjo pečiais, žengė į priekį ir paėmė jungą už kojų. Sma- 
džas nutvėrė už pažastų. Viskas buvo baigta. 

Bertas šaltai nužvelgė matrosus. Jis vėl juos sutramdė. Dabar 
juos pašokdins. Tegul niekas nelaukia pagailos, netgi neužau- 
ga Smadžas, toks greitas paklusti. 

-— Stokite!-— ūmai nuskardėjo riksmas. 

Pro liuką išsikišo Ričardas Meisonas. Išvydę jį, matrosai nu- 
stėro. Jie buvo jį beveik užmiršę. Smadžas ir Meklaudas su- 
stingo. Meisonas užkopė laiptais ant denio, atstūmė ranka Bos- 
velą ir Perselą, jau lipančius žemyn, — jis jų net nepastebėjo, — 

ir lyg automatas nužingsniavo prie Berto. Jo suakmenėjęs vei- 
das, nors ir įdegęs, atrodė baltas kaip drobė. Per tris žingsnius 
nuo Berto jis sustojo, išsitempė ir įstabiai iškilmingų balsu 
tarė: 

— Kapitone, labai apgailestauju, tačiau esu priverstas jums 
pranešti, jog laikau jus žudiku. 

— Galvokite, ką šnekate, ponas Meisonai,— ramiai atsiliepė 
Bertas.— Aš neleisiu savęs šmeižti. Savaime suprantama, įvyko 
nelaimė. 

— Ne,— aiškiai atsakė Meisonas.— Sakote, įvyko nelaimė, 
o aš sakau — žmogžudystė. Jūs tyčia nužudėte Džimį. 

— Jūs iš proto išsikraustėte,— atšovė Bertas.— Aš net įšiI- 

— Jūs nužudėte jį, nes aš jį mylėjau,— niūriu, bejausmiu 
balsu kalbėjo Meisonas. 

Matrosai bemat sukluso. Nė vienam kažkaip nebuvo atėjusi 
tokia mintis į galvą, tačiau dabar, kai kapitonas apkaltintas, 
visiems tarsi akys nušvito: taip, tai tiesa. 

-— Jeigu jūs taip manote, ponas Meisonai, atiduokite mane 
teismui. O aš jus patrauksiu atsakomybėn už šmeižtą. 

Stojo tyla, ir Meisonas, tarsi šnekėdamas pats su savimi, dus- 
liai ištarė: 

-— Apie tai galvojau dešimt minučių savo kajutėje. 

Kadangi jis stovėjo lyg pritrenktas ir tylėjo, Bertas sausai 
paklausė: 

-- Na? 

-— Tai va, — kalbėjo Meisonas užgesusiu balsu,— jeigu aš jus 
patrauksiu atsakomybėn, jus vis vien išteisins. O mane teis už 
šmeižtą, nualins mokesčiais ir degraduos. 

— Žaviuosi jūsų įžvalgumu, ponas Meisonai,— tarė Bertas.— 
Mano manymu, taip ir bus. 

—- Taip, kapitone,— dusliai tarė Meisonas monotonišku bal- 
su.— Todėl aš šį tą nutariau. Aš jūsų neatiduosiu teismui. 

— Džiaugiuosi, kad susipratote, ponas Maisonai,— tarė Bertas. 

Ir kreivai šyptelėjęs pridūrė: 

— Tačiau mano nusistatymas tvirtas, ir man nė motais, ką 
jūs galvojate. Jūs mane apšmeižėte įgulos akyse, ir, grįžęs 
į Londoną, aš patrauksiu jus atsakomybėn. 

— Jūs to negalėsite padaryti — nekeldamas balso, tarė Mei- 
sonas. 

Ir, kyštelėjęs dešinę ranką į vidinę švarko kišenę, išsitraukė 
pistoletą, ramiai nusitaikė į Bertą ir iššovė. 

Šaižiai driokstelėjo šūvis. Bertas valandėlę svyravo it gigan- 
tiška statula, paskui su didžiausiu trenksmu žnektelėjo aukštiel- 
ninkas. Jo kūnas dukart šoktelėjo ant denio, paskui sustingo, 
ištiestomis kojomis ir atmestomis rankomis. Nosies vietoje žio- 
jėjo skylė. 

Ant denio ūmai stojo didi tyla. Matrosai iš tolo žvelgė į Ber- 
to kūną. Jie nė sykic nematė savo kapitono nei gulinčio, nei 
miegančio, ir dabar jis pasirodė dar didesnis. Galų gale jie 
ryžosi ir ėmė slinkti prie lavono, bet iš lėto, nepasitikėdami, 
tarsi nejudrus Berto kūnas dar būtų juos bauginęs. Nors pusė 
smegenų telkšojo ant denio, matrosai sakytum kažko laukė — 
taip giliai jie tikėjo antžmogiška kapitono jėga, — laukė, kad 
štai jis ims ir atsistos. Pusantrų metų šis siaubingas tironas rietė 
juos į ožio ragą, veik pavertė vergais, per jį jie neteko žmo- 
giško orumo. Dabar gi Bertas gulėjo nebe gyvas, tačiau, Žiū- 
rėdami į lavoną, jie nejautė jokio džiaugsmo ir patys tuo 
stebėjosi. 

— Kas šovė?— riktelėjo Perselas, nerdamas iš liuko — jis ką 
tik jame buvo pranykęs. 

— Ponas Meisonas, leitenante,— atsakė Beikeris. 

— O dieve, taip ir maniau!-— sušuko Perselas ir spėriai lei- 
dosi prie matrosų, o jam įkandin — Bosvelas. 

— Pasigrožėkit, leitenante!-— aidžiai suriko Smadžas.— Mirė, 
nusprogo tas kekšės sūnus! 

Matrosai šaltai dirstelėjo į Smadžą. Bertas mirė, beprasmiška 
jį užgaulioti, o juo labiau Smadžui. 

—- Atleisk jam, viešpatie,— tarė Perselas. 

Meisono ranka su pistoletu nusviro. Jis buku žvilgsniu žiūrė- 
jo į Berto lavoną. 

—- Matrosai, atgal! — ūmai nuskardėjo kažkieno riksmas. 

Per kelis žingsnius nuo matrosų būrelio stovėjo antrasis ka- 
pitono padėjėjas Dž. B. Simonas, laikydamas rankose po pis- 
toletą. Jis buvo gelsvo veido, siauralūpis, ilga priplota nosimi. 
Nors jis niekada žvėriškai nesielgdavo, matrosai jo nemėgo. 

Pats Simonas laikė save nevykėliu ir dėl to pasidarė tulžingas, 
priekabus žmogus. 

— Atgal!-— staugė Simonas, nukreipdamas į matrosus pisto- 
letus.— Prie darbo! Aš — laivo kapitonas. Kas išdrįs man ne- 
paklusti — gaus kulką į kaktą. 

Visi apstulbo. Tačiau matrosai nevykdė Simono komandos 
ir nepasitraukė nė žingsnio. Jie netgi nepabūgo. Veikiau juos 
nustebino nevykęs Simono išsišokimas. 

— Vadovauti turi ponas Meisonas, leitenante,— tarė Meklau- 
das.— Ponas Meisonas — pirmasis kapitono padėjėjas. 

Simonas baisiai neapkentė škotų. Pusantrų metų jis nepra- 
leido dingsties prikibti prie Meklaudo. Ir dabar, jam įsikišus, 
leitenantas ko nepasiuto iš pykčio. 

— Šlykštus škote!— sustaugė jis, nukreipdamas į matrosą 
pistoletą.— Šnipštelk dar žodelį, ir žuvis pamaitinsi savo sme- 
genimis. 

Meklaudas išbalo, sužaibavo akimis ir pačiupinėjo kišenėje 
peilio kriaunas. Iki šiol dar niekas neišdrįso užgaulioti jo gim- 
tinės. 

— Džonai, dėl dievo meilės!— sušuko Perselas, mesdamasis 
prie Simono.— Maldauju, nuleiskite pistoletus. Ir šiaipjau gink- 
lai padarė daug blogio. Be to, jūs ir pats puikiai suprantate, 
kad vadovauti laivui turi Meisonas. 

— Meisonas nužudė kapitoną,— atšovė Simonas išgverusiu 
balsu.— Jis maištininkas. Nebegali vadovauti laivui. Kai tik 
grįšime į Londoną, aš jį perduosiu policijai, ir jis bus 
pakartas. 

— Džonai!-— suriko Perselas, išsproginęs akis iš siaubo.— 
Jūs juokaujate! 

— Velniai griebtų jus ir jūsų meilingą širdį, ponas Perse- 
lai'— sustaugė Simonas, ir pistoletai jo rankose suvirpėjo.— 
Nesiartinkite, po šimts, kad nepaleisčiau jums žarnų! 

Perselas stabtelėjo, jį sukrėtė neapykanta degančios antrojo 
padėjėjo akys. Pusantrų metų jie gyveno kaip draugai, ir nė 
karto Simonas neišsidavė, kad jo neapkenčia. Ta nei iš šio, 
nei iš to kilusi neapykanta apstulbino Perselą, ir jis stovėjo 
suglumęs. 

— Ponas Bosvelai!-— piktai pašaukė Simonas. 

Bosvelas dirstelėjo į Simoną ir tuoj pat, nieko nesuprasda- 
mas, klausiamai pažvelgė į Meisoną. Jis atrodė baisiai nelai- 
mingas, nelyginant šuo, kuris nežino, katram šeimininkui pa- 
klusti. Pagal hierarchinę laivyno tvarką jis privalėjo vykdyti 
Meisono įsakymus, tačiau Meisonas nedavė jokių nurodymų: 
apglumęs jis stovėjo kaip stovėjęs, laikė pistoletą bejėgiškai 
nukarusioje rankoje, neatplėšdamas akių nuo milžiniško Ber- 
to kūno. 

— Ponas Bosvelai!-— pakartojo Simonas, ir gelsvą jo veidą 
iškreipė įniršis. 

Bosvelas dar kartą žvilgtelėjo į Meisoną ir pamažu, tarsi ap- 
gailestaudamas, nutimpino prie Simono. 

-- Klausau, kapitone,— pratarė jis tyliu, kimiu balsu, nuo- 
lankiai žiūrėdamas Simonui į akis. 

— Ponas Bosvelai, — sukomandavo Simonas, — priverskite šiuos 
žmones paklusti. 


Bosvelas tvirčiau sugniaužė lynelį, atsuko matrosams savo 
riestanosį snukį ir tylom juos nužvelgė. Jie ramiai atrėmė jo 
žvilgsnį, ir jis beregint sumojo, kas atsitiko. Matrosai nebematė 
už bocmano nugaros kapitono figūros. Ne vien savo jėga Bertas 
valdė įgulą. Bertas buvo drąsuolis. Ne kartą jis ėjo prie mat- 
rosų plikomis rankomis, nors šie, susibrukę kumščius į kišenes, 
mėšlungiškai gniaužė atlenkto peilio kriaunas. Matrosai jautė: 
Bertas nedumia akių. Jis degdavo noru kovoti vienas prieš 
visus. Ta nežmoniška drąsa juos stebino. O Simonas tik smulk- 
meniškas karininkėlis, kimbąs prie matrosų dėl menkiausio 
nieko. Netgi jo tūžis buvo kasdieniškas. Įgula jo nebijojo. 

Bosvelui derėjo visų pirma imti nagan Beikerį, nes Beikeris 
nepakluso kapitonui. Tačiau, nors mažasis velsietis, parimęs ant 
šluotkočio, įžūliai į jį Žiūrėjo tamsiomis akimis ir nė nekrus- 
telėjo, Bosvelas pasielgė taip, kaip niekada nebūtų pasielgęs 
prie Berto: praėjo pro Beikerį, dėdamasis jo nematąs, ir paskui 
žengė antrą klaidingą žingsnį — užgriuvo ant Hanto. 

Hantui jau kliuvo dusyk: pirma jam kirto tas pats Bosvelas, 
o paskiau — Bertas. Jo galva neišnešė, kodėl jį vėlei muša: 
jis nė krislelio nesuprato, ko plyšojo Simonas. Nepaslankioje 
jo smegeninėje kilo mintis apie neteisybę; jis piktai suriau- 

mojo, iššiepė dantis, puolė Bosvelą su netikėtu tokiam dručkiui 
vikrumu, išplėšė lynelį bocmanui iš nagų, parbloškė ant denio 
ir akių gale apžergė. 

Ir atsitiko negirdėtas dalykas: matrosai taip įsismaksojo 
į grumtynes, kad kitos mintys jiems išlėkė iš galvos. Jie su- 
tartinai žengtelėjo į priekį, kad geriau matytų besigrumiančius 
ant denio, ir Simonas gavo atsitraukti— jis vos nepakliuvo 
į žiūrovų ratą. Antrasis kapitono padėjėjas pateko į komišką 
ir podraug beviltišką padėtį. Jis įniršęs laidė grasinimus, tačiau 
pats suprato, kad jie juokingai skamba. Įgula nenuleido akių 
nuo mirtinų grumtynių ir visiškai nepaisė Simono, tarsi jis 
grasintų butaforiniu pistoletu teatro scenoje. 

Prakaitas sruvo Simonui per kaktą, žliaugė per gelsvą veidą 
giliomis raukšlėmis, įsirėžusiomis abipus burnos. Dar prieš pen- 
kias minutes viskas jam atrodė labai paprasta: štai jis, apsi- 
ginklavęs pistoletais, stoja prie vairo ir, grįžęs į Londoną, per- 
duoda Meisoną teismui, o laivo savininkai skiria jį ,„Blosomo“ 
kapitonu. Dabar gi Bosvelas kovoja už savo gyvybę. Sakykim, 
jis nugalės, tačiau vargu, ar laimės Simonas. Jis jautėsi vie- 
nišas, jo rankos virpėjo, jis vos vos tvardėsi — dar kiek, ir 
būtų paspaudęs dirgiklį ir nudėjęs pirmą pasitaikiusį. O jeigu 
matrosai neišsigąs? Jeigu šoks ant jo visi kaip vienas? 

Simonas čia matė siaubingą neteisybę — jis vienintelis gink- 
luotas žmogus laive ir nesugeba pajungti beginklių. Jis su kar- 
tėliu galvojo, kad kitas juo dėtas ir, be to, su pistoletu ran- 
koje, sugebėtų įvaryti matrosams baimę. Ir Simonas, iš kurio 
taip piktai ir taip dažnai pasityčiodavo likimas, ūmai suvokė, 
jog jis vėl iš jo šaiposi. Kiekvienoje rankoje Simonas laiko 
mirtį, o žmonės atsuka jam nugarą. 

Su baisiu nerimu Simonas žiūrėjo į du susikibusius vyrus. 
Jie ritinėjosi lyg viena nuožmiai riaumojanti pabaisa. Kai 
pabaisa nurims, atsistos vienas vienintelis žmogus. Simono akys 
išsprogo ant kaktos, baimė suspaudė gerklę: staiga jam ding- 
telėjo, kad Hantas nudės Bosvelą. Pistoletai suvirpėjo Simono 
rankose. Kai Bosvelas žus, ateis jo eilė. Jis pralošė. Ir šįkart 
pralošė. 

Hantui pavyko apgniaužti savo didžiulėmis letenomis Bosve- 
lui kaklą. Jis smaugė, nepaisydamas, kad Bosvelas drasko na- 

gais jam veidą ir duoda keliu į pilvą. Simoną apėmė paniška 
baimė. Apspangęs nuo prakaito, žliaugiančio per kaktą ir akis, 
jis lyg automatas prasiveržė pro matrosus, apspitusius abu 
besigrumiančius, ir, veik netaikydamas, drebančiomis rankomis 
iššovė į Hantą. Ir tuoj pat pajuto, kaip jį sučiupo, nuginklavo, 
užlaužė už nugaros rankas. Žaibas perrėžė krūtinę, rausva mig- 
la aptraukė akis, ir jam pasirodė, kad jis aukštielninkas krenta 
kažkur į bedugnę. 

Kai Hantas pakilo, ant jo marškinių raudonavo kraujo dė- 
melė toje vietoje, kur Simono kulka lengvai nudrėskė petį, 
o Bosvelas tįsojo ant denio pamėlusiu veidu ir iškreipta burna. 
Simonas gulėjo nuvirtęs šalia, jų galvos lietėsi. Simono akys 
buvo plačiai atvertos, o gelsvam, suakmenėjusiam jo veide 
su dviem giliom raukšlėm abipus siaurų lūpų sustingo kar- 
tėlis. 

Perselas tarsi pakirdo iš miego, prasigrūdo pro matrosus ir 
sustojo be žado, nuleidęs į lavonus siaubo kupinas akis. Mek- 
laudas pasilenkė. Ištraukė iš Simono kūno savo peilį, stropiai 
nuvalė kraują į lavono marškinius, paskui ašmenys, sausai 
tarkštelėję, pasislėpė rankenoje, ir ginklas dingo Meklaudo ki- 
šenėje. Tuomet jis susidūrė akimis su Perselu, patraukė pečiais, 
nudelbė akis ir, sumišęs tarsi prasikaltęs berniūkštis, tarė: 

— Jis pats lindo, leitenante. 

Perselas nieko neatsakė. Jį sukrėtė Meklaudo veidas, ir jis 
liūdnai pagalvojo: „Jie vaikai. Žiaurūs vaikai.“ Pasisuko ir bu- 
vo beeinąs sau, bet po dešinei išvydo Meisoną ir nustebo: šis 
stovėjo išbalęs, nukabinęs galvą. Paskui Meisonas pakėlė akis. 
Mairosai stovėjo priešais, ir Meisonas permetė juos niūriu, be- 
viltišku žvilgsniu. 

— Maištininkai!-— prabilo jis, ir iš gerklės jam išsiveržė rau- 
da.— Maištininkai! Štai kas jūs! 

— Ir jūs taip pat!— tulžingai riktelėjo Smadžas. 

Meisono veidas suvirpėjo, tarsi jam būtų vožę antausį, akys 
sumirksėjo, lūpos ėmė drebėti. 

-- Ir aš taip pat,— atsiduso jis. 

ANTRAS SKYRIUS 


Rytojaus dieną tryliktą valandą, kai leitenantas Perselas tik- 
rino laivo kursą, matrosas Vaitas tyliai įsmuko į jo kajutę, 
nuplėšė nuo galvos kepuraitę, išsitempė ir melodingų balsu 
tarė: 

— Leitenante, kapitonas man pavedė jums pranešti, kad pus- 
ryčiai ant stalo. 

Perselas kilstelėjo antakius ir pažvelgė į Vaitą. 

— Kapitonas?— paklausė jis, vos pastebimai šypsodamas. 

— Taip, leitenante,— atsakė Vaitas, ir juodi lyg agatas vyz- 
džiai sužibėjo siaurų jo akių plyšeliuose. | 

Vaitas buvo anglų matroso ir kinietės meilės vaisius. Jį pri- 
globė anglikonų misionierius, mėgęs šiek tiek išgerti, ir juo- 
kom pavadino geltonodį kūdikį Vaitu. Visuose laivuose, ku- 
Iiais plaukiojo metisas, dėl pavardės visi jį ant juoko laikė, 
kol vieną gražią dieną jis smogė peiliu vienam šaipūnui ir 
išmetė jo kūną už borto. Įgula neišdavė žudiko, ir jis, išvengęs 
pelnytos bausmės, ėmė ramiai gyventi. Tačiau ši ramybė atėjo 
po laiko: Vaitas mažai kalbėdavo, niekad nesijuokdavo, visur 
jam vaidendavosi patyčios. Ir tuo momentu, kai Perselas atsi- 
grežė į jį ir, kilstelėjęs antakius, paklausė: ,,„Kapitonas?“, Vaitas, 
nesuvokęs tikrosios klausimo prasmės, pagalvojo, kad leitenan- 
tas iš jo šaiposi, ir nuo to momento užsidegė jam nuožmia 
neapykanta. 

Kai Perselas įėjo į kajutkompaniją, Meisonas jau sėdėjo 
kapitono Berto vietoje. Netardamas nė Žodžio, jis nurodė lei- 
tenantui kėdę priešais save — ten buvo jo vieta Bertui gyvam 
esant. „Štai aš ir pirmasis padėjėjas“, — nusijuokė širdyje Per- 
selas. Dar vakar jie keturiese pusryčiavo prie šio stalo. O da- 
bar jis vienas su Meisonu. Perselas kilstelėjo akis ir pažvelgė 
į Meisoną. Vakarykščio susijaudinimo jo veide kaip nebūta. 
Jis valgė, net nepalaukęs Perselo, oriai, iš lėto lyg valstietis, 
rūpestingai kramtydamas maistą ketvirtainiais žandikauliais. 


Anais laikais anglų laivuose gyvavo nerašytas įstatymas, 
kad valgydamas kapitonas privalo tylėti ir tuo užkerta kelią 
savo padėjėjų kalboms prie stalo. Slapta šio papročio prasmė, 

be abejo, buvo ta, kad laive kapitonas neturi sau lygaus, 
vadinasi, neturi ir deramo pašnekovo. Nė penkioms minutėms 
nepraėjus, Perselas įsitikino, jog Meisonas nutarė laikytis šios 
taisyklės. Jis neprasižiodavo net tada, kai jam reikėdavo pi- 
pirų arba pikulių, ir, mėgdžiodamas Bertą, tylomis nurodydavo 
pirštu ir laukdavo, kol Perselas paduos jam dubenėlį. Leitenan- 
tas dėbčiojo į ketvirtainį, griežtą Meisono veidą, į melsvas jo 
akis, žemoką kaktą ir šiurkščius plaukus. Iš pirmo žvilgsnio 
matei, kad tai padorus, ribotas, pareigingas žmogus. Vis dėlto 
dabar šis apsigimęs karininkas vadovauja maištingam laivui. 
Sėdi ramus lyg niekuo dėtas, nužudęs kapitoną ir užėmęs jo 
vietą, atsitvėręs nuo paprastų mirtingųjų švenčiausia tyla, nu- 
statyta jam pagal rangą. 

Baigdamas pusryčiauti, Meisonas pakėlė akis ir trumpai tarė: 

— Noriu pasikalbėti su matrosais, ponas Perselai. Gal malo- 
nėsite juos sušaukti? ; 

Jis atsistojo. Perselas dar nepavalgė, tačiau ir jis atsistojo, 
beje, su didžiausiu apmaudu. Tai irgi skelbė nerašytas įstaty- 
mas: kapitonui pakilus nuo stalo, jo padėjėjai padeda šaukštus, 
nors jų lėkštės dar tebėra sklidinos. 

Perselas užkopė ant denio ir įsakė Vaitui paskambinti varpu. 
Bemat atšlepsėjo matrosai ir išsirikiavo palei išorinį trapą. Ir 
vėl išsekę jų kūnai sukrėtė Perselą. Jis stovėjo priešais, tylėjo, 
ir jam buvo gėda, nes Meisonas, kaip ir Bertas, vertė laukti. 

Galų gale pasirodė „kapitonas“, sustojo priešais įgulą, plačiai 
išžergęs kojas, sunėrė rankas už nugaros ir žvilgsniu perbėgo 
savo vyrus. 

— Matrosai,— šaižiai pasakė jis,— aš ketinu nuleisti inkarą 
prie Taičio ir papildyti vandens bei maisto atsargas, tačiau 
nežadu ten apsistoti. Mūsų dienomis Taitis pernelyg žinomas 
jo karališkosios didenybės laivams. Teisingumo ranka netruks 
mus pasiekti. Todėl aš galvoju kuo greičiau palikti Taitį ir 
pasiieškoti kokios nors žemėlapyje nepažymėtos salos — toliau 
nuo įprastų Anglijos laivyno kelių... Tačiau aš nė vieno ne- 
verčiu vykti su manim. Jūsų valia arba pasilikti Taityje, arba 
plaukti su manim. 

Jis nutilo. Kai jis vėl prabilo, matrosai pajuto, kaip jam 
sunku ramiai kalbėti. 

— Noriu jums priminti, kad pagal įstatymą maištininkais lai- 
komi ne vien aktyviai dalyvavę riaušėse, bet ir liudininkai, 
nė piršto nepajudinę maištui sukliudyti. Pirmiesiems, kad ir 
koks jų rangas, — kartuvės. Antriesiems, galimas daiktas — aš 
sakau, galimas daiktas,— tribunolas sušvelnins bausmę. Šiaip 
ar taip, jie gal ir ,išsaugos gyvybę. Matrosai, aš tai kalbu to- 
dėl, kad jums būtų lengviau apsispręsti. 

Jis nutilo ir klausiamai pažvelgė į įgulą. 

-— Kapitone, ar galiu paklausti? — tarė Meklaudas. 

--- Klauskite. 

— Jeigu mes, kapitone, plauksime su jumis, ar galime ti- 
kėtis kada nors grįžti į Didžiąją Britaniją? 

— Ne,— aiškiai atsakė Meisonas.— Niekada. Jokiu būdu. At- 
sisveikinkite su ta mintimi, Meklaudai. Kai tik aš atrasiu tin- 
kamą salą, visų pirma pasistengsiu sudeginti „„Blosomą“. Pasi- 
elgti kitaip būtų gryniausia beprotybė. ,„Blosomas'“— aiškus 
maišto įkaltis, ir, kol jis ant vandens, mums visiems gresia 
pavojus. | 

Jis vėl nutilo, griežtai pažiūrėjo į matrosus ir kalbėjo to- 
liau, pabrėždamas kiekvieną žodį: 

-— Dar sykį sakau: aš nė vieno neverčiu. Kas norės, galės 
likti Taityje. Tie, savaime aišku, išvys Angliją... tačiau, de- 
ja,— niūriai pridūrė jis, — gal nuo aukščiausio jo didenybės 
laivo stiebo viršūnės... O tie, kurie išplauks su manimi, kar- 
toju, tegu nesitiki grįžti. 

Jis pasisuko į leitenantą. 

— Ponas Perselai, surašykite visus savanorius ir sąrašą pri- 
statykite man į kajutę. 

Jis įrėmė į Perselą melsvas akis, paskui valandėlę žiūrėjo 
į vandenyną, vienodai banguojantį iki pat horizonto, žvilgte- 
lėjo į bures, buvo kažką besakąs, tačiau pergalvojo. Po to 
išsitempė, atlaužė pečius, staigiai, netgi Saša skubotai ap- 
sisuko ir nudrožė į kajutkompaniją. 

Perselui nė pusvalandžio nereikėjo savanoriams surašyti. Jis 
baisiai nustebo, kad jų taip nedaug. Regimai, matrosai rizikavo 
verčiau būti pakartais, negu gyventi toli nuo tėvynės ir nie- 
kados jos nepamatyti. ,,Keista,— pagalvojo Perselas,— šie žmo- 
nės labai neturtingi. Jokie saitai jų neriša su senuoju pasauliu. 

Diduma jų nei žmonų, nei vaikų neturi: jie net vesti neišga- 
lėjo. Ir ką gi jiems davė Anglija, be skurdo? Tačiau tai jų 
skurdas, įprastas, pažįstamas. Mat kaip. Jie baukštosi ne- 
žinios. .." 

Įėjęs į kapitono kajutę, Perselas ko neužduso nuo tvankos. 
Tačiau Meisonas sėdėjo prie išskleisto didžiulio žemėlapio, ak- 
linai užsisagstęs, pasirišęs kaklaraištį, su stiklu romo rankoje, 
ir kad lašelis prakaito būtų žvilgėjęs jam ant kaktos. 

— Kiek?— gyvai paklausė jis. 

— Su jumis — devyni, kapitone. 

-— To aš ir bijojau!-— susirūpinęs pasakė Meisonas.— Man 
neužteks žmonių laivui valdyti. 

— Gal pasiimsime taitiečių. .. 

— Deja, kito kelio nėra,— pasakė Meisonas.— Mes?.. Ponas 
Perselai — ūmai paklausė jis, pakėlęs galvą,— jūs taipogi įsi- 
rašėte? | 

— Taip, kapitone. 

Meisonas kilstelėjo antakius, bet nepratarė nė žodžio. Jis 
stvėrė Perselui iš rankų sąrašą, jį peržvelgė, palingavo galvą 
ir ėmė iš lėto garsiai skaityti, praleidęs savo ir Perselo pa- 
vardes, prie kitų šiek tiek stabtelėdamas. 

— „Ričardas Heslėjus Meisonas — kap., 

Adamas Britonas Perselas — leit., 

Meklaudas — matrosas, 

Hantas — taip pat, 

Smadžas — taip pat, 

Vaitas — taip pat, 

Džonsonas — taip pat, 

Beikeris — taip pat, 

Džonsas — taip pat.“ 

Perskaitęs pakėlė galvą ir dirstelėjo į leitenantą. 

— Na, kokios jūs nuomonės apie šią komandą“ 

— Čia geriausi ir biauriausi žmonės. 

— Teisingai, — linktelėjo Meisonas savo ketvirtainę galvą. 

Ir, nė nepagalvojęs, kad jo us gali pasirodyti gana ne- 

— Gaila, kad negaliu vienas Bai „Blosomo“! Gal stiklą 
romo, ponas Perselai? Ak, atleiskite, visiškai užmiršau. ..— ta- 

liau kalbėjo jis, tarsi užsigavęs, kad leitenantas negeria.— Bent 
žinočiau, kas juos paskatino įsirašyti... Dėl Meklaudo — aišku 
kaip diena. Jis nužudė Simoną. O Hantas nužudė Bosvelą. 
Tiems dviem nėra ko rinktis. Tačiau Vaitas? .. 

— Sklinda kalbos, kapitone, esą jis kažkada papiovęs Žžmo- 
gų. Jis, Matyt, nuogąstauja, kad, prasidėjus tardymui, iškils 
aikštėn ir ši istorija. 

-— Taip, — nutęsė Meisonas,— visai galimas daiktas, kad ir 
Smadžo praeitis tamsi. Bet Džonsas, Beikeris, Džonsonas? Dedu 
galvą, kad šių trijų sąžinė švaresnė už sniegą. 

— Džonsas eis paskui Beikerį nors į pasaulio kraštą, — pa- 
aiškino Perselas.— O Beikeris, matyt, jaučiasi kaltas: nepaklu- 
so Bertui. 

Ir patylėjęs pridūrė: 

— Belieka tik išaiškinti, kokiais sumetimais vadovavosi Džon- 
somas. 

Meisonas pats sėdėjo, tačiau Perselui sėstis nepasiūlė, ir šis 
nuo pokalbio pradžios išstovėjo priešais stalą. Iš skaistaus, at- 
viro Perselo veido buvo matyti, kad jam nepatogu. Pabrėžtinas 
„Kapitono“ siekimas išlaikyti atstumą Perselui atrodė bereika- 
linga komedija, ir jam buvo nesmagu. 

— Taip,— kalbėjo toliau Meisonas, pakeldamas galvą,— be- 
lieka tik išaiškinti, kokiais sumetimais vadovavosi Džonsonas. 

Ir pridūrė: 

— O taipogi ir jūs, ponas Perselai. 

Kadangi Perselas tylėjo, Meisonas pasakė: 

— Jums, manau, nėra ko baimintis teismo. 

— Patikėkite manimi, — tarė Perselas, vos vos šyptelėda- 
mas, — mano praeitis švari. 

-— Aš tuo neabejoju, — ramiai patvirtino Meisonas. 

Jis laukė atsakymo, rimtas lyg teisėjas. Jis buvo ,„„Blosomo“ 
kapitonas. Vadinasi, turėjo teisę sužinoti, kodėl pirmasis ja 
padėjėjas nusprendė plaukti drauge. 

— Tai va,— pasakė Perselas,— gal būt, jūs ir nežinote, bet 
aš prašiau, kad Bertas leistų perskaityti prie Džimio kūno mal- 
dą. Bertas įsakė Bosvelui sukaustyti mane grandinėmis. Atseit, 
aš irgi Maištininkas. 

Meisonas išplėtė savo melsvas akis. 


31 


— O aš ir. nežinojau! 

Jis pažvelgė į Perselą. Valandėlę iš jo veido pranyko ta 
didingai rami išraiška. 

— Priimkite mano padėką, ponas Perselai, dėl Džimio, — 
jausmingai pratarė jis.— Jūs vyriškai pasielgėte. 

Ir pridūrė: 

-— Manote, kad tribunolas jus nuteis kaip maištininką? 

— Ir neabejoju. Be to, man prikiš, kad aš nesiėmiau jokių 
priemonių po žŽmogžu... po Berto mirties. 

Meisonas sumirksėjo. Jis išgirdo paklaidą. 

-— Be abejo, jūs neklystate,— šaltai pasakė, nudelbęs akis 
į grindis. 

Ir paklausė: 

— O jūsų niekas nelaukia Anglijoje? 

Perselas tiesiog nustėro, išgirdęs tokį nekuklų klausimą. Jis 
dvejojo. Ne, verčiau atsakyti. Kapitonas užklausė nieko blogo 
negalvodamas, be to, su šiuo žmogumi teks praleisti visą gy- 
venimą. 

Sumišęs jis greitakalbe pasakė: 

— Tėvas mirė. O motinai... 

Jis nusuko akis: 

-— „. „Vis vien. 

Meisonas įsmeigė akis į žemėlapį. Paskui prisivertęs nusi- 
šypsojo ir tarė: 

— Ką gi, ponas Perselai, plauksime kartu. 

Šaltas kapitono balsas pervėrė Perselui širdį, ir jis nieko 
neatsakė. Meisonas paklausė: 

— Jūs jau lankėtės Taityje, jeigu neklystu? 

— Prieš keturis metus, išbuvau šešis mėnesius. Mane pri- 
globė vienas taitiečių vadas. Jis ir išmokė savo kalbos. 

— Ką?— pasakė Meisonas.— Jūs kalbate taitietiškai? Tai man 
labai pravers. Ir kalbate laisvaiė 

-— Taip, kapitone. 

— Viso labo per pusmetį! Iš tiesų jūs gabus kalboms, ponas 
Perselai,— pridūrė jis ir lyg atsiprašydamas sukikeno, tarsi 
vien mintis, kad laivo karininkas galėtų protauti, savaime 
užgauli. 

— Kaip manote, ar taitiečiai mums duos maisto?— paklausė 
jis. 

— Viską, ko tik įsigeisime. 

— Nemokamai? 

-— Nemokamai. Tačiau prasidės vagystės. 

— Dažnai vogs? 

— Kiaurą dieną. 

—- Na, žinote, čia tikras skandalas!— Meisonas net nukaito 
iš pasipiktinimo. 

— Anaiptol,— atsakė Perselas.— Jie duoda, ką turi, o ima, 
ką nori. Šitaip jie įsivaizduoja tikrąją brolybę. 

Meisonas nekantriai pliaukštelėjo delnu per stalą. 

— O tas taitiečių vadas, kur jus priglobė. .. 

— Otus. 

— Jis įtakingas? 

— Be galo įtakingas. Ir pranašesnis už kitus: turi mėlynas 
akis. Jis kildina save iš kapitono Kuko,— su šypsena pridūrė 
Perselas. 

Meisono veidas pasidarė šaltas, orus, ir Perselas po valan- 
dėlės viską suprato: kapitonas Kukas buvo kapitonas. Atseit, 
žmogus be dėmelės. 

Meisonas pakilo nuo stalo. Jis vos prašoko Perselą ūgiu, 
tačiau buvo toks plačiapetis ir kresnas, kad Perselas šalia jo 
pasijuto kone kūdikis. 

— Ponas Perselai, — prabilo Meisonas, ir jo veide vėl atsi- 
spindėjo susijaudinimas, o balsas išdavikiškai sudrebėjo,— pa- 
tikėkite, aš jaučiu, kokia didžiulė atsakomybė gula man ant 
pečių už likimą žmonių, kurie dėl mano kaltės daugiau nebe- 
regės Didžiosios Britanijos. Tačiau, — pridūrė jis po trumpos 
pauzės, — jeigu šiandien įvyktų tai, kas įvyko vakar, aš pasi- 
elgčiau lygiai taip pat. 

Jis tvirtai pasakė šiuos Žodžius, bet jie nuskambėjo nenuo- 
širdžiai. Perselas tylėjo, nuleidęs akis. Jis smerkė šią Žmog- 
žudystę ir žinojo, kad Meisonas, tiesa, visai kitokiais sumeti- 
mais, niekada sau jos neatleis. Meisonui neegzistavo moralinė 
šio klausimo pusė. Jis mąstė kaip tikras jūrininkas. Sausumoje 
gali žudyti. Laive pasidarai maišto kurstytojas, ir įgula atsidu- 
ria už įstatymo ribų. 

— Jums leidus, užlipsiu ant denio ir įsakysiu pakelti bizan- 
stiebio marselius,— tarė Perselas.— Burės nepakankamai aukš- 
tai pakeltos. 

— Ir aš tą pastebėjau,— pasakė Meisonas.— Prie Berto mar- 
sininkai niekados... 

Stojo tyla. Perselas ir Meisonas bijojo susitikti akimis. Pa- 
galiau Meisonas paklausė: 

— Vadinasi, jūsų nuomone, drausmė pašlijo? 

— Ne,— vienodu balsu atsakė Perselas.— Drausmės nebėra. 

Ir pridūrė: 

— Jei kils štormas, nežinia, ar man pavyks nuvaryti matro- 
sus ant vantų. 

Meisonas tylėjo, įsmeigęs į jį akis, ir Perselas pasakė: 

— Meldžiu dievą, kad greičiau rastume tą jūsų salą. 

Stovėdamas ant savo lūšnelės slenksčio, Otus žvelgė į tolį 
ir plačia dailia ranka glostėsi krūtinę. Jo plaučiai buvo ga- 
lingi, tačiau metams bėgant nusilpę, pilvas ne tiek iššertas, 
kiek ištąsytas, ir Otus neturėjo nė mažiausio ūpo bėgti su 
jaunikliais pasitikti peritanių!. Jis jautėsi senstąs, tačiau, ka- 
dangi senti kiekvienam nemalonu, pagalvojo, kad skubėti sve- 
timšalių pasitikti jam neleidžia orumas. Didžioji peritanių piroga, 
nuleidusi savo dideles bures, jau stovėjo lagūnoje, ir baltieji 
žmonės stūmė į vandenį mažas pirogas. Prie jų artėjo ką tik 
nuo kranto nusiyrusi gausybė valčių: priešaky — vaikai, o po 
jų — vaine?, ne tokios žvitrios. „Aue, vaine!“— šypsodamas 
subumbėjo Otus. Saulė jau buvo aukštai pakilusi, ir vyrai, ap- 
sivainikavę lapais, draugiškai mojavo svečiams, tačiau nuo 
kranto. Otui patiko jų savitvarda. 

Taitiečiai ant kranto, o ir pats Otus ant lūšnelės slenksčio 
nuoširdžiai kvatojo, nes svetimšalių valtys vos vos slinko ra- 
miais lagūnos vandenimis. Eatua?, jos pernelyg sunkios, o pe- 
ritanių mostai lėti ir nerangūs. Vis dėlto malonu pažiūrėti, kaip 
balti, keisti irklai, ilgi tarsi uodų kojytės, liečia vandenį. 


! Britai. 
2 Moterys. 

Valtys įsmigo pirmagaliais į smėlį, ir Otus pamatė, kaip pe- 
ritaniai, gauruoti, barzdoti, be marškinių, vien su dryžuotomis 
kelnėmis lipa iš valčių. Otus palingavo galvą: „Aue, kas jų 
liesumas! Matyt, didžioji lietų sala ne tokia jau turtinga, kaip 
jie tikina.“ 

Umai Otus veriamai suriko. Paskui ištiesė į priekį savo dai- 
lias rankas, plačiai jomis kėstelėjo, skardžiai sušuko: „TIvoa! 
Meani!"— ir, nelaukdamas atsako, nuskuodė į pakrantę, raity- 
damas kulnus per karštą smėlį... 

— Adamo!-— sušuko jis iš tolo. 

Adamas Perselas atsigręžė, pamatė Otų, bėgantį taip greitai, 
kad net pilvas šokinėjo virš pareu, ir, pametęs galvą, puolė jį 
pasitikti. Šviesūs jo plaukai žvilgėjo saulėje. 

— Adamo!-— sušuko Otus, apkabindamas Perselą. 

Otus čia paleisdavo svečią, čia vėl jį spausdavo prie savo 
plačios krūtinės, trynėsi skruostu į jo skruostą ir vis kartojo: 
„Adamo!.. Adamo!.. Adamo! .."— ir šie žodžiai išreiškė visą jo 
nuostabą ir meilę. Perselo veidas išraudo, apatinė lūpa virpėjo. 

Taitiečių minia aplipo abu vyrus, ir Perselas nejučiomis nu- 
sišypsojo, pastebėjęs, kad jie mėgdžioja visus judesius, ko- 
'mentuoja kiekvieną jų šūksnį, kaip antikinės tragedijos choras 
kad komentuoja veikėjų dialogą. 

— Adamo!— sušuko Otus ir su ašaromis akyse vėl priglau- 
dė Perselą prie krūtinės.— Tu atplaukei!.. Adamo, sūnau ma- 
no!.. Tu atplaukei!.. 

— Adamo atplaukė!-— džiaugsmingai sušuko minia. 

Umai jauna gražuolė nuoga krūtine metėsi prie Perselo, iš- 
plėšė jį Otui iš glėbio, apkabino ir ėmė bučiuoti taip, kaip 
bučiuoja peritaniai, į lūpas, sutartinai kvatojant žiūrovams: „Na, 
jūs tik pažvelkit į tą kūdikį!“ Perselas mėgino atsitraukti, ta- 
čiau mergina, beveik vienodo su juo ūgio ir, matyt, nė kiek 
už jį ne silpnesnė, stipriai prispaudė jį prie krūtinės ir bučiavo 
bučiavo. Perselas, iš dalies pralinksmėjęs, iš dalies susijaudinęs, 
pasidavė ir tik retkarčiais pro savo damos petį klausiamai pa- 
žvelgdavo į Otų. 

— Kaip?!— nustebo Otus.— Juk čia Ivoa! Tu neatpažįsti Ivoal 
Adamo neatpažįsta Ivoa!— sušuko jis, plačiu rankos mostu 
kviesdamas minią liudininku. 

Žiūrovai ko neužduso nuo švelniausių jausmų: jie kvatojo 
iš visų plaučių ir per kits kitą draugiškai tapšnojo Perselui 
per petį. 

— Adamol!-- susigraudinę šaukė sužavėti taitiečiai, tarsi, Ada- 
mo nepažinus Ivoa, jie dar karščiau būtų jį pamilę. 

— Adamo!— skambiai sušuko Ivoa.— Tu manęs neatpažįsti? 

Ji atleido rankas, suėmė Perselą už pečių ir, atstūmusi jį 
nuo savęs kiek galėdama, nusišypsojo akinančiai baltais danti- 
mis. Perselas įsižiūrėjo į merginą. Ilgi juodi plaukai, karčiukais 
nupuolę ant kaktos ir perskirti sklastu per vidurį, sunkiomis 
bangomis krito ant pečių, o kai Ivoa mažumėlį pasvirdavo 
į priekį, beveik dengė nuogas jos krūtis ir klėtė ją iki pat 
klubų. Ivoa nebuvo visiškai juoda, veikiau ambros spalvos, 
ir toli viena nuo kitos įsodintos mėlynos akys, ilgų juodų blaks- 
tienų apsiaustos, žėrėte žėrėjo tamsiame, sakytum saulės nu- 
euksintame veide. Perselo žvilgsnis vėlei nukrypo į jos juodus 
it varno plunksna plaukus, į tas vešlias, purias, tankias it vilna 
earbanas. Jam užėmė žadą, ir jis tylėjo. 

— Taip, dabar aš jau nebe ta!— skambiu balsu pasakė Ivoa.— 
Adamo, dar valiotum panešt mane ant kukurių? 


— Su tokia nešliava toli nenueitų!-— sušuko Otus ir pasilei- 
co gardžiai juoktis, net jo rankos, ramiai sunertos ant pilvo, 
purptelėjo lyg du paukščiai į orą. 

Taitiečiai sukvatojo. Aue, Otus nemeluoja! Ivoa tikra gra- 
žuolė virto. Liaunutė, o kur reikia — apskritutė. Ir svarumo 
svari. 


— Pažvelk!— pasakė Ivoa.— Ant kaklo nešioju tavo dievo 
Jėzaus medalį. Visą laiką nešioju! Nesiskyriau su juo nė vieną 
dieną! Net maudydamasi, ir tai nenusiimdavau! Ir kas vakaras 
bučiuodavau ir prašydavau tavo dievą Jėzų grąžinti man Ada- 
mo. Ir jis grąžino!— džiūgaudama pridūrė ji.— Matyt, tavo die- 
vas baisiai galingas: viską sugeba! Adamo atplaukė!-— sušuko 
ji, apsvaigusi iš laimės, ir pakėlė abi rankas delnais į dangų. 
Ir minia, apstojusi Perselą, beregint pagavo džiaugsmingai 
krykštauti. 

— Taip, tu išaugai,— nusišypsojo Perselas ir kiek pasigręžė. 

Pažvelgus į Ivoa plaukus, jam kaskart užimdavo žadą. 

— Nestypsok saulėje, nes galva sukeps it kriugždo kiaušis!-— 
pasakė Otus, ir vėl nuskardėjo sutartinis taitiečių juokas.— 
Eikš pas mane, Adamo! Bene alkanas būsiė 

— Baisiai, — pasisakė Perselas. 

Ir vėlei taitiečiai netvėrė grauda. Ivoa paėmė Perselą už 
rankos ir pabučiavo jį į kaklą, apgobusi gardžiakvapiais plau- 
kais. Otus stvėrė jam už kitos rankos, ir, džiūgaujančiai miniai 
lydint, Perselą nuvilko, tiesiog nešte nunešė tą šimtą metrų 
iki Otaus lūšnelės. 

Jis jau buvo bežengiąs per slenkstį, tik staiga kažin koks 
atletiškai suręstas taitietis, visa galva aukštesnis už kitus, ener- 
gingai prasibrovė pro minią, spindinčiu veidu pribėgo prie Ada- 
mo, čiupo jį už pažastų, lengvai pakėlė sulig savo veidu ir 
valandėlę it kūdikį laikė virš besikvatojančios minios. 

— Na, o mane?— sušuko jis su laiminga šypsena lūpose.— 
(0 mane ar pažįsti, Adamo? 

— Meanis!— šūktelėjo Perselas žibančiomis iš džiaugsmo aki- 
mis, visiškai užmiršęs, kad juokingai tabaluoja ore. 

— Atpažino!-— sušuko Otus, nesitverdamas džiaugsmu, ir, pla- 
čiai skėstelėjęs rankomis, pakvietė savo valdinius stebuklo liu- 
"dininkais. 

— Adamo atpažino Meanį!-— šaukė minia: lygiai taip ji būtų 
graudinusis ir Žavėjusis, jei Perselas būtų jo neatpažinęs. 

Meanis spindinčiomis laime akimis atsargiai pastatė Perselą 
ant žemės, tarsi bijodamas jį sulaužyti, ir tada nuskardėjo dar 
didesni šūksmai. | 

— Tavo vaikai užaugo, Otau,— buvo bepradedąs Perselas.— 
O praėjo tik ketveri metai, tiesiog negaliu patikėti. .. 

Jis nebaigė. Ivoa vėl puolė jam ant kaklo, apibėrė bučiniais, 
kąsčiodama ausį ir viena ranka taršydama jam plaukus. Ir 
vėlei sunkios gardžiakvapės merginos garbanos nušliuožė Per- 
selo veidu. 

— Adamo alkanas, — griausmingai nusikvatojo Otus ir išplė- 
šė Perselą dukrai iš rankų; minią ištiko naujas linksmybės 
priepuolis.— Įeik, Adamo, — plačiu mostu pakvietė jis Perselą, 
paskui nepaprastai grakščiai pasisuko į taitiečius ir tuo pat 
mostu su tikrai karališku orumu atleido juos, vis tebesijuokda- 
mas ir šelmiškai merkdamas akį, tarsi niekada nebūtų abejojęs, 

kad „Blosomas“, kur buvęs, kur nebuvęs, atplauks į Taitį ir 
Adamo grįš. 

Meanis pasodino Perselą ant demblio, o pats atsisėdo priešais 
svečią, nenuleisdamas nuo jo akių. Jaunuolio oda buvo kiek 
tamsesnė, nei sesers, o viršutinė veido dalis aiškiai nesiderino 
su apatine: smakras buvo mergiškai apvalus, burna plati su 
putliomis lūpomis, o stambi ereliška nosis ir giliai įsodintos 
akys, apklėstos juodomis it anglis blakstienomis, teikė jo vei- 
dui mąslią, veik rūsčią išraišką. 

— E, Adamo, e! E, Adamo, e! E, Adamo, e!— liūdnai ir po- 
draug džiugiai moduliavo jo balsas — jis klostė senus dalykus, 
įvykusius prieš ketverius metus, kurie dabar nelauktai jį už- 
plūdo. Tuo pat metu jis ritmingai taukšnojo delnu per demblį, 
sakytum klausantis šio duslaus, vienodo garso lengviau būtų 
buvę įsivaizduoti laimingą ateitį, draugui atplaukus. 

— E, Adamo, e! Menu, kaip tu baukšteisi ryklių lagūno- 
je, — galiausiai pasakė jis. 

Ir nusikvatojo, Otus ir Ivoa pritarė. Juk tiesa, Adamo baukš- 
tėsi ryklių, tų mielų ryklių lagūnoje! Meanis pašoko it spy- 
ruoklė, palinko prie Perselo, suėmė delnais jam galvą ir, reikš- 
damas savo meilę, švelniai stuktelėjo kakta į jo kaktą. Paskui, 
uždėjęs rankas jam ant pečių, ėmė atsargiai tapšnoti pirštais 
pai nugarą, žvelgdamas į jį susižavėjusiomis akimis. 

— E, Adamo, e!— kalbėjo jis, nežinodamas, kaip apsakyti vi- 
są savo meilę. 

— Aue!— tarė Otus.— Pirma tepavalgo! Plepėdamas ne kaip 
pavalgysi! 

Ivoa atkišo Perselui lygmalą dubenį, ir, dar nespėjęs pamatyti, 
kas jame yra, Perselas iš kvapo suprato: jį vaišina žalia Žu- 
vimi, užpilta citrinų sunka. Meanis sėdėjo priešais, nugara 
atsišliejęs į vieną durų staktą, o Otus—į kitą, tačiau neuž- 
stodami svečiui vaizdo į lagūną ir į pajūrį. Padavusi valgį 
tėvui ir Meanui, Ivoa nesisėdo ant demblio, o priklaupė Per- 
selui iš dešinės, kiek nuošaliau, ir laukė, kadangi etiketas drau- 
džia taitietei valgyti kartu su vyrais. Ji vaikė nuo Perselo 
muses palmės lapu ir retkarčiais šelmiškai pliaukštelėdavo jam 
per petį. Perselas jautė jos žvilgsnį ir pats žvairavo į tamsius 
jos plaukus, tačiau nedrįso grįžtelėti. 

Perselas dėvėjo vien kelnėmis ir marškiniais; saulės spindu- 
liai plūdo į lūšnelę, glamonėjo basas jo kojas. Durų angoje 
iš kairės matėsi tamsus Meanio petys, iš dešinės — lygiai toks 
pat platus, tačiau ne toks standus, ne toks pilnas, amžiaus išse- 
kintas, glebnokas Otaus petys. Perselas iš tiesų buvo baisiai al- 
kanas. Ivoa braukė jam per sprandą pirštų galeliais, tačiau jis 
dėjosi nejaučiąs. Jis su pasigardžiavimu kvėpė jos plaukų aro- 
matą ir žvelgė priešais į grakščius kokoso palmių liemenis, 
į saulėje spindinčią lagūną —- joje blykčiojo mėlyni atspindžiai, 
mirguliavo rausvai violetinės dėmės. 

Lūšnelėje buvo tylu, tylu. Perselas prisiminė, kad valgyda- 
mi taitiečiai nenori kalbomis gadinti sau malonumo. Pasislė- 
pus lūšnelės vėsumoje ir atkišus nuogas kojas spindulių gla- 
monei, jam buvo nuostabiai gaivu ir ramu. Kaip puikiai su- 
tvarkytas pasaulis: Otus ir Meanis sėdi priešais, o Ivoa jis 
mato dešiniosios akies krašteliu,— kai ji pasilenkia, jos plau- 
kai kutena jam skruostą. Jis žiūrėjo į savo bičiulius ir jautėsi 
baisiai laimingas. Kokie švelnūs jų žvilgsniai! Kokia ramybė 
širdyse! Jis pagalvojo: „Niekad neužmiršiu šios valandėlės", — 
ir tučtuojau jį persmelkė skaudus gailesys, tarsi ši jo gyvenimo 
valandėlė būtų jau praėjusi. 

— Adamo,— sunerimęs paklausė Meanis,— kas tau? Tavo 
akys liūdnos. 

— Nieko baisaus, šiaip įlindo tokia mintis į galvą, Meani. 

-— Peritani! Peritani!-— sušuko Otus ir pagrasė jam ilgu pirš- 
tu, tarytum jau seniai būtų žinojęs, kad peritaniai — nepataiso- 
mi žmonės.— Valgyk, valgyk, per daug galvą kvaršinti ne- 
sveika! 

Perselas šyptelėjo ir nudūrė akis į dubenį su žuvimi. Otus 
protingai sako. Tik tas iš tiesų laimingas, kas aiškiai, bet ne 
perdaug aiškiai suvokia savo laimę. Svarbiausia — surasti aukso 
vidurį. Neapsieisi negudravęs su savimi. Tiki savo laime, ta- 
čiau nė pats sau negali prisipažinti. 

Šiltas kvapnus vėjelis, atskriejęs iš salos gilumos, suvirpino 
kokoso palmes, ir Perselas išvydo aukštai aukštai virš lūšnelės 
linguojant ir švelniai šnarant didžiulius palmės lapus. „Lyg mo- 
ters plaukai“, — pagalvojo Perselas ir mėgaudamasis įkvėpė. 

— Dvelkia Taičiu,— balsu tarė jis. 


39 


— O kuo dvelkia Taitis? — paklausė Hoa, dėdama jam ran- 
kas ant pečių. 

— Tiarės žiedais. 

— E, Adamo, e!— atšovė Ivoa.— Taityje dar daug kvapų kva- 
pelių. Kad ir ibisko kvapas, ir plumerijos kvapas, ir paparčio 
kvapas, ir kmynų kvapas. Ir jazminų kvapas, gaivus it nauja- 
gimio kūnelis. O dar kvapas — lietaus pranašas, jį atneša kalnų 
vėjas iš plynaukščių. Patrauki to kvapo ir užsidegi noru dirbti. 

Otus pasileido kvatoti ir, ištiesęs plačius delnus, kiek atkišęs 
nykščius į šoną ir užlaužęs plaštakas aukštyn, palingavo galvą 
ir tarė: 

— Kai žmogus jaunas, Ivoa, jam nedera dirbti ir dirbti. Kai 
pasensta ir jam nieko kito nebelieka, tuomet darbas — vienin- 
telis malonumas. 

Perselas atsigręžė, pažvelgė į toli viena nuo kitos įsodintas 
mėlynas Ivoa akis ir mažumėlį užkimusiu balsu pasakė: 

— Be to, tavo plaukų kvapas, Ivoa. 

Šypsena pamažėl pražydo ant Ivoa lūpų, ir, pajutęs tankiai 
plakant savo širdį, Perselas pagalvojo: „Ji bus mano, kada tik 
įsigeisiu.“ 

Kažkoks juodas šešėlis užtemdė duris. Perselas kilstelėjo akis. 
Ant slenksčio stovėjo Meisonas, aklinai užsisagstęs, pasirišęs 
kaklaraištį, batuotas. Ypač tie batai nustebino Perselą: nušveisti 
iki spindesio, o sagės tiesiog švitėjo saulėje. Matyt, lipdamas iš 
valties, Meisonas nusiavė, o ant kranto vėl apsiavė. 

— Ponas Perselai,— šaltai ir mandagiai kreipėsi Meisonas, 
nesiteikdamas nė dirstelėti į taitiečius,— ar galėčiau su jumis 
pasikalbėti? 

Perselas atsistojo, išėjo iš lūšnelės ir žengė kelis žingsnius 
į šalį paskui Meisoną. 

— Ponas Perselai,— viršininko balsu pasakė Meisonas, šnai- 
ruodamas į leitenanto plaukus, apykaklę ir basas kojas, — jūs, 
man regis, labai populiarus tarp šitų laukinių. Gal malonėsite 
mane supažindinti su jų vadu? 

— Džiaugiuosi, galėdamas jus supažindinti su Otumi,— sau- 
sai pasakė Perselas.— Otus — tikras džentelmenas. 

— Ką gi, pristatykite mane šitam... džentelmenui,— prakošė 
Meisonas,— ir papasakokite, kas mums atsitiko. 

— Nieko neslėpdamas? 

— Taip, nieko neslėpdamas, ir praneškite jam, kokie mūsų 
planai. 

Kai Otus ir jo vaikai išvydo Adamo ir peritanių vadą grįž- 
tant, jie atsistojo, gi Otus net išėjo ant lūšnelės slenksčio, 
nusišypsojo, atkišęs pilvą ir ištiesęs savo plačias, judrias plaš- 
takas, oriai nurodė naujam svečiui savo būstą ir pakvietė 
į vidų. 

Meisonas iš tolo pro žiūroną stebėjo,- kaip taitiečiai krante 
sutinka Perselą, su pasišlykštėjimu raukėsi, matydamas jį ei- 
nant iš rankų į rankas, ir nuogąstavo, kad ir jis gaus pakęsti 
tokias glamones. Tačiau nieko panašaus neįvyko. Meanis ir 
Ivoa nepriėjo, tik palenkė galvas, Otus gi, kad ir švaistėsi 
mandagiausiais gestais, net rankos nepadavė. 

Meisonas atsisėdo ant demblio. Stojo ilga tyla. Taitiečiai 
iškilmingai tylėjo. Meisonas, kiek sumišęs dėl santūrauš pri- 
ėmimo, kostelėjo, paraudo, sumirksėjo ir galų gale, į nieką 
nežiūrėdamas, angliškai papasakojo, kas atsitiko „Blosome“, 
ir išdėstė savo prašymus. Otus klausė, linksėdamas galvą, tarsi 
jau seniai seniai būtų laukęs šios kalbos, ir, kai Adamo pra- 
dėjo versti, vėl ėmė linksėti galvą ir mandagiai šypsoti, saky- 
tum nieko nuostabaus, kad pirmasis padėjėjas britų laive nu- 
žudė kapitoną ir sukėlė įgulos maištą. 

Perselui baigus, Otus atsistojo, ir lūšnelėje laisvos vietos 
neliko — toks masyvus buvo jo kūnas. Otus pasakė ištisą kal- 
bą, gana prašmatnią, tačiau dalykišką, kiekvieną mintį parem- 
damas išraiškingais mostais. Jis nė puse lūpų neužsiminė apie 
įvykius „„Blosome“. Kalbėjo tik apie Meisono prašymus. Taip, 
didžiosios pirogos vadui jis duos maisto, kurio pakaks ilgai 
kelionei. Taip, jis duos jam ožką ir savo ožį veislei, o taip 
pat kalę ir šunį; jei peritanių vadas pageidauja, Otus jam duos 
porelę laukinių kiaulių, nors šių gyvulių netrūksta pietų jūrų 
salose. Taip pat vadas visur gaus taro, jamso, saldžiojo batato 
ir duonmedžio vaisių. Tačiau dėl visa ko tegu jis paima, aišku, 
jei panorės, augalų šaknelių ir gyvaūgių, Otus jų parūpins. Ir 
tai ne viskas. Otus turi vienintelę visame Taityje karvę ir 
taip pat vienintelį bulių: jie atliko iš tos poros, kurią didysis 
kapitonas Kukas (Otus tarė Tutas, nes taitiečių kalboje nėra 

garso k) kažkada padovanojo Otaus tėvams. Otus savo keliu 
juos dovanoja didžiosios pirogos vadui. 

Perselas vertė ir juokėsi širdyje iš Otaus gudrybės. Koks 
jis buvo didingas, siūlydamas Meisonui karvę ir bulių! Iš tie- 
sų jis džiaugėsi galėdamas jų atsikratyti. Taitiečiai nemėgsta 
nei karvės pieno, nei mėsos. Be to, tie gyvuliai nepaprastai 
stambūs ir baisiai ėdrūs — tikras sodų siaubas. Jei ne pagarba 
dovanotojui, Otus seniai būtų įsakęs juos papiauti. Laimė, jis 
bent laiku susigriebė atskirti bulių nuo telyčios, kad košės 
neprivirtų ta dovana, kuria, taitiečių, o taip pat Otaus nuo- 
mone, buvo didžiai pagerbtas jo tėvas, kai Otaus motina dar 
buvo gražuolė. 

Kai Perselas baigė versti, Otus ūmai sukliko, gyvai pašoko 
ir puolė prie durų. 

-— Tabu, Adamo! Tabu! Aure, ant kranto! Adamo! Pasakyk 
savo vadui, kad Taityje tai yra tabu! 

— Kas jam?— paklausė Meisonas, suraukęs antakius.— Ko jis 
staugia? Kaip lengva sujaudinti tuos čiabuvius! Kas tabu, Per- 
selai? 

— Šautuvai, kapitone. Meklaudas vaikštinėja krantu su šau- 
tuvu. Matyt, užsimanė pamedžioti. 

— Įsakykite jam nunešti šautuvą į laivą,— tarė Meisonas.— 
Neturiu jokio noro kivirčytis su juodukais. 

Perselas puolė prie lagūnos ir šūktelėjo škotui. Meklaudas 
atsigręžė, nužvelgė Perselą paniekos kupinu žvilgsniu ir, ka- 
dangi leitenantas bėgte bėgo, teikėsi paėjėti keletą žingsnių 
link jo. Meklaudas buvo aukštas, ilgomis it stypynės kojomis 
ir nepaprastai liesas: pečiai smailūs, kaulėti, mažytės pilkos 
akys spindėjo siaurame veide. Jis nieko nemėgo iš principo, 
o karininkų — juo labiau. Perselas nebuvo išimtis. Tačiau ypa- 
tingos neapykantos Meklaudas jam nejautė: Perselas buvo 
škotas. 

Per dešimtį metrų nuo leitenanto jis sustojo, persisvėrė ant 
kairės kojos, dešiniąją atstatė į šoną, šautuvo vamzdį padėjo 
ant pusiau sulenktos rankos, iš anksto nusistatęs neatiduoti 
pagarbos. Po maišto su Meisonu ir Perselu jis elgėsi gana 
įžūliai, tačiau atvirai nepaklusti nedrįso. 

— Meklaudai,— tarė Perselas, dėdamasis nematąs atžarios 
matroso laikysenos,— perduodu kapitono įsakymą: nuneškite 
šautuvą į laivą. Taityje šautuvai !abu. 

— Maniau, nušausiu kokią laukinę kiaulę,— tarė Meklau- 
das, palingavęs galvą, ir jo rūsčiame, žiauriame veide vėl šmėkš- 
telėjo vaikiška apgaila, neseniai taip apstulbinusi Perselą. Lei- 
tenantui pasirodė, kad jis — mokytojas ir sako moralą nedėme- 
singam mokiniui. 

— Laukinę kiaulę!— prajuko Perselas.— Kokiam galui šau- 
dyti, paprašykite taitiečių! Jie mielai duos. 

— Žinau, — su panieka atsakė Meklaudas,— pažįstu juos iki 
panagių. Jau buvau šitoj skylėj. Tie avigalviai atiduotų visa, 
ką turi. Galva pasekus, va kas. Laimė, kad marškinių nene- 
šioja, antraip ir marškinius atiduotų. 

— O kam jiems tausoti?— atšovė Perselas.— Jiems visko 
per akis. ias 

— Viena diena — motina, kita diena — močeka,— nepatikliai 
pratarė Meklaudas; jo veidas sakyte sakė, kad klimatas Taityje 
gali ūmai pasikeisti, ir čia atšals ir atidrėks kaip jo gimtaja- 
me Hailende,— o dabar būtų vienas malonumas nušauti kiau- 
laitę: neturiu nė menkiausio ūpo lankstytis tiems plikabam- 
biams kvailiams! Duos! Duos! Tiek ir težino — duoti! Laukiniai, 
išties laukiniai! O aš, turėkite galvoje, nemėgstu, kai man 
duoda! Meklaudai niekados nesiskolino. Niekados! Aš niekam 
neduodu dovanų!— išdidžiai pridūrė jis.— Ir nepageidauju, kad 
man davinėtų! 

— Labai gaila, Meklaudai,— tarė Perselas,— bet šautuvai Tai- 
tyje tabu. 

— Tabu! Dar ką sugalvojo, prakeikti avigalviai!— Meklau- 
das paniekinamai lingavo galvą.— Kapitono dėtas, aš čia kaip 
mat įvesčiau tvarką! Tegu mane skradžiai,— pridūrė jis ir su- 
mojavo rankomis, tarsi grasindamas visai salai, — bet šautuvai 
mūsų naguose, ar ne? O jeigu mūsų, vadinasi, mes čia šeimi- 
ninkai, aišku! 

Netgi nelinktelėjęs Perselui, Meklaudas nusisuko ir nudrožė 
prie valties, kuri buvo ant vandens. Perselas žvelgė jam įdur- 
mui — ilgas, liesas, šviesūs plaukai praretėję ant pakaušio, eina 

išgveręs, šautuvą nešasi pasikabinęs ant alkūnės vamzdžiu 
į Žemę. 

Kai Perselas grįžo į lūšnelę, Meisonas atsistojo, paprašė savo 
padėjėją padėkoti Otui ir nuėjo. Šitoks ūmus atsisveikinimas 
nustebino taitiečius. Nuo slenksčio jie lydėjo akimis tolstantį 
peritanių vadą. Prie kranto Meisonas atsisėdo ant smėlio, nu- 
siavė batus, paskui atsistojo, šūktelėjo valtį ir įlipo. Po to at- 
-sisėdo ant galinio suolo ir ėmė autis batus. 

— Kodėl jis nepasiliko su mumis?— paklausė nustebus Ivoa.— 
Ką jis veiks didžiojoje pirogoje? 

—- Nieko, — atsakė Perselas.— Jis nusprendė nelipti iš laivo, 
kol mes būsime Taityje. 

— Kodėl?— pasiteiravo Meanis.— Jis mūsų nemyli? 

— Tokiomis mintimis jis nekvaršina sau galvos,— atsakė 
Perselas atsisėdęs. 

Jis nužvelgė savo draugus. Vėl pasijuto laisvas ir linksmas. 
Apskritai, Meisonas ne toks jau biaurus, tiesiog jam esant 
viskas blanksta. 

— Ir tau teks su tuo žmogumi gyventi saloje. ..— prabilo 
Otus ir plačiai skėstelėjo rankomis, tarsi paaiškindamas savo 
mintį. 

— Ne toks jis blogas, — nusišypsojo Perselas.— Aš puikiau- 
siai su visais sutariu. 

"Tuomet prisiminė neapykanta degančias Simono akis, ir jo 
veidas apsiniaukė. 

-— E, Adamo, e!— tarė Ivoa.— Neliūdėk! Nenoriu, kad Ada- 
mo liūdėtų, — ūUmai kreipėsi ji į tėvą ir į brolį, lyg jie būtų 
galėję išblaškyti Adamo liūdesį — O man nepatinka tas žmo- 
gus su odiniais daiktais ant kojų. 

— Ivoa!— suriko Otus, nustebęs, kad jo duktė drįso tiesiai 
išrėžti, ką galvoja. 

Ilgomis blakstienomis pridengusi mėlynas akis, Ivoa įkniu- 
bo veidu Perselui į petį. 

— Kodėl gi jis tau nepatinka? — paklausė Perselas. 

Ivoa pakėlė galvą ir pastatė lūpas. 

— Jis į mane nežiūrėjo. 

Perselas nusikvatojo. 

— Iš tiesų!— sušuko Meanis, taukštelėjęs per demblį, o pas- 
kui suplojo rankomis.— Ir aš pastebėjau! Peritanių vadas baukš- 
tosi Ivoa! Ir mano tėvo baukštosi, į jo pusę veik akių nepa- 
suko. Sėdi it vėžlys, galvą letenas įtraukęs, ir tyli. 

Dabar sujuko Ivoa. 

— Ho! Ho!-— nutraukė ją Otus.— Negražu taip kalbėti apie 
svečią. 

“ Tačiau ir jis nesusitvardęs nusijuokė. Tuo tarpu Ivoa atne- 
šė Perselui ilgą pintinę apelsinų, mangų, avokatų ir laukinių 
Dananų. 

— Duokš, nulupsiu tau apelsiną,— pašoko ji, išvydusi Per- 
selą imant vaisių. 

Meanis kilstelėjo galvą ir pažvelgė į Otų — šis nusišypsojo. 
„Gal būt, — pagalvojo Perselas,— va tos jų kalbos nesuprantu.“ 
Jis klausiamai dirstelėjo į Ivoa. Pajutusi jo žvilgsnį, mergina 
atsigręžė, įsmeigė į jį savo spindinčias akis ir pasakė ramių 
ramiausiai, lyg būtų kalbėjusi apie kasdienį pasivaikščiojimą: 

— Adamo! Jei nori, aš irgi plauksiu į tavo salą. 

Perselas pažvelgė į Otų, paskui į Meanį. Abu šypsojo. Matyt, 
Ivoa žodžiai jų nenustebino, netgi nesujaudino. 

— O tu, Ivoa, supranti, kad išvyksti su manimi visam gy- 
venimui? Tu niekados neišvysi Otaus,— galų gale pasakė jis 
kimiu balsu, imdamas merginą už rankos. 

— Suprantu, — atsakė Ivoa ir, lupdama apelsiną, net akių ne- 
pakėlė. 

Stojo tyla. Otus ištiesė savo stambias rankas delnais į viršų, 
atkišęs nykščius. 

— Tu, Adamo, nesupranti, — tarė jis šypsodamas.— Ivoa turi 
tik vieną gyvenimą, o kas svarbiau jos gyvenime: aš ar Adamo? 


TREČIAS SKYRIUS 


— Tai va,— prabilo Meisonas,— kadangi mes išplaukiame ry- 
toj, laikas susipažinti su taitiečių savanoriais. Kiek jų turite, 
ponas Perselai? 

Meisonas sėdėjo savo kajutėje, kaip ir prieš savaitę,— ant 
stalo ištiestas žemėlapis, rankoje stiklas romo. Tačiau šis tas 
buvo ne taip: jis pasiūlė Perselui atsisėsti. 

— Šešetą,— atsakė Perselas.— Jų vardai: Meanis, Tetaitis, 
Meoras, Koris, Timis ir Ohus. 

— Pažįstate juos? 

— Gerai pažįstu vien Meanį ir Tetaitį. Kitus mažiau. Šiaip 
ar taip, visi jie — tikri milžinai, jų rankos mums labai pra- 
VeIs. 

— Šešetas taitiečių, — susirūpino Meisonas, panarinęs savo 
ketvirtainę galvą.— Jų šešetas, mūsų septynetas, viso labo try- 
lika. Mažoka „Blosomui“. 

-- Dar nebaigiau sąrašo, — tarė Perselas,— be to, yra dvylika 
moterų, o taitietės gabios laipioti vantais. .. 

— Moterys!-— riktelėjo Meisonas.— Moterys laive! .. 

Jis taip ūmai pašoko, jog numetė nuo stalo žemėlapį ir iš- 
lieio romą. Išraudęs, sučiaupęs lūpas, stovėjo be žado ir mirk- 
čiojo. Po to susigūžė, tarsi ketindamas pulti Perselą, atkišo 
savo kietą kaktą ir užsiplieskė: 

-— Niekada! Ponas Perselai, niekada!.. 

Stojo tyla. Perselas pasilenkė, dviem pirštais pakėlė žemė- 
:api ir padavė jį kapitonui. 

— Deja, kitos išeities nėra,— romiai pasakė jis.— Taitiečiai 
neplauks be moterų. Mūsų vyrai taip pat. Jie nuogąstauja, kad 
jūsų ieškoma sala bus negyvenama... 

— Moterys laive, ponas Perselai! Ką jūs galvojate? — pa- 
kartojo Meisonas, ir jo melsvos akys ko neiššoko ant kak- 
tos — tokia siaubinga jam pasirodė ši perspektyva. 

-— Tiesą pasakius, aplinkybės irgi nelabai įprastos. ..— tarė 
Perselas. 

— Moterys laive!— nesiliovė kartojęs Meisonas — jis taip už- 
simiršo, jog pakėlė rankas į dangų nelyginant taitietis. 

Perselas valandėlę luktelėjo. 

— Deja, jūs negalėsite jų išvyti, — galų gale tarė jis.— Tai- 
tiečiai nenorės plaukti. O matrosai, ko gero, užgrobs laivą, 
išlaipins mus ant kranto ir išplauks vieni. 

— Ir sės ant rifo, — su panieka pasakė Meisonas. 

— Galimas daiktas, tačiau mes sėdėsime Taityje ant smėlio. .. 

Meisonas sudribo į kėdę, ištiesė priešais žemėlapį ir, nepa- 
keldamas akių, paklausė: 

— Kiek jų? 

— Dvylika,— atsakė irgi sėsdamas Perselas.— Štai jų vardai. 

— Vardai manęs nedomina,— vėl užsiplieskė Meisonas ir 
mostelėjo dešine ranka, tarsi šluote nušluodamas moteris nuo 
žemės. 

Vėlei stojo tyla, paskui Meisonas ramesniu balsu tarė: 

— Teks jas patalpinti skyrium nuo vyrų. 

Perselas prisimerkė. Toks atsargumas jam pasirodė juokingas. 

— Be abejo, — pasakė jis abejingai, — patalpinsiu jas skyrium. 

Meisonas vienu mauku ištuštino stiklą romo ir pastatė jį 
ant stalo; matyt, jis susitaikė su likimu. 

— Pasirūpinkite jomis, — tarė jis — nė girdėti nenoriu apie 
tas moteris. 

— Klausau, kapitone. 

Perselas įsikišo sąrašą į kišenę, bet vis tebesėdėjo. 

— Jeigu leisite,— tarė jis, — norėčiau dar šį tą jums pasa- 
kyti. 
Ir pridūrė: 
— Tiesiog nebežinau, ką daryti. 
-- Kalbėkite,— burbtelėjo Meisonas, nepatikliai pažvelgęs 
savo padėjėją. 
„Jau lenda į savo kiautą',— pagalvojo Perselas ir tarė: 


Ohm. 


— Jeigu jūsų ieškoma sala negyvenama, kyla klausimas: mū- 
sų kolonijoje devyni britai ir šesi taitiečiai. Iš viso penkiolika 
vyrų. O moterų tik dvylika. 

— Na ir kas?— sausai tarė Meisonas. 

— Trys vyrai negaus moterų. 

-— Na ir kas?— pakartojo Meisonas. 

-— Bijau, kad susidarys pavojinga padėtis. Taigi, siūlau arba 
iš!aipinti tris taitiečius. .. 

— Tai neįmanoma, — sausai atšovė Meisonas. 

-— Arba paimti dar tris taitietes. .. 


Perselas nesitikėjo, kad jo žodžiai taip paveiks Meisoną. Ka- 
pitonas įsmeigė į jį akis, sumirksėjo, jo rankos ėmė drebėti, 
veidas paraudo iš pykčio. 

— Niekados!— suriaunojo jis ir atsitiesė.— Kaip jums ne gė- 
da, ponas Perselai, siūlyti man tokį dalyką! Laive ir šiaipjau 
per daug moterų! Jos manęs visiškai nedomina!-— pridūrė jis 
ir, tarsi prisiekdamas, pakėlė dešinę ranką.— Nenoriu apie jas 
net kalbėti! Jei aš pasirinkau matroso gyvenimą, tai vyliausi, 
kad bent laive...-- Ir nebaigęs sugriaudėjo:— Ponas Perselai, 
jūs puikiai žinote, kad netgi savo patogumui nei vienos mo- 
ters nepaimčiau į laivą! O jūs stovite priešais mane šaltas 
kaip ledas ir siūlote... Ponas Perselai! Kaip gyvas pažinojau 
tik vieną padorią moterį: savo seserį. O visos kitos... visos 
kitos... Pagaliau aš, — pridūrė jis, matyt, atsisakęs tiksliau api- 
būdinti nepakenčiamos lyties atstoves, — aš nė negalvoju pra- 
tęsti savo giminės... Dvylika moterų!— užsiplieskė jis, vėl pa- 
gautas pykčio.— Dvylika! Mano laive! Dvylika pusnuogių pa- 
darų nuo ryto iki vakaro tarškės ir čirkš ant denio,— pridūrė 
jis su pasišlykštėjimu, tarsi taitietės būtų buvusios papūgos 
ar kriugždai.— Įsidėmėkite, ponas Perselai, ir pasakykite ko- 
mandai, kad aš verčiau liksiu Taityje ir, jei reikės, pats užsi- 
nersiu kilpą ant kaklo, bet į ,„Blosomą“ nepriimsiu nė vienos 
moters daugiau! 

Jis atsikvėpė ir baigė ramesniu balsu, tačiau lyg kirviu 
nukirto: 

--- Tuo tarpu viskas, ponas Perselai. 

Perselas šaltai nusilenkė ir įsiutęs išėjo iš kajutės. „Kokia 
kvailystė! Nors imk ir verk! Meisonui labiau rūpi suporuoti 
savo ožkas ir kiaules, nei sukurti būsimųjų kolonistų šeimas. 
Koks idiotiškas užsispyrimas, — pagalvojo jis, vėl pagautas pyk- 
čio.— Argi jam ne vis viena, kiek paimti moterų: penkiolika 
ar dvylika!“ 

Gražiai nuaugusios, vien savo sudėjimu taitietės nenusipelnė 
Meisono paniekos. Mažne kartu su vyrais jos išmoko laipioti 
vantais, atleisti rifus ir tvirtinti bures. Nė savaitė nepraėjo, 
kai „Blosomas“ išplaukė iš Taičio, o moterys jau spėjo pasi- 
daryti neblogais marsininkais. Perselui nepabosdavo žiūrėti, 
kaip, jam įsakius, jos keberiodavosi vantais, kopdavo ant rėjų 
į svaiginantį aukštį, kvatodamos, dainuodamos ir spiegdamos. 

Devintą dieną „Blosomą“ užklupo stiprus škvalas, ir Meiso- 
nas įsakė gulti į dreifą. Perselas nusiuntė matrosus ant vantų 

ir ant rėjų. Pavojaus akivaizdoje jie skubomis puolė vykdyti 
komandą, nors prieš tai ištisą savaitę. pernelyg nesistengė. Ta- 
čiau taitiečiai, be Meanio ir Tetaičio, nė iš vietos nepajudėjo. 
Galimas daiktas, savo pirogose jie šitaip nebūtų pabūgę aud- 
ros. Tačiau laivą supo, bangos daužė bortus, siaubingai skam- 
bėjo varpas, kai „„Blosomas“ šokinėjo per vilnis, — ir jiems kū- 
nas ėjo pagaugais. Susigrūdę kubrike, pilki iš baimės, be to, 
jūrligės nukamuoti, pusnuogiai, jie spaudėsi vienas prie kito 
ir kaleno dantimis. Niekas jų negalėjo išjudinti — jie galvo- 
jo, kad atėjo galas. 

Škvalas siautėjo vos vieną dieną, ir, tiesą pasakius, „Bloso- 
mui“ nė valandėlę negrėsė tikras pavojus. Bet draugiški tai- 
tiečių ir matrosų santykiai pagedo. Įgula neatleido ,,juodu- 
kams', kad jie ją paliko sunkią valandą. 

Vėl suspindėjo saulė, bet, pasitaisius orui, nuščiuvo vėjas, 
pasidarė baisiai tvanku, o „„Blosomas“ vos vos šliaužė klampiu 
it alyva vandeniu. Viskas lyg sustingo. Nė menkiausio dvelk- 
telėjimo, nė vilnelės priešais forštevenį. Rodės, juda viena tik 
saulė. Burės karojo pasigailėtinos, susirūkšlojusios, anot Mek- 
laudo, it senės veidas. Horizontas tarsi apsklendė laivą ugni- 
niu ratu, ir Perselui atrodė, jog vandenynas pamažėl tena 
apie „„Blosomą“ lyg drebuliai. 

Vieną rytą senis Džonsonas parodė Perselui bulvių lupenas, 
išmestas į jūrą vakar dieną. Per penkiasdešimt metų, basty- 
damasis jūromis, jis pirmą sykį matė tokį dalyką. 

Matrosai, užsigulę ant turėklų, nuo ryto ligi vakaro meškerio- 
davo. Taitiečiai išplaukdavo valtimis į atvirą jūrą ir stypsoda- 
vo ant suolelių su harpūnais rankose. Tačiau ši žuvinga jūra 
nepadovanojo jiems nė vienos žuvelės. Net rykliai paliovė se- 
kioję „„Blosomą“, sakytum jiems būtų įgrisus ši rimtis. 

Pažvelgus į tuščią dangų, apmirusią jūrą, blausias spalvas, 
atrodė, jog esi atsitiktinai užklydęs į kažkokią suakmenėjusią 
planetą, kuri niekada nebepaleis savo aukos. Kaitrūs spinduliai 
balino bures, tirpino dervą sandūrose. Apkalas virš vaterlini- 
jos kėtėsi, nors jį dukart per dieną nesigailėdami apliedavo 
vandeniu. Matrosai turėjo apsiraišioti kojas skurliais — taip 
smarkiai įkaisdavo denis. 

Pamažėle geriamo vandens atsargos baigėsi, ir Meisonas su- 
mažino davinį. Vis dėlto -prisiėjo paaukoti. bulių, 'o po keleto 
dienų ir telyčią. Netrukus komanda suvalgė ožką su ožiu, lau- 
kines kiaules, abu šunis, ir laive beliko tik žmonės. 

Praėjo dar savaitė, ir pagaliau iš vakarų atūžė vėjas, suri- 
buliuodamas ramų vandens paviršių. Burės baugiai. išsipūtė, 
laivavirvės suvirpėjo, denis ėmė siūbuoti po kojomis, ir sunkus 
tristiebis, iškėlęs nosį, lengvai it paukštis nulėkė per bangas. 

O po valandos „„Blosomas“ įsirėžė į milžinišką skraidančių 
žuvų būrį. Jų gyvas galas tėškėsi ant denio, ir matrosai matė 
skaidriame vandenyje, kaip jas genasi dorados. Perselas įsakė 
vairininkui sumažinti burių plotą, matrosai užmetė meškeres ir 
netrukus iki valiai prižvejojo doradų. Veikiai po triukšmingos 
žūklės, labiau panašios į skerdynes, buvo pataisyti pietūs — 
pirmi pietūs kaip reikiant per ištisą savaitę. 

Baigiantis pietums, dangus aptemo, ore padvelkė svaigia gai- 
va ir ėmė lyti. Matrosai išvilko ant denio visus indus, statines, 
ištempė brezentą. Taitiečiai nusimetė savo pareu ir, ištiesę ran- 
kas delnais į dangų, atkraginę galvas, plyšojo iš džiaugsmo, 
burna gaudydami lietaus čiurkšles. 

Pamažėle jų savaiminiai judesiai virto šokiu. Vyrai supliauk- 
šėjo delnais, o moterys užniūniavo pratisą dainą, kuri augo, 
skambėjo vis sparčiau, vis triukšmingiau. Tamsūs moterų kū- 
nai svidėjo nuo lietaus. Jos vos vos trepeno vietoje; juodais 
vešliais plaukais apgobti pečiai nė nekrusčiojo,— visa gyvybė, 
visas šokis susitelkė į plačius klubus. 

Matrosai taip pat nusirengė,— tik Smadžas stypsojo su drabu- 
žiais,— ir Perselui pasirodė, kad ir jie tuoj tuoj pasileis šokti: 
taip užkrečiamai dūko taitiečiai. Bet jie stovėjo ant bako po 
lietaus dušu ir iš tolo žvilgčiojo į šokėjus, draugiškai pliauk- 
šėdami kits kitam per nugarą, matyt, susidrovėję savo nuo- 
gumo. „Štai tau bemaž biblinis vaizdelis, — šypsodamas pagal- 
vojo Perselas.— Taitietis — dar nekaltas Žmogus, o peritanis — 
žmogus po pirmosios nuodėmės.“ 

Neva stebėdamas, kaip vanduo kyla brezente, akies krašteliu 
Perselas dirsčiojo, kas dedasi denyje. Jį nustebino Smadžo el- 
gesys. Tik neužauga Smadžas nenusimovė nei marškinių, nei 
kelnių ir laikėsi nuošaly nuo visų. Stovėjo atsišliejęs turėklų 

tarp dviejų valčių ir, niauriai suraukęs antakius virš smailios 
nosies, žvilgčiojo iš ten kaip iš landos, sugumbęs, geibus, įdu- 
busia krūtine, persikreipęs. Žili plaukai krito ant kaktos, apa- 
tinė lūpa karojo paniekinamai atvipusi. Susigūžęs jis su ne- 
apykanta žiūrėjo į taitiečius gudriomis, mažytėmis žiurkės 
akimis. 

Umai Perselas išgirdo: moteris šaukė, kvietė: 

— Žono! Žono! Žono! 

Jis atsigręžė, tačiau lietaus šuoras pliauptelėjo į veidą ir 
užpylė akis. Aukšta, masyvi figūra išnėrė iš moterų būrio ir 
pasuko prie matrosų. Pusiaukelėje sustojo. Tai buvo Omaata. 

Visų žvilgsniai nukrypo į ją, į tą nuostabų rudą šešių pėdų 
ir penkių colių kūną. Ir nors kiekviena Omaatos kūno dalis 
žymiai prašoko visas proporcijas, drauge jos sudarė žavią har- 
moniją. Matrosai tylomis į ją įsistebeilijo. Išplaukę iš Taičio, 
Omaatą jie minėdavo dažniau, negu kitas moteris. Jie kone 
pagarbiai žavėdavosi plačiais jos klubais, galinga nugara, di- 
džiulėmis krūtimis. Apie fizinę jos jėgą jau sklido šimtai pa- 
sakiškų pramanų: neva ji draugiškai patapšnojusi Meklaudui 
per petį, tačiau neapskaičiavus smūgio, ir vargšelis žnektelėjo 
ant denio, nulėkęs nuo jos per dvidešimt pėdų. Neva atsirė- 
musi į rėją ir ją sulaužiusi. Neva šiaip sau, iš dyko buvimo 
nutraukusi virvę, storumo sulig ranka. Matrosai mėgo palaidyti 
liežuvį, kas atsitiktų, jei tokia galiūnė įsimylėtų neužaugą 
Smadžą. Būta įvairiausių spėjimų, beje, dažnokai gana dvipras- 
miškų. Tačiau diduma buvo tos nuomonės, kad Smadžas už- 
dustų, ir tiek. 

Omaata žengė dar keletą žingsnių, saulės spindulys, prasi- 
skverbęs pro juodus debesis, slystelėjo jos iigūra, ir matrosai 
ganė akis, kiek tik širdis geidė, jos kūno linijomis. Perselas 
prisimerkė. Matrosai atrodė lyg katinai, susižavėjusiomis aki- 
mis baukščiai besigėrintys milžine tigre. 

— Žono! Žono!-— kvietė Omaata savo giliu balsu. 

— Ko lauki!-— kumštelėjo Meklaudas Džonui Hantui į nu- 
garą. 

Hantas pakluso ir nudramblojo pas Omaatą. Juodu buvo 
vienodo ūgio, tokie pat masyvūs, nebent Hantas kiek platesnis 
per pečius ir visas apžėlęs nuo barzdos iki kulkštymo — savo 

gaurais jis nusipelnė taitiečių pagarbą, mat, jiems neauga barz- 
da. Džonas spitrino į Omaatą savo mažytes paršelio akis. Ru- 
das šeringas jo snukis atrodė sužnekintas, nežmoniško smūgio 
suplotas ir dėl to veik dvigubai platesnis ir praradęs norma- 
lius bruožus. Tačiau nūnai jis neatrodė toks apsnūdęs, kaip 
įprastai, ir, rodės, tuoj ims ir nusišypsos. Gi Omaata kvatojo, 
iššiepusi savo stambius baltus dantis, ir jos didžiulės it ežerai 
akys degte degė. 

Valandėlę jie stovėjo vienas priešais kitą, lyg Omaata būtų 
sumojus, kad Hantas didelis lėtūnas ir neverta jo ūminti. Pas- 
kui ji čiupo jam už rankos, įtraukė į šokančiųjų ratą ir, ne- 
nuleisdama nuo jo akių, ėmė vilnyti klubus, pritardama giliu 
balsu: 

— Žono! Žono! Žono! 

Taitiečiai, pliaukšėdami delnais, artėjo prie Hanto. Meanis 
draugiškai takštelėjo jam per petį ir, tarsi padrąsindamas, ėmė 
šokti šalia jo. 

Omaata nesiliovė šaukusi: 

-- Žono! Žono! Žono! 

Ūmai Hantas krustelėjo, mažumėlį sulenkė per kelį koją, po 
to kitą ir, nerangiai skėtriodamas rankomis, sutūpčiojo vietoje 
it lokys, įdūręs mažytes melsvas akis į Omaatą. Tuo metu 
juodi debesys, apniaukę padangę, praskydo, ir, nors šiltas tro- 
pikų lietus nenustojo pliaupęs, vakaruose, žemai virš jūros, 
švystelėjo saulė. Ir beregint tamsiame ;t rašalas dangaus fone 
subolavo „Blosomo“ siluetas su deniu, stiebais, burėmis; saulės 
spinduliai, nusliuogę jūra ilgomis lygiomis juostomis, iš šono, 
veik horizontaliai apšvietė susibūrusius šokėjus — ant denio iš- 
tiso nežmoniškai ilgi jų šešėliai, o rudi Hanto gatfai sulieps- 
nojo. 

— Žono! Žono!-— kvietė Omaata savo giliu balsu. 

Omaata ir burkavo, ir riaumojo savo gomuriniu balsu, o Han- 
tas, didžiulis, rudas, boluojąs tarp tamsiaodžių taitiečių, tūp- 
čiojo vietoje, linguodamas į taktą savo didelę pasišiaušusią 
galvą. 

— Žono! Žono! Žono! 

Omaata artėjo prie Hanto tankiais žingsniukais, ritmiškai 
siūbavo plačius klubus, įsmeigusi į jį dideles juodas akis ir 

nuolankiai atkišusi delnus. Galų gale ji priėjo visai arti, prisi- 
glaudė, ir valandėlę jiedu šoko kaktomušais. Ūmai Hantas su- 
riaumojo nežmonišku balsu, atsitiesė ir staigiai uždėjo savo 
didžiules raudonas letenas Omaatai ant pečių. Ji suburkavo, 
nusikvatojo, nepaprastai mitriai išsprūdo iš gniaužtų ir pasi- 
leido bėgti, o Hantas iš paskos. Vingiuodama po denį, vis 
atsigręždavo pasižiūrėti, ar Hantas bėga įdurmu, ir klegėjo 
gomuriniu juoku. Pagaliau nudundėjo žemyn trapu į kubriką, 
o įpėdin laiptais nusirito Hantas. Matrosai leipo juokais. Sma- 
džas savo landoje ištiesė trumpas kojas, nusisuko ir pasišlykš- 
tėjęs nusispiovė į vandenį. 

— Leitenante, jus kviečia kapitonas, — pasakė Vaitas. 

Perselas atsiduso, nulipo į savo kajutę persirengti ir nuėjo 
pas Meisoną. 

Raudonmedžio stalo kojytės buvo priveržtos prie grindų ke- 
turiais mažyčiais mediniais turėklais, beje, ir pats Meisonas 
už stalo atrodė stipriai priveržtas prie kėdės. Uniformuotas, 
pasirišęs kaklaraištį, tvarkingas, jis atrodė toks tolimas denio 
linksmybėms, sakytum atvykėlis iš kitos planetos. 

Išvydęs Perselą, dūrė pirštu į kažkokį tašką žemėlapyje ir 
tarė: 

— Štai čia. 

Perselas apėjo stalą ir pasilenkė. Maždaug pusiaukelėje tarp 
Rapos ir Velykų salų žemėlapyje Meisonas buvo nubrėžęs 
pieštuku kryžiuką. Perselas klausiamai kilstelėjo akis, ir Mei- 
sonas pasakė: 

— Štai čia. Štai čia mūsų ieškoma sala. Jeigu vėjas nenu- 
rims, poryt į pavakarį būsime vietoje. 

Perselas pažvelgė į žemėlapį. 

— Taityje jūs minėjote dar neatrastą salą. 

— Ji dar neatrasta,— nedelsiant įsikišo Meisonas.— Savo 
„Pasakojimuose apie kelionę į Pietų pusrutulį“ Džeksonas už 
simena apie tą salą, tačiau admiraliteio žemėlapiuose ji ne- 
pažymėta. Net naujausiuose, pavyzdžiui, kad ir šitame. Ofi- 
cialiai salos nėra. Ir vis dėlto Džeksonas nurodo geografinę jos 
iigumą ir platumą, ir dėka to man pavyko nustatyti jos vietą 
žemėlapyje ir nubrėžti kursą. 

Perselas pažvelgė į Meisoną. 


— Man regis, kad koks nors kapitonas, kaip ir jūs, galėjo 
perskaityti Džeksono pasakojimą ir, atsidūręs šiose platumose. .. 

— Turėjau tai galvoje, ponas Perselai — pasakė Meisonas.— 
Tai rizika, tačiau ne tokia jau didelė, jeigų imsime omen, 
kad prie salos veik neįmanoma prilaivuoti. Anot Džeksono, 
sala labai kalnuota, skriaudžiais krantais, nėra nei užtakio, nei 
padorios inkarvietės, dėl bangų mūšos net valtimi sunku pri- 
siirti. Pats Džeksonas nebuvo išsilaipinęs. Tačiau jis nusigavo 
gana arti salos ir ją aprašė. Sala beveik penkių mylių spindu- 
lio, apžėlusi vešlia augalija, ją kerta kalnų upokšnis. Be to, 
Džeksonas atrado salą karštuoju laikmečiu, vadinasi, galime 
svariausių argumentų. 

Perselas tylėjo, ir Meisonas kalbėjo toliau: 

—- Norėčiau išgirsti jūsų nuomonę, ponas Perselai. 

— Tai va, — neryžtingai pasakė Perselas,— jeigu sala tokioje 
patogioje vietoje, kaip nurodo Džeksonas, ir tokia, kaip jis 
rašo, Manau, ji mums visiškai tinka, nebent. .. 

— Nebent kas? 

— Jei neklystu, jūs sakėte „penkių mylių spindulio“... Gal 
būt, mažoka. 

Meisonas atstatė savo ketvirtainę kaktą ir kaip kirviu nu- 
kirto: 

— Trisdešimčiai žmonių pakaks. 

Perselas tarė: 

— Kol kas pakaks. Tačiau po kelių metų... 

Meisonas mostelėjo ranka, tarsi atmesdamas šį prieštaravimą. 

— Kai Taityje perskaičiau Džeksono aprašymą, tokia mintis 
man irgi buvo atėjus į galvą, ponas Perselai. Tačiau aš jos 
atsisakiau. 

Ir nutilo, net nepaaiškinęs, kodėl atsisakė tos minties. Per- 
seias suirzo. Vadinasi, jau Taityje Meisonas žinojo, kur jie plau- 
kia, ir ištisas tris savaites slėpė nuo jo kursą. 

Meisonas kalbėjo toliau: 

— Būsiu dėkingas, jeigu mūsų pokalbį išlaikysite paslap- 
tyje nuo įgulos. 

-—— Vadinasi, jūs ne be priežasčių slepiate kursą? 

— Anaiptol. Tiesiog jiems nebūtina žinoti, štai ir viskas. 


54 


Saugoti paslaptį — beprasmiška. Bet kapitonas Meisonas va- 
dovavosi hierarchijos sumetimais: vadas tik tuomet išlaiko va- 
do privilegijas, jeigu pavaldiniai nežino, ką žino jis pats. „Blo- 
somo“ kurso paslaptis jau atitolino vadą nuo jo padėjėjo, o da- 
bar ji atitolins matrosus nuo karininkų. „Juokinga,— pagalvojo 
Perselas.— Meisonas tebenaudoja tas smulkias vado gudrybes, 
O pats jau nebe vadas. Jis to net nepastebi.“ 

— Tai va, ponas Perselai, žodžiu, mes sutarėme,— galų gale 
pasakė Meisonas, sakytum ilgam pritilęs padėjėjas būtų išsklai- 
dęs visas savo abejones dėl salos apimties. 

Perselas išsitempė. 

— Atsiprašau, kapitone. 

— Kalbėkite, ponas Perselai. 

— Norėčiau jus paprašyti. 

Meisonas pažvelgė į padėjėją. „Jau užsisklendė,— apmau- 
džiai pagalvojo Perselas.— Jam kad tik nusikratyti.“ 

— Aš klausau,— pasakė Meisonas. 

-— Kaip laivo kapitonas,— pasakė Perselas— jūs, jeigu ne- 
klystu, turite teisę sutuokti porą, jeigu ji to pageidauja. 

— Visiškai teisingai. 

— Aš noriu,— iškilmingai kalbėjo toliau Perselas,— kad jūs 
pasinaudotumėte prerogatyva, nustatyta jūsų rangui, ir sutuok- 
tumėte mane su viena taitiete. . 

Meisonas atsistojo, nukaito, sunėrė už nugaros rankas ir, ne- 
žiūrėdamas į Perselą, paklausė: 

—- Ponas Perselai, jūs norite vesti juodukę? 

— Taip, kapitone. 

Perselas atsakė taip tvirtai ir įtaigiai, kad Meisonas net su- 
ylumo. Jis niekad nebūtų patikėjęs, kad Perselas galėtų per- 
eiti į puolimą. Pusiau pasisukęs į padėjėją, jis stovėjo įbedęs 
akis į graviūrą, vaizduojančią „„Blosomą“ laivų statykloje. Mei- 
sonas garsiai šnopavo, rodydamas savo pasipiktinimą, bet vis 
dėlto atsargiai svarstė visus argumentus. Perselas pernelyg įsi- 
mylėjęs tuos juodukus ir, be to, kaip visi škotai, velniškai 
mėgsta filosofuoti, bet daugiau jam nieko neprikiši. Meisonas 
nenorėjo kivirčytis su savo padėjėju ir jautė, kad atsakyti 
neigiamai pavojinga. Kita vertus, sutuokti savo padėjėją su 
čiabuve — baisu ir pagalvoti. 

— Jeigu neklystu, jūs disenteris!?— prakošė jis. 

Perselas pažvelgė į kapitoną. Jis nesuprato, ko tas siekia. 

— Aš iš tiesų prijaučiu disenteriams,— pasakė jis, kiek pa- 
tvlėjęs. 

— Kaip britų laivo kapitonas, — pasakė Meisonas,— galiu jus 
sutuokti vien t'k pagal anglikonų bažnyčios apeigas. 

„Mat kas!-— ko nesusijuokęs pagalvojo Perselas.— Meisonas 
primeta man savo formalizmą.“ 

— Manęs nešokiruoja anglikoniškų jungtuvių apeigos, — tuoj 
pat pasakė jis.— Aš nesutinku su anglikonų bažnyčia visiškai 
kitais punktais. 

Meisonas netikėjo savo ausimis: kaip galima taip šaltakrau- 
jiškai kalbėti apie „nesutikimus“ su jo didenybės bažnyčia. Jo 
akyse Perselas nusidėjo dvigubai: buvo nepakankamai ištiki- 
mas viešpataujančiai dinastijai ir pernelyg keliaklupsčiavo prieš 
religiją — išsyk matyti, prastai išauklėtas. 

— Jūs manęs nesupratote,— griežtai pasakė jis.— Nemanau, 
kad turiu teisę tuokti disenterį pagal anglikonų apeigas. 

„Apsigavau,— suirzęs pagalvojo Perselas.— Čia ne formaliz- 
mas. Jis tiesiog suka uodegą. Tikisi, kad susiprasiu ir nesi- 
spirsiu.“ 

— Aš jums nesakiau, kad esu disenteris,— šaltai pasakė jis.— 
Sakiau, jog prijaučiu disenteriams. Oficialiai priklausau angli- 
konų bažnyčiai. Galite patikslinti mano žodžius laivo dokumen- 
tuose. 

„Jei dabar neigiamai atsakysiu,— pagalvojo Meisonas,— va- 
dinasi, nutraukiam santykius.“ Jis atsiduso, pasisuko į Perselą 
visu kūnu ir griausmingai pasakė: 

— Ponas Perselai, niekaip neperprantu jūsų nutarimo. Bet 
galų gale jūs pats tvarkote savo gyvenimą. Ir aš negaliu at- 
mesti jūsų prašymo. 


„Smūgis į paširdžius“,— pagalvojo Perselas. Sumišę, tylėdami 
jie stovėjo vienas priešais kitą. Abu jautė, kad jų sandora 
kybojo ant plauko. Abu su palengvėjimu atsiduso, laimingai 
išvengę pavojaus, tačiau kiekvienas savaip liko nepatenkintas: 


! Disenteriais vadinami katalikai, atsisakę pasirašyti po trisdešimt 
devyniais anglikonų bažnyčios punktais. 

Perselas, kad turėjo kovoti už savo teises, Meisonas, kad nu- 
sileido. 

— Pasiskirkite sau du liudininkus iš įgulos, — valdingu balsu 
pasakė Meisonas,— ir ryt vidudienį. .. 

Jis nebaigė, tarsi jam būtų buvę koktu užbaigti savo mintį. 
Perselas palenkė galvą ir gana šaltai pasakė: 

— Dėkoju, kapitone. 

Ir, nelaukdamas, kol Meisonas jį atleis, nuėjo. Jis jautėsi 
įžeistas, neramus, sudirgintas. Nei jo, nei Meisono gerų norų 
neganėjo, jų santykiai kasdien ėjo vis blogyn — pernelyg 
skirtingi jie žmonės. 

Rytojaus dieną prie išorinio trapo išsirikiavo įgula, ir, dviem 
Imatrosams — Džonsui ir Beikeriui — liudijant, ,„„Blosomo“ vadas 
kapitonas Meisonas pakrikštijo Ivoa, o paskui pagal anglikonų 
bažnyčios apeigas sutuokė ją su leitenantu Adamu Britonu 
Perselu. 

Nė vienas „Blosomo“ matrosas nepasekė pirmuoju kapitono 
padėjėju. 

(O 


Liepos dešimtą dieną septintą valandą ryto pietuose žydro 
dangaus pakraštį užtemdė juodas debesis ir pasuko „Blosomo“ 
link. Matrosai pakėlė galvas ir įsistebeilijo į tą įstabų debesį, 
lekianti iš pietų, nors pūtė šiaurės vėjas. 

Debesis skrido nepaprastai greitai, virto trikampiu, ir tada 
Džonsas džiugiai sušuko: | 

— Paukščiai! 

Visiems iš krūtinės išsiveržė linksmas šūksmas. Akies 
mirksniu matrosai, taitiečiai ir moterys atsidūrė laivo pirma- 
galyje. 

— Vaitai!— riktelėjo Perselas.— Įspėkite kapitoną. 

Perselas atsigręžė. Užpakalvje stovėjo Ivoa. 

— Adamo,— dusliai pasakė ji. — maniau, kad niekad nepri- 
plauksim. 

Perselas tylom padėjo jai ranką ant peties, priglaudė prie 
savęs, ir juodu stovėjo it įbesti, atloše galvas. Tikslas nebe 
toli. Toje žemėje, kur lizdenasi paukščiai, jie gyvens drauge 
iki pat mirties. 

— Kriugždai!-— pasakė Meanis, todydamas debesį. 

Taitiečiai sujudo sukruto ir pasileido šūkauti. 

— Ką jie šneka, leitenante?— paklausė Beikeris. 

— „Šneka, jog kriugždų kiaušiniai nė kiek ne blogesni už 
vištų. 

— Abejoju,— pasakė Meklaudas. 

Tūkstančiai kriugždų suko ratu virš ,„„Blosomo“, užstodami 
saulę. Iš pažiūros jie pavėdėjo į Žžuvėdras, tik buvo žymiai 
mažesni, be to, jų snapai ilgesni, o uodegos — dvišakos. Ūmai 
matrosai puolė prie kairiojo borto — paukščiai kriste krito į van- 
denį kairiau nuo laivo, kur, slėpdamasis ,„„Blosomo“ šešėlyje, 
lygiagrečiai plaukė mažyčių blizgančių sardinių guotas. Tūks- 
tančiai kriugždų smigo žemyn, ir vandenyno paviršius virte 
virė putojančiais verpetėliais. Perselą apstulbino šis vaizdas: 
tikras paukščių lietus. 

— Pažvelkit, leitenante,— pasakė Beikeris, rodydamas sardi- 
nes, — tas vargšeles ryja, kas netingi. 

Skaidrų vandenį skrodė gražuoliai tunai, juodomis ir mėly- 
nomis drūžėmis išmargintomis nugarėlėmis, ir neapsakomai go- 
džiai rijo sardines. Tačiau skerdynės tuo nesibaigė. Tunus per- 
sekiojo rykliai. Jie pliaukšėjo didžiulėmis uodegomis ir stvarstė 
grobį, čiaukšėdami dantingais žiomenimis. 

Kalbos ant denio pamažėle tilo. Iš pradžių matrosai džiūgau- 
dami žiūrėjo, kaip kriugždai žvejoja sardines, bet žūklė virto 
tikrom skerdynėm. Rykliai, berydami tunus, susipiovė ir nu- 
dažė vandenį savo krauju. 

— Kad juos kur!— pasakė Džonsonas.— Širdis smunka pažiū- 
rėjus. Menkas malonumas būti žuvimi. 

— Toks dėsnis — pasakė Meklaudas, kaulėtomis alkūnėmis 
pasirėmęs turėklų.— Stiprieji visad šlemščia silpnuosius. Ir nėr 
čia ko ingzt. Toks dėsnis. Reikia būti stipriam, ir baigtas 
kriukis. 

Ant denio pasirodė įraudęs Meisonas su žiūronu rankoje. 

— Matote žemę, ponas Perselai?— sušuko jis drebančiu balsu. 

— Dar ne, kapitone. 

Stojo tyla. Meisonas nusivylė nelyginant vaikas. 

— Šlykštynė, ne paukščiai, — nepatenkintas pasakė jis, nu- 
leisdamas akimis paukščių suterštą denį. 

— Bet, sako, jų kiaušiniai valgomi, — tarė Perselas. 

Meisonas, nepakvietęs padėjėjo, pasuko į pirmagalį. Tuo 
metu sardinių guotas nuplaukė nuo laivo, ir kriugždai jas nusi- 
vijo tolyn nuo „Blosomo“. Perselas įsakė matrosams nuplauti 
denį. Jis gavo dusyk pakartoti komandą, tik tuomet jie ėmėsi 
šluotų. 

Matrosams baigus darbą, Perselas nuėjo į laivo pirmagalį. 
Meisonas, neatplėšdamas nuo akies žiūrono, žvelgė į tolį. Iš- 
raudęs jo veidas sustingo, kaklo raumenys įsiręžė, jis nejudėjo 
iš vietos. Po valandėlės nuleido žiūroną, atsitiesė ir sumirk- 
sėjo dešine akimi. Paskui ėmė pirštų galiukais masažuoti 
voką. 

— Per ilgai žiūrėjau. Net akys apraibo. Norite pažvelgti, po- 
nas Perselai? 

Perselas prikišo žiūroną prie akies ir ėmė jį reguliuoti. Vaiz- 
duotėje jis matė į Taitį panašią salą: kalnuota žemė, nuo van- 
denyno atitverta apsauginiu povandeniniu koralų rifų žiedu, ty- 
ki lagūna, pakrantės lyguma. Tačiau tikrovė jį nuvylė. Iš van- 
denyno kyšojo juoda dantuota uola, per tūkstantį pėdų virš 
vandens, o papėdėje plakėsi milžiniškos bangos, apvainikuotos 
baltų putų skiauterėmis. 

Perselas grąžino žiūroną Meisonui ir, nežiūrėdamas į jį, pa- 
sakė: 

— Uola ir, be to, ne itin svetinga. 

— Ir turi būti ne itin svetinga,— linksmai atsakė Meisonas; 
Perselas niekad jo nematė taip nusiteikusio. 

Kapitonas vėl nukreipė žiūroną į salą ir, neįprastai pagyvė- 
jęs, toliau kalbėjo: 

— Taip, ponas Perselai, gal jums pasirodys keista, bet aš 
būčiau baisiai nusivylęs, jeigu išsilaipinti į salą būtų lengviau, 
negu tvirtina Džeksonas. 

— Palaukite, mes dar neišsilaipinome,— pasakė Perselas. 

Meisonas atsitiesė, nuleido ranką su žiūronu ir nei iš šio, nei 
iš to nusikvatojo. Perselas nejučiomis pagalvojo, kad kapito- 
nas juokiasi pirmą sykį po Džimio mirties. 

— Išsilaipinsime, ponas Perselai!-— linksmai pasakė jis.— Kas 
kas, o mes išsilaipinsime, net jeigu į krantą gautume keltis 
lvr.ais. 

Jis pridūrė: 

— Viliuosi, labai viliuosi, kad krantas skardus iš visų pu- 
sių! Mums per didelė prabanga priiminėti svečius!— kalbėjo 
jis nepaprastai susijaudinęs.— Šioks vizitas ar toks, 0 mums 
būtų pražūtis! Taip, velniai griebtų! Žmogus turi tik vieną 
kaklą ir vieną galvą! Nė svajoti nesvajojome apie tokią sėkmę, 
ponas Perselai! Natūrali tvirtovė! Patikėkite, niekas pas mus 
neatsibastys, niekas nekiš nosies į mūsų reikalus! Ne, ne! Ne- 
atsiras smalsuolių! Būsime savo namuose! Ta salelė, kad ir 
mažytė, bet ji — tikras stebuklas! Jei tik rasime pakankamai 
žemės jamsui auginti ir pakankamai vandens troškuliui numal- 
šinti — Mums nusispiaut į visą pasaulį!.. 

Jis nusigręžė, išskėtęs rankas, parimo ant turėklų ir sekė 
akimis kriugždus, kurie per kabeltovą nuo laivo žvejojo toliau. 

— Išties keista, kad jie neria į vandenį visi kartu? — pasakė 
Perselas.— Paukščių lietus, ir gana. 

— Gerai, kad jie čia veisiasi — patenkintas pasakė Meiso- 
nas.— Kas be ko, o pusryčiams netrūks kiaušinienės. 

Antrą valandą „Blosomas“ priplaukė gana plačią šiaurryčio 
užpučiamą įlanką. Meisonas nusprendė nieko nelaukus mesti 
inkarą — jis degte degė noru žengti į sausumą. Įsakė nuleisti 
valtį, užsimojęs apiplaukti savo valdas, ir didžiausiai Perselo 
nuostabai pats pasišovė vadovauti ekspedicijai. Matyt, jis ne- 
norėjo, kad kas nors kitas apžiūrėtų jo tvirtovę ir įsitikintų, 
kad ji neprieinama. 

Valtis grįžo po trejeto valandų, kapitonas ir matrosai žavė- 
josi tuo, ką buvo matę. Pietinis ir vakarinis krantai buvo tikras 
uolynas — milžiniški granito luitai dantytomis viršūnėmis kilo 
aukštyn skriaudžia siena. Vis dėlto rytinėje salos pusėje jie 
surado įlankėlę, įsirėžusią į smėlėtą krantą. Bet šį krantą iš 
jūros pusės saugojo rifų juosta, 0 iš sausumos — grasiai ka- 
banti uola. Tad nebuvo ko besvarstyti. Nors įlankėlė ne kažin 
kokia, bet geresnę inkarvietę ,„„Blosomui“ vargu ar pavyktų 
atrasti. Be to, ir išsilaipinimui tiko vien šis smėlėtas krantas 
per du kabeltovus nuo laivo, žinoma, jei bangų mūša neapvers 
valties, ir ji laimingai nusigaus iki sausumos. 

Grįžus Meisonui, netrukus teko mesti antrą inkarą, kadangi 
šiaurrytys stūmė „Blosomą“ į krantą. Perselas užlipo pas Mei- 

soną ant juto ir tylėdamas klausėsi, kaip baugiai šniokščia 
bangų mūša, kuri užtvėrė kelią į salą. Duslus gaudesys, aidįs 
vandenyno platybėse, ūmai nuščiūdavo, kai į krantą skubanti 
banga susidurdavo su grįžtančia banga. Iškilęs siaubinga vilnimi, 
vanduo griaudėdamas it perkūnija užliedavo pakrantės smėlį. 

Dešinėje, kur milžiniškos uolos siautė smėlėto kranto ruo- 
želį, ilgesnė banga kartais, matyt, įsiverždavo kažkur į grotą — 
sausai pokštelėdavo išmetamas oras, o paskui slūgdamas ilgai 
gurguliuodavo vanduo. Tas pokšėjimas ir pratisas gur gur gur 
Perselą slėgė kur kas labiau, nei mūšos šniokštimas. 

— Suku galvą, — po valandėlės prakalbo Meisonas,— ar sala 
gyvenama, ar ne. 

— Jei gyvenama,— pasakė Perselas,— vargu ar čiabuviai 
mus svetingai priims. 

— Ir aš taip manau,— susirūpinęs pasakė Meisonas.— Antraip 
jų pirogos jau balažin kada būtų mus apspitusios. 

Pažvelgęs į vešlią augaliją, išsikerojusią ant uolos keteros, 
Perselas pasakė: 

— Galimas daiktas, šiuo metu dešimtys akių mus seka pro 
lapus. 

— Taip,— pasakė Meisonas.— Menkas malonumas pradėti 
naują gyvenimą susišaudymu. 

Perselas apstulbęs įsprendė į jį akis. Vadinasi, Meisonas ti- 
kisi užimti salą prieš vietinių gyventojų valią ir, be to, per 
kovą! 

— Tai būtų nežmoniška, kapitone!-— riktelėjo jis — Negi mes 
žudysime nelaiminguosius, įsigeidę užimti šią salą! 

Meisonas valandėlę į jį žiūrėjo. Paskui nukaito ligi ausų, 
tankiai tankiai sumirksėjo, atstatė kaktą, ir Perselui dingtelėjo, 
kad jis tuoj sprogs iš pykčio. Tačiau didžiausiai jo nuostabai 
Meisonas susitvardė ir nepasakė nė žodžio. Paskiau prakalbo 
tokiu ramiu balsu, tarsi Perselas ir nebūtų mėginęs su juo 
ginčytis. 

— Ponas Perselai, jūs vadovausite valčiai ir pabandysite iš- 
silaipinti. 

— Klausau, kapitone. 

— Paimkite šešis vyrus su šautuvais ir virvių. Jeigu jums 
pavyks prasigauti pro bangų mūšą, išvilksite valtį ant kranto 

ir užkopsite ant uolos. Jūsų užduotis išžvalgyti, ar sala gyve- 
nama. Jeigu jus kas užpuls, traukitės prie valties ir plaukite 
atgal. Antroji valtis — ji plaukios per kabeltovą nuo kranto — 
pridengs šautuvų ugnimi, jeigu kas vysis. Jeigu niekas neuž- 
puls, apžiūrėkite salą, kiek suspėsite iki vakaro, ir grįžęs pra- 
nešite man. 

— Klausau, kapitone. 

Perselas luktelėjo ir pasakė: 

— Leisite kreiptis, kapitone? 

Meisonas šaltai į jį dėbtelėjo. 

— Kas yra, ponas Perselai? 

Perselas pažvelgė jam tiesiai į akis. Šį sykį tvirtai pasiryžo 
išplėšti iš Meisono atsakymą — tegu jis nedrįsta nuleisti jo žo- 
džių negirdomis. 

— Meldžiu dievą, kad sala būtų negyvenama,— tvirtai pa- 
sakė jis.— Bet jeigu ji gyvenama, manimi nepasikliaukite — 
nepaleisiu nė vieno šūvio net tuomet, jeigu čiabuviai mus 
užpuls. 

Meisonas smarkiai paraudo, sumirksėjo ir, nudelbęs galvą, 
nepaprastai piktai suriko: 

— Tebūnie prakeikta jūsų sąžinė, ponas Perselai! 

— Kapitone! 

Meisonas pažvelgė į jį degančiomis akimis. 

— Aš sakau: tebūnie prakeikta jūsų sąžinė, ponas Perselai! 

Perselas patylėjo, paskui įtaigiai pasakė: 

— Mano nuomone, jums nevertėtų šitaip kalbėti. 

Stojo tyla. Meisonas taip stengėsi susitvardyti, kad net ran- 
kos jam ėmė virpėti. Pagavęs Perselo žvilgsnį, jis sudėjo 
rankas už nugaros. 

— Atleiskite, ponas Perselai,— galų gale ištarė jis ir kiek 
nusisuko. 

— Tiek to, kapitone. Visi mes tarpais nesusivaldome. 

Persitarus meiliais žodeliais, įtempimas susilpnėjo, bent at- 
rodė susilpnėjęs. 

— Šiaip ar taip, mums nėra ko vaidytis, dar nežinia, ar ši 
sala gyvenama, ar ne. 

Perselas pajuto apmaudą. Meisonas tik ir težino: atsisakinėti, 
išsisukinėti. Jis arba tyli, arba širsta, arba vilkina. 

— Atleiskite,— tvirtai pasakė Perselas,— tačiau prieš išsilai- 
pindami privalome išsiaiškinti, kaip elgsimės su čiabuviais. Tai- 
2i noriu jums priminti: nors jie Mane ir užpuls, aš vis vien 
nešaudysiu! 

Etojo tyla, ir Meisonas tarė: 

— Tuomet jums gresia pernelyg didelis pavojus, ponas Per- 
selai, ir, jaučiu, mano pareiga — sulaikyti jus nuo pražūties. Aš 
pats vadovausiu valčiai ir plauksiu prie kranto. Jūs liekate 
„Blosome“. 

Perselas suvokė, ką reiškia jo žodžiai: pasirodžius pirmai pi- 
rogai, Meisonas įsakys paleisti ugnį iš visų šautuvų. 

— Mano nuomone, — pasakė jis, dusdamas iš susijaudinimo, — 
verčiau man paveskite vadovauti valčiai. 

Meisonas atsitiesė. 

-- Ponas Perselai, aš sutinku, kad jūs turite teisę nesiginti, 
jeigu būsite užpultas, tačiau nemanau, kad turite teisę nurodi- 
nėti, ką Man daryti. 

Po to nebuvo ko nė šnekėti. Iš pasipiktinimo kaip nesavas, 
Perselas staigiai apsisuko — nelabai pasikliaudamas savo šalta- 
kraujiškumu, nepridūrė nė žodžio. 

Įėjęs į kajutę, griuvo ant lovos, galva degė lyg ugnyje. Ko- 
jos virpėjo, ir jis neįstengė susivaldyti. Užsimerkė ir ėmė gi- 
liai kvėpuoti, bandydamas nusiraminti. Iš šiaurės atskubėjusios 
bangos švelniai kilnojo „„Blosomą“, pro ketvirtainį iliuminatorių 
plūdo spinduliai, kuriuos gausiai žėrė giedrą vakaro dangų 
nuauksinusi saulė. „O žmonės, — toptelėjo Perselui,— ruošiasi 
išžudyti vieni kitus.“ 

Po valandėlės ant kaktos jis pajuto vėsų delną ir atsimer- 
kė. Ant lovos kraštelio sėdėjo Ivoa ir tylomis į jį žiūrėjo. 

— Adamo,— paklausė ji savo žemu melodingų balsu, — tu 
sergi? 

— Ne, Ivoa. Pykstu, ir tiek. 

Ivoa nusišypsojo, sužibo akinančiai balti dantys, ir' jos pui- 
kios mėlynos akys nušvietė visą veidą. 

— Peritaniai vaidijasi — vylingai pasakė ji.— Peritaniai visad 
kvaršina sau galvą. Peritaniai niekuomet nebūna patenkinti. 

Perselas pasikėlė ant alkūnės ir nusišypsojo. 

— Peritaniai galvoja apie ateitį. Todėl jie niekuomet ir ne- 
būna patenkinti. 

Ivoa suglumusi patraukė savo nuostabiais pečiais. 

— Nuo bėdos po puodu nepasivoši. Kam galvoti apie ją iš 
laiko? 

— Peritaniai mano, kad su bėdomis reikia kovoti. 

Tamsia ranka Ivoa švelniai palietė Perselo lūpas. 

— Peritaniai baisiai išdidūs. O kartais pamišę. Ir didžiosios 
p:rogos vadas visai visai pamišęs. 

Perselas atsisėdo ir nustebęs pažvelgė į Ivoa. Juk Ivoa ne- 
galėjo suprasti jo pokalbio su Meisonu,— juodu šnekėjo ang- 
liškai. 

— Kodėl taip kalbi? 

Ivoa nukaito, sumerkė blakstienas ir prigludo galva Perselui 
prie peties. Ji nesusivaldė, kaip dera taitietei, ir susigėdo dėl 
netikusių savo manierų. 

— Kodėl taip kalbi?— pakartojo Perselas. 

Tačiau tuščias darbas. Ir šiaipjau ji pernelyg prasitarė. Nie- 
ku gyvu iš jos daugiau neištrauksi nė žodžio. 

— Eime ant denio, — suintriguotas pasakė Perselas. 

Išėjus iš prietemos, ryški saulės šviesa jį apžilpino. Jis su- 
mirksėjo. Ant denio tvyrojo neįprasta tyla. Prie bizanstiebio 
susibūrę vyrai ir moterys buvo glaudžiai apstoję taitiečių sau- 
jelę, iš kurios išsiskyrė du milžinai — Meanis ir Tetaitis. Per- 
selas nužingsniavo prie jų; saulė plieskė į akis, ir jis markstėsi, 
stengdamasis įžvelgti, ką jie ten veikia tokioje tyloje. Jis 
priėjo prie būrelio. Matrosai ir taitietės pasitraukė iš kelio. 
Nustebęs jis sustojo kaip įbestas. Šeši taitiečiai stovėjo išsi- 
rikiavę vienoje gretoje. Kiekvienas rankose laikė šautuvą. 
O Meisonas aiškino jiems, kaip šaudyti. 

— Meani!— suriko Perselas.— Šautuvas tabu! 

Meanis nustebęs grįžtelėjo į Perselą. 

— Šautuvai /abu Taityje, — pasakė jis, plačiai šypsodamas,— 
o ne didžiojoje pirogoje. 

Jis regimai nustebo: kaipgi Adamo nesupranta paprasčiau- 
sio dalyko. Ne visur galioja tabu. Jis susietas su tam tikra 
vieta. 

-— Ponas Perselai,.— sušuko Meisonas, nugirdęs žodį „tabu“. 

Jo balsas nuskambėjo šaltai, melsvos akys piktai sublizgo. 
Tačiau jis neužbaigė. Meanis nusisuko nuo Perselo ir įsiste- 
beilijo į kapitoną. Pirmasis padėjėjas įsikišęs nė kiek nepaveikė 
taitiečių. Meisonas atgręžė jam nugarą ir tęsė apmokymą. 

Pirmą kartą Meisonas buvo toks pakantrus su „juodukais . 
Jis ėjo nuo vieno taitiečio prie kito, išsamiai dėstė kiekvie- 
nam, kaip užtaisyti šautuvą, kaip taikytis, kaip šauti. Dešimtį 
sykių rodė vieną ir tą patį, o taitiečiai kartojo visus jo jude- 
sius taip uoliai ir taip šylėsi išmokti, net išprakaitavo. Perselas 
pastebėjo, kad jų laikysena veik nepriekaištinga. 

— Kapitone,— paklausė Perselas, stengdamasis, kad balsas 
nevirpėtų,— ar neteks kada gailėtis to savo užgaido? 

Meisonas nesiteikė atsakyti. Jis buvo patenkintas, kad jo 
rekrutai daro pažangą. Jam įsakius, kažkuris matrosas ant dėžės 
kraštelio pastatė tuščią statinaitę nuo romo, didumo sulig žmo- 
gaus galva,— taiklus “šūvis nublokš ją ant denio. Teisybę sa- 
kant, atstumas buvo ne kažin koks, o taikinys gana didelis, 
mat, Meisonas užsimanė paskatinti savo mokinius. 

Užtaisę šautuvus, taitiečiai pradėjo šaudyti. Matrosai ir mo- 
terys, glaudžiai susibūrę atokiau nuo taitiečių, subruzdo: kiek- 
vienas norėjo geriau matyti. Perselas vos neužgriuvo ant Džon- 
so, bet anas ištiesė ranką ir jį sulaikė. Tik dabar Perselas pa- 
matė, kad Džonsas irgi laiko šautuvą. Jis apsidairė. Visi matro- 
sai buvo ginkluoti. 

— Iš kur tie šautuvai, Džonsai?— tyliai paklausė jis.— Aš 
maniau, kad laive jų viso labo penki ar šeši. 

— Radom visą krūvą Berto kajutėje, leitenante. Šautuvai 
nauji naujutėliai. Tikriausiai Bertas tikėjosi išmainyti juos 
į perlus. 

Šūvis sekė šūvį per ilgus laiko tarpus. Meisonas sustodavo 
prie kiekvieno šaulio, kantriai tikrindavo jo laikyseną, žiūrė- 
davo, ar gerai anas taikosi, pataisydavo kairiąją ranką ant 
vamzdžio ir tik tuomet duodavo komandą šauti. 

Perselas tyliai paklausė: 

— Jūs žinote, kur suka kapitonas, Džonsai? 

— Taip, leitenante. Visų pirma jis pasakė trumputę kalbą, 
o paskui išdalijo šautuvus. 

Ir jis patyliukais pridūrė: 

— Man tai nepatinka. Kam lįsti pas žmones, jeigu jie ne- 
nori mūsų matyti? 

Perselas dirstelėjo į Džonsą. Jo akys buvo tyros, tarytum iš 
porceliano, lygiai tokios, kaip ir velionio Džimio. 

—- O ką galvoja jūsų draugai?— vėl tyliai pasiteiravo Per- 
selas. 

— Beikeris, o gal ir Džonsonas — prieš, kiti palaiko kapitoną. 

Jis paraudo, valandėlę dvejojo mindžikuodamas, paskui dro- 
viai pusbalsiu pasakė: 

— Jie mano, kad mums bus lengva. 

— Atseit, matrosai mano, kad bus lengva, ir pritaria kapi- 
tonui. 

— Taip, leitenante. 

Ir pridūrė: 

— Jie mano, kad su šautuvais bemat visus paklosime. 

— Na, o jūs? Ką jūs manote? 

Džonsas nudūrė akis ir palingavo galvą. 

— Kad ir lengva, vis tiek man tas nepatinka. 

Umai ant denio nuskardėjo baisus staugimas. Vienam taitie- 
čiui pavyko numušti statinaitę. Pasirodo, laimė nusišypsojo 
Meorui. Draugai šauksmais sveikino jį, o jis išpūtė plačią 
savo krūtinę ir triumiuodamas mostelėjo šautuvu. Perselą ap- 
stulbino taitiečių elgesys. Rodės, jie prarado savo įgimtą ro- 
mumą, mandagumą. Jie šaukė, mostagavo rankomis, gyrėsi kits 
per kitą, stumdėsi apie Meisoną, taikydamiesi iššauti be eilės, 
ir tik viena ausim klausėsi kapitono nurodymų. 

Moterys tebetylėjo. Omaata stovėjo kaip įbesta šalia drau- 
gių, kurios net iki peties jai nesiekė, ir niūriai žiūrėjo į šau- 
lius savo didžiulėmis tamsiomis akimis. Nė vienas raumuo ne- 
krustelėjo jos veide. 

Šūviai drioksėjo vienas po kito vis tankiau ir tankiau; kiek- 
vieną sykį, nukritus statinaitei, taitiečiai apsvaigę džiugiai stau- 
gė, pergalingai mosuodami ginklais, ir jų kūnai žvilgėte žvil- 
gėjo nuo prakaito. Aštrus parako kvapas plaukiojo ore, ir Mei- 
sonas jau nebeįstengė palaikyti drausmės tarp galvos netekusių 
rekrutų. Jis gana neapdairiai išdalijo taitiečiams po tuziną kul- 
kų, ir dabar jie pyškino visi iš karto, nepaisydami komandos. 

Meisonas atrodė kaip nesavas. Porą sykių blėstelėjo akimis 
į Perselą, tačiau į pagalbą šaukti nesiryžo. Šūviai pokšėjo 
be jokios tvarkos. Taitiečiai staugė ir šokinėjo it apduję, ir 
Perselas matrosų veiduose išvydo nerimą — šis grasus ir pavo- 
jingas šėlas juos baugino. Matrosai, atvirkščiai, stovėjo kaip 
nudiegti ir tylėjo, o tamsūs moterų veidai papilko iš nerimo. 

Galų gale įtampa pasiekė aukščiausią tašką. Koris grubiai 
atgalia ranka nustūmė Meisoną, kuris mėgino sutrukdyti jam 
šaudyti be eilės. Statinaitė nuvirto. Meoras, nusprendęs, jog tai 
jis kliudė, linksmai mostelėjo šautuvu. Tačiau Koris iššovė kar- 
tu su Meoru. Netgi truputėlį anksčiau, tikino jis. Meoras su- 
raukė antakius ir, kadangi Koris grūmodamas žengė artyn, 
nusitaikė. Moterys suspigo, Meoras nuleido šautuvą, kuris, tei- 
sybę sakant, nebuvo užtaisytas, tačiau Koris, netverdamas nir- 
tuliu, išplėšė šautuvą Timiui iš rankų ir prisikišęs šovė į Meorą. 
Meanis laiku kilstelėjo vamzdį, ir kulka pramušė bizanstiebio 
marselį. 

Po to ant denio stojo kapų tyla. Nuo moterų būrelio atsi- 
skvrė Omaata, sustojo prieš taitiečius ir veržliai — iš tokios 
galiūnės niekas to nelaukė — puolė juos, piktai žaibuodama 
tamsiomis akimis. 

-— Gana!— sušuko ji savo giliu balsu.— Daugiau nebešaudy- 
sit! Aš, Omaata, jums sakau! 

Taitiečiai pažvelgė į Omaatą nustėrę, kad moteris drįso to- 
kiu tonu su jais kalbėtis. 

— Turėtumėt sudegti iš gėdos, — aistringai traukė ji toliau.— 
Aš, moteris, degu iš gėdos dėl netikusių jūsų manierų! Jūs 
staugėte! Jūs neklausėte savo šeimininko! Jūs jį stumdėte! 
O! Man gėda! Gėda! Net veidai kaista — kaip negražiai jūs 
elgiatės! Tie šautuvai jums protą sumaišė!.. 

Taitiečiai vienas po kito statė šautuvus buožėmis ant denio. 
Jie nuleido galvas, veidai net papilko iš gėdos ir pykčio, kad 
moteris juos Moko, tačiau niekas nedrįso prieštarauti — Omaata 
sakė teisyoę. 

— Taip, taip, — neatlyžo Omaata,— aš, moteris, jus gėdinu! 
Net kiaulės, ir tos protingiau elgiasi! Kuriems galams šaudyti 
į tuščią statinaitę? Ir vien per tokį nieką Koris vos nenudėjo 
Meoro! 

Koris, plačiapetis žaliūkas ilgomis it gorilos rankomis, dūrė 
pirštu į Meorą ir lyg berniūkštis pasakė: 

— Jis pats pradėjo. 

— Nutilk!— įsakė Omaata. 

Po to žingtelėjo į priekį, čiupo Korį už rankos ir atvedė 
prie Meoro. Anas jau buvo besitraukiąs atgal, bet Omaata, 
nutvėrusi jį už riešo, prievarta sujungė jiems rankas. 

Valandėlę abu taitiečiai tylomis žiūrėjo vienas į kitą, pas- 
kui Koris dešine ranka apkabino Meorą per kaklą, prisitraukė 
ir ėmė trintis skruostų į jo skruostą. Tik dabar jis pilnai su- 
vokė, kaip siaubingai pasielgė. Storos jo lūpos prasišiepė ir 
susiklostė veik taisyklingu kvadratu lyg antikinėje tragiškoje 
kaukėje, veidas pasruvo ašaromis, ir kimi rauda, ištrūkusi iš 
gerklės, sukrėtė galingą jo kūną. Jis ko nenudėjo Meoro! Nie- 
kas jo nepaguos! Apkabinęs per sprandą savo auką, bandė 
prakalbėti, tačiau žodžiai nėjo iš burnos, juodos akys, kupinos 
nevilties, smigo į Meoro veidą. 

Tuomet taitiečiai juos apstojo, draugiškai pliaukšėjo per nu- 
garas, žnaibė rankas, ramino Korį, ir jų balsai skambėjo daug 
švelniau, nei moters balsas. Vargšelis Koris, jis taip supyko! 
(0 taip, jis siaubingai supyko! Bet juk nieko blogo neatsitiko! 
Vargšelis Koris! Visi žino, koks jis romus, mielas, paslaugus! 
Visi jį myli! Visi, visi jį myli!.. 

— Ponas Perselai. — pasakė Meisonas ir kaip kirviu nukirto 
prasiveržusius taitiečių jausmus, — pasakykite juodukams, tegu 
grąžina kulkas. 

Perselas išvertė kapitono įsakymą, ir Meanis beregint apėjo 
savo draugus, surinko likusias kulkas ir atidavė Meisonui. Po 
to pasakė ištisą kalbą, kuriai nestigo nei orumo, nei gražby- 
lystės. Jo mostai priminė Otaus mostus, tik jis ne taip dailiai 
skėsčiojo rankomis. 

— Ponas Perselai?— kreipėsi Meisonas. 

— Jis nuolankiausiai jus atsiprašo dėl netikusių taitiečių ma- 
nierų ir tikina, jog ateityje jie elgsis su jumis pagarbiai, kaip 
su tėvu. 

— Ką gi, puiku, — burbtelėjo Meisonas,— labai džiaugiuosi, 
kad mes juos vėl paėmėme į nagą. 

Sulig tais žodžiais jis pasisuko ir nuėjo. 

— Padėkokite jiems,— metė jis pro petį. 

— Jis pyksta?— paklausė Meanis, suraukęs antakius.— Ko- 
dėl jis nuėjo nieko neatsakęs? 

Pagal taitiečių etiketą Meisonas privalėjo atsakyti į Meanio 
kalbą nė kiek ne trumpesne kalba. 

— Jis man pavedė jums atsakyti, — tarė Perselas. 

Ir čia pat sukūrė kalbą, taip uždangstęs priekaištus, jog no- 
rėdamas galėjai palaikyti juos pagyrimu. Tačiau taitiečiai pui- 
kiai suprato užuominą. Kol Perselas kalbėjo, jie stovėjo nu- 
delbę akis. 

Perselui nepavyko užbaigti savo improvizacijos: jį pašaukė 
Meisonas. Jis stovėjo ant juto, įsmeigęs akis į bangų mūšą. 

— Ką jūs ten pliauškėte?— nepatikliai paklausė jis. 

— Aš padėkojau už paklusnumą. 

— Nejaugi taitietiškai „ačiū“ toks ilgas žodis? 

— Su žiedais ir dygliais — taip. 

— Kuriems galams malti liežuviu?— pasakė Meisonas ir at- 
statė savo ketvirtainę kaktą. 

— Toks paprotys. Jei neatsakysi kalba į Meanio atsiprašy- 
mus, vadinasi, visiškai nutrauksi santykius su taitiečiais. 

— Aišku, — pasakė Meisonas ne visiškai įtikintas. 

Ir pridūrė: 

— Aš pakeičiau planą, ponas Perselai. 

Perselas pažvelgė į jį, bet nepratarė nė žodžio. 

— Aš nusprendžiau nusigauti iki kranto ne viena, bet dve- 
jomis valtimis, o trečioji budės ir jas pridengs. Juodukai — 
tai šeši šautuvai, — paaiškino jis, šypsodamas iš pasitenkinimo 
lyg generolas, sužinojęs, jog gavo dar vieną diviziją.— Bal- 
tieji — aštuoni, be jūsų, ponas Perselai, taigi, mano dispozici- 
joje keturiolika šautuvų. Vadinasi, aš galiu apginkluoti tris 
valtis, pirmoji ir antroji gaus po penkis šautuvus, o budin- 
ti — keturis. Juodukus patalpinsime po du kiekvienoje valtyje, 
taigi, jie bus tarp baltųjų. 

Ir, nežiūrėdamas į Perselą, abejingai pridūrė: 

— Jūs liekate laive su moterimis. 

Puikus, skaistus ir griežtas Perselo veidas net nesuvirpėjo, 
jis nenuleido nuo Meisono įdėmaus žvilgsnio. 

— Šiaip ar taip, — pasakė Meisonas nusisukdamas,— inkarvie- 

tė ne kažin kokia, reikėtų kam nors likti laive ir, esant rei- 
kalui, perimti vadovavimą. 

Šiuos žodžius Meisonas ištarė kone atsiprašomu balsu, pats 
tai pajuto, įsiuto ant savęs ir šaltai pridūrė: 

— Įsakykite nuleisti valtis, ponas Perselai. 

Meisonas patraukė šalin, nulipo į kajutę ir išmaukė vieną 
po kito du stiklus romo. Tai jau prakeiktas filosofas! Saky- 
tum jam, Meisonui, vienas malonumas kariauti su juodukais! 
Tarkime, kad sala gyvenama, nejaugi iš tiesų jie išgalėtų vėl 
leistis į kelionę be maisto, be vandens, ir plaukti nežinia kur, 
kai įgula šiepia dantis kiekviena proga ir juodukai pirmai 
audrai pakilus guli ir nė krust... 

Išvydęs ant vandens tris valtis ir matrosus su ginklais ran- 
kose, Perselas pasijuto lyg nesavas: šis reginys atrodė kaip ir 
nerealus. Matyt, matrosai ir taitiečiai jautė tą patį, nes lio- 
vėsi šnekėję ir tylėjo. Saulė buvo jau arti laidos, tad Meisonas 
patvarkė neimti maisto. Blogiausiu atveju matrosai saloje prisi- 
raškys vaisių ir perkąs. 

Visos trys valtys stovėjo puslankiu palei dešinįjį ,„Blosomo“ 
bortą, viena buvo pririšta prie išorinio trapo ir laukė Meisono. 
Jis sunkiai nukopė trapu žemyn, nusigavo į valties paskui- 
galį, priklaupė vienu keliu ant vairininko suolelio ir, prikišęs 
prie akies žiūroną, ėmė žvalgyti krantą. 

Matrosai žiūrėjo iš apačios į savo tristiebį ir į moteris, ty- 
lom užgulusias turėklus. Perselui iš dešinės it statula suakme- 
nėjo Omaata — jai jis siekė vos iki peties. Rūškanu veidu ji 
įdėmiai stebėjo, kas dedasi aplink. 

— Ponas Perselai, — ūmai iš apačios nuskardėjo šaižus Sma- 
džo balsas, — tikiuosi, jūs nenuobodžiausit moterų draugėje! 

Šie atžarūs žodžiai buvo mesti su tokiu aiškiu noru įžeisti 
Perselą, jog matrosai iš pradžių net suglumo. Bet, kai Meisonas 
atsigręžė į Smadžą ir nusišypsojo, visi pasileido kvatotis. Per- 
selas nė nemirktelėjo. Jam suspaudė širdį, kad Meisonas savo 
elgesiu lagina tyčeikas. 

Omaata pakreipė į jį savo masyvią galvą ir pažvelgė piačio- 
mis juodomis akimis. 

— Ką jis pasakė, Adamo? 

— Patarė man pernelyg nenuobodžiauti su moterimis. 

Žinodamas, jog taitietėms prie širdies panašūs pokštai, Per- 
selas tikėjosi, kad jos prapliups juokais. Tačia) moterys abe- 
jingai tylėjo, įrėmę smerkiančius žvilgsnius į valtis. 

— Adamo! 

— Omaata! 

— Pasakyk jam, jeigu bus mūšis, jis gaus galą! 

Perselas papurtė galvą. 

--- Negaliu. 

O)maata išsitempė visu ūgiu, išrietė nuogą krūtinę ir didžiu- 
lėmis rankomis įsikibo į turėklus. 

— Ne tu, o aš jam sakau!-— pasakė ji savo giliu balsu ir 
dešine plaštaka rėžė sau per krūtinę.— Aš, Omaata! Sakyk jam 
mano vardu,— pridūrė ji, persisvėrusi per turėklus ir rodyda- 
ma Smadžą smiliumi.— Sakyk tam žiurkiūkščiui, kad jis gaus 
galą! Sakyk, Adamo! 

Ji persisvėrė per bortą ir tebestovėjo ištiesusi ranką; jos 
akys degė, plačios šnervės virpėjo iš pykčio. Matrosai valtyje, 
užlaužę galvas, žiūrėjo į ją, susidomėję, ko ji klykia ir grės- 
mingai it špaga duria pirštu Smadžo link. 

— Sakyk jam, Adamo! 

Dirstelėjęs į Smadžą, Perselas abejingai tarė: 

— Omaata labai prašo jums pasakyti, kad, jeigu bus mūšis, 
jūs gausite galą! 

Po šių žodžių stojo slogi tyla. Tikriausiai nė vienas negal- 
vojo, kad ši ekspedicija kokiam anglui gali baigtis mirtimi. 

Džonsas, sėdėjęs pirmoje Meisono valtyje, staiga linksmai 
sušuko: 

— Smadžas gaus galą! Na ir pasakė! Negi nematot, įis įsi- 
ropštė į pagalbinę valtį! 

Tai buvo gryna tiesa. Matrosai žvilgtelėjo į Smadžą ir nusi- 
kvatojo iš visų plaučių. Perselas nesiteikė net nusišypsoti. 

Meisonas davė ženklą plaukti. Jo valtis pirmoji turėjo pa- 
bandyti prasigauti pro bangų mūšą. Jei pavyks, matrosai išvilks 
ją į krantą, paskui antroji valtis nuskuos įkandin pirmosios. 
Pagalbinė valtis plaukios per kabeltovą nuo kranto ir mėgins 
išsilaipinti, jeigu priešas bandys užgrobti valtis ir atkirsti de- 
santą nuo jūros. 

Perselas prigludo prie kapitono Berto žiūrono ir, neatplėš- 

damas akių, stebėjo, kaip vyksta operacija. Per bangų mūšą 
prasigauta be jokių kliūčių, ir matrosai be lynų ir be kablių 
užsiropštė ant uolų. 

Po dvidešimt minučių gausus būrys dingo tankioje lajoje, 
gobiančioje uolą, ir Perselas lengvai atsiduso. Jeigu kas būtų 
norėjęs užpulti, tai būtų užpuolęs tada, kai matrosai repeč- 
kiojo uolomis. Salos gynėjams būtų patys juokai apmėtyti juos 
akmenimis, pasislėpus pakrantės brūzgynuose. 

Perselas laukė, kol grįš valtys, ir jo nerimas pamažėl slūgo. 

Vakarop nuaidėjo šūvis, o po dešimties minučių — kitas, pas- 
kui viskas nuščiuvo. Matyt, matrosai medžiojo. 

Nenugalimoji armada grįžo brėkštant, nepaleidusi nė vieno 
šūvio į priešą. Šutra tebespirgino, ir vyrai atrodė nuilsę. Mei- 
sonas pirmas užkopė ant denio. 

— Galite nusiraminti, ponas Perselai,— garsiai pasakė jis.— 
Sala negyvenama: kautynių nebus. 

Perselas blėstelėjo į jį. Iš veido sunku buvo įminti, ar kapi- 
tonas apgailestauja, ar, priešingai, džiaugiasi. 


KETVIRTAS SKYRIUS 


Rytojaus dieną septintą valandą ryto Meisonas nusprendė 
pasinaudoti rimties valandėle ir pamėginti užplukdyti ,„Bloso- 
mą“ ant paplūdimio. Tuomet laivas bus įgulai po ranka, ir ji be 
jokio vargo perneš į sausumą visus saliečiams būtinus ir ver- 
tingus daiktus. Užplukdyti laivą ant paplūdimio — nelengva 
operacija, ir Meisonas ne veltui būkštavo, kad „Blosomas“, ne 
toks patogus laviruoti, kaip valtis, ko gero, stos prieš bangas. 
Vis dėlto viskas baigėsi laimingai. Kadangi kai sekasi, tai ir 
vedasi, būtent šiandien baigėsi potvynių laikotarpis: taigi ga- 
lima buvo tikėtis, kad sekančias dienas „„Blosomas“ tvirtai lai- 
kysis ant seklumos, ir jo paskuigaliui negrės galingi bangų mū- 
šos smūgiai. 

Bėgliams pavyko ir kita prasme: čia pat, šalia laivo, pakran- 
tėje kyšojo apvali uola maždaug keturiasdešimties pėdų ilgio 
ir dešimties pėdų aukščio. Beje, laivas vos neprigludo prie uo- 

los, ir dešinysis jo bortas prašliuožė bene per tris pėdas nuo 
jos, tik paskiau kilis įsirausė į smėlį. Meisonas bemat sumojo, 
Kaip gali praversti artima uolos kaimynystė. Jis įsakė prikabinti 
prie jos laivą kabliais, kad, nuslūgus vandeniui, jis remtųsi 
korpusu į uolą ir denis pernelyg nepakryptų. Kadangi dabar 
buvo atoslūgis, matrosai laivą stipriai pritvirtino, abipus jo 
įkalę spyrius, ir, iš šalies pažiūrėjus, atrodė, jog laivas saugiai 
stovi vertėje. 

Reikėjo nemažo sumanumo užplukdyti laivą ant seklumos, 
tačiau matrosams sekėsi. Pūtė palankus vėjas, ir įgula su nere- 
gėtu uolumu triūsė nuo ryto aštuonių ligi vakaro aštuonių — 
kalė spyrius. Taitiečiai neatsiliko nuo baltųjų, ir matrosai, nuo 
audros nė už ką jų nelaikę, vakarop ėmė draugiškiau į juos 
žiūrėti. 

Rytojaus dieną, pakirdę vos švintant, matrosai išvydo laivo 
pirmagalį po pat atsikišusia uolos dalimi. Tuomet Meklaudui 
šovė į galvą mintis įrengti horizontalų suktuvą ir be jokio 
vargo užkelti ant uolos visa tai, kas buvo nuspręsta išsinešti 
iš „Blosomo“. Niekam netaręs nė žodžio, jis pasišaukė į pa- 
galbą dalį įgulos ir surankiojo laive medžiagas suktuvui ga- 
minti. Kai aštuntą valandą Meisonas, Perselo lydimas, pasi- 
rodė ant denio, jis baisiai nustebo, išvydęs savo vyrus kažką 
dirbant uolos viršūnėje. Jiems vadovavo Meklaudas. Pats jis 
dirbo kaip jautis, plūdo savo nepaslankius pagalbininkus, ir 
įkvėpimo ugnis gyvino jo blyškų it numirėlio veidą. Meiso- 
nas net nukaito iš pykčio. Viskas daroma slapčia, už akių. 
Vadinasi, matrosai atvirai nepripažįsta kapitono autoriteto. . . 

— Ponas Perselai,— riktelėjo jis drebančiu balsu,— ar jūs 
įsakėte. .. 

— Anaiptol, kapitone... 

Meisonas didžiuliais žingsniais nuskubėjo į pirmagalį, Perse- 
las vos spėjo jam iš paskos. Užlaužęs galvą, kapitonas įsiste- 
beilijo į Meklaudą, kuris triūsė ant uolos per dešimtį metrų 
virš laivo, ir šaltai paklausė: 

— Ką jūs ten darote, Meklaudai? 

— Suktuvą,— atsakė Meklaudas ir knibinėjo toliau. 

— Kas jums įsakė? 

Meklaudas atsainiai pakilo, atitiesė ilgą prakaulų kūną, nu- 


73 


žvelgė savo pagalbininkus, gūžtelėjo pečiais ir, palenkęs siau- 
rą veidą, lėtai gergždžiančiu balsu pasakė: 

— Be jūsų, kapitone, laive neapsieisiu, bet kai meistrauju 
suktuvą, regis, ir be jūsų apsieisiu. Čia mano amatas. 

Perselas prisimerkė, ir jo žvilgsnis nukrypo nuo Meisono 
į Meklaudą. Be abejo, Meklaudas įžūliai kalba, tačiau tiesaus 
a:'sakymo ko! kas vangstosi — nedrįsta atvirai stoti į kovą. 

— Ne jūsų amatą turiu omeny,— šaltai pasakė Meisonas.— 
Aš jums neįsakiau daryti suktuvo. 

— Mat kaip, — Meklaudas vėl apžvelgė matrosus, dėdama- 
sis kvailiuku,— gal be reikalo sugalvojau tą suktuvą? 

Ir vėl jis išsisukinėjo. Meisonas tankiai sumirksėjo, ir ant 
sprando išsipūtė venos. Bet jis susitvardė. 

— Kartoju,— tarė jis gana ramiu balsu,— anaiptol ne suk- 
tuvą turiu omeny. Meklaudai, aš norėčiau, kad jūs suprastu- 
mėte, jog visur reikalinga tvarka ir laivui vadovauju aš, o ne 
kas kitas. 

— Klausau, kapitone, — pasakė Meklaudas. 

Ir pusbalsiu, tačiau taip, kad jo žodžius nugirstų Meisonas, 
pridūrė: 

— O aš, matai, ne laive. Aš sausumoje. 

Matrosai, susibūrę aplink jį, šyptelėjo. Atrėžta kaip reikiant. 
Meklaudas išreiškė jų jausmus, netgi tų, kuriems patiko Senis. 
Laive visi klauso. O sausumoje jie nebe matrosai. 

— Kaip įsakysit: išardyt suktuvą ar palikt?— dėdamasis klus- 
niu, paklausė Meklaudas. 

Tuo pat metu jis nužvelgė matrosus, sakytum iš anksto kvie- 
tė pasigėrėti vadovybės bukumu. 

Meisonas suuodė vylių. Jis sudvejojo. Jeigu pasakys: „Išar- 
dykite suktuvą“, sukels prieš save įgulą, — šiaip ar taip, „Blo- 
somą“ reiks iškrauti, ir matrosai gaus tampyti nešulius į uolos 
viršūnę ant savo pečių. O jeigu pasakys: „Šaunuoliai! Meist- 
raukite sveiki!“, matrosai pamanys, jog jis nusileido. 

— Ponas Perselas patikrins jūsų darbą, — galų gale atsakė 
jis, — Ir perduos mano nurodymus. 

Jis irgi gudravo. Tačiau nepažemino savęs matrosų akyse. 
Anaiptol. Senis šauniai išsisuko. Savo žodžio nepasakė ir per- 

— Klausau, kapitone, — atsainiai pasakė Meklaudas ir pridė- 
jo prie kaktos smilių. 

Palinkęs ant suktuvo ilga aštria nosimi, jis pusbalsiu bur- 
bėjo: 

— Perselas tiek nusimano apie dailidės amatą, kiek aš apie 
bibliją. 

Smadžas prunkštelėjo. Apačioje Meisonas ir Perselas nusisu- 
ko. Matrosai linksmai susižvalgė ir palydėjo akimis nueinan- 
čius karininkus. Nuo uolos jie atrodė niekingai maži. 

— Kad tik Seniui nešautų į makaulę pasidaryt salos kara- 
lium,— pasakė Meklaudas. 

— Ir Perselui,— pridūrė Smadžas čaižiu balsu.— Žinai, kur 
nusiųsiu jo bibliją. Ir jį patį iš paskos. 

Stojo tyla. Nuo viešnagės Taityje Smadžas ėmė galąsti dantį 
ant Perselo, nors niekas nežinojo kodėl. 

— Jis tau nieko bloga nepadarė,— pasakė mažasis Džonsas, 
įsmeigęs į Smadžą šviesias akis.— Ko tu nesiliauji prie jo 
kibęs? 

Smadžas atkišo savo drūtą nosį, sučiaupė lūpas ir neatsakė 
nė žodžio. Džonsonas atsikrenkštė ir prašneko blerbiančiu balsu: 

— Man nusispiaut į bibliją. Bet aš niekad neužmiršiu, kaip 
Perselas prašė Bertą, kad šis leistų pasimelst prie jungos kūno. 
Stovėjo jis prieš Bertą toks rausvutėlis, toks šviesiaplaukis. 
Panelė, ir tiek. Kur ten panelė, dievuliau tu mano. Tik vyras 
kaip reikiant gali stoti prieš Bertą. 

— Tas skrabalas įpratęs viršininkams užpakalį laižyt,— pa- 
niekinamai nusispiovė Meklaudas.— Pamato karininką — bumbt 
ir ant kelių. 
laudas taip piktai dėbtelėjo į jį, kad senis bemeilijo tylėti. 
Nuo to laiko, kai Meklaudas šaltakraujiškai įsmeigė peilį Si- 
monui į krūtinę, matrosai jo privengė, o jam to ir tereikėjo. 

Nekreipdamas dėmesio į Perselą, Meisonas niūriai vaikštinė- 
-jo ten ir atgal kapitono tilteliu. Matrosai sausumoje; jo auto- 
ritetas kasdien krenta ir krenta; „Blosomas“ ant smėlio, ne- 
trukus jis bus išardytas, ištampytas po lentelę ir iš jo bus 
pastatytos trobelės. Šiandien baigiasi trisdešimt penktieji jo 
jūreivystės metai. 

— Kapitone,— pasakė Perselas,— kadangi mane siunčiate 
į krantą, aš pasinaudosiu proga ir, jei leisite, išžvalgysiu salą. 

— Tuomet,— pasakė Meisonas,— pasiimkite porą matrosų ir 
juos apginkluokite. Vis dėlto aš nuogąstauju, kad sala gyve- 
nama, 0 čiabuviai slapstosi. 

Perselas pažvelgė į Meisoną, kuris ramiai, nė kiek nesijau- 
dindamas, kalbėjo toliau, sakytum tas susikirtimas su Mek- 
laudu jam nė motais. 

— Nors, tiesą pasakius, kažin ar taip jau yra. Mes nerado- 
me nei ugniakurų, nei takelių, nei pasėlių. Bet jūs patys pa- 
matysite: sala apriesta džiunglių juosta. Ir tos džiunglės veik 
neįžengiamos. Ideali vietelė partizaniniam karui. Įsivaizduokite 
žemauges palmes. Tūkstančiai tokių palmių auga viena prie 
kitos. Vietomis, nepraskleidęs kamienų, nepraeisi. O kitur — 
gigantiški papartmedžiai, kaip Taityje. Jų stiebai... sulig ma... 

Jis buvo betariąs „sulig mano šlaunimi“, bet užsikirto: žo- 
dis „šlaunis“ jam pasirodė nešvankus. 

— Jų stiebai stori, ponas Perselai. Labai milžiniški! Dides- 
ni, negu Taityje! Žengi tris žingsnius — ir dingsti. .. 

— Vis dėlto, jeigu neradote ugniakurų...— buvo besakąs 
Perselas. 

— Aš nebuvau ant kalno pietinėje salos dalyje. Tik apėjau. 
Vaizdas ne itin malonus: chaotiškai suverstos uolos, ir tiek. 
Galvoj netelpa, kad ten gyventų žmonės. Nors visko galima 
laukti. Iš ten išteka vienintelis upokšnis saloje. Vadinasi, van- 
dens yra... 

Jis nutilo ir sausu, oficialiu balsu, tarsi prisiminęs, kad prieš 
ji pavaldinys, pasakė: 

— Malonėkite grįžti vidudienį. 

— Taip anksti?— nustebo Perselas.— Kodėl? .. 

— Laukiu jūsų grįžtant vidudienį, ponas Perselai, — sausai pa- 
sakė Meisonas. 

— Klausau, kapitone, — atsakė Perselas ir nukreipė akis. 

Jis sutriko. Vargšas Meisonas, aikštosi kaip vaikas. Atžarus 
Meklaudo elgesys uždavė jam širdį, štai ir dabar tose smulk- 
menose stengiasi parodyti savo valdžią. „Tarsi aš griaunu jo 
autoritetą“, — pagalvojo Perselas apsisukdamas. 

Meisonas jį pašaukė. 

— Pasiimkite šį planą, — tarė jis švelniau.— Vakar nubrai- 
Žiau. Pravers. 

Perselas vėl nulipo ant denio ir pasirinko į palydą Beikerį, 
Hantą ir Meanį. Omaata, išvydusi, jog jos Žono atsistojo greta 
leitenanto, didingai žengė į priekį ir paprašė, kad Perselas jai 
leistų eiti drauge. Perselas sutiko. Ivoa tylomis maldaujančiai 
pažvelgė į jį savo puikiomis mėlynomis akimis. Perselas jai 
linktelėjo. Po to priėjo dar dvi taitietės — Itija ir Avapuji, 
o paskui jas — kitos, kurios, aišku, irgi būtų gavusios leidimą, 
jeigu Meisonas nebūtų riktelėjęs nuo juto daugiau nė vienos 
neimti, Mat, ir šiaipjau stingą rankų laivui iškrauti. 

Dvidešimt minučių būrelis gerokai prakaitavo kepinant saulei, 
kol užsikorė ant uolos viršūnės, ir, jiems bekopiant aukštyn, 
tūkstančiai kriugždų, lizdenančių pakrantės uolose, grasiai su- 
ko virš jų ratu, apkurtindami savo klyksmais. Lipdamas į uolą, 
Perselas manė, kad teks skverbtis pro palmių brūzgynus, ku- 
riuos minėjo Meisonas, tačiau prie pat kranto tankmėje atsi- 
vėrė gal dvidešimties metrų pločio proguma, o toliau dunksojo 
galingi medžiai ir ūksmė magino vėsa. 

Perselas ne tuoj patraukė ta kryptimi. Jis apėjo uolą ir už- 
kopė į aikštelę, kur Meklaudas meistravo suktuvą. Būrelis 
sekė įpėdin. Leitenantui artėjant, matrosai nutilo ir dar glau- 
džiau susibūrė apie suktuvą, sakytum tas dar nebaigtas mecha- 
nizmas simbolizavo jų laisvę. Meklaudas nė valandėlei nepa- 
kėlė savo prakaulaus veido nuo dirbinio, bet Perselas, matyda- 
mas, kaip įsiręžė liesas jo kūnas, suprato, jog anas tik ir laukia 
progos antra tiek paįžūlauti. ,,„Atkarus žmogynas,— pagalvojo 
Perselas,— bet aš jo nekaltinu. Kokią teisę turi „„Blosomo“ ka- 
rininkai šeimininkauti saloje?“ 

Jis iš lėto ėjo prie suktuvo ir sulig kiekvienu žingsniu juto, 
kad matrosų priešiškumas auga. Dabar jų akyse jis buvo „Blo- 
somo“ kapitono padėjėjas, atsiųstas nuspręsti, ar baigti suk- 
tuvą, ar ne. Umai Perselas įsiuto ant Meisono. Jis gavo kvailą 
vaidmenį. Jeigu vaidins rimtai, matrosai ims jo neapkęsti. Jei 
nevaidins, matrosai vis tiek šnairuos. Protingiausia, žinoma, va- 
landėlę pastovėti prie suktuvo ir net burnos nepraverti. Tuo- 
met Perselas pagalvojo: „Velniop atsargumą.“ Ir žengė į priekį. 
Kaip bus, taip. Jis pats puls. 

Tačiau nespėjo. Meklaudas puolė pirmas. Keistas dalykas, jis 
užgriuvo ne Perselą, o Beikerį, prie kurio glaustėsi Avapuji. 
Nedraugiškai blėstelėjo į Beikerį ir, net nepažvelgęs į Avapuji, 
nutęsdamas žodžius, pasakė: 

—- Vieni pluša, o kiti slankioja. 

— Tu manęs nieko neprašei daryt,— atšovė Beikeris, ramiai 
atrėmęs Meklaudo žvilgsnį, ir uždėjo ranką Avapuji ant peties. 

Jie liovėsi svaidęsi žodžiais, ir Perselas skardžiu balsu pa- 
sakė: 

— Matrosai, jūs laukiate, kad aš pasakyčiau savo nuomonę. 
Ką gi, tuoj pasakysiu. Suktuvas — geras dalykas, čia jūs šau- 
niai sugalvojote, ir aš visiškai pasikliauju Meklaudu. Tačiau 
gal nereikėjo įžūliai kalbėti su ponu Meisonu. Mes visi kartu 
gyvensime šioje saloje, tai verčiau gyvenkime taikiai. 

Meklaudas lėtai pakėlė siaurą veidą ir sodriai nusispiovė sau 
po kojomis, o Perselas tuo tarpu pagalvojo: „Taip ir yra, jis 
nepraleis progos.“ 

--— Jei manot, kad čia šauniai sugalvota, — iš lėto gergždžian- 
čiu balsu pasakė Meklaudas,— kas jums neleidžia pagelbėt? Ga- 
lų gale aš čia visų labui plušu. Ir, mano galva, visi turėtų na- 
gus prikišt prie šio darbo. 

Taikliai atsakyta, matrosai net suvirpėjo iš malonumo. Labai 
jau gerą mintį davė Meklaudas: paprastas matrosas vadovauja, 
o karininkas dirba iš peties. .. 

„Blogiausia,— pagalvojo Perselas,— kad Meklaudo teisybė. 
Žmogus jis netikęs, bet vis vien teisingai kalba.“ Ir šaltai 
pasakė: 

— Kaip pastebėjote, aš ne itin nusituokiu apie dailidės darbą 
ir kažin ar būsiu jums naudingas. 

Tačiau jis nenorėjo vaidytis ir švelniau pridūrė: 

-— Bet jeigu prireiks mano paspirties versti jūsų paliepimus 
taitiečiams, mielai pagelbėsiu. 

Tačiau Meklaudas atmetė pasiūlytą galimybę susitaikyti. 

-— Apsieisiu be vertėjų, — pasakė jis taip grubiai i; atžariai, 
kad Perselas net nukaito. 

— Juo geriau, — tarė jis, stengdamasis, kad nedrebėtų balsas. 

Ir nuėjo, širdyje keikdamas ir Meklaudą, ir save. Gal būt, 
visai nereikėjo pradėti kalbos. 

Jis pasuko į progumą, ir palyda nusekė įpėdin. 

-— Jie tau uždavė širdį, Adamo?— paklausė Omaata, lengvai 
apglėbusi savo didžiule ranka Perselo kaklą. 

Bet ir šiaip jos ranka buvo sunki. Persėlas stabtelėjo, at- 
sargiai nuėmė Omaatos ranką, tačiau jos pirštų nepaleido, ar- 
ba, teisingiau pasakius, jo pirštai din2o, nuskendo jos delne. 
Jis atkragino galvą ir aukštai virš savęs išvydo tamsų galiu- 
nės veidą, plačias jos šnirpšles ir didžiules akis, žėruojančias 
ir lipšnias. „Ežerai mėnesienoje,-- pagalvojo Perselas,— štai ką 
primena jos akys.“ Staiga kitą jo ranką palytėjo vėsi Ivoa 
plaštaka. Jis atsigręžė. Ji jam šypsojo. Jis pažvelgė į savo 
palydovus. Meanis, Avapuji, Itija apstoję žiūrėjo į jį. Perselo 
širdis džiugiai sutvaksėjo. Jį šildė jų meilė. „Kokie jie geri!-— 
pagalvojo jis dėkingai.— Kaip broliai!“ 

— Atseit, jei kas nors ne taip, iškart pastebima'— galų 
gale paklausė jis. 

— Ir dar kaip, — atsakė Ivoa.— Kai viskas gerai, tavo vei- 
das kaip taitiečio. O kai tu dėl ko kremtiesi, tavo veidas kaip 
perilanio. 

Meanis skardžiai nusikvatojo. 

— (O koks taitiečio veidas?— nusišypsojo Perselas. 

— Lygus ir linksmas. 

— O peritanio? 

— Palauk, parodysiu, — pasišovė Itija. 

Ji suraukė antakius, palenkė galvą, nuleido lūpų kampelius, 
ir gražutis vaikiškas jos veidukas Ūūmai pasidarė sunerimęs, 
rimtas. Taitietės ir Meanis juokais virto. 

Perselas sutiko klausiamą Beikerio žvilgsnį ir angliškai pa- 
aiškino: 

— Itija rodo, kokie sunerimę britų veidai. 

Beikeris šyptelėjo. 

— Nieko nesupaisau, ką jie plepa. Ne pro šalį būtų bent 
truputėlį išmokt. 

/„vapuji grįžtelėjo į Perselą. 

—- Ką jis sakė? 

— Sakė, jog nieko nesupaiso, ką jūs kalbate. 

— Aš jį išmokysiu,— tarė Avapuji. 

Ji uždėjo ranką Beikeriui ant peties ir, dainuote dainuodama 
kiekvieną žodį, angliškai pasakė: 

— I... speak... you. 

— To you,— pataisė Perselas. 

— To you,— pakartojo Avapuji, dainuodama ir šiuos žodžius. 

Perselas bičiuliškai dirstelėjo į ją. Gražutė, tačiau ne grožis 
krito į akį. Ji buvo nepaprastai švelni. 

()maata pastvėrė Hantą už rankos ir nusitempė pirmyn, o jis 
kažin ką džiugiai suniurzgė. Perselas girdėjo griaudžiant jos 
balsą, tačiau nesuprato, ką ji kalba. Medžių paunksmėje dvelkė 
maloni gaiva, ir, kai jie nutolo nuo kranto, net kriugždų klyks- 
mai nuščiuvo. Bet po valandėlės ši tyla ne tiek ramino Perselą, 
kiek atrodė nepaprasta, keista. Jis prisiminė Taičio miškus; ten 
žingsniai nesukelia jokio atgarsio: nesušiurės žolė, nepasigirs 
šuolis ir nenušlamės bėglys, nekrustelės lapas. Šiose derlingo- 
se žemėse švelniausio pasaulyje klimato prieglobstyje gyveno 
tik laukinės kiaulės ir paukščiai. 

Čionykščiai paukščiai buvo tokie mažyčiai ir tokie margi, 
jog Perselas iš pradžių palaikė juos plaštakėmis; jie patikliai 
tūpė nekviestiems svečiams ant pečių. Jeigu sala išties negy- 
venama, nenuostabu, kad jie tiki žmonių giminės gerumu. Per- 
selas negalėjo atsigėrėti paukščiais: jie atrodė it skraidančios 
ryškiaspalvės dėmelės. Vieni purpuriniai ir žydri; kiti skais- 
čiai raudoni ir balti; o patys gašniausi — juodos ir aukso spal- 
vos su raudonu it kraujas snapeliu. Perselas pastebėjo dar 
vieną jų savybę. Paukščiukai nečiulbėjo. Netgi nečiauškėjo. 
Šitame miške buvo labai tylu. Net paukščiai, ir tie čia nerodė 
savo balso. | 

Meanis ir taitietės eidami džiaugsmingai šūkčiojo. Kiekvie- 
name žingsnyje jie atpažindavo medžius — tokie augo Taityje, 
ir, lenkdami pirštus, vadino juos vieną po kito: kokoso palmė, 
duonmedis, mangas, avokatas, pandanusas. Omaata paaiškino, 
kad pandanusas labai pravartus: iš jo žievės gaminamas audi- 
nys, o, reikia manyti, drapanos netruks susidėvėti. Meanis Žo- 
iėje pamatė jamsą, beje, gana smulkų, tarą, saldųjį batatą ir 
kažkokį augalą, kurį pavadino „ti“; jo žodžiais tariant, iš šio 
„ti“ lapų gaminami vaistai „nuo visų ligų“. 

Perselui pasirodė labai keista. Šios salos gamtoje glūdėjo 
paradoksas. Žemė brandino visa, ko reikia žmogui, o žmogaus 
nebuvo. Vis dėlto, pastebėjęs jamsą, Meanis pasakė, jog sala 
kažkada buvo gyvenama, ir jo žodžiai pasitvirtino — aikštelėje 
keliauninkai išvydo krūvą akmenų, vadinamąjį moraji, ir tris 
milžiniškas statulas, grubiai iškaltas juodame bazalte. Kažkada 
čia gyvenę polineziečiai, matyt, išpažino rūsčią tikybą, ka- 
dangi statulų veidai buvo gana nuožmūs. Meanis ir moterys, 
įbauginti tūžlių veidų, tylomis dirsčiojo į dievus. Taityje reli- 
gija atlaidi ir dievai palankūs. 

Nusigavę giliau į Mišką, keliauninkai visą laiką traukė į pie- 
tus, bet nedaug tesukorė, nes tarp medžių nevingiavo joks ta- 
kelis. Nuo uolos viršūnės ėjo lygus šlaitas, ir ši salos dalis 
pavėdėjo į plynaukštę. Maždaug po pusvalandžio, kai jie pa- 
liko Meklaudą, miškas baigėsi, ir būrelis atsidūrė prie akme- 
ningo skardžio, kurį vainikavo medžiai. Vadinasi, jo viršūnėje 
vėl prasideda miškas... Keliauninkai, vargais negalais užsiropš- 
tę ant stataus, saulės įkaitinto skardžio, džiaugėsi vėl patekę 
į pavėsį. Čia prasidėjo antroji plynaukštė, taip pat apžėlusi 
vešlia augalija, bet medžiai neaugo vienas prie kito, krūmokš- 
"niai buvo ne tokie tankūs, šlaitas statesnis. 

Perselas sustojo ir iš viršutinės kišenės išsitraukė Meisono 
planą. Sprendžiant iš piešinio, sala turėjo netaisyklingo ovalo 
formą ir tiesėsi iš šiaurės į pietus. Ilgumo ji buvo — jeigu Mei- 
sono duomenys patikimi — dviejų mylių. Pločio — trijų mylios 
ketvirčių!. Meisonas padalijo salą į tris beveik lygias dalis: 
ant šiaurinės užrašė: Pirmoji plynaukštė, vidury — Antroji plyn- 
aukštė, o ant pietinės — Kalnas ir skliausteliuose pridėjo: La- 
bai sausringa vietovė. Visas salos paviršius buvo užbrūkšniuo- 
tas ir vienoje pusėje užrašyta: Žemaūgės palmės, o kitoje — 
Papartmedžiai. Žemėlapyje, kalno sektoriuje, vingiavo vien tik 
linija, nubrėžta iki pat pietinės salos pakrantės. 

Perselas atsigręžė į Beikerį. 

— Čia, matyt, upokšnis? 

Beikeris priėjo ir palinko ant plano. 


! Apie trys km ilgio ir vienas km pločio. 

— Taip, leitenante. Reikia manyt, kad upokšnis. Tačiau mes 
dar nepasiekėm versmės. 

— Ačiu. 

Beikeris atsisėdo po pandanusu, ir beregint šalia jo pritūpė 
Avapuji. Perselas klausiamai pažvelgė į Ivoa. Ji jam šyptelėjo 
ir sukuždėjo: ,„Uilis šaunuolis.“ Mat, taitiečiai savaip tarė Vilio 
Beikerio vardą. Perselas linktelėjo galvą ir vėl įniko studijuoti 
Meisono planą. Planas patvirtino Perselo įspūdį, kurį jis susi- 
darė vakar išvydęs salą nuo „Blosomo“ denio: salelė išties 
buvo mažytė. Tiesą pasakius, šiandien ji jiems tokia neatrodė, 
matyt, šlaitas buvo pernelyg skriaudus, be to, labai sunku buvo 
lipti ir skverbtis aukštyn pro tankius krūmokšnius. Jeigu kal- 
nas iš tikrųjų, Meisono žodžiais tariant, vien „chaotiškai su- 
versti akmenys“, tuomet, aišku, būsimąjį kaimelį teks statyti 
šiaurėje, ant pirmosios plynaukštės: tik čionai įmanoma nusi- 
gauti iš jūros. Antrąją plynaukštę, kur jie dabar buvo, teks 
užsėti Žemės ūkio kultūromis. Tokiu būdu tinkamos gyventi 
tik abi plynaukštės, atseit, jeigu tikėsime Meisono planu, vie- 
nintelis stačiakampis plotelis mylios ir ketvirčio ilgumo ir trijų 
mylios ketvirčių pločio!, o likusią salos dalį užėmė kalnas. 
Jei saliečiai sugebės išplėšti iš šios derlingos žemės visa, ką ji 
gali duoti, toks lopinėlis gal ir išmaitins trisdešimt žmonių. 
Tačiau vargu ar jie ilgai gyvens pertekliuje. Kažin, ar ne 
salos mažumas pastūmėjo čiabuvius palikti įsigyventas vietas 
ir leistis į pavojingą kelionę vandenynu ieškoti erdvesnių 
žemių? 

Įsikišęs Meisono brėžinį į kišenę, Perselas šūktelėjo drau- 
gams, kurie lepinosi medžių ūksmėje, ir būrelis vėl patraukė 
toliau. Perselas stebėjosi, kad pro medžių viršūnes nesimato 
kalno, nors jis turėjo būti kur nors čia pat. Jį globė žals- 
va kažkokio medžio laja, kyšanti virš lapų jūros. Perselas nu- 
sprendė traukti prie to medžio, ir maždaug po dešimties minu- 
čių būrelis atsidūrė nedidelėje aikštelėje, kurios pakrašty au- 
go milžiniškas banjanas. 

Taitietės džiaugsmingai sušuko ir puolė prie banjano. Perse- 
las irgi paspartino žingsnį. Jis dar negalėjo matyti medžio 


' 2 km ilgio ir 1 km pločio. 

kamieno, nes jį slėpė gausybė ūglių, kurie leidosi nuo šakų 
ligi pat žemės ir, įsišakniję dirvoje, jas rėmė. Rodės, medis 
pirma išlindo iš žemės, paskui šakomis įaugo atgal ir vėlei 
išlindo į dienos šviesą. Vertikalios šakos išaugo tokios kuplios, 
kad banjanas išsiskleidė per dvidešimt metrų ir atrodė lyg 
šventykla su daugybe kolonų. Gebenė įstabiai plačiais lapais 
ropštėsi tomis kolonomis aukštyn, slėpdama visą „šventyklos“ 
vidų, ir Perselui iš pradžių dingtelėjo, kad prieš jį ne vienas 
banjanas, o visa jų šeima, susimetusi į giraitę. Kai kurios 
vertikalios atvašos siekė įprastinio kamieno storio ir, matyt, 
buvo patikima atrama, nes viena žaibo suskaldyta ir vos be- 
silaikanti šaka senolė užgulė orines šaknis, o šios kad ir su- 
linko po milžiniškų svoriu, bet nesulūžo. Taitietės, džiugiai 
spiegdamos, smuko viena per kitą tarp kolonų į vidų. Būrys 
nusekė iš paskos; dar nepriėję pagrindinio kamieno, jie atrado 
dešimtis žalių menių, atskirtų lianų uždangomis, o po kojomis 
lyg kilimas gulėjo vešlios samanos. 

Moterys sužavėtos lakstė iš vienos lapuotos menės į kitą, 
ir iš ten skardėjo laimingas jų juokas. Paskui Itija, sugrobusi 
pilną saują samanų, sviedė Meaniui į veidą ir pabėgo. Kitos 
taitietės klykdamos puolė draugei iš paskos, vyrai šoko jas 
vytis po žalią labirintą, kur taip lengva pasiklysti, nors tar- 
pais persekiotoją nuo bėglės skyrė vien lapų uždanga. 

Perselas žaidė ir šūkalojo kartu su visais, tačiau iš tikrųjų 
jam nebuvo linksma — neįstengė džiaugtis iš visos širdies. Vei- 
kiai jis išsibruko iš banjano paunksmės, paėjo į šalį ir išsitiesė 
aikštelėje. „Kodėl nebegaliu linksmintis taip, kaip jie, neruū- 
pestingai it vaikas?— pagalvojo jis.— Matyt, aš praradau 
kažkokias dvasios savybes, o taitiečiai jas išsergėjo.“ Jis 
suprato, kad rūpesčiai, amžinas nerimastavimas įsigraužė į jį, 
ir nuliūdo. 

Šalia jo prigulė Beikeris ir Hantas, o po keleto minučių 
priėjo taitietės su. Meaniu priešaky — visi linksmi, uždusę. Jie 
stebėjosi, kad Perselas taip greitai liovėsi žaidęs. 

— Jau vėlu,— paaiškino jis ir parodė saulę.— Atsipūsime 
truputėlį ir grįšime į laivą. 

Jis ištraukė iš kišenės Meisono brėžinį ir vėl įniko jį stu- 
dijuoti. 

— Beikeri,— pagaliau tarė jis,— būkite -+malonus, parodykite 
man plane maršrutą, kuriuo vakar ėjo kapitonas Meisonas. 

Beikeris, pasislinkęs prie Perselo, palenkė virš žemėlapio 
dailų įdegusį veidą. 

— Tuojau, leitenante. Iš pradžių mes patekom į pirmąją 
plynaukštę ir nuėjom į rytus ligi pat džiunglių. Iš ten patrau- 
kėm į pietus. Kalną aplenkėm. O džiunglės visą laiką buvo 
mums iš dešinės. Tikėkit mano žodžiais, kelionė buvo ne tokia 
jau maloni. 

— Vadinasi, jūs ėjote pakraščiu, o mes viduriu. Štai kodėl 
Meisonas nepažymėjo banjano žemėlapyje. 

— Iš plano matyti,— toliau kalbėjo Perselas,— jog, kapitono 
nuomone, džiunglės tęsiasi per šimtą metrų į plotį. Jūs iš tiesų 
jas perėjote? | 

— Dusyk. Pirmą kartą iš vakarų į rytus Antrą kartą iš rytų 
į vakarus. Pirmą sykį ėjau aš. Maža ten smagumo, leitenante. 
Tamsu, tvanku. Visas rankas susibraižai, kol prasibrauni pro 
palmes, o jos ten kaip tyčia stangrios: paleisi anksčiau, negu 
reikia, ir ji per nugarą paukšt. Be to, tamsa nežmoniška, nė 
mirktelėt nespėji ir jau nežinai, kur esi. Bepigu, kad su kapi- 
tonu sutarėm kuo dažniau susišaukt. Pagal jo balsą ir orien- 
tavausi. 

— O kas ten, anapus? 

— Uola. 

—- Išsyk ir uola? 

— Išsyk ir uola. 

— O eidamas mišku iki uolos, jūs iš tiesų suskaičiavote 
šimtą žingsnių? 

Beikerio veidu šmėkštelėjo šypsena. 

— Teisybę sakant, leitenante, balažin kiek sykių suklupau. 
Buvo tamsu, šiek tiek susinervinau, be to, tas prakeiktas šau- 
tuvas daužė kojas. 

Perselas žvilgtelėjo į Beikerį. Posausis, juodbruvas velsietis, 
veidas taisyklingas, nors ant medalio rėžk, akys spindi protu. 

-- Be to, pabandykit įsivaizduot,— toliau kalbėjo Beikeris, — 
ar gali žmogus tokioj tankynėj eit tiesiu keliu. Nori nenori, 
darai lankstus, ir tiek. Tad skaičiuok neskaičiavęs tuos žings- 
nius, tas pats galas. 

— Tačiau jūs sakėte kapitonuk kad suskaičiavote šimtą 
žingsnių? 

Švelnų įdegusį Beikerio veidą nušvietė šypsena, ir rudose 
jo akyse žybtelėjo šelmiška ugnelė. 

— Aš pasakiau net „šimtas keturi žingsniai“, leitenante. Ma- 
tot, kaip tiksliai. 

—- Kodėl? 

— Jei būčiau kitaip pasakęs, kapitonas antrąsyk būtų siuntęs. 

-— Aišku, — tarė Perselas lyg niekur nieko. 

Jis pažvelgė į žemėlapį ir paklausė: 

-— O kodėl kitas matrosas, ėjęs iš vakarų į rytus, taip pat 
suskaičiavo šimtą žingsnių? 

Beikeris valandėlę patylėjo ir, valiūkiškai blėstelėjęs akimis, 
rimtai tarė: 

— Ėjo Džonsas, leitenante. Na, aš jam pašnibždėjau, ką 
sakyt. 

— Ačiū, Beikeri,— ramiai tarė Perselas. 

Jis pažvelgė į Beikerį, linksma ugnelė sužibo jo akyse, ir 
oriu, oficialiu balsu pridūrė: 

— Jūs šauniai pasidarbavote, sudarant žemėlapį, Beikeri. 

-— Ačiū, leitenante,— nė kiek nesumišęs, pasakė Beikeris... 

Perselas atsistojo. į 

-— O kurgi moterys?— šūktelėjo jis Meaniui taitietiškai. 

Meanis gulėjo išsitiesęs kaip ilgas ant žolės už kelių žings- 
nių. Jis pasikėlė ant kairės alkūnės ir dešinės rankos pirštu 
dūrė pro petį. 

— Jos surado ibisko krūmyną. 

Tuo pat metu pasirodė Avapuji, Itija ir Ivoa. Iš paskos 
žingsniavo Omaata, tokia aukšta šalia jų, nelyginant matrona, 
vedanti mergaites. Visos keturios buvo apsikaišiusios savo juo- 
dus plaukus didžiuliais raudonais ibisko žiedais, jų rankos buvo 
liaunos it lianos, o ant apvalių klubų sulig kiekvienu žingsniu 
prasiskleisdavo trumpučių karninių sijonėlių juostelės. 

Išvydęs Omaatą, Hantas kilstelėjo mažytes blausias akis ir 
nužvelgė ją neramiu žvilgsniu. Jis išsyk nepastebėjo, kad ji 
buvo pasišalinusi, ir kurį laiką jautėsi lyg nesavas. 

— Žono! Žonol-— giliu balsu pašaukė Omaata. 

Akies mirksnyje Omaata atsidūrė šalia Hanto ir, delnu glos- 

tydama rudais gaurais apžėlusią jo krūtinę, meiliai prašneko 
kažkokia nesuprantama kalba. Po valandėlės Hantas įsikniaubė 
į plačią jos krūtinę ir, apsalęs nuo švelnių glamonių, kartas 
nuo karto tyliai suurgzdavo iš malonumo, nelyginant meškiu- 
kas, prigludęs prie meškos. Prislopinusi duslų ir galingą it kriok- 
lio ūžesys balsą, Omaata kažką jam tebepasakojo savo nesu- 
prantamu žargonu. Tuo pat metu, drūtomis rankomis aprietusi 
Hantui kaklą, spaudė jį prie savęs lyg didžiulį kūdikį. 

— Ką ji sako, Meani?— paklausė Perselas. 

Meanis nusikvatojo. . 


— Nežinau, Adamo. Maniau, kad jie kalba peritaniškai. 

— Kai kurie žodžiai išties primena peritaniškus,— tarė Per 
selas,— tačiau netgi tų nesuprantu. 

Omaata kilstelėjo galvą. 

— Aš šneku mūsų, Žono ir savo, kalba, — tarė ji taitietiškai.— 
Žono mane puikiai supranta. | 

Išgirdęs savo vardą, Hantas lipšniai kažką suniurzgė. Nuo to 
laiko, kai Omaata jį paėmė į nagą, jis vaikščiojo nusiprausęs 
ir lyg laivo denis spindėte spindėjo švara. „„Hantas jos kūdi- 
kis“, — pagalvojo Perselas. Ir šypsodamas pažvelgė į galiūnę. 

— Kiek tau metų, Omaata? 

— Moterimi dusyk mačiau dešimt vasarų. 

Trisdešimt dveji... Gal mažiau. Vadinasi, ji dar jauna. Jau- 
nesnė už jį, jaunesnė už Žono. Tačiau dėl savo gigantiško 
ūgio panaši į ateivę iš kito pasaulio. 

Tuomet Avapuji priklaupė prieš Beikerį ir pakėlė į jį savo 
romų veidelį. Keletą sekundžių ji rimtai žiūrėjo į savo peritanį, 
paskui kyštelėjo jam už ausies ibisko žiedelį, nusišypsojo, su- 
mirksėjo, pašokusi nuo žemės, leidosi bėgti kiek kojos neša, 
perbėgo aikštelę ir dingo miške. 

— Ką tai reiškia?— paklausė Beikeris, grįžtelėjęs į Perselą. 

— Atseit, ji jus pasiskyrė savo tane!. 

— Oho!-— tarė Beikeris, ir įdegęs jo veidas nukaito.— Vadi- 
nasi, pas juos moterys pasiskiria sau vyrus? 

— Bene Anglijoje kitaip, — akimis nusišypsojo Perselas.— Tik 
Anglijoje ne taip atvirai. 


! Vyras arba meilužis. 

— O ko ji pabėgo? 

— Nori, kad ją vytumėtės. 

-- Mat kaip!— pasakė Beikeris. 

Valandėlę luktelėjęs, jis pakilo, droviai nusišypsojo ir, nu- 
kreipęs akis į šoną, tarė: 

— Šiandien mažumėlį per karšta eit skiniuko. 

Ir pasuko į mišką. Jis nedrįso paspartinti žingsnio, nes jautė 
zvilgsnius, įremtus į nugarą. 

— Ką jis pasakė?— paklausė Meanis. 

Taitietis, be galo smagiai nusiteikęs, stebėjo nerangius Bei- 
kerio judesius. Jau nebe pirmą sykį jis gavo įsitikinti, jog pe- 
ritaniams tikrai galva pasekus: gėdisi pačių paprasčiausių da- 
lykų. Hr) 

— Keista,— pasakė Omaata.—O aš maniau, kad ji pasiskyrė 
sau Skeletą. 

Skeleto pravardę taitiečiai įpiršo Meklaudui. 

— Didžiojoje pirogoje,— paaiškino Itija,— ji pradžioje pasi- 
skyrė sau Skeletą, o dabar jo nebenori. Jis ją muša. 

„Įdomu,— pagalvojo Perselas— ar Meklaudas lengva širdi- 
mi sutiks, kad Beikeris jį užvaduotų. Taip, nemaža bėdų mūsų 
laukia saloje.“ 

Meanis pasikėlė galingu stuomeniu ant alkūnių, atkragino 
galvą ir pažvelgė į Itiją. 

— O aš, Itija,— reikšmingai tarė jis, — aš tavęs nemušiu. Ar- 
ba truputėlį, — pridūrė jis juokdamasis. | 

Itija šelmiškai papurtė galvą. Juodvi su Amurėja buvo pa- 
čios jauniausios iš taitiečių, o Itija, be to, pati mažiausia. Jos 
nosytė buvo šiek tiek riesta, lūpų kampučiai pakelti į viršų, 
todėl veidas, rodės, visą laiką juokės. Visi mėgo Itiją už 
jos gyvumą, tačiau, taitiečių nuomone, ji buvo netikusių 
manierų: jai stigo santūrumo. Ji per drąsiai atsiliepdavo apie 
žmones. 

— Ir tu neduosi man gėlytės?— nesiliovė jos kibinęs 
Meanis. 

— Ne, neduosiu, — atsakė Itija.— Tu jos nenusipelnei. 

Ir ji sviedė jam ant krūtinės akmenėlį. 

—- Akmenį!— nusiviepė Itija.— Nieko daugiau iš manęs ne- 
gausi. 

Meanis, sunėręs rankas ant pakaušio, vėl išsitiesė kaip ilgas 
ant žolės. 

— Be reikalo, — taikiai pasakė jis. 

ltija vėl sviedė į jį akmenėlį. Meanis atitraukė rankas nuo 
galvos ir delnais prisidengė akis. Jis neištarė nė žodžio. Tik 
nusišypsojo. 

-— O be to, — toliau kalbėjo Itija,— tu visiškai negražus. 

-— Teisingai sakai, Itija,— nusikvatojo Ivoa.— Mano brolis 
baisiai negražus! Biauresnio vyro visoje saloje nerasi! 

— Kad biaurus, tai dar nieko,— pasakė Itija.— Jis niekam 
tikęs tane, 

— Oho!— nutęsė Meanis. 

Išsitiesęs visu savo ūgiu, gražuolis Meanis pasirąžė, išpūtė 
krūtinę ir įtempė kojų raumenis. 

— Ko pūties kaip gaidys ant mėšlyno!-— tarė Itija, žerda- 
ma saują akmenukų Meaniui ant krūtinės.— Nieku gyvu ne- 
imsiu sau tokio tane, kaip tu. Šiandien aš. Ryt Avapuji. Poryt 
Omaata. 

— Aš,— sugaudė Omaata,— aš turiu Žono. 

Perselas pasileido kvatotis. 

— Ko tu juokies, Adamo? 

— Juokiuos, nes man labai patinka tavo balsas, Omaata. 

Ir angliškai pridūrė: 

“— Sakytum balandėlė, kuri riaumoja. 

Jis norėjo išversti savo žodžius, tačiau nežinojo, kaip taitie- 
tiškai „riaumoti“. Taityje nėra plėšrių žvėrių. 

— Mano nuomone,— toliau kalbėjo Itija,— geriausias tane vi- 
soje saloje — Adamo. Jis ne itin aukštas, užtat jo plaukai lyg 
saulė, kai ji rytą žvilgteli pro palmių šakas. O akys! O, kaip 
man patinka jo akys! Jos skaidresnės už lagūnos vandenis vi- 
dudienyje. O nosis tiesi tiesutėlė! Kai jis šypso, ant dešiniojo 
skruosto atsiranda duobukė ir veidas būna linksmas kaip mer- 
gaitės, Tačiau kai nesišypso, jo veidas orus kaip vado. Esu 
tikra, kad savo saloje Adamo didelis vadas ir turi gausybę 
kokoso palmių. 

Perselas nesitvėrė juokais. 

— Mano saloje kokoso palmės neauga. 

— Oi!— nustebo Itija.— Kaipgi tuomet jūs gyvenate? 

— Prastai. Todėl mes ir atvažiuojame gyventi į svetimas 
salas. 

—- Vis tiek ir be kokoso palmių tu geras tane,— pasakė Iti- 
ja, žiūrėdama į Perselą žėrinčiomis akimis.— Tu geriausias tane 
visoje saloje. 

Ivoa pasikėlė ant alkūnės ir geraširdiškai, tačiau oriai nusi- 
šypsojo Itijai. 

— Adamo,— pasakė ji tebesišypsodama ir, kaip jos tėvas 
Otus, plačiai ir išraiškingai mostelėjo ranka,— Adamo — Ivoa 
tane. 

Tas įspėjimas taip prajukdė Meanį, kad jis pasileido kva- 
totis it paklaikęs, tik Omaata paniekinamai nusišaipė. Itija pa- 
narino galvą ir, sulenkusi dešinę ranką, alkūne prisidengė vei- 
dą, nelyginant vaikas, kuris beregint pravirks. Ją sudraudė, ir 
ji susigėdo dėl savo manierų. 

Visi tylėjo, buvo labai karšta, ir Perselas, išsitiesęs kaip ilgas 
ant žolės ir delne laikydamas Ivoa ranką, jautė, kad jį mari- 
na miegas. 

— O man neišeina iš galvos, — patyliukais tarė jis — kas at- 
sitiko su tais žmonėmis, kurie gyveno šioje saloje? 

— (Galimas daiktas, užėjo kažkokia liga, ir jie visi išmirė, — 
atsakė OOmaata, irgi prislopinusi balsą. 

— Galimas daiktas, — taip pat tyliai tarė Meanis,— tarp dvie- 
jų genčių kilo karas, ir žmonės išžudė kits kitą. 

-— Net ir moteris?— nustebo Perselas. 

-— Kai genties žyniai paskelbia, jog metas skrosti višią!, mo- 

6terys irgi žudomos. Ir vaikai. 

Perselas pasirėmė ant alkūnės. 

-— Juk visi negali mirti. Visad lieka nugalėtojas. 

--- Ne,— atsakė Meanis, liūdnai papurtęs galvą.— Ne visuo- 
met. Manos saloje visi išsižudė, visi! Visi! Ir vyrai, ir moterys! 
Tik vienas žmogus gyvas išliko. Tačiau jis nepanoro gyventi 
saloje su numirėliais. Sėdo į pirogą, vargais negalais nusigavo 
iki Taičio ir papasakojo, kas pas juos įvyko Manoje. O vėliau, 
po dviejų savaičių, ir jis mirė. Nežinia kodėl. Gal būt, iš 


! Visiškai išnaikinti priešą. 

skausmo. Mana — mažytė salelė, ne didesnė už mūsiškę, ir da- 
bar ji tuščia. Niekas nebenori ten plaukti. 

-— O aš mManau,— tarė Itija, atlošdama galvutę, — žmonės bi- 
jojo, todėl ir išplaukė savo pirogomis. 

-— Ko bijojo? 

— Tupapau!! 

Perselas nusišypsojo. 

— Be reikalo šypsai, Adamo,— tarė Omaata.— Būna tokių 
piktų tupapau, kad jie dieną naktį kamuoja žmones. 

— Ką gi jie daro? 

— Na, sakykim, tu uždegi laužą ir statai šildyti vandenį. 
Vos tik nusisuki, tupapau išteškia vandenį ir užgesina ugnį. 

Tarp Meanio ir Perselo buvo tuščia vietelė, ir Itija jon 
šmurkštelėjo. Ji atsigulė ant šono, susitraukė į gumulėlį ir, 
atsukusi į Perselą papilkusį iš susijaudinimo veidelį, pa- 
prašė: 


— Duok ranką. 
— Kodėl?— nustebo Perselas. 
— Bijau. 


Perselas nesiryždamas žvilgtelėjo į Ivoa, ir Ivoa beregint 
tarė: 

— Matai, vaikelis bijo. Duok jai ranką. 

Perselas pakluso. Itija kyštelėjo savo ranką tarp šiltų Perselo 
pirštų ir atsidususi priglaudė juos prie skruosto. 

— Adamo,— paklausė Omaata,— o tavo saloje yra. tupapau? 

— Žmonės kalba, kad yra. 

-— O ką jie daro? 

— Bastosi naktimis ir žvangina grandines. 

— Taityje nėra grandinių, — šyptelėjo Meanis,— bet ir mūsų 
tupapau mėgsta kelti triukšmą. 

— Kokį triukšmą? 

— Bet kokį. 

Ir pridūrė — Perselas nesuprato, ar jis juokauja, ar rimtai 
kalba: 

— Žinok, jei girdi triukšmą ir nežinai, iš kur jis, vadinasi, 
jį kelia tupapau. 


! Vaiduokliai. 

— Netgi dieną? 

— Netgi dieną. 

— Tylos!-— ūmai sušuko Perselas. 

Visi apmirė, ugžniaugę kvapą. Tylūs įvairiaspalviai paukšte- 
liai tebeskrajojo aplink, ir buvo girdėti vien tik švelnus jų 
sparnelių purpsėjimas. 

— Matai, Meani,— tarė Perselas,— ir tupapau pabėgo. Jie 
nulėkė paskui pirogas, kai šios salos gyventojai išplaukė į at- 
virą jūrą. 

— Gal būt, — pasakė Meanis,— o gal jie bijo, todėl ir tyli. 

— Ką?— nustebo Perselas.— Ir tupapau bijo? Ko gi? 

— Žmonių, o ko kito, — atsakė Meanis, ir jo akys viliūgiš- 
kai sužibo. 

-— Ką gi, — tarė Perselas,— malonu žinoti, kad ir tupapau 
bijo. 

Meanio akyse degė šelmiška ugnelė. „Jis netiki tomis pasa- 
komis“,— pagalvojo Perselas. 

— Tupapau bijo Žono, todėl ir tyli, — pasakė Itija, sėsdama 
ant žolės, bet nepaleisdama Perselo rankos.— Į Žono baisu pa- 
žiūrėti. Galvą dedu, kad čionykščiai tupapau niekados nėra 
“ matę tokio žmogaus, kaip Žono. 

— O mergele, besisvaidanti akmenukais, kaip tupapau regėtų 
Žono, jeigu jie be akių?— pasakė Meanis. 

— O kas tau sakė, kad jie be akių?— paklausė Itija. 

— Jeigu jie turėtų akis, tu juos matytum. Na, sakykim, tu 
vaikštai miške ir staiga matai — pro lapus į tave žvelgia dvi 
didžiulės akys... 

— Apsaugok mane, Eatua!!-— šūktelėjo Itija, spausdama Per- 
selo ranką sau prie skruosto.— Niekados neišdrįsiu vaikščioti 
viena miške. 

— Aš tave lydėsiu,— pasisiūlė Meanis. 

Ivoa nusijuokė. 

— Liaukis ją erzinęs, brolau, — tarė ji. 

— Aš,— išdidžiai pasakė Omaata,— aš irgi manau, kad tupa- 
pau bijo Žono. Iš tiesų į Žono baugu ir pažiūrėti. Jis stambus 
it ryklys, ir jo kūnas apžėlęs raudonais gaurais. 


1 Dievas. 

— Tikrai, — pritarė Itija.— Su Zono aš nieko nebijau. Netgi 
šičia, nežinomoje saloje. 

— Net miške,— įterpė Ivoa. 

— Žono ne žmogus, bet kalnas, — dar garsiau tarė Itija. — Jis 
raudonas raudonas. 

Perselas žiūrėjo į jas ir šypsojo. Taitiečiai tobulai sugeba 
visur rasti malonumą: moterys gąsdina save vien tik todėl, 
kad būtų malonu įsitikinti, kokia kvaila jų baimė. 

Dirstelėjęs į saulę, Perselas ištraukė pirštus iš Itijos rankos, 
atsistojo ir pasilenkęs pakėlė šautuvą. Hantas ir Meanis juo 
pasekė. 

— O Avapuji?— paklausė Itija. 

Perselas mostelėjo, ir Meanis šelmiškai jai tarė: 

— Eikš su manim. Paieškosime. 

-- Ne,— atšovė Itija.— Aš noriu likti su Adamo. 

Po valandėlės Perselas pasivijo Meanį, žingsniuojantį būre- 
lio priešakyje. 

— Ką tu galvoji apie šią salą, Meani? 

— Negera sala, — nesvyruodamas tarė Meanis.— Derlinga, bet 
negera. 

— Kodėl? 

— Visų pirma,— atsakė Meanis, atlauždamas dešinės rankos 
smilių ir didįjį pirštą, — čia nėra lagūnos. Vadinasi, kilus aud- 
rai, negalima žvejoti. Be to, dėl pasėlių ir ūksmės trobeles 
gausime statyti šiaurinėje dalyje, o upokšnis teka kitoje salos 
pusėje. Kas dieną teks eiti vandens, valanda kelio ten, valanda 
atgal. 

— Taip, — pritarė Perselas,— tavo teisybė. 

Jis pažvelgė į Meanį, ir jį apstulbino jo mąslios akys. Koks 
nuostabus veidas! Vyriškas ir kartu moteriškas, čia besijuo- 
kiantis, čia rimtas. Meisonas laiko taitiečius vaikais, ir vis 
dėlto ne kapitonas, o Meanis išsyk pamatė, kuo nepatogi 
sala. 

— Tu gailėsies, kad atvykai su manim, — po valandėlės tarė 
Perselas. 

Meanis pasisuko į jį ir iškilmingai pasakė: 

— Verčiau ši sala, kur gyvena mano draugas, negu Taitis 
be draugo. 


92 


Perselas sutriko. „Kaip kvaila, — tuoj pat pagalvojo jis.— 
Anglijoje nepriimta garsiai reikšti savo jausmų, be to, su to- 
kia gražbylyste. Tačiau bene aš galiu įtarinėti, kad Meanis ne- 
nuoširdus? Juk jis dėl manęs paliko savo gimtąją salą.“ 

Staiga prie pat ausies Perselas išgirdo Meanio juoką ir kils- 
telėjo akis. 

— Tu droviesi.— tarė Meanis.— Tu gi žinai, kad sakau tei- 
sybę, ir vis dėlto droviesi. 

— Peritaniai apie tai nekalba, — nukaito Perselas. 

-- Žinau,— pasakė Meanis, uždėdamas jam ant peties kairę 
ranką.— Kas malonu sakyti, jie nesako. O kas malonu da- 
Iyilias 

Jis prunkštelėjo. 

-— „.„ „Daro, bet maivosi. 

Perselas nusikvatojo, ir Meanis jam paantrino. Kaip puiku 
šitaip žingsniuoti petys į petį per mišką, čia vėsia ūksme, čia 
saulėtomis aikštelėmis! 

Perselas atsigręžė, nusišypsojo Ivoa ir, eidamas toliau, ilgai 
regėjo didžiules mėlynas į jį įsmeigtas jos akis. Kai jie šįryt 
išvyko į žygį, taitietės, likusios su Meisonu laive, ruošėsi pie- 
tums ištroškinti laukinę kiaulę, ir Perselas, artėdamas prie „Blo- 
somo“, pasimėgaudamas traukė malonų laužo kvapą. Pilvas 
maloniai sugurguliavo, ir jis paspartino žingsnį. Kvėpdamas 
pilna krūtine nuostabiai gryną orą, ūmai pasijuto jaunas, leng- 
vas, laimingas ir toks žvalus, kad, rodės, jis neina, bet skrenda. 
Kartkartėmis užgaudavo petimi Meanio petį, ir šilta banga už- 
plūsdavo kūną. Sala buvo puiki, visa kvepėte kvepėjo, mirgėte 
mirgėjo paukščiais. Jiems atsivėrė naujas nežinomas pasaulis. 
Jis džiugiai žvalgėsi aplink, sakytum. buvo šios salos šeimi- 
ninkas. 

— E, Adamo, e!— staiga pasakė Meanis.— Malonu į tave 
žiūrėti! 

— Aš manau,— tarė Perselas. 

Jis norėjo pasakyti: „Aš laimingas“, bet neįstengė ištarti šių 
žodžių. Ir, užuot atvėręs draugui širdį, sumišęs pasakė: 

— Žinai, Meani, kai dėl vandens, tu teisingai sakai. Išties 
baisiai neparanku. Bet aš to nepastebėjau. Galvojau apie visai 
ką kita: mano nuomone, sala per maža. 

— Ne,-—- nusišypsojo Meanis.— Ne tokia jau maža. Čia daug 
Aertelių, kur gali eiti skiniuko. 

Paskui jo veidas vėl surimtėjo, ir, kai prakalbo, balse pasi- 
girdo nerimas: 

— Ne, Adamo, ne tokia jau ji mažytė, jei gyveni taikiai. 

— Ką turi omeny? Kad peritaniai ir taitiečiai privalo tai- 
kiai gyventi ar, aplamai, kad visi privalo gerai sutarti? 

— Kad visi privalo gerai sutarti — po valandėlės pasakė 
Meanis. 

Tačiau jo žodžiai nuskambėjo nelabai tvirtai. 


PENKTAS SKYRIUS 


„Blosomui“ atplaukus į salą, po dviejų dienų Meisonas nu- 
braižė kaimelio planą — taisyklingos formos rombą, kurio ke- 
turi kampai atitiko keturias pasaulio šalis. Rombo kraštines su- 
darė kaimelio prospektai (šitaip jas pavadino Meisonas), o tro- 
belės, fasadais nukreiptos į pietus, buvo išdėstytos vienodais 
atstumais už rombo ribų statmenai į jo ašį, kuri ėjo iš šiaurės 
į pietus. Taigi, kiekvienas namas stovėjo atokiau nuo kitų ir 
neužgožė kaimynams nei reginio, nei saulės. 

Šis pranašumas, iškilęs aikštėn tik po to, kai baigėsi namelių 
statyba, buvo grynas atsitiktinumas. Braižydamas planą, Meiso- 
nas siekė vieno dalyko — laikytis vėjų rožės krypties ir mielai 
būtų išdėstęs kaimelį apskritimu, bet sumojo, kad medžių pri- 
žėlusioje vietovėje apskritimą išvesti kur kas sunkiau, negu 
rombą. Jis ypač stengėsi, kad kiekvieno namo vieta apie rombą 
griežtai atitiktų kompaso padalas. Taigi, šiaurėje, abipus rombo 
viršūnės, stovėjo Hanto ir Vaito namai, toliau Rytų prospekte 
(šitaip Meisonas pavadino abi rytines rombo kraštines) vienas 
po kito ėjo: Smadžo namas — šiaurės rytuose, Meklaudo — ry- 
tuose, Meisono — pietryčiuose ir Perselo — pietuose. Prie abie- 
jų vakarinių rombo kraštinių, atseit, Vakarų prospekte, stovėjo 
kiti namai: pietvakariuose — Džonsono, vakaruose — Beikerio ir 
šiaurės vakaruose — Džonso. 

Rombo centre dešimties kvadratinių metrų sklypą Meisonas 
paskyrė skverui ir pavadino „Blosomo“ skveru. Keturi takeliai 
(Meisonas pavadino juos „gatvėmis“) jungė „prospektus“ su 
mažyte skvero aikštele. Rodės, būtų buvę kur kas logiškiau 
išvesti prospektus iš kiekvieno rombo kampo. Tačiau Meisonas, 
braižydamas planą, pirmučiausia galvojo, kaip sujungti „Blo- 
somo“ skverą su savo trobele, ir pirmąją „gatvę“ nubrėžė nuo 
savo namo į pietryčius pagal kompasą. Tad ją ir pavadino 
Trade wind st.— Pasatų gatve. Laikydamasis simetrijos, antrąją 
gatvę jis nubrėžė nuo Džonso namo šiaurės vakaruose ir ją 
pakrikštijo: Nor'wester st.— Šiaurvakario gatve. Planą užbai- 
gė kitos dvi gatvės: Souwester sl.— Pietvakario gatvė nuo 
Džonsono namo ir Nordester st.— Šiaurryčio gatvė, kuri jungė 
Smadžo trobelę su centru. 

Nors kaimelyje buvo tik du prospektai, keturios gatvės ir 
viena aikštė, Meisonas įsakė pagaminti septynias lenteles, pri- 
kalti jas prie kartelių ir pats ant kiekvienos parašė savo mies- 
to magistralių pavadinimus. Nutiesus (ir šiaip taip išgrindus) 
gatves ir prospektus, lygiai vidudienį kapitonas sušaukė visus 
britus, ir jie su didžiausiomis ceremonijomis, kurios sukėlė tai- 
tiečių smalsą, įsmeigė karteles su užrašais ant kiekvienos gat- 
vės kampo. Beje, taitiečiai angliškų pavadinimų nepriėmė, pa- 
reiškę, kad negalės jų ištarti. Todėl perkrikštijo „gatves“ peri- 
tanių vardais. „Da Pasatų gatvė jiems tapo ,„Vado taku“ (Mei- 
sonas), Pietvakario — „„Senio taku“ (Džonsonas), Šiaurvakario — 
„Ropačio taku“ (Robertas Džonsas), o Šiaurryčio — „Žiurkiūkš- 
čio taku“ (Smadžo pravardė). Vėliau, kai santykiai su perita- 
niais paaštrėjo, taitiečiai ėmė vadinti gatves ne britų, o su 
jais gyvenančių moterų vardais. Taip „Žiurkiūkščio takas“ pa- 
sidarė ,„Tumatos taku“, „Senio takas“ — „„Tajatos taku“ ir t. t. 

„Gatvės“ ir „prospektai“, bemaž metro platumo, nesudarė 
to idealaus rombo, kurį buvo nubraižęs Meisonas,— nenorėdami 
versti medžių, saliečiai nukrypo nuo tiesiosios. Jie iškirto tik 
tiek miško, kiek jo reikėjo trobelėms pastatyti ir nedideliam 
sodeliui įveisti. Todėl beveik nepaliestas miškas klėtė name- 
lius žalia skraiste ir slėpė juos vieną nuo kito. Rombo formos 
kaimelis, nors buvo Meisono įgeidis, išties pasirodė vykęs, nes 
rombo vidury liko daugiau nei pusė hektaro miško. 

Savo namuką Meisonas numatė pastatyti pietryčiuose: čia 
pirmiausia įsiveržia pasatas, kuris, kaip ir visose pietų jūrose, 
vasarą atneša vėsą ir kitais metų laikais — gerą orą. O taitiečių 
namui parinko vietą už kaimelio ribos, per dvidešimt penkis 
metrus nuo šiaurinio rombo kampo: šitaip jis tikėjosi juos 
atskirti nuo baltųjų ir jų namą panaudoti kaip priedangą nuo 
šiaurės vėjų. Tačiau ilgainiui paaiškėjo, kad išmoningi jo ap- 
skaičiavimai pasirodė niekam tikę. Braižydamas savo planą, 
Meisonas dar nežinojo, kad jo namelį užgrius pietvakaris, kurs 
nešė į salą šaltį ir lietų, o „juodukų“ trobelė atsidurs užuo- 
vėjoje, apsaugota pushektario miško, palikto rombo centre. 

Savo plane Meisonas pažymėjo takelį, kuris ėjo tarp Hanto 
ir Vaito namų į šiaurę iki erdvaus taitiečių būsto ir, aplenkęs 
jį iš rytų pusės, vingiavo į šiaurės rytus ligi pat jūros. Mei- 
sonas jį pavadino Klif-Leinu (Uolų keliu). Be to, jis nukrėžė 
dar vieną takelį, kuris, atsišakojęs nuo Rytų prospekto tarp 
Perselo ir Meisono namų, suko į pietus. Šį kelią, kaip ir aną, 
Meisonas pažymėjo plane jau po to, kai saliečiai buvo juos 
pramynę; jis ėjo link antrosios plynaukštės ir vedė prie ban- 
jano. Meisonas jį pavadino Banjan Leinu, tačiau saliečiai daž- 
niau jį minėjo Vote Leinu, kadangi šiuo taku vaikščiodavo 
vandens nešėjai. 

Šeši taitiečiai iš anksto pasigarsino statysią tokį būstą, kad 
užtektų vietos jiems šešiems ir toms moterims, kurios juos pa- 
siskirs už fane. Tiesą pasakius, jie užsimojo kaip reikiant, ir 
jų namas — vienintelis visoje saloje — išdidžiai kėlė du aukš- 
tus. Viršutiniame aukšte buvo vienut vienas kambarys aštuo- 
nių metrų ilgio ir šešių metrų pločio. Prie kiekvienos kampi- 
nės sijos, kaip Odisėjo gultas Itakėje, buvo pritvirtinta lova, 
ir ne šiaip sau lova, bet tokio platumo, kad joje laisvai būtų 
tilpę trys keturi žmonės. Pro angą grindyse leidosi laiptai į apa- 
tinį aukštą, kur, kaip ir viršuje, prie kampinių sijų buvo pri- 
remtos dar dvi lovos. Abiejuose aukštuose, be lovų, nebuvo 
jokių baldų,— tuo taitiečiai skyrėsi nuo britų, kurie, puošdami 
savo namelius, užgriozdino juos spintomis, skryniomis, stalais, 
taburetėmis. Taitiečiai pasitenkino lentynėlėmis virš ir šalia 10- 
vų, kur susidėjo daiktus. Jiems ir į galvą neatėjo saugoti savo 
gera nuo kaimynų akių ir rankų. Beje, jų Namas net be durų 

buvo: kas norėdavo, tas užeidavo. Sienas sudarė medinės per- 
tvaros, kurios lengvai slankiojo išdrožose — galėjai užstumti ar- 
ba atitraukti, nelygu ko užsigeidei — saulės ar vėsmės. 

Visas britų kaimelis, menkiausias niekniekis tiesiog šaukte 
šaukė, kad kaimynas nepasitiki kaimynu ir vengia su juo bi- 
čiuliauti. Saloje gyveno devyni britai. Taigi, išaugo devyni 
kotedžai, nes kiekvienas geidė turėti savo namą. Ir kiekviena- 
me name ne tik durys, bet ir skrynios, ir spintos, ir statinių 
tvora aptverti sodeliai, — viskas buvo laikoma po užraktais, at- 
neštais iš ,,„Blosomo“, arba užraišiojama tokiais įmantriais jūrų 
mazgais, jog neretai patys šeimininkai atraišiodami nagus nu- 
silaužydavo. 

Kad nebūtų priekaištų ir kad dailidės galėtų greičiau dirbti, 
buvo nuspręsta visus devynis kotedžus suręsti vienodo dydžio 
(šešių metrų ilgio ir keturių metrų pločio) ir vienodai išpla- 
nuoti. Visi namukai buvo vieno kambario, kur buvo valgoma 
ir miegama, o virtuvė, taitiečių pavyzdžiu, įrengta priestate. 
Tačiau britams atrodė nepadoru, kad dvigulė lova stovės tame 
pat kambaryje, kur priimami svečiai, ir jie visi, be Perselo, 
įrengė vidines pertvaras. Sienos buvo tvirtos su dviem trim 
apvaliais arba ketvirtainiais iliuminatoriais, paimtais iš ,„Blo- 
somo“, kurie puikiai saugojo nuo lietaus ir vėjo, tačiau giedrą 
dieną — o saloje giedros dienos nesibaigdavo,— savaime su- 
prantama, nepraleisdavo tiek šviesos ir šilumos, kiek stumdo- 
mos taitiečių sienos. 

Visi devyni namukai buvo drūtai suręsti. Sienos surakintos 
iš ąžuolinių ,„Blosomo“ bortų, tokių tvirtų ir kietų, kad vos 
lįsdavo kalama vinis. Bet fantazijos polėkiu statytojai nepasi- 
žymėjo: namukai niekuo nesiskyrė vienas nuo kito. Tiesą pa- 
sakius, tas vienodumas britų nejaudino, ir tik vienam Perselui 
toptelėjo įvesti naujovę: iš pietų pusės jis, kaip taitiečiai, pa- 
darė stumdomą sieną ir taip pailgino stogą, kad šis išsikištų 
nelyginant nuosvyra, po kuria būtų galima nesisaugant spin- 
dulių gėrėtis kalno peizažu. Užbaigęs nuosvyrą, Perselas džiū- 
gaudamas išvydo, kad jo būstas, nutįsus stogo linijai, atrodo 
kur kas didingiau. 

Kas rytą, nusiprausęs priestate, Perselas eidavo pasigėrėti 
savo būstu. Jis nusisukdavo nuo namo ir žingsniuodavo vie- 

ninteliu sodo takeliu iki ibisko brūzgynų — savo valdų ribos, 
paskui staiga atsigręždavo ir džiaugdavosi savo kūriniu. Tą 
ankstyvą valandą stumdoma siena jau būdavo atvira, ir pir- 
mieji įžambūs spinduliai vos liesdavo slenkstį. Perselas maty- 
davo Ivoa, taisančią pusryčius. Jis laukdavo, kol Ivoa užbaigs 
ruošą ir ateis prie slenksčio, sakytum režisierius ant scenos. 
Ji pažvelgdavo į jį iš tolo ir šypsodama šaukdavo, nutęsdama 
kiekvieną skiemenį: ,„A-da-mo! Eikš pus-ry-čiau-ti, A-da-mo!“ 
Juos skirdavo tik dvidešimt žingsnių, jie puikiai matydavo vie- 
nas kitą, ir, teisybę sakant, nebūdavo jokio reikalo šaukti. Ta- 
čiau taip jau buvo įpratę. Perselas šypsodamas klausydavo, 
žiūrėdavo į Ivoa ir tylėdavo. Tuomet ji vėl pragysdavo švelniu 
ir lipšniu balsu: „„A-da-mo! Eikš pus-ry-čiau-ti, A-da-mo!" Ji 
ypačiai pabrėždavo skiemenį da, ir paskutiniai jos šauksmo 
garsai aidžiai nuringuodavo, kupini neapsakomo žavesio. Pake- 
rėtas, apsalusia širdimi, Perselas laukdavo, kada pašauks tre- 
čiusyk, ir tik tuomet pakeldavo ranką — atseit, jis girdi. 

Ant masyvaus ąžuolinio stalo, kurį padarė jos tane, Ivoa bu- 
vo išdėliojusi perskeltą kokoso riešutą, mangą, bananą ir pa- 
plotėlius iš duonmedžio miltų, iškeptus vakar bendroje kros- 
nyje. Ivoa noriai pakluso keisto peritanių papročio dengti stalą, 
tarsi būtų labai svarbu ar naudinga valgyti per septyniasdešimt 
centimetrų virš grindų. Tik dėl vieno daikto pasiliko nepalen- 
kiama: nesėsdavo į stalą drauge su Adamo, o tik jam pavalgius. 
Taitiečių (kaip ir krikščionių) tikyba skelbė, jog vyras pirmas 
atėjo į pasaulį, o moteris — vėliau, sakytum vyro vienystei 
sušvelninti. Tačiau taitiečiai, apdovanoti turtingesne vaizduote 
arba didesniu apetitu, negu judėjai, šią vyro pirmenybę pa- 
naudojo grynai kulinarinėje srityje: vyras pirma pavalgo, 
o žmona pasitenkina likučiais. 

Papusryčiavęs Perselas išėjo pro priekines duris, perkirto Va- 
karų prospektą ir patraukė mišku. Po valandėlės išgirdo juoką 
ir dainas ir nusišypsojo. Vaine jau dirba. Pirmąsyk išvydo jas 
taip nuoširdžiai triūsiant! Keli namukai stovėjo dar nedengti, 
ir Moterys pynė stogams demblius. 

— Atėjai vienas, be pačios, — pasakė Itija, pamačiusi Ada- 
mo.— Nori kitą pasiskirtiė 

Vaine pasileido juokais, o Perselas nusišypsojo. 

— Ne, atėjau palinkėti labo ryto. , 

— Labas rytas, Adamo,— tarė Itija. 

Perselas priėjo arčiau. Jis žavėjosi greitais ir tiksliais mo- 
terų judesiais. Jos buvo pasiskirsčiusios darbą: viena grupė 
piaustė pandanuso šakeles, kita — valė lapus, o trečioji — pynė 
jas žievės juostelėmis. 

— Gal žinai, kas taikosi mane paimti sau už vaine?— pa- 
klausė Vaa. 

— Ne, nežinau, — atsakė Perselas. 

-— O mane?— paklausė Tumata. 

— Nežinau. 

— O mane?— paklausė Raha. 

— Ne, ne, nežinau. Nieko nežinau. 

Moterys plepėdamos skubėjo dirbti. Kol kas jos gyveno drau- 
ge po didžiuliu tentu iš ,„Blosomo“ marselių, mat, ne visi na- 
meliai buvo užbaigti. Taityje, vėliau laive teko gyventi su 
kuo pakliuvo, be jokios tvarkos; galų gale visiems tai įgriso, ir, 
atplaukę į salą, britai išsyk pareiškė, kad kiekvienas pasiskir- 
siąs sau žmoną, vos tik pasibaigs statyba. 

-— Na, aš einu,— tarė Perselas ir pamojavo moterims. 

Itija atsitiesė. | 

—- Greit grįši? 

-— Namie turiu darbo. 

— Ar galiu pas tave užeiti? 

—- Mano sesutė Itija visuomet bus laukiama viešnia, — pasa- 
kė Perselas. 

Vaine tylomis klausėsi jų pokalbio, bet, kai tik Perselas nu- 
ėjo, ėmė gardžiai juoktis ir guviai tauškėti. 

Prie vartelių Perselo laukė senis Džonsonas. 

— Leitenante,— sumurmėjo jis, vogčiomis žvalgydamasis ap- 
link, — ar nepaskolintumėt man kirvuko? Mano sode riogso kel- 
mas, sumaniau jį išplėšt, kad jį kur galas. 

Perselas paėmė kirvį, atremtą į sieną po virtuvės priestatu, 
ir padavė Džonsonui. Apgniaužęs kirvį, senis nuleido savo 
liesą ranką, o kita ėmė trinti sau smakrą. Jis nesiryžo eiti 
namo. 

-— Leitenante,— pagaliau tarė jis, vogčiomis tebesižvalgyda- 
mas aplink,— girdėjau, turit šaunią nuosvyrą. 

— Ką,— nustebo Perselas.— Bene dar nematėt? Maniau, kad 
jau tada... 

Džonsonas nejudėjo, tik mėlynos išblukusios ir šiek tiek aša- 
rojančios akys klaidžiojo nuo vieno daikto prie kito. Jo kakta 
buvo gumburiuota, ant drūtos nosies galiuko kūpsojo gunklas, 
o raudoni skruostai buvo sėte nusėti raudonais it ugnis puš- 
kais, kurie retino žilus barzdos šerius. 

--- Galiu pažiūrėt?— galų gale paklausė jis, nukreipęs akis. 

— Žinoma, — atsakė Perselas. 

Jis nusivedė svečią į sodą, už namelio, nutuokęs, jog Džon- 
sonas bijo, kad iš Vakarų prospekto kas nors nepamatytų jų 
drauge. 

— Gera čia, pas jus, leitenante,— tarė Džonsonas.— Jauku. 
Vien miškas ir kalnas. 

Tylomis žvelgdamas į svečią, Perselas laukė. 

— Leitenante,— pasakė Džonsonas,— norėčiau šį tą jūsų pa- 
klaust. 

— Klauskite. 

—- Leitenante,— tarė Džonsonas savo blerbiančiu balsu,— ne- 
norėčiau su jum būt nemandagus, jau vien dėl to, kad jūs 
po Džimio mirties pasielgėt. .. | 

Jis užsikirto, dirstelėjo į kalno viršūnę ir greitakalbe išbėrė, 
matyt, jau seniai paruoštą sakinį: 

— Leitenante, gal man leisit daugiau nebevadint jūsų lei- 
tenantu? 

Perselas ėmė juoktis. Tai va, kas jam rūpi! 

— O kaip jūs norite mane vadintiė:— paklausė jis juokda- 
masis. | 

— Ką jūs, aš čia niekuo dėtas, — tarė Džonsonas ir tarsi gin- 
damasis prispaudė prie krūtinės kirvį — Man ir į galvą nie- 
kada tokia mintis nebūtų atėjusi!.. Tiesiog mes susirinkom, — 
kalbėjo jis sumišęs, — nubalsavom ir nusprendėm nebevadint 
jūsų leitenantu, o pono Meisono — kapitonu. 

— Jūs... balsavote?— nustebęs paklausė Perselas.— Kurgi? 

— Po banjanu, leitenante. Vakar, po pietų. Atseit, jūs su 
ponu Meisonu dabar jau nebe karininkai. Visi už tai ir balsavo. 

— Ir jūs, Džonsonai?— abejingu balsu paklausė Perselas. 

Džonsonas nuleido galvą. 


100 


— Ir aš. 

Perselas tylėjo. Plačia raudona ranka Džonsonas perbraukė 
kirvio ašmenis ir blerbiančiu balsu tarė: 

— Supraskit mane teisingai. Nedrįstu prieš juos stot. Aš se- 
nas, jėgų maža beliko, o čia tas pats galas, kaip ir „„Blosome“. 
Mane vos pakenčia. 

Perselas nusisuko. Nuolankus Džonsono balsas jam nepatiko. 

— Galų gale — po valandėlės pasakė jis, — kodėl matrosai 
turėtų ir čia laikyti mus karininkais? Mes gi neiname savo 
pareigų. 

Džonsonas išpūtė akis. 

— Taigi ir Meklaudas taip sakė, — pusbalsiu sumurmėjo jis, 
priblokštas, kad suinteresuotas asmuo kartoja tuos pačius ar- 
gumentus. 

Ir pridūrė: 

— Nesitikėjau, kad jūs tai lengvai priimsit, leitenante. 

—- Perselai. 

— Prašom?— perklausė Džonsonas. 

— Perselai. Ne „leitenante“, o tiesiog Perselai. 

-— Klausau, leitenante,— pasakė Džonsonas. 

Perselas nusijuokė, ir Džonsonas iš mandagumo nelinksmai 
sukiksėjo. 

— Dėkui už kirvį, — tarė jis ir nuėjo prie vartelių. 

Perselas žvilgtelėjo jam iš paskos. Džonsonas klibikščiavo, 
kumpęs, įbaugintas, nusikamavęs. Šioje avantiūroje jis atrodė 
ne vietoj. 

— Džonsonai,— tyliai pašaukė Perselas. 

Džonsonas sustojo ir atsigręžė. Jis laukė. Stovėjo veik iš- 
sitempęs. 

— Jeigu neklystu, — paklausė Perselas, eidamas prie jo,— jū- 
sų draugai laive nuodijo jums gyvenimą? 

— Kur nenuodys,— atsakė Džonsonas, nudelbęs akis.— Aš se- 
nas, ne ką už viščiuką stipresnis, be to, veidas pūkšlėtas. Tuo 
jie ir naudojasi. 

— Tuomet,— tarė Perselas, pakeldamas antakius, — kyrių vel- 
nių jūs vilkotės paskui juos, užuot likęs Taityje? Jūs neda- 
lyvavote maište. Joks pavojus jums negrėsė. 

Džonsonas valandėlę tylėjo. Jis prikišo laisvą ranką prie 
smakro ir patrynė retus žilus šerius. Stovėjo ir žiūrėjo į drū- 
tos nosies galiuką ašarojančiomis akimis. 

— Tai va,— kone įžūliai pasakė jis, atkraginęs galvą.— Gal 
man nė kiek nemaga grįžt į Angliją! Juk kiekvienas jaunys- 
tėje gali padaryt klaidą, ar ne? 

— Vadinasi, jūs padarėte klaidą? 

— Jaunystėje, — pakartojo Džonsonas, vėl šnairuodamas į no- 
sies galelį.— Leitenante,— toliau kalbėjo jis nelauktai garsiu 
balsu, — štai ką noriu sužinot. Jeigu aš, sakysim, padariau klai- 
dą, nejau Man dėl jos kentėt visą savo prakeiktą gyvenimą? 

— Viskas priklauso nuo aplinkybių, — pasakė Perselas,— pri- 
klauso nuo to, ar jūs pakenkėte kitam žmogui ir kaip. 

Džonsonas pamąstė ir pratarė: 

— Ypač sau pakenkiau, ir ganėtinai. 

Jo akys pastėro, sakytum jį būtų užplūdus visa praeitis. Iš- 
raudo ligi ausų, gyslos ant kaktos ir smilkiniuose grasiai iš- 
pampo, ir, rodės, pliš jo galva, prisiminimų slegiama. 

— Ne, leitenante, niekam aš nepakenkiau,— rėžė jis pasipik- 
tinęs.— Ne ne! Nepakenkiau!-— kalbėjo jis toliau, mosuodamas 
smilių prieš drūtą savo nosį — O tas kitas irgi neišdrįs kitaip 
sakyti. Tegu mane teisia, deja, manęs neteisė ir neteis, tegu 
mane nubaudžia ar pasigaili viešpats dievas, kaip Jobą atma- 
tinėje, jei Ką esu nuskriaudęs. Bet aš dėl visa ko sakau. Jei 
būtų teismas, žinau, ką pasakytų kaimynai (tegu dievas pasi- 
gaili jų geros sielos), jeigu jie būtų liudininkais bonafide!, kaip 
kalbėjo mūsų skvairas, o ne kokiais nors prakeiktais mela- 
giais — per savo amželį nemažai jų mačiau. Veikiau tas kitas 
manim pasinaudojo, iš grynos širdies sakau, leitenante, ir jeigu 
jis dar turi kur galvą priglaust ir po mišių sekmadieniais gali 
praskalaut gerklę bokalu alaus, tai kam jis turi dėkot, jei ne 
man; tegu dievas jį pasiima į pragarą, jei aš meluoju, leitenan- 
te: mano žodžiai lygiai taip gryni ir bonafide, kaip aš vadi- 
nuos Džonsonas. 

Ir pridūrė: 

— Tuoj, leitenante, pasakysiu, ką padariau: aš vedžiau. 


! Sąžiningas (Iot.). 

Stojo tyla, ir Perselas susidomėjęs pasakė: 

— Jeigu jau tiek manimi pasitikėjote, papasakokite iki ga- 
lo. Ničnieko nesuprantu. Kas bendra tarp jūsų vedybų ir „ki- 
to“? Kas tas „kitas“? 

— Misis Džonson, leitenante. 

— Ak, štai kas!-— tarė Perselas. 

Džonsonas pažvelgė į jį ir tarė: 

— Gal jūs pasakysit, kad vedybos ne tokia jau didelė klai- 
da... Ek, leitenante, nesakykit, — sušuko jis priekaištaudamas, 
tarsi Perselas jam būtų priešginiavęs,— anaiptol, pasirodo, tai 
buvo rimta klaida, jeigu dabar esu nubaustas iki savo prakeik- 
to gyvenimo pabaigos. 

Džonsonas dirstelėjo į Perselą, tarsi laukdamas jo pritarimo, 
tačiau leitenantas tylėjo, ir išdidžiai pridūrė: 

— Ne skurdžius buvau, leitenante. Gyvenčiau dabar savo 
namuose, parapijai nereiktų manęs išlaikyt. Turėjau, leitenante, 
namuką, sodelį, triušių, vištelių. Patys matot, mečiau, palikau 
viską ir pasisamdžiau į „„Blosomą“. Ir tai mano metuose, lei- 
tenante! 

— Veikiausiai jūs, kaip ir aš, pakliuvote Bertui į nagus: 
nežinojote, kas jis per Žmogus. 

— Taigi kad žinojau. Esu pas jį tarnavęs. 

Perselas nustėręs pažvelgė į senį. 

— Ir jūs pasirinkote verčiau... 

— Pasirinkau,— niūriai tarė Džonsonas. 

Stojo tyla, ir Perselas paklausė: 

— Ir dėl to plaukėte su mumis? 

— Taip, leitenante. 

— Mano manymu, jūs persistengėte,— po valandėlės tarė Per- 
selas.— Pagaliau galėjote pasislėpti nuo misis Džonson Ang- 
lijoje. 

— Ne, leitenante. 

Ir tvirtai įsitikinęs pridūrė: 

— Ji vis vien būtų mane radusi. 

Jis luktelėjo, numojo ranka, tarsi vydamas prisiminimus, ir 
pasakė: 

— O dabar man gerai, leitenante. Nėr ko skųstis. 

Ir droviai pridūrė: 

— (Gal bent čia pasiklos ramiai nugyvent amželį. 

Tuo pat metu anapus namo pasigirdo skubūs žingsniai, ir 
kažkas šūktelėjo sujaudintu balsu: 

— Perselai! Perselai! 

— Aš čia, — atsiliepė Perselas. 

Jis apėjo namą, o jam įkandin — Džonsonas. Prie vartelių 
stovėjo Vaitas. Jis vos gaudė kvapą, akys buvo iššokusios 
ant kaktos, lūpos virpėjo. Dusdamas išdrožė: 

— Visi susirinko ant uolos su šautuvais. Atėjau jūsų. 

Jis atsikvėpė, nurijo seiles ir pridūrė: 

— Jūroje laivas. 

Perselui pasirodė, lyg kas kumščiu būtų smogęs į veidą. 

— Toli?— dusliai paklausė jis.— Plaukia į salą? 

Vaitas gūžtelėjo pečiais, apsisuko ir nubėgo. 

— Eime, Džonsonai,— tarė Perselas ir vos susivaldė nebė- 
gęs.— Ką jūs,— pridūrė jis suirzęs.— Meskit kirvį, kam jis 
jums dabar. 

Užuot ėjęs Vakarų prospektu, Perselas nėrė į tankmę, Džon- 
sonas kabakštavo šalia jo. 

— (Gyva papiūtis, leitenante!— bumbėjo senis. 

— Taigi. Ko gero, ne kokią vietelę pasirinkote ramiai nu- 
gyventi amželį — prakošė Perselas pro dantis. 

Skubėdami per „„Blosomo“ skverą, jie praėjo pro moterų bū- 
relį. Taitietės tylomis nulydėjo juos akimis. Jos jau žinojo. 
Matyt, joms užūraudė eiti prie uolos. Dabar jos grūdosi palei 
savo tentą ir net negalvojo apie darbą. 

Kai Perselas nusigavo iki proskynos palmių tankynėje ir jau 
buvo bekopiąs į šiaurinę uolą, jam šūktelėjo Meisonas ir pa- 
tarė nesirodyti. Teisybę sakant, toks atsargumas buvo perdė- 
tas: laivas dar buvo gana toli. Ir iš jo matėsi nebent salos 
kontūrai. 

Vyrai — taitiečiai ir britai — laikydami šautuvus ant kelių, 
sėdėjo pasislėpę džiunglių pakrašty po žemaūgėmis palmėmis, 
ne ką aukštesnėmis už žmogų. Stovėjo tik Meisonas, prisiki- 
šęs žiūroną prie akies. Visi tylėjo. Žvilgsniai buvo nukreipti 
į burę. 

— Laivas plaukia į rytus, — pagaliau pratarė Meisonas.— Ne 
pas mus. 

Tačiau Meisono žodžiai nieko nenuramino. Matrosai irgi tai 
žinojo. Sala nepažymėta žemėlapyje. Ir kapitonas gali užsima- 
nyti ją ištirti. 

Meisonas perėmė žiūroną į kairę ranką ir ėmė trintis dešinę 
akį. Judesys buvo toks įprastas, jog Perselas nustebo, kad 
Meisonas gali jį kartoti tokiu momentu. 

Kiek pasitrynęs akį, Meisonas padavė žiūroną Perselui. Tai ir- 
gi įėjo į įprastinį ritualą. 

— Ponas Perselai,— ramiai paklausė kapitonas, — ar jūs ma- 
tote vėliavą? 

Perselui sudrėko delnai. Paėmęs žiūroną, išsyk nesugebėjo 
susikaupti ir nematė, kokios spalvos vėliava. Ūmai jam už- 
gniaužė kvapą, ir jis vos girdimai sušnabždėjo: 

— Laivas plaukia su Britanijos vėliava. Fregata. 

— Žiūroną!— dusliai įsakė Meisonas. 

Ir veik išplėšė žiūroną padėjėjui iš rankų. Perselas valandėlę 
pridengė akį dešine ranka, o kai ją nuleido, išvydo neramius, 
susikaupusius mMatrosų veidus, nukreiptus ne į fregatą, o į Mei- 
soną. 

— Visiškai teisingai, — patvirtino Meisonas. 

Įtampa pasiekė aukščiausią tašką, tyla pasidarė beveik ne- 
pakenčiama. 

— Leitenante,— paklausė Beikeris Perselą,— kaip jūs manot, 
ar ji mūsų ieško? 

Perselas pažvelgė į matrosą. Taisyklingas brouzinis velsiečio 
veidas atrodė visiškai ramus. Tik apatinė lūpa kartais mėšlun- 
giškai suvirpėdavo. Perselas nežinojo, ką atsakyti. Nustebęs 
pajuto, kad dreba kojos, ir, įtempęs raumenis, stengėsi susi- 
tvardyti. 

— O man nusispiaut, ar ji ieško, ar ne,— nelauktai pratarė 
Meklaudas. 

Adomo obuolys trūktelėjo ant gysloto kaklo, ir jis pridūrė: 

-— Tik viena težinau: ji mus ras! 

Po šių žodžių stojo tyla. Fregata! Bene jie įstengs pasiprie- 
šinti fregatai? Perselas nužvelgė matrosus. Jų veidai, kad ir 
įdegę, buvo išblyškę, tačiau niekas, be Smadžo, nerodė baimės. 
Smadžo akys buvo iššokusios ant kaktos, apatinis žandikaulis 
atkaręs, ir jis be paliovos trynėsi rankas. 

Perselas atsisėdo po žemute palme. Tik su kelnėmis ir marš- 
kiniais jis nesmagiai jautėsi. Pūtė žvarbus šiaurys, 0, be to, 
čia, rytinėje uolos dalyje, džiunglės buvo tokios tankios, jog 
pro jas neprasiskverbdavo saulės spinduliai. Susigrūdęs rankas 
į kišenes ir susigūžęs, jis įtempė nugaros raumenis. Tuo pat 
metu dirstelėjo į savo kojas. Jos drebėjo. 

Jis nurijo seiles ir apsižvalgė. Niekas į jį nežiūrėjo. Visų 
žvilgsniai buvo nukreipti į jūrą. Perselas giliau atsikvėpė, pa- 
sirėmė ranka į žemę, ir jo pirštai apčiuopė šautuvus. Saloje 
šautuvų buvo dusyk daugiau, negu žmonių, ir Meisonas įsakė 
sudėti visą arsenalą ant palmės kamieno, kad ginklai negulėtų 
ant žemės. 

— Pasisaugokit,— įspėjo Beikeris, pamatęs Perselo judesį — 
šautuvai užtaisyti. 

Perselas gūžtelėjo pečiais. Kas per kvailystė! Šautuvai prieš 
fregatą! Jis pats nė už ką nesutiks paleisti šūvio į žmogų, 
nesvarbu, kas jis bebūtų. Jis paėmė po ranka pasitaikiusį šau- 
tuvą, padėjo sau ant kelio ir, staiga susidomėjęs, įniko apžiū- 
rinėti. Kaip gaila, kad šautuvai skirti nežmoniškiems daly- 
kams!.. Gražus daiktelis! Buožė masyvi, nugludinta, ištekinta 
iš puikiausio medžio, metalinis vamzdis kažkaip raminančiai 
spindėjo mMatine spalva. Perselas švelniai perbraukė ranka buo- 
žę ir suvirpėjo iš malonumo, pajutęs šautuvo svorį ant kelių. 
„Štai kodėl galima mylėti šautuvą, — pagalvojo jis, — šautuvas 
dailus, sukurtas vyro rankai. Žmonės, išradę šią pragaro maši- 
ną, įstengė ją sutaurinti.“ Jis glostė buožę ir jautė ant kelių 
šiltą, draugišką svorį. Kojos nebedrebėjo. 

Meisonas nuleido žiūroną, permetė akimis matrosus ir dus- 
liai tarė: 

— Ji plaukia į salą. 

Valandėlę visi tylėjo, paskui Meklaudas sumurmėjo: 

— Dabar mums galas! 

Visi į jį sužiuro. Jis mostelėjo dešine ranka, lyg kilpą ant 
Kaklo nerdamas, paskui įsiręžė, tarsi pakibo ant įsivaizduojamos 
virvės, nukneibė galvą ant peties, iškišo liežuvį ir išvertė akis. 
Meklaudas ir šiaipjau pavėdėjo į lavoną, tad jo mimika visus 
gana stipriai paveikė. Matrosai nusisuko. Meisonas išraudo, 

sumirksėjo, atstatė kaktą ir, į nieką nežiūrėdamas, tarsi šau- 
te iššovė: 

—- Gyvas jiems nepasiduosiu! 

Ir iškėlė galvą. Matrosų akyse jis išskaitė pritarimą. „„Aš jų 
vauas,— išdidžiai pagalvojo jis,— ir jie tiki, jog aš juos išgel- 
bėsiu.“ 

-- Kapitone,— kreipėsi Perselas,— gal duotumėte žiūroną? 

Meisonas atkišo jam žiūroną ir, pastebėjęs šautuvą ant Per- 
selo kelių, pagalvojo: „Jeigu toks avinėlis, kaip Perselas...“ 
Ji apėmė pasididžiavimas. Umai jam pasirodė, jog sala — laivas, 
G jis pats — laivo vadas; tučtuojau įsakys pulti fregatą ir su- 
daužys ją į druzgus. Niekada jo gyvenimas nebuvo toks pilnas. 
„Sunaikinti fregatą!— įsiutęs pagalvojo jis.— Tegu mane nude- 
da! Sunaikinti! Svarbiausia — sunaikinti fregatą, o visa kita 
niekai!" 

— Kapitone!— tarė Vaitas. 

Metisas buvo toks nekalbus, jog visi nustebo, išgirdę jo 
balsą. Beje, jis pats, matyt, apstulbo, suglumęs nužvelgė matro- 
sus ir nesiryžo pratarti nė žodžio. Perselas pastebėjo, kad 
Vaitas, kaip ir taitiečiai, susijaudinęs pilksta. 

-— Kapitone,— vėl prašneko Vaitas,— šit ką aš pagalvojau. 
Bangos aukštos, goža nežmoniška, galimas daiktas, fregata ne- 
siryš siųsti valties į pražūtį... 

m Jeigu ne „Blosomas“, gal ir nesiryžtų — atsakė Mei- 
sonas. 

Ir iš tiesų! Niekas nebuvo pagalvojęs apie „„Blosomą“. „Blo- 
somas“ juos išdavė! Be stiebų, be takelažo, — gryni laivo griau- 
čiai, — ,„Blosomas“ lyg tyčia riogsojo ten, kur buvo galima pri- 
plaukti prie kranto, ir badė akis. 

— Kapitone!— kreipėsi Beikeris. 

Bet Meklaudas taip rūsčiai suurzgė, jog Beikeris užsikirto. 
Mimika parodęs, kaip bus pakarti maištininkai, Meklaudas sė- 
dėjo, nutaisęs abejingą veidą, sakytum nei gresiantis pavojus, 
nei draugų ginčai jo nedomino. Jis išsitiesė ant nugaros, pa- 
sidėjęs rankas po galva ir prisimerkęs, 0 šautuvą paguldė 
šalia. 

—- Ką sakai?— nedraugiškai paklausė Beikeris, įsmeigęs į 
Meklaudą tamsias degančias akis. 

— Sakau, kad yra vaikinų, kurie šiandien pamiršta, ką v4- 
kar nusprendė, — paniekinamai atkirto Meklaudas. 

Įdegęs Beikerio veidas nukaito. Jis iš tiesų pavadino Meisoną 
kapitonu, betgi šiandien visi jį taip vadino, o Meklaudas kaž- 
kodėl tik prie jo prikibo. Jis įdėmiai nužvelgė Meklaudą. Siuto 
ant jo, niekino save ir nežinojo, ką atsakyti. 

— Na?— nekantriai paklausė Meisonas. 

— Ar kitaip neįmanoma apsigint? Nejaugi vienintelė išei- 
tis —: pliekt į vaikinus, kurie išsilaipins į krantą? 

Meisono veidas pasidarė šaltas, ir jis trumpai paklausė: 

— Ką? 

— Matot,— droviai pasakė Beikeris;— be įspėjimo šaudyt 
į vaikinus, kurie nieko neįtaria... 

2 T juos arba jie tave, — prakošė pro dantis Smadžas. 

Jis sėdėjo nubalęs iš baimės, susirietęs; apatinė lūpa karojo 
atvipusi, žili plaukai kuokštais krito ant kaktos, 0 pro juos 
žibėio baikščios, neramios žiurkės akys. 

— Jums atsakė Smadžas,— tarė Meisonas. 

-— Še tau!— įsiterpė Meklaudas ir atsimerkė.— Gal atsakė, 
o gal ir neatsakė. 

Paėmęs nuo žemės šautuvą, jis atsikėlė. Pamažėle išsitempė 
visu ūgiu, pasirąžė, atsainiai pasirėmė ant šautuvo ir nuleido 
matrosus akimis. Kelnės buvo tokios siauros, kad net dubuo 
kūpsojo išsišovęs, ir po balta suskretusia palaidine — jis vie- 
nintelis saloje dėvėjo palaidinę — galėjai suskaičiuoti šonkau- 
lius. Kai jis stovėjo, paniekinamai prisimerkęs, prasižergęs, ir 
*skalbingai tylėjo, labiau negu bet kada panėšėjo į besišyp- 
santį skeletą. Visi į jį sužiuro. Tik Meisonas demonstratyviai 
nuo jo nusisuko ir prikišo prie dešinės akies žiūroną. 

— Še tau!-— pakartojo Meklaudas.— Sakau, kad Smadžas ne- 
atsakė, ir galiu įrodyt. Jis neatsakė, nes prašovė pro šikšnelę. 
Man nusispiaut, sūneliai, ar paleisim žarnas vaikinams iš fre- 
gatos ir jų kapitonui, ar ne. Bet, aš jums sakiau, man ne tas 
rūpi, o štai kas, sūneliai: fregata šlept valtį, o į valtį kyšt tu- 
ziną kekšės sūnų. Jie prasigaus pro bangų mūšą, priplauks prie 
kranto, ir kas tuomet? Imsim pyškint, paklosim vieną ar du 
šaunuolius, tiek pat sužeisim, o kiti nuplauks. O ką darys fre- 
gata? Pakels inkarą ir išplauks į atvirą jūrąė Tikitės, kad 

taip ir bus, ką? Atseit, kažkas nudės du jo didėnybės matrosus, 
o fregata lydžius laidys? Vajėzau! Atseit, jūs šitaip įsivaizduo- 
jatė O ten, fregatoje, yra patrankos, gal jūs apakot ir jų ne- 
užmatėt? 

Jis su panieka nužvelgė matrosus. 

— Tai va, tuoj jums, sūneliai, pasakysiu, kaip viskas klos- 
tysis. Fregatos kapitonas pasakys: „,„Nupylė du kekšės sūnus, 
matyt, ten kažkas man kilpas spendžia! Veikiausiai banditai! 
Piratai! Galimas daiktas, net prancūzai! Tad sumalsiu aš tą 
salelę į miltus, o sumalęs iškelsiu joje vėliavą, pavadinsiu 
savo vardu, ir jo didenybė gaus dar vieną saliukę...“ Štai ką 
pasakys kapitonas! Nuleis ant vandens pusę savo valčių, suso- 
dins į jas pusę savo vaikinų ir, jiems dar nenuplaukus, pradės. 
kekšės sūnus pilt į salą iš penkiasdešimties ryklių, ir pils ne 
valandą, ir ne dvi, prakeiktas karininkiūkštis! O kas dėsis vė- 
liau, sūneliai, mums nė kiek nerūpi, mat, neliks nė vieno 
gyvo. 

Meisonas pažvelgė pro petį į mMatrosus. Buvo aišku, kad ško- 
tas užkrėtė juos savo gražbylyste ir įtikino savo argumentais. 
Būsimų įvykių vaizdas, kurį jis nupiešė matrosams, buvo gana 
išraiškingas, o svarbiausia — taip panašus į tiesą, jog niekas 
ir nemanė abejoti, ar Meklaudo pranašystės išsipildys. 

Meisonas padavė žiūroną Perselui ir staigiai pasisuko į Mek- 
laudą. 

— Tai ką gi jūs siūlote?— tarė jis drebančiu iš pykčio bal- 
su.— Pasiduoti? Kelti paniką, Meklaudai, dar ne viskas. Reikia 
plano. 

— Aš nekeliu panikos, — atšovė Meklaudas, įsiutęs, kad po 
tokios puikios kalbos, susilaukusios didžiausio pasisekimo, ten- 
ka pereiti į gynybą, — tik sakau, kaip yra. O jeigu reikia pla- 
no, ką gi, imkim ir bendrai apsvarstykim. Laiko turim per akis. 
Fregata bus čia po valandos, ne anksčiau. 

— Apsvarstykim!-— įtūžęs užsiplieskė Meisonas.— Apsvarsty- 
kim! Čia jums ne parlamentas! Imsime svarstyti, nespėsime 
"pasiruošti. 

— Klausykit, Meisonai,— tarė Meklaudas. 

— Kaip jūs drįstate mane taip vadinti?— nukaitęs iš pykčio, 
riktelėjo Meisonas.— Aš nepakęsiu jūsų prakeiktų atžarybių. 

— Vis dėlto gausit pakęst, Meisonai,— kalbėjo Meklaudas, 
nutęsdamas žodžius, — mat, kitaip jus vadint nemanau. Čia mes 
ne laive. „Blosomas“ pūva sau ant smėlio ir mums reikalingas 
kaip šuniui penkta koja. Ir jo kapitonas mums tiek tereikalin- 
gas, Meisonai, nors labai skaudu jums tą sakyt... Neslėpsiu, 
geldai vadovaut jūs sugebat, Meisonai, priimkit tai kaip pa- 
gyrimą. Bet sausumoje jūs lygiai tiek pat vertas, kiek ir kas 
kitas. Jūs turit teisę laikytis savo nuomonės, prašom, bet nė 
krislelio daugiau. O dėl parlamento, drįstu jums primint, Mei- 
sonai, pataikėt kaip pirštu į akį: čia mes turim savo mažytį 
parlamentą, ir būtent vakar, ne anksčiau, jis nusprendė, įsi- 
dėmėkit, nusprendė vienbalsiai, ir žinot ką? Nebevadint jūsų 
kapitonu, o Perselo — leitenantu. Čia, Meisonai, jūs mums dyka 
vieta ir gausit prie to priprast. Kaip sakiau, jūs turit teisę lai- 
kytis savo nuomonės, bet nė krislelio daugiau. 
tekęs žado. Paskui susitvardė, atsitiesė ir griežtai nužvelgė 
matrosus. 

— Vaitai?— trumpai kreipėsi jis. 

— Aš pritariu Meklaudui. 

— Beikeri? 

— Nieko prieš jus neturiu,— sumišęs atsakė Beikeris.— Bet 
aš sutinku. Čia ne „Blosomas“. 

— Džonsai? 

— Sutinku su Beikeriu. 

— Džonsonai? 

-— Taip pat,— atsakė Džonsonas, nudelbęs akis. 

— Hantai? 

Hantas suurzgė, bet neatsakė. 

— Smadžai? 

— O kaip jūs manot, Meisonai?— atšovė Smadžas, nešvan- 
kiai atkišęs savo drūtą nosį — Kad judviem su Perselu padus 
laižysim? Mums nereikia šunsnukių karininkų!.. Gana! Įgriso 
iki gyvo kaulo... 

— Uždaryk dantis!— paliepė Beikeris.— Nėra ko atžariai 
kalbėt. 

Meisonas pasisuko į Perselą, kuris sėdėjo atsišliejęs palmės 
ir ramiausiai stebėjo visą sceną. 

— Jūs žinojote, ponas Perselai?— įtariai paklausė jis.— Jūs 
zinojote.apie tą... balsavimą? 

— Ką tik sužinojau, — atsakė Perselas. 

Jis atsilošė suirzęs. Ir bemat gailestis Meisonui dingo — tas 
kvailas įtarinėjimas jį lyg šluote nušlavė. 

Stojo tyla, ir Meisonas piktai paklausė: 

— Na? Ką jūs pasakysite? 

Perselas atsakė ne iš karto. Jis galvojo, kaip pasakyti Mei- 
sonui, kad neišgirstų matrosai, jog jis, Perselas, su juo ne- 
sutinka. 


— Na?— pakartojo Meisonas. 

— Kai dėl manęs, — aiškiai atsakė Perselas,— aš, kaip ir anks- 
čiau, iš pagarbos vadinsiu jus kapitonu, bet, jeigų matrosai 
nori Mane vadinti Perselu, man dėl to nei šilta, nei šalta. 

— Nei šilta, nei šalta? — suriko pasipiktinęs Meisonas. 

— Taip, kapitone. 

— Vadinasi, jums...— buvo besakąs Meisonas su panieka. 

Jis norėjo pasakyti: „Vadinasi, jums nė kiek ne šlykštu!“, 
kių ginčų su karininkais įgulos akivaizdoje. Jo lūpos susičiau- 
pė it kriauklė, jis pasisuko į Meklaudą, permetė akimis ir 
įtūžęs išdrožė: 

— Dabar aišku, viską suruošėte jūs, Meklaudai! Jūs vadeiva! 
Jūs atitraukėte žmones nuo tiesioginių pareigų! 

-— Joks aš vadeiva!— atkirto Meklaudas ir oriai atsitiesė.— 
Ir nieko neruošiau. Turiu teisę pasakyt savo nuomonę — ir pa- 
sakiau. Jeigu jūs, Meisonai, užvedėt kalbą apie pareigas, tad 
leiskit primint: jūs neklausėt manęs patarimo, kai nuknakcinot 
savo kapitoną ir sukurstėt įgulą. .. 


Meisonas dar labiau išraudo, mėšlungiškai suspaudė rankoje 
šautuvą, ir Perselui pasirodė, kad jis tuojau šaus į škotą. Ma- 
tyt, ir Meklaudui dingtelėjo ta pati mintis, nes jis čiupo savo 
šautuvą ir, uždėjęs pirštą ant nuleistuko, nukreipė vamzdį Mei- 
sonui į kojas. Valandėlę truko slogi tyla, paskui Meisonas lyg 
niekur nieko persimetė šautuvą per petį, ir visi lengviau at- 
siduso. 

-- Matrosai,— pagaliau tarė jis gana tvirtu balsu, bet ne- 
žiūrėdamas nė į vieną,— jei manote, kad galite apsieiti be 
savo kapitono, ką gi, puiku! 

Jis sudvejojo, po to, pamatęs drebant kairiąją ranką, skubiai 
užmetė ją už nugaros ir, veltui stengdamasis kuo ironiškiau 
kalbėti, pakartojo: 

— Ką gi, puiku! 

Ir nutilo. Atsisveikindamas norėjo pasakyti kokį nors svarų 
ir gerai apgalvotą žodį, vado žodį. Tačiau galvoje buvo tuščia. 
Jis neįstengė prabilti. 

Matrosai laukė užgniaužę kvapą. Net Meklaudas, ir tas ty- 
lėjo. Visi numanė, kad Meisonas ieško atsisveikinimo žodžių ir 
neranda, tačiau beviltiškos jo pastangos neatrodė juokingos, 
anaiptol, jie patys nesmagiai jautėsi dėl kapitono. 

— Matrosai,— išsitempęs ir mirksėdamas tarė Meisonas; vi- 
sas iškaitęs, jis mėšlungiškai spaudė už nugaros kairę ranką, — 
aš... 

Jis vėl nutilo. Smadžas sukikeno, ir Beikeris tuoj niūktelėjo 
jam alkūne į paširdžius. 

— Ką gi, puiku!— galų gale pakartojo Meisonas, veltui te- 
bemėgindamas ironiškai ištarti Žodžius. 

Po to atsitiesė, staigiai pasisuko ir nuėjo. 

Stojo tyla, paskui visų akys vėl nukrypo į jūrą ir į fregatą. 
Laivas augo, didėjo, ir kiekviena kvadratinė denio pėda jiems 
nešė mirtį. 

-— Na, tai koks tas tavo planas?— paklausė Smadžas, grasiai 
atkišęs nosį. 

— Mano pl'anas?— neapykanta degančiomis akimis paklausė 
Meklaudas. 

— Juk reikia ką nors daryt,— toliau kalbėjo Smadžas. Išsi- 
gandęs fregatos, jis išdrįso priešginiauti Meklaudui.— Jei išlai- 
pinai kapitoną, vadinas, žinojai, kur pakreipt vairą... 

Matrosai pritardami suūžė. Meklaudas šauniai įrėmė ranką 
į kembrą šoną ir nužvelgė visus paniekos kupinomis akimis. 

— Sūneliai!— pasakė jis, kandžiai nutęsdamas žodžius.— Jūs 
netekot kapšžono. Bet nesitikėkit, kad jį pavaduosiu. Aš ne 
antsiuvų mėgėjas. Klausykit, ką jums pasakysiu. Jeigu šičia 
vaikinėms prireikė tėtuko paklaust, ką daryt, į mane nesikreip- 

kit. Įsikalkit į galvą, sūneliai, aš jums ne tėtušis. Ir neturiu 
jokių planų. 

Jis nutilo, akiplėšiškai pažvelgė į matrosus ir kalbėjo toliau: 

— Planą turim bendrai sudaryt. 

Stojo tyla, ir Perselas mandagiai tarė: 

— Turiu vieną pasiūlymą. 

Visi į jį subedė akis. Žiūrėdamas pro žiūroną į fregatą, Per- 
selas taip tyliai sėdėjo su šautuvu ant kelių po žemute palme, 
jog matrosai jį beveik užmiršo. Jie kone pasipiktino jį pa- 
matę. Jų nuomone, jam geriau būtų buvę pasekti Meisonu. Tai 
aiškiai bylojo tyla po Perselo žodžių, ir jis tvirtai pasakė: 

— Aišku, jeigu nenorite išklausyti mano pasiūlymo, galiu pa- 
sitraukti. 

— Perselai,— oriai tarė Meklaudas ir pažvelgė į bendrus, 
tarsi kviesdamas pasižiūrėti, koks jis liberalus, — jau Meisonui 
kalbėjau, kad mes visi turime teisę pasakyt savo nuomonę, 
neišskiriant nė jūsų. 

— Tai va,— pasakė Perselas,— šiaurrytys, mano nuomone, 
stiprėja, jūra įsisiautėjo, ir aš tikiuosi, kad fregata nesiryš iš- 
mesti inkaro mūsų įlankoje ir nuleisti valčių. 

Ir tuoj visų akys nukrypo į banguojantį vandenyną. Paskui 
Džonsonas papurtė galvą ir prašvokštė savo blerbiančiu balsu: 

— Ne baisiau, negu tą dieną, kai išsilaipinom. 

Kai kas ėmė prieštarauti, bet kažkaip droviai: niekas nedrįso 
tikėtis, net garsiai pasakyti savo vilčių, būkštaudamas supy- 
kinti likimą. 

— O dėl šautuvų,— toliau kalbėjo Perselas,— Meklaudo tei- 
sybė. Griebtis jų, vadinasi, šauktis mirties. Štai ką jums siūlau. 
Jeigu matrosai išsilaipins, ant uolos iššoks taitiečiai, karingai 
šūkaus, o jeigu reikės, mėtys akmenis. Tuomet fregatoje visi 
pagalvos, jog susidūrė su čiabuviais. 

Stojo tyla, ir Smadžas tūžmingai prakošė: 

— Mano akimis žiūrint, šis planas niekuo nesiskiria nuo 
Meisono plano. 

— Ir aš taip manau,— pritarė Vaitas ir nedraugiškai pažvel- 
gė į Perselą siauromis juodomis it agatas akimis. 

Meklaudas tylėjo, kandžiodamas apatinę lūpą. 

— Ne, skiriasi, — pasakė Perselas.— Kai ruošėmės išplaukti iš 
Londono, mums įteikė admiraliteto įsakymą, draudžiantį išsi- 
laipinti Okeanijoje tose salose, kur gyventojai priešiškai nu- 
siteikę britams. 

Stojo tyla. Meklaudas domiai varstė akimis Perselo veidą. 

— O jūs, Perselai, skaitėt tą instrukciją?— iš lėto paklau- 
sė jis. 

— Taip, — atsakė Perselas. 

Jis žiūrėjo į Meklaudą savo skaidriomis akimis ir mintyse 
kartojo: „Atleisk man, viešpatie, tą melą.“ 

— Tuomet aš už,— pasakė Beikeris. 

— Ir aš už, — pritarė Džonsas. 

Kiti tylėjo. Perselas pažvelgė į matrosus. Hantas nežinia kur 
spoksojo savo mažytėmis blausiomis akimis.“ Jis nieko nesu- 
prato, kas buvo kalbama, ir žiūrėjo į Meklaudą, tarsi šauk- 
damasis į pagalbą. Senasis Džonsonas pritariamai linksėjo gal- 
vą, bet vogčiomis žvairavo į Meklaudą, ir Perselas spėjo, kad 
jis nedrįsta pasakyti nuomonės, kol škotas netarė savo žodžio. 
Vaitas ir Smadžas dvejojo. Juodu buvo taip priešiškai nusista- 
tę prieš Perselą, jog net jo pasiūlymui nenorėjo pritarti. Jie 
irgi laukė, kol pasisakys Meklaudas. „Jei mes turime parla- 
mentą,— ūmai dingtelėjo Perselui,— tai šitam parlamentui va- 
dovauja Meklaudas.“ 

— Še tau,— galų gale prabilo Meklaudas,— jūsų planas, Per- 
selai, gal būtų ir neblogas, jeigu čia ant smėlio nestirksotų tas 
prakeiktas ,„Blosomas“; nors gerokai jį išnarstėm, užrašas pas- 
kuigalyje dar liko, ir po dvidešimties minučių fregatos kapito- 
nas be vargo jį įskaitys pro žiūroną. Kai tas kekšės sūnus 
pamatys užrašą, patikėkit manim, sūneliai, jis bemat susimąs- 
tys. O jeigu staiga jam šaus į galvą, kad juodukai saloje ėmė 
ir išskerdė vaikinus iš ,„Blosomo“. Tuomet nenustebsiu, jeigu 
jis užsimes mus aplankyt, nors juodukai ir didžiausius luitus 
verstų ant galvų. 

—- Tada?— paklausė Smadžas. 

— Tada, — atsakė Meklaudas,— štai mano nuomonė: pirma 
reik daryt, kaip sako Perselas, bet jei vaikinai iš fregatos vis 
dėlto užgrius pas mus, gausim spaust per džiungles į kalną 
su moterimis, maistu ir ginklais. 

Jis nutilo, pauostė orą ir metė žvilgsnį į jūrą. Ar šiaurrytys 
išties smarkėja, ar tik taip atrodo? 

— Kodėl į kalną?— paklausė Smadžas. 

— Ten vanduo. 

— Kurių velnių mums lįst į džiungles? 

-- Kitaip jų neapmausi,— su panieka sušnypštė Meklaudas. 

Paskui ūmai jis iškaito, palinko prie Smadžo savo ilgu kūnu 
i įtūžęs išrėžė: 

— Vajėzau! Vadinas, tu nieko nesupratai? Kas tavo kramėje? 
Tuščia? Kas tau iš jos visas smegenis iškratė? Gal kriauklę turi 
vietoj galvos? Negi nenutuoki, kad mums nevalia kautis su 
tais kekšės sūnumis, nes galą gausim! 

-— O kam tie šautuvai? — paklausė Smadžas. 

Meklaudas atsitiesė ir toliau kalbėjo ramiu ir kandžiu balsu: 

— Mūsų brangieji tėvynainiai — atkaklūs žmonės. Kas gali 
žinot, gal sekios iš paskos. Gal badu marins. O gal net džiung- 
les plėnimis paleis, kad mus išrūkytų. 

— Na, o tuomet?— paklausė Vaitas. 

— Tuomet išeisim — galą gausim, na, bet ir jie atsiims. 

Stojo tyla. Vaitas pakėlė ranką ir skardžių, melodingu bal- 
su pasakė: 

— Aš už. 

Be Hanto, visi juo pasekė. Pakeltos rankos kyšojo galiūnui 
pasmakrėje, ir jis neramiai žvilgčiojo į jas savo mažytėmis 
paršelio akimis. 

— Kas tau, balsuot nenori?— tarė Smadžas ir bakstelėjo al- 
kūne jam į šlaunį. ja 

Hantas pakėlė ranką. 

— Perselai,— kreipėsi Meklaudas,— būkit malonus, pasaky- 
kit juodukams, tegu surenka visas maisto atsargas kaimelyje 
ir laukia įsakymo jas paslėpt džiunglėse patikimoje vietoje. 

Perselas išvertė, ir taitiečiai pakluso. Po to, kai Meisonas iš- 
dalijo jiems šautuvus, jie tyliai sėdėjo nuošalyje. 

— Norėčiau žinot, ką tie paukšteliai galvoja, — pasakė Mek- 
laudas, smiliumi trindamas sau nosį. — Kad tik neišduotų, kai 
tūnosim džiunglėse. 

— Neišduos,— atšovė Perselas. 

Jis pakėlė žiūroną prie akies, tačiau ne išsyk pamatė iregatą. 

Šį kartą jis negalėjo klysti: jūra įsisiautėjo, ir aukštos bangos 
kartais visai paslėpdavo laivo pirmagalį. 

— Mano manymu,— tarė Perselas, stengdamasis, kad nevir- 
pėtų balsas,— jie negali priplaukti, tokiam nepalankiam vėjui 
pučiant. 

Jis padavė žiūroną Meklaudui, ir tas beregint pasileido keik- 
tis, kadangi jam nesisekė išsyk jo pritinkinti savo akiai. Pas- 
kui jis sustingo. Raumenys ir gyslos išpampo ant lieso kaklo, 
sprandas pamažėle ėmė kaisti. Rūkas klėtė salą, ir matrosai, 
įsistebeiliję į jūrą, negalėjo kaip reikiant įžiūrėti burių, kad 
pagal jas nustatytų laivo kursą. 

— Nešdinasi, audros pabūgo,— sustaugė Meklaudas,— pažvel- 
kit, Perselai! Nešdinasi, audros pabūgo! 

Perselas paėmė žiūroną ir, jį reguliuodamas, aplink girdėjo 
trūkuojantį matrosų kvėpavimą. Ir iš tiesų fregata vėl pasuko 
į rytus. Dalis burių buvo nuimta, vėjas pūtė į kairįjį bortą, 
ir laivas nerangiai šokinėjo bangomis. Buvo aišku, kad, aplen- 
kus salą, fregata, vengdama supimo, pasuks į pietryčius. Jūra 
vis didžiau ir didžiau šėlo. 

Perselas nuleido žiūroną ir giliai atsikvėpė. Jam pasirodė, kad 
jo plaučiai ligi šiol buvo aklinai uždari ir tik dabar į juos įsi- 
veržė oras. 

— Fregatai dabar ne krantas rūpi,— džiugiai tarė jis.— Po 
valandos ji dings iš akių. 

Kiekvienam magėjo prikišti akį prie žiūrono ir įsitikinti, kad 
laivas iš tiesų pakeitė kursą. Pavojus dar tykojo čia pat. Matro- 
sai nuogąstavo, kad fregata dar gali grįžti, ir stengėsi jos ne- 
minėti. Todėl jie ėmė pernelyg garsiai žavėtis žiūronu. Kai 
atėjo Džonsono eilė, jis išdidžiai pareiškė tūkstantį kartų ma- 
tęs, kaip Bertas žiūrėjo pro tą daiktelį, tačiau niekad nemanęs, 
kad vieną gražią dieną pats jį pridės prie akies. Ir tai buvo 
gryna tiesa: žiūronas priklausė Bertui. O dabar jis pasidarė 
jų nuosavybė: Bertas mirė, Meisonas — tuščia vieta, jie laisvi. 

Meklaudas su šautuvu ant peties žvelgė į horizontą, atsirė- 
męs ranka į žemaūgę palmę. Kai Džonsonas grąžino žiūroną 
Perselui, Meklaudas atsitiesė ir pasakė: 

— Štai ką siūlau: imkim ir supleškinkim tą „Blosomą“, ir 
nieko nelaukdami. 

Stojo tyla, ir Beikeris pasipiktinęs tarė: 

— Ir visą medieną? 

Jo žodžiai paveikė. Matrosai pažvelgė į Meklaudą ir tuoj 
pat nukreipė akis. Jie nedrįso jam priešginiauti, tačiau sude- 
ginti „Blosomą“— ne, tam jie nepritaria. Juk čia jų „Bloso- 
mas“. Vien karkasas — neikainojamas turtas įvairiausiems dir- 
biniams. Gali tūkstantį gerų daiktų sumeistrauti iš tos medie- 
nos ir geležies. 

Meklaudas su panieka juos nužvelgė. 

— Vajėzau!-— iškošė jis gergždžiančiu balsu.— Pavojus tik 
tik praslinko, ir visi jau jį užmiršo. Še tau, matrosai!.. Be- 
smegenės sardinės! Gal mūsų Beikeris ir svajoja išsirėžt pyp- 
kutę iš „„Blosomo“ kilio, bet aš, sūneliai, neturiu jokio ūpo kišt 
savo brangiausią kakliuką į kilpą dėl Beikerio pypkės. „Blo- 
somas“ mums kaip akmuo ant kaklo, aišku ar ne? Jis it vizi- 
tinė kortelė mūsų saloje: „Čia gyvena maištininkai iš ,„Bloso- 
mo“. Sveiki atvykę, jo didenybės laivai!“ Tą vizitinę kortelę 
už mylių mylių išvysi! Tegu tik netoliese pasirodo burė, ,„Blo- 
somas“ kiekvieną laivą it cukrus musę primasins. Galvą reik 
turėt! Tie kapitonai iš proto kraustosi, sudužusį laivą pamatę. 
Užmes akį į laivo nuolaužas — nors ir baisiausiai skubėtų — 
bemat suka į šoną ir laužo galvą, iš kur tos skeveldros ir kodėl 
jos čia riogso. Patikėkit, sūneliai, net pats paskutiniausias ka- 
pitonas visame Ramiajame vandenyne veršis prie kranto pa- 
uostyt ,,„Blosomo“ karkaso. 

Perselas dirstelėjo į matrosus. Ir šį sykį Meklaudas juos 
įtikino. 

— Meklaudai,— tarė jis.— Jeigu balsuosime, manau, ir po- 
nas Meisonas turėtų dalyvauti. 

— Jis turi teisę, — pasakė Meklaudas. 

Jis gūžtelėjo pečiais ir pridūrė: 

— Einu lažybų iš vieno penio, kad jis nenorės ateit. Vaitai, 
nubėk, pašauk ka... 

Jis vos nepasakė „kapitoną“. Bet susigriebė. 

— Pašauk Meisoną. 

Vaitas pakluso. Kapitono jie nebeturėjo. Tačiau jis, Vaitas, 
buvo ir liko pasiuntinys. Jį siuntinėjo iš vieno kaimelio galo 

į kitą su įvairiausiais pavedimais. Visiems atrodė, kad tai sa- 
vaime suprantamas daiktas, o pačiam Vaitui — juo labiau! 

Po kelių minučių Vaitas grįžo. 

— Nenori eit,— tarė jis uždusęs. 

Meklaudas pakėlė antakius ir iškalbingai atkišo į priekį 
delną. 

— Jūs pasakėte, kad bus sprendžiamas „„Blosomo“ likimas?— 
paklausė Perselas. 

— Taip, — atsakė Vaitas, ir vėl Perselas pamatė jo akyse ne- 
žinia kodėl įsiplieskusią priešišką ugnelę. 

— Jūs pasakėte Meisonui, kad ,„„Blosomas“ bus sudegintas? 

— Ne,— atsakė Vaitas. 

— Prašom balsuot už mano pasiūlymą, — oriai tarė Meklaudas. 

Visi, be Perselo, pakėlė rankas. 

— Jeigu ponas Meisonas būtų žinojęs, kad bus sprendžiamas 
klausimas, ar sudeginti ,„Blosomą“, manau, jis būtų atėjęs. 

— Ir nieko nebūtų pakeitęs,— atšovė Smadžas.— Vis vien 
mūsų dauguma, netgi be jūsų ir be Meisono balsų. 

— Aš ne apie tai, — kantriai paaiškino Perselas.— Aš pats 
jums pritariu, ,„Blosomas“ turi būti sudegintas. Bet manau, kad 
mums reikėtų išklausyti pono Meisono nuomonės. Todėl pra- 
šau dar kartą nueiti jį pakviesti. 

— Prašom balsuot už šį pasiūlymą,— tarė Meklaudas. 

Meklaudas, Smadžas, Vaitas, Hantas, o po valandėlės ir Džon- 
sonas balsavo prieš. Džonsas, Beikeris ir Perselas už. Balsa- 
vimo procedūra slogiai paveikė Perselą. Buvo aišku, kad Mek- 
laudas turi „parlamentinę“ daugumą. Vaitas ir Smadžas bal- 
suoja su juo iš įsitikinimo, Hantas — iš kvailumo, Džonsonas — 
iš baimės. 

— Perselo pasiūlymas atmetamas, — pasakė Meklaudas. 

Ir po trumpos pauzės pridūrė: 

— Prašom balsuot už pasiūlymą nedelsiant sudeginti ,„Blo- 
somą". 

Visi balsavo už. Perselas nė nekrustelėjo. 

— Perselai,— kreipėsi Meklaudas. 

— Susilaikau,— atsakė Perselas. 

— O ką reiškia „susilaikau“?— paklausė Džonsonas. 

Meklaudas gūžtelėjo pečiais. 

— Reiškia, kad tu nei už, nei prieš. 

— Šit kaip!-— išpūtė akis Džonsonas.— Sakai „susilaikau“, ir, 
vadinasi, nesi nei už, nei prieš. O tu turi tam teisę?— nepatik- 
liai paklausė jis. 

— Na, žinoma. 

Džonsonas susižavėjęs palingavo galvą. 

— Mat kaip, niekad man nebūtų atėję į galvą, — kalbėjo jis.— 
„Susilaikau“,— pakartojo jis su kažkokia pagarba, tarytum nu- 
stebęs, kad pats paprasčiausias žodis turi tokią galią. 

— Gana, gana, šį tą permanei ir eik po velnių,— rėžė 
Smadžas. 

Meklaudas atsikosėjo ir iškilmingai tarė: 

— Balsavom už pasiūlymą sudegint „„Blosomą“. Septyni už, 
vienas susilaikė, vieno nėra. Pasiūlymas priimtas. 

— Greičiau,— nekantravo Smadžas. 

Dabar, išsprendę klausimą, visi veržėsi deginti ,„„Blosomo', 
sakytum į pramogą. Na ir pleškės ta velnio gelda! Akmenys, 
ir tie susilydys! Matrosai puolė prie uolos. Perselas išgirdo, kaip 
jie skubiai šokuoja nuo akmens ant akmens, paskui tapena 
skriaudžiu takeliu į pajūrį. 

Jis nusisuko ir, nukakęs iki kaimelio, žingsniavo Rytų pros- 
pektu. Tyčiomis aplenkė ,„Blosomo“ skverą, nenorėdamas atsa- 
kinėti į moterų klausimus. 

Gal po valandos, kai Perselas, nuogas iki juosmens, ramiai 
sau kieme skaldė malkas, jis išgirdo šaukiant save vardu. Pa- 
kėlė galvą. Prie tvoros stovėjo Beikeris, nubalęs kaip drobė. 

— Eikit greičiau, — riktelėjo Beikeris.— Susimildamas! Bė- 
gam! Tik jūs gal kaip norint sukliudysit! .. 

Beikerio balsas buvo toks neramus, kad Perselas išpuolė ir 
nubėgo šalia jo per mišką uolos link. 

— Kas atsitiko?— sušuko jis bėgdamas. 

— Baisu ir sakyt, kas Meisonui darosi. Matyt, jam pasakė 
juodukai!.. Senis visai kuoktelėjo! Staugė! Ko neverkė! Buvo 
belendąs į ugnį! Galų gale nusitaikė į Meklaudą!.. 


— Nušovė? 
— Ne, pavyko jį nuginkluot, jam surišo rankas, užtempė 
ant uolos, nuvijo juodukus... Bėgam greičiau! Leitenante! 


Bėgam! 

— Kas gi atsitiko?— šūktelėjo Perselas, jausdamas, kad širdį 
sugniaužė baimė. 

Beikeris suklupo, bet susilaikė neparvirtęs, ir pasisuko į Per- 
selą. 

— Jie nori jį pakart! 


ŠEŠTAS SKYRIUS 


Perselas vienu žvilgsniu apglėbė priešais atsiskleidusį regi- 
nį: nuo storos pandanuso šakos nukarusi kilpa, po šaka — Mei- 
sonas surištomis rankomis ir kojomis, pusračiu išsirikiavę 
matrosai, 0 už to būrelio — traškėdama plaikstosi liepsna, ir 
dūmų kamuoliai kyla į dangų. 

Dar iš tolo Perselas pastebėjo, kad virvė neužmegzta, o tik 
permesta per šaką. Meklaudas stovėjo Meisonui iš dešinės ir 
rankoje laikė laisvą virvės galą. Suimtajam iš kairės it uola 
stūksojo galiūnas Hantas, ir kilpa kadaravo jam palei veidą. 

Pamatęs, kad Meisonas gyvas, Perselas liovėsi bėgęs. Jis vos 
gaudė kvapą ir, spausdamas ranką prie širdies, prisiartino prie 
būrelio. Jis žvelgė į Meisoną siaubo išplėstomis akimis, bet 
Meisonas į nieką nežiūrėjo. Stovėjo beveik išsitempęs, sustin- 
gusiu veidu, akis įsmeigęs kažkur į tolį. Mažyčiai įvairiaspalviai 
paukščiukai įsidrąsinę skraidė aplink jį lyg apie: statulą. Kai 
Perselas atėjo, vienas nutūpė suimtajam ant peties ir ėmė va- 
liūkiškai sukinėtis į visas puses. Meisonas net galvos nepa- 
kreipė, net nekrustelėjo. 

— Meklaudai!— sušuko uždusęs Perselas. 

— Nesibaiminkit, Perselai, — tarė Meklaudas.— Nebūčiau bal- 
savęs be jūsų ir Beikerio. Viskas bus padaryta pagal taisykles. 
Kiekvienas gaus žodį. Ir Meisonas turės laiko apsigint, jeigu 
norės. 

— Negi jūs rimtai. ..— sušuko Perselas. 

— O kaipgi, visiškai rimtai — atsakė Meklaudas.— Jei Mei- 
sonui nebūtų sukliudę iššaut, jūrų blusos dabar jau smagu- 
riautų Mano smegenine. 

— Bet jis vis dėlto neiššovė! 

— Še tau!— nustebo Meklaudas.— Tiesiog nespėjo. Pasirodo, 
Vaitas buvo apsukresnis. 

— Ne, ne,— ūmai įsiterpė Džonsas.— Puikiausiai būtų spė- 
jęs. Daugiau nei dvi sekundės praėjo, kol prie jo prišoko 
Vaitas. 

— Ir tas dvi sekundes jis taikėsi į mane,— tarė Meklaudas. 

Jaunas, atviras Džonso veidas net susiraukė — taip jis sten- 
gėsi prisiminti, kaip viskas dėjosi. 

— Ne,— pasakė jis,— ne taip. Štai kaip buvo: jis lyg ir gal- 
vojo, ar jam šaut, ar ne. 

Džonsas pažvelgė į kapitoną, tartum ragindamas patvirtinti 
jo Žodžius. Bet Meisonas net galvos nepasuko. Paniekinamai 
sučiaupęs lūpas, įsmeigęs žvilgsnį į tolį, jis, rodės, net negir- 
dėjo ginčų, lyg būtų kalbama ne apie jo gyvybę. Buvo aišku 
kaip diena, kad jis nusprendė tylėti ir ignoruoti savo teisėjus. 
„Meisonas baisiai drąsus, — suirzęs pagalvojo Perselas.— Baisiai 
drąsus. ir baisiai kvailas.“ 

— Jūs gi matote, — spyrėsi Perselas,— jeigu Vaitas net ir ne- 
būtų ant jo šokęs... 

— Tik Džonsas taip kalba, — tulžingai nutraukė jį Smadžas.— 
O aš sakau priešingai. Sakau, kad jis buvo bešaunąs. 

Perselas valandžiukę tylėjo. ,„Smadžas trokšta Meisono mir- 
ties“, — toptelėjo jam. Jis taip pasibiaurėjo Smadžu ir taip 
nebenorėjo jo matyti, jog nebeįstengė net pakelti į jį akių. 

— Perselai,— tarė Meklaudas,— jūs turit mane suprast. 

Ir Perselas pagalvojo: „Taip ir maniau — jis nukreips kalbą, 
kur jam reikės.“ 

— Paklausykite,— nutraukė jį Perselas,— nepradėkime savo 
gyvenimo saloje žmogžudyste. O juk tai žmogžudystė! .. 

Jis norėjo, kad tie Žodžiai nuskambėtų energingai, įtikina- 
mai, bet su neviltim išgirdo vangų, blankų, duslų savo balsą. 
Jis taip jaudinosi, jog niekaip neįstengė sujaudinti kitų. 

—- Tai žmogžudystė!-— pakartojo jis.— Meisonas, aišku, kal- 
tas, kad į jus taikėsi, bet jis negalėjo susivaldyti. O jūs, jeigu 
jį pakarsite. .. 

Jis nutilo. Apžvelgė matrosus. Jo žodžiai nė kiek jų nepa- 
veikė. Vadinasi, viskas. Vaitas, Smadžas, Meklaudas balsuos 
už. Hantas blausiomis akutėmis stebeilijosi į kilpą, jo platus, 

bukas snukis buvo abejingas, bet, savaime suprantama, jis bal- 
suos su Meklaudu. Džonsonas, nukneibęs drūtą nosį, trynė del- 
nu raudonus it ugnis puškus, išbėrusius nusususią barzdą. Jis 
nė karto nepažvelgė į Perselą. 

— Tai žmogžudystė!— sušuko Perselas. 

Tačiau viskas veltui. Sakytum jis kreipėsi į uolą. Meklaudas 
žiūrėjo į jį. Iš visų mMatrosų tik jis vienas įdėmiai“klausėsi Per- 
selo. Ir laukė. Neskubėjo tarti savo žodžio, lyg norėdamas pa- 
brėžti, kad priešinga šalis gali išdėstyti visus savo argumentus. 
Jo pilkos įdubusios akys spindėjo plikame be antakių veide, 
plonos lūpos buvo kietai sučiauptos, o aštri ir lenkta nosis nu- 
karusi virš atsikišusio smakro. Veido oda užtempta tiesiai ant 
kaulų — riebalų nė sluoksnelio, skruostų vietoj — dvi siaubin- 
gos duobės, kur slankiojo žandikaulių raumenys. 

— Perselai,— galų gale oriai prabilo jis,— jūs sakot, kad ne- 
reikia pradėt gyvenimo saloje žmogžudyste. Ir, mano galva, 
gerai sakot! Gerai, nes, pradėję gyvenimą saloje, privalom pa- 
imt į nagą tuos kekšės sūnus, kurie kas ne kas — tuoj už šau- 
tuvo. Kas gi bus, ką? Kits kitam gerkles persikąs! Aišku kaip 
diena! Nenusaugos kaimynas žodžio — pykšt! pykšt! Kris tau 
į akį jo sklypas — pykšt! pykšt! Užsimesit paveržt jo indėnu- 
kę — pykšt! pykšt! Kas gi tada bus? Kas pirmas iššaus, tas 
ponas! Anarchija, ir tiek! Skerdynės! Perselai,— toliau kalbėjo 
jis, — klausykit, ką pasakysiu: Meisonas norėjo mane nušaut, 
bet aš ant jo nepykstu. Dėl savo geldos senis visai pakvaišo, 
širdis jam krauju užvirė. Bet reik laikytis taisyklių, reik pa- 
vyzdžio!— sukliegė jis.— Ypač pradžiai, Perselai. Štai kur jūs 
klystat! Jeigu vaikinas grasina draugeliui arba netgi į jį nusi- 
taiko, mano galva, tokiam virvės tereik! Tuoj pat! Nieko ne- 
laukiant! Antraip saloje nebus tvarkos. Visi galas nuo galo 
pražūsim! š 

Perselas apstulbęs pažvelgė į Meklaudą. Nebuvo nė abejo- 
nės: jis kalbėjo nuoširdžiai. Tas maištininkas buvo įkūnyta pa- 
garba įstatymui. Tas žudikas norėjo apsaugoti savo bendrų gy- 
vybę. Ir mąstė kaip įstatymininkas. .. 

Umai Beikeris tarė: 

— O Korio nepakorė, nors jis šovė į Meorą. 

— Teisingai,— tučtuojau pridūrė Perselas.— Mes turime pre- 
cedentą. Negalima spręsti pagal du matus ir du saikus. 

Meklaudas buvo pernelyg įstatymininkas ir valandėlę svyra- 
vo, išgirdęs žodį „precedentas“. Tačiau tuoj pat susizgribo. 

— Ten buvo juodukai,— su panieka prakošė jis.— Te juodu- 
kai tvarkosi, kaip išmano. Tai ne mūsų reikalas. 

Po to stojo tyla, ir Meklaudas paklausė: 

— Meisonaėi, ką jūs galit pasakyt savo naudai? 

Meisonas neatsakė. Meklaudas pakartojo klausimą ir kantriai 
laukė atsakymo. Perselas nusuko akis. Prakaitas žliaugė jam 
nugara tarp menčių. Nuo likimo nepabėgsi. Ir sulaikyti įvykių 
eigos taip pat neįmanoma, kaip suturėti nuo kalno riedantį 
akmenį. Dabar Meklaudas tars: „Siūlau pakart Meisoną už pa- 
sikėsinimą į gyvybę.“ Džonsas, Beikeris ir Perselas balsuos 
prieš. Kiti — už. Perselas atsirėmė ranka pandanuso liemens. 
Buvo silpnas ir pasimetęs. Jo akys klaidžiojo nuo palmių prie 
žmonių, apstojusių jį ratu, ir jam rodėsi, kad mato juos pirmą 
kartą. Saulės spinduliai, prasiskverbę pro medžių lają, gulė ant 
žemės linksmomis dėmėmis, o įvairiaspalviai paukščiukai skraidė 
aplink matrosus ir Meisoną. Vienas atsitūpė ant kilpos, šalia jo 
nutūpė dar viena porelė, ir kilpa pamažėl susiūbavo matro- 
sams virš galvų. 

— Siūlau. ..— pradėjo Meklaudas. 

Tuo metu Hantas suurzgė. Tai buvo taip netikėta, jog Mek- 
laudas užsikirto, ir visų žvilgsniai nukrypo į galiūną. 

— Tai įvyko „Kregždutėje“,— ūmai tarė Hantas, neatplėšda- 
mas mažyčių blausių akių nuo kilpos.— Kaip šiandien menu. 
Prieš trejus metus. O gal prieš ketverius. 

Stojo tyla, ir kadangi Hantas daugiau nepasakė nė žodžio, 
Smadžas pasuko į jį savo žiurkės veidą. 

-— Ką tu ten prisiminei? 

—- Vaikiną, vardu Dekeris,— tarė Hantas. 

Jis vėl nutilo, tarsi savo iškalbingumo nustebintas, pažvelgė 
į Smadžą, suraukė rudais šeriais apžėlusį snukį ir paklausė: 

— Kuriems galams tą šlykštynę ten užmetėt? 

— Kokią šlykštynę? 

Hantas pakėlė ranką ir palietė kilpą. Įvairiaspalviai paukš- 
čiukai purptelėjo ir nuskrido. 

— Meisonui,— atsakė Smadžas.— Jis norėjo nudėt Meklaudą. 
Netrukus jį nuteisim. 

— Nuteisim?— it aidas pakartojo Hantas. 

Jo blausias akis aptraukė migla, ir jis subumbėjo: 

— Vaikinas, vardu Dekeris, smogė karininkui. Jam užmetė 
va šitą šlykštynę ant kaklo ir timptelėjo. 

Visi laukė, ką jis pasakys toliau, bet Hantas vėl nutilo, 
įsmeigęs į tolį savo blausias akis. Rodės, jis buvo kažkur kitur. 

Po valandėlės Meklaudas tarė: 

— Siūlau pakart Meisoną už pasikėsinimą į gyvybę. 

Senis Džonsonas pakėlė galvą ir garsiai, ryžtingai išdrožė: 

— Susilaikau. 

Šį žodelį jis paruošė iš anksto ir nekantriai laukė, kol Mek- 
laudas baigs kalbas. O ištaręs triumfuodamas apsižvalgė, pas- 
kui prisimerkė ir be galo patenkintas įsismaksojo į gunklą ant 
nosies galiuko. ,„Dar ne viskas prarasta“, — pagalvojo Perselas, 
ir nelauktai jam atgimė viltis. 

— Kas tau, kuoktelėjai!-— grasiai sušnypštė Smadžas. 

Džonsonas išdidžiai atsitiesė, matyt, jame pakirdo bailių drąsa. 

— Turiu teisę, — atšovė jis.— Pats Meklaudas sakė. 

— Jeigu jau ėmėme kalbėti apie teises,— tarė Perselas, 
įsmeigęs į Smadžą ledinį žvilgsnį — jūs neturite teisės bauginti 
balsuojančių ir kreipti balsavimą savo naudai. 

— Uždaryk dantis, Smadžai,— tarė Meklaudas. 

Jis atsigręžė ir per Meisono galvą pažvelgė į Hantą. Hantas 
į jį piktai žiūrėjo ir kažką dusliai urzgė. 

Hanto snukis buvo beformis, atrodė, kad jį lyg priekalą būtų 
knežinęs galingas kūjis. Jaunystėje jis buvo boksininkas, ir il- 
gus metus tą apgailėtiną kvailą kramę ringe daužė kumščiais 
jo priešininkai. Gal dėl to jis ir apkvaišo, irzo dėl menkiausio 


nieko, ir mažytės blausios jo akys žvelgė it užguito Žvėries. - 


— Kurių velnių į mane įsispoksojai?— paklausė Meklaudas. 
Hantas kažką suniurzgė, ir Meklaudas gūžtelėjo pečiais. 
— Varom toliau,— tarė jis.— Smadžas? 

— Už,— išdrožė Smadžas. 

— Vaitas? 

— Už. 

— Ir aš už,— pasakė Meklaudas.— Džonsas“ 


124 


= 


— Prieš. 

— Beikeris? 

— Prieš. 

— Perselas? 

— Prieš. 

— Hantas? 

Hantas suurzgė, įsmeigė į Meklaudą žiaurias akis ir iš lėto 
aiškiai tarė: 

-— Nuimk tą šlykštynę. 

Stojo tyla. 

— Čiagi Meisonui,— paaiškino Smadžas.— Jis ko nenušovė 
Meklaudo. 

— Nuimk tą šlykštynę!— pakartojo Hantas, it lokys linguo- 
damas į šonus galvą.— Nenoriu jos matyt. 

Meklaudas ir Smadžas susižvalgė. Perselas atsitiesė, jo šir- 
dis sutvaksėjo, ir jis kandžiai pasakė: 

-- Kol kas nors vėl pabandys palenkti balsavimą, norė- 
čiau atkreipti dėmesį, kad Hantas, matyt, nelinkęs pritarti nuo- 
sprendžiui. 

Jokio atsako. Matrosai įdėmiai žiūrėjo į Hantą, laukdami, 
ką jis pasakys. Tačiau Hantas įtūžęs kažką Nniurzgė panosėje. 
Po valandėlės jis vėl dirstelėjo į kilpą, iškreipė lūpas, saky- 
tum tuoj tuoj pravirks, po to jo žvilgsnis pamažėle nusliuogė 
virve aukštyn iki šakos, paskui žemyn ir įsmigo į virvės ga- 
lą, kurį laikė Meklaudas. 

— Hantai,— pasakė Meklaudas, ramiai žiūrėdamas jam į 
akis, — reikia balsuot. Tu už ar prieš? 

Hantas suurzgė, žaibiškai ištiesė ranką, stvėrė Meklaudo 
kumštį ir taip lengvai atgniaužė, tarsi vaiko, suspaudusio žais- 
liuką. Laisvas virvės galas išsprūdo Meklaudui iš pirštų ir 
pakibo ore. Hantas čiupo kilpą ir patraukė į save. Virvė ėmė 
slysti žemyn, iš pradžių pamažu, paskui vis greičiau ir grei- 
čiau, nukrito ant žemės ir susirangė po medžiu. Hantas ją pa- 
spyrė, pergalingai urgzdamas it šuo, užsmaugęs žaltį. 

Niekas nė necyptelėjo. Perselas žiūrėjo į virvę prie savo 
kojų — akivaizdų žmogiškojo sumanumo įrodymą. Virvė buvo 
kanapinė, tvirta, išdervuota, saulės išbalinta, kai kur išplūšijus 

nuo ilgo vartojimo. Nekenksminga, bereikšmė, gulėjo susivin- 
giavus, net kilpos nebuvo matyti. 

— Siūlau laikyti, — tarė Perselas, ir jo balsas nejučiomis su- 
virpėjo, — kad Hantas balsavo prieš. 

Baltas kaip drobė, kietai sučiaupęs lūpas, Meklaudas trynėsi 
suspaustą ranką. Jeigu Hantas balsuoja su Perselu, o Džonsonas 
susilaiko, vadinasi, keturi balsai prieš, trys už— jis pralošė. 

Pajutęs, kad į jį Žiūri matrosai, Meklaudas atsitiesė ir ne- 
lauktai nusišypsojo. Jo lūpos atsileido, bet skruostai, užuot su- 
apvalėję, dar giliau įkrito, ir veidas labiau negu bet kada pa- 
sidarė panašus į kaukolę. " 

Jis ramiai ir pašaipiai nužvelgė savo draugus. 

— Sūneliai,— galų gale skanduodamas tarė jis iš lėto,— aš 
nesutinku, kad Hantas balsavo. Ne, sūneliai, aš nesutinku, kad 
jis balsavo, jeigu jis nebalsavo kaip dera krikščioniui, kuriam 
viešpats davė liežuvį, idant jis kalbėtų... 

Tokia šventeiviška kalba visus nustebino, ir Meklaudas ga- 
lejo atsipūsti. Niekam nė į galvą neatėjo jam priešginiauti ar 
pertarti. 

—- Vis dėlto, — kalbėjo Meklaudas,— būkim teisingi. Be Han- 
to ir Džonsono, kuris susilaikė, turim tris balsus už ir tris — 
prieš. Vadinasi, daugumos nėra — nei už, nei prieš. Dabar jus 
paklausiu: ką gi mums daryt? 

Klausimas buvo grynai retorinis, nes Meklaudas, niekam 
neleidęs atsakyti, toliau kalbėjo: 

— O štai ką, sūneliai! Aš atsiimu savo pasiūlymą. 

Ir jis apžvelgė matrosus, sakytum kviesdamas juos pasigėrėti 
jo kilniadvasiškumu. „Juk jis apsigimęs politikas!-— pagalvojo 
Perselas.— Pralošė, o stengiasi viską taip pakreipti, lyg būtų 
laimėjęs.“ 

-- Tiek to, pašaudėm pro šikšnelę, ir užteks,— toliau kal- 
bėjo Meklaudas.— Meisonas laisvas. Bet kas čia darosi? — kal-“ 
Dėjo jis su patosu.— Ne šiandien, tai rytoj Meisonas griebsis 
seno ir ištaškys man smegenis. Aišku, yra vaikinų, — pridūrė 
jis, nušliuožęs akimis Hantą,— kurie tokie svoringi, jog ir be 
smegenų puikiausiai išsiverčia. O man smegenys reikalingi, kad 
kaulai paklustų, mat, ko gero, išlėksiu į orą, šiaurryčiui papū- 
tus, it aitvaras... Reikalauju kito balsavimo, sūneliai, ir ne- 

delsiant. Jei koks kekšės sūnus išdrįs grasint draugui šautuvu 
arba ištrauks peilį, reikalauju, kad jis būtų nuteistas ir pakar- 
tas per dvidešimt keturias valandas. 

Stojo tyla, ir Beikeris nepatikliai paklausė: 

— Su ta sąlyga, kad šis nutarimas Meisonui nebus pri- 
taikytas? 

— Su ta sąlyga. 

— Aš protestuoju,— tarė Perselas.— Niekas neturi teisės žu- 
dyti savo. artimo. 

— Amen, — pridūrė Smadžas. 

Smadžas taip begėdiškai neapkentė Perselo, jog matrosams 
pasidarė nesmagu. Tik Perselas buvo *ramus lyg niekur 
nieko. 

—- Prašom balsuot už mano pasiūlymą,— tarė Meklaudas. 

Džonsonas susilaikė. Hantas neatsakė. Perselas balsavo prieš. 
Kiti — už. 

— Pasiūlymas priimtas,— patenkintas tarė Meklaudas.— Vai- 
tai, atrišk Meisoną. 

Vaitas pakluso, ir visų akys nukrypo į Meisoną. Išlaisvintas 
nuo virvių, jis pajudino nutirpusias rankas, pasitaisė kakla- 
raištį, nuslydusį į šoną per grumtynes, ir, netaręs nė žodžio, 
net nedirstelėjęs į susirinkusius, staigiai pasisuko ir nuėjo. 

Matrosai jį nulydėjo žvilgsniu. 

— Vis dėlto seniui širdis nesudrebėjo!-— sumurmėjo Džgn- 
sonas.— Šauniai laikėsi po kilpa! 

— Na jau,— paniekinamai prunkštelėjo Meklaudas.— Kur tau 
nesudrebėjo! Išdresiruotas, ir tiek. Tuos kekšės sūnus mankš- 
tina prakeiktose karininkų mokyklose, kaip stovėt lyg baslį 
prarijus. Sūneli, jiems kala ir kala į galvą: „Stovėk lyg baslį 
prarijęs! Jei tavo mamytė girtuoklė, vis tiek stovėk lyg baslį 
prarijęs!" Tai va, jie norom nenorom stovi lyg baslį prariję, 
net po kilpa... 

— Vis viena, — tarė Džonsonas. 

Susilaikęs nuo balsavimo, senis ne juokais pradrįso. Meklau- 
das nesiteikė jam atsakyti. Nusisukęs jis žiūrėjo į liepsnos 
liežuvius, besiplaikstančius ant kranto. 

— Eisiu į ugnelę pažiopsot,— pasakė jis su įkarščiu.— Ne 
kasdien tokią ugnelę pamatysi! Ir ne kasdien paprastas matro- 

sas gauna progą savo rankom padegt tokį laivą, kaip „Blo- 
somas". 

Visi nusikvatojo, ir pats Meklaudas juokėsi iš savo pokšto. 
Jo siauras veidas Ūūmai pasidarė vaikiškai džiugus. Matrosai 
prunkštė, kalbėjo visi iš karto, tvodami kits kitam per petį. 
Perselas matė, kaip jie juokdamiesi ir stumdydamiesi ritasi 
žemyn skriaudžiu takeliu nuo uolos. Viskas jau buvo užmiršta. 
Perselui jie atrodė lyg mokiniai, kuriems nesikenčia po nuo- 
bodžios pamokos ištrūkti į laisvę. „Jie ne tokie jau blogi“,— 
pagalvojo Perselas. 

Jis žengė kelis žingsnius. Grįžti į kaimelį nebuvo ūpo. Jau- 
tėsi pavargęs. Prisėdto po pandanusu, kur vos nepakorė Meiso- 
LO, ir apglėbė rankomis kelius. Negailestinga įvykių painiava 
jį pribloškė. Vien dėl to, kad aštuntą valandą ryto horizonte 
pasirodė fregata, kelioms valandoms praslinkus, po pandanusu 
stovėjo Meisonas surištomis rankomis ir kojomis, o jam virš 
galvos kadaravo kilpa. Ir vien dėl to, kad Hantas prieš tris 
metus matė, kaip buvo pakartas jo draugas, ir jam tas reginys 
nepatiko, Meisonas išvengė mirties. Išsaugojęs gyvybę, jis tu- 
rėjo dėkoti niekingam atsitiktinumui: prisiminimui, snaudusiam 
kažkur skurdžių Hanto smegenų rievėse. 

Užpakalyje pasigirdo lengvas šlamesys. Nespėjo Perselas at- 
sigręžti, kai dvi vėsios plaštakos jam uždengė akis ir krūtys 
palietė nugarą. 

— Ivoa,— tarė jis ir sugriebė rankas. Tačiau jų nepažino. Jos 
buvo mažesnės už Ivoa rankas. Atplėšė jas nuo akių. Nuskar- 
dėjo skambus juokas. Juokėsi Itija. Atsiklaupusi už nugaros ir 
prigludusi jam prie peties, ji linksmai ir viliūgiškai žvelgė 
į Perselą. Jis jai nusišypsojo, bet paleido rankas ir atsitraukė. 

— Ai! Ai!-— šūktelėjo Itija ir, neva išsigandusi, stvėrė jam 
už pečių.— Adamo, vos manęs neapvertei! 

— Sėsk, ko stovi, — tarė Perselas. 

Itija papūtė lūpas, nuleido akis, po to pakėlė, gūžtelėjo pe- 
čiais, pakraipė klubus, suraukė riestą nosytę ir tik tuomet at- 
sisėdo. Perselas šypsodamas stebėjo jos mimiką. Neaukšta, 
plonytė, apvalutė Itija kerėjo tuo savo vaikišku žavumu, kurio 
stigo didingoms, gražaus stoto taitietėms. 

Perselas jai nusišypsojo. 

— Iš kur tu, Itija? 

Jis žvelgė į ją. Itija oriai atsitiesė ir vėl pradėjo vaipytis. 
Is kur ji atėjusi — tai paslaptis. Ar galima ją atverti Perselui, 
ji dar nežinanti... Linksmos kibirkštėlės tiesiog tryško iš juodų 
jos akių. Koks apskritutis besijuokiantis jos veidukas! Visi vei- 
do bruoželiai šaute šovė aukštyn: antakiai, akys, nosies ga- 
liukas, lūpų kertelės. .. 

-— Iš kaimelio, — pagaliau tarė ji. 

— Iš kaimelio? Kam tu pasakoji niekus? Sėdėjau veidu į ta- 
kelį. Būčiau matęs tave ateinant. 

— Tikrai, tikrai, — tvirtino Itija, patempusi lūpą, sakytum 
tuoj tuoj pravirks.— Kam tu mane grawdini, Adamo? Sakai, 
kad aš melagė! 

Ir ji pasileido skambiai kvatotis, tarsi išspausti ašarėlę jai 
būtų buvęs pats juokingiausias dalykas. 

— Ėjau takeliu,— kalbėjo ji,— bet, po medžiu išvydusi pe- 
ritanius, ėmiau ir pasukau į šoną. Žinojau, kad peritaniai ne- 
mėgsta, kai prie jų artinies. Nusliuogiau pro medžius į džiung- 
les. O iš ten, — ji grakščiai skėstelėjo rankomis ir kiek pasisu- 
ko, kad labiau išryškėtų krūtinė, — daviau lankstą ir atėjau 
čionai. Aš viską mačiau!-— valiūkiškai pridūrė ji, bet ta jos 
linksmybė neturėjo nieko bendra su tuo, ką jai pasiklojo iš- 
vysti. 

— O ką tu matei? 

— Viską. 

— Tai va, dabar, kai viską pamatei, grįžk į kaimelį. Turėsi 
ką papasakoti. 

ltija papūtė lūpas, parietė kojas, atsišliejo petimi Perselo pe- 
ties ir, pasukusi galvutę, dirstelėjo į jį akies kampeliu. 

— Kas tau? 

Ji šypsojo. Neįmanoma buvo žiūrėti į apvalų jos veiduką, 
linksmai žibančias akis ir nesišypsoti. Perselui širdis salo į ją 
žiūrint. Itija auste išausta iš naivumo ir gudrybės, tačiau netgi 
jos gudrybė naivi. - 

Valandėlę jie tylėjo, paskui Itija romiu, lipšniu balsu man- 
dagiai paprašė: 

— Pabučiuok mane, susimildamas, Adamo! 

Beveik visos vaine pamėgo peritaniškai bučiuotis — į lūpas. 

Tačiau tiems bučiniams jos neteikė meilės galios. Būdavo, bu- 
čiuojasi viena su kita šiaip sau, dėl juoko, tiesiog joms atrodė 
smagu bučiuotis. 

Perselas pasilenkė ir jau norėjo ją pabučiuoti, bet pro blaks- 
tienas išvydo jos akis. Jis atsistojo. 

— Grįžk į kaimelį, Itija. 

Itija irgi atsistojo, nukabinusi galvą it eibių prikrėtęs vai- 
kas, bet, kai Perselas žengtelėjo jos paguosti, ji nelauktai pri- 
puolė, apglėbė ir lyg padūkusi prigludo prie jo krūtinės. Pri- 
sitrėškė krūtimis, ir, kadangi jos galva lietė jam smakrą, jis 
nejučiomis gėrė aštrų plaukų kvapą, sumišusį su ibisko žie- 
dų aromatu. 2 

Perselas stvėrė ją už pečių ir stūmė šalin, bet ji pasirodė 
stipresnė, negu jis manė, lipte lipo prie jo visu kūnu, tarsi 
trokšdama į jį įlįsti. 

— Paleisk mane, Itija. 

— Ne,— atkirto ji, prispaudusi lūpas jam prie kaklo.— Ne, 
ne, nepaleisiu! Tvirtai laikau! 

Jis nusijuokė. 

— Argi čia geros manieros, Itija? 

— Teisingai, — kimiai sumurmėjo ji. — Mano manieros neti- 
kusios. Visi taip sako. 

Perselas vėl nusijuokė, paskui atmetė atgal rankas, suėmė 
jai už riešų ir patraukė. Jam vargais negalais pavyko atgniaužti 
jos pirštus. Jis atstūmė ją ir stovėjo, laikydamas atstu ir nepa- 
leisdamas jos rankų. Žinojo, kad vos tik ją paleis, ji vėl mė- 
gins jį apglėbti. 

— Ir tau ne gėda, Itija?— paklausė jis. 

— Gėda!-— atsakė ji. 

Ji kilstelėjo kairį petį, įsikniaubė į jį veidu ir įžūliai it vo- 
verė paskersavo į Perselą juodos akies kampeliu. 

„Su ja reikia griežčiau, — pagalvojo Perselas.— Bet ji tokia 
valiūkė, kaip mat išmuša iš vėžių. Nemeluok,— tuojau pasakė 
Jis sau.— Ne tik tai, kad ji valiūkė.“ Jis pažvelgė į du ibisko 
žiedus jos plaukuose ir suraukė antakius. 

— Klausyk, Itija,— tarė jis.— Ir įsidėmėk, susimildama, ma- 
uo žodžius. Aš — Ivoa tane. 

-— Na ir kas?— atšovė Itija.— Aš nepavydi. 

Perselas nusijuokė. 

— Ko tu juokiesi?— gudriai prisimerkusi, nustebo Itija. 

— Žinai, tu nušneki. Pavyduliauti turi Ivoa. 

— Tu taip manai?— paklausė Itija.— Kai moteris myli, ji pa- 
vyduliauja vyrui, netgi jei tas vyras ne jos fane... Kad ir aš, 
aš nė kiek tavęs nepavyduliauju Ivoa, bet man šleikštu, kai 
Omaata bučiuoja tave ir glaudžia tavo galvą prie savo didžiulių 
krūtų. 

— Na jau gana,— tarė Perselas.— Baisiai supyksiu, jeigu ma- 
nęs neklausysi. Grįžk tučtuojau į kaimelį. 

Tačiau jos rankų nepaleido. Tegul iš pradžių duoda žodį, 
kad paliks jį ramybėje. 

— Gerai, eisiu, tik paaiškink man vieną dalyką,— paprašė 
Itija. 

-— Ką tau paaiškinti? 

-- Kodėl tu nenori būti mano tane? 

Perselas supyko. 

— Aš tik vienos moters tane. 

— O kodėl ne dviejų?— paklausė Itija, įrėmusi smakrą sau 
į petį ir naiviai skersuodama į Perselą. 

— Dėl to, kad taip negerai. 

-—- Dėl to, kad negerai?— apstulbo Itija.— O dėl ko negerai? 
Bene tau nebūtų malonu? 

Perselas nusuko akis. „Būtų, — ūmai pagalvojo jis.— Žinoma, 
būtų. Visa bėda, kad būtų.“ 

— Mano tėvynėje,— galų gale pasakė jis — turėti dvi žmo- 
nas — tabu. 

— Šneki nei šį, nei tą!-— atšovė Itija.— Visi peritaniai iš di- 
džiosios pirogos Taityje turėjo po dvi žmonas. Kartais po tris. 
Kartais po keturias. 

— Jie nesilaiko tabu,— kantriai aiškino Perselas. 

— O tu laikaisi? 

Perselas linktelėjo galvą. 

— O dėl ko? Dėl ko tik tu vienas? 

Jis vos šyptelėjo. 

— Dėl to, kad aš... 

Jis buvo besakąs: „Dėl to, kad aš sąžiningas“, bet nemokėjo 
išversti į taitiečių kalbą. Taitiečiai neturi žodžio „sąžiningas“. 

— Dėl to, kad gerbiu tabu,— po valandėlės tarė jis. 

Stojo tyla, ir nelauktai Itija triumfuodama pasakė: 

— Tas daiktas tabu didžiojoje saloje. O čia ne tabu. 

Kaip jis nenumatė tokio atkirčio? Juk taitiečiams tabu galio- 
ja vienoje vietoje. 

Jis garsiai tarė: 

— Pas peritanius kitaip. 

lr pridūrė: 

— Kur jis važiuoja, ten ir tabu iš paskos seka... 

Jis nutilo, nustebęs, kad sugebėjo taip tiksliai apibūdinti sa- 
ve ir savo tėvynainius. 

Po valandėlės pridūrė: 

— Tai va, dabar viską paaiškinau. O tu davei žodį. Grįžk 
į kaimelį. 

— Tu nepyksti?— paklausė Itija. 

— Ne. 

— Išties nepyksti? 

— Ne. 

— Tuomet pabučiuok mane. 

Be galo nebus galo. Negi jis stypsos čia iki vakaro ir laikys 
ię Už rankų. Jis pasilenkė. Itijos lūpos buvo šiltos, švelnios, 
tr bučinys truko šiek tiek ilgiau, negu jis norėjo. 

— Ką gi, tu davei žocį,— pasakė jis atsitiesęs.— Eik. 

Itija žiūrėjo į jį išplėtusi akis. Ji jau užmiršo vaipytis. 

— Gerai, Adamo, — tarė švelniai, tarsi pagerbdama jį savo 
paklusnumu.— Einu. Gerai, Adamo. Gerai. 

Jis paleido jos rankas ir žiūrėjo, kaip ji tolsta takeliu, tokia 
smulkutė tarp šimtamečių kamienų. Jis šyptelėjo ir patraukė 
pečiais: ji dar vaikas. Ir beregint persitarė: ,,„Nemėgink savęs 
apgaudinėti. Ji jau ne vaikas.“ 

Ypačiai jį nustebino tai, kad sąžinė apsnūdo ir nekankino 
priekaištais. Jis krestelėjo galvą ir pasuko į kaimelį. Tačiau 
nužengęs kelis metrus, sulėtino žingsnį. Jį pribloškė viena min- 
tis: nuodėmės sąvoka, regis, netenka savo prasmės šiame kli- 
mate. Ši mintis jam pasirodė nauja, ir jis su malonumu įniko 
ją nagrinėti. Umai jis atmetė galvą. Juk tai taitiečių idėja! 
Bene ji nesako, kad anglų tabu netenka savo galios šioje šaly- 
je? Itija taip ir sakė. „,„Tuomet,— pagalvojo jis, apimtas neri- 

mo,— turėčiau pripažinti, kad religija nėra universali... Šiame 
krašte per šilta: mano teologiniai įsitikinimai genda.“ Jis stab- 
telėjo sutrikęs. Bet jeigu jie genda nuo klimato poveikio, va- 
dinasi, Itijos teisybė. 

Jam dingtelėjo, kad šiuos samprotavimus įkvėpė velnias, bet 
tučtuojau atmetė tą mintį. Visur įžvelgti velnią, vadinasi, pri- 
imti popiežininkų mąstyseną... Tuomet kasdieniniame gyveni- 
me šėtonas pasidaro svarbesnis už dievą. Jis papurtė galvą. 
Ne, ne, taip galvoti būtų pernelyg paprasta. Kai žmogus ko 
nors ima nebesuprasti, apkaltina velnią, mažumėlį save įbau- 
gina ir nustoja mąstyti. Reikia išsiaiškinti tuos dalykus. Apgal- 
voti. Jis žinojo, kad nebus laimingas, kol neatstatys vidinės 
sandėros. 


Netoliese pasigirdo žingsniai, balsai. Jis kilstelėjo galvą. Prie- 
šais takeliu ėjo taitiečiai — vyrai ir moterys. Jie prasilenkė, 
beveik nestabtelėję. 

— Adamo, tu neini su mumis?— užklausė kažkas. 

Jie matė, kaip grįžo Meisonas. Taigi viskas galų gale bai- 
gėsi laimingai. O dabar taip pat ėjo pažiūrėti, kaip dega „Blo- 
somas“. Jiems tai buvo didelė šventė. Besišypsančiais veidais 
jie godžiai rijo akimis aukštai besiplaikstančius raudonus lieps- 
ncs liežuvius. Pačiame vorelės gale žingsniavo Ivoa, o šalia, 
prisišliejusi jai prie peties, glaustėsi Itija... „Va, gražiau- 
sia!" — suirzęs pagalvojo Perselas. 

Ivoa sustojo. 

—— Adamo, tu neini su mumis? 

— Ne,— atsakė jis — einu namo. 

Stojo tyla, ir Ivoa pasisiūlė: 

-— Aš eisiu su tavim, jeigu nori. 

Perselas suvokė, kokią auką ji daro, ir atsakė: 

-— Ne, ne. Eik pažiūrėk, kaip dega. 

Ji paklausė: 

-— Tau skauda širdį, kai matai degant didžiąją pirogą? 

— Taip, truputį. Bet tu eik, Ivoa, eik. 

Itija paėmė Ivoa už parankės ir priglaudė galvą jai prie pe- 
ties. Atrodė, jog. jos iš vienos šeimos ir tik laukia dailininko. 
kad jas perkeltų ant drobės. ,,„Negirdėtas daiktas, — pusiau pik- 

tai, pusiau linksmai pagalvojo Perselas,— ji jau tariasi esanti 
mano „antroji žmona". ,, 

— Na, tuo tarpu,— tarė jis. 

Jis aplenkė juos ir iš Klif-Leino pasuko į Rytų prospektą. 
Visur tvyrojo tyla. „,Kaimelyje nė gyvos dvasios, — pagalvojo 
Perselas.— Tik Meisonas. Ir aš. Liepsnojančio laivo kapitonas 
ir jo padėjėjas. Kai pagalvoji, kiek reikėjo triūsti ir sukti gal- 
vą, kol pastatė laivą... Ir štai, per kelias valandas... Seniui 
tikriausiai širdis plyšta.“ 

Perselas patraukė Meisono trobelės link. Kilę nesutarimai dėl 
išsilaipinimo „šiek tiek atšaldė jų santykius, ir Perselas pirmą- 
syk ėjo jo aplankyti. 

Meisonas buvo aptvėręs savo sodelį juto turėklais, ir Berse- 
las, palietęs vartelius, pajuto kažką artima. Jo pirštai atpažino 
ąžuolinę užpakalinio bako laikynę. Ji buvo greituoju padaryta 
Londone prieš išplaukiant, dėl laiko stokos nei nugludinta, nei 
nulakuota. Tik nudažyta sėmenų aliejumi, o medis taip ir liko 
grublėtas. 

Žengęs keletą žingsnių iki trobelės, Perselas baisiai nustebo, 
kad aptvaras toks mažytis. Meisonas nebuvo panaudojęs net 
dešimtosios jam skirto sklypo dalies. 

Jis patuskeno į duris, paskui po valandėlės patuskeno dar 
kartą. Neišgirdęs jokio atsako, Perselas tarė: 

— Tai aš, kapitone, Perselas. 

Praėjo kelios sekundės. Po to už durų pasigirdo Meisono 
balsas: 

— Jūs vienas? 

— Taip, kapitone. 

Vėl stojo tyla, paskui pasigirdo Meisono balsas: 

— Tuoj atidarysiu. Atsitraukite per du žingsnius. 

— Atsiprašau? 

— Atsitraukite per du žingsnius. 

Perselui pasirodė, kad Meisono balsas nuskardėjo grasinamai, 
ir jis pakluso. Palaukė dar keletą sekundžių, ir tuo metu, kai 
buvo begalvojąs, kad Meisonas neatidarys, durys iš lėto pasi- 
suko ant vyrių — ant slenksčio stovėjo Meisonas su šautuvu 
dešinėje rankoje, nukreipęs vamzdį tiesiai prieš save. 

— Rankas aukštyn, ponas Perselai. 

Perselas nukaito, susibruko rankas į kišenes ir sausai tarė: 
— Jei manimi nebepasitikite, mums nėra ko kalbėtis. 
Meisonas valandėlę įdėmiai į jį žiūrėjo. 

— Atleiskite, ponas Perselai,— tarė jis švelniau, bet šautu- 
vo nenuleido.— Aš maniau, kad tie banditai persigalvojo ir 
pasinaudojo jumis, kad atidaryčiau duris... 

— Aš niekam neleidžiu savimi naudotis,— šaltai atkirto Per- 
selas.— Be to, jums nėra ko bijoti, kad jie persigalvos. Matro- 
sai balsavo ir visuomet laikysis savo nutarimo. 

— Balsavo!— kandžiai pasakė Meisonas.— Įeikite, prašom, po- 
nas Perselai, ir pats uždarykite duris. 

Perselas pakluso. Meisonas atsitraukė į kambario gilumą ir, 
kol Perselas uždarinėjo duris, laikė nukreipęs šautuvą į lauką. 

Perselas atsidūrė mažytėje priemenėje, iš kurios mažytės du- 
relės vedė į kambarį. 

— Įeikite, įeikite, ponas Perselai.— kvietė Meisonas, nepri- 
tariamai žvelgdamas į nuogą leitenanto krūtinę. 

Jis, kaip paprastai, buvo tvarkingai apsirengęs: batuotas, su 
tampriai užveržtu kaklaraiščiu. 

Meisonas praėjo pro Perselą. Sudžerškėjo geležis. Meisonas 
užsklendė savo tvirtovę. 

Perselas stumtelėjo dureles, pažvelgė į vidų ir išsižiojęs su- 
stojo it įbestas ant slenksčio. Prieš jo akis atsivėrė ne kamba- 
rys, o Meisono kajutė „Blosome“. Čia buvo viskas: lova su 
apsaugine ąžuoline lenta, didžiulė skrynia, stalas, du žemi fo- 
teliai, ketvirtainiai iliuminatoriai su baltos drobės užuolaidėlė- 
mis, barometras, graviūros, vaizduojančios ,„Blosomą“ laivų sta- 
tykloje, o priešais Perselą netgi ištisa puikaus lakuoto raudon- 
medžio pertvara su durelėmis, papuoštomis varine rankena. 
Laive šios durelės vėrėsi į koridorių, 0 čia, matyt, į kitą 
kambarį, ne didesnį, negu šis, nes Meisonas, projektuodamas 
savo būstą sausumoje, ištikimai laikėsi tikslaus savo kajutės 
dydžio. 

— Sėskitės, ponas Perselai— tarė Meisonas. 

Pats jis atsisėdo kitapus stalo ir atrėmė šautuvą į lovą. Va- 
landėlę juodu sumišę tylėjo. Perselas žiūrinėjo stalo kojas ir 
ūmai apstulbo iš netikėtumo: jos, kaip ir „„Blosome“, prie grin- 
dų buvo tvirtai priveržtos mažyčiais ąžuoliniais turėklais, sa- 

kytum Meisonas būtų nuogąstavęs, jog vieną gražią dieną ban- 
gos ims siūbuoti salą ir išjudins baldus iš vietos. 

Ši smulkmena, kuri kitados gal būtų pralinksminusi, šiandien 
prislėgė Perselą. Jis suprato atėjęs be reikalo. 

Meisonas nežiūrėjo į Perselą. Jis nenuleido pilkų akių nuo 
barometro. Po valandėlės, pajutęs Perselo žvilgsnį, susirūpinęs 
tarė: 

— Krinta, ponas Perselai. Nuo pat ryto nesiliauja kritęs. 
Reikia tikėtis štormo. 

— Kapitone,— tarė Perselas,— leiskite jums pasiūlyti vieną 
dalyką. 

— Kalbėkite, ponas Perselai,— atsakė Meisonas ir paniuręs 
susiraukė. 

„Še tau!-— pagalvojo Perselas.— Jau lenda į savo kiautą. Kitų 
mintys jarn įtartinos a priori.“ 

— Kapitone,— kalbėjo Perselas,— yra vienas dalykas, prieš 
kurį ir jūs, ir aš — bejėgiai. Dabar saloje įstatymiškai įtvirtinta 
valdžia. 

— Aš jūsų nesuprantu, — tarė Meisonas. 

— Tai va,— sumišęs tarė Perselas.— Štai ką aš noriu pasa- 
kyti: nuo šio ryto tik aš vadinu jus kapitonu. 

Meisonas sumirksėjo, nukaito ir šaltai atkirto: 

— Aš ir nemanau jums dėkoti. Jūs atliekate savo pareigą. 

— Taip, kapitone, — atsakė Perselas suglumęs. 

Netrukus ,„Blosomas“ pavirs saujele pelenų nežinomoje Ra- 
miojo vandenyno salelėje, o mitas apie „vienintelį viešpatį lai- 
ve po dievo“ tebegyvuoja... Nebėra vairo, o Meisonas veda 
laivą. Nebėra audrų, o jis stebi barometrą. Nebėra sūpavimo, 
o jis priveržė turėklus prie stalo kojų. Nebėra avralų, o matro- 
sai jam lieka matrosais, Meisonas — jų kapitonas, Perselas — jo 
padėjėjas. 

— Kapitone, aš manau,— kalbėjo Perselas— kad mums teks 
atsižvelgti į tai, jog matrosai sudarė kažką panašaus į parla- 
mentą. 

— Parlamentas!-—- iš aukšto tarė Meisonas.— Parlamentas! 
pakartojo jis garsiau su panieka ir įniršiu, užlaužęs rankas 
į dangų.— Parlamentas! Tik jūs, ponas Perselai, nemėginkite 
manęs įtikinėti, kad „rimtai“ į jį žiūrite! 

— Teks žiūrėti — atsakė Perselas.— Juk jūsų jis vos nepa- 
korė. 

Meisonas nukaito, jo veidas persikreipė iš įtūžio ir ėmė dre- 
bėti. Tik po valandėlės jam pavyko nutaisyti ramią miną. Susi- 
tvardęs jis įsmeigė į Perselą pagiežingas akis. 

— Ta proga pridursiu,— šaltai tarė jis,— verčiau jūs, ponas 
Perselai, būtumėte susiturėjęs ir nestojęs manęs ginti nuo tų 
banditų. Patikėkite, aš būčiau mielai sutikęs, kad mane pakartų 
tuo metu, kai jie degino „„Blosomą“. 

Perselas įsmeigė akis į stalo kojas. Tiesiog neįtikėtina. Jis 
gyveno chromolitografijų pasaulyje. Kapitonas žūsta kartu su 
savo laivu. Kadangi jis sausumoje ir negali drauge su juo 
nugrimzti, bemeilija būti pakartas, kai jo laivą laižo liepsnos. .. 
„Mat, apie ką jis galvojo,— pasakė sau Perselas,— išsitempęs 
po kilpa.“ 

— Aš maniausi atliekąs savo pareigą, kapitone, — taikiu bal- 
su atsakė Perselas ir pakėlė akis. 

— Ne, ponas Perselai,— griežtai atkirto Meisonas,— jūs ne- 
atlikote savo pareigos. Užuot vedęs derybas, privalėjote pa- 
veikti jėga tuos maištininkus, girdite, jėga. 

Jis patrynė delnus ant kelių ir atlaidžiau tarė: 

— Bet aš jums nepriekaištauju. Mane patį valandėlę apėmė 
silpnumas. Buvau nusitaikęs į jų vadeivą ir neiššoviau. Turėjau 
šauti, — įsprendęs savo pilkas akis į tolį, jis trenkė kumščiu 
sau per kelį — Būčiau paklojęs tą niekšą, kiti beregint būtų 
paklusę. .. 

— Matrosai,— po valandėlės tarė Perselas,— matyt, galvojo 
iš anksto vykdą jūsų nutarimą. Taityje jūs pats sakėte, kad, 
galutinai įsikūrę saloje, gausime sudeginti ,„Blosomą“. 

— Tik jau ne šitaip!— pasipiktinęs sušuko Meisonas ir at- 
silošė kėdėje.— Tik jau ne taip barbariškai. Būna atvejų, po- 
nas Perselai, kad kapitonas, pareigos jausmo vedamas, likvi- 
duoja savo laivą. Bet kai aš kalbėjau apie „„Blosomo“ sunaiki- 
nimą, negi jūs manote, kad galėjau įsivaizduoti tą anarchiją, 
tuos šauksmus ir tą juoką?.. Nieku gyvu! Aš jums pasakysiu, 
ką mačiau: kapų tyloje ant kranto stovi išrikiuoti matrosai, aš 
tariu keletą paprastų žodžių, paskui įsakau nuleisti vėliavą ir 

padegti laivą; kol jis, taip sakant, skęsta ugnyje, stoviu išsitem- 
pęs ir atiduodu jam pagarbą... 

Jis nutilo. Tas vaizdas jį sugraudino, ir Perselas nustebęs 
išvydo ašaras jo akyse. ,„Chromolitografijų apsėstas,— pagal- 
vojo Perselas.— Jis paprasčių paprasčiausiai užmiršo nužudęs 
Bertą ir pavogęs laivą iš savininkų." 

— Kol jūs čia, jis nukrito dar vienu laipsniu,— staiga sune- 
rimo Meisonas, įsmeigęs akis į barometrą. 

Jis atsistojo ir rūpestingai uždarė abu iliuminatorius, tarsi 
nuogąstaudamas, kad banga nušluos jo baldus. Ir šiaipjau karš- 
tame kambaryje pasidarė trošku. Bet Meisonas, apsirengęs kaip 
reikiant, rodės, nieko nejautė. „Koks nuostabus temperamen- 
tas!" — pagalvojo Perselas. Jam gi prakaitas sroveno nugara 
ir abi rankos nepakenčiamai tvilko karščiu. 

Meisonas vėl atsisėdo į savo vietą. 

— Kapitone,— tvirtai pasakė Perselas,— aš norėčiau jums pa- 
siūlyti vieną dalyką. 

-—- Klausau,— tarė oficialiai Meisonas. 

Perselas tiesiai pažvelgė į šią ketvirtainę galvą, kietą kaktą, 
masyvų žandikaulį. Viskas jo veide atrodė tvirta, neįveikiama, 
it vientisas granito luitas. 

— Kapitone,— kalbėjo jis, staiga skaudžiai pajutęs savo ne- 
galią, pajutęs, kad praloš,— trumpai drūtai, štai kas dedasi ta- 
me matrosų parlamente. Jis suskilo į dvi grupuotes: vienoje — 
Meklaudas, Vaitas ir Smadžas, kitoje — Beikeris, Džonsas ir aš. 
Tarp šių grupuočių — nepastovieji: Hantas ir Džonsonas. Nie- 
kada neįmanoma iš anksto pasakyti, kaip jie balsuos, tačiau 
paprastai jie klauso Meklaudo. Taigi Meklaudas, daugumos re- 
miamas, pasidarė lyg ir salos karalius. .. 

Jis atsikvėpė. 

— Šitokia padėtis,— kalbėjo jis toliau,— man atrodo labai 
pavojinga, todėl aš atėjau jums pasiūlyti dvi gana veiks- 
mingas priemones tam blogiui pašalinti. 

„Jis klauso viena ausimi,— pagalvojo Perselas.— O juk jo, 
mano, mMatrosų gyvenimas saloje, mūsų santykiai su taitiečiais, 
viskas viskas priklauso nuo to, ką jis nutars. Jis turi supras- 
ti!"— karštai it melsdamasis pasakė jis sau. Jis sukaupė visą 

drąsą, pažvelgė Meisonui į akis ir kaip galėdamas tvirčiau iš 
lėto tarė: 

— Aš siūlau du dalykus, kapitone. Pirma, kad jūs nepraleis- 
tumėte nė vieno susirinkimo ir dalyvautumėte balsavime. Ant- 
ra, kad balsuodami padėtumėte įvesti į parlamentą taitiečius. 

-- Man regis, jūs pamišote, ponas Perselai,— užgesusiu bal- 
su tarė Meisonas. 

Išsproginęs akis, jis įsispitrino į Perselą. Iš nuostabos prarado 
žadą, O gal tiesiog neįstengė piktintis. 

-— Klausykite, aš jums paaiškinsiu,— su įkarščiu toliau kalbė- 
jo Perselas.— Visų pirma, taitiečiai teisėtai įeis į parlamentą, 
nes mūsų nutarimai ir juos lies. Be to, jie didžiai jus gerbia 
ir, balsuodami už jūsų pasiūlymus drauge su manimi, Beikeriu 
ir Džonsu, užtikrins jums daugumą ir pagelbės neutralizuoti 
Meklaudą... 

Praėjo valandėlė. Meisonas atsilošė fotelyje. Parimęs ant rank- 
tūrių, smaigstė Perselą degančiomis akimis. 

— Ponas Perselai,— galų gale pasakė jis, — aš netikiu savo 
ausimis. Jūs siūlote man, Ričardui Heslėjui Meisonui, „„Bloso- 
mo“ vadui, posėdžiauti kartu su ta maištininkų govėda, aptari- 
nėti su jais įvairius klausimus ir balsuoti! Jūs taip ir pasakėte: 
„Balsuoti!..“ Matyt, jums to dar maža, ir jūs įsigeidėte šalia 
matrosų — nors jie ir banditai, bet vis dėlto britai, — pasodinti 
juodukus, ne, ne, aš nepersitariau, juodukus. Ponas Perselai, 
didesnio įžeidimo, kaip šis pasiūlymas, negali būti. .. 

— Nematau nieko įžeidaus savo pasiūlyme,— šaltai nukirto 
Perselas.— Kitos išeities nėra: arba jūs atsitveriate savo tro- 
belėje ir prarandate įtaką įvykių eigai, arba ryžtatės veikti, 
o veikti galite tik viena kryptimi — užimti savo vietą parla- 
mente ir, remdamasis taitiečiais, nurungti Meklaudą. 

Meisonas atsistojo sustingusiu veidu. Vadinasi, pokalbis baig- 
tas. Perselas taip pat atsistojo. 

— Dar yra trečias kelias, ponas Perselai,— tarė Meisonas ir 
per svečio galvą įrėmė rūstų žvilgsnį kažkur į lubas.— Tai vie- 
nintelis kelias, kuris nepažemins mano orumo. 

Ir po trumpos pauzės pridūrė: 

— Reikia laukti. 

— Laukti ko?— gana šiurkščiai paklausė Perselas. 


139 


— Laukti, kol matrosams įgris Meklaudo kvailystės,— tvirtai 
įsitikinęs savo žodžiais, tarė Meisonas,— ir jie ateis pas mane 
įsakymų ir patarimų. 

Perselas nuleido rankas. Meisonas gyvena savo pasaulyje, 
šablonų pasaulyje. Jis jau mato, kaip matrosai beldžiasi į du- 
ris, sumišę traukia nuo galvos kepuraites, krapšto pakaušius 
ir, „nudelbę akis, sako: „Kapitone, ar negalėtumėt vėl stot prie 
vairo...“ 

— Ar turite dar kokių pasiūlymų?— šaltai paklausė Meisonas. 

Perselas kilstelėjo galvą ir pažvelgė į jį. Meisonas stovėjo 
priešais, stambus, tiesus, išrietęs krūtinę, atsilošęs, ketvirtaine 
galva ant nugauirinto jūreivio kaklo, — aštuoniasdešimt kilogra- 
mų drąsos, laivybos patirties, užsispyrimo ir prietarų. 

— Daugiau pasiūlymų neturiu, — atsakė Perselas. 

— Ką gi, tuomet jus palydėsiu,— tarė Meisonas. 

Jis vėl paėmė šautuvą, atsklendė skląsčius ir pasitraukė į ša- 
J; Kai Perselas žengė per slenkstį, Meisonas nukreipė šautuvą 
į lauką. Jiedu nepasakė daugiau nė pusės žodžio. 

Durys trinktelėjo, ir Perselas išgirdo, kaip užsisklendė skląs- 
čiai ir spynoje pasisuko raktas. 

Penkiais žingsniais jis perėjo mažytį darželį ir pasilenkęs 
patraukė vartelių velkę. Ir tuomet suprato: Meisonas darželį 
padarė lygiai tokio pat didumo, kaip „„Blosomo“ jutas. 


SEPTINTAS SKYRIUS 


Moterys pralaukė dar vieną ilgiausią savaitę, kol visų tro- 
belių stogai saloje buvo uždengti. Meklaudas pasigarsino kaip 
dailidė nieko neprisileisiąs nė artyn prie šio darbo ir pats savo 
rankomis neskubėdamas kruopščiai raišiojo prie lotų iš palmių 
šakelių nupintus demblius. Beje, jis ne be reikalo taip krapš- 
tėsi — tarpais į kaimelį įsisukdavo žvarbus šiaurvakaris, kurio 
nesulaikydavo net tanki medžių laja, užstojanti namelius nuo 
jūros vėjų. 

Tik gruodžio trečią Meklaudas, ištisą dieną triūsęs po kait- 
riais saulės spinduliais, pranešė baigęs darbą. Vidudienį britai 

suėjo į kaimelio centrą ir, trumpai pasitarę, nusprendė vakare 
devyniomis sušaukti susirinkimą ir pasidalinti moteris. Perselas 
tuoj pat išvertė šią naujieną taitietėms, ir po tentu, kur buvo 
prisiglaudusios moterys, sujudo subruzdo. Šįvakar joms užsi- 
baigs tie trys mėnesiai, vienoms laimingai, kitoms blogai, o kiek 
buvo laukta, kurta planų, kiek regzta intrigų! 

Paskutinis susirinkimas, numatęs sudeginti „„Blosomą“ ir tei- 
sęs Meisoną. už pasikėsinimą į gyvybę, visiškai atsitiktinai 
vyko ant uolos. Tačiau dabar, kai niekam netrūko laiko pa- 
sirinkti vietą ąptarimui, visi vienbalsiai nurodė banjaną. Tiesa, 
nuo kaimelio toloka iki žaliojo giganto, ir į viršutinę plokšti- 
kalnę, kur jis augo, iš apatinės nelengva rabždintis skriaudžiu 
takeliu. Bet čionai traukė matrosų širdys. Juk po šiuo banjanu, 
pirmą sykį suėję paslapčia, jie vienbalsiai nutarė nebevadinti 
Meisono kapitonu, o Perselo — leitenantu. Nesvarbu, kad jie 
balsavo už, rodos, gana nereikšmingą pasiūlymą, bet nuo tolei 
matrosai pasijuto laisvi nuo vergiškos tarnybos laive. 

Kaimelio centre kyšojo lyg ir bokštas su stogeliu, kuris sau- 
gojo nuo darganų varpą, atvilktą iš „„Blosomo“, ir didžiulį 
laikrodį, buvusią kajutkompanijos puošmeną. Taigi kiekvienas 
galėjo sužinoti, kiek laiko, o kilus reikalui, paskambinti varpu 
ir sušaukti kolonistus. Po vakarienės vien tik Ivoa neatėjo prie 
bckšto, o šiaip visos Moterys susibūrusios žiūrėjo, kaip didžioji 
laikrodžio rodyklė staigiai trūkčiodama šokinėja nuo vienos 
padalos ant kitos. Kadangi nė viena iš jų nieko nenutuokė 
apie valandas, nebuvo prasmės varginti akių, ir Perselas, iš 
tolo pro medžius pamatęs susigrūdusias taitietes, ėjo sakyti, 
kad jos per anksti susirinko. 

Moterys prapliupo juokais. Na ir kas, jos palauks, joms ma- 
lonu laukti. Kvatodamos jos apspito Perselą. Ar Adamo neži- 
no, kuris peritanis pasiskirs sau Oroa? O Itijotą? O Tumatą? 
OO Vaa? Perselas juokom užsikimšo ausis — moterys ko nespro- 
go besikvatodamos. Didžiulės juodos akys svilino jį iš visų pu- 
sių, akinančiai balti dantys spindėjo bronziniuose veiduose. To- 
kio pat baltumo tiarės žiedai puošė prašmatnius juodus jų plau- 
kus, vilnijančius iki pat klubų. Perselas draugiškai į jas žiūrėjo. 
Jų storos, gražios lūpos naiviai šypsojo, atverdamos baltus, 
stambius it žmogėdrų dantis, ir juokas, aiškus, sidabrinis juo- 

kas, lyg daina skambėjo vis garsiau ir garsiau. Jos kalbėjo 
visos kartu: „E, Adamo, e! E, Adamo! Ar Adamo pasitenkins 
vien Ivoa, be nepasiskirs sau dar vieną žmoną?" — „Jokiu bū- 
du! — energingai gynėsi Perselas. Ir kaip mat pasipylė jam 
pagyrų pagyros: „Kas to Adamo švelnumas! Kas jo ištikimu- 
mas! Geriausias tane visoje saloje!" — „Kūdikėli mano!"— su- 
burkavo Omaata, sprausdamasi pro vaine. Ji taip prispaudė 
Perselą prie krūtinės, kad tas net aiktelėjo. Moterys plyšo 
juokais: „Sulaužysi tu jį, Omaata!“ Galiūnė liovėsi spaudus, 
tačiau savo belaisvio nepaleido. Didžiulės juodos jos akys pa- 
drėko iš meilės, stambia, raumeninga tamsia ranka ji glostė 
šviesius Perselo plaukus. „„Kūdikėli tu mano, kūdikėli tu ma- 
no..." Perselas jau nė nemanė priešintis. Jausdamas ant pečių 
sunkią galiūnės ranką, jis stovėjo įsikniaubęs į didžiules nuo- 
gas jos krūtis, duso, raudo, jaudinosi ir girdėjo, kaip Omaatos 
krūtinėje, griaudėdamas it krioklys, gimsta gilus balsas. O virš 
jo galvos lyg du švelnumo ežerai spindėjo Omaatos akys. Pa- 
mažėl jos susijaudinimas persidavė vaine, juokas nutrūko. Su- 
graudintos jos spietėsi apie Perselą ir pirštų galiukais glostė 
jam nugarą. „Koks Adamo baltutėlis, koks švarutėlis, koks 
švelnutis!: Mūsų brolis Adamo, mūsų mažasis broliukas Adamo! 
Mūsų gerutis broliukas Adamo!“ 

Galiausiai Omaata jį paleido. „Aš jus įspėjau,— prašvokštė 
Perselas, gaudydamas kvapą, nukaitęs, sutaršytais plaukais.— 
Jums dar laiko per akis. Spėsite net nueiti į paplūdimį išsi- 
maudyti."— „Ne, ne, mes lauksim, — suklego moterys.— Iki pa- 
simatymo, Adamo! Iki pasimatymo, broliuk! Iki pasimatymo, 
kūdikėli mano!“ 

Tuo metu didžiulė laikrodžio rodyklė krūptelėjo, pašoko 
į priekį ir virptelėjusi sustojo, tarsi pati tvardydama savo įkarš- 
tį. Pasigirdo juokas, šūksmai. „Žinoma, suspėsim. Juk Adamo 
sakė, kad laiko per akis.'— „Aue! Dar susišukuosiu“,— tarė 
Itija. 

Aštuntą valandą trisdešimt penkios minutės Šiaurryčio gatvė- 
je pasirodė Vaitas, perkirto aikštę ir priėjo prie bokšto. Mo- 
terys, pamačiusios Vaitą, nutilo ir pasitraukė jam iš kelio. 
Lengva metiso eisena, gelsva oda, siauros agatinės akys po 
pabrinkusiais vokais baisiai jas veikė. Ir vis dėlto jos gerbė 

Vaitą. Jis visad toks mandagus. Vaitas linktelėjęs praėjo pro 
moteris, nusisuko, sustojo ir ranka atsirėmė į bokšto ramstį. 
Suraukęs antakius, jis sekė akimis vakaro prieblandoje ju- 
dančią rodyklę. Jis taip pat atėjo per anksti ir geras penkias 
minutes išstovėjo kaip įbestas toje pat pozoje. Tik vieną 
sykį atsigręžė, ir jo paslaptingos akys, perbėgusios būrelį mo- 
terų, akimirką susilaikė ties ltijos veidu. Kai didžioji laikro- 
džio rodyklė sustojo ties aštuoniuke, jis gana iškilmingai pa- 
ėmė varpo virvę, patraukė, ir keletą sekundžių skambėjo ga- 
lingi ir ritmiški dūžiai. 

Perselas ir Ivoa išėjo iš namų kiek pavėlavę. Iš pradžių jie 
pastebėjo ryškią dviejų fakelų liepsną, besiplaikstančią išilgai 
Banjan Leino, paskui, eidami artyn, įžiūrėjo ilgą vorelę salie- 
čių — jų šešėliai šmėkščiojo medžiais ir gulė ant apšviestos 
žolės. Girdėjosi taitiečių juokas, dainų nuotrupos, šauksmai. 
Buvo šilta, ir visi britai, be Meklaudo, buvo iki pusės nuogi; 
artėdamas Perselas lengvai juos atskyrė nuo taitiečių iš švie- 
sesnės odos spalvos. Du fakelai — vienas vorelės priešaky, ant- 
ras — užpakaly — švietė gana blausiai, ir tik iš baltos palai- 
dinės Perselas suprato, kad priešais jį eina Meklaudas. Kai 
akys apsiprato prietemoje, jis pamatė, kad ilgarankis liesasis 
škotas ant peties užsimetęs gniužulą virvės, o rankose nešasi 
dailidės plaktuką ir porą kuolelių. Greta Meklaudo jis atpažino 
Smadžo figūrėlę. Smadžas eidamas mojavo karininkiška dvi- 
rage kepure. Abu vyrai tylėjo. Kai Perselas įsijungė į eiseną, 
jie dėjosi jo nepastebėję. Tačiau po valandėlės Smadžas atsi- 
gręžė ir Metė į Ivoa įdėmų žvilgsnį. 

Kuomet eisena nukako ligi antrosios plokštikalnės, fakelas 
atsiskyrė nuo voros ir priartėjo prie jų — nešėjas laikė jį 
aukštai iškėlęs, matyt, saugodamasis žiežirbų, kurios šnypštė 
į visas puses. Vaizdas išties buvo įspūdingas: aukštai virš gal- 
vų apie fakelą spindėjo šviesus ratas, žemiau matėsi ilga tamsi 
ranka, o apačioje tyliai šliuožė juodas siluetas. 

— Perselas?— pasigirdo dainingas Vaito balsas. 

-— Aš čia, — atsakė Perselas. 

Jis sustojo, delnu prisidengė akis nuo žiežirbų, ištiesęs ranką 
į šoną, nuleido fakelą degančiu galu žemyn. Bemat iš tamsos 
išniro veidas ir iš apačios plieskianti šviesa dar labiau paryš- 


143 


kino rytietiškus skruostikaulius ir aukštyn šaunančius ant- 
akius. 

— Perselai,— tarė Vaitas,— turiu jums laišką nuo Meisono. 
Jis nebus susirinkime. Jeigu apie jį išeis kalba, jis prašė, kad 
jūs perskaitytumėte jo laišką. 

— Ačiū,— tarė Perselas. 

Jis paėmė laišką — užantspauduotą vaško antspaudu — ir įsi- 
bruko jį į kišenę. 

— Be reikalo grįžote,— mandagiai tarė jis.— Galėjote per- 
duoti po banjanu. 

— Baiminaus, kad užmiršiu,— atsakė Vaitas. 

Fakelas vėl pakilo į orą ir nėrė pirmyn išilgai kolonos, tai 
įsiplieksdamas, tai priblėsdamas tamsoje. Matyt, Vaitas bėgo. 
„Koks jis sąžiningas. Jam pasakyta perduoti laišką — jis per- 
duoda. Jam pasakyta eiti voros priešaky ir šviesti kelią — jis 
šviečia. Netgi bėga — greičiau savo vietą pasieks. Kad tik su- 
žinočiau, ko jis taip nusistatęs prieš mane?“ — liūdnai pagalvojo 
Perselas. Ir suirzo, kad tiek daug neteisybės pasaulyje. 

Po pačia storiausia banjano šaka Meklaudas savo sunkiu 
plaktuku įvarė abu kuoliukus į žemę gal per penkias pėdas 
vieną nuo kito. Paskui išsitraukė iš kišenės ritinėlį valo ir 
pririšo prie abiejų kuolelių po fakelą. Po to plačiu mostu 
pakvietė britus užimti vietas aplink žibintus. Pats gi sėdos 
pirmas, pakabiai atsišliedamas vertikalios banjano šaknies, nu- 
karusios nuo šakos iki pat žemės. 

Valandėlę visi sumišę kažko dvejojo. Iki šiolei visus klau- 
simus jie spręsdavo stačiomis. Dabar, kai jiems pasiūlė sėstis, 
pasirodė bemaž svarbiausia — pasirinkti vietą. Ir iš tiesų viskas 
įvyko taip, kaip buvo numatęs Perselas: Smadžas atsisėdo nu- 
gara atsirėmęs į banjaną Meklaudui iš dešinės, Vaitas — iš kai- 
rės. Priešais Meklaudą, kitapus kuolelių su fakelais, įsitaisė 
Perselas, o šalia jo — Džofisas ir Beikeris. Priešinguose ratelio 
kraštuose susėdo Hantas ir Džonsonas. Ši tvarka taip teisingai 
atspindėjo parlamento struktūrą, kad visi apstulbo, tik Hantas 
nieko nepastebėjo. „O aš atstovauju jo didenybės opozicijai, — 
su karčia ironija pagalvojo Perselas.— Iki ko prisigyvenom! 
Štai iki ko jau prisigyvenom! Ir vis per tą pakvaišėlį Mei- 
soną.“ 

Taitietės atsisėdo Perselui už nugaros, nervingai šaipėsi iI 
be perstojo šnabždėjo. Visi šeši taitiečiai stovėjo nuošaliau, 
užpakaly Hanto. laitiečiai vylėsi, kad Meklaudas ir jiems pa- 
siulys vietą prie takeių, bet, kai suprato esą apeltii:, nerodė 
nei nusivyiimo, nei pykčio, tačiau vis dar ramiai lūkuriavo, 
įsme1gę akis Į peritanius, ir laužė galvas, kas čia įvyks. Mažiau 
gabūs kalbai, nei diduma jų moterų, jie dar menkai mokėjo 
anglų kalbą, kad galėtų sekti britų debatus. 

Moterys jaudinosi, matydamos, kaip tvardosi taitiečiai ir tyli 
britai. Juokai pamažėl nutrūko. Ir nerami, sakytum netgi iškil- 
minga tyla prisiegė trisdešimt žmogiškųjų būtybių, kurios ren- 
gėsi iki pat mirties gyventi drauge šioje mMažytėje uolingoje 
salelėje. 

Nugara atsišliejęs banjano šaknies, Meklaudas sėdėjo tiesus, 
turkiškai parietęs kojas. Rankose laikė tą patį gniužulą virvės, 
su kuria matrosai vos nepakorė Meisono. Net kilpa nebuvo 
atrišta. Tiesa, Mazgas nebeslankiojo, nes virvė buvo prisigėrus 
drėgmės, ir ta dėmelė kiek aukščiau kilpos, taip apstulbinusi 
Perseią Meisono teismo dieną, buvo jau nebe juoda, o pilka, 
išbiukusi. Fakelų šviesa krito iš viršaus ant prakaulaus škoto 
veido, lygino raukšles ant siauros kaktos, ryškino ir šiaipjau 
gilias akiduobes, pabrėžė kumpą nosį, kuri dabar panėšėjo 
į lenktus peilio ašmenis. Netardami nė žodžio, visi žiūrėjo 
į Meklaudą. O jis tylėjo, puikiai numanydamas, kokią vietą 
užima saloje, pasikliaudamas savimi, savo iškalba. Įsmeigęs 
pilkas akis į tolį, išpūtęs kaulėtą krūtinę po balta nešvaria pa- 
laidine, jis sėdėjo nejudėdamas ir lyg įgudęs aktorius vertė 
žiūrovus laukti. a 

— Gal pradėsime?— šaltai tarė Perselas. 

— Luktelkit,— prabilo Meklaudas, iškilmingai keldamas deši- 
nę ranką, — norėčiau tart kelis žodžius. Džentelmenai,— pridūrė 
jis, tarsi įprastiniai jo „sūneliai“ alba „mMatrosai“ netiko tokiu 
rimtu momentu,— džentelmenai, laikas pasidalyt indėnes!. Jau 
seniai visi šneka, ir šiandien, džentelmenai, metas viską baigt, 
užtenka rinkt nuodėmes ir ištvirkaut, kaip ,„„Biosome“. Nemany- 
kit, kad aš apskritai prieš nuodėmes. Kai esi jaunas ir bas- 

! Britų jūrininkai indėnėmis vadino visas moteris, gyvenančias Ra- 
miojo vandenyno salose, nežiūrint jų rasės ir tautybės. 

taisi po pasaulį, mažumėlį nusidėt ne pro šalį. Tačiau nūnai, 
kai mes sausumoje ir kiekvienas turim po namuką, tegu mane 
skradžiai, reik tvarkos! Kiekvienam savo bobelė prie šono! 
O dabar pasakyk, kad esi gudrus, kieno vaikiūkštis gimė! Ir 
kam pagaliau aš savo namuką paliksiu, jeigu nė žinot nežino- 
siu, kuris čia mano sūnus!.. 

Jis patylėjo. „Dvidešimt metų plaukiojo,— pagalvojo Perse- 
las, — o kaip buvo, taip ir liko Hailendo valstietis. Keturios 
lentos ir stogas salelėje kažkur vidury vandenyno — štai ir 
visas jo turtas, 0 jis jau rūpinasi, kaip jį perduoti savo sū- 
nui...“ 

Meklaudas kalbėjo toliau, pabrėždamas kiekvieną žodį: 

— Taigi tuoj dalysimės indėnes. Paklausykit, ką siūlau. Sa- 
kykim, kad kokiam nors kekšės sūnui nepatiks jam paskirtoji 
ir jis išties leteną į tą indėnę, kurią pasirinko kaimynas — 
tuomet balsuosim. Kaip nubalsuosim, taip ir bus! Toks jau 
įstatymas! .. Galimas daiktas, vienas kitas matrosas ims niurgzt, 
girdi, vėjelis jam nepalankus. Tokiu atveju štai ką pasakysiu: 
įstatymas, sūneli, yra įstatymas. Mes čia visi baltieji, ir viską 
sprendžia parlamentas. Jeigu Meisonui maloniau doke, nei čia 
su mumis, ką gi, bala jo nematė. Tačiau įstatymas net Meisonui 
yra įstatymas, šioks jis karininkas ar toks! Čia nepritiklu gin- 
čytis. Jei kuriam matrosui šaus į galvą peilį kelt prieš kokį 
nors prakeiktą doro krikščionio ir kekšės sūnų, teprisimena 
jis tą įstatymą, kur priėmėm ant uolos po Meisono teismo. .. 
Virvutė čia ne šiaip sau guli, aišku? Tai va, sūneliai. Gal 
kiek susidėvėjo, susitrynė, bet įsikalkit į kaktą, virvė stipri, 
kanapinė, ir saloje neatsiras vaikino, kurio ji neišlaikytų. .. 

Jis nutilo ir, kaire ranka laikydamas virvę, kita pakėlė kil- 
pą ir parodė ją sėdintiems iš kairės, paskui iš dešinės, po to 
ištiesė ranką priešais save, — taip kunigas pakelia tikintiesiems 
virš galvų relikviją, ragindamas jai nusilenkti. Paskui nusišyp- 
sojo, jo skruostai įdubo, smaili nosis, atrodė, pailgėjo, žandi- 
kaulių raumenys išsišovė po oda, plonos lūpos pašiepiamai 
išsikreipė. 

— Sūneliai, — kalbėjo jis toliau, — jei kuris vaikinas įsigeis 
paskutinį kartą žvilgtelėt pro šį langelį į giedrą dangų — te- 
gul išsitraukia peilį. 

Jis pasidėjo virvę ant kelių ir, kreivai šypsodamas, nužvelgė 
visus, žybtelėjęs giliai įkritusiomis akimis. Perselas pajuto, kaip 
Beikeris -niuktelėjo jam alkūne. Jis atsigręžė, Beikeris palinko 
prie jo ir šnapštelėjo į ausį: „Man ne prie širdies tie jo grasi- 
nimai. Atrodo, jis ruošiasi iškrėst kokį šposą.“ Perselas tylom 
linktelėjo galvą. Susigrūdę užpakaly Hanto, taitiečiai guviai 
pašnibždom tarėsi, paskiau Tetaitis garsiai paklausė moterų: 
„Ką sako Skeletas?“ Omaata kilstelėjo ant kelių ir paaiškino: 
„Sako, kad dalinsis moteris, o tuos, kurie bus nepatenkinti, 
pakarsiąs.'— „Tik karti ir težino!"— paniekinamai prakošė Te- 
taitis. Taitiečiai vėl ėmė šnibždėtis, šįsyk kiek garsiau, bet 
Perselas nenugirdo, ką jie šneka. 

Meklaudas pakėlė ranką, reikalaudamas tylos. Jis laukė, pa- 
kėlęs ranką, parietęs kojas, didingai sustingęs, — fakelų šviesoje 
atrodė lyg kerintis žynys. Už jo prietemoje dunksojo aukšta 
tamsi banjano siena ir kolonos, remiančios skliautus. 

— Sūneliai, — kalbėjo jis toliau,— siūlau tokią procedūrą. 
Smadžas — jis šį tą nutuokia apie raštą — popieriaus skiaute- 
lėse surašė jūsų pavardes. Prašyčiau, kad Perselas patikrintų, 
ar kas nepraleistas. Patikrinę skiauteles suvyniosim, įkišim į Ber- 
to dviragę, o pats jauniausias, atseit, Džonsas, trauks laimes. 
Išgirdęs savo pavardę paskelbs: „Noriu Fainos, arba Rahos, ar- 
ba Itijotos...“ Jeigu niekas neprieštaraus, vadinasi, ji priklauso 
jam. Tačiau jei kuris vaikinas pasakys: „Aš prieštarauju“, 
tuomet balsuosim, ir kas surinks daugiau balsų, tas laimės 
mergą. .. 

Perselas pasipiktinęs atsistojo. 

— Aš prieš tokią procedūrą. Kur tai girdėta! Atseit, nė mo- 
terų nuomonės neatsiklausime. 

Meklaudas paniekinamai prunkštelėjo. 

— Tegu mane skradžiai, tokių žodžių tikrai nelaukiau,— tarė 
jis, šnairai pažvelgęs į Perselą.— Galėtum pagalvoti, kad jūs, 
Perselai, nė velnio nenutuokiat apie tas juodukes. Imk kokią 
nori, visi vyrai joms vieno galo. „„Blosome“ prisižiūrėjom. .. 

Nuskardėjo juokas, bet Perselas kandžiai pasakė: 

— Jūsų šnekos apie moterų elgesį „„Blosome“ tinka ne vie- 
- nai didžiai gerbiamai jos didenybės pavaldinei. Ne vien taitie- 
tės linkusios į nepastovumą. 

— Na ir palyginot,— iš aukšto nutęsė Meklaudas. 

— O kodėl gi ne!-— atšovė Perselas.— Kodėl gi jūs trokšta- 
te Moterims dorybių, kurias pats kiekviename žingsnyje try- 
piate. Beje, svarbu ne tai. Jūs sakote: „Reikia tvarkos“, ir aš 
su jumis sutinku. Bet aš jums nepritariu, jeigu jūs užsimojote 
spręsti šį reikalą, neatsiklausęs moterų. Tai jau ne tvarka, 
Meklaudai, tai prievarta. 

— Vadinkit, kaip sau norit, nuo to man nei šilta, nei šal- 
ta,— atsakė Meklaudas su panieka.— Turiu savo kuklų supra- 
timą apie vedybas, girdit, aš jo iš piršto neišlaužiau. Įsivaiz- 
duokit, kad aš, užuot čia rūgęs, grįžtu į savo gimtąjį Hailendą 
ir man į akį krinta merga, nueinu pas jos senį ir pasakau: 
„Misteri, aš turiu tą ir tą, išleisit už manęs savo dukrą?“ Ir 
jeigu mudu su seniu sutarsim, negi man dar gražuolėlės suti- 
kimo prašinėt? Kuriems galams, pone! Be to, ir jai, mano gal- 
va, nėr ko nosį riest! Šiaip ar taip, — pridūrė jis, dygiai nusi- 
šypsojęs,— aš ne blogiau už kitus sudrėbtas, nebent kaulai sė- 
dant mažumėlį braška, bet jūs nesijaudinkit, pasiskirsiu sau 
mergą kaip krūmą, kad sopių ant kaulų nepritrinčiau už- 
lipęs. .. 

Nuskardėjo juokas. Kai matrosai nurimo, Meklaudas kalbė- 
jo toliau: 

— Va kaip būtų mūsų Hailende, Perselai, ir man neaišku, 
kurių perkūnų turiu voliotis tai velnio negrei po kojomis ir 
iš kailio dėl jos nertis vien todėl, kad esu pasmerktas gyvent 
toi prakeiktoj saloj vidury Ramiojo vandenyno. 

— Niekas tavęs neprašo nertis dėl jos iš kailio — atsakė Per- 
selas, kurį supykdė demagogiški Meklaudo žodžiai.— Reikia tik 
paklausti, ar ji sutinka tekėti. 

Senis Džonsonas pakėlė ranką, prašydamas žodžio, suneri- 
męs pažvelgė į savo drūtos nosies galelį ir blerbiančiu balsu 
prabilo: 

— Jums leidus, leit... 

Bailiai, lyg eibių pridaręs šuo, dirstelėjo į Meklaudą ir sku- 
biai pasitaisė: 

— Jums leidus, Perselai. Tarkim, kad aš sakau: „Noriu 
Oroa“, bet Oroa manes nenori. Aš sakau: „Noriu Tajatos“, bet 
Tajata manęs nenori. Aš sakau: „Noriu Vaa“, bet Vaa manęs 

nenori. Striukai drūtai, išvardiju visas iš eilės, bet nė viena 
manęs nenori... 

Jis pakėlė į Perselą akis ir, siaubo apimtas, tarė: 

— Atseit, lieku be pačios. 

— Klausykite,— tarė Perselas,— verčiau visai neturėti žmo- 
nos, nei paimti sau žmoną be jos sutikimo. 

— Na, čia jau trumpa žinia, trumpa žinia!— tarė Džonsonas, 
abejodamas palingavo galvą ir palytėjo raudonus puškus ant 
apžėlusio smakro.— Jei moteris niekam tikusi, tai ir viduj, ir 
viršuj niekam tikusi. Bet jei gera, tai, dievuli tu mano, ne 
moteris, o devyni medus! 

Vėl nuskardėjo juokas. Džonsonas pritilo nustebęs, permetė 
matrosus baikščiomis akimis ir tarė: 

— Taip sakoma. 

— Kas sakoma?— sukikenęs paklausė Smadžas. 

Meklaudas stuktelėjo alkūne jam į krūtinę. 

— Nepertrauk. Amžinai tu jį rizini. 

Džonsonas dėkingai pažvelgė į škotą, ir Perselui ūmai pa- 
aiškėjo Smadžo ir Meklaudo žaidimas: vienas iš senio tyčio- 
jasi, kitas jį gina. O Džonsonas ir iš baimės, ir iš dėkingumo 
dar ištikimiau jiems tarnauja. 

— Taip sakoma, — kalbėjo Džonsonas, pradrįsęs įsikišus Mek- 
laudui. 

Jis atsitiesė, pasigailėtinai išpūtęs krūtinę, ir valdingu balsu, 
tarsi būtų įpratęs, kad jo žodžių klausytųsi pagarbiai tylėda- 
mi, tarė: 

— Kai jūs, Perselai, kalbėjot, aš sėdėjau ir mąsčiau. Kad ir 
tas sutikimas. Štai ką noriu pasakyt apie sutikimą... Aš — 
prieš. Nieku gyvu. Sutikimas — ne tai, ką jūs turit omeny, 
Perselai. Pavyzdžiui, kad ir misis Džonson. Ji su didžiausiu noru 
sutiko, tačiau lengviau nuo to nebuvo. 

Kažkas nusijuokė, ir Meklaudas paklausė: 

— Kas dar nori kalbėt? 

Niekas neatsiliepė, ir Meklaudas apžvelgė visus iš eilės. 

- Jeigu niekas nenori kalbėt siūlau balsuot. Kas už tai, 
kad prašytume negrių sutikimo? 

— Verčiau paklauskite, kas pr *š,— tarė Perselas. 

Iš padilbų į jį žvilgtelėjęs, Meklaudas patraukė kaulėtais 
pečiais ir paklausė: 

— Kas prieš tai, kad mes prašytume indėniukių sutikimo? 

Ir pirmas pakėlė ranką. Hantas bemat juo pasekė. Po to — 
Smadžas, Vaitas ir Džonsonas. 

— Penki balsai iš aštuonių — abejingai tarė Meklaudas.— 
Perselo pasiūlymas atmetamas. 

Stojo tyla, ir Perselas tarė: 

— Hantui nėra ko baimintis, kad Omaata jo atsisakys. Įdo- 
mu, kodėl gi jis balsuoja su jumis? 

— Jo paties paklauskit,— atkirto Meklaudas. 

Perselas įdėmiai pažvelgė į jį, tačiau nepridūrė nė žodžio. 

— Smadžai,— paliepė Meklaudas,— duok dviragę Perselui. 

Smadžas atsistojo, perėjo laisvą tarp fakelų tarpą ir padavė 
Perselui dviragę. Bertui mirus, matrosai pasidalijo tarpusavy 
jo turtą, ir Smadžui atiteko dviragė. Ji buvo jam per didelė, 
Smadžas net nesvajojo jos užsidėti, tačiau laikė kaip trofėjų, 
pakabinęs trobelėje ant sienos, ir plūdo biauriausiais žodžiais 
kiekvieną sykį, kai prisimindavo Berto žvėriškumus ir savo 
bailę. 

Kol Perselas neskubėdamas traukė iš dviragės vieną popie- 
rėlį po kito ir, prisikišęs arčiau prie fakelo, skaitė pavardes, 
kol lankstė juos keturlinkai, įtampa pamažėl atslūgo ir visi vėlei 
įsneko. Iki šiol Hantui už nugaros stovėję taitiečiai susėdo ir 
pašnibždom gyvai aptarinėjo, ką matę. Omaata priėjo prie 
vyrų, ir Perselas išgirdo juos klausinėjant apie balsavimą. Han- 
tas, įrėmęs į tolį mažytes išblukusias akis, kažką niūniavo 
panosėje. Nors jis ir stengėsi sekti debatus, nepagavo jų es- 
mės, ir dabar, kai visi nutilo, lengviau atsikvėpė. Uždėjęs di- 
džiules savo letenas ant tokių pat šlaunų, jis nenuleido nuo 
Omaatos akių ir kantriai laukė, kol ji prisės šalia. Taitietės 
vėl ėmė juoktis ir šnibždėtis Perselui už nugaros. Jos puikiau- 
siai suprato balsavimo procedūrą ir šaipėsi iš tuščiagarbių pe- 
ritanių, užsimojusių pasiskirti sau vaine, nors amžių amžiais 
žinoma, kad būtent vaine pasiskiria sau vyrą. 

Peržiūrinėdamas popierėlius su pavardėmis, Perselas viena 
akimi sekė, ką veikia priešų grupuotė. Smadžas kažką kuštėjo 
Meklaudui, bet tas, matyt, su juo nesutiko. Vaitas nesikišo 

į jų kalbas. Vienu momentu jis atsistojo ir nuėjo pataisyti pa- 
krypusio fakelo. Perselas pastebėjo, kaip metiso akys neramiai 
perbėgo moterimis ir tuoj pat nukrypo į šalį. Sėdįs jam iš de- 
šinės senis Džonsonas nervingai drebančia ranka trynėsi rau- 
donus puškus ant smakro. Nors priimta balsavimo procedūra 
ir žadėjo, kad jis ne vienas grįš į savo trobelę, vis dėlto jis 
abejojo sėkme. 

Ties Perselo ausimi pasigirdo Beikerio balsas: „Jie sutvarkė 
Džonsoną ir pamokė Hantą.“ Perselas linktelėjo galvą, o Bei- 
keris šnibždėjo drebančiu balsu: „„Meklaudas priešinsis, kad 
Avapuji atitektų man, ir kiti jį palaikys.“ Perselas pakreipė 
galvą ir dirstelėjo į dailų, bronzinį velsiečio veidą. Jo akys 
buvo kupinos nerimo. „Beikeris iš tiesų ją myli“,— pagalvojo 
Perselas. „Aš dar kartą peržvelgsiu popierėlius,— tarė jis, — 
o jūs tuo tarpu nueikite perspėti Avapuji, kad ji lėktų į džiung- 
les, kai jūs pakelsite dešinę ranką, ir kol kas ten pasiliktų. 
O jeigu balsavimas atiduos Avapuji Meklaudui, pasiskirkite sau 
Oroa.'— „Kodėl Oroa?'— nepatikliai paklausė Beikeris. ,„Paaiš- 
kinsiu vėliau.“ Beikeris valandėlę neryžtingai tylėjo, paskiau, 
matyt, įspėjęs Perselo planą, pašoko nuo žemės. Nė galvos 
nepakreipęs, Perselas vėl ėmėsi popierėlių, tiesino juos vieną 
po kito, paskui neskubėdamas lankstė ir mėtė į dviragę. 

Kai Beikeris vėl atsisėdo gretimais, Perselas lenkė paskutinį 
popierėlį. Priešais jį Meklaudas vis tebesitarė pašnibždom su 
Smadžu, tačiau kur kas grasiau. „Padėkite ant žemės dešinę 
ranką, — sukuždėjo Beikeris.— Aš jums perduosiu vieną dalykė- 
li." Perselas pakluso ir pajuto ant delno kažkokį šaltą, kietą 
daiktą. Jis sugniaužė ranką. Beikerio peilis. „„Palaikykite kol 
kas,— tarė Beikeris, — ko gero, nesusivaldysiu.“ Neatgniaužda- 
mas kumščio, Perselas įsibruko peilį į kišenę. 

— Na kaip?— garsiai tarė Meklaudas. 

Jis pakėlė abi rankas, ir kaip mat įsiviešpatavo tyla. 

— Aš peržiūrėjau ir perskaičiavau visus devynis popierė- 
lius,— tarė Perselas.— Kiekviename įrašyta vieno brito pavar- 
dė. Tačiau nepakliuvo nė vieno popierėlio su taitiečio vardu, 
ir aš padariau išvadą, kad jūs nutarėte atimti iš taitiečių teisę 
dalyvauti dalybose. 

— Ir neapsirikot,— atsakė Meklaudas, nutęsdamas žodžius. 

— Tai neteisinga,— tvirtai kalbėjo Perselas.— Šitaip elgda- 
masis, jūs mirtinai įžeisite taitiečius. Jie, kaip ir mes, turi to- 
kią pat teisę pasiskirti sau žmoną. 

Meklaudas mirktelėjo ir triumfuodamas apžvelgė paeiliui 
Smadžą, Vaitą ir Džonsoną, tarsi kviesdamas pasigėrėti jo įžval- 
gumu. Paskui, atkišęs savo aštrų smakrą ir primerkęs išbluku- 
sias blakstienas, su panieka tarė: 

— Jūsų žodžiai, Perselai, manęs nė kiek nestebina, nes jūs 
prikibot prie tų juodukų, kaip sakoma, it utėlė prie marškinių. 
Tegu mane skradžiai, niekad nesu matęs, kad baltasis taip 
dievintų laukinius, kaip jūs! Amžinai su jais susikišęs! Amži- 
nai su jais laižotės! Ant rankučių imat, glamonėjat, bučiuojat, 
popinat! Ką tik papuola — vyrą ar moterį! Tiesiog pamišęs 
dėl jų! 

Smadžas sukikeno, paskui ir Džonsonas nusišiepė, tačiau be- 
regint nusisuko susidrovėjęs, tarsi bijodamas, kad Perselas pa- 
matys Meklaudui skirtą šypseną. ,„Niekšas!“— prakošė Beike- 
ris. Mažasis Džonsas palietė Perselo alkūnę ir pusbalsiu 
paklausė: ,,„Užmesti jam per minkštą vietą?“ Džonsas buvo že- 
maūgis, bet atletiškai suręstas. Perselas neatsakė. Jo gražus, 
išblyškęs ir rūstus veidas atrodė nukaltas iš marmuro. Po va- 
landėlės jis pažvelgė kažkur į tolį virš Meklaudo galvos ir 
ramiai tarė: 

— Manau, jūs turite kitokių argumentų. 

Beikeris susižavėjęs pažvelgė į jį. Perselas kasdien atsikerta 
Meklaudui, į panieką atsako panieka. Tačiau kur kas garbin- 
giau: jo žodžiuose niekados nepajusi noro įžeisti priešininką. 

— Še tau,— atsakė Meklaudas.— Še tau! Jeigu jums, Perse- 
lai, taip maga žinot, ką gi, pasakysiu, turiu ir kitokių argu- 
mentų, ir gana svarių. Verčiau pasišalinkit, kad jie, ko gero, 
per sprandą jums neužvežtų. Pasirodo, mūsų saloje dar yra 
kekšės sūnų, kurie nepastebėjo, kad čia yra penkiolika vyrų, 
britų ir juodukų, ir tik dvylika moterų... Sakykim, į dviragę 
mesim visas penkiolika pavardžių. Ir kas iš to? O tas, kad pas- 
kutinis trejetas liks be žmonų. 

Jis pašaipiai visus nužvelgė. 

— Gal tas trejetas bus juodukai... O gal baltieji, ir tik pa- 
manykit, Perselai, man ne vis vien, jeigu tai bus baltieji. Ver- 

čiau tegu lieka be moterų jūsų mylimieji draugužiai, o ne 
Smadžas ar Vaitas, ar Džonsas... 

— Tu manim nesirūpink,— atkirto Džonsas, šauniai išpūsda- 
mas krūtinę.— Apsieisiu ir be tavo pagalbos. 

— Meklaudai,— tarė Perselas, palinkes į priekį — mūsų nuo- 
monės retai kada sutinka, tačiau dabar, patikėkite, reikalas 
daug rimtesnis. Įsivaizduokite, kas dėsis, kai taitiečiai liks vieni 
po banjanu su trimis moterimis, kurias jiems paliksite. 

— Na ir kas?— atšovė Meklaudas.— Trys moterys šešiem — 
visiškai neblogai. Po pusę moters kiekvienam. Visiškai neblo- 
gai — viena moteris dviem. Dažnai aš nė tiek negaudavau. 

— Supraskite, jie gi įsižeis. .. 

— Įsižeis ir atsileis,— atšovė Meklaudas.— Įsidėmėkit, Per- 
selai, aš nieko prieš juos neturiu. Tiesą, nesilaižau su jais 
nuo ryto iki vakaro, bet nieko prieš juos neturiu. Ir kai tenka 
pasirinkt juos arba mus, pasirenku mus. Visų pirma mus. 

— Jūs sau pačiam prieštaraujate. 

— Kaip?— paklausė Meklaudas ir net atsilošė, įžeistas iki 
širdies gelmių — jis, škotas, nelogiškai samprotauja! 

— Jūs pats nepageidavote, kad saloje karininkai naudotųsi 
privilegijomis ir pažeistų matrosų teises, o dabar baltiesiems 
suteikiate privilegijas ir pažeidžiate taitiečių teises. 

— Niekam neteikiu jokių privilegijų — pasakė Meklaudas, 
nutęsdamas žodžius, — bet paklausykit, Perselai, aš duodu pir- 
menvbę ne šiaip sau, o vadovaujuos protu. Visų pirma — ar 
sausumoje, ar jūroje, ar palankiam vėjui pučiant, ar štormui 
siaučiant.— galvoju apie Žmogų numeris pirmas — apie Džem- 
są Finčlėjų Meklaudą, tikrąjį savo motušės sūnelį. Po to gal- 
voju apie savo draugužius. Paskui apie kitus vaikinus iš ,„Blo- 
somo“". Ir galiausiai apie juodukus. 

— Egoisto požiūris,— pasipiktinęs atrėžė Perselas.— Patikėki- 
te, susilauksite pačių liūdniausių pasekmių. 

— Šioks ar toks, bet mano,— tyliai nusijuokė Meklaudas ir 
rankomis apglėbė kelius; jo veidas fakelų šviesoje priminė 
kaukolę.— Kai dėl egoizmo, jūsų teisybė, Perselai, man nėr 


kaulėta ranka apvesdamas visus.— Egoistai! Visi egoistai, vi- 

si — galas nuo galo! Ir prieš jūsų pasiūlymą, Perselai, balsuos 
diduma šitų prakeiktųjų egoistų. 

Jis luktelėjo ir tebesišypsodamas paklausė: 

— Daugiau niekas nenori kalbėt? 

Ir, veik nelaukdamas atsako, pridūrė: 

— Prašom balsuot. Kas prieš? 

Jis pakėlė ranką. Kaip mat juo pasekė Hantas, paskui Sma- 
džas ir galų gale Džonsonas. Vaitas nė nekrustelėjo. Visi nu- 
stėro. Nenuleisdamas rankos, Meklaudas pasuko galvą į kairę 
ir įsistebeilijo į metisą. Vaitas ramiai atrėmė jo žvilgsnį, pas- 
kui iš palengvo nusigręžė ir įsmeigė į tolį savo juodas siauras 
akis. 

— Susilaikau,— švelniu, dainingu balsu tarė jis. 

— Susilaikai?— netverdamas įniršiu prakošė Meklaudas, vis 
nenuleisdamas rankos; jo mažytės pilkos akutės svaidė žaibus. 

— Primenu,— kaip kirviu nukirto Perselas,— jūs neturite jo- 
kios teisės daryti spaudimo susirinkimo nariams, ne tik Vaitui, 
bet ir Hantui su Džonsonu. 

— Jokio spaudimo nedarau,— nelauktai užsiplieskė Mek- 
laudas. 

Nors Vaitas ir susilaikė, vis dėlto laimėjo jis, Meklaudas. 
Jo keturi balsai. Perselo — trys. Tačiau, Vaitui susilaikius, ško- 
tas sunerimo. Vadinas, jo gretos ne tokios patikimos, kaip jis 
galvojo. 

Jis nuleido ranką, tačiau neatitraukė nuo Vaito akių. 

— Aš nesutinku su tavim, — dainingu balsu tarė Vaitas. 

Jo veidas buvo ramut ramutėlis; kukliai sunėres rankas ant 
krūtinės, jis kalbėjo mandagiai, bet kategoriškai. 

— Tuomet jūs turėjote balsuoti už mano pasiūlymą, — pasakė 
Perselas. 

Vaitas tylėjo. Jis pasakė, ką galvojo. Daugiau neturėjo ko 
sakyti. 

— Na ir staigmena. ..— tarė Beikeris Perselui. 

— Ne tokia jau didelė, — pusbalsiu atsakė Perselas. 

— Keturi prieš, — po valandėlės pratarė Meklaudas.— Vienas 
susilaikė. Perselo pasiūlymas atmetamas. 

Tačiau buvo aišku kaip diena, kad Vaito poelgis jį šiek tiek 
išmušė iš vėžių. 

— Perselai,— niūriai tarė jis,— perduokit dviragę Džonsui. 
Metas traukt laimes, juk mes nesiruošiam čia nakvot. 

Džonsas priklaupė, paskui atsisėdo ant pariestų kojų ir padė- 
jo dviragę sau ant nuogų šlaunų. Iš visų britų tik jis vienas 
nešiojo pareu ir, tiesą pasakius, tik jis kūnu prilygo taitie- 
čiams, nors ūgiu nuo jų ir atsiliko. Neseniai įžengęs į aštuo- 
nioliktus metus, ,„Blosome“ jis buvo jauniausias po Džimio, 
grakštaus, atletiško, liauno kūno, trumpai kirptais šviesiais 
plaukais. Šlakuota nosis buvo trumpa, kiek užsirietusi, smakras, 
dar neliestas skustuvo, išsišovęs į priekį, tarsi būtų dar augęs. 
Melsvos it porcelianas akys, kaip ir velionio jungos, įdėmiai 
žvelgė į žmones. Bet jis buvo labiau subrendęs ir agresyvesnis, 
negu Džimis. Puikiai žinojo savo jėgą ir beveik nuolat laiky- 
davo įręžęs krūtinės raumenis,— gal koketavo, o gal norėjo 
juos išlavinti. 

— Na, tu ilgai dar kniausies?— tarė Meklaudas. 

Džonsas, kaire ranka prispaudęs dviragę prie šlaunų, dešine 
naršė popieriukus. Jis jaudinosi ir nesiryžo traukti laimių. Bai- 
minosi, kad pirmas britas, kurį jis pašauks, pareikalaus jo 
Amurėjos. Kai maištingasis ,„Blosomas“ atplaukė į Taitį, Džon- 
sas pirmąkart gyvenime patyrė meilę jos glėbyje. Jai neseniai 
suėjo šešiolika. Nei Taityje, nei ,„Blosome“ Džonsas nebuvo jai 
ištikimas, tačiau, kai vis naujos ir naujos pergalės įgriso, grįžo 
pas ją. Išsilaipinus saloje, jie klaidžiojo takeliais, susiėmę už 
rankų, iškilmingi ir naivūs lyg vaikai. „Ko jūs laukiate?'— 
pusbalsiu paklausė Perselas. ,Kinkos dreba, — atsakė Džonsas.— 
Velnioniškai kinkos dreba. Bijau, kad jie nukirs man Amu- 
rėją.'— „Būk ramus,— šyptelėjo Perselas,— statau šilingą, kad 
ji atiteks jums.“ Pasirausęs kišenėje, jis išsitraukė šilingą su 
skylute viduryje ir metė jį Džonsui po kojomis. Jaunuolis kaip 
užkerėtas žiūrėjo į monetą. ,„Na, pradėk!“— paragino Beikeris, 
sėdįs Perselui iš kitos pusės, ir, ranka pasirėmęs žolės, pasilenkė, 
kad geriau matytų savo svainį. 

Džonsas ištraukė popierėlį, išlankstė, prisikišo arčiau fakelo 
ir tylomis perskaitė. Paskui išsižiojo, užsičiaupė, nurijo seiles 
ir, galų gale atgavęs žadą, pasakė: 

— Džonsas! 


Ir apstulbęs taip naiviai atrodė — ištraukė pirmas savo pa- 
vardę,— kad visi, išskyrus Hantą, leipo juokais. 

Džonsas įtempė krūtinės raumenis ir atlaužė pečius, atseit, 
nepakęsiąs, kad iš jo šaipytųsi. Nors pažiūrėti karingas, buvo 
suglebęs ir taip baisiai susijaudinęs, kad negalėjo nė žodžio 
ištarti. 

— Na?— tarė Meklaudas.— Negi viskas šiam vakarui? Įsidė- 
mėk, sūneli, tu pirmas gali pasiskirti vieną iš dvylikos. Tik pa- 
krutėk, greičiau apgalvok visus už ir prieš. 

— Amurėja,— tarė Džonsas. 

Ir, suraukęs antakius virš savo vaikiškos nosies, jis nuo- 
gąstaudamas apžvelgė rateliu susėdusius matrosus, ar niekas 
nesikėsina į jo žmoną... 

— Prieš nėra?— paklausė Meklaudas, lyg vėzdą sukdamas 
virvės galą. Paskui užmetė už nugaros, luktelėjo valandėlę ir 
atsivėdėjęs smogė juo sau po kojomis. 

— Nutarta! 

— Amurėja!—it smaugiamas pašaukė Džonsas ir atsisuko. 

Amurėja beregint pašoko, žengė į fakelų apšviestą ratą, 
šypsodama atsiklaupė šalia ir paėmė jį už rankos. Ji buvo 
grakšti ir daili, vaikiškai naivus veidelis kažkuo priminė jos 
tane. Džonsas atpalaidavo raumenis ir garsiai, net su švilpesiu 
atsiduso. Pečiai nusileido, krūtinė įdubo, ir jis, padėjęs galvą 
Amurėjai ant peties, susižavėjęs pažvelgė į ją. Ji šalia. Ji pri- 
klauso jam. Iš džiaugsmo jis jautėsi devintame danguje. Prieš 
jų akis visas gyvenimas, nė galo, nė krašto nematyti. 

— Jeigu paleisi savo indėnės rankutę,— tyčiodamasis rikte- 
lėjo Smadžas,— gal tuomet galėsi traukti laimes. 

Džonsas išėmė popierėlį iš dviragės. 

— Hantas!— skambiai perskaitė jis. 

Hantas liovėsi niūniavęs, kažką suniurzgė, pakėlė galvą ir 
nustebęs įsistebeilijo mažytėmis blausiomis akimis pirma į Džon- 
są, paskui į dviragę ir į popierėlį Džonso pirštuose, ir tik tada 
nerimastaudamas pažvelgė į Meklaudą, tarsi šaukdamasis jį 
į pagalbą. 

— Dabar tavo eilė pasiskirt sau pačią — tarė Meklaudas. 

— Kokią pačią*— paklausė Hantas. 

— Nagi savo pačią Omaatą. 

Rodės, Hantas tylomis kažką mąsto. 

-— O kam ją turiu skirtis? — staiga paklausė jis. 

— Tuomet ji bus tavo. 

— Ji ir dabar mano,— tarė Hantas, atkišęs savo snukį ir su- 
gniaužęs ant kelių milžiniškus kumščius. 

— Aišku. Ji tavo. Pasakyk: „„(Omaata“, ir ji sės greta. 

Hantas įtariai dirstelėjo į Meklaudą. 

— Kuriam galui sakai „pasiskirk“? 

— Čia vienuolika moterų. Turi pasiskirt sau vieną iš vie- 
nuolikos. 

— Man nusispiaut į tas vienuolika moterų!— suurzgė Hantas 
ir mostelėjo ranka, tarsi šluodamas jas iš savo gyvenimo.— 
Aš turiu Omaatą. 

— Gerai jau, gerai. Tik pasakyk: „Noriu Omaatos“, ir Omaa- 
ta bus tavo. 

— Bene dabar ji ne mano?— grėsmingai sužaibavo akimis 
į Meklaudą Hantas. 

— Tavo, žinoma, tavo. Tik paklausyk. Daryk, ką sakau. Sa- 
kyk: „„Omaata“. Ji sės greta, ir baigtas kriukis. 

— O kuriam galui sakyt: ,Omaata“? 

— Vajėzau!— sušuko Meklaudas, stverdamasis už galvos. 

— Meklaudai, gal pasakysite, kaip jūs įkalbinote Hantą bal- 
suoti už jūsų. pasiūlymus? Matyt, prarandate marias laiko, — 
kandžiai pasakė Perselas. 

Meklaudas įniršęs dėbtelėjo į jį, bet neištarė nė žodžio. 

— Gana!— pasakė Beikeris, išvestas iš kantrybės.— Tegu Per- 
selas liepia Omaatai sėstis šalia Hanto, ir užbaigsime šį klau- 
simą. 

Meklaudas linktelėjo galvą, ir Perselas išvertė. Bemat išdygo 
milžiniška Omaatos figūra, tūnojusi tamsoje už jo nugaros. 
Perselas atsigręžė ir nustėro. Jis manė, kad ji tebėra su taitie- 
čiais. Žiūrint iš apačios, Omaata jam pasirodė dar stambesnė 
ir, kai ji žengė pro šalį, tarp jo ir Beikerio, jis nejučiomis nu- 
sistebėjo nepaprastai storomis jos šlaunimis. Šviesos apakinta, 
Omaata stabtelėjo prie fakelo, akimis ieškodama savojo Žono. 
Atsukusi Perselui nugarą, ji dengė jį savo šešėliu, milžiniškas 
jos siluetas juodavo fakelų šviesoje, ir, atšvaitui blykstelėjus, 
tamsūs pečiai suspindo lyg gludintas marmuras. 

Ji atsisėdo šalia Hanto ir ėmė tyliai burkuoti vien tik jiems 
suprantama kalba. Hantas kažką švelniai jai niurzgė. ,„Mur- 
kia“, — pasakė Džonsas. Perselas šyptelėjo, tačiau dailų įdegusį 
Beikerio veidą vis temdė nerimas. Jo akys buvo įkritusios, apa- 
tinė lūpa virpėjo. 

Visi tylėjo. Meklaudas ir Smadžas kuštėjosi, ir jų ginčas, kilęs 
prieš traukiant burtus, rodės, dar karščiau įsiliepsnojo. Džonsas 
laukė, kol jie baigs, kad galėtų ištraukti trečią pavardę. 

Perselą nukrėtė šiurpas. Kaip ir visi, išskyrus Meklaudą, jis 
atėjo į susirinkimą pusnuogis, o čia kaip tyčia iš jūros pa- 
traukė žvarbus vėjas. Ūmai fakelų šviesa priblėso. Patekėjo 
tropikų mėnuo, toks didžiulis, ryškus, sakytum aušra. Aikštelę 
užliejo mėnesiena, ir Meklaudui už nugaros tarp banjano šakų 
pasirodė žalių alėjų labirintas, išmargintas šviesos ir šešėlių 
dėmėmis, — jis vingiavo ir nyko kažkur paslaptingoje glūdu- 
moje tarp galingų medžio kolonų. Perselas grįžtelėjo, nusišyp- 
sojo Ivoa ir akimis perleido jos drauges. Užlietos švelnia šviesa, 
jos kantriai laukė savo eilės, tik po juoda plaukų skraiste 
žvilgėjo akių baltymai bei dantys. Perselą sukrėtė nepajudina- 
ma galia, trykštanti iš tų švelnių veidų ir nuolankių kūnų, 
kurių formos, apvalios it taurės, sakyte sakė, kad jos nešios 
gyvybę. Tegu peritaniai sau graso ginklais, mojuoja virve, 
ginčijasi ir „skiriasi“. Kiek juose tuštybės! Kuo būtų sala be 
moterų? Kalėjimu. ,„(O mes, — pagalvojo Perselas,— kas liktų iš 
mūsų po dešimties metų? Sutrūniję kaulai.“ 

— Adamo!— paerzino jį Ivoa, išraiškingai spausdama abi 
rankas prie krūtinės.— Tu tikrai mane pasiskirsi, o ne ką 
kitą? 

— Aišku, — nusišypsojo Perselas.— Tave. Tik tave. Vien tik 
tave. ; 

— Kas tau, užsnūdai, sūneli?— paklausė Meklaudas, nutęsda- 
mas žodžius, 

Perselas atsisuko ir spėjo pamatyti, kaip Džonsas susidrovė- 
jęs ištraukė savo ranką iš Amurėjos rankų ir kyštelėjo į 
dviragę. 

— Meisonas!-— skardžiai riktelėjo jis. 

Perselas pakėlė ranką. 

— Turiu jo laišką. 


158 


Jis išėmė laišką iš kišenės ir prisikišo arčiau fakelo. Laiškas 
buvo užantspauduotas vaško antspaudu su Meisono inicialais, 
adresas kruopščiai išvedžiotas smulkiomis raidytėmis su išran- 
tymais, parašytas pagal visas taisykles: 

„Leitenantui Adamui Britonui Perselui, pirmajam „„Blo- 
257 2' pietų platumos.“ 

Perselas nuplėšė antspaudą, išlankstė lakštelį ir garsiai per- 
skaitė: 

„Ponas Perselai, prašom pasirūpinti, kad man išskirtų 
moterį, kuri galėtų taisyti valgį ir rūpintis mano bal- 
tiniais. 

Kapitonas Ričardas Heslėjus Meisonas, ,,(Blosomo“ vadas.“ 

Perselas žiūrėjo į laiškelį. Tiesiog neįtikėtina, kad po viso 
to, kas įvyko, Meisonas užsimanytų moters! 

Jis prisiminė Meisoną kajutėje tą dieną, kai „Blosomas“ ruo- 
šėsi palikti Taitį. Nukaitęs, iškėlęs rankas į dangų. Su kokiu 
pasipiktinimu tuomet jis atsisakė paimti į laivą dar tris mo- 
teris! „Ponas Perselai, laive ir taip daug moterų! Manęs jos 
visiškai nedomina. Net jeigu tektų pagalvoti apie savo asme- 
ninius patogumus, nė vienos nepaimčiau į laivą.“ O dabar jis 
kalba „apie savo asmeninius patogumus“ ir reikalauja moters! 

Ir tuo pat metu Meklaudas nusišaipė: 

— Seniui ne pačios, 0 tarnaitės reik. 

Visi sujuko, ėmė laidytis sąmojais, kodėl Meisonas toks šal- 
tas silpnajai lyčiai. Tokios kalbos visiems buvo prie širdies, ir 
geras penkias minutes matrosai per kits kitą miklino liežuvius. 

— Esu geras dėdė, — galų gale tarė Meklaudas ir pakėlė ran- 
ką, duodamas ženklą baigti juokus.— Nors senis norėjo mane 
nušaut, bet niekas neprikiš, kad per mane gavo turlytis su 
savo skudurais. 

Jis permetė visus akimis, nukabinęs smailią nosį virš plonų 
lūpų. „Bepigu iš svetimos kišenės mokėti“, — pusbalsiu pa- 
sakė Beikeris. 

— Jeigu niekas jos nenori, — kalbėjo Meklaudas, dėdamasis 
nėišgirdęs Beikerio žodžių, — siūlau duot jam Vaa. 

Niekas nė nekrustelėjo. Meklaudas trankė virvės galu į že- 
mę ir paprašė Perselą išversti. 

Vaa, neišvaizdi prakauli moteris, pakilo iš savo vietos. Pri- 
ėjusi prie rato, sustojo ant tvirtų valstietės kojų. Jos plačios 
pėdos sakytum augte įaugo į žemę, 0 pirštai susirietė, kabin- 
damiesi purios dirvos. Sunėrusi stiprias rankas už nugaros, ji 
mandagiai pasakė, kad jai didelė garbė turėti savo tane di- 
džiosios pirogos vadą. Taitietės suprunkštė, ir Itija šūktelėjo: 
„E, Vaa, el Labai jau šaltas tavo tane!..“ Platų sodietišką Vaa 
veidą nušvietė šypsena. „Nieko baisaus, aš jį įkaitinsiu!'— at- 
sakė jinai. Ir tuoj pat nudrožė į kaimelį, pasinešusi tesėti sa- 
vo Žodį. 

Džonsas išlankstė kitą lakštelį ir skambiai sušuko: 

— Džonsonas! 

Džonsonas krūptelėjo, nunėrė akis, pažvairavo į gunklą ant 
drūtos nosies galiuko ir atgalia dešine ranka pasitrynė retus 
šerius ant smakro. Paskui ištiesė sukeistas kojas, priklaupė 
ant vieno kelio ir iengvai atsistojo — nelauktas dalykas jo am- 
žiaus Žmogui, — mindžikuodamas dilbakiavo į matrosus ir try- 
nėsi apšepusį smakrą. Nors jis buvo sudžiūvęs, tačiau po pa- 
širdžiais kūpsojo pilvas, apvalus ir standus, kuris, rodės, siekė 
užkopti ant įdubusios krūtinės ir atlyginti už ilgametį darbą 
tam į kukšterą susimetusiam seniui. Per tą pūpsulį Džonsonas 
vargais negalais išsilaikydavo ant kojų tik ištempęs kaklą į prie- 
kį. Bet ir rankos jau seniai atsižadėjo karoti vienoje plokštu- 
moje su pečiais. Jos tabalavo kažkur priekyje, liesos it per- 
suktas kanapinis lynas, nusėtos juodais taškeliais ir apraizgy- 
tos išsipūtusių melsvų venų tinklu. 

Džonsonas nepatikliai ir baikščiai žvalgėsi aplink, tarsi gal- 
vodamas, ar tik nelaukia koks vylius, kad visi, išgirdę jo pa- 
vardę, tyli. Jau seniai jis buvo numatęs sau žmonelę, bet ne- 
drįso ištarti jos vardo: gal matrosai nesutiks, o jeigu ir sutiks, 
ar neatsakys pati išrinktoji. Jis iš padilbų dėbčiojo į Meklaudą 
ir Perselą, tarsi ieškodamas paramos čia iš daugumos, čia iš 
mažumos, paskui, žvilgtelėjęs į moterų būrelį, tankiai tankiai 
sumirksėjo raukšlėtais vokais, kad niekas nepastebėtų, kur jis 
žiūri, ir įsmeigė į jas paraudusias akis, kupinas baimės ir gaš- 
lumo. Jis priminė berniūkštį, kuris, apgniaužęs nudžiautą peni, 
žiūri pro cukrainės vitriną į išsirinktą pyragaitį, bet nesiryžta 
nei įeiti, nei nueiti. 

— Na?— šiurkščiai tarė Meklaudas. 

Džonsonas nukreipė į jį baikščias akis, liovėsi trynęs smakrą 
ir, į nieką nežiūrėdamas, vos girdimu balsu pasakė: 

— Tajata. 

Jo pasirinkimas buvo kuklus: Tajata buvo negražiausia ir 
seniausia taitietė. 

— Kas prieš?— paklausė Meklaudas, keldamas virvės galą 
virš galvos. 

Ir, veik nelaukdamas atsako, trenkė juo į žemę. Džonsonas 
pakėlė galvą ir drebančiu nuo susijaudinimo balsu pašaukė: 

— Tajata!.. 

Moterys sukuždėjo, tačiau niekas nepasikėlė, niekas neatsilie- 
pė. Džonsono lūpos ėmė virpėti. Jis sulenkė rankas, dviem pirš- 
tais nutvėrė dešinės rankos nykštį ir nejučiomis pradėjo iš lėto 
jį trinti. ,,Tuoj pravirks“,— dingtelėjo Perselui. 

— Tajata!— skardžiai pakartojo Meklaudas. 

Moterys bemat nutilo, paskui vėl sukuždėjo. Tajata atsistojo. 
Žemaūgė, kresna, šleivakojė, ji neskubėdama nukrypavo į ap- 
šviestą ratą. Pabrinkę vokai slėpė jos akis, ir veidas fakelų 
šviesoje pasirodė niūrus, tulžingas. Džonsonas vos girdimai 
sukrizeno, žingtelėjo į priekį, paėmė išrinktąją už rankos ir 
sukiceno vietoje, tarsi atlikdamas šokio figūrą; jis buvo toks 
juokingas ir kartu toks pasigailėtinas, jog niekam nė į galvą 
neatėjo juoktis. Paskui jis atsisėdo, tačiau Tajata, vos pritūpus 
šalia, šiurkščiai ištraukė ranką iš jo gniaužtų ir šaltai jį nu- 
žvelgė mažytėmis juodomis akimis pro pabrinkusius vokus. 
„Vargšelis Džonsonas“, — pusbalsiu pasakė Perselas. Niekas ne- 
atsiliepė. Džonsas grožėjosi savąja Amurėja, o Beikeris išba- 
lęs, sukandęs dantis, žiūrėjo kažkur į priekį. 

-- Džonsai!-— griežtai pasakė Meklaudas. 

Jis irgi atrodė susinervinęs ir įsitempęs. Džonsas paleido Amu- 
rėjos rankas, čiupo dviragę ir ištraukė popierėlį. 

— Vaitas!-— skardžiai sušuko jis, tarsi Vaitas būtų buvęs to- 
liausiame aikštelės gale. 

Vaitas nė nekrustelėjo, jo veidas buvo bejausmis. Ir prabilo 
jis ne iškart. Sėdėjo sukryžiavęs kojas, kukliai laikydamas del- 
nus ant kelių, ir dešiniosios rankos smiliumi bei didžiuoju pirš- 
tu plekšnojo sau per kelnes. Kitus pirštus, trumpus it dešrelės, 

su storėjančiais galais, laikė pakėlęs kažkaip grakščiai, sakytum 
ruošėsi skambinti fortepijonu. Valandėlę buvo tylu. 

— Itija,— ištarė Vaitas švelniu balsu. 

Staiga moterys subruzdo, ėmė dar garsiau, dar karščiau šnabž- 
dėtis. Perselas atsigręžė. Itija klūpojo, nudūrusi akis į žemę, 
sučiaupusi lūpas, ir purtė galvą. Iš dešinės sėdėjo Itijota, pa- 
dėjusi jai ant peties ranką. Iš kairės — Raha ir Tumata. „Su- 
tik. Jis ne piktas. Nemuš tavęs“, — pasakė Itijota. „Ne, ne!'— 
atsakė Itija. 

— Itija!-— griausmingai sušuko Meklaudas. 

Itija pakilo, įėjo į apšviestą ratą ir atsistojo tarp Amurėjos 
ir Džonsono veidu į Meklaudą. Jos akys žėrėjo. 

— Klausyk tu, Skelete peritani,— tarė ji, piktai žiūrėdama 
į škotą.— Kaip tau veidai nekaista šitaip elgiantis! Kuriam ga- 
lui pasiskirti moterį, kuri nepasiskyrė tavęs? 

Ji kalbėjo, lyg ją būtų pasirinkęs pats Meklaudas, o ne Vai- 
tas. Ji pridūrė: 

— Nejau tu nežinai, kas atsitinka vyrui, kai jis pasiskiria 
sau moterį, kuri jo nepasiskyrė: jis pasidaro raguotas. 

Taitietės prunkštelėjo į saujas, joms pritarė skardus taitiečių 
vyrų juokas. Tebūnie pagarbintas Eatua! Šauniai pasitarnavo 
Itijai netikusios jos manieros! 

Meklaudas atsitiesė. 

— Ką ji sako? 

— Ji klausia,— atsainiai tarė Perselas,— ar jūs pageidautu- 
mėte turėti neištikimą Žmoną. 

Ir pridūrė: 

— Aišku, klausimas grynai retorinis, Itija jums jo netaiko. 

Meklaudo akyse sužibo pyktis, tačiau jis susiturėjo. 

— Pasakykit jai, kad prikąstų liežuvėlį — ramiai tarė jis, — 
ir sėstų šalia Vaito. 

Perselas išvertė. 

— Aš net nemanau neapkęsti geltono žmogaus, — stengėsi 
kuo mandagiau kalbėti Itija.— Jo ranka nėra pilna ledinio krau- 
jo!, kaip Skeleto. Geltonas žmogus — malonus žmogus. Toks 
tylus it šešėlis. .. 


! Jis ne egoistas. .. 

Ji atsitiesė, tvirtas jos kūnelis įsitempė, ir įtaigiai pa- 
sakė: 

— Tačiau aš nenoriu jo sau už tane. Sau už tane noriu 
Meanio. 

Meanis pakilo. Itija pasirinko jį. Jis pakilo, vadinasi, jis 
sutinka. Meanis vienodai mylėjo visas moteris. Tačiau su Itija 
draugavo. 

Meklaudas nužvelgė Itiją, paskui Meanį. Jis ir be vertimo 
suprato, ką pasakė Itija. Sukando dantis, papurtė virvagalį ir 
įsiutęs prakošė: 

— Pasakykite jai, kad sėstų šalia Vaito, antraip neišvengs 
bausmės. 

— Aš neversiu jūsų grasinimų,— atsakė Perselas.— Tai pa- 
vojinga. Meanis jau laiko ją savo žmona. Tik pirštu ją palies- 
kite, ir jis jus nudobs. 

-—- Tam yra įstatymas,— atkirto Meklaudas.— Jis bus pa- 
kartas. 

— Vargu ar pavyks,— tarė Perselas, įsmeigęs į jį akis. 

Meklaudas atkišo smailų smakrą ir nuleido blakstienas. Jeigu 
tektų susikauti, prieš jį stotų Perselas, Džonsas, Beikeris, še- 
šetas taitiečių, galimas daiktas, ir visos moterys. Jis karčiai 
apgailestavo nepasiėmęs šautuvo. 

Jis atsigręžė į kairę. 

— Vaitai, pasikelk ir pats atsivesk žmoną. 

Meklaudas prisidengęs traukėsi: jis kišo kortas Vaitui 
į rankas. 

Vaitas nesiruošė pulti Itijos iš netyčių. Jis iš lėto atsistojo 
ir oriai nuėjo prie jos. Itija atšoko, ūmai apsisuko ir neįtikėti- 
nai greitai perbėgo aikštelę, tik ilgi plaukai sušvytravo ant 
pečių. Ji lėkė tiesiai į vakarus, į džiungles. 

— Stok, Meani!— sustaugė Perselas. 

Meanis, jau pakilęs bėgti jai iš paskos, sustojo it įbestas — 
viena koja priekyje, pasisukęs šonu visu savo atletišku kūnu, 
atlošęs galvą, virpančiomis šnervėmis, tarsi skalikas, kurį šuo- 
liuojantį sulaikė medžiotojo balsas. 

— Jei bėgsi iš paskos, — pasakė jam taitietiškai Perselas,— 
jie tave persekios su šautuvais rankose. Lik čia. Grįžk su mu- 
mis į kaimelį. 

Ir pridūrė: 

— Naktis ilga... 

Meanis atsisėdo, nenuleisdamas nuo Perselo akių. Vaitas nė 
nekrustelėjo. Jis žiūrėjo, kaip Itija mėnesienoje kuria į brūz- 
gynus. Bėgti iš paskos, vadinasi, pažeminti save. Kai ji dingo 
giraitėje, jis iš lėto grįžo atgal ir sėdo į savo vietą. Ištaręs Iti- 
jos vardą, Vaitas daugiau nepasakė nė žodžio. 

— Surasim,— tarė Meklaudas,— užsinorės gerti, valgyti. 

Stojo tyla. Prisimerkęs Perselas atsainiai pasakė: 

— Aš siūlau, kad Vaitas pasiskirtų sau kitą žmoną. Kad ir 
Itijotą. Itijota mielai sutiks. 

Vaitas buvo bepraveriąs burną, bet čia įsikišo Meklaudas. 

— Puiku, pone,— dygiai rėžė jis,— žinoma, pone. Iš visos 
širdies, pone. Itijota atiteks Vaitui, o Itija — Meaniui. Šauniai 
sumanyta, Perselai, tačiau tegu mane skradžiai, jeigu bus taip, 
kaip sakot. Gal būt, jūs užmiršot, kad čia parlamentas. Ir juo- 
dukas savų įstatymų čia netaikys, nors jis ir didžiausias jūsų 
bičiulis. O kai dėl Itijos, Perselai, tai ir čia būkit ramus, su- 
rasim. 

Perselas šaltai atsakė: 

— Brūzgynai traukiasi per penkis kilometrus ir juosia visą 
salą. Ant kalno trykšta šaltinis. Be to, septyniolika aktyvių 
bendrininkų. 

— Surasim,— pakartojo Meklaudas ir davė ženklą Džonsui 
traukti toliau. 

Džonsas įkišo ranką į dviragę. 

— Beikeris,— kone pusbalsiu pralemeno jis ir lyg nusikal- 
tęs pažvelgė į svainį. 

Kai Amurėja atsisėdo greta, jis nė karto nebuvo prisiminęs 
nei Beikerio, nei jo nuogąstavimų. 

Beikeris pakėlė įdegusį veidą ir aiškiai pasakė: 

— Avapuji. 

Stojo tyla. Visų akys nukrypo į Meklaudą. Škotas laukė tos 
valandėlės. Štai ji ir atėjo. Ir vis dėlto užklupo jį netikėtai. 
Praėjo keletas sekundžių. Meklaudas nejudėjo, nepalietė tarp 
kojų gulinčio virvagalio, tik, įdūręs akis į žemę, iškėlė savo 
kaukolę ant gysloto kaklo. ,Svyruoja,— pagalvojo Perselas— 
pabėgus Itijgi, gavo pamąstyti. Ir jei ne kiti...“ 

" Nesutinku, — tarė Meklaudas ir, kilstelėjęs akis, pažvel-- 
gė Beikeriui tiesiai į veidą. 

Beikeris atlaikė jo žvilgsnį, bet nieko nepasakė. Meklaudas 
atsirėmė ranka į žemę, pasikėlė ir nugara atsišliejo banjano 
šaknies. Jis tikėjosi, kad Beikeris puls, ir pasiruošė sutikti prie- 
šą stačiom. 

— Sūneliai, — pasakė jis, nutęsdamas žodžius, ir apžvelgė sa- 
vo bendrininkus,— jei aš reikalauju Avapuji, tai visai ne to- 
dėl, kad noriu kenkt Beikeriui... 

— Kur ten!— prakošė Beikeris virpančiu balsu. 


— Bet reik tvarkos,— toliau kalbėjo Meklaudas, tarsi ir nė 
girdėjęs Beikerio žodžių.— Negalim pakęst, kad moterys mūsų 
saloje eitų iš rankų į rankas. Kas gyveno su Avapuji Taityje? 
Tėtušis Meklaudas! O kas gyveno su ja „„Blosome“? Tikras jo 
motinos sūnus! Patys gi žinot, kokios tos bobelės! Vos spėjom 
išsilaipint į salą, 0 mano indėnukė jau puolė Beikeriui ant 
kaklo. Paprasčiausias kaprizas, sūneliai! Ne kas kita! Juodukėms 
kapriziukai nebe pirmiena! O štai ką aš jums pasakysiu, — kal- 
bėjo jis, keldamas balsą,— jei tik mes jų nepaimsim nagan — 
galas! Nei tvarkos! Nei šeimos! Kokie tuomet mes šeimininkai! 
Sakau jums, sūneliai, verčiau nedelsiant mautis sijoną ir drožti 
plaut indų. 

Smadžas ir Džonsonas susijuokė, bet kažkaip nenoromis. Bei- 
kerio akys išdavė jo ketinimus, ir jie pabūgo, kad, kilus vi- 
suotinėms peštynėms, vargu ar galės pasikliauti Hanto jėga. 
Omaatos glėbyje jis numojo ranka į viską ir murkė it sotus 
katinas. 

— Gerai,— kalbėjo Meklaudas,— varykim toliau. Kai Ava- 
puji mane paliko, nieko nesakiau. Aš geras vaikinas. Nenorė- 
jau susikibt su Beikeriu. .. 


— Tau, žinoma, parankiau balsuot, nei susikibt, — pasakė Bei- 
keris ramiai, bet taip užgauliai, kad Meklaudas net išbalo. 
Perselas vogčiomis dirstelėjo į Beikerį. Jis sėdėjo parietęs kojas 
ir susibrukęs rankas į kišenes. Jo veidas buvo ramus, tik ret- 
karčiais nervingai virptelėdavo apatinė lūpa. Tačiau tamsios 
įdubusios ir karštligiškai degančios akys žvelgė į Meklaudą 
su giliausia panieka. kad 

— Nesiduosiu provokuojamas,— tarė Meklaudas susitvar- 
dęs.— Jeigu tu, Beikeri, nori susikibt, tave nuvilsiu — neišdegs. 
Mes turim įstatymą, ir aš jo laikausi. 

— O kas įteisino šį įstatymą? Argi ne tu?— be galo lėtai 
pasakė Beikeris— (O dabar dangstaisi įstatymu, nes bijai su- 
sikibt. Kai kalbi — niekas tavęs nesuturės. Kai kalbi — nė vel- 
nio nebijai. Tik kažkodėl niekad tavęs nesu matęs pirmose 
eilėse, kai smūgiai pilasi ant galvos. Kai Bertas įsakė išmest 
už borto mažylio kūną, vėptelėjai bent žodelį prieš, ką? Judu 
abu paspraudėt uodegas, ir tu, ir tavo draugužis Smadžas. Ir čia 
ne kitaip, girdi, tu įstatymo laikeisi. .. 

Beikeris su tokia jėga tarė kiekvieną žodį, rodės, kad jis 
drebia juos vieną po kito škotui į veidą. 

— Į tavo įžūlybes nemanau atsakinėt,— atšovė Meklaudas, su- 
stingęs it uola.— Ką reikėjo, tą ir pasakiau apie Avapuji. O da- 
bar kalbėk tu. Kai baigsi, balsuosim. 

Beikeris kalbėjo toliau vis taip pat iš lėto ir negailes- 
tingai: 

— Degi noru balsuot, ką, Meklaudai? Juk balsuot patys juo- 
kai, ką, Meklaudai? Ne sunkiau, kaip įsmeigt peilį į krūtinę 
vaikinui, kuris negali gintis, na, kad ir Simonui. 

Staiga įvyko kažkas nepaprasta: taitiečiai pritariamai suūžė, 
Jie nė girdėt negirdėjo apie kažkokį Simoną ir nė žodžio ne- 
suprato, ką kalbėjo Beikeris, bet iš jo balso, iš akių žvilgesio 
nuvokė, kad jis įžeidinėja Meklaudą, ir buvo patenkinti. Tačiau 
škotas net galvos nepasuko. Jis stovėjo atsišliejęs banjano šak- 
nies, primerktomis akimis, atlošta galva, už nugaros sunertomis 
rankomis. Palaukęs, kol nutils taitiečiai, jis dirstelėjo į Beikerį 
pro akių plyšiukus ir paklausė: 

— Baigei? 

— Ne, nebaigiau, — vis taip pat šaltai ir įžūliai atsakė Bei- 
keris.— Kalbėjau apie lengvus dalykus, Meklaudai. Pavyzdžiui, 
patys juokai pakart Meisoną, suraišiojus jam rankas ir kojas. 
Čia drąsos nereikia. Tik nubalsavai, ir viskas. 

— Niekam nedarau kliūčių surinkt balsų daugumą,— tarė 
Meklaudas. 

— Ir surinkt balsų daugumą — juokų darbas, — vis taip pat 
lėtai ir ramiai kalbėjo Beikeris, vos sulaikydamas siutulį— 


166 


Lengva apmaut vaikiną, kuris nė velnio neišmano. Lengva 
įbaugint vargšą senį, kuris nė gintis negali. Štai, pasigrožėk! .. 

Jis grįžtelėjo į Džonsoną ir smelkte persmelkė jį nirtuliu de- 
gančiomis akimis. Perselą sukrėtė jo žvilgsnis: stiprus, ar, tei- 
singiau pasakius, nežmoniškai aršus. Džonsonas išsižiojo, tarsi 
jam būtų pritrūkę oro, ir visas susigūžė it vabalas, perlietas 
verdančiu vandeniu. Jis apglėbė kelius, nukneibė galvą ir su- 
stingo — susirietęs, mažytis, pritrenktas. 

Beikeris gūžtelėjo pečiais, neslėpdamas gailesčio, ir pažvel- 
gė į Meklaudą. 

— Be to, baisiai lengva, — kalbėjo jis, nepajėgdamas nuval- 
dyti balso, kad jis nevirpėtų, ir jo žodžiai skambėjo dar tvir- 
čiau, — Mušt moterį. Ypač tokią bejėgę, kaip Avapuji. Todėl 
tau ir gaila, kad jos netekai. Su Oroa visai kas kita. Oroa pati 
duoda tau garo. Tokia tau ne į širdį. Daužyt moterį — su mielu 
noru. Tampyt ją už plaukų — su mielu noru. Keliu į užpaka- 
li — su mielu noru. Bet susikibt su kuo — kur tau. Netgi su 
Oroa. Nieku gyvu! Prie Oroa taip lengvai neprieini! Tik pa- 
lieti ją pirštu, ji tau sviedžia į snukį kas po ranka papuola. 
Vakar, pavyzdžiui, vakare tavo plaktuką!.. 

— O aš ir nežinojau, — įsiterpė Džonsas ir sukvakėjo it ber- 
niūkštis. 

Tas vaikiškas nekaltas juokas lyg kirviu nukirto visas kal- 
bas ir šnabždesius. Klausydamasis Beikerio įžeidinėjimų, Mek- 
laudas nė nemirktelėjo. Tyras Džonso juokas jį išmušė iš pu- 
siausvyros. Umai jis pajuto peršint kailį nuo banderilių, kurias 
suvarė į jį Beikeris. Jo akys užgeso, apsiblausė ir įsmigo į vie- 
ną tašką. Jis nuleido pečius ir įsibruko dešinę ranką į kišenę. 

Tuo pat metu Beikeris atstatė kairę koją į priekį ir pasirėmė 
dešiniu keliu į žemę it bėgikas, pasiruošęs startui. Jis visiškai 
užmiršo atidavęs peilį Perselui ir, apimtas šalto įniršio, krečian- 
čio jo stangrų, smulkų nervingą kūną, buvo pasinešęs pulti 
Meklaudą plikomis rankomis. Jis tankiai kvėpavo, įsiręžęs ir 
išvertęs į škotą paklaikusias akis, kurios sakyte sakė, kad tuoj 
tuoj jis jį nudobs. 

Meklaudas atlaužė kišenėje peilį, jo kakta ritosi prakaitas, 
jis iš paskutiniųjų stengėsi atsikratyti pagundos pulti Beikerį. 
„Peštis dėl kažkokios juodukės“,— pasijuokė jis iš savęs. Ne- 

leistina paikystė! Susirinkimas nubalsuos, ir jis laimės Avapuji 
be jokios rizikos. „Leidžiuosi už nosies vedžiojamas",— su pa- 
nieka pagalvojo jis. Ir tą pat akimirką it automatas žingtelėjo 
į priekį, mėšlungiškai gniauždamas peilio kriaunas. 

— Meklaudai!-— suriko Perselas. 

Meklaudas krūptelėjo, tarsi iš miego pažadintas žmogus, pa- 
žiūrėjo į Perselą, giliai atsikvėpė ir ištraukė iš kišenės ranką. 
Neatplėšdamas nuo Beikerio akių, jis paėjo kelis žingsnius 
atgal ir sustojo, nugara palietęs nukarusią banjano šaknį. Vis- 
kas baigta. Perselas pastebėjo, kaip po balta palaidine kilojasi 
išsišovę šonkauliai, Meklaudui stengiantis susitvardyti. 

— Jeigu niekas daugiau nekalbės,— po valandėlės tarė Mek- 
laudas,— siūlau balsuot. 

Beikeris vėl trūktelėjo iš vietos, bet Perselas pagavo jį už 
rankos. „Ko jūs mane sulaikėt,— tyliai sušnypštė įniršęs Bei- 
keris— būčiau jį nudėjęs.“ Perselas dar stipriau suspaudė 
jam ranką. Beikeris atsisėdo ir užsimerkė. Rodės, jis išsyk 
nusilpo. 

Meklaudas vėl atsisėdo po medžiu, paėmė virvę ir blausiu 
balsu ištarė: 

— Siūlau Avapuji atiduot man. 

Jis pakėlė ranką, po to Hantas, Smadžas ir Vaitas, o po va- 
landėlės ir Džonsonas. 

— Penki balsai iš aštuonių, — pasakė Meklaudas vangiu ir 
blausiu balsu.— Pasiūlymas priimtas. 

Jis nugalėjo, tačiau pergalė jo nedžiugino. Tūkstančiai su- 
manymų sukosi veiklioje škoto galvoje, bet labiausiai jam ma- 
gėjo išskirti Beikerį su Avapuji teisėtu balsavimu. Ir dabar, 
kai Avapuji atiteko jam, jis, o ne Beikeris, jaučiasi nugalėtas. 

— Avapuji!-— pašaukė jis galų gale. 

Beikeris pakėlė dešinę ranką, moterys subruzdo, ir Perselas 
vargais negalais užgniaužė norą dirstelėti į jų pusę. 

— Valandėlę!-— pasakė Beikeris, dėdamasis pakėlęs ranką pa- 
prašyt žodžio.— Manau, kad aš turiu teisę pasiskirt sau kitą 
moterį? 

— Kurgi ne, matrose!-— atsakė Meklaudas, stengdamasis at- 
gauti savo pirmykštį įkvėpimą.— Kurgi ne! Kurgi ne! Bene aš 
leisiu vaikinui iš „Blosomo“ džiūt vienatvėje be draugės. Ne 

toks mano būdas! Net Meisonas, ir tas gavo indėnukę! Rinkis, 
matrose! 

Tačiau ta pompastiška jo kalba buvo nenatūrali. Net balsas 
buvo nenatūralus. Meklaudas atrodė pavargęs ir nusivylęs. 

Pažvelgęs tiesiai jam į akis, Beikeris aiškiu balsu pasakė: 

— Oroa, 

Meklaudas krūptelėjo. „Nejaugi jis brangina Oroa?— pagal- 
vojo Perselas.— Kam gi jam tuomet Avapuji? Nurungti Bei- 
kerį? Arba jį pažeminti?" 

Meklaudas nejučiomis pakartojo: 

— Oroa? 

Negi ir ją taikaisi sugrobt?— kandžiai paklausė Beikeris. 

Stojo tyla. Meklaudas prisimerkė ir atkišo smakrą. 

— Kas prieš? — abejingai paklausė jis dusliu balsu. 

Jis pamojavo virvagaliu ir, nelaukdamas atsako, trenkė juo 
į Žemę. 

— Nutarta! 

— Oroa,— pašaukė Beikeris. 

Oroa pakilo nuo žemės, išriesdama savo vinklią ir stiprią 
nugarą lyg kumelaitė, kopianti iš upės, ir bemat atsidūrė ap- 
"šviestame rate. Ji atsistojo prieš Meklaudą — penkios pėdos ir 
dešimt sprindžių grakštumo —ir degančiomis akimis, grasinda- 
ma pirštu bei plačiai skėsčiodama rankas, pasileido karštai 
kalbėti. Šnekėdama nė valandėlės nenustygo vietoje, šokčiojo 
čia į dešinę, čia į kairę, tarsi nekantraudama mestis į priekį. 
Išdidžiai išrietusi sprandą, pilnakrūtė, virpančiomis šnervėmis, 
ji nekantriai trypė ilgomis kojomis ir, atkakliai loštelėdama 
galvą, kresčiojo savo karčius. 

Taitiečių juoko ir ritmingų plojimų paakstinta, Oroa karštai, 
bemaž neatsikvėpdama, gerą penketą minučių bėrė ir bėrė Žo- 
džius, kurie sklandžiai plaukė iš jos lūpų; ji prunkštė ir tre- 
pukavo vietoje, rodės, štai ims ir nušuoliuos tolyn į kitus, pa- 
laimintus kraštus. Ji nutilo ūmai, kaip ir buvo prakalbusi, ir, 
giliai alsuodama iš susijaudinimo, atsisėdo greta Beikerio, it 
replėmis suspaudė abiem rankom jo galvą ir stangriomis lū- 
pomis pritrėškė jo lūpas. 

— Vertimą!— pasakė Meklaudas. 

Perselas šyptelėjo ir pakėlė antakius. 

— Pažodinį? 

— Striukai drūtai, — skubiai atsakė Meklaudas. 

— Striukai drūtai, ji iškėlė jums pavydo sceną, kad jūs 
atidavėte pirmenybę Avapuji. 

Perselas domiai žiūrėjo į Meklaudą, ir jam pasirodė, jog 
lavonišku jo veidu šmėkštelėjo pasitenkinimo šešėlis. 

— Pabaigoje,— toliau kalbėjo jis— ji pasakė, kad Beikeris 
daug malonesnis už jus, ir ji džiaugiasi, gavus jį už fane. Ma- 
nau,— kilniadvasiškai pridūrė Perselas,— ji tai pasakė iš ap- 
maudo. 

— Šiaip ar taip, man vis vien,— atkirto Meklaudas sustin- 
gusiu it kaukė veidu. 

Po trumpos pauzės jis pašaukė: 

— Avapuji! 

Visi tylėjo, moterys sėdėjo lyg apmirusios. Meklaudas skar- 
džiai pakartojo: 

— Avapuji! 

Neišgirdęs jokio atsako, Meklaudas pakilo iš savo vietos. 
Moterys sėdėjo, atsigręžusios į jį veidais, ir jis paeiliui per- 
metė jas akimis. 

-— Itijota,— griežtai paklausė jis,— kur Avapujiė 

Itijota klusniai it mokinukė atsistojo. 

-— Nuėjo,— dainingu balsu atsakė ji angliškai ir dešiniosios 
smiliumi dūrė į vakarus. 

— Sėskis,— ramiai pasakė Meklaudas. 

Jis grįžo į savo vietą ir atsisėdo. Jo veidas buvo neperpran- 
tamas. „Šauniai tvardosi“,— susižavėjęs tyliai pasakė Džonsas. 
Perselas linktelėjo galvą. 

— Surasim,— pasakė Meklaudas, nekeldamas balso. 

Jis pažvelgė į Džonsą ir skubotai pridūrė: 

— Trauk toliau. 

Džonsas kyštelėjo ranką į dviragę, ištraukė lakštelį, išlankstė 
ir perskaitė: 

— Meklaudas. 

— Aš jau pasirinkau, — šaltai pasakė Meklaudas— Trauk 
toliau. | 

Džonsas ištraukė kitą lakštelį ir skambiai ištarė: 

— Perselas. 

Perselas šyptelėjo. Vis dėlto juokinga pasiskirti sau savo nuo- 
savą žmoną. Ir kone tyliai pasakė: „Ivoa“. 

Ivoa jau stovėjo jam už nugaros. Ji atsisėdo dešinėje, pri- 
siglaudė jam prie peties; nenuleisdama nuo jo savo nuostabių 
mėlynų akių. 

— Aš prieš, — skardžiai riktelėjo Smadžas. 

Šie žodžiai pasiekė Perselo ausis, tačiau jų prasmės jis ne- 
pagavo. Tik nelauktai stojus slogiai tylai, Perselas suvokė jų 
reikšmę. Tuo metu jis buvo prisiglaudęs veidu prie Ivoa pe- 
ties ir jai šypsojo. Smadžui riktelėjus, valandėlę jo lūpose te- 
bežaidė šypsena. Po to pamažu ji užgeso, ir paprastai tokiame 
ramiame Perselo veide pasirodė nuostaba. Plačiai išplėtęs akis, 
jis pasuko galvą ir įsistebeilijo į Smadžą, tarsi netikėdamas 
savo ausimis, paskui apžvelgė visą susirinkimą. Rodės, jis abe- 
iojo, ar ta scena, atsivėrusi jo akims, reali, ar ne. 

Perselas sėdėjo tokiu nepatikliu veidu, jog Smadžas su pa- 
gieža pakartojo: 

— Aš prieš. 

Perselas įsprendė nustebusias akis į Smadžą. Jo žvilgsnyje 
nebuvo pykčio, atrodė, lyg jis abejotų, ar Smadžas iš tikro 
"egzistuoja. 

— Jūs norite pasakyti — be galo lėtai paklausė Perselas,— 
kad reikalaujate Ivoa? 

-— O kaipgi!-— atsakė Smadžas. 

Stojo tyla. Perselas nepajėgė atplėšti akių nuo Smadžo vei- 
do. Jis žiūrėjo į jį, tarsi būtų užsimetęs įminti kažkokią mįslę. 

— Kur tai girdėta! — pasakė jis veik sau, varstydamas akimis 
Smadžo veidą, tarsi tikėdamasis jame įskaityti šią paslaptį, 
kurios niekaip neįstengė atspėti. Paskui pusbalsiu pasakė: „Juk 
mes vedę!“ su tokiu giliu nepatiklumu, tarsi jam būtų buvę 
sunku išsakyti tokią aiškią tiesą. 

— O man nusišvilpt!— atšovė Smadžas. 

Smadžas tekšojo ant žolės, ranka parėmęs galvą. Riktelėjęs: 
„Aš prieš!" — jis net nepajudėjo. Jo smakras buvo it nurėžtas, 
kakta plokščia, todėl drūta nosis atrodė kažkaip netgi nešvan- 
kiai išsišovusi, skruostikauliai atsikišę — ne veidas, 0 „gyvulio 
snukis. Jis nežiūrėjo į Perselą. Mažytės giliai įdubusios juodos 
akys blizgėjo it sagutės; Žiaurus jo žvilgsnis neramiai šmiži- 

nėjo į visas puses. Be to, atrodė, jis neįstengė susitvardyti: 
drūta jo nosis tirtėte tirtėjo ir be perstogės kilsavo — šitaip 
meitėlis šnipu knisa ėdalą lovyje. 

Perselas tebetylėjo. Meklaudas pasisuko į Smadžą ir griežtai 
lyg teisėjas pasakė: 

— Jeigu esi prieš, pasistenk paaiškint kodėl. 

— O kaipgi!-— atsakė Smadžas, ir, kadangi jis kalbėjo Lon- 
donui būdinga tarsena, menkiausi jo žodžiai skambėjo be galo 
įžūliai.— Tik nėr ko aiškint. Jūs, matrosai, būsit liudininkais. 
Mums sakė, jog skirstys moteris, ar nesakė? Jeigu jau sakė, 
tegul ir Perselas atsisako savosios, tegul ir ją, kaip kitas, 
laimi kas nori. Aišku, Perselas ims rintaut, kad indėnė jau 
trys mėnesiai su juo ir gula, ir kelia. Tačiau, mano nuomone, 
jam nėr ko šakotis. Anaiptol! Kodėl jis, visą laiką jis? Kodėl 
nepasimainyt, kad būt įvairiau? Kodėl ne aš? Ivoa, mano aki- 
mis žiūrint, gal ir ne pats gardžiausias kąsnelis, bet ji aukštos 
klasės. Manieros. Iš manierų tikra ledi! Išdidi, ir panašiai. Man 
ji išsyk krito į akį. Ir tegu mane skradžiai, jeigu mano teisės 

— Jūs kraustotės iš proto,— tarė Perselas, labiau nustebin- 
tas to žodžių sriauto, nei pasipiktinęs,— jūs reikalaujate sau 
mano žmonos! Tai siaubinga! 

— Jūsų žmonos!— nutęsė Smadžas; jis atsisėdo ir triumiuo- 
damas atkišo savo drūtą nosį, tarsi jau būtų aptikęs skanaus 
mitalo.— Jūsų žmonos! Taip ir žinojau, kad vėl imsit rintaut 
tą patį. Aš gi jums sakiau ir dar kartą pasakysiu: man nusi- 
švilpt į jūsų vedybas. Aš jų ir vedybomis nelaikau, jos neturi 
jokios galios. Tik pamanyk, pasimaivė kunigėlis —ir viskas! 
Man nusišvilpt, sakau jums dar kartą! Man ne pro šalį jūsų 
Ivoa, didelis čia daiktas, ar ji ištekėjusi, ar ne, ar kunigėlis 
skaitė jai maldas, ar neskaitė! 

Perselą ne tiek jaudino Smadžo žodžiai, kiek tai, kad jis 
niekaip negalėjo pagauti jo žvilgsnio. Jis iš lėto nužvelgė „gdau- 
gumą". Vien tik Hantas, kažką murkdamas panosėje, spoksojo 
į jį neveizdžiomis akimis. Nei Meklaudas, nei Vaitas, nei 
Džonsonas į jį nežiūrėjo. „Jie viską žinojo,— toptelėjo Perse- 
lui.— Jie tik ir laukia progos prisidėti prie šitos niekšybės.“ 

Jis pajuto, kaip Beikeris bakstelėjo jam į alkūnę, ir atsi- 
gręžė. „Vis vien gausim susikibt“,— pusbalsiu pasakė Beikeris. 
Išgirdęs šiuos žodžius, Džonsas paleido Amurėjos ranką, pa- 
silenkė, dirstelėjo į svainį ir suveržė pareu ant klubų. ,„Atiduo- 
kit Žaisliuką',— tyliai kalbėjo Beikeris ir padėjo kairę ranką 
šalia Perselo. Perselas papurtė galvą. Jis atsiklaupė, kaip Bei- 
keris kad buvo atsiklaupęs prieš kelias minutes, mesdamas 
iššūkį Meklaudui. Šis judesys pažadino jį iš apstulbimo. Per- 
selas išbalo, širdis smarkiau sutvaksėjo, ėmė virpėti rankos. 
Jis paskubom susibruko jas į kišenes. Pirštai užčiuopė Bei- 
kerio peilį. Kriaunos buvo kietos, šiltos, malonu buvo jas ly- 
tėti. „Dabar suprantu, kaip prieinama iki žmogžudystės“, — pa- 
galvojo jis, mėšlungiškai spausdamas peilį. Staiga jį nutvilkė 
gėda. Jis atgniaužė kumštį ir skubiai ištraukė ranką iš kišenės. 

Prabėgo valandėlė. Perselas norėjo prabilti, tačiau pajuto, 
kad žandikauliai taip stipriai sukąsti, jog jis nesugeba išsi- 
žioti. Jis nurijo seiles, ir tik tuomet, iš trečio karto, nežmoniš- 
kai įtempęs jėgas, išspaudė kelis žodžius. 

— Smadžai,— dusliai pratarė jis, ir tik mėšlungis, iškreipęs 
veidą, ir pamėlusios lūpos išdavė, kokiomis baisiomis įstango- 
mis jam pavyko susitvardyti — Smadžai, jūs nežinote, kas yra 
vedybos. Vedybos — tai ne maivymasis, tai priesaika. Svarbu 
ne apeigos. Svarbu, kad pasižadi gyventi drauge iki grabo 
lentos. 

— Na ir kas, liks dar vienas netesėtas pažadas, — atšovė 
Smadžas ir surizeno, atkišdamas savo snukį ir piktai žaibuo- 
damas mažytėmis žiauriomis akimis.— Nebandykit man vėl rin- 
taut apie savo vedybas! Negraudinkit su savo biblija ir kito- 
kiu šlamštu! Kai dėl jūsų vedybų, įsidėmėkit, turiu savo galvą 
ant pečių. Jei dar yra koks vaikinas, kurio neapmovėt savo 
maivymusi, tai tas vaikinas esu aš! Mačiau, mačiau, kaip jūs 
patyliukais tą pokštą iškrėtėt! Gudrumo jūs gudrus, Perselai, 
reik pripažint. Iš šalies Žiūrint, Jėzulėlis saldžiausias, o pats 
tik ir uostot, kur nauda kvepia. Kai „Blosome“ pamatėt, kad 
penkiolikai vyrų tenka tik dvylika moterų, tuoj sumojot: „Šit 
kaip, užvirs peštynės, kai saloj kils dalybos!“ Ir tuščiai burnos 
neaušinęs — capt! Čiumpat pačią gražiausią — ji ir su manie- 
romis, ir panašiai, — apkvaišinat ją savo pliurpalais apie Jehovą, 

štai tau ir krikštas, štai tau ir sutuoktuvės su Meisonu kunigė- 
lio vietoje! O saloje, vadinasi, nutarėt: „Ramybės! Stop! Pats 
viešpats dievas uždraudė medžioklę!“ Pasimeldėt mažumėlį ant 
denio — ir taršot indėnukeę! 

Smadžas kilstelėjo nosį, atsikvėpė, jo žodžiai, matyt, paža- 
dino snaudusią jame pagiežą Perselui, ir jis prakalbo it įžeista 
dorybė: 

— Ką jūs galvojot! Ką jūs įsivaizdavot, Perselai! Jūs iš tų, 
kurie sako: „Pirma aš! Kitiems kas liks!“ Kurgi ne, karininkai 
įprato, kad jiems pirmiems pakištų gardžiausius kąsnelius! 
Mėsytės — kur riebesnė, pienuko — su grietinėle! O išrankos — 
matrosams? O kas gi aš? Šuo? Gal aš su keturiom letenom? 
Gal aš gulu, kai man kas švilptelia? Jums pavyko gyvenime, 
na, o man? Nuo penkiolikos metų lenkt nugarą Temzės kran- 
tinėse, kai Žarna žarną ryja! Gal sužiedėjusi duonos pluta ir 
gurkšnelis džino — sotu žmogui? O kraut iš laivų ryšulius su 
medvilne po šešiolika valandų per parą? Kam buvo tos ledi 
nėriniuose, kurios atvažiuodavo į krantinę su dviem škraba- 
lais priešaky ir dviem liokajais užpakaly? Man? Kur tau! Aš 
joms purvas, biauriau, nei atmatos krantinėje! Tik pamėgink 
prikišt pirštą prie jų batelių galiuko! Bet kur ten, jos ir neiš- 
lipdavo iš karietos! „„Berniuk, bėk, pašauk leitenantą Džon- 
są!.. Arba leitenantą Smitą!.. Arba leitenantą Perselą!“— pri- 
dūrė jis taip įsiutęs, kad net ašaros Ištryško iš akių.— Ir man 
kyšt saujon peni! Žiūrėk už peni, kaip joms rankutes laižo, 
kaip jos akytėm šaudo, kaip žaismingai vėduokle kavalie- 
riams per pirštus pliaukštelia! Tos grakščios jų manieros — 
šlykštynė! O aš joms — atmata krantinėje, ne daugiau! Bet 
čia, Perselai, mes ne Londone,— sugriežė jis dantimis.— Čia 
nėra karietų, nėra leitenantų, nėra nėrinių! Nėra teisėjų, kurie 
siunčia Taibernan į kartuves vargšą vaikiną, kad jis pavogė 
nelaimingus penkis šilingus! Čia, Perselai, mes visi lygūs. Čia 
ir aš ne blogesnis už jus, Perselai, tegu mane skradžiai, gir- 
dit, ką jums sakau! Ir tegu vaikinai sprendžia, kam iš mudvie- 
jų atiteks indėnukė, ištekėjusi ar ne, didelis čia daiktas, net 
jeigu, išsiskyrus su jumis, jai pliš lipšni širdelė! 

Prisiminęs savo vaikystę, Smadžas susigraudino. Jis taip jait- 
rino savo senas žaizdas, kad pasijuto esąs teisus ir net iš- 

drįso pirmą kartą pažvelgti Perselui į akis. Ir apstulbo — nė 
šešėlio pagiežos. Tai išvydęs, ko nepasiuto iš pykčio. Kadangi 
Perselas tebetylėjo, jis grėsmingai atkišo nosį ir padūkęs įžū- 
liai paklausė: 

— Na, ką atsakysit? 

-— Nieko, — kuo ramiausiai atsakė Perselas. 

Dabar, kai jis perprato, kas buvo Smadžo galvoje, kada tas 
pareikalavo sau Ivoa, viskas pasidarė aišku ir paprasta. Beliko 
pats lengviausias dalykas: kovoti. 

-— Aš manau,— pridūrė jis, nekeldamas balso ir netgi kaž- 
kaip švelniai, — kad mūsų pokalbis baigtas. 

— Tuomet,— tarė Smadžas, ir jo mažytės žiurkės akutės ūmai 
sužibo,— tuomet reikalauju pradėt balsavimą. 

Jis pasisuko į Meklaudą, tačiau Meklaudas nesiteikė į jį 
pažvelgti. Jis žiūrėjo įsmeigęs akis į Perselą ir stengėsi už- 
gniaužti graužiantį nerimą. 

— Jeigu kas nors reikalauja balsavimo, — keistai dvejodamas 
pasakė jis,— aš, savaime suprantama, privalau jo pasidiymą 
leist per balsus. sa 

Perselas atsistojo ir pažvelgė į Meklaudą. 

— Jūs neleisite jo per balsus, Meklaudai,— tvirtai tarė jis.— 
Tai ne balsavimas, o niekšybė. Aš jo nepripažįstu. 

— Nepripažįstat?— paklausė Meklaudas tokiu balsu, kokiu 
kalba valdininkas, įžeistas einant pareigas.— Jūs nepripažįstat 
parlamento balsavimo! Galit nepripažint, apsieisim be jūsų 
leidimo! 

— Tuomet vienas gausite čia tvarkytis,— tarė Perselas, ne- 
keldamas balso. 

Stojo tyla, ir Meklaudas sunerimęs paklausė: 

— Ką jūs tuo norit pasakyt, Perselai? 

— Kad, pradėjus balsuoti, aš išeinu iš jūsų parlamento ir 
atsisakau pripažinti jo valdžią. 

Beikeris bemat pasikėlė nuo žemės ir atsistojo šalia Perselo. 
Džonsas pažiūrėjo į juos, atsikėlė ir, stojęs Perselui iš kairės, 
atkišo į priekį koją, — krūtinės raumenys šįsyk buvo atpalai- 
duoti, bet akys budrios. 

Taitiečiai visi kartu gyvai sušneko. Moterų dalybų scena 
jiems buvo pantomima — pagrindinių atlikėjų kalbos jie nesu- 

prato ir retkarčiais suabejodavo, ar teisingai viską suvokė. 
Tačiau dabar nebuvo ko klysti. Aišku, kad trys peritaniai, iš- 
sirikiavę prieš Skeletą, meta iššūkį jo valdžiai. 

— Aš visiškai nenorėjau nutraukti santykių, — ramiai kalbė- 
jo Perselas.— Buvau pasiruošęs nusileisti, ir nemažai, kad to 
išvengčiau. Tačiau jeigu tai vis dėlto įvyks, susidarys gana 
pavojinga situacija. Neverskite manęs griebtis kraštutinės prie- 
monės, Meklaudai. Jeigu mes visi trys, Džonsas, Beikeris ir 
aš, išeisime iš parlamento, kaimelyje pasidarys slogi atmosfera. 
Saloje viešpataus dvi partijos, dvi grupuotės, kurios ims tarpu- 
savy kariauti, arba, geriausiu atveju, gyvens, nesiskaitydamos 
viena su kita. Sala nedidelė. Ir galų gale mūsų gyvenimas pa- 
sidarys nepakenčiamas. 

— Jei išeisit iš parlamento, jus palaikys maištininkais ir pa- 
kars!-— įsikarščiavęs riktelėjo Smadžas. 

— Uždaryk dantis, — įsakė Meklaudas. 

Nors Meklaudas atrodė tvirtas kaip niekad, tačiau dvejojo. 
Jei Perselas pasitrauks, prie jo prisidės visi taitiečiai. Perselas 
turės daugumą, jėgą, jį palaikys moterys. „Ir vis per tą ma- 
niaką Smadžą,— piktai pagalvojo jis.— Pabandyk, kad gudrus, 
įtikint pamišėlį! Ir dar turi jį paremt, kitaip jo balsą prarasi!“ 
Pirmą kartą Meklaudas nustebęs suvokė šią karčią tiesą: jeigu 
jis viešpatauja saloje savo šalininkų dėka, tai ir pats yra jų 
vergas. 

— Gerai pamąstykite, Meklaudai,— toliau kalbėjo Perselas.— 
Aš ne prieš parlamentą. Anaiptol. Kol žmonės balsuoja ir gin- 
čijasi, jie bent nesigriebia peilio. Tačiau jeigu dauguma pikt- 
naudžiauja valdžia, engdama mažumą, tuomet tai tironija ir 
netgi, pasakyčiau, daug baisesnė, nei Meisono tironija. Net 
jėga nepriversite, kad ją pripažinčiau. 

Meklaudas suvokė šių žodžių prasmę. Tai'buvo ultimatumas. 
Tiesa, užmaskuotas, nes Perselas, užuot grasinęs, pavaizdavo 
jį, Meklaudą, kaip prievartos šalininką. Tačiau, šiaip ar taip, 
tai buvo ultimatumas ir galėjai sulaukti pačių liūdniausių pa- 
sekmių. 

Smadžas įspėjo, ko dvejoja Meklaudas. Paraudęs iš pykčio 
ir baimės, jis sugniaužė kumščius, atsitiesė, mažytis ir virpan- 
tis iš susijaudinimo, atkišo nosį ir ėmė isteriškai rėkti: 

— Meklaudai, nesileisk už nosies vedžiojamas! Neklausyk 
jo! Pradėk balsavimą! Ko lauki? Nejaugi tu pakęsi, kad tau 
įsakinėtų prakeiktas karininkas? 

Jo grimasos ir šauksmai be galo nustebino taitiečius. „„Maa- 
maa“!,— pasakė Tetaitis ir patuskeno sau į kaktą smiliumi. 
Nuskardėjo juokas, ir Omaata visa gerkle suriko: 

— Sakyk, Adamo, ko jis nori, tas žiurkiūkštis? 

Perselas atsigręžė į ją. 

— Nori atimti iš manęs Ivoa, o kiti balsuos už jį. 

Taitiečiai sušnabždo, pamažėl ėmė ūžti, pasigirdo aršūs mo- 
terų klyksmai. Meanis ryžtingai atsistojo. Ivoa buvo jo sesuo: 
ne mažiau, nei Adamo, jį įžeidė begėdiškas Smadžo reikala- 
vimas. Ištiesęs į priekį rankas, jis pareikalavo tylos ir prabilo 
virpančiu iš pasipiktinimo balsu, smerkdamas Smadžą ir Skelelą 
už nedraugišką elgesį. Jam labai nemalonu, tačiau jis turįs pa- 
sakyti, jog šiedu peritaniai su Adamo elgiąsi it kiaulės vaikai, 
nė kiek ne geriau, nei su taitiečiais. Aišku kaip diena, kad 
Skeletas neleido jiems dalyvauti dalybose, dabar jiems šešiems 
atiteks viso labo trys moterys. Žinoma, niekas nuo to nepasi- 
keis. Jam, Meaniui, dar pakaks jėgų Žaisti su visomis peritanių 
žmonomis (juokas). Tačiau jie įžeisti. Įžeistas Tetaitis, vado 
sūnus. Įžeistas jis pats, Meanis. Įžeisti visi taitiečiai. Jis, Mea- 
nis, — didžiojo vado sūnus. Ir visi žino, — kukliai pridūrė jis,— 
kas jo tėvo, didžiojo vado Otaus, tėvas... Todėl Otus taip 
gerai ir kilniai elgiasi su visais peritaniais. O nūnai didžiosios 
pirogos vadas pasidarė maamaa. Sėdi nuo ryto lig nakties, 
užsisklendęs savo trobelėje. Visą valdžią paėmė į savo rankas 
Skeletas. Su taitiečiais jis elgiasi biauriau, negu su karo be- 
laisviais, ir taikosi iš jo brolio Adamo atimti teisėtą žmoną. 
Štai kodėl jis, Meanis, Otaus sūnus, ir sako: reikia stoti į kovą 
prieš Skeletą viena ranka su Adamo. Tegu pasisako tie, kas 
"pritaria jo žodžiams. 

Meoras ir Koris beregint atsistojo, po valandėlės — Ohus ir 
Timis. Tetaitis pasikėlė paskutinis ne todėl, kad būtų buvęs 
ne toks ryžtingas, kaip kiti, bet, būdamas taip pat vado sūnus 
ir pranokdamas Meanį amžiumi, dėjosi turįs ilgiau svarstyti 

savo nutarimus. Užtat jis pagal taitiečių etiketą privaląs pir- 
mas prabilti, oriai pasakė: „E a roa.“! Šie žodžiai nuskambėjo 
lyg aidas jo tėvynainių lūpose. 

Meklaudas apžvelgė visus šešis taitiečius, paskui nukreipė 
akis į Perselą, Džonsą ir Beikerį. Ir šiaipjau siauros jo lūpos 
po nuknabusia nosimi dabar atrodė nelyginant plonytis vin- 
giuotas brūkšnelis. 

— Siūlau atidėt balsavimą, — tarė jis.— Mes negalim kelt de- 
batų, spaudžiant juodukams. 

— Neišsisukinėk, Meklaudai,— šaltai pasakė Perselas.— Tai- 
tiečiai niekam negrasina. Jeigu susirinkimas bus atšauktas nie- 
ko nenutarus, mes iš jo pasitraukiame. 

— Neklausyk jo!— vėl sustaugė Smadžas.— Neklausyk! Pra- 
dėk balsavimą, Meklaudai! 

Meklaudas nespėjo atsakyti. Atsistojo Omaata. Hantas kažką 
gailiai suniurzgė, bet ji net galvos į jį nepasuko. Žengė tik 
vieną žingsnį, ir apšviestame rate kaip mat pritrūko erdvės. 
Žybčiodama juodomis akimis po surauktais antakiais, ji nu- 
žvelgė taitiečius ir peritanius. 

— Jūs, vyrai, — pasakė ji, ir jos balsas sugaudė it kriok- 
lys,— tik plepėti ir temokat... Aš, Omaata, neplepėsiu, bet 
veiksiu. 

Du žingsniai — ir ji, aplenkusi Vaitą ir Meklaudą, pripuolė prie 
sėdinčio Smadžo. Tas jau buvo beatšokąs, bet Omaata nežiop- 
sojo. Pasilenkė, grobė visa sauja jam už kelnių juostos, iškėlė 
neužaugą į orą ir prisikišo prie akių, savo didžiulėje rankoje 
veik nejausdama svorio. 

— Iti ore,— sugaudė savo giliu balsu. 

Ir dešine ranka plykst per ausį, kartą, kitą... Tiesą pasa- 
kius, nemušė jo atsivėdėjus, tik plekšnojo. Taip pliaukštelia 
katei, priteršusiai kambarį. Bet Omaata neapskaičiavo jėgų. 
Smadžas bliovė. Galingi pirštai smaugė jį, sukdami kelnių juos- 
tą, ir jis Muistė po antausių lietumi paraudusį snukį, plėšėsi it 
patrakęs, spardėsi, tvojo apgailėtinais kumštukais ir klykė iš 
visos gerklės. 


|! Pritariu visa širdimi. 
2 Žiurkiūkštis. 

Sunku apsakyti, kaip džiūgavo taitiečiai. Omaata atkeršijo 
už juos, atkeršijo už šio vakaro pažeminimą. Moterys leliojo 
spigiais balsais, o vyrai kvatojo iš visų plaučių ir mėtė aukš- 
tyn kojas, skambiai plodami sau per šlaunis. 

— Omaata!-— suriko Meklaudas. 

— Paleisk jį, Omaata!— šaukė taitietiškai Perselas. 

— Iti ore,— pro dantis prakošė Omaata. 

Ji nieko nepaisė. Plekšnojo Smadžui kur pakliuvo, o jis 
klykė, spardėsi, taikėsi įdrėksti, kišo į priekį savo snukį — 
gyvas šeškas, įkliuvęs į spąstus. Jo rankos buvo pernelyg trum- 
pos, jis nei kumščiais, nei nagais nevaliojo pasiekti Omaatos 
veido, užtat nuogais kulnais bubinte bubino galiūnei į pilvą, 
tačiau ji, atrodė, lyg ir nieko nejuto. „Na ir pilvukas!“ — pa- 
sakė Džonsas, išsižiojęs iš susižavėjimo. 

Meklaudas pakilo ir žengtelėjo prie Omaatos. Tas paikys 
Smadžas pats tos pylos šaukėsi. Tačiau, kaip daugumos vadeiva, 
Meklaudas neturėjo kitos išeities: teko įsikišti. Šiaip ar taip, 
Smadžas — tai vis vienas balsas. 

Apkurtęs nuo šaižaus Smadžo klyksmo, Meklaudas atsargiai 
priėjo prie Omaatos. Jis būkštavo, jog ji pakels prieš jį savo 
galingą ranką arba kad kokios Hantas puls jai į pagalbą. 

— Baik, Omaata,— griežtai pasakė jis. 

Omaata net galvos į jį nepasuko, tačiau, matyt, pailso ran- 
ką, laikydama iškėlusi Smadžą, tad žengtelėjo į šalį, lengvai 
petimi stumtelėjusi Meklaudą,— rodės, jo nė nematė, — ir pri- 
spaudė žado netekusį Smadžą prie banjano šaknies, kurios 
prieš valandėlę šliejosi Meklaudas. Teisybę pasakius, jos įkarš- 
tis kiek prigeso: ji nebetalžė, tik sprigtavo jį, ir tiek. 

— Ponas Perselai! Leitenante!— suriko išraudęs Smadžas.— 
Įsakykit jai liautis! , 

Perselas perėjo ratą, su nerimu žvelgdamas į Omaatą, pa- 
dėjo jai ant peties ranką ir sušuko: 

— Palik jį, susimildama. Tu jį nugalabysi. 

— Oa! Žmogau!—it perkūnas sugriaudėjo Omaata.— Aš jį 
kaip vaikigalį lupu! 

— Liaukis, Omaata!— suriko Perselas jai į ausį. 

— Dabar atsimins!— pasakė Omaata, truktelėdama galingais 
pečiais. 

Nepermaldaujama lyg teisybė, ji nesiliovė jo šveitus. Šveitė 
bešališkai, čia per vieną, čia per kitą žandą, retkarčiais dur- 
davo smiliumi jam į paširdžius, kad jis nesidangstytų veido 
delnais ir alkūnėmis. Kiekvieną kartą, kai siaubingas pirštas 
paliesdavo tą jautrią vietą, Smadžas netekdavo žado iš skaus- 
mo ir veriamai sucypdavo it žiurkė, pakliuvusi į spąstus. 

— Baik! Baik!— riktelėjo Perselas. 

Ir abiem rankom įsitvėrė Omaatos rankos, teisingiau pasa- 
kius, pakibo ant jos. Ji kiek pasipurtė. Ir Perselas nusirito ant 
žemės. 

— Ar neužsigavai, kūdikėli?:— paklausė Omaata, užjaučia- 
mai žvelgdama iš aukšto. 

— Ne,— atsakė Perselas, kildamas nuo žemės,— baik, susi- 
mildama! Baik, Omaata! 

— Leitenante!— sustaugė Smadžas.— Imkit sau Ivoa. Tik pa- 
sakykit jai, tegu liaunasi! 

Meklaudas uždėjo Hantui ant peties ranką: tai buvo pasku- 
tinė viltis. 

— Hantai,— tarė jis,— sutramdyk savo moterį! Ji nuknak- 
cins Smadžą! 

Hantas pasisuko į Omaatą visu kūnu, tarsi jo kaklas būtų 
buvęs prilituotas prie stuburo. Mažytės blausios jo akys įsispit- 
rino į Omaatą. Atrodė, jis tik dabar išvydo tą sceną. Kažkas pa- 
našaus į nuostabą šmėkštelėjo sužnekintame, randuotame jo 
veide, ir jis suurzgė: 

— Nuknakcins Smadžą? 

— Bene pats nematai!-— suriko jam į ausį Meklaudas.— 
Mūsų draugužį Smadžą! Sutramdyk ją, Hantai! Ji nuknak- 
cins jį! 

Hantas, dešine ranka braukdamas per krūtinę, apžėlusią ru- 
dais gaurais, žiūrėjo, kaip Omaata duoda Smadžui pylos. Jis 
nesupaisė, kodėl Omaata paėmė Smadžą į nagą, tačiau neabe- 
jojo, kad jos elgesys pamatuotas. 

— Ji nuknakcins jį!-— suriko jam į ausį Meklaudas. 

Hantas liovėsi glostęs savo rudus šerius ir mąsliai pasakė: 

—- O kodėl gi ne? 

Ir papurtė galvą lyg šuo, brendąs iš vandens. Jis džiūgavo 
taikliai atsakęs. Galų gale viskas buvo aišku ir paprasta. Vis- 

kas, ką daro Omaata, gerai. Jei Omaata užsimetė nuknakcinti 
Smadžą, vadinasi, gerai. 

— Draugužį Smadžą!— suriko Meklaudas. | 

Hantas ištiesė savo galingą stuomenį, delnu atstūmė Meklau- 
dą ir pasakė: 

— Einu tau padėt, Omaata. 

— Sėdėk vietoje!-— suriko Omaata, šnairuodama į savo vy- 
rą, ir kai jis žengtelėjo prie jos, pridūrė:— Sit down!! 

Hantas atsisėdo. 

— Omaata, prašau tave!— rėkė Perselas. 

Jis vėl puolė. Vėl stvarstėsi jai už rankos. Nuogąstaudama, 
kad jį užgaus, ji nesiryžo jo nukrėsti. Pakibęs Perselas kliudė 
užsimoti, bet ji tebešveitė Smadžą, nors nebe taip smagiai. 

— Omaata!— rėkė Perselas. 

UŪmai čirkštelėjo plyštanti medžiaga. Smadžas nudribo ant 
žemės. Kelnės neišlaikė, galiūnės rankose liko geras drobės 
gabalas. Smadžas skubomis pašoko ant kojų, abiem rankom 
nusitvėręs už suplyšusių kelnių, iš paskutiniųjų dangstydamas 
savo nuogybę. Taitiečiai ko nesprogo iš juoko. 

— Iti ore!— pasakė Omaata, su panieka prašiepdama storas 
lūpas ir rodydama stambius dantis. Ė 

Ji pasuko link Smadžo. Tučtuojau Perselas šoko ir apglėbė 
ją per juosmenį, įbedęs galvą jai į krūtinę. Omaata nesitikėjo 
tokio išpuolio, užkliuvo kojomis už jo kojų ir neteko pusiau- 
svyros. Ji šaltakraujiškai pagalvojo, kad virsdama sumaigys 
Adamo, ir lagtelėjo ant šono. 

Tuo tarpų Smadžas, tankiai tankiai mindamas kojūkštėmis, 
skuodė laukyme į pakalnę, tad iš tolo rodės, kad smailus jo 
pasturgalis laigyte laigo prie žemės. Visi pašoko kvatodami 
ir šaukdami pažiūrėti, kaip jis spaudžia. Jiems bežiūrint, juo- 
das it rašalas debesis uždengė mėnulį, ir Smadžas dingo,, tarsi 
skradžiai žemę prasmego. 

Nors abu fakelai švietė kaip ir anksčiau, pasislėpus mėnu- 
liui, laukymė nugrimzdo prietemon, ir Perselas atsisėdęs ste- 
bėjosi keistu sambrėškiu. Šiūstelėjo audringi vėjo gūsiai, nuogi 
Perselo pečiai svdrėko; ir jis sudrebėjo. 

Džonsas palinko prie jo arčiau, berniokiškame jo veide 
spindėjo šypsena. 

— Na ir prisijuokiau, kaip niekad. 

— Ką gi, be reikalo, — šiurkščiai atkirto Perselas. 

Taitiečių sveikinimo šūksnių lydima, Omaata grįžo į savo 
vietą. Meklaudas nugara atsišliejo banjano šaknies, bet sėstis 
nesisėdo. Luktelėjęs, kol baigsis triukšmas, pakėlė ranką ir 
blausiu balsu pasakė: 

— Siūlau nutraukt posėdį. 

Džonsas metė žvilgsnį į dviragę. 

— Liko dar vienas lakštelis. 

— Ką gi, trauk, — tarė pavargęs Meklaudas, braukdamas ran- 
ka per veidą. Smadžui pabėgus, jis išvengė susidūrimo su Per- 
selu, bet ir Vaitas, ir jis pats liko be žmonų. Smadžas išjuok- 
tas, Perselas stiprus kaip niekad, o juodukai,. žiūrėk, ims ir 
pakels maištą. 

Džonsas išlankstė popiergalį ir perskaitė: 

-— Smadžas! 

Ir pratrūko skardžiai berniokiškai juoktis. Kaipgi jam anks- 
čiau neatėjo į galvą? Dviragėje gulėjo devyni lakšteliai. Vadi- 
nasi, paskutiniajame turėjo būti Smadžo pavardė. Niekas ne- 
pritarė Džonso juokui. Visi sėdėjo nuliūdę, pavargę. Balsavi- 
mo rezultatai nepatenkino nei opozicijos, nei daugumos. 
Beikeris taip pat liko be žmonos. Taitiečiai nebesijuokė, tik kuž- 
dėjosi tarpusavyje. Iš trijų saliečių partijų taitiečiai liko la- 
biausiai nuskriausti. | 

— Smadžo nėra,— kandžiai pasakė Beikeris — kuriam galui 
duot jam žmoną. | 

— Vis dėlto duosim,— atšovė Meklaudas, veik atgavęs pir- 
mykštį agresyvumą.— Mat, jeigu mes išsiskirstysim ir šiandien 
nieko nepadarysim, juodukams liks keturios moterys, o paskui 
atimk iš jų bent vieną kad gudrus. | 

Niekas neatsakė. Niekas neturėjo ūpo ginčytis. Ėmė lyti, sun- 
kūs reti lašai takšėjo į standžius banjano lapus tarytum į skar- 
dinį stogą. 

— Siūlau Tumatą,— tarė Meklaudas.— Mano galva, ji turi 
akį Smadžui. 

Perselas grįžtelėjo ir paklausė: 

-— Tumata, nori Smadžą sau už tane? 

— Taip, — atsakė Tumata ir pakilo. 

Ji priekaištingai pažvelgė į Omaatą ir pasakė: 

— Su manim jis visuomet gerai elgėsi. 

Tie Žodžiai Perselą nustebino. Jis atidžiau pažvelgė į Tu- 
Matą. Veidas gana nepatrauklus, valingas, bet akys romios. 

— Kas prieš? — paklausė Meklaudas. 

— Kas čia bus prieš, — atsakė Džonsas.— Visi aptarnauti. 

Džonsas pasakė, nieko pikta neturėdamas, net nepagalvojęs, 
kad Meklaudas anaiptol nėra „aptarnautas“. Tačiau jo žo- 
džiuose škotas nugirdo dygią užuominą ir dėbtelėjo į jį baisio- 
mis akimis. Beikeris, taip ir sergstįs savo svainį, pagavo tą 
žvilgsnį ir dar grasiau subaltakiavo į Meklaudą. Ši dvikova 
žvilgsniais netruko nė sekundės, tačiau, jai pasibaigus, sunki 
tyla prislėgė susirinkusius. „Jau, — pagalvojo Perselas.— Dabar 
menkiausias žodis, menkiausias mostas, ir...“ 

— Baikim,— garsiai pasiūlė jis. 

— Priimta!-— pasakė Meklaudas ir užsimojo virve, tačiau į Že- 
mę netrenkė. Ir niūriai pridūrė: 

— Posėdis baigtas. 

"Audra, rodos, ir telaukė jo žodžių, ir kaip mat prakiuro ne- 
išsakomai baisiai lyti. Britai ir taitiečiai elgėsi visiškai skir- 
tingai. Pirmieji drauge su žmonomis puolė per laukymę į kai- 
melį. Antrieji išsislapstė Žžaliose banjano menėse. Perselas su- 
čiupo už rankos Ivoa ir nusekė jiems iš paskos. 

Banjano labirinte buvo tamsu, nors į akį durk, ir tik iš balso 
Perselas aptiko taitiečius. Tačiau jam priėjus, jie nutilo. 

— Kas čia? — paklausė Perselas, sumišęs nuo nelauktos tylos. 

— Čia mes visi, Adamo, — atsakė Meanis.—Visi šeši. Be to, 
Faina, Raha ir Itijota. 

— Trys moterys, kurias mums paliko peritaniai,— šaltai pa- 
sakė Tetaitis. 

Perselas tylėjo, tonas, kuriuo buvo pasakyti šie žodžiai, iš- 
mušė jį iš vėžių. Pamažėl jo akys apsiprato prietemoje. Jis 
matė aplink jų veidų apribus ir akių baltymus. 

— Einu, paieškosiu Itijos,— pasakė Meanis. 

Jis kreipėsi į Perselą. Jo balsas nebuvo pasikeitęs. Perselas 
pakėlė galvą. 

— Per tokį lietų? 

— Nieko nepadarysi. Kad kokios ji baisiausiai išsigąs. 

— Išsigąs ko? 

— Tupapau. 

Stojo tyla, ir Perselas paklausė: 

— Tu ją surasi? 

Meanis susijuokė. 

— Jau esu žaidęs su ja skiniuką. 

Ir pridūrė: 

— Iki pasimatymo, Adamo, brolau mano. 

Jis kalbėjo kaip paprastai, šiltu, pasitikėjimo kupinu balsu. 
Ne, Meanis nė kiek nepasikeitė. 

Perselas bandė lydėti jį akimis. Taitietis tolo tyliai, it katė. 
Jam išėjus iš banjano prieglobsčio, atletiška jo figūra sujuoda- 
vo šviesesnio dangaus fone, po to pasilenkė ir išnyko. 

Meaniui nuėjus, Perselui ūmai pasirodė, kad aplinkui pasi- 
darė daug šalčiau. Virš galvų lietus pašėlusiai bubeno į ban- 
jano lapus. Taitiečiai tylėjo. 

Perselas pasakė: 

— Aš kreipiausi į parlamentą, kad jūsų pavardės būtų įra- 
šytos su mMūsiškėmis. 

Tetaitis oriai tarė: 

— Žinom. Omaata sakė. 

Perselas luktelėjo, bet niekas nepalaikė pokalbio. 

— Broliai, — po valandėlės prabilo Perselas,— su jumis pasi- 
elgta neteisingai, bet aš neprisidėjau prie tos neteisybės. Prie- 
šingai, aš mėginau kovoti. 

Stojo tyla, paskui Tetaitis šaltai, bet mandagiai tarė: 

—- Žinom. Tu mėginai. 

Ką, jo nuomone, reiškė „tu mėginai“? Nejaugi jie jį kaltina 
tuo, kad jam nepavyko? 

Ivoa suspaudė Perselui ranką ir sušnibždėjo į ausį: ;Eime!“ 

— Iki pasimatymo, Tetaiti, brolau mano, — pasakė Perselas.— 
Iki pasimatymo. Iki pasimatymo, broliai. 

— Iki pasimatymo, Adamo, — atsakė Tetaitis. 

Užpakaly Perselas išgirdo mandagiai murmant. Ištempęs au- 
sis, jis gaudė paskirus žodžius, tačiau kuždesys nurimo, ir jam 
suspaudė širdį. Nė vienas taitietis nepavadino jo „broliu. 

AŠTUNTAS SKYRIUS 


Lietus pylė kiaurą naktį, ir Perselas, ryte išėjęs iš savo na- 
melio, pastebėjo, kad vėjas pakeitė kryptį — dabar jis pūtė ne 
iš šiaurės vakarų, o iš pietvakarių. Pirmąsyk saloje įsisiautėjo 
pietvakaris, ir ši nelaukta oro atmaina, matrosų manymu, ža- 
dėjo šaltį ir lietų. Ir iš tiesų pietvakaris nenurimo ištisas tris 
savaites, ir ištisas tris savaites lijo ir lijo be atlydos. Dangų 
aptraukė sunkūs debesys, ilgos Ramiojo vandenyno vilnys pa- 
žalsvėjo, kartą net kiek pasnigo, tačiau vos iškritęs sniegas 
beregint ištirpo. | 

Taitiečiai, kaip gyvi nematę šalčio, sunerimo — tokia dargana 
jiems buvo pirmiena. Vis dėlto pietvakaris, atnešęs lietų, išėjo 
į gera. Jis palaistė ką tik apsėtas jamso ir taro plantacijas, ir 
bent kurį laiką nereikėjo vaikščioti vandens. Mat, kas dieną 
dešimt žmonių, apsikarstę katiliukais ir moliūgo ąsočiais, gau- 
davo žygiuoti į kalną vandens ir kelyje ten ir atgal užtrukdavo 
dvi valandas. Kai kurie indai buvo gana sunkūs, todėl saliečiai 
nutarė, kad vandens turi eiti ne vien tik moterys, bet ir vyrai. 
Dvidešimt septyni salos gyventojai pasiskirstė į tris brigadas, 
ir, kadangi vanduo į kaimelį būdavo nešamas padieniui, kiek- 
viena jų traukdavo į kalną kas šeštą dieną. Meisonas siuntė 
žmoną, Oo pats žygių atsikratė. Saliečiai už tai jam buvo be- 
veik dėkingi, nes, jam pasirodžius, visi baisiai varžydavosi. 

Užgriuvus lietums, Meklaudas iš lentų sukalė didžiulį kubą 
ir įklojo brezentą, kuriuo „Blosome“ buvo uždengtos valtys. 
Jis buvo atsigabenęs į salą tris tokius brezentus, ir, padaręs 
dar du brezentinius bakus, pastatė juos, kaip ir pirmąjį, po 
atviru dangumi, tad liūtys pakankamai aprūpindavo saliečius 
vandeniu. 

Kol nameliai dar buvo nebaigti ir moterys nepaskirstytos, sa- 
liečiai gyveno bendruomene. Visiems buvo patogiau drauge 
taisytis valgį ir sėstis prie bendro stalo. Susikūrus šeimoms, 
didžioji darbų dalis imta daryti skyrium. Tačiau, nors moterys 
gamino valgį kas sau, rūpintis maistu — bent tuo tarpu — teko 
visiems drauge. Taupumo sumetimais buvo nutarta, kol subręs 
pirmasis derlius, neraškyti vaisių ir nerausti laukinio jamso 
kada kam šaus į galvą. Ir čia saliečiai dirbo brigadomis. Nu- 

matytas vaisių ir daržovių kiekis būdavo atnešamas į „„Bloso- 
mo“ skverą ir išdalijamas lygiomis dalimis šeimininkėms. Šalia 
bokšto, kuris saugojo nuo darganų „„Blosomo“ varpą ir kajut- 
kompanijos laikrodį, matrosai sukalė du pastovus ir ant jų 
užklojo kelias lentas. Ant šio įrenginio, kurį britai vadino 
„turgumi“, buvo dedami vaisiai ir daržovės, bet vien tik per 
vidurį. Iš tiesų prikaltos lentelės dalijo stalą į tris skersines 
dalis. Kairiajame skyrelyje buvo dedama žuvis, o dešiniaja- 
me — mėsa. 

Kai žvejai — anglai arba taitiečiai — atnešdavo savo laimikį, 
jie dėdavo jį į kairįjį skyrelį ir tuoj pat skambindavo „Blo- 
somo“ varpu. Tuomet visos Moterys apspisdavo „turgų“, man- 
dagiai grožėdavosi žuvimis, nesvarbu, ar jos šiokios, ar tokios, 
daug jų ar mažai, joms taip patikdavo dalybos, kad jos už- 
tęsdavo šį malonumą ištisą valandą — juokdavosi, šaukdavo ir 
neva supykusios traukdavo žuvis viena kitai iš rankų. Britai 
žvejodavo meškerėmis, o taitiečiai — žeberklu. Tačiau ne vien 
tik tuo jie skyrėsi. Kai Žveja sekdavosi, taitiečiai nenusmeig- 
davo žuvies daugiau, negu reikia, o peritaniai apsvaigę tiek 
primeškeriodavo, kad saliečiai nevaliodavo nei suvalgyti, nei 
išsaugoti pagautos žuvies. Tuomet dalis laimikio būdavo išme- 
tama į jūrą, kad nesugestų. Dėl to moterys šnekėdavo, kad 
peritanių didelės akys, kad jie iš gobšumo nežino saiko. 

Į dešinę nuo turgaus buvo išrausta apvali duobė, ir jos dug- 
nas bei šonai iškloti akmenimis. Tai buvo bendra krosnis. Vy- 
rams nušovus laukinę kiaulę, moterys užkurdavo laužą šioje 
krosnyje, o kai akmenys iki baltumo įkaisdavo, žarijas išgrabs- 
tydavo ir, užsiuvę pilve karštą akmenį, kišdavo išdarinėtą, 
gražiai numazgotą skerdieną į duobę. Paskui ją užklodavo ba- 
nano lapais, ant jų dėdavo sluoksneliais jamso, taro, avokato 
ir Mango vaisių. Viską vėl apdengdavo banano lapais ir užtep- 
davo moliu. Šitaip ir būdavo troškinamas visas sluoksnėtas 
patiekalas. 

Ištroškinta kiauliena būdavo dedama ant lapų kairiajame „tur- 
gaus“ skyrelyje, ir Omaata piaustydavo ją į lygias dalis, o ki- 
tos: moterys jau laukdavo su banano lapais rankose. Saloje, 
be laukinių kiaulių, kurių banda diena iš dienos augo, kitokių 
gyvulių nesiveisė, todėl, kad neišsektų ši atsarga, saliečiai nu- 

sprendė atsargumo dėlei per savaitę nušauti ne daugiau kaip 
vieną kiaulę. Taitiečiai puikiai žinojo šių gyvulių įpročius ir 
gudrybes, tad jiems ir buvo pavesta medžioklė. Išeidami jie 
gaudavo šautuvus, kuriuos dabar valdė ne blogiau už britus. 

Apsigyvenę saloje, taitiečiai surinko gausybę duonmedžio 
vaisių. Tie vaisiai, didumo sulig žmogaus galva, buvo pilni 
minkštimo, kurį taitiečiai sudėjo į duobes ir paliko rūgti. Po 
dviejų mėnesių, nusprendę, kad jau, dalį tos tešlos išėmė. Iš- 
minkę su vandeniu, padarė lyg ir bandeles ir pašovė į bendrą 
krosnį. Iš pradžių kepė gana retai, nuogąstaudami, kad iki 
sekančio derliaus negalės sudurti galo su galu. Tačiau į mė- 
nesio pabaigą, paskaičiavę, ką buvo suvalgę ir kas liko, pa- 
matė, kad persistengė, ir ėmė kepti bandeles kas savaitę. Iš- 
trauktos iš krosnies, bandelės būdavo paskrudusios, bet iš tik- 
rųjų nei skoniu, nei mMaistingumu toli gražu neprilygo duonai. 
Perkandus plutelę, jos tirpo burnoje it migdoliniai pyragaičiai, 
ir Malonus, nors kiek rūgštokas, skonis labiau priminė vaisių. 

Žodžiu, maisto saloje netrūko, bet didžiausią jo dalį sudarė 
vaisiai ir daržovės. Ne visada orai būdavo palankūs žvejai, ir 
ne kiekviena žveja nusisekdavo, tad saliečiai gaudavo žuvies 
tris ar keturis kartus per savaitę (o mėsos, kaip minėjome, tik 
vieną kartą). Britai, dėję visas viltis į kriugždų kiaušinius, 
baisiai nusivylė, sužinoję, kad kriugždai peri tik birželio ir lie- 
pos mėnesiais, taigi jiems reikėjo laukti dar šešis mėnesius, kol, 
Meisono žodžiais tariant, galės „per pusryčius pasmaguriauti 
kiaušiniene“. 

Pirmąją liūčių savaitę, nutikus gražiam orui, saliečiai nuo 
pandanuso prisilupo karnų, ir moterys, grūstuvais jas išminkiu- 
sios, padarė tešlą, po to ją tol lygino ir tampė, kol ji priminė 
medžiagą. Išdžiovinta ši medžiaga panėšėjo į šiurkščią drobę 
ir buvo įdomi tuo, kad, kol buvo nauja, lenkiama vos vos 
traškėjo. Liūčių laikotarpiu moterys ją gamino čia pas vieną, 
čia pas kitą. 

Bijodami pasirodyti juokingais, nei Meklaudas, nei Vaitas 
nesiryžo imtis Žygių žmonoms ieškoti. Beje, buvo aišku, kad 
jie nė žingsnio negalėjo žengti į salos gilumą — taitiečiai, gar- 
sūs savo signalizacija per atstumą, būtų iš karto apie tai pra- 

nešę bėglėms. Rytojaus dieną po moterų dalybų Meklaudas vi- 
siems girdint pareiškė, kad lietūs daug greičiau nuvys bėgles 
namo, negu vienatvės baimė. Tačiau, nors lijo dieną ir naktį 
ištisas tris savaites, neįvyko jokių pasikeitimų. Iš kai kurių 
požymių Perselas suprato, kad „dauguma“ sutarė sekti Meanį. 
Jis liepė Ivoa perspėti brolį ir pasidomėjo, kaip Meanis iš- 
klausė šią žinią. 

— Nusijuokė, ir tiek,— atsakė Ivoa.— Buvo baisiai smagiai 
nusiteikęs. 

— Ir daugiau nieko? 

“ — Sakė, kad peritaniai būtų menki kariai. .. 

— Kodėl? 

— Jie blogi pėdsekiai. Tuomet Timis pasakė, kad, jei kiltų 
karas, taitiečiai net be šautuvų nugalėtų apsiginklavusius pe- 
IdGnius. 

“ -— Negi jis taip ir pasakė!.. 
„ — Taip, bet visi jam liepė nutilti. Negi nepažįsti Timio... 

Beje, Perselas dabar nebematydavo Meanio. Ivoa brolis kiau- 
ras dienas miegodavo taitiečių name, ir, gindamasis nuo šalčio, 
užsimovė ant savo pareu Berto marškinius, kurie jį pakerėjo 
plisuotu žabo ir nėrinių rankogaliais. 

Lietingos dienos, rodės, nesibaigs. Kaimelyje tylą trikdydavo 
tik vienodas grūstuvų dunksėjimas. Susirinkusios viename na- 
melyje, vaine, linksmai klegėdamos, gamindavo drobę. Daž- 
niausiai jos dainuodavo, bet kartkartėmis nutraukdavo dainas 
ir imdavo pasakoti paskutines kaimelio naujienas arba kuo 
smulkiausiai lygindavo gerąsias savo iane puses. Skardėdavo jų 
juokas ir šauksmai, paskui po valandėlės vėl sudunksėdavo 
grūstuvai. Duslus, paslaptingas bildesys aidėdavo su daina — 
melodija būdavo liūdna, o žodžiai linksmi. 

Vakaruose artimiausias Perselo kaimynas buvo Džonsonas, ir 
štai, nė savaitei nepraėjus po moterų dalybų, kartą po pietų 
Perselas išgirdo barnį, duslius smūgius ir vaitojimą, paskui 
viskas nurimo. Po trijų dienų, tuo pat metu, Perselas vėl iš- 
girdo tuos pat garsus, kurie skambėjo kaip anksčiau, bet taip 
ir nesužinojo, kas ką muša — Džonsonas Tajatą, ar Tajata Džon- 
soną. Jis paklausė Ivoa. Palingavusi galvą, ji pasakė, kad kai- 
melyje visi žino, kaip juodu sugyvena. Beje, nesą ko stebėtis — 

Taityje Tajata per savo būdą nė mėnesio neišgyvendavusi su 
tane, turėjusi jų ne vieną. Kai „„Blosomas“ išmetęs inkarą la- 
gūnoje, ji jau penktus metus našlavusi, net seniai nenorėję jos 
imti, dėl to ji, be abejo, ir užsimaniusi plaukti su peritaniais. 

Užtat niekas nežinojo, kaip klostosi Meisono ir Vaa šeimy- 
ninis gyvenimas, nes, ištekėjusi už perilanių vado, Vaa iš aukš- 
to ėmė žiūrėti į drauges. Išeidavo ji retai, ir tik į turgų. Na, 
o Meisonas niekad nesirodydavo kaimelyje ir, sutikęs ką nors 
nuošaliam takely, neatsakydavo į sveikinimus. Kai trumpam 
nusigiedrindavo, jis traukdavo vienas toli į kalnus. Kai lydavo, 
triskart per dieną išeidavo pasivaikščioti ant savo juto ir žirg- 
liodavo lentomis, kuriomis buvo nuklojęs akmenimis grįstą 
kiemą, gal bijodamas kojas sušlapti, o gal trokšdamas įsivaiz- 
duoti esąs ant denio. Kai Perselas, skaitydamas už stalo prie 
iliuminatoriaus, pakeldavo akis nuo knygos, kiekvieną kartą 
matydavo, kaip Meisonas žingsniuoja skersai išilgai, nekreip- 
damas dėmesio į lietų, pliaupiantį jam ant dviragės kepurės ir 
ant pečių. Keturis ar penkis kartus nuėjęs ten ir atgal, jis 
sustodavo, atsiremdavo rankomis turėklų ir, išpūtęs krūtinę 
bei atkišęs smakrą, įsmeigdavo akis į tolį, tarsi už kelių metrų 
būtų dunksojusios ne palmės, o iki pat horizonto vilnijęs van- 
denynas. 

Kiauras dienas žliaugė ir žliaugė. Perselas skaitydavo prie 
ketvirtainio iliuminatoriaus, atsukęs nugarą į stumdomą sieną. 
Statydamas namelį, jis didžiavosi mintimi, kad galės plačiai 
atverti duris į saulę ir šilumą, grožėtis kalnu. Tačiau iš pietų 
baisusis pietvakaris nešė lietų. Ir dabar vėjas taip klibino sie- 
ną, kad ši šokinėte šokinėjo išdrožose, vanduo sunkėsi pro 
plyšius, telkšojo ant grindų, sroveno pro lentas, nors jos buvo 
ir gerai suleistos. 

Net Londone, net gimtojoje Škotijoje Perselas kaip gyvas ne- 
buvo matęs tokio lietaus. O čia atsibundi ryte — tarp medžių 
kabo balsvi miglos gniužulai ir dulkia ledinė druokena. Pa- 
mažėle ta migla imdavo skaidrėti, tarsi būtų praspindusi saulė. 
Ir iš tiesų rūkas pakildavo, bet vėl prapliupdavo lietus. Per 
vieną dieną galėdavai visko prisižiūrėti: čia krisdavo dulks- 
mas, čia kliokdavo kaip iš kibiro, čia siausdavo bangos. Saloje 
žemė nesugerdavo lietaus, ir žmonės braidžiojo purve ligi ke- 

lių. Per tokį Orą nei žvejoti, nei medžioti, teko pasikakinti 
daržovėmis. Visi trys brezentiniai Meklaudo bakai persipildė, 
ir saliečiai gavo skubiai rausti griovį į pakriūtę vandeniui 
nuleisti. Pamažėle takai pasidarė nepraeinami: akmenys grimzdo 
į Žemę, tarsi juos būtų siurbęs dumblas. Reikėjo rauti kuo 
didesnius, kuo plokštesnius akmenis, vilkti juos vargais nega- 
lais į kaimelį ir kloti ant viršaus. Statant namus, buvo iškirsta 
kuo mažiau kokoso palmių, kad būtų kur pasislėpti nuo saulės. 
Bet dabar po tankia laja kaupėsi slogi drėgmė. ' 

Visur sunkėsi vanduo. Viskas drėko, brinko, puvo. Viską 
persmelkė salsvas mūsojų kvapas. Namų kampai pelijo, net 
geležiniai padargai, storai ištepti riebalais, ir tie per parą ap- 
sitraukdavo rūdimis. 

Šiaurėje, „Blosomo“ įlankoje, buvo, palyginti, ramu — čia 
neužpūtė vėjas. Bet vakaruose milžiniškos bangos griuvo ir 
griuvo ant stataus kranto. Kartais purslai ištikšdavo į svaigi- 
nantį aukštį ir, pietvakario pagauti, krisdavo ant kaimelio sū- 
riu lietumi. Į antros savaitės pabaigą duslus smūgis sudrebino 
salą, ir visi saliečiai vidury nakties pašoko iš miego. Ryte jie 
pamatė, kad virš jūros pakibusi šiaurinės uolos dalis, kur Mek- 
laudas buvo įrengęs suktuvą, nugarmėjo į vandenį. Retkarčiais 
Perselui atrodydavo, kad sala neišlaikys vėjo ir jūros smūgių, 
nutrauks lynus, kurie ją laiko pririšę prie dugno, guls į dreifą 
ir, lietaus išvarpyta, sugurs ir ištirps vandenyje. 

Temstant moterys nameliuose prie iliuminatoriaus uždegdavo 
doedoe, kad tupapau žinotų — niekas čia jų nelaukia. O Per- 
selas, negalėdamas atsitraukti nuo knygos, įžiebdavo net tris 
doedoe. Beje, nebuvo ko bijotis kleisti tą gera. Doedoe saloje 
buvo gyvas galas. Šitaip taitiečiai vadino vieną riešutų rūšį 
ir patį riešutmedį. Jie išmokė, kaip tūos riešutus, sklidinus tirš- 
tos alyvos, paversti žibėmis, vietoj dagties pro kevalą įvėrus 
palmės plaušą. Teisybę sakant, jos švietė ne ryškiau už žvakę, 
ir liepsna kartkartėmis traškėdavo it petarda, bet skleidė ma- 
lonų vaisių kvapą, nuo kurio nė kiek nesopėdavo galva. 

Retkarčiais Perselas prieidavo prie langelio ir žiūrėdavo į Ži- 
burėlius, šen bei ten spingsinčius pro medžių lają. Plaukai 
šiaušdavosi pagalvojus, kad jie vieni ant šios uolos, kur me- 
džiai mezga vaisius, įsikibę šaknimis plonytės purvo plutelės, 

ir aplink penkių šimtų jūrmylių spinduliu — nė gyvo kvapo, 
vien bangos, vėjas, lietus, kraupi tamsa... ,„(O mes, — pagalvojo 
Perselas,— kabinamės į tą plonytę purvo plutelę ir dar įsten- 
giame sudarinėti frakcijas...“ 


Kažkas stipriai pabeldė į duris. Perselas buvo beeinąs ati- 
daryti, bet Ivoa jį pralenkė. 

Į kambarį įžengė Vaa, šlapiais plaukais, bet ant pečių oriai 
užsimetusi iš „„Blosomo“ atsineštą antklodę. Ji vos pastebimai 
linktelėjo Ivoa, priėjo prie stalo, už kurio skaitė Perselas, ir 
stačiai pasakė: 

-— Mano tane klausia, ar jis gali ateiti pasikalbėti su tavimi 
šį vakarą. 

Vaa elgesys nustebino Perselą. Tik didžiajam taitiečių vadui 
leistina taip umariai pradėti kalbą. 

— Šį vakarą?— paklausė jis ir abejodamas kilstelėjo ant- 
akius. 

-- Šį vakarą, — atsakė Vaa. 

Ji išdidžiai stovėjo vidury kambario, pražergusi striukas ko- 
jas, jos drabužiai varvėjo, ant grindų jau telkšojo klanelis. 
Platus ir atviras valstietės veidas sakyte sakė, kad Vaa pui- 
kiai numano, jog, ištekėjusi už Meisono, pakilo visuomenės 
laiptais. 

— Jau vėlu ir, be to, lyja, — tarė Perselas, didingų Vaa ma- 
nierų pritrenktas.— Tačiau jeigu tavo Iane taip jau Nori, aš 
galiu ateiti rytoj ryte. 

— Jis sakė, kad tu šitaip atsakysi,— tarė Vaa tuo nepakar- 
tojamu balsu, tarsi būtų kreipusis į pavaldinį.— Jis nenori. Sa- 
kė, kad jam geriau šiandien vakare. 

— Ką gi, tegu ateina!— sutiko Perselas. 

Vaa vėl vos pastebimai linktelėjo Ivoa ir išėjo. 

Kai durys užsidarė, Ivoa pratrūko kvatotis. 

— Na ir maivosi ta Vaa!-— sušuko ji — Tik pagalvok, žmo- 
gau, Vaa! Išsitempusi it tavana vaine!. Žinai, juk ji labai že- 
mos kilmės! 

— Visi žmonės vienos kilmės, — supykęs atkirto Perselas.— 
Ji gimė. Štai ir viskas. Nebūk tuščiagarbė, Ivoa. 


1 Vado žmona. 

— Aš?— nustebo Ivoa ir žavingai abiem rankom palietė sau 
krūtinę. 

Perselas pasigrožėjo jos gracija, bet neatlyžo. 

— Didžiuojies, kad esi vado duktė... 

—- Argi ne tiesa! Otus — didis vadas! 

— Otus — geras ir protingas žmogus. Didžiuokis, kad esi 
Otaus duktė, o ne kad vado. 

— Nesuprantu,— tarė Ivoa ir klestelėjo ant lovos.— Otus yra 
Otus todėl, kad jis vadas. 

-— Ne!— įsikarščiavo Perselas.— Ir nebūdamas vadas, Otus 
būtų Otus. 

-— Bet jis vadas!-— atkirto Ivoa ir išraiškingai skėstelėjo ran- 
komis. 

— Kaip tu nesupranti!-— pasakė Perselas.— Jeigu tu didžiuo- 
jies, kad esi vado duktė, tai ko Vaa nesididžiuoti, kad ji vado 
žmona. Tada nėra ko šaipytis. 


Ivoa suraukė nosytę. Kažkas pasibeldė. Ivoa beregint nusi- 
giedrijo. Jai nebuvo kada tęsti ilgos susitaikymo procedūros. 
Ji tik apakino Perselą savo nuostabia šypsena ir nubėgo ati- 
daryti durų. 

— Labas vakaras, didžiosios pirogos vade,— pagarbiai pasa- 
kė ji Meisonui. 

— Hm!— numykė Meisonas. co 

Jis niekaip negalėjo įsiminti taitiečių moterų vardų. Pamė- 
gink susigaudyti. Visi baigiasi raide „a“. Beje, ir pačios mo- 
terys panašios viena į kitą. Visad pusnuogės, visad tarška barš- 
ka. Arba dunksi prakeiktais grūstuvais. 

Perselas atsistojo ir ranka nurodė svečiui taburetę. 

-— Rodos, pirmąsyk mane aplankote. 

— Hm!-— numykė Meisonas. 

Jis atsisėdo ir apsižvalgė. 

—- Šalta pas jus, — niurgzliai pasakė. 

— Taip, — nusišypsojo Perselas.— Vis per mano stumdomą 
sieną. Gausiu ją patobulinti. 


Stojo tyla. Meisonas žiūrinėjo pusbačių galus. Perselas kaž- 
kodėl juto, kad Meisonas drovisi ir nežino, kaip pradėti. 

— Jūs deginate tris doedoe iš karto, — lyg ir prikišo Mei- 
sonas, sakytum Perselas vis būtų buvęs laive ir eikvojęs „Blo- 
somo“ alyvą. 

— Skaičiau. 

— Matau,— pasakė Meisonas. 

Jis palinko prie stalo ir garsiai perskaitė: 

— Kapitono Guliverio kelionės. 

— Skaitėte? 

Meisonas papurtė savo ketvirtainę galvą. 

- Pakako to, kad sužinojau, jog tas apsimetėlis kapitonas 
Guliveris niekad nėra buvęs jūrininkų. O ką jis ten šneka 
apie šalis, kurias neva aplankė, netikiu nė vienu jo žodžiu... 

Perselas šyptelėjo. Vėl įsivyravo tyla. 

-— Ponas Perselai, — kalbėjo toliau Meisonas,— turiu jums pa- 
dėkoti, kad paskyrėte man Vaa. 

Ir rimtai pridūrė: 

— Ji mane visiškai patenkina. 

— Džiaugiuosi, kapitone,— tarė Perselas.— Bet jums reikėtų 
dėkoti Meklaudui. Tai jis pasiūlė Vaa. 

— Meklaudui!-— nukaito Meisonas.— Labai gaila, kad turiu 
būti dėkingas tam... 

Jis vos neištarė „tam prakeiktam škotui“, bet laiku prisimi- 
nė Perselo kilmę. 

— Įsivaizduokite,— pasipiktinęs varė jis toliau — vakar su- 
tinku tą tipą. Žiūriu — nešasi Berto sekstantą. Savaime aišku, 
liepiu jį atiduoti. O jūs žinote, ką tas niekšas išdrįso pasakyti? 
„Čia, sako, mano dalis iš Berto palikimo. Bet jeigu jūs norit jį 
nusipirkt, prašom, galiu parduot.“ 

— Parduoti!— sušuko Perselas.— Ką gi jis veiks su pinigais? 

— Taip aš jo ir paklausiau. O jis man atsakė, kad po dvi- 
dešimties metų būsianti amnestija maištininkams ir, jeigu tuo 
metu pasirodysiąs anglų laivas ir nuvešiąs jį į Škotiją, jam 
būsią malonu grįžti į gimtinę ne tuščiomis kišenėmis. .. 

Perselas pratrūko kvatotis, bet Meisonas jam nepritarė. Nu- 
dūręs akis į žemę, jis atrodė baisiai susirūpinęs. Po valandėlės 
pakėlė galvą ir ryžtingai, beveik griežtai prabilo: 

— Norėčiau paprašyti... vienos jūsų paslaugos. 

„Pagaliau“, — pagalvojo Perselas. 

— Jei galiu jums kuo padėti, — tarė jis ir mandagiai palenkė 
galvą. | 

Meisonas nekantriai mostelėjo ranka, tarsi atstumdamas tą 
ceremonialą. 

— Aišku,— pridūrė jis kone įžeidžiai, — jūs galite nesutikti. .. 

— Bet aš nesakiau, kad nesutiksiu,— šypsodamas atsakė Per- 
selas. 

— Tai va, kokie dalykai, — pasakė Meisonas, nekantriai kaip 
kirviu nukirsdamas Perselo protestus.-—- Vaikščiodamas kalnu, 
šiauriniame šlaite radau gana sunkiai prieinamą grotą. | jį ga- 
lima nusigauti labai skriaudžiu takeliu... Pagaliau tas takas... 
Beje, koks ten takas. Kopi nuo akmens ant akmens, kabinda- 
masis už šeberkščių, ir tiek... Įdomiausia, kad į grotą kito 
kelio nėra. Ir tikrai iš abiejų pusių — aukštos bazalto sienos, 
stačiai keteros... nėra už ko užsikabinti. Be to, virš įėjimo 
į grotą kabo uola, taigi, tuščias darbas net virve mėginti nu- 
sileisti nuo kalno ir įsigauti vidun. Beje, grote trykšta šal- 
tinis... 

Meisonas nutilo. Jis, rodės, nustebo taip ilgai kalbėjęs. 

— Aš gerai apžiūrėjau šitą grotą,— tarė jis, ir pilkos jo akys 
ūmai sužibo,— ir įsitikinau, kad priešas užpuolęs jo nepaims. .. 

Ir netikėtai dar garsiau pridūrė: 

— Ponas Perselai, tikinu jus, kad vienas Žmogus — jūs gir- 
dite, vienas Žmogus, turėdamas pakankamai ginklų ir šaudme- 
nų, ir, be abejo, maisto, įsitvirtinęs prie įėjimo į grotą, galėtų 
sulaikyti visą armiją... 

„Fregata,— pagalvojo Perselas.— Jis stačiai pamišęs. Sala ir 
šiaipjau galinga kaip tvirtovė, bet Meisonui vis atrodo, kad ją 
gali paimti priešas. Jis atrado geresnį dalyką: antrąją gynybos 
liniją. Sala — tvirtovė, 0 grotas — citadelė...“ 

— Aišku,— šaltai kalbėjo Meisonas,— aš neprašau, kad jūs 
su manim piltumėte šūvius. Aš žinau jūsų pažiūras. Ir, savai- 
me suprantama, nesitikiu, kad mane parems matrosai. .. 

Jis užsikirto ir nenatūraliai tvirtu balsu pridūrė: 

— „„ „kol jie neatliks savo pareigos. 

Vėl kiek patylėjęs, jis iškilmingai pasakė: 

— Ponas Perselai, aš jus prašau tik vieno: padėkite man nu- 
gabenti į grotą šautuvus ir šaudmenis. 

Jis nutilo ir įsmeigė į Perselą savo pilkas akis. Perselas nie- 
ko jam neatsakė, ir jis po valandėlės kalbėjo toliau: 

— Aišku, galėčiau paprašyti Vaa. Ji pajėgi moteris,— kal- 
pėjo jis huleisdamas akimis Perselo figūrą, tarsi būtų apgai- 
lestavęs, kad šis ne itin kresnas.— Deja, čiabuviai, atrodo, bijo 
eiti prie grotų: jie mano, kad juose gyvena tupapau. .. Šiaip ar 
taip, mums tai pravartu. Nebus ko nuogąstauti, kad jie ką 
nors pavogs. 

— O matrosai?— paklausė Perselas. 

— Negi juos suvilios šautuvai? Jie ir šiaipjau ginkluoti. Be- 
je, nėra ko būkštauti, kad jie kada nors atras grotą. Jie nueina 
vandens ir po to, taip sakant, nė kojos nekelia iš kaimelio. 
Jie kaip tikri jūreiviai nemėgsta vaikščioti. Jau kiek savaičių 
mes čia gyvename, ponas Perselai, o kam užėjo noras užkopti 
į kalno viršūnę? Viso labo dviem žmonėms: jums ir man. 

Jis patylėjo ir pridūrė: 

— Savaime suprantama, norėčiau, kad jūs išlaikytumėte tai 
paslaptyje. 

— Duodu žodį, — bemat pažadėjo Perselas. 

Stojo gana ilga tyla, ir Perselas pasakė: 

-— Labai apgailestauju, kapitone, bet aš negaliu padaryti 
jums paslaugos, kurios prašote. Jei padėčiau gabenti ginklus 
į grotą, pasidaryčiau žudiko bendrininku: galimas daiktas, išsi- 
laipinimo atveju jūs nužudysite ne vieną žmogų. 

— Žudiko?— sušuko Meisonas. 

— Na, aišku, — ramiai patvirtino Perselas. 

Meisonas atsistojo — jo veidas degte degė, melsvos venos 
pūpsojo ant kaktos, akys tankiai mirksėjo. 

— Manau, ponas Perselai.— pasakė jis virpančiu iš pykčio 
balsu, — kad aš imuos teisėtų savigynos priemonių. .. 

— Mūsų nuomonės nesutampa,— aiškiai atsakė Perselas.— 
Pridėkime ranką prie širdies, gerai? Mes visi maišto kaltininkai 
arba bendrininkai, žodžiu, nusikaltėliai. Keldami ginklą prieš 
ginkluotąsias karaliaus pajėgas, padarytume antrą nusikaltimą: 
sukilimą... Ir jeigu, savo nelaimei, nušautume tuos matrosus, 
kuriuos prieš mus nukreiptų, liktume sąmoningais žudikais. .. 

— Ponas Perselai!— sušuko Meisonas taip įtūžęs, kad Perse- 
lui pasirodė, jog jis taikosi smogti. — Niekados kol gyvas... 

Ponas Perselai, — dusdamas nuo įniršio, kalbėjo jis,— aš nega- 
liu pakęsti... Tai... tai... Kaip jūs drįstate, šaltakraujiškai. .. 

Jo lūpos drebėjo, akys buvo išsprogusios, jis pradėdavo vie- 
ną sakinį, kitą ir vis nebaigdavo. Nepajėgdamas suregzti žo- 
džio, dar labiau įsiuto, sugniaužė kumščius, matyt, nusprendęs 
apsieiti be kalbų, ir nesavu balsu tarė: 

— Man nebėra ko su jumis kalbėti. 

Jis pasisuko, nužygiavo prie durų, atidarė jas ir išmovė 
laukan it automatas. Vėjo gūsis du ar tris kartus trinktelėjo 
duris, ir tik tuomet Perselas nuėjo uždaryti. 

Paskui susirūpinęs vėl sėdo prie stalo. Meisono pyktis buvo 
neįprastas, kažkoks nenormalus. 

— O Eatua!— sušuko Ivoa.— Jis šaukė! Šaukė! 

Ji sėdėjo ant lovos, parietusi kojas ir užsimetusi ant pečių 
antklodę. 

— Jis prašė mane vienos paslaugos, o aš atsakiau. 

Ivoa pastebėjo, kad jos tane Nnenusiteikęs leistis į kalbas. 
Ją stačiai kirbino smalsumo kirminas, bet geros taitiečių ma- 
nieros draudė klausinėti, o ypač savo vyrą. 

— Maamaa,— tarė ji ir palingavo galvą.— Adamo, — valiū- 
kiškai paklausė ji, — kodėl peritaniai taip dažnai būna maamaa? 

— Ką aš žinau,— šypsodamas atsakė Perselas.— Gal jie turi 
pernelyg daug tabu? 

— O ne!-— pasakė Ivoa.— Ne dėl to. Skeletas neturi tabu, 
Oo pats pasiučiausias maamaa... 

Ir pridūrė: 

-— Jeigu jis nebūtų maamaa, jis nebūtų įžeidęs mano brolių 
ir būtų leidęs dalyvauti dalybose. 

Ji nutilo ir, lyg prasitarusi, nusuko galvą. 

—- Jie ant jo griežia dantį? 

— Taip, — atsakė Ivoa, nusukusi galvą.— Jie ant jūsų grie- 
žia dantį. Netgi labai. 

Jos balse nuskambėjo neįprastos gaidelės, Perselas sunerimo 
ir paklausė: 

— Ir ant manęs? 

— Ir ant tavęs. 

— Kokia neteisybė! — pasipiktinęs sušuko Perselas. 

Jis atsistojo, nuėjo prie lovos ir, atsisėdęs šalia, paėmė jos 
rankas: 2 

"Juk tu pati matei... 

“ Mačiau,— atsakė Ivoa. 

Ir pridūrė: 

— Jie sako, kad tu su draugais elgiesi kaip su priešais. 

— Nesąmonė!-— giliai nuliūdęs sušuko Perselas. 

.- Jie sako, kad žiurkiūkštis norėjo paveržti tavo .žmoną, 
o tu vis dėlto sutrukdei Omaatai jį primušti. Juk teisybė, — 
pridūrė ji ir taip žvilgtelėjo į Perselą, kad jis buvo sukrėstas. 

Jis pagalvojo: „Ir ji griežia ant manęs dantį.“ Atsistojo ir 
prislėgtas ėmė vaikščioti po kambarį. Vieni nekenčia, kiti įta- 
1ia. .. Umai jis pasijuto vienišas, baisiai vienišas. 

— Na, o Meanis?— paklausė jis ir sustojo. 

Ivoa nusisuko ir, nuleidusi jo žodžius negirdom, kalbėjo: 

— Jie sako, kad tu sutrukdei Uiliui nužudyti Skeletą. 

— Žudyti!— sušuko Perselas ir užsikimšo ausis.— Amžinai žu- 
dyti ir žudyti! 

Jis vėl ėmė vaikščioti ten ir atgal po kambarį. Jautė, kad 
negali paaiškinti savo elgesio net Ivoa. 

— Na, o Meanis?— paklausė jis, sustojęs priešais ją. 

Stojo tyla. Ivoa sukryžiavo rankas ant krūtinės ir kandžiai 
atsakė: 

— Džiaukis, žmogau: Meanis tave tebemyli. 

Perselo veidas nušvito, ir Ivoa apmaudžiai pasakė: 

— Matau, kad tu Meanį myli labiau, negu mane. 

Perselas nusišypsojo ir atsisėdo šalia jos ant lovos. 

— Nebūk kaip peritanių vaine. .. 

— O ką jos daro? 

— Dažniausiai pavyduliauja. 

— Aš nepavydi,— tarė Ivoa.— Itija vis laksto ir laksto tau 
iš paskos, kad su ja pažaistum. O ką aš darau?.. Klykiu?.. 

Ivoa žodžiai pribloškė Perselą, ir jis nežinojo, ką jai atsakyti. 
Po valandėlės jis vėl paklausė: 

— O ką sako Meanis? 

-— Tave gina. Sako, tu ne toks, kaip visi, ir apie tave ne- 
galima kalbėti kaip apie kitus. Jis sako, kad tu moa!. 


! Šventasis. 

Metusi į jį iš padilbų žvilgsnį, Ivoa paklausė: 

— Nejaugi tai teisybė? Nejaugi teisybė, Adamo, kad tu 
moda? 

Jis vos nepatraukė pečiais, bet susilaikė ir vėl pasileido žings- 
niuoti po kambarį. Taitiečių nuomone, būti moa nereikia did- 
vyriškų pastangų. Tiesiog tai įgimta žmogui. Vieni gimsta moa, 
kiti — šleivakojais, štai ir viskas. Šventumas — gražus ir nepa- 
prastas dalykas, bet žmogus nuo jo vertingesnis nepasidaro. 
„Ką gi, tegu sau tiki!-- pagalvojo Perselas.— Tegul tiki, jeigu 
jiems šitaip lengviau suprasti mano elgesį..." 

— Taip, — sustojęs rimtai pasakė jis.— Taip, Ivoa, teisybė. 

— O Eatua!-— sušuko Ivoa, ir jos veidas pasidarė toks lai- 
mingas, kad Perselas net susigėdo. „Koks aš apgavikas!“ — pa- 
galvojo jis susidrovėjęs. 

— E, Adamo, e!— neatlyžo Ivoa.— Aš tokia laiminga! Kartą 
Taityje mačiau vieną moa, bet seną senutėlį! O, koks jis buvo 
-senas ir sukriošęs! O dabar turiu moa po ranka, savo namuo- 
se, kas dieną! Ir dar tokį gražuolį! Ir jis — mano tane!— nesi- 
tverdama džiaugsmu, baigė ji ir pakėlė rankas į dangų. 

Ji metė antklodę nuo pečių, šoko iš lovos, atbėgo prie Per- 
selo ir apkabinusi ėmė bučiuoti jo veidą. Perselas žiūrėjo į ją, 
išmuštas iš vėžių, susijaudinęs. Ji bėrė ir bėrė jam bučinius 
ant skruostų, ant smakro, ant lūpų, jos veidas be paliovos 
šmėkščiojo prieš Perselą, tai čia, tai čia suspindėdavo jos nuo- 
stabios mėlynos akys. Kokia ji graži! Ji skleidžia šviesą, šili- 
mą, taurumą!.. 

— Vadinasi, tu moa!— susižavėjusi perklausė Ivoa. 

Prisiglaudusi, iš lėto, paskui vis greičiau ir greičiau, tarytum 
šokdama, ėmė atbuluoti. Perselas nejučiomis šyptelėjo. Ji trau- 
kė prie lovos. Umai ji virto aukštielninka, ir jis kvatodamas 
"užgriuvo ant viršaus. Paskui liovėsi juokęsis, pagavo jos lūpas 
ir dar spėjo pagalvoti: ,„Savotiškai tie taitiečiai įsivaizduoja 
šventumą." 

Rytojaus dieną gražiai nusigiedrijo, ir pirmą kartą per tas 
tris savaites suspindo saulė. Vienuoliktą valandą Perselas išėjo 
iš savo namelio ir, pasukęs Vakarų prospektu, pasibeldė į Bei- 
kerio duris. 

Duris atidarė Oroa — grakšti, nenustygstanti vietoje, degan- 
ciomis akimis. 

— Laba diena, Adamo, broli 'mano,— sušuko ji. 

Ir čia pat ant slenksčio jį apkabino ir stipriai peritaniškai 
pabučiavo. Atgavęs kvapą, už jos Perselas pamatė Beikerį — 
jis ramiai stovėjo vidury kambario ir šypsojo. 

— Eime,— pasakė Perselas nuo slenksčio,— eime su manim. 
Noriu aplankyti-Meklaudą. 

-— Meklaudą?— paklausė Beikeris, ir jo dailus įdegęs vei- 
dąs bemat pasikeitė. 

— Eime pagaliau,— tarė Perselas.— Laikas pradėti derybas. 

Oroa, pamačiusi, kad Beikeris jau eina, atsistojo priešais jį, 
žaibuodama akimis bei kresčiodama savo karčius, ir išrėžė jair 
ugningą pamokslą. 

Beikeris klausiamai pažvelgė į Perselą. 

— Ji priekaištauja, kad išeinate, nepriskaldęs malkų. 

Beikeris pliaukštelėjo Oroa per šlaunį ir nusišypsojęs pasakė: 

— Tučtuojau, mis. 

Tie žodžiai jos visiškai nepaveikė. Ji nervingai nertė sprandą, 
trypė vietoje, išrietusi sturplį, ir virpančiomis šnervėmis drožė 
kaip drožusi jam savo nuoskriaudas. 

Beikeris atsigręžė į Perselą. 

— Kaip taitiečiai sako tučtuojau? 

— Araue. 

— Oroa,— tvirtai tarė Beikeris, — araue! Araue! 

Vėl pliaukštelėjo jai per šlaunį ir žengė pro duris. Abu vyrai 
jau tolo, bet Oroa, įsisprendusi ant slenksčio, vis dar neatlyžo. 

— Ji man galvą išūžia,— pasakė Beikeris. 

Ir pridūrė: 

-— Merga kaip merga, pusė velnio. Tik galvą išūžia. Amži- 
nai teatras. Amžinai dramos. 

Jis sustojo, mostelėjo iš tolo ranka ir sušuko: 

— Araue! Araue! 

Ir vėl nuėjo toliau. 

— Manau, kad jai gaila Meklaudo. Su manim jai, matyt, per- 
nelyg ramu. 

Perselas pakreipė į jį galvą. 

-— Taip ji ir sako. 

Beikeris nusijuokė. 

— Ką gi, puiku. Vadinasi, iš tos pusės nebus sunkumų. 

Saulė jau kepino kaip reikiant. Nuostabus dalykas, kai pro 
palmių šakas gali matyti dangaus mėlynę ir vėl grožėtis aplink 
skraidančiais įvairiaspalviais paukščiukais. Liūtims užpliaupus, 
paukščiukai buvo dingę, ir matrosai galvojo, kad jie žuvo — 
tokie buvo mažyčiai, trapūs. O dabar jie vėl buvo čia pat, 
tik dar vikresni, dar jaukesni, negu anksčiau. 

Beikeris atsimainiusiu balsu paklausė: 

— Jūs manote, kad Meklaudas sutiks? 

— Manau,— atsakė Perselas. 

Jie praėjo Džonsono namelį, ir Perselas sušnabždėjo: 

— Sprendžiant iš to, ką girdžiu iš savo namų, jiedu taip 
pat mėgsta dramas. 

— Jinai jį muša, — pasakė Beikeris. 

Perselas sustojo ir pažvelgė į Beikerį. 

-— Ar jinai? Jūs neklystate? 

— Mačiau, kaip kartą jį vaikėsi po sodą su kapliu. 

— Vargšas senis, — atsiduso Perselas. 

Atplaukė iš tolių toliausių. Paliko savo raganą už devynių 
jūrų, devynių marių. Ir čia, pasaulio krašte, pakliuvo kitai 
raganai į nagus. 

Dailus Beikerio veidas išsikreipė. 

— Matot, leitenante... 

— Perselai. 

— Perselai... Matot, Perselai, Džonsonas apsiskaičiavo. Jis 
pasiskyrė sau negražią moterį. Jis pagalvojo: negraži, vadinasi, 
turi kitų gerų savybių. Na, bet tai netiesa. Jeigu jau taip būtų, 
visi pultų prie negražių moterų. Ir ką jūs manote! Dėl jų imtų 
peštis! Iš tiesų negražios moterys tokios pat biaurios, kaip ir 
gražuolės... 

Beikeris patylėjo ir pridūrė: 

-— Ir, be to, jos negražios. 

Perselas nusišypsojo. 

— Jūs tikras pesimistas. Man rodos, Avapuji. .. 

— O, aš nieko prieš Avapuji,— pasakė Beikeris, purtydamas 
galvą.— Aš kalbu aplamai. Matot, Perselai, moterys apskritai 
man regis... 

Jis pasitrynė kaktą virš dešinio antakio. 

Ir pridūrė: 

— Visada nepatenkintos gyvenimu. Amžinai trokšta ko nors 
nauja. Naujo vyro. Naujos suknelės. Negi viską žinosi? 

—- Jūs klystate. Taitietės ne tokios. 

— Oroa lygiai tokia. 

Perselas dvilktelėjo į Beikerį. Nervingas tipas. Nors ir at- 
rodo ramus, bet nervingas. Veidas giedras, tačiau paakiai pa- 
geltę, apatinė lūpa be perstogės virpa... 

Nelauktai Beikeris paklausė: 

— Gal pasakysit, ką darysim pas Meklaudą? 

— Turiu,vieną mintį, — atsakė Perselas.— Ji man atėjo į gal- 
vą, kai vakar kalbėjau su Meisonu. Nežinau, ar pavyks, ar ne. 
Gal neišdegs, todėl verčiau nieko iš anksto nesakysiu. 

Jie ėjo pro Meisono namelį. Kapitonas vaikštinėjo lentų klo- 
jiniu ant savo juto, aklinai užsisagstęs, batuotas, pasirišęs kakla- 
raištį, su dvirage ant galvos. „Laba diena, kapitone“, — pasisvei- 
kino Perselas, nelėtindamas žingsnio. „Laba diena“ — lyg aidas 
atkartojo Beikeris, bet „kapitone“ nepridūrė. Meisonas net gal- 
vos nepasuko. Žingsniavo nosies tiesumu, įsmeigęs akis į hori- 
zontą, atsargiai dėdamas kojas, palinkęs į priekį, tarsi būtų 
vaikščiojęs besisupančiu deniu. Retkarčiais mostelėdavo ranka, 
vydamas šalin paukščiukus, kurie įsidrąsinę sukosi apie jo 
galvą. Perselui toptelėjo, kad šitaip žmogus paprastai ginasi 
nuo uodų, ir jam nežinia kodėl pasirodė, kad Meisono mostai 
ne vietoje. 

— Matyt, lietus paukščiams nepakenkė, — pasakė Perselas. 

Jis pažvelgė į Beikerį ir pusbalsiu paklausė: 

— Na, o Avapujiė 

— Nė kiek. 

— O Itijai? 

— Nė kiek. 

— Kada jūs matėte Avapuji?— vis taip pat tyliai klausinėjo 
Perselas. - 

— Vakar. Oroa ėjo grūsti karnų pas Omaatą, ir aš galėjau 
išsprukti. 

— Tur būt, nebe ilgai gausite slapstytis, — pasakė Perselas. 

Jis blėstelėjo į Beikerį. Ir dar giliau pajuto, kokia juos riša 
draugystė. Toks atviras įdegęs veidas. Toks nuoširdus ir žo- 
džiais, ir darbais. Pašaipiai žėri rudos akys. Švelni elgsena, 
bet jame jauti jėgą. „Ir smurtą, — pagalvojo Perselas.— Tik tai 
ir galiu jam prikišti. 

Vos Perscias uždėjo ranką ant Meklaudo sodo vartelių, pro 
duris išlindo škotas, o už jo pasirodė Vaitas, nuogas iki juos- 
mens, sunėres rankas už nugaros, juokingai mažas ir riebus 
šalia išstypėlio matroso. 

— Ko jums reikia?— ne pernelyg draugiškai sušuko Mek- 
laudas. 

— Pasikalbėti,— atsakė Perselas nuo vartelių. 

Stojo tyla. 

--— Abu?— nepatikliai paklausė Meklaudas, ir Perselui šovė 
į galvą, kad jis bijo užpuolimo. 

— Man reikia su jumis pasikalbėti, Beikeris bus liudininkas. 
Jeigu norite, Vaitas irgi gali pasilikti. 

— Gerai,— sutiko Meklaudas.— Užeikit! 

Kol jiedu ėjo per sodą, škotas stovėjo ant slenksčio, nenu- 
leisdamas nuo jų akių. Persisvėręs ilgų išgverusiu kūnu ant 
sekė kiekvieną jų žingsnį giliai įsodintomis akimis. 

Įėjus į kambarį, Perselą pritrenkė spintų gausybė. Jos už- 
ėmė visas sienas nuo grindų iki pat lubų, laisvos liko tik 
durys ir langeliai, ir ant durelių, čia Žemiau, čia aukščiau 
buvo matyti skląsčiai arba spynos. 

Be spintų, kambario vidury stovėjo tvirtas ąžuolinis stalas 
ir gyvas galas taburečių — vadinasi, Meklaudo namuose ren- 
kasi „„dauguma'". 

Meklaudas nuėjo už stalo, tarsi norėdamas atsitverti nuo 
svečių ir, ūmai ištiesęs savo skeleto ranką, tokią ilgą, jog, 
rodės, jam patys juokai pasiekti priešingą kambario sieną, 
nė žodžio netardamas, pakvietė juos atsisėsti. Jie atsisėdo. Vai- 
tas tyliai apėjo stalą, prisėdo šalia škoto, padėjo rankas ant 
kelių ir, įsmeigęs juodas akis į Perselą, ėmė tapšnoti didžiuoju 
pirštu ir smiliumi. Meklaudas tebestovėjo, susivaręs rankas 
į kišenes. 

Valandėlę keturi vyrai varstė kits kitą Žvilgsniais, netardami 
nė žodžio. Perselas laukė, kad Meklaudas jį puls ir paskandins 
žodžių sraute. Tačiau Meklaudas, atrodė, nebuvo linkęs kalbėti. 
Jis tylėjo, nelyginant tikras orumo įsikūnijimas. Visa jo po- 
vyza sakyte sakė, kad Perselo ir Beikerio įsiveržimas į jo 
namus — nepaprastas dalykas, ir reikalavo pasiaiškinti. „Tiesiog 
neitikima,— pagalvojo Perselas.— Prieš tris mėnes us jis nie- 
kuo nesiskyrė nuo kitų matrosų. O dabar stovi, atgišliejęs 
spintos, ir žiūri iš aukšto šaltu žvilgsniu it diplomatas, kuris 
malonėjo suteikti audienciją.“ 

— Aš jūsų klausau, — tuo metu pasakė Meklaudas. 

Taip ir buvo, lygiai taip ir buvo: jis suruošė audienciją. .. 
Viljamas Pitas priima pasiuntinius. 

— Aš manau,— prabilo Perselas,— kad tokia padėtis ilgai ne- 
gali trukti. Ji niekam nežada gera. Ir ilgainiui mūsų santykiai 
gali visai iširti. Tikiuosi, kad laikas eiti į kompromisus. 

— Kompromisus?— vėl paklausė Meklaudas. 

Perselas į jį pažiūrėjo. Meklaudo veidas buvo neįžvelgiamas. 

-— Man atrodo,— kalbėjo toliau Perselas,— kad niekas nėra 
patenkintas esama padėtimi. Beikeris ir Meanis negavo norimų 
moterų. O Vaitas ir jūs pats aplamai likote be žmonų. 

Jis luktelėjo, kol jo pašnekovai nuris šią karčią piliulę. 

— Na?— tarė Meklaudas. 

— Siūlau kompromisą, — pakartojo Perselas. » 

Stojo tyla, ir Meklaudas paklausė: 

— Aš nieko prieš. Ką jūs siūlot? 

— Matau tik vieną išeitį — kalbėjo toliau Perselas.— Reikia 
pasikeisti: Vaitas atiduoda Itiją Meaniui ir gauna Fainą. O jūs 
atsisakote Avapuji, ir Beikeris jums grąžina Oroa. 

Meklaudas valandėlę tylėjo, po to pakėlė galvą, giliai įkvėpė 
ir dar labiau susibruko rankas į kišenes. 

— Ir jūs, Perselai, tai vadinat kompromisu? Kur jis, tas jūsų 
kompromisas? Puikiai matau, ką prarandu, bet nematau, ką 
gaunu! Tas jūsų kompromisas velniams mestas! Tai kurgi čia 
kompromisas? Nematau jokio kompromiso, nebent, kad mano 
reikaliukus norit aptvarkyt! Jeigu jums viskas iš galvos išvėso, 
pertarkim iš naujo. Beikeris paveržia iš manęs Avapuji. Puiku! 
Vyrai balsuoja ir man ją grąžina, ji nei iš šio, nei iš to — kaip 

į vandenį, ir jūs sakot: „Eikim į kompromisus: suraskim Ava- 
puji ir atiduokim ją Beikeriui!..“ Šuniškai geras akis turit, 
Perselai, priimkit kaip pagyrimą!.. Sėdit čia kaip šventas 
arkangelas Gabrielis, nekaltas it Jėzulis, pasturgalis vos kėdę 
liečia, sakytum jau jau į dangų kylat, ir siūlot man šitą kom- 
pro-mi-są!.. Savo ausim nepatikėčiau! O įstatymas, jums nu- 
sišvilpt į jį, ką? Turim parlamentą, Perselai, bene jūs užmiršotė 
Turim įstatymus! Turim balsavimo teisę! O kas nubalsuota — 
nubalsuota, štai mano žodis!.. 

Jis giliai atsikvėpė ir varė toliau: 

— O Avapuji surasim, būkit ramus. Gal net anksčiau, negu 
kai kas mano. Greičiau plaukia ne tas matrosas, kuris plaukia 
pavėjui! Ir ne todėl atleidau škotus, kad neturiu jokio noro 
prilaivuot prie kranto. Ne, ponuli, prilaivuosiu! O kai užka- 
binsiu tą valtelę, drūtai ją pririšiu, galit neabejot! Nieks man 
jos neišplėš, kai išmesiu inkarą, — nei dievas, nei velnias, nei 
vėjas. 

— Ką gi, sakykim, tavo teisybė,— staiga šaltai pasakė Bei- 
keris, ir jo balsas suvirpėjo iš pykčio, — sakykim, tu ją sučiupsi 
ir atsivesi į namus. Na, o paskui? Ką tu darysi? Užkalsi lan- 
gus? Užremsi geležiniu strypu duris? Uždarysi į spintą? Prira- 
kinsi prie savo lovos? Manai, kad taip ir bus, matrose? 

— Nekvaršink sau galvos, ką darysiu su savo teisėta žmo- 
na, — oriai atšovė Meklaudas. 

Ir nutilo. Matyt, nesirengė ginčytis su Beikeriu. Perselas lau- 
kė, bet Meklaudas neištarė nė pusės žodžio. Jis atsisakė tartis, 
kaip kirviu nukirto. 

Perselas dvilktelėjo į Meklaudą, ir kažkas jo elgsenoje paža- 
dino viltis. Ne, jis neatsisakė, nenukirto kaip kirviu. Meklau- 
das neišprašo savo svečių už durų. Jis nesiruošia baigti kalbų. 
Suktas galvijas. Mitrus ir suktas. Netgi rafinuotas. Jis kažką 
suuodė. Ir laukia. Jo atsisakymas — derybų tarpsnis. Ne 
daugiau: 

— Jeigu jūs manote, kad galėsite surasti Avapuji, — pasakė 
Perselas,— arba jeigu manote, kad suradę pajėgsite išlaikyti, 
vadinasi, dar ne laikas šį klausimą spręsti. Todėl siūlau atidėti 
šį pokalbį. 


204 


Tyla. Žvilgsniai. Meklaudas nesakė nei taip, nei ne. Jis ir 
pats nežinojo, ar verta baigti pokalbį. Laikėsi neutraliai. Suki- 
no uodegą. Sakytum jo čia ir nebuvo. „Lapė, — pagalvojo Per- 
selas.— Nenori sėst prie kortų.“ 

Perselas gūžtelėjo pečiais ir atsistojo. Tuo pat metu Vaitas 
liovėsi tapšnojęs per kelius ir pasakė: 

— Sutinku. 

— Atseit, — tarė Perselas,— gavęs Fainą, Itiją perleidžiate 
Meaniui? 

— Visiškai teisingai. 

Perselas dirstelėjo į Beikerį ir atsisėdo. 

— Gerai, — pasakė jis ir vos susilaikė nedžiūgavęs.— Mano 
manymu, protingai elgiatės. Iš jūsų eisiu pas Meanį ir kitus 
taitiečius. Tiesa, Meanio balsas nieko nenulems, nes jie turi 
po vieną moterį dviem vyrams. Bet tikiuosi, kad sunkumų 
nebus. 

Jis blėstelėjo į Meklaudą. Škotas žiūrėjo į priekį neveiz- 

džiomis akimis. Vaito iniciatyva, rodės, jo nei nudžiugino, nei 
supykdė. Matyt, jo nelietė. Jo paties nuomonė buvo nepaki- 
tusi. 
„Jei dabar išeisiu, — pagalvojo Perselas,— jis manęs nesulai- 
kys. Jis pernelyg įsitikinęs, kad grįšiu. Kada aš išsidaviau;— 
suirzęs pagalvojo jis.— Kodėl jis mano, kad turiu jam šį tą 
pasiūlyti?" 

— Meklaudai,— prabilo Perselas,— apsigalvokite. Apsigalvo- 
kite, kol neišėjau. 

Meklaudas nė nekrustelėjo. 

— Nėr ko galvot,— atsainiai tarė jis. 

Jo balsas nuskambėjo ironiškai, tarsi jis būtų žinojęs, kad 
Perselo ultimatumas — tušti Žodžiai. 

— Ką gi, — pasakė Perselas,— pradėkime iš naujo. 

Jis išsitraukė iš kišenės juosvos odos piniginę, atmezgė raiš- 
telius ir išvertė ant stalo keletą auksinių monetų. Kruopščiai 
jas sudėliojo į krūvelę, tarsi ruošdamasis išmėginti laimę ir 
sulošti kauliukais. Tyloje Perselas girdėjo sunkiai alsuojant. 
Jis nužvelgė savo bendrus. Visi stovėjo lyg apmirę, be .žado. 
Tik akys žibėjo. Net Ali Babos lobiai nebūtų jų taip pakerėję. 
Paskui kažkas sukosėjo. Meklaudas ištraukė rankas iš kišenių. 

Po jo kojomis sugirgždėjo lenta, kai jis persisvėręs žengte- 
lėjo prie stalo. Jis nukabino virš stalo savo smailią nosį, ir 
Perselas išgirdo jį švokščiant, sakytum jam būtų buvę sunku 
kvėpuoti. 

— Čia dešimt svarų sterlingų, — tarė Perselas.— Galėsite juos 
pasiimti, jei perleisite Avapuji Beikeriui. 

— Perselai!— sušuko Beikeris. 

Perselas pakėlė ranką, liepdamas jam nutilti. Meklaudas at- 
sitiesė. 

— Tegu mane skradžiai!-— dusliai pasakė jis.— Dvidešimt me- 
tų prūnijau laivuose ir, tegu mane skradžiai, kaip gyvas nesu 
tiek matęs. 

Ant grubiai nuobliuoto ir paskubom sėmenų aliejumi ištepto 
ąžuolinio stalo gražiai krūvele gulėjo auksas ir kerinčiai žibėjo 
saulės spinduliuose, kurie veržėsi pro langutį. Krūvelė buvo 
menka, net niekingai maža. Nedidelė plokščių, gana dailiai 
nukaltų skritulėlių kolekcija, čia, saloje, neturinti jokios prak- 
tinės vertės. Viena moneta buvo truputį prasikišusi, Perselas 
mitriai ištiesė ranką ir rūpestingai padėjo ją į vietą. 

— Na?— paklausė Perselas. 

Meklaudas atsitiesė ir susivarė rankas į kišenes. 

-- Gėda,— galų gale prašneko jis pasipiktinęs, bet lūpos pa- 
šaipiai išsikreipė,— gėda ant gėdos, girdit! Karininkas maino 
moterį į auksą! Kuriam galui tad reikėjo mokytis tose mokyk- 
lose ir tampytis su tais prakeiktais jo didenybės karininkiūkš- 
čiais, jei nusiritot iki tokio amato! Gėda, Perselai, girdit! Negi 
aš vaikata iš Londono patiltės,— didingai ir kandžiai tarė jis, — 
negi aš valkata, kad man įgrūstų kyšį ir pasiimtų mano pačią, 
kurią gražiausiai pagal visas taisykles balsų dauguma man 
davė parlamentas? O kaip su morale, Perselai? Ką jūs pada- 
rėt su morale? Išdrėbėt už borto? Išmetėt su lupenom rykliams 
maistui? Tegu mane skradžiai, — mirktelėjo jis, tarsi, užuot dė- 
jęsis pasipiktinusiu, būtų ėmęs atvirai tyčiotis, — bene biblijoj 
to išmokot? Būti tarpininku tarp teisėto vyro ir buvusio jo 
žmonos meilužio? 

Perselas atsistojo ir šaltai pasakė: 

— Neturiu Piko klausytis kvailų jūsų tauškalų. Jeigu nesu- 
tinkate, pasakykite, ir aš išeisiu. 

Jis žengė prie stalo ir uždėjo ranką ant krūvelės aukso, ta- 
rytum ketindamas sudėti monetas atgal į piniginę. 

Meklaudas pasakė: 

— Dvidešimt. 

— Atleiskite?— paklausė Perselas ir sustingo. 

— Dvidešimt. Dvidešimt svarų. Sutinku, jei duodate dvide 
šimt svarų. 

— Taip ir maniau, — pasakė Perselas. 

Jis atitraukė dešinę ranką nuo stalo, įbruko į kišenę, ištrau- 
kė kitą piniginę ir ramiai tarė: 

-— Kad jūsų negraužtų sąžinė, jog per mažai užprašėte, noriu 
patikslinti, kad čia tikrai visas mano turtas. 

Jis atmezgė raištelius ir išpylė pinigus ant stalo. Paskui 
kaire ranka po vieną sudėjo į krūvelę šalia pirmosios. 

— Iš viso dvidešimt svarų, — kalbėjo jis.-- Beje, aš neduosiu 
dvidešimt svarų. Tik devyniolika. Dvidešimtą svarą palieku ki- 
tam pirkiniui. 

-— Ko jūs dar norit?— niūriai paklausė Meklaudas susirau- 
kęs, tarytum ne ką kitą, o jį būtų plėšę. 

— Berto sekstanto. 


sės žodžio ir kaip kirviu nukirto: 

— Arba taip, arba ne. 

Meklaudas atsiduso, ištraukė iš kišenės raktą, atidarė spintą, 
kuri stovėjo jam už nugaros, paėmė sekstantą ir piktai padėjo 
šalia aukso monetų. 

— Vadinasi, sutarta,— pasakė Perselas.— Jūs perleidžiate 
Avapuji Beikeriui ir vėl pasiimate sau Oroa. 

— Sutarta,— niūriai iškošė Meklaudas, nudelbęs akis. 

Perselas it lošėjas, prakišęs savo statymą, pastūmėjo jam 
auksinius. Kruūuvelės sugriuvo, ir monetų, išsiskleidusių ant 
stalo, rodės, ūmai padaugėjo. Meklaudas ištiesė savo liesus 
pirštus, jas sugraibė, bet į krūveles nedėliojo. Perselas paste- 
bėjo, kad jis ėmė jas dėstinėti ratu. 

-— Meklaudai,— kreipėsi Perselas. 

Meklaudas nekantraudamas kilstelėjo į jį akis. Jis nesitvėrė 
apmaudu, kad jam dar trukdo. 

— Meklaudai,— rimtai kalbėjo toliau Perselas,— labai malo- 
nu, kad mums galų gale pavyko susitarti. Man, pavyzdžiui, 
atrodo, kad labai svarbu išsaugoti gerus tarpusavio san- 
tykius. 

— Ir aš taip manau, — atsainiai pasakė Meklaudas ir mostelė- 
jo ranka, rodydamas, kad pokalbis baigtas. 

Matyt, Meklaudas norėjo kuo greičiau likti vienas. Beikerio 
akys klaidžiojo nuo Meklaudo prie Perselo, jį erzino draugo 
naivumas. 

— Matote,— rimtai kalbėjo Perselas, įsmeigęs mėlynas akis 
i Meklaudą— man atrodo, labai svarbu išvengti nesutarimų 
tarp saliečių. Turint omeny ne visiškai įprastas mūsų gyveni- 
mo sąlygas, menkiausias vaidas gali baigtis tragedija. 

— Savaime aišku, — nekantraudamas atsainiai pasakė Meklau- 
das, uždengęs auksą delnais.— Čia jums nieko neprikiši, Per- 
selai, — nenorom pridūrė jis; šviesios, skvarbios Perselo akys 
veik privertė jam pritarti. | 

— Prisipažįstu,— kalbėjo toliau Perselas,— man baisiai rūpi 
mūsų santykiai su taitiečiais. Jie nėra geri. Ateityje reikėtų 
pasistengti, kad jie visai nepablogėtų. 

— Savaime aišku, savaime aišku,— abejingai nutęsė Mek- 
laudas. 

Beikeris bakstelėjo Perselui alkūne. 

— Eime,— sušnibždėjo jis. 

Jis buvo suglumęs, jog Perselas nemato, kad Meklaudas klau- 
sosi jo Žodžių kaip senų pasakų. 

Perselas patylėjo, atsitiesė ir nukaitęs nenoromis tarė: 

— Turiu jums dar šį tą pasakyti... Aš... aš nenorėčiau, 
kad jūs mane laikytumėte savo priešu. Aš nesu jūsų priešas. 

Ir, nieko nelaukdamas, nerangiai atkišo jam ranką, net ne- 
sulenkęs per alkūnę. 

Meklaudas loštelėjo. Valandėlę jis žiūrėjo akis išpūtęs į Per- 
selo ranką, paskui nukreipė žvilgsnį į savąsias virš krūvelės 
aukso. Galų gale atplėšė savo dešinę nuo monetų ir per stalą 
spūstelėjo Perselui ranką. 

— Aš taip pat, — pasakė jis šaltai. 

Kai jis ištraukė ranką, Perselas atsigręžė į Beikerį, tarytum 
kviesdamas juo pasekti. 

— Viso!— tarė Beikeris. 

Ir nuėjo prie durų. Jis niršo, kad Perselas toks apakęs. Jo, 
pavyzdžiui, evangeliškas atlaidumas nejausmino. 

Pravėręs duris, jis praleido Perselą. Vaitas atsistojo ir nu- 
sekė Perselui iš paskos. Ir jis, matyt, pastebėjo, kad Meklau- 
das laukia ir nesulaukia, kol jie išeis. 

Eidamas pro sodo vartelius, Perselas pasisuko į Vaitą. 

— Tuojau einu pas taitiečius ir, kai sužinosiu, ar jie sutinka, 
duosiu jums žinią. 

— Ačiu,— pasakė Vaitas savo švelniu balsu. 

Ir lengvais negirdimais žingsniais patraukė šalin. Jo namelis 
stovėjo šiauriniame rombo gale, priešais Hanto gyvenimą. 

Beikeris ir Perselas tylomis žengė keletą žingsnių Rytų pros- 
pektu. Jie džiaugėsi, išėję į saulę. Meklaudo kambaryje jiems 
atrodė šalta. 

Beikeris buvo paskyręs pasimatymą Avapuji po saulės laidos. 
Vadinasi, dar reikės laukti ištisą dieną, kol jai pasakys... Jis 
jau matė, kaip ji iš lėto atmerkia savo tamsias akis ir paliečia 
jo rankas: „Nejaugi tai tiesa, Uili, nejaugi tai tiesa?“ Kas jos 
švelnumas... 

Beikeris pažvelgė į Perselą ir, giliai susijaudinęs, tarė: 

— Nežinau, kaip jums atsidėkot, Perselai. 

Perselas nusisuko ir šaltai atsakė: 

— Nėr už ką. 

Jiedu vis dar varžėsi. Beikeris manėsi pernelyg menkai at- 
sidėkojęs, bet jam trūko drąsos pradėti viską iš naujo. Jį nu- 
stebino Perselo balsas. 

— Manau,— pasakė Perselas,— kad Meklaudas greičiausiai 
dabar tikrina dantimis visas monetas vieną po kitos. 

— Tas prakeiktas škotas, — prakošė Beikeris. 

— Atleiskit, neužgirdau,— pasakė Perselas ir sustojo. 

Beikeris taip pat sustojo. Perselas šaltai permetė jį akimis, 
įsitempęs, suraukęs antakius. Beikeris pažvelgė į jį ir išsi- 
žiojo. 

— Aš irgi škotas. 

— Buvau užmiršęs, — sumurmėjo Beikeris.— Atsiprašau. 

Ir pridūrė: 

— Aišku, būna išimčių. 

Perselo veidas užkaito. „Dar sykį prašoviau pro šalį | — pa- 
galvojo Beikeris. 

— Ne, ne,— sušuko pasipiktinęs Perselas.— Ne, niekados taip 
nekalbėkite, Beikeri! Išimčių nebūna! Jūs girdite, išimčių ne- 
būna! Kai žmonės turi klaidingą nuomonę apie kokią tautą, 
jie prikergia individų ydas visai nacijai, o dorybėmis apdova- 
noja individus. Tai kvaila! Tai... nešvanku!.. Patikėkite! Daug 
garbingiau elgtis atvirkščiai. 

— Atvirkščiai? — vėl paklausė Beikeris rimtai. 

Manyti, kad dorybės įgimtos, o ydos -- išimtis. 

Perselo žodžiai privertė Beikerį susimąstyti. Po valandėlės 
jis nusišypsojo. 

— Ką gi, — pasakė jis, ir rudose jo akyse sužibo šelmiška 
ugnelė.— Pritaikysiu jūsų sistemą, Perselai. Klausykit, visi ško- 
tai sukti, 0 jūs — išimtis. 

— Aš — išimtis?— paklausė Perselas kaip įgeltas ir nuėjo to- 
liau.— Kodėl jūs taip manote? ks 

Nebuvo reikalo apie tai užsiminti! Bet jiedu jau nustojo dro- 
vėtis. Tas vaidas neužgesino jų draugystės, ji vėl juos saistė. 
„Vis per mano kvailas šnekas“,— pagalvojo Beikeris. 

Perselas laukė atsakymo, suraukęs kaktą. „Tikrai jis pana- 
šus į angelą, — pagalvojo Beikeris, kupinas švelnumo.— Ir ma- 
no, kad suktas!" | 

— Tai va,— pasakė jis užsidegęs,— kai jūs jam skaitėte pa- 
mokslą, jis nė nesiklausė, tik galvojo, kaip čia jam vienam 
su auksu likus... a 

— Ir aš tai pastebėjau, — ūmai pavargęs ir nuliūdęs tarė Per- 
selas.— Nemačiau kitos išeities. Norėjau, kad jis mane iš- 
klausytų. 

Ir pridūrė: 

— Viskas beprasmiška. Jis nieko nenutuokia. Per jį saloje 
baisiai įtempta padėtis. 

— Baisiai  įtempta?— pakartojo  Beikeris.— Kodėl baisiai 
įtempta? 

Jie atėjo prie Perselo namelio. 

— Gal užsuksite, Beikeri?— pasiūlė Perselas, neatsakęs į klau- 
simą. 


210 


Ivoa išbėgo jų pasitikti. Etiketas draudė taitietėms klausi- 
nėti, bet ji, vos išvydusi Beikerio veidą, puolė prie jo. 

— E, Uili, e!— sušuko ji, dėdama rankas jam ant pečių ir 
trindamasi skruostu į jo skruostą.— E, Uili, e! Kaip aš džiau- 
giuos, kad tau pasiklojo! 

Beikeris nusišypsojo, apatinė jo lūpa mėšlungiškai suvirpėjo. 
Pamačius Ivoa namų aplinkumoje, jį apėmė dar didesnis džiaugs- 
mas, kad jis netrukus vėl bus su Avapuji. 

— Ua mauru-uru vau, — skiemenuodamas it mokinys, vargais 
negalais pasakė jis. 

— Mano galva neišneša,— kreipėsi jis į Perselą — kodėl ačiū 
taitietiškai toks ilgas? 

— Jiems nėra ko skubėti, — atsakė Perselas. 

Beikeris nusišypsojo, pažvelgė į Ivoa ir linksmai pakartojo: 

— Ua mauru-uru vau. 

Ivoa takštelėjo jam per dešinį skruostą pirštų galiukais ir 
taitietiškai kažką pasakė savo (ane. 

— Ji klausia, kada jūs susitiksite su Avapuji,— išvertė Per- 
selas. 

— Pasakykit jai... Beje!— susigriebė jis, keldamas ranką, ir 
jo rudos akys džiugiai sužėrėjo.— Aš pats jai pasakysiu taitie- 
tiškai. Ivoa,— iškilmingai tarė jis, — araue! 

Ir baisiai patenkintas pakartojo: 

— Avapuji, araue! 

— Ak! Koks jis laimingas!— pasakė Ivoa, apsikabindama 
Perselą per pečius ir stipriai prie jo glausdamasi.— Pažvelk, 
žmogau, koks jis laimingas! 

— Sėskitės,— pasiūlė šypsodamas Perselas.— Ne, ne ant ta- 
buretės. Į krėslą. Ką tik jį užbaigiau. 

—- Geras daiktas ta jūsų stumdoma siena, — pasakė Beike- 
ris, sėsdamas ir su malonumu žvalgydamasis aplink.— Sėdi sau 
kaip terasoje. Ir saulė nuolatinis svečias. 

—— Kai šviečia, — pridūrė Perselas ir susiraukė.— Gal pasilik- 
site, Beikeri? Turime jamso, pavalgysime. 

-— Ką jūs! Ačiū, ačiū, ačiū, — atsisakė Beikeris. 

Jis atsigręžė į Ivoa, pakėlė ranką ir, kvatodamas it girtas, 
pakartojo: 

— Ua mauru-uru vau. 


Ivoa nusikvatojo savo rėžtu ir kažką taitietiškai pasakė Per- 
selui. 

— Ką ji ten šneka apie Avapuji?— paklausė Beikeris ir su- 
kluso. 

— Sako, jai džiugu, kad Avapuji pasiklojo, nes Avapuji 
švelni kaip šilkas. 

— Teisybė!— pritarė Beikeris, ir jo akys sužėrėjo.— Gryna 
teisybė! Ji švelni kaip šilkas! Jos akys, rankos, balsas, jude- 
siai... Žinot, — pasakė jis ir suplojo delnais— kaip ji moka 
atsimerkti ir pažiūrėti! Va kaip!—pamėgdžiojo jis Avapuji.— 
Lėtai lėtutėliai! 

Jis užsikirto, nustebęs, kad taip davė jausmams valią. Per- 
selas į jį žiūrėjo šypsodamas. 

Stojo tyla, ir Beikeris nei iš šio, nei iš to paklausė: 

-— Kodėl jūs sakot, kad per Meklaudą saloje baisiai įtemp- 
ta padėtis? 

— Taitiečiai griežia ant mūsų dantį. 

— Įlįskit į jų kailį, — tarė Beikeris.— Nepasakyčiau, kad su 
jais teisingai pasielgta. 

Ir pridūrė: 

— Bene taip baisu, kad jie dantį ant mūsų griežia? Jie tokie 
šaunūs vaikinai. 

— Pažįstu vieną velsietį, — pasakė Perselas, įbedęs į jį akis.— 
Jis toks šaunus vaikinas, kad jam knieste knieti atiduoti man 
peilį, o paskui į ginčą pintis. 

Stojo tyla. Beikerio veidas aptemo, ir jis tarė: 

— (Gailiuos tai padaręs. Dabar bent ramūs būtume. 

— Nutilkite pagaliau, — šaltai pasakė Perselas. 

Beikeris valandėlę tylėjo, paskui susimąstęs įrėmė rudas akis 
į Perselą ir pasakė: 

— Gerai viską apgalvojau per tas tris savaites. Nesutinku 
su jūsų nuomone. Suprantu jus, bet su jūsų nuomone nesu- 
tinku. Jums žmogaus gyvybė — šventas dalykas. Čia ir yra 
jūsų silpnoji vieta, leitenante. Pats pamatysit, ko susilauksim, 
išsaugoję Meklaudo gyvybę. 

Kadangi Perselas nepratarė nė pusės žodžio, Beikeris atsitie- 
sė krėsle ir tarė: 

— Jūs nieko prieš, jeigu Ivoa pavalgius nueis įspėti Oroa. 
Nemanau grįžt namo iki vakaro. Norėčiau, kad ji jau būtų 
išėjusi, kai grįšiu. Ji bus sužavėta, bet, ko gero, vėl iškels 
sceną. Ir.-dar vieną, atpuolusi pas Meklaudą! Ta moteriškė be 
skandalų kaip žuvis be vandens! 

Jis nusišypsojo, gūžtelėjo pečiais ir atlaidžiai pridūrė: 

— Ta kumelšė. 

Perselas linktelėjo galvą, ir Beikeris atsilošė į krėslo atkaltę. 

Perselas atsisėdo ant grindų, nugara atsišliejęs stumdomos 
sienos staktos, nuleido kairę koją į sodą ir įbedė smakrą į de- 
šinį kelį. Jo šviesūs plaukai spindėjo saulėje. 

— Negaliu suprast vieno dalyko,— ūmai pasakė Beikeris.— 
Kam dvi piniginės? 

— Aš žinojau, kad jis kels kainą. 

— Taip, bet kam išnešt visą turtą tose piniginėse? Kodėl ne 
pusę? 

— Koks skirtumas?— tarė Perselas ir, prisimerkęs nuo saulės, 
pažvelgė į tolį, į kalno viršūnę.— Ar ne vis viena, pinigai ar 
akmenukai. 

— Dabar taip, o po dvidešimties metų? 

Perselas papurtė galvą. 

— Jeigu fregata prilaivuos po dvidešimties, po dvidešimt 
penkerių, po trisdešimties metų, Meklaudas neturės laiko kleisti 
savo aukso: jis bus pakartas. 

— Pakartas? Kodėl pakartas? 

Perselas vėl metė žvilgsnį į kalną ir abejingai šisakėi 

— Maištininkams nebūna amnestijų. 

Beikeris palinko į priekį ir apstulbęs nužvelgė Perselą. Po 
valandėlės jis pasakė: 

— Vadinasi, tai jūs jį sutvarkėt?.. Dieve mano!— kalbėjo 
jis.— Škotas škotą! Kaip gyvas nemačiau tokio daikto! Atseit, 
ne jis jus, o jūs jį pergudravot! 

Perselas nusišypsojo, paskui šypsena dingo, jo akys vėl nu- 
krypo į kalną, ir veidą aptemdė rūpestis. 

— Žinau, ką galvojat,— po valandėlės prabilo Beikeris.— 
Galvojat, gyventume saloje laimingi, jei nebūtų šitų niekšų. 
Ir kiek jų viso labo? Trys ar keturi, ne daugiau! Smadžas, 
Meklaudas, Timis... Kas kad Timis juodukas, vis viena man 

neįrodysit, kad jis šaunus vaikinas... Būčiau viešpats, žinot, 
ką pasakyčiau? Tie trys privirs košės saloje. Tai va, žinau tik 
vieną išeitį. Pasiimt juos į dangų. .. 

— Jūs ne viešpats, — pasakė Perselas. 


DEVINTAS SKYRIUS 


Bėglės grįžo tą patį vakarą. Moterys triumfavo, taitiečiai 
džiaugėsi šį tą laimėję, Skeletas gavo akibrokštą. Omaata pa- 
skambino varpu, ir visas kaimelis subėgo į „Blosomo“ skverą, 
tik „,„dauguma“ nesirodė. Itija ir Avapuji, it aukai pasipuošusios 
gėlių vainikais, skambiai kvatojo, žybčiodamos akimis,— jos 
trykšte tryško sveikata. 

Džiūgavimui nebuvo nei galo, nei krašto. Moterys trynėsi 
skruostais su bėglėmis, čiupinėjo, tapšnojo. Priėjo Perselas, pa- 
glostė joms pečius ir:-apuostė, prikišęs nosį prie kaklų. Visi 
pratrūko juoktis. Mat, Taityje motinos šitaip bučiuoja savo 
mažylius. Perselą žavėjo šių moterų oda, švelni, kvapi, kaip ir 
tirpstanti, palytėjus pirštais. 

Omaata išrėžė kalbą. Viskas vėl grįžo į savo vėžes. Galų 
gale moterys pasiskyrė sau tane, o ne priešingai. Kai ji nutilo, 
visi puolė bėgles klausinėti vienas per kitą: kaip jų kiaurai 
nepermerkė? Kur jos prisiglaudė, kai prapliupo lyti? Ką jos 
valgė? Bet jos užsispyrė nesakyti nė žodelio, tik šypsojo, nu- 
leidusios juodas blakstienas ir suglaudusios galvas, — saugojo 
savo paslaptį. 

Vakare doedoe šviesoje turgaus aikštėje visi kad įsidainavo, 
kad įsišoko — tokio goslumo, tokio ūžavimo Perselas kaip gy- 
vas nebuvo matęs. Ir Uilis, ir Ropatis siautė ne mažiau už 
taitiečius. O kai Omaata atsivedė Žono, ir šis pasileido kaip 
lokys mindžiukuoti, pakilo džiugus klegesys, sakytum pabudo 
nakties paukščiai. Po valandėlės moterys nubėgo geltonveidžio. 
Niekas ant jo nepyko. Jis visada buvo toks lipšnus, toks man- 
dagus. Itija trynėsi skruostu į jo skruostą, o dvi ar trys mote- 
rys taip ir pliskino jį akimis, kad jis nusiramintų, negavęs 
trokštamos moters, ir metisas neliko joms abejingas. 

Rytojaus dieną pietvakaris nuščiuvo, papūtė pasatas, ir vėl 
atėjo saulėtos dienos ir šviesios naktys. Peritanių Kalėdos, anot 
taitiečių, turėjo būti devintą vienuolikto mėnulio naktį — mat, 
jie metus skaičiuoja ne dienomis, o naktimis. Ta naktis, kaip 
ir visos kitos, nebuvo bevardė. Ji vadinosi Tumatea, arba mė- 
nulis, ant laidos apšviečiąs žuvis. 

Buvo lemta, kad tą dieną šypsosis laimė. Ir iš tiesų po pietų 
Meaniui pasiklojo pirmu šūviu nudėti laukinę kiaulę. Jis nu- 
nešė Omaatai, kuri ėmė ją doroti, o moterys tuo tarpu kūreno 
krosnį. Perselui atėjo mintis per Vaitą pakviesti Meisoną ir 
visą „daugumą“ prie bendro stalo ir čia, „Blosomo“ skvere, 
mėnesienoje atšvęsti kūčias ir prisiminti tėvynę. Kai Vaitas 
išėjo, Perselas paprašė Meanį, kad jis pavadintų taitiečius pri- 
sidėti prie peritanių. 

Nė valandai nepraėjus, Perselas suprato, kokios neįvykdomos 
jo svajonės — saliečiai buvo galutinai suskilę į stovyklas. Jo 
kvietimas visur buvo atmestas. Meklaudas prašė perduoti, kad 
jis labai apgailestaująs. Lyg tyčia š;vakar švenčiąs draugų 
ratelyje. Kiti ,„daugumiečiai“ vienas per kitą prašė atleisti. Jie 
pietaują pas Meklaudą. Perselui kažkodėl atrodė, kad Meklau- 
das iškrėtė jam šunybę — pasinaudojo Vaitu, o tas išnešiojo 
ir vieno kvietimus, ir kito. 

Meisonas dar grubiau pasielgė. „Sakė, kad atsakymo ne- 
bus“, — tarė Vaitas. Jis drovėjosi persakyti, kaip šiurkščiai Mei- 
sonas atmetė Perselo pasiūlymą. 

— O sekstantas? 

— Perdaviau jūsų vardu. 

— Tr ką jis sakė? 

— Sakė: „Gerai.“ 

Perselas kilstelėjo antakius. 

— Tik tiek? 

— Taip. 

— Jūs sakėte, kaip jį atgavau? 

— Taip. 

— Ir ką jis atsakė? 

"— Nieko. | 

-- Jis nieko neprašė man perduoti? 

-— Ne. 

Perselas įdėmiai pažvelgė Vaitui į veidą. Ne, metisas nie- 
kada nemelavo. Jis buvo baisiai kruopštus — ne tik atkarto- 
davo žodis į žodį, kas jam sakyta. Jis pamėgdžiodavo intona- 
ciją, veido mimiką. Tad, kai jis tarė „Gerai“, Perselas tarsi 
išgirdo niūrų ir trumpą Meisono „Gerai“. 

Taitiečių atsakymas atrodė baisiai galantiškas. Jie tiesiog 
nežiną, kaip Adamo atsidėkoti. Jiems pernelyg didelė garbė, 
kad juos visus su trimis žmonomis kviečia prie bendro stalo 
su peritaniais. Bet jiems labai skaudu, kad, susiklosčius aplin- 
kybėms, turi atmesti šį kvietimą. 

Perselas plėšė kelmus savo sode, kai Meanis jam atnešė šį 
atsakymą. 

— Jie pasakė su trimis žmonomis? — vėl paklausė jis ir kils- 
telėjo galvą. 

— Taip. 

— Kas taip sakė? Tetaitis? 

— Taip. 

— Jis kalbėjo visų vardu? 

Meanis linktelėjo galvą. Po valandėlės Perselas paklausė: 

— Kodėl čia jis pasidarė vadas? Taityje ir tavo tėvas, ir 
jo — tokie pat didūs vadai. 

— Jis senas, jam trisdešimt metų. 

— O jeigu aš jį pakviesiu papietauti su manimi mano tro- 
belėje? 

— Jis atsisakys. 

Perselas tylėjo, ir Meanis pridūrė: 

— Jis sako, kad tu ne moa. 

„Vadinasi, be reikalo sumelavau,— liūdnai pagalvojo Perse- 
las.— Jei pradėjai, tai ir meluok iki galo. Meluok Ivoa, Mea- 
niui..." 

-— Žinai, — tuo pat metu pasakė Meanis,— ir aš netikiu. 

Perselas taip išsprogino akis, jog Meanis net nusikvatojo. 

— Aš manau, ir tu netiki, Adamo? 

Perselas žiūrėjo į jį, nežinodamas, ką atsakyti. Meanis pliaukš- 
telėjo jam per petį, nustojo kvatotis ir rimtai tarė: 

— Jie netiki, kad tu moa, bet tiki, kad aš tikiu. Štai kodėl 
aš ir toliau kalbėsiu, kad tu moa. 

Stojo tyla, ir Perselas paklausė: 

— Kuriems galams vaidinti tą komediją? 

— Tai va,— atsakė Meanis ir nusisuko, — jeigu taip nekalbė- 
čiau, nebūčiau galėjęs ateiti pas tave šį vakarą pietų. 

— Jeigu tu taip nekalbėsi ir ateisi, kas tuomet bus? 

— Būsiu išdavikas. 

Perselas sudrebėjo. 

— Jau iki to priėjome?— iš lėto tarė jis. 

Ir, sunkiai gaudydamas kvapą, pridūrė: 

— Kas aš jiems, jei nesu moa? Meklaudo bendras? 

Meanis neatsakė. Po valandėlės paėmė Perselo ranką, pakėlė 
prie veido ir priglaudė prie skruosto. 

— Ateisi?— paklausė Perselas. 

— Ateisiu, brolau, — atsakė Meanis. 

Jis lipšniai žiūrėjo Perselui į akis. 

Ir pridūrė: 

— Su Itija. 

— Ką?— nustebo Perselas.— Jie leis Itijai ateiti? 

— Žinok, Adamo, niekas nedrįsta Itijai įsakinėti. 

— Netgi tu? 

— Netgi aš!— atsakė Meanis ir nusikvatojo. 

Kalėdų dieną saliečiai valgė vieną kiaulę, kurią vienos, ir 
tos pačios rankos troškino vienoje krosnyje, bet valgė kas 
sau: taitiečiai savo name; dauguma — pas Meklaudą; mažu- 
ma, Itija ir Meanis— pas Perselą, o Meisonas — su savo 
žmona. 

Po trijų dienų, kai laikrodis išmušė dvyliktą, kažkas pasi- 
beldė į Perselo trobelę. Įėjo Vaitas ir sustojo prie slenksčio. 

— Meklaudas prašė manęs sužinoti, ar jūs gavote žuvies? 

Per tris žingsnius nuo metiso stovėjo stalas, kur ant banano 
lapo gulėjo žuvis, balta, glotni. Tačiau Vaitas, taktiškai nu- 
leidęs akis, nieko nematė. Perselui pasirodė, kad, jeigu jis pa- 
sakys: „Ne“, Vaitas perduos tą jo „Ne“ ir nepridurs nė 
žodžio. 

— Jūs gi matote, — atsakė Perselas. 

Vaitas pakėlė akis, žvilgtelėjo į stalą, pasakė „Ačiū“ ir pa- 
sisuko. 

— Vaitai,— nelauktai kreipėsi Perselas.— Kas yra? Jūs nega- 
vote žuvies? 

Vaitas atsigręžė ir abejingu balsu pasakė: 

— Nė vienas mūsiškis negavo. 

Perselas pasisuko į Ivoa ir taitietiškai paklausė: 

— Iš kur ta žuvis? 

— Mieanis atnešė. 

— Jie šįryt žvejojo? 

— Taip, — trumpai atsakė Ivoa ir nukreipė akis. 

— Negi sugrįžę jie nepaskambino varpu? 

— Ne. 

— Kam dar, be manęs, jie davė žuvies? 

— Niekam jie nedavė. Tai vis Meanis. Pagavo truputėlį dau- 
giau, mums, Uiliui ir Ropačiui. 

Stojo tyla, ir Perselas paklausė: 

— Jie nebenori žvejoti peritaniams? 

— Ne. 

Perselas atsiduso ir pasisuko į Vaitą. 

— Matote, ji sako... 

Vaitas papurtė galvą. 

— Aš supratau, ką ji sakė. Ačiū. 

— Vaitai! 

Vaitas sustojo, jis jau buvo bežengiąs per slenkstį. 

— Susimildamas, pasakykite Meklaudui, kad aš nieko neži- 
nojau. 

— Pasakysiu. 

Po dviejų dienų, į pavakarį, pas Perselą užėjo Džonsas. Kaip 
įprastai, jis buvo tik su pareu. 

-— Aš jums nesutrukdysiu? 

Perselas užvertė knygą ir nusišypsojo. 

— Žinote, kiek laivo bibliotekoje buvo knygų? 

— Ne. 

— Keturiasdešimt aštuonios. Dar visas gyvenimas prieš 
akis — spėsiu perskaityti. Imkite krėslą. 

— Pastatysiu jį saulėkaitoj, — pasakė Džonsas. 

Jis pasilenkė, stvėrė sunkų ąžuolinį krėslą už kojelės ir, lai- 
kydamas ištiestoje rankoje, atsistojo, net peties raumenys iš- 
pampo. Žengė kelis žingsnius ir pritūpęs be menkiausio garso 
pastatė krėslą visomis keturiomis kojelėmis ant grindų. 

—- Bravo!-— pagyrė Perselas ir nusišypsojo. 


218 


Atlikęs šį Žygdarbį, Džonsas oriai atsisėdo ir droviai nudelbė 
akis. 

Įėjo Ivoa. 

— E Ropati e!-— sušuko ji ir, pakėlusi dešinę ranką, pamojo 
plačiai išskėstais pirštais. 

Šypsodama ji priėjo prie Džonso, motiniškai uždėjo. ranką 
ant jo trumpų plaukų. Jis atkišo jai skruostą, įsmeigęs savo 
porcelianines akis į tolį. Atrodė meilus ir nekantrus it vaikas, 
Kuris tik ir laukia, kada ateis galas visiems glėbesčiavimams, 
ir jis vėl galės žaisti. 

— Tavo plaukai lyg ką tik nušienauta pieva, — pasakė Ivoa. 

Perselas išvertė. 

— Tai jau, mano plaukai suvis ne žali, — atsakė Džonsas. 

Ir nusikvatojo. Paskui vėl suraukė antakius virš mažytės sa- 
vo nosies, sukryžiavo rankas ir griežtu veidu pačiupinėjo rau- 
menis. 

— Meklaudas su savo klika šįryt ėjo žvejot,— veik tragišku 
balsu tarė jis.— Mačiau juos grįžtant. Nešėsi krūvą žuvies! 

Jo balsas lūžinėjo, ir žodį „krūvą“ jis nelauktai ištarė fal- 
cetu. Džonsas nukaito. Jis nemėgo, kai balsas iškirsdavo jam 
pokštą. 

— Na?— paragino Perselas. 

— Jie nepaskambino varpu,— pasipiktinęs rėžė Džonsas.— 
Jiems, matot, verčiau išmest, negu mums duot. 

— Ne kas, — pasakė Perselas ir nutilo. 

— Galų gale tegu neduoda taitiečiams... Būtų atsimokėję 
tuo pačiu pinigu... Na, o mes? Ką jiems padarėm? 

Perselas gūžtelėjo pečiais. 
tinę.— Traukiam ryt į žūklę, Uilis, jūs, aš... 

— Gerai sakai, — įsiterpė Perselas.— Matau, matau, ką nori 
pasakyti. Sugrįžę skambiname varpu ir išdalijame visiems 
žuvį... L 

Džonsas išpūtė akis, suraukė trumpą riestą nosį ir taip išsi- 
žiojo, lyg būtų sakęs o. 

— Tai va,— pridūrė Perselas, neleisdamas jam atsikvošėti. — 
eikite, įspėkite Beikerį ir parinkite su juo kirmėlių. Jau diena 
krypsta vakarop. 

Jis atsistojo, išlydėjo Džonsą pro duris ir žiūrėjo, kaip tas 
santūriai žingsniuoja Vakarų prospektu, iškėlęs galvą ir įtem- 
pęs nugaros raumenis, kad kūpsotų pečiai. 

— Ko šypsai?— išgirdo Perselas Ivoa balsą. 

Perselas atsigręžė. 

-— Malonus vyrukas. Keistas ir malonus. 


Po valandėlės pridūrė, nenuleisdamas nuo tolstančio Džonso 
akių: 

— Norėčiau sūnaus. 

-- Iš tavo burnos į Eatua ausį, — pasakė Ivoa. 

Žveja „mažumai“ pasiklojo, bet kilnus Perselo poelgis nepa- 
darė jokio įspūdžio. Taitiečiai atsisakė žuvies. Dauguma pri- 
ėmė dovaną, tačiau, grįžusi iš žūklės, neatsilygino paslauga 
už paslaugą. Vaa teikėsi ateiti ir į šias dalybas, ir į kitas. O Mei- 
sonhas nežinojo, ar bent dėjosi nežinąs, iš kur ant jo stalo atsi- 
randa žuvys, nes ir toliau ištisą mėnesį nesisveikino su žmo- 
nėmis, kurie jį maitino. 

Praėjo sausis. Ivoa storėjo ir skaičiavo dienas, arba, teisin- 

giau pasakius, naktis, likusias iki gimdymo. Ji tikėjosi gimdyti 
"po šešių mMėnulių, paskutinį ketvirtį, ir, jei Eatua išklausys jos 
maldas, tą nuostabią naktį Erotooereore, naktį, kai žuvys kyla 
iš gelmių. Ji baisiai didžiavosi, kad Perselo sūnus pirmas išvys 
saulės šviesą saloje, ir manė, jog berniukas, gimęs lemtą naktį, 
išaugs laimės kūdikiu. 

Apskritai taitietės vaisingumo nėra itin vaisingos, dar kapi- 
tonas Kukas laikė tą ypatybę protinga dangaus malone, atsi- 
žvelgiant į ne pernelyg griežtus papročius ir salos didumą. 
Šiaip ar taip, kol kas tik Ivoa laukė kūdikio, ir tik balandyje 
galės paaiškėti, kurioje trobelėje sukliks antras gimčius. Ir iš 
tiesų į kovo pabaigą taitietės ėmė įtariai Žvilgčioti. Bet jos 
negalėjo patikėti, stačiai, anot jų, sėdimas gyvenimas sustorina 
žmogų. Tačiau balandyje nebuvo ko abejoti. O kai po Turu 
nakties (žuvų ir krabų kaimynavimo nakties) Vaa atėjo į turgų 
savo kiaulienos, vaine eilėje išsyk nuščiuvo — apkūni jos figūra 
rėžte rėžė akį. Ištisas dvi savaites moterys nenuleido šios nau- 
jienos nuo dantų. Itija net dainelę sukūrė, nešvankią, bet ga- 
na naivią. Bet, gerokai pasilinksminusios, taitietės ėmė gerbti 

Vaga. Anąsyk, moterų dalybose, ji atvirai pasakė „įkaitinsianti“ 
didžiosios pirogos vadą. Ir, matyt, jai pavyko tesėti pažadą. 

Tačiau balandis ir nuvylė: blogai užderėjo jamsas. Nuėmus 
derlių, saliečiai tiksliai pasiskirstė jamsą. Kiekvienas šalia tro- 
belės išrausė duobę ir sudėjo ten savo dalį. Be to, buvo patarta 
mokytis taupumo, kad iki naujo derliaus šeimininkės sudurtų 
galus su galais ir neliestų laukinio jamso. Iš tiesų reikėjo Žūt 
būt išsaugoti jo atsargas, mat, sekančiais metais galėjo būti 
dar menkesnis derlius. 

Gegužės pradžioje Perselas gavo iš Meklaudo žinią, esą, jis, 
Meklaudas, eidamas pro šalį, pastebėjęs, kad „juodukai“ gana 
stipriai aptuštinę savo duobę. Jeigu nesusitvarkysią, maisto 
jiems vargu ar užteksią pusmečiui, o paskui, aišku, jie pulsią 
rausti laukinį jamsą ir ant vėjo paleisią tą atsargą, kurią buvo 
nuspręsta išsaugoti. Meklaudas prašė, kad Perselas įsikištų ir 
patartų ,juodukams“ valgyti su saiku. 

Užmetęs akį į taitiečių duobę, Perselas įsitikino, kad Mek- 
laudo prašymas pamatuotas. Jis nutarė kalbėti savo vardu ir 
apie Meklaudą nė neužsiminti. 

Iš pirmų žodžių pamatė, kad taitiečiai jo visiškai nesupranta. 
Taityje gamta dosniai dalija savo gėrybes, ir mintis nutraukti 
nuo savęs kąsnelį rytojui taitiečiams pasirodė didžiausia kvai- 
lystė, verta tokių maamaa galvų, kaip peritanių. Ir tikrai, kai 
pasibaigs jamsas duobėje, liks laukinis jamsas. Kai pasibaigs 
laukinis jamsas, liks vaisiai. Na, o kai pasibaigs vaisiai, Žuvis 
niekada nepasibaigs. Kol vyras nulaiko rankoje harpūną, jis 
nemirs badu. Perselas vėl leidosi aiškinti. Bet nieko neįtikino. 
Ir po valandos galų gale suprato, kad taitiečiams jo elgesys 
neatrodo mandagus. Tada atsisveikino ir išėjo. 

Praslinkus savaitei po šio pokalbio, nelauktai pas Perselą 
užsuko Vaitas pranešti, kad po pietų Meklaudo trobelėje įvyks 
susirinkimas. Perselas nustebo — kodėl trobelėje? Kodėl ne po 
banjanu, kaip paprastai? Vaitas papurtė galvą. Jis nežinojo. 
Bet susirinkimas labai svarbus, taip Meklaudas sakęs. 

Apie antrą valandą Perselas, užuot ėjęs pas škotą, patraukė 
Vakarų prospektu ir užsuko pirma pas Beikerį, paskui pas 
Džonsą. Jis nerado nei vieno, nei kito. Prieš penketą minučių 
juodu išbraukę pas Skeletą. Tuomet Perselas nužingsniavo 

Šiaurvakario gatve, pasinešęs tiesiai per palmių mišką nusi- 
gauti į Meklaudo trobelę. Nenuėjęs mišku nė dešimties žings- 
nių, po pandanusu išvydo sėdinčią Itiją. Nuleidusi galvą, ji 
žiūrėjo į Perselą žėrinčiomis akimis pro tankias blakstienas. 
Jis stabtelėjo. 

-- Ką čia veiki, Itija? 

— Laukiu tavęs, — akiplėšiškai atsakė ji. 

— Manęs lauki!-— tarė jis ir nusikvatojo.— Kas tau sakė, kad 
pro čia eisiu? Čia aš niekad nevaikštau. 

— Ėjau tau iš paskos. Tu manęs nematei. Aš buvau miške. 
Žmogau, kaip juokinga! Nuo pat namų tave sekiau. Man Oroa 
sakė, kad eisi pas Skeletą. 

— Na,— paklausė Perselas.— Ko gi iš manęs nori? 

Ji atsistojo ir priėjo arčiau, pakėlusi į jį apskritą besijuo- 
kiantį veidelį. Per metrą nuo Perselo sustojo, susinėrė už nu- 
garos putlias rankas ir romiai pasakė: | 

— Susimildamas, pabučiuok mane, Adamo. 

— Va, gražiausia, — griežtai nukirto Perselas.— Aš nebučiuo- 
ju Meanio žmonos. 

-- Ir Tetaičio,— pasakė Itija.— Net šiek tiek Korio. 

-- Na, matai,— tarė Perselas,— turi tris tane. Negi tau ne- 
užtenka? 

— Du, ne tris, — patikslino Itija.— Koris — tik šiek tiek. 

Perselas nusikvatojo. 
 — Ko čia kvatojies?— paklausė Itija ir, įgūžusi smakrą į petį, 
sublykčiojo žvitriomis akimis.— Turėti du tane — ne tabu. O ko 
tau, Adamo, neturėti dviejų žmonų? Neabejoju, su dviem žmo- 
nom tau būtų gera. 

Perselas suglumęs vėl nusikvatojo. Itija — tikras gamtos 
kūdikis: gudrybė, instinktas, žavumas — viskas dar naivu, 
bet jau nukreipta į vieną tikslą, visur atkakliai prasikiša mo- 
teris. 

Ji nebesijuokė. Žiūrėjo į jį, ir tiek. 

-— Turi naują vėrinį — pasakė Perselas. 

— Iš pandanuso gurgučių. Pauostyk, kaip gardžiai kvepia, — 
pasiūlė Itija ir pasistiepė ant pirštų galiukų, kišdama jam pa- 
nosėn vėrinį. 

Nuostabios oranžinės spalvos gurgučiai buvo suverti ant lia- 
nos. Perselas pauostė, ir smilkiniuose pašėlusiai sutvaksėjo pul- 
sas. Kaip gyvas nebuvo kvėpęs tokio svaiginančio aromato. 
Jis perprato Itijos gudrybę, bet po laiko. Ji puolė jam ant 
krūtinės, apkabino per juosmenį, suspaudė iš visos galios ir 
gluste prie jo prigludo. Vėl griebėsi tos taktikos, kuri jos ne- 
apvylė degant „„Blosomui". 

Itija skleidė nepaprastą kvapą. Pandanuso gurgučių aromatas 
miešėsi su švelniu, šiltu tiarės žiedų aromatu, mat, ji buvo 
apsikaišiusi plaukus gėlėmis. 

-— Itija,— tyliau paklausė Perselas,— paleisi mane, jei pa- 
bučiuosiu? 

Ir tučtuojau suprato suklydęs. Pernelyg greitai kapituliavo. 
Ji pasistengs tuo pasinaudoti. 

-— Žinoma,— atsakė ji žvilgančiomis akimis,— tik ne taip, 
kaip aną kartą, vos vos lūpomis prisilietei. 

Jis pajuto, kaip ji glaudžiasi vėsiu, lanksčiu kūnu. Pasilen- 
kęs pabučiavo į lūpas. Paskui už savo nugaros sugraibė mažas 
jos rankas, atplėšė, patraukė prie savęs ir pasakė: 

— Dabar eisi, gerai? 

-— Gerai,— sutiko ji, blėsteldama drėgnomis akimis. 

Ir nukūrė. Rodės, ne ji, o saulės spindulys šokinėja pro 
medžių kamienus. ,„Gėda“,—-sumurmėjo Perselas. Tačiau ne- 
buvo ko savęs apgaudinėti. Jis nė kiek nesigėdijo. Vėl matė 
smulkutį jos veidą, liauną kūną — be žodžių suprato, ko ji 
nori. Kaip ji vaiposi, maivosi, juda kruta — gyva pagunda... 
Aišku, tas kraipymasis ne šiaip sau, galvą susukti taiko. Beje, 
patys juokai atrasti siūlo galą. Ir juokingiausia, kad jis viską 
matė ir suprato, bet ji vis dėlto susuko jam galvą. 

Kai Perselas įėjo pas Meklaudą, visi britai, be Meisono, sė- 
dėjo apie stalą. Pirmininkavo Meklaudas, iškilnus gyvas lavo- 
nas, uždėjęs kaulėtą ranką ant didelio popieriaus lakšto, iš- 
braižyto kreivių tinklu. 2 

Beikeris nurodė Perselui laisvą taburetę tarp savęs ir Džonso, 
ir Džonsas atsistojęs praleido Perselą. Perselas, į nieką nežiū- 
rėdamas, sumurmėjo: „Laba diena.“ Stojo tyla, ir Meklaudas 
pasakė: „Tik jūsų ir laukiam.“ Jo balsas nebuvo grasus. Jis 
konstatavo faktą, ir tiek. 

Atsisėdęs Perselas metė žvilgsnį į lakštą. Jis pažino grubų 
salos planą, bent lyguminės dalies. „Blosomo“ įlanka atrodė 
gana netiksli, bet iš kaimelio rombo su stačiakampiais namu- 
kais iš šonų Perselas suprato, kad čia salos žemėlapis. 

— Matrosai,— prabilo Meklaudas,— reik aptart vieną daly- 
ką, ir nedelsiant; turiu omeny žemę. 

Jis nutilo, ir Perselui pasirodė, kad šį sykį Meklaudas nevai- 
dina. Ištarus žodį „žemė“, jo veidas sugriežtėjo. 

-—- Šįmet buvo blogas derlius,- kalbėjo Meklaudas, nutęsda- 
mas žodžius,—- bet ne tas mane graužia, mat, derlius kaip ir 
moterys, visokių pasitaiko, ir gerų, ir blogų, ir, kaip sakoma, 
jei ne šiandien, tai rytoj rasi, ko ieškai. Ne, matrosai, mane 
graužia mintis, kad saloj yra vaikinų, kurie gyvena šia diena, 
kaip žvirbliai ant šakos, ir baigia savo duobę tuštint, velniai 
juos rautų. Jeigu taip bus ir toliau, nė aiškint nereik, kas dėsis. 
Praeis trys mėnesiai, ir tie vaikinai puls prie laukinio jamso. 
Na, o tuomet kas nukentės? Aš! Jūs! Mes visi! Laukinis jam- 
sas — mūsų atsarga! Šventa atsarga! O jūs galvojat, juodukai 
varžysis, kai dantis reiks ant sienos kabint? Na, o tuomet ką 
darysi? Sargybą statysi? Dieną dar pusė bėdos, bet naktį juo- 
dukai nuogom bambom įlįs į daržus, ir nepamatysi, kai išknis 
mūsų daržoves. 

Meklaudas padėjo delnus ant stalo krašto ir permetė akimis 
savc-auditoriją, tarsi norėdamas pabrėžti, kad padėtis rimta. 

— Žodžiu, — kalbėjo jis, — kažkas ne taip, o kas ne taip, tuo- 
jau pasakysiu: bendrai gyvent užsimetėm, va kas. Kitaip ir 
būt negalėjo. Jau žveja viską parodė. Juodukai pasakė: neduo- 
sim nė žuvytės kitiems. Puiku. O kas išėjo — dabar saloje žve- 
joja trys brigados. 

— Jeigu būtumėte norėję, būtų tik dvi, — šaltai prakošė Per- 
selas. 

— Tai jau!-— karštai pritarė Beikeris. — Davėm dovanėlę, o jūs 
nė nepadėkojot. 

Džonsas, iš pradžių pro ausis leidęs Meklaudo šneką, susi- 
griebė ir gyvai ėmė linkčioti galvą. Nei Meklaudo, nei jo 
draugų nepaveikė mažumos žodžiai. Veikiausiai Meklaudas įspė- 
jo savo šalininkus, kad jie neatsakytų į mažumos provoka- 
cijas. 

b- Taitiečiams aš nepritariu, — pridūrė Perselas.— Bet juos 

lima pateisinti: jie nuskriausti. Jei būtumėte jiems leidę da- 

auti moterų dalybose, jie nebūtų iki to priėję. 

Meklaudas nusišypsojo siauromis lūpomis, ir jo paakiai dar 
labiau pajuodo. 

— Na ir šnekat, Perselai, — pasakė jis, nutęsdamas žodžius.— 
Jeigu Ivoa būtų buvus bendroj krūvoj, kai traukėm laimes, 
vargu ar jūs būtumėt sutikęs! Kur tau! Nieku gyvu! Va tai 
vaikinas! Nori, kad visi iš vieno katilo srėbtų, bet svarbiausio 
dalyko draugams neperleis. 

— Kuo čia dėta Ivoa!— suirzęs atšovė Perselas.— Niekas mo- 
terų nedalija kaip jamso. Jos gali pasakyti, ką galvoja. 

Ir griežtai nukirto: 

— Beje, patys gavote tuo įsitikinti. 

Po šių žodžių stojo tyla. Meklaudas nė nekrustelėjo. O Bei- 
keris savo elgesiu nusipelnė pagyrimo: neprasitarė nė puse 
lūpų. Netgi šypsoti nenusišypsojo. 

— Tiek to,— numojo Meklaudas ranka, tarsi atmesdamas ne- 
reikalingą šneką, kliudžiusią diskusijai... 

— Palaukite,— pasakė Perselas,— aš dar nebaigiau. Norėčiau 
pridurti, kad saloje yra tokių darbų, kurie daromi bendrai, ir 
visi tuo patenkinti. Kad ir vanduo. Įsivaizduokite, kas bus, jei 
kiekvienas ims nešioti sau vandenį... 

— Yra dar vienas bendras darbas, — įsiterpė Beikeris.— Lau- 
kinė kiaulė. Iki šiol nė viena brigada saloje nemedžiojo kiau- 
lės kas sau. O kodėl? Nes taip patogiau. Užmušus kiaulę, pa- 
togiau ją atiduot Omaatai ir kitoms moterims. Mat, kiaulę 
reikia išdarinėt, mazgot, reikia kūrent krosnį, dėt šį bei tą, 
kad būtų gardu, kapot į gabalus. Mėgėjų taip prūnyt nėra. 
Vadinasi, — užbaigė jis, nenuleisdamas nuo Meklaudo akių — 
kai jums naudinga, dalijat. Kai nenaudinga — nedalijat... 

— Aukso žodžiai, sūneli!— pasakė plačiai šypsodamas Mek- 
laudas ir triumfuojančiu žvilgsniu apvedė visus, tarsi Beikeris 
būtų ką tik pasakęs jo mintį. 

Ir pridūrė: 

— Tik kvailys gali dalyt, kai jam nenaudinga! 

Beikeris norėjo įsiterpti, bet Meklaudas varė savo rėžtą: 

— Ir iš tikrųjų, sūneliai, man naudingiau, jei žemė bus pa- 

dalyta — tada,galėsiu pasakyt: „Negaila kruvino prakaito, aš 
plėšausi, raunu piktžoles;2kaplio iš rankų nepaleidžiu... Savo 
žemės kąsnelį apdirKu kaip reikiant. Ir ką jis man duoda — 
suvaigau.“ O dabar, Perselai, štai ką jums pasakysiu: kai koks 
kekšės sūnus, užuot triūsęs, sėdinėja sau ir manosi, kad jis 
dievai žino kas, ir metams baigiantis šnypštą gauna, ne grūdą, 
man jo gaila, bet viso svieto neatgailėsi, tegu pats žiūri, kad 
kailis kauių nepamesių. Kiekvienas už save, va kaip, mano 
galva, turi būt... 

Perselas jį nužvelgė. Hailendo valstietis. Dirbo triūsė, ir šir- 
dis į akmenį pavirto. Galva taipogi. 

— Na, ką jūs pasakysit?— kalbėjo Meklaudas, nesulaukęs 
Perselo atsakymo. 

— Aš nesutinku iš principo, — tarė Perselas.— Mano nuomo- 
ne, vienintelė išeitis — bendrija. Tačiau turint omeny esamą 
padėtį — trys ir net keturi klanai saloje, — gal būt, geriau vengti 
vaidų ir padaryti tai, ką jūs siūlote. Žinoma, su ta sąlyga, kad 
žemė bus padalyta... 

Jis patylėjo ir aiškiai pasakė: 

—- „. teisingai. 

„— Pasikliaukit manim, — atsakė švytėdamas Meklaudas. 

Ir ūmai Perselas suprato, kaip ir kodėl škotas valdė daugu- 
mą. Meklaudas buvo ne vien protingiausias iš visų. Keisčiau- 
sia, kad, būdamas toks Žiaurus, jis Žavėte galėjo sužavėti. 

— Ir aš manau, kad verčiau pasidalyt žemę,— išdrožė Beike- 
ris.— Neturiu nė mažiausio noro, kad mane kas tikrintų, 
nevalgau per daug jamso. 

Meklaudas nė nemirktelėjo. 

— Nė vienas kekšės sūnus šioj saloj nebus nuskriaustas,— 
oriai tarė jis, dėdamas ranką ant žemėlapio.— Padarysim kaip 
reikiant, pagal visas taisykles. Mudu su Vaitu surašėm, kiek 
viso labo yra dirbamos žemės. Matavom su „Blosomo“ lotu, 
ir, galvą dedu, pirmąsyk tas vargšelis lotas palietė dirvą, užuot 
ringavęs bangomis paskui geldą. Baigę darbą, surašėm, kaip 
sakiau, ir suskirstėm į lygias dalis. Ir kad nebūtų skriaudos, 
siūlau traukt laimes, kam koks sklypelis. 

Jis vėl pasisuko į Perselą ir vėl jį nuginklavo savo šyp- 
sena. 

ŽMlbkysit, kad neteisingai, ką, Perselai? 
— Atgėo.— santūriai pasakė Perselas. 
k saldžios buvo Meklaudo kalbos, ir Perselas su- 


n -perspėju, sūneliai, — varė toliau Meklaudas, apvesda- 
bis savo auditoriją — nėr ko džiaugtis. Dalys ne tokios 
ės. Nėr ko įsivaizduot, kad būsi gentry, su dvaru ir visa 
mi gražu! Be to, prie vaismedžių nė pirštu negalima pri- 
Fjei juos iškirsim, bus galas — ant uolos plonytis dirvos 
helis, pūstels stipresnis pietvakaris ir nukruš viską į jūrą. 
Kiską apskaičiavau, sūneliai. Dirbamos žemės ne daugiau 
18 akrų!, trumpai tariant, po du akrus žmogui... 
APerselas pašoko it įgeltas. 

8" — Du akrai!-— sušuko jis, ir jo veide atsispindėjo nuostaba.— 
Jūs nuggatėte devynias dalis! .. 

— Na, o kas, — tarė Meklaudas, pakeldamas antakius, — bene 
mes ne devyni? 

— O taitiečiai!— suriko Perselas. 

— Aš jų neužmiršau,— atsakė Meklaudas.— Jie padės baltie- 
siems apdirbt žemę ir gaus užmokestį natūra už savo triūsą. 

— Jūs iš galvos išsikraustėte, Meklaudai!-— suriko Perselas, 
nubalęs iš pykčio.— Jūs tikras beprotis! Užsimojote paversti 
juos vergais! Jie kaip gyvi nesutiks! 

— Man nusišvilpt, sutiks jie ar nesutiks,— pasakė Meklau- 
dąs.— Nesulauksit, kad duočiau geras žemes vaikinams, kurie 
Ber savo tinginį ir į laukus dirbt neišeis. Reikėjo prakrapštyt 
akis Taityje, ką jie padarė iš savo sklypelių. Gėda! Žūklei 
juodukas turi nagus. Laipiot po palmes turi nagus. Bet dirbt 
žemę — nė iš tolo, šit ką sakau. 

— Meklaudai,— virpančiu balsu ištarė Perselas.— Jūs nesu- 
prantate, ką darote. Taityje pats didžiausias skurdžius turi 
savo sodelį ir kelias kokoso palmes. Taityje neturi žemės tik 
tas, iš kurio atėmė, — nusikaltėliai, padugnės. Neduoti taitie- 
čiams žemės... jūs bent suprantate, ką darote! Mirtinai juos 
įžeidžiate! Net vožęs porą antausių, nebūtumėte labiau jų 
paniekinęs! 


! Vienas anglų akras lygus 4046 m2. 


Meklaudas apvedė daugumą suokalbininko žvilgsniu ir link- 
telėjo savo kaukolę į Perselą. 

— Kas nežino, kad jūs turit gerą širdytę, Perselai, — kandžiai 
pasakė jis, — ir dėl tų juodukų iš proto kraustotės. O man, turiu 
jums pasakyt, nusišvilpt, ką tie juodukai pergyvena. Man jie 
dyka vieta. Jie manęs nė kiek nedomina. Tik žūklei jie ir tiko. 
Bet ir tai baigėsi. Tad kam jie reikalingi? Niekam. Atliekamos 
burnos, štai kas jie. Tegu sukrauna savo kaulus ant plausto ir 
nusiskandina kur nors tarp šios salos ir Taičio. Man dėl jų 
rei šilta, nei šalta. 

— O kai jie mums padėjo „Blosome“, patenkintas buvai jų 
draugija, — pasakė mažylis Džonsas ir atlaužė pečius.— Jei ne- 
būtų buvę juodukų, niekada nebūtume iki salos nusigavę. 

— Žinoma,— pritarė Džonsonas. 

Visų akys vienu metu nukrypo į Džonsoną. Mažuma kriti- 
kavo Meklaudą, ir jis atvirai ją parėmė. 

Nuostabai nebuvo ribų, kai jis atsistojo. Valandėlę stovėjo, 
nevikrus, įdubusia krūtine, atkišęs apvalų pilvuką, ir nedrąsiai 
trynėsi degančius puškus ant smakro. 

— Reik persiprašyt,— pasakė jis lūžinėjančiu ir drebančiu 
balsu, — toms kalboms nė galo, nė krašto nematyt. O man reik 
namo traukt. Pačiai malkų žadėjau pakapot. 

— Sėsk, — įsakė Meklaudas.— Tavo pati palauks. 

— Žadėjau pakapot,— spyrėsi Džonsonas, trindamas smakrą 
ir pamažėle kildamas nuo taburetės.— Pažadėjai — ištesėk. Aš 
vėjais žodžių nemėtau,— pridūrė jis ir stengėsi oriai atsitiesti, 
net gaila buvo į jį žiūrėti. 

Ir, nenuleisdamas nuo matrosų akių, iš lėto, veik nepastebi- 
mai sėlino prie durų. 

— Sėsk, velniai griebtų,— paliepė Miėkisudas-= 9551: sakau! 
Čia sprendžiamas svarbus klausimas, ir visi privalo dalyvaut! 

— Atiduodu tau savo balsą, — pasakė Džonsonas, ir vis trau- 
kėsi mažyčiais žingsniukais, vilkdamas kojas grindimis.— Pa- 
žadėjai — ištesėk, — kalbėjo jis, juokingai keldamas balsą ir 
dėdamas ranką ant durų klibikio.— Kai senis Džonsonas paža- 
da, jis ne toks Žmogus, kad sukintų uodegą. 

— Nepūsk dūmų į akis, — prašneko Smadžas ir surizeno.— 
Bijai pylos gaut nuo savo išjodos. 

Džonsonas išblyško, atsitiesė ir gana tvirtai pasakė: 

— Niekam neleisiu taip vadint savo pačios. 

— Pala, susigėsiu,— atšovė Smadžas.— O kol kas eik į vietą 
ir sėskis, kol nepasodinau. 

Ir jis atsistojo. Tuomet Beikeris palinko ir bakstelėjo jam 
smiliumi virš kelio. 

— Nelįsk prie jo,— ramiai pasakė jis, įsmeigęs tamsias žai- 
žaruojančias akis į Smadžą.— Turit jo balsą, ko daugiau norit/ 

Stojo tyla, ilga ir slogi, — tokia scena saloje buvo pirmiena. 
Abu vyrai stovėjo sustingę. Džonsonas, uždėjęs ranką ant durų 
klibikio ir suakmenėjęs nuo grasaus Smadžo žvilgsnio. Bet ir 
Smadžas, nubalęs iš pasiutimo ir apmiręs po Beikerio akių. 

— Sėsk, Smadžai,— staiga geraširdiškai tarė Meklaudas storu 
balsu, — o tu, Džonsonai, eik pakapot malkų savo indėnukei, 
niekas tau nė žodžio nepasakys. 

Įsikišęs Meklaudas išgelbėjo savo pagalbininką nuo gėdos ir 
Beikerio pastangas apginti Džonsoną pavertė perniek. Smadžas 
atsisėdo, susigūžė ant taburetės, ir jo žiurkės snukis atrodė su- 
bliuškęs, sakytum, sumažėjęs iš baimės. 

— Ačiū tau, Meklaudai,— nuolankiai padėkojo Džonsonas, 
"įbedęs į škotą paraudusias ašarotas akis. 

lr sulinkęs, vos vilkdamas kojas, nedrąsiai išėjo pro duris, 
nė nežvilgtelėjęs į Beikerį. 

— Kalbėjom apie juodukus,— prabilo Džonsas, raukdamas 
antakius virš savo trumpos nosies. 

Jis baisiai didžiavosi savo kalba ir norėjo dar kartą ją vi- 
siems priminti. 

— Meklaudai,— pasakė Perselas,— taitiečiai plaukė su mumis 
draugystės vedami, jie troško padėti mums gyvenime. Ne, mes 
negalime jiems neduoti žemės, jokiu būdu. 

— Jie pabūgo audros!— suriko Smadžas, ūmai atgavęs drą- 
są.— Niekados to neužmiršiu! Patys vieni gavom laipiot van- 
tais! Jie tik kinkas drebint ir temoka, tie šunsnukiai! Visi šeši, 
krūvon sudėti, jie bailesni už viščiuką! 

— Ne tau apie drąsą kalbėt, — atkirto Beikeris. 

— Jei apie drąsą užvedėt kalbą,— tučtuojau įsiterpė Džon- 
sas,— turiu pasakyt, kad tu nesimaudytum tarp ryklių, kaip 
jie. Ir aš taip pat. 

Jis rūsčiai pasičiupinėjo raumenis ir nuleido visus akimis. 
Šauniai užvežė tam Smadžui. 

— Džonso teisybė,— pritarė Perselas.— Mes nebijome biau- 
raus oro, o taitiečiai nebijo ryklių. Drąsa — tai paprasčiausias 
įprotis. Ir, be to, mes čia susirinkome ne teisti, 0 duoti jiems 
žemės. Kai tik užsimetėte nuvogti jų dalį, tuoj ėmėte ieškoti 
ydų. Atseit, bailūs, tinginiai... Juokinga. Iš tiesų jūs nenorite 
pripažinti, kad jie turi tokias pat teises, kaip ir jūs. 

Meklaudas iš lėto išskėtė savo ilgas rankas, nusitvėrė kau- 
lėtais pirštais už priešingų stalo kraštų ir, galutinai išėjęs iš 
kantrybės, išrėžė: 

— Nusišvilpt į jų teises. Girdit, Perselai, man nusišvilpt į jų 
teises. Ir žuvis turi teisę gyvent, kol jos nepagavai, bet tai 
netrukdo meškeriot. Jei imsim dalytis žemę su juodukais, tu- 
rėsim penkiolika dalių: akras su kąsneliu žmogui. Sakau jums, 
tai neįmanoma. Man reikia dviejų akrų, kad gyvenčiau kaip 
inkstas taukuose ir kirsčiau kiek lenda, o kur dar žmona ir 
vaikiščiai, jei tik bus. Reik galvot apie ateitį. Dėsiuos mat aš 
kilniaširdžiu vaikinams, kurie man nė žuvytės nenori pado- 
vanot. 

— Nėra ko šnekėti apie kilnią širdį. Jūs išplėšiate teisėtą 
jų dalį! 

— Puiku!— atsakė Meklaudas ir, pakėlęs abi rankas aukš- 
tyn, trinktelėjo jomis į stalą.— Puiku. Tegu būna taip. Atimu 
teisėtą dalį. Na ir kas? 

— Kils karas! Ką, jūs nesuprantate? 

— Na ir kas?— atšovė įsiutęs Meklaudas.— Aš jų nebijau. 
Mes turim šautuvus, o ne jie. 

Perselas pažvelgė jam į akis. 

— Plaukai šiaušias nuo jūsų žodžių, Meklaudai. 

Meklaudas suprunkštė ir drebančiu iš pykčio balsu tarė: 

— Man baisiai gaila graudint jūsų širdelę, Perselai, bet jei- 
gu neturit daugiau ką pasakyt, gal būt, imsim balsuot. 

Perselas atsitiesė. 

— Imsime balsuoti,— it kirviu nukirto jis, — ir aš pasakysiu, 
kaip viskas klostysis. Smadžas balsuos už jus todėl, kad ir jis 
taip galvoja; Džonsonas jums atidavė savo balsą, nes bijo 

Smadžo; Hantas — todėl, kad nieko nesupranta. O Vaitas tik- 
riausiai yra kitos nuomonės, bet susilaikys, nes jis jūsų drau- 
gas. Taigi, jūs gaunate keturis balsus prieš tris. Saloje nebėra 
parlamento, Meklaudai, saloje tironija, jūsų tironija. Daugiau 
negaliu jos pakęsti. 

— Kokią čia giesmę giedat?— pratarė Meklaudas. 

— Nepertraukite manęs, — pasakė Perselas ir atsistojo.— Jūs 
ruošiatės beprotiškam žygiui, ir aš nenoriu eiti išvien su ju- 
mis. Negaliu apsakyti, ką jūs rengiatės padaryti, man trūksta 
žodžių. Tai... tai... tai... nešvanku! Ir dėl vieno atliekamo 
akro privirti tiek košės!-— nelauktai sušuko jis.— Aš nebalsuo- 
siu, Meklaudai, nei šį, nei kitą kartą. Nuo šiol išeinu iš par- 
lamento. 

— Ir aš, — prabilo Beikeris.— Man šleikštu nuo jūsų fokusų. 
Būsiu patenkintas, kai nebematysiu šalia nei tavęs, nei tavo 
klapčiuko. 

— Aš irgi. — tarė Džonsas. 

Jis dar norėjo įgilti, bet, nieko nesugalvojęs, tik suraukė 
antakius. 

— Aš jūsų nelaikau,— abejingai pasakė Meklaudas.— Esat 
laisvi kaip vėjas. Jeigu jau kalbat apie jausmus, tai neprisime- 
nu, kad mano širdis būtų smarkiau sutvaksėjus, išvydus Beikerį, 
1 gal laikui bėgant apsiprasiu jo nematydamas. Bet jūs pa- 
klausykit, Perselai,— kalbėjo jis toliau nelauktai švelnių bal- 
su,— jūs pats nežinot, ką šnekat. Akras yra akras. Gal jums 
tai juokai, jums niekad nieko netrūkdavo. O aš, žinot, jei 
mano močiutė būtų turėjusi vienu akru daugiau, vaikystėje 
būčiau valgęs kiek lenda, ir mano senė nebūtų nusprogusi 
prieš laiką. Tiek to. Kalbu, bet kam čia įdomu. Norit išeit — 
išeikit. Gal jums išėjus ir nulašinsiu ašarėlę Smadžui ant pe- 
ties, bet kaip norint suimsiu save į nagą. Sutarta, jūs išei- 
nat,— kalbėjo jis toliau.— Trauksim laimes, kam koks sklypelis 
klius, ir per Vaitą pasakysim, kur jūsų žemė. Galit pasitikėt 
Meklaudu. Viskas bus pagal taisvkles. Juodukai lieka juodu- 
kais, o baltieji — baltaisiais. Tironija ar ne, nesvarbu, bet savo 
spalvos vaikino nenuskriausiu nė viena kvadratine pėda. 

Išbalęs ir įsiręžęs Perselas nuėjo prie durų. Pralošė. Neturėjo 
nė vieno švietalo. Ką galėjo padaryti, tą ir padarė,— išėjo iš 

parlamento. Ir nors širdyje buvo gera, bet jis suprato, kad, 
palikęs parlamentą, nieko nelaimėjo. 

— Iki pasimatymo, Perselai. — pasakė Meklaudas, kai Perse- 
las, Džonso ir Beikerio lydimas, buvo jau prie durų. 

Perselą nustebino jo balsas, ir jis metė žvilgsnį į škotą. Keis- 
ta, Meklaudo akyse švystelėjo gailestis. „Jam bus nuobodu,— 
pagalvojo Perselas.— Jis tiesiog užsidegęs siundė prieš mane 
parlamentą. Nebėra opozicijos, nebėra parlamento, aišku kaip 
diena. Sulaužiau jam žaisliuką.“ 

— Iki pasimatymo,— po trumpos pauzės atsakė Perselas.— 
Jei užsimanysite iš naujo sušaukti parlamentą, jūs žinote ma- 
no sąlygas. 

— Žinau ir atmetu,— didingai tarė Meklaudas. 

Išėjęs Perselas veik nejautė kaitrių saulės spindulių, kurie 
degino jam krūtinę. Buvo įniršęs, kone pamišęs iš nerimo. Bei- 
keris žingsniavo jam iš dešinės, o mažylis Džonsas — Beikeriui 
iš dešinės. 

— Va ir baigta!— po valandėlės pasakė Džonsas. 

Perselas neatsakė. Beikeris linktelėjo galvą, ir mažylis Džon- 
sas linksmu balsu guviai paklausė: 

— Na, ką gi dabar veiksim? Sudarysim naują parlamentą? 

Beikeris kumštelėjo alkūne jam į petį. 

— Žinoma. Perselas bus lyderis. Tu — opozicija. O aš susi- 
laikysiu. 

— Aš nejuokauju,— pasakė Džonsas ir suraukė antakius. 

— Bene aš juokus krečiu?— atsakė Beikeris. 

Jie priėjo Meisono trobelę, ir Džonsas susukęs lūpas pra- 
košė: 

— Eisiu Pasatų gatve. Namo. Man su jumis nepakeliui. 

— Eime drauge, Ropati,— šypsodamas tarė Beikeris.— Pada- 
rysi lankstą per Rytų prospektą. Eime,— pridūrė jis ir paėmė 
Džonsą už rankos. (Ir Džonsas bemat įręžė raumenis.)— Eime. 
Tu nežinai, kiek daug aš sužinau iš tavo kalbų. 

— Uždaryk dantis. 

— Kodėl „uždaryk dantis“? 

— Uždaryk dantis, suski. 

— Na ir kalba, — užsigavęs pasakė Beikeris— Kiek šioje są- 
loje vulgarių žmonių! Gausiu ją apleist. 

— Matai šį galingą kumštį?— paklausė Džonsas ir kyštelėjo 
Beikeriui į panosę savo kumštį. 

— Turiu akis ir matau, — pagarbiai atsakė Beikeris. 

— Tuoj su juo tau grobus suskaitysiu. 

— Prašom balsuot už šį pasiūlymą, — tarė Beikeris su ško- 
tišku akcentu.— Balsavimas lieka balsavimas, sūneliai, ir viskas 
bus pagal taisykles. Balsuojam už Ropačio pasiūlymą. Kas už? 

— Aš už,— atsakė Džonsas. 

— Aš prieš. Angelas Gabrielis irgi. 

— Tyliau! 

— Jis negirdi. Turi ausis, bet negirdi. 

— Amen,— pasakė Džonsas.— Na, kaip balsavimas? 

— Du prieš, vienas už. Ropačio pasiūlymas atmetamas. Įsta- 
tymas yra įstatymas. 

— Kas pažeis įstatymą, bus pakartas. 

— Aukso žodžiai, sūneli, — tarė Beikeris. 

Ir savo balsu pridūrė: 

— Džiaugiuosi, kad nebereiks eit pas anuodu. Jei būtų prie- 
šais kita sala, kaip mat į ją persikelčiau. 

— Ką jūs čia šnekate?— ūmai paklausė Perselas, kilstelėjęs 
galvą. 

— Apie kitą salą priešais. 

— Meklaudas užsimestų ją užkariaut,— pasakė Džonsas. 

— Klausykite,— tarė Perselas.— Turiu jums vieną pasiūlymą. 

— O ką aš sakiau?— sušuko Džonsas, ir jo porceliano akys 
sužibo iš džiaugsmo.— Sudarom naują parlamentą! 

— Štai ką aš noriu jums pasiūlyti, — kalbėjo Perselas. 

Jis sustojo ir nuleido juos akimis. 

— Eime pas taitiečius ir pasidalijame su jais savo Žeme. 

— Jūs turit omeny tris mūsų sklypelius?— paklausė Beike- 
ris ir stabtelėjo.— Nedaug išeis kiekvienam. 

— Po du trečdalius akro. 

Stojo tyla. Beikeris įdėmiai žiūrėjo sau po kojomis, jo bron- 
zinis veidas staiga surimtėjo ir ištįso. 

— Kokia gėda!— pasakė jis po valandėlės.— Meklaudas su 
savo klika turės po du akrus, o mes su taitiečiais — po du 
trečdalius akro! 

Ir pridūrė: 

— Turčiai ir vargšai. Jau. 

— (Galite nesutikti, — tarė Perselas. 

— Aš nesakiau, kad nesutinku,— susiraukęs atšovė Beikeris. 

Jis nužingsniavo toliau ir po valandėlės prabilo: 

— Menkas malonumas, kai pagalvoji, kad tavo vaikai bus 
vargšo vaikai. 

Jis stabtelėjo, užlaužė galvą į dangų ir, sužaibavęs iš pykčio 
rudomis akimis, ūmai griausmingu balsu suriko: 

— Ir vis per tuos šunsnukius! 

Jo balsas tolydžio skardėjo, ir paskutinį žodį „šunsnukius“ 
įis tiesiog sustaugė su neapsakomu įniršiu. 

Stojo tyla, ir Beikeris pasakė: 

— Atleiskit. 

— Tikiuosi, jums geriau,— tarė Perselas. 

— Daug geriau. O dabar eime pas juos. 

— Kur?— pasiteiravo Džonsas. 

— Pas juodukus. Pasiūlysim dalytis žemę. 

— Bet aš dar nepasakiau savo nuomonės, — stojo prieš 
Džonsas. 

— Na, tai sakyk. 

— Aš už, — tarė Džonsas.— Trys balsai už. Perselo pasiūlymas 
priimtas. 

Ir pasileido kvatoti. Beikeris pažvelgė į Perselą, ir juodu 
šyptelėjo. 

Taitiečiai dar tik kėlėsi iš pogulio, kai trys britai priėjo 
trobelę. Taitiečiai guldavo labai vėlai ir keldavosi labai anksti, 
užtat dienos aky snustelėdavo tris ar keturias valandas. Kaip 
tik už šį įprotį anglai ir praminė juos „„drimbomis“. 

Stumdomoji siena iš pietų pusės buvo iki galo atvira. Dar 
iš tolo Perselas aiškiai įžiūrėjo besirąžančias po miego figūras. 
Taitiečiai, matyt, irgi juos matė, bet tik vienas Meanis su 
šypsena veide puolė Klif-Leinu jų pasitikti, o kiti net nepasi- 
sveikino, dėjosi jų nematą. 

Kai svečiai buvo jau čia pat, į erdvų kiemą priešais trobelę 
išėjo Tetaitis ir, abiem rankom nusitvėręs kirvį, ėmė skaldyti 
kelmus. Perselas nejučiomis susižavėjo grakščiomis atletiško jo 
kūno linijomis. Tetaitis plačiai užsimodavo kirviu, atsilošdavo 
ir išsilenkdavo it lankas. Valandžiukę kirvis ir žmogus, rodės, 

pakibdavo ore, paskui lyg botago šmaukštelėjimas nubrėždavo 
puslankį. Kirvis krisdavo taip smagiai, kad, atrodė, palieka 
melsvą pėdsaką pilkame danguje. 

Perselas sustojo per du metrus nuo Tetaičio, bet jis kapojo 
kaip kapojęs. Nors taitiečiai nepaprastai mandagūs, bet etike- 
tas jiems leidžia kartais truputėlį paįžūlauti. Tačiau Tetaitis 
persistengė. Perselas suirzo ir šaltai pasakė: 

— Tetaiti, norėčiau su tavimi pasikalbėti. Dalykas svarbus. 

Perselas nebuvo pratęs staigiai, kaip visi peritaniai, užmegzti 
kalbos, ir Tetaitis suprato uždavęs jam širdį. Jis šiek tiek susi- 
gėdo, nei iš šio, nei iš to įžeidęs Adamo, buvo beužsimojąs, 
bet susilaikė ir padėjo kirvį ant žemės. Paskui, mostelėjęs savo 
broliams, kurie laukė ženklo trobelėje, atsisėdo ant kelmo ir 
ranka nurodė trims peritaniams užimti vietas ant kitų kelmų. 
Tai buvo paprasčiausias mandagumas, ir tiek, bet ne palanku- 
mas. Jis sutiko pasišnekėti, bet neprašė užeiti trobelėn, ir at- 
sisėdo anksčiau, negu svečiai. 

Perselas valandėlę dvejojo. Jis niekad artimai nedraugavo 
su Tetaičiu. Jį sulaikydavo šaltas taitiečio veidas. Tetaitis nei 
jėga, nei ūgiu nenusileido Meaniui, bet, vos surentęs trisdešimt 
metų, atrodė lyg senis — jaunystės neliko nė žymės. Dvi gilios 
raukšlės buvo įsirėžusios abipus burnos, dar viena vagojo tar- 
puaky jo kaktą, o pro užgriuvusius vokus žvelgė akys, toli 
gražu ne tokios lipšnios, kaip Meanio. 

Iš mandagumo Perselas visų pirma pradėjo banalybėmis apie 
orą, apie derliaus valymą. Beikeris ir Džonsas atsisėdo užpa- 
kaly jo, iš anksto nusprendę kantriai išklausyti ilgą ir jiems 
nesuprantamą šneką. Perselui kalbant, Meanis atsisėdo priešais, 
Tetaičiui iš dešinės. Pasirėmė alkūnėmis į kelius ir narstė 
pirštus, nuleidęs galvą ir nudūręs akis į žemę. Ohus ir Timis 
pritūpė šiek tiek atokiau, Tetaičiui iš kairės. O Meoras ir Ko- 
ris — neperskiriami draugai nuo tos dienos, kai „„Blosomo“ de- 
nyje Koris vos nenudėjo Meoro,— sėdėjo nukorę kojas ant 
trobelės slenksčio. 

— Tetaiti, — pagaliau pasakė Perselas,— vyksta gana rimti da- 
lykai. Uilis, Ropatis ir aš išėjome iš peritanių parlamento. 

Tetaitis linktelėjo galvą, atseit: „Jūs teikiate man garbę tokiu 
pasitikėjimu.“ Tai buvo paprasčiausias mandagumas, be jokio 

draugiškumo. Dėmesingos akys pro užgriuvusius vokus žiūrėjo 
į Perselą, bet nerodė pernelyg didelio susidomėjimo sužinoti, 
kas bus toliau. 

— Parlamentas nusprendė padalyti žemę, — kalbėjo Perse- 
las, — bet padalijo neteisingai. Todėl mes išėjome iš parla- 
mento. 

Tetaitis neištarė nė pusės žodžio. Jis, regis, nebuvo nei su- 
sidomėjęs, nei nustebęs. 

— Parlamentas,— vienu  atokvėpiu pasakė Perselas,— nu- 
sprendė žemę dalyti į devynias dalis, o ne į penkiolika. 

Perselas žiūrėjo įrėmęs akis į Tetaitį ir veikiau suvokė, nei 
išvydo, kaip taitiečiai atsiliepė į jo žodžius. Beje, nieko neatsi- 
tiko, niekas nesušuko, nė rankos nepajudino. Tik visi susikaupė. 
Tetaitis, ir tas sėdėjo kaip sėdėjęs, tik jo akys dar atšiauriau 
suspindėjo. 

— Skeletas, — kalbėjo toliau Perselas,— siūlo, kad taitiečiai 
dirbtų peritanių žemę ir gautų mokestį produktais. 

Tetaitis pašaipiai nusijuokė, ir tiek. 

— Tai užgaulu,— pasakė pašokęs Ohus.— Mes ne tarnai pe- 
ritaniams. 

Ohus buvo augus galiūnas naiviu veidu. Jis beveik niekad 
nepraverdavo lūpų, ir visad leisdavo Timiui pasakyti jo nuo- 
monę. Jam prašnekus, visi nustebo — niekas netikėjo, kad jis 
gali viešai kalbėti. Susidomėję laukė, ką gi jis dar pasakys. 
Bet jis tylėjo. Visą iškalbą prarado Ohus, ištaręs tuos du saki- 
nius. Be to, sėsdamasis pats susigėdo pirmas pasišovęs kalbėti, 
ir dar taip nemokšiškai. Puikiai žinojo, kad gamta jo neapdo- 
vanojo tuo poetiniu jausmu, kuris Taityje laikomas pirmąja 
politiko dorybe. 

— Teisingai kalbi, Ohau,— pritarė Perselas.— Tai užgaulu. 
Bet aš perduodu Skeleto žodžius, nes jis taip siūlė padaryti. Na, 
o aš siūlau ką kita. 

Jis plačiai išskėtė rankas ir apkabino Džonsą ir Beikerį. 

— Aš siūlau pasidalyti tris mūsų dalis. 

Stojo tyla, ir galų gale Tetaitis pasakė dusliu, giliu balsu: 

— Tai neteisinga. Uilis, Ropatis ir Adamo — trys žmonės. 
Be to, mūsų, taitiečių, šešetas. Vadinasi, trys dalys devyniems. 
O anie turės šešias dalis šešiems. 

Jis nė nepadėkojo Perselui. Dabar tylėjo, tarsi laukdamas 
naujo pasiūlymo. Perselas irgi nepratarė nė žodžio, valandėlę 
visi sėdėjo sutrikę. 

Meoras atsistojo, paliko Korį ir, pritūpęs šalia Tetaičio, pa- 
kėlė į jį akis, tarsi prašydamas žodžio. Platus ir apvalainas 
Meoro veidas buvo linksmas ir atviras. 

Tetaitis nuleido užgriuvusius vokus — jis sutiko. 


— Tavo, Adamo, — prabilo atsistodamas Meoras,— ir tavo, Ui- 
li, ir tavo, Ropati, ranka nėra pilna šalto kraujo. Kilnu pasa- 
kyti: atiduodame savo tris dalis. Man labai maloni jūsų do- 
vana. Bet Tetaičio teisybė: tai neteisinga. Kodėl Skeletas turės 
daugiau žemės, negu Adamo, negu Ropatis, negu Meoras?— 
paklausė jis ir uždėjo platų delną ant iškilios krūtinės.— Ne, 
ne, tai neteisinga. 

Jis kalbėjo įsiaudrinęs, tad dabar giliai atsiduso, lyg būtų 
buvęs be kvapo. 

— Taityje, — kalbėjo jis toliau, — kai vadas ką nuskriaudžia, 
susirenka visas kaimas, nueina pas jį ir sako: „Tu padarei, ko 
nereikia daryti. Dabar perdaryk kaip reikia.“ Ir visi laukia 
vieną mėnulį. Jei per tą laiką vadas neištaiso klaidos, nakčia 
prie jo lūšnelės prisėlina du vyrai ir įsmeigia į duris ietį. Po 
to vėlei laukia ištisą mėnulį. Ir jeigu vadas vėl nieko nepa- 
daro, visi susirenka nakčia apie jo lūšnelę ir ją padega, o kai 
jis išeina, jį nužudo. 

— O jeigu vadas turi draugų?— po valandėlės paklausė Per- 
selas. 

— Jeigu jie lieka su vadu, juos nužudo. 

— O jeigu vadas turi daug draugų ir ginasi su jais? 

— Tuomet — karas. 

— O kada baigiasi karas? 

— Kai vadas ir jo draugai būna išžudyti. 

— Daug kraujo,— pasakė Perselas. 

Pažvelgė į Tetaitį ir ramiai tarė: 

-— Mano nuomone, negalima lieti kraujo. 

Tetaitis iš lėto pakėlė savo užgriuvusius vokus, įrėmė akis 
Adamo ir iškilmingai, tarsi skaitydamas nuosprendį, pratarė: 

— Tuomet tu blogojo vado draugas. 

— Aš nesu jo draugas, — griežtai atsakė Perselas.— Aš išėjau 
iš peritanių parlamento, norėdamas parodyti, jog jam neprita- 
riu. Atėjau pas tave pasidalyti savo žeme. 

Tetaitis palenkė galvą. 

— Adamo,— pasakė jis,— tu geras žmogus. Bet būti geru 
nepakanka. Tu sakai: ,,„Aš pasidalysiu su jumis neteisybe.“ Bet 
neteisybė nuo to neišnyks. 

Taitiečiai pritariamai sum: “ėjo. Jiems aprimus, Meanis iš- 
nėrė pirštus, uždėjo rankas t kelių ir prabilo: 

— Mano brolis Teta'''- teisingai kalba. Bet jis truputėlį klys- 
ta: Adamo nėra biczi= vado draugas. Jis kovojo prieš jį savo 
drąsa, savo žodžiais. savo gudrumu. Iš pat pradžios jis kovojo 
prieš jį. Nereikia nusisukti nuo mano brolio Adamo dėl to, 
kad jis nenori lieti kraujo. Adamo savaip galvoja apie kraujo 
praliejimą, kaip moa. Aš, Meanis, vado sūnus, atidengiu petį 
prieš Adamo, — pridūrė jis ir atsistojo. 

Jis atsitiesė, giliai atsiduso, paskui persisvėrė ant dešinės ko- 
jos, palenkė galvą į šoną ir, nuleidęs stiprias, raumeningas 
rankas palei šonus, atsistojo ramus ir didingas it statula. 

— Žmonės,— kalbėjo jis toliau, — nereikia spręsti apie Ada- 
mo, kaip sprendžiama apie kitus periitanius. Daug peritanių buvo 
atplaukę į didžiąją Taičio salą, bet nė vienas neturėjo tokių 
auksinių „laukų, tokių skaisčių akių, tokių rausvų skruostų, 
kaip Adamo. Pažvelkite, žmonės, kokie rausvi Adamo skruos- 
tai! — sušuko Meanis ir, gracingai nusilenkęs, ranka parodė 
į Perselą, tarsi skaisti veido oda būtų buvusi jo nekaltybės 
įrodymas. 

Tas argumentas Perselui atrodė baisiai juokingas, nei į tvo- 
rą, Nei į mietą, bet taitiečius paveikė. Jie lyg ir pagarbiai pa- 
žvelgė į rausvus Perselo skruostus, ir, rodės, jų pagarba dar 
padidėjo, kai Perselas nukaito. 

— O dabar,— kalbėjo toliau Meanis,— šis Žmogus rausvais 
it ryto aušra skruostais atėjo pas mus ir pasakė: „Noriu su 
jumis pasidalyti savo žeme." Ir man, Meaniui, vado sūnui, ši 
dovana maloni. Tai nėra teisinga. Tačiau tai malonu. 

Plačiai ir grakščiai, lygiai kaip ir Otus, mostelėjęs ranka, 
Meanis, tarytum deklamuodamas eilėraštį, tarė, pabrėždamas 
žodžius: | 

— Adamo neatnešė teisybės. Bet jis atnešė draugystę. 

Jis nuleido rankas palei šonus, sulenkė kojas per kelius ir 
grakščiai atsisėdo. ,,Šauniai pasakyta!“ — karštai pritarė Meoras. 
„Šauniai pasakyta!“ — it aidas atsiliepė Koris. Paskui Koris at- 
sistojo, sumosavo ilgomis kaip gorilos rankomis ir atsisėdo ša- 
lia Meoro, prisiglaudęs petimi jam prie peties. 

Timis pašoko. Ir tučtuojau Perselas užuodė pavojų. Pažiū- 
rėti Timis neatrodė pavojingas. Jis buvo mažiausias, liauniau- 
sias ir, be abejo, pats gražiausias iš visų taitiečių. Jo bebarzdį 
veidą nušvietė pailgos, įkypos, siauros lyg antilopės akys, ap- 
klėstos ilgomis tankiomis lyg palmės lapai blakstienomis. Rai- 
nelė buvo tokia didelė, kad užėmė beveik visą akį, ir tik kam- 
pučiuose bolavo melsvi baltymai. Dėl to jo žvilgsnis atrodyda- 
vo švelnus ir melancholiškas, tačiau ne pernelyg dažnai tekdavo 
juo grožėtis — Timis daugiausia it skaistuolė vaikščiodavo nu- 
nėręs akis. 

— Meanis lyg ir pasakė, lyg ir nepasakė, kad Adamo yra 
moa,— prabilo jis dusliu melodingu balsu.— O gal iš tiesų Ada- 
mo yra moa. Gal ir Uilis — moa. Gal ir Ropatis. O gal perita- 
niai turi daug moa... 

Timio įžūlumas rėžė akį, ir dar labiau rėžė akį tai, kad jis 
vengė žiūrėti į Perselą. ,„Va mano priešas“, — pagalvojo Per- 
selas. 

— Atėjo trys peritaniai, — kalbėjo toliau Timis, nukreipęs akis 
į šalį — Ir sako: „Su jumis, taitiečiai, neteisingai pasielgta. Mes 
protestuojame prieš tą neteisybę. Ir pasidalysime su jumis savo 
žeme.“ O mes, taitiečiai, sakome: „Taip dalyti neteisinga. Mes 
nenorime.“ Tuomet tie trys peritaniai nueina, pasiima savo že- 
mę ir ramiai sau dirba. O mes liekame be žemės. 

Timis pakėlė dešinę ranką, ištiesė delną ir išskėtė pirštus. 
Visus pribloškė tas gestas. Galėjai įsivaizduoti, kad jis laiko 
žemę savo rankose ir ji dabar byra pro pirštus. 

— Vadinasi, — kalbėjo jis toliau, išskėtęs pirštus, — tie trys 
peritaniai naudosis savo žeme, o mes nieko neturėsim. 

Nuleido ranką palei šoną ir kandžiai pridūrė: 

— Ir vis dėlto tie trys peritaniai protestuoja prieš neteisybę. 

Jis patylėjo ir, įdūręs akis į Korį ir Meorą, tarsi ne ką kitą, 
o tik juos būtų norėjęs įtikinti, ironiškai kalbėjo toliau: 

— Kai buvo dalijamos moterys, tie trys peritaniai taip pat 
protestavo. Malonu buvo žiūrėti, kaip jie protestuoja, nes 
matėme, kad jie mūsų draugai. Tačiau jų protestai nieko gero 
nedavė. Protestavo, protestavo, o šeši taitiečiai gavo tik tris 
moteris. Na, o tie trys peritaniai gavo kiekvienas po moterį. 

Timis atsisėdo, ir Perselas pasigėrėjo, kaip taitietis išmonin- 
gai pakreipė kalbą: atseit, trys perilaniai protestuoja prieš ne- 
teisybę ir ja naudojasi. .. 

Perselas pakėlė akis ir pamatė, kad į jį įdėmiai žiūri Koris 
ir Meoras. Abu žvelgė draugiškai, skatino jį atsikirsti. Perselas 
dirstelėjo į Tetaitį. Ir tas laukė atsako. Na, o Meanis žiūrėjo 
blausiomis akimis ir žŽiovavo atkraginęs galvą, net žandikauliai 
braškėjo, lyg Timio kalba jam būtų buvusi dyka vieta. „„Ne- 
jaugi jo kalba, užuot pažeminusi, iškėlė mane kitų akyse?'— 
pagalvojo Perselas. 

— Timi,— stodamasis atsakė Perselas,— štai ką reiškia tavo 
žodžiai: visi peritaniai blogi, ir tie trys peritaniai ne geresni už 
kitus. Be to, jie veidmainiai. 

Perselas kiek patylėjo, kad Timis spėtų atkirsti, jog perita- 
nis neteisingai jam prikergė šią mintį. Bet Timis nė nekruste- 
lėjo. Parietęs kojas, jis sėdėjo ant žemės Tetaičiui iš dešinės 
ir žiūrinėjo sau kelius. 

— Timi,— kalbėjo toliau Perselas,— jeigu tu taip galvoji, bai- 
siai klysti. Kai dalijomės moteris, iš teisybės reikėjo pasakyti: 
tegu kiekviena pasiskiria sau /ane. Bet tuomet, pats gerai žinai, 
Ivoa būtų pasiskyrusi mane, Avapuji būtų pasiskyrusi Uilį. Ir 
Amurėja būtų pasiskyrusi Ropatį. Taigi pats matai, dėl moterų 
nėra ko kibti. 

Jis kiek patylėjo ir aiškiai pasakė: 

— Mes nepasinaudojome neteisybe. 

Koris ir Meoras linktelėjo galvas, o Meanis nusišypsojo. Te- 
taitis vos pakreipė galvą į Timį ir, nekeldamas balso, tvirtai 
ir paniekinamai pasakė: 

— Adamo žodžiai teisingi. Minėtos moterys tikrai būtų pa- 
siskyrusios štai šiuos peritanius. Taigi nėra ko prieš juos ait- 
rinti širdį. 

Jis valandėlę patylėjo ir kalbėjo toliau: 

-— Būkim teisingi, Adamo. Gal būt, vieną gražią dieną aš, 
Tetaitis, turėsiu laikyti Adamo priešu, aš jau sakiau dėl ko 
ir netrukus dar kartą pasakysiu. Bet neužmirškim: Adamo šne- 
ka mūsų kalba. Adamo mus myli. Adamo malonus kaip pa- 
unksmė. Adamo, — kalbėjo jis toliau, poetinio įkvėpimo pagau- 
tas,— švelnesnis už aušrą, kuri rausvina jo skruostus. Be to, 
jis nekenčia neteisybės. 

Jis valandėlę patylėjo. Jo veidas pamažėle apniuko, ir jis 
prabilo: 

— Tačiau Adamo nenori stoti prieš neteisybę. Štai dėl ko 
jis, kaip minėjau, yra blogojo vado draugas. O blogojo vado 
draugas — mums ne draugas. 

Perselas nurijo seiles ir dusliai tarė: 

— Aš pasiruošęs veikti, jeigu galima veikti kitaip, negu sa- 
kė Meoras. 

Nukreipęs akis, Tetaitis atsakė: 

— Pats pagalvok: kitaip veikti negalima. 

— Ar visi taip mano?— po valandėlės paklausė Perselas. 

— Tegu pasisako, kas kitaip mano,— paliepė Tetaitis. 

Perselas iš lėto nuleido akimis taitiečius. Nė vienas nepra- 
tarė nė žodžio. Meanis sėdėjo nunėręs akis, kaire ranka ap- 
gniaužęs dešiniosios riešą, — jo veidas buvo ryžtingas. Ir jis 
pritarė Tetaičiui. 

— Meldžiu Eatua, kad nekiltų karas, — prabilo Perselas. 

Stojo tyla, ir Tetaitis griežtai pasakė: 

— Jei kils karas, tau teks pasirinkti, su kuo tu eini. 

Perselas atsistojo. 

— Aš nekelsiuų ginklo, — dusliai tarė jis.— Nei prieš blogąjį 
vadą. Nei prieš jus. 

Užgriuvę Tetaičio vokai pridengė akis. Jis nusitvėrė kirvį, 
kurį buvo pametęs po kojomis, atsistojo ir, atsukęs Perselui 
nugarą, vėl ėmė skaldyti kelmus. 

DEŠIMTAS SKYRIUS 


Pirmąsyk valtimi plaukdamas apie salą, rytinėje jos dalyje 
Meisonas aptiko nedidelę lagūną. Nuo žemės pusės ją supo 
skriaudus uolėtas krantas, o nuo vandenyno saugojo rifų juos- 
ta. Iš jūros jokia valtis nebūtų nusigavusi iki juodojo smėlio 
paplūdimio pačiame įlankėlės gale, o iš salos pririšta prie ban- 
jano kamieno virve galėjai nusileisti žemyn palei bazalto sieną. 
Britai šį užtakį pavadino Roup Biču, įamžinę virvę, kuri atvėrė 
kelią į jūrą. 

Kaip tik šį užtakį mažuma pasirinko Žvejybai, kai visi kla- 
nai ėmė žvejoti kas sau. Dauguma ir taitiečiai užleido ją tarsi 
sutarę. Nemaža prakaito tekdavo išlieti, kol nusigaudavai že- 
myn, O ypač kol užsiropšdavai ant pakriūtės, tačiau įlankėlėje 
buvo gausu žuvies, be to, ją nušviesdavo pirmieji saulės spin- 
duliai — ji buvo rytinėje salos dalyje — ir uolėtas krantas už- 
stodavo nuo šiaurvakario. Beikeris ir Džonsas Žžuvaudavo ty- 
kiame vandenyje paplūdimyje, o Perselas bemeilijo žvejoti ant 
rago, kurį skalavo nepaprastai galinga mūša. Pačią pirmąją die- 
ną vos nenuneštas bangos ir išsigelbėjęs dėka uolos, prie ku- 
rios jį priplakė slūgstanti banga, dabar jis saugodavosi: apsi- 
juosdavo virve, o virvės galą pririšdavo prie keterotos uolos, 
kyšančios keletas metrų už nugaros. 


Perselas meškeriojo jau dvi valandas patenkintas, kad ne- 
reikia nė su kuo kalbėtis. Ši sala — mažytė salelė, o kaimas — 
mažytis kaimelis. Žmonės gyveno baisiai susigrūdę. Po pasku- 
tinių įvykių Perselo namai būdavo pilni vaine; jos ateidavo 
naujienų, kalbėdavo apie būta ir nebūta. 

Perselas ištraukė ir vėl užmetė meškerę. Kaimelyje žmonės 
duste duso. Jam rodės, kad iš tos didelės įtampos salelė dar 
labiau sumažėjo. Leisdamasis į „„Blosomo“ įlanką, jis susigrieb- 
davo pavydžiai žiūrįs į nuosauliame grote išrikiuotas ,„Bloso- 
mo“ valtis. Ivoa, matyt, irgi kamavo tos pačios mintys, nes 
vakar ji klausė, ar toli nuo čia artimiausia žemė. Bet ne, ne- 
įmanoma leistis valtimi į penkių šimtų jūrmylių kelionę ir 
dar su moterimi, kuriai veik laikas gimdyti. Vienas gal ir būtų 
pabandęs. Staiga jį apėmė baisi neviltis. „Sala — tai kalėji- 

mas, — pagalvojo jis.— Mes išvengėme virvės, bet pasmerkėme 
save kalėti iki gyvos galvos.“ 

Ir vėl jis nepastebėjo, kaip žuvys nuėdė prievilą. Jis per- 
nelyg įsisvajojo. Gavo užmauti naują jauką, pasitraukė atbu- 
las kelis žingsnius, ieškodamas užuovėjos, ir susigūžė už uolos. 
Ten, kur prieš keletą minučių jis numetė žuvies galvą, kužėte 
kužėjo jūros blusos. Gelsvi apvalaini kūneliai, kietos, gobšios 
letenėlės. Šlykštus vibždynas. Jos knibždėjo, dūzgė, lipo viena 
ant kitos, žalojo ir žudė viena kitą dėl geresnės vietos šioje 
puotoje. Savaime suprantama, tas jų žiaurumas buvo nereika- 
lingas. Žuvies galva — stambus kąsnis, pakaks visoms to gero, 
valandų valandas galės ryti, kol apšvarins visus kauliukus. Va- 
landėlę Perselas žiūrėjo pasišlykštėjimo apimtas, net nesiryžda- 
mas jų nuspirti. Kokie biaurūs gyviai! Vien žiomenys ir šarvas, 
daugiau nieko. Sužeisti nesužeisi, palyginti nepalyginsi su žmo- 
gumi. Žiaurios be galo ir be krašto. Gobšios iki apkvaišimo, 
net nežino, kur jas nuves tas apetitas. 

Perselas pajuto kažkieno ranką ant peties. Atsigręžė. Čia 
pat stovėjo Meklaudas. 

— Šaukiau jus, šaukiau,— lyg atsiprašydamas suriko škotas 
ir nuleido ranką.— Bet per tokį vėją... 

Perselas taip nustebo, išvydęs Meklaudą savo žvejybos ruože, 
jog iš pradžių nežinojo, ką ir sakyti. 

— Norėčiau su jumis šnektelt,— tarė Meklaudas. 

— Gerai,— sutiko Perselas.— Eime iš čia. Ko gero, banga jus 
nuneš į jūrą. 

Ir jis nušokavo nuo akmens ant akmens prie nedidelio groto 
šalia keterotos uolos, kur dėl viso pikto buvo parišęs savo 
virvę. Meklaudas sekė įpėdin ir, Perselui atsisėdus prie įėji- 
mo į grotą, pritūpė per kelis metrus nuo jo ir įsmeigė akis 
į jūrą. 

— Ko pykstam?— galų gale pasakė jis ir klausiamai pažvel- 
gė į Perselą.— Gal todėl, kad išėjot iš parlamento? 

— Man nėra ant ko pykti, — atsakė Perselas. 

— Buvau užsukęs pas jus,— nukreipė kalbą Meklaudas.— Jū- 
sų žmona Man ir pasakė, kad jūs Roup Biče. Nieko sau viete- 
lė, — kalbėjo jis toliau, kritiškai apžvelgdamas įlanką.— Bent 
tokiems vaikinams, kurie dedasi marsininkais ir prisiriša vir- 

ve. Tik jau ne man. Trisdešimt metų dariau tokius pratimus 
ir tik per stebuklą neišbarsčiau kaulų. 

Jis ilsavo it namie, nugara atsišliejęs apvalainos uolos, ir 
Perselas galėjo žiūrėti kiek tinkamas į jo nupešto erelio profilį 
ir ilgas kaip voro kojas, atsainiai nudrėbtas ant žemės. Kelnės 
raudonais ir baltais dryžiais ant kelių buvo sulopytos didžiu- 
liais ketvirtainiais drobės gabalais, ir nė išminčius nebūtų pa- 
sakęs, kas labiau įčiurinta: tos kelnės ar balta palaidinė, už- 
tempta ant kembrų šonų. 

-— Mačiau jūsų naują stumdomą sieną,— kalbėjo toliau Mek- 
laudas.— Mat, užsukęs pas jus, neiškenčiau neužmetęs akies. 

Ir, kiek pagalvojęs, pridūrė: 

— Jūs, Perselai, kaip mėgėjas, turit neblogus nagus. Jau se- 
niai pastebėjau, kai dar namuką rentėt. Tik jums vienam ir 
šovė į galvą mintis suleist rąstus. Tai va, tik į mūsų trobeles 
ir neprasimuša vanduo. Ir būk tu man toks kvėša,— užsidegęs 
kalbėjo jis.— sukrauk sienojus, kaip jie kad sukrovė, neturė- 
damas kuo uždengt sandūrų. Išdava: samanok nesamanojęs, 
skersvėjų neišvengsi. Ne jau, sakiau, suleist reikia. Nesiruošiu 
jūsų girt, Perselai, bet medžio darbams turit nagus. 

Perselas neatsakė, ir Meklaudas, dėbtelėjęs į jį, varė toliau: 

-- Na, o jūsų stumdoma siena, pasakysiu neslėpdamas, saky- 
te sako: statė Žmogus su principais. Gal tų principų ir perne- 
lyg daug. Aš sakiau ir sakysiu: geras mėgėjas dirba ne blogiau 
už amatininką. Jis tik tuo skiriasi, kad dirba ne taip greit ir 
pernelyg laikosi taisyklių. Paklausykit, Perselai, — patikliai tarė 
jis ir prisilenkė prie jo, tarsi ketindamas atskleisti savo amato 
paslaptį, — svarbiausia sulaužyti kokią nors prakeiktą taisyklę, 
ir tuomet klojasi nė kiek ne blogiau, sakytum ir nebūtum jos 
sulaužęs. 

— Ačiu už patarimą, — tarė Perselas. 

— Naudokitės į sveikatą. O jei reikės kokio įnagio, nesi- 
Jrovėkit. Turiu „Blosomo“ įnagius ir savo įnagius — jų niekam 
neskol!inu. Bet jums padarysiu išimtį, mat, kaip žmonės sako, 
turim bendrą kalbą. 

Neitikimas dalykas — Meklaudas jam skolina savo įnagius! 
Išgirdęs tokį didžiadvasišką pasiūlymą, Perselas žadą užkando. 
Jis atsigręžė į savo pašnekovą. Pakėlęs antakius, prasižiojęs, 

Meklaudas žiūrėjo į tolį. Rodės, net jis pats stebėjosi savo 
dosnumu. 

— Vakar vakare buvo užėję juodukai,— nei iš šio, nei iš to 
tarė jis.— Visi šeši. Su Omaata. 

— Su Omaata? 

— Ji vertė. 

— A!-— pasakė Perselas. 

Ir nutilo. Vien tik tas „A!“ ir daugiau nė žodžio. 

Meklaudas pridūrė: 

— Jūs, be abejo, numanot, ką jie man šnekėjo. 

Perselas neatsakė, ir Meklaudas kalbėjo toliau: 

— Savaime aišku, pasakiau „Ne“. Tuomet jie man padavė 
šį ryšulėlį ir išėjo. 

Meklaudas ištraukė ryšulėlį iš kišenės ir atkišo Perselui. Tai 
buvo trumpučių virbų pundelis, perrištas liana. 

— Žinot, ką tai reiškia? 

— Šį tą numanau,— atsakė Perselas ir ėmė skaičiuoti virbus. 

-— Nesivarginkit. Dvidešimt aštuoni. 

Perselas vėl surišo virbus ir grąžino pundelį Meklaudui. 

—- Mano nuomone, jie duoda jums vieną mėnulį, kad viską 
apgalvotumėte ir pakeistumėte savo nuomonę. 

— Vieną mėnulį? 

— Dvidešimt aštuonias naktis. 

— Aišku, — tarė Meklaudas. . 

Po valandėlės jis paklausė: 

— O jei nepakeisiu nuomonės? 

— Jie ateis nakčia ir įsmeigs į duris ietį. 

— Ir kas iš to? 

— Vadinas, jie jums duoda dar vieną mėnulį. 

— O jam pasibaigus? 

— Jie jus nužudys. 

Meklaudas švilptelėjo ir susibruko rankas į kišenes. Jo vei- 
das buvo abejingas, bet, jam vėl prabilus, balsas mažumėlį 
virpėjo. 

— Kaip jie susidoros? 

Stojo tyla. Paskui Perselas gūžtelėjo pečiais ir pasakė: 

— Neįsivaizduokite, kad jie jus iššauks į mūšį. Jie prie to 
nepratę. Karas taitiečiui — tai pasala. 


— Tą Žaidimą galima ir dviese žaist, — tarė Meklaudas. 

Perselas atsistojo. 

Jis žengė porą žingsnių į grotą; vėjas nurimo, ir tučtuojau 
saulė nudegino jam krūtinę. Matyt, ji jau seniai kepino, tik, 
gaiviam brizui pučiant, jis nejuto. 

—- Žaisti!— prabilo jis po valandėlės.— Bent savo gyvybe 
žaistute. 

— Vadinas, jie ne tik mane turi omeny, ką?— iš aukšto 
paklausė Meklaudas. 

Perselas tylėjo, ir jis vėl paklausė: 

— Tuomet žudynės, ką? Taip jie galvoja, anot jūsų, Per- 
selai? 

-— Jie negalvoja,— atsakė Perselas.— Jie ne baltieji. Neap- 
galvoja savo veiksmų ir neaptaria tarpusavy. Jie pasiduoda 
jausmams. O paskui vieną gražią dieną ima veikti. Ir, nė Žo- 
džio kits kitam nepasakę, puikiausiai sutaria. 

-— Jausmai!— paniekinamai tarė Meklaudas.— Kokie jausmai? 

— Pagieža, neapykanta... 

-— Prieš mane? 

— Prieš jus, prieš Smadžą, prieš visus peritanius. 

— Ir prieš jus? 

— Ir prieš mane. 

— Kodėl prieš jus? 

—- Jie neperpranta mano nusistatymo jūsų atžvilgiu. 

-— Ne be reikalo, — tarė Meklaudas. 

Jis pasileido nenuoširdžiai juoktis gergždžiančiu juoku. Per- 

“ seias kalbėjo toliau: 

— Jie mano, kad aš turėčiau prisidėti prie jų ir jus nudėti. 

Stojo tyla, ir Meklaudas pasakė: 

— Jumis dėtas, aš taip ir padaryčiau. Ir Beikeris taip pada- 
rytų, jei nebūtų jūsų bičiulis. Jūs man sakysit: taip man, Per- 
selui, liepia dievas. Dvidešimt metų basčiausi po pasaulį ir ne- 
mačiau, kad dievas kuo nors žmogui būtų padėjęs. Jei žmogus 
blogas, su Jėzum Kristum ar be jo, jis vis vien blogas... Ko- 
dėl? Tuoj pasakysiu. Maldelėms,— varė jis savo, sunerdamas 
rankas it lavonas, — dar šis tas. Bet darbeliams — išgraužk. Štai 
kodėl iš dešimties tūkstančių gal tik vienas kekšės sūnus rimtai 
žiūri į dievulį. Ir tas vaikinas — jūs, Perselai. Viena laimė, kad 

su jumis susidūriau! Žinot, tai didelis daiktas, — pridūrė jis, ir 
Perselas nesuprato, ar jis pagarbiai šneka, ar tyčiojasi— Jei 
ne jūs, šiuo metu juodukų stovykloje būtų dar trys šautuvai. 

Meklaudas markstėsi, tarsi jį būtų žilpinusi saulė, bet pro 
pravirus vokus tiriamai žvelgė į Perselą. Perselas pagavo jo 
žvilgsnį ir nustėro. Meklaudas nėra pernelyg tikras jo neutra- 
lumu, nors ir stengiasi jį tuo įtikinti. Jis atėjo ištirti padėties. 
„Tuomet,— pagalvojo Perselas,— jis komediją taisė: stengėsi pa- 
tikti, varinėjo draugiškas kalbas, gyrė mano meistrystę, kėlė 
kepurę prieš mano religiją? Nuoširdus atrodė. Būčiau galvą 
dėjęs, kad nuoširdus.“ Perselas nurijo seiles. Jis pernelyg pa- 
sitikėjo žmonėmis. Ir vėl pakliuvo į spąstus. 

Suirzęs jis tarė: 

— Aš nenukreipsiu į jus ginklo, jeigu jūs dėl to taip kvar- 
šinate sau galvą. O ką darys Džonsas ir Beikeris, nežinau, aš 
jų neklausiau. 

— Dėl to nekvaršinu sau galvos,— tarė Meklaudas, nutęsda- 
mas žodžius, — bet sakau jums, kas guli ant širdies, Perselai. 
Žinia, man būtų šlykštu pažiūrėt, kaip baltieji sukerta su juo- 
dukais prieš vienos spalvos vaikinus. 

Perselas nukaito iš pykčio ir susigrūdo rankas į kišenes. 

— Jūs keliate pasibiaurėjimą, Meklaudai,— sušuko jis vir- 
pančiu balsu.— Jūs tiek čia pridergėte ir dar drįstate man sa- 
kyti pamokslus! .. Baisu ir pagalvoti! O mano pritarimo nelau- 
kite, įsidėmėkite, niekados jums nepritarsiu! Jūs kaltas galas 
nuo galo! Jūs šlykščiai elgėtės su taitiečiais, skriaudėte Ju6E) 
ižeidinėjote kaip. . 

Jis nerado inkamo žodžio ir, netverdamas pasipiktinimu, pra- 
trūko: 

-- Tai va, jūs niekšiškai elgiatės! Tik niekšas gali sunaikinti 
saią ugnimi ir kardu, užsimanęs patenkinti savo gobšumą. Jūs 
pamišėlis ir nusikaltėlis, Meklaudai,— kalbėjo jis.— Ne kas ki- 
tas. Nė piršto prieš jus nekelsiu, bet jeigu taitiečiai jus nudės, 
nė vienos ašaros nenubrauksiu, neabejokite! 

— Geros kloties!-— ramių ramiausiai palinkėjo Meklaudas. 

Jis nusišypsojo ir iš lėto atsistojo ant savo ilgų klišių. Aukš- 
ta jo figūra, juoduojanti saulės nuplieksto dangaus fone, atrodė 
nepaprastai plona. 

— Svarbiausia — išklot, kas ant širdies, ką?— veik draugiš- 
kai kalbėjo jis.— Didžiai dėkoju už gerus linkėjimus... Dėl 
manęs nesikrimskit. Galimas daiktas, iš manęs išeis nuostabus 
skeletas, bet, deja, rytoj jūs dar negalėsit atsiverst savo bib- 
lijos ir paskaityt maldelės prie mano kūno. Ne, pone! Aš sau- 
gosiuos! Būkit ramus — tėtušis Meklaudas turi gerą akį ir, kai 
prispirs, žinos, kuriuo keliu eit. Jums kliūva karas su juodukais, 
sakot: „Jūsų kaltė.“ Na, sakykim, mano kaltė. Bet karas ne 
šiandien, tai rytoj būtų kilęs. Esat kada matęs šalį, kur nebūtų 
buvę karo? Ir štai ką dar noriu jums pasakyt, Perselai, negi jūs 
nepastebėjot, kad sala pernelyg maža. Jau dabar ji mums per 
maža. O kas bus, kai susilauksim vaikučių? Žinot, aš už karą: 
bus daugiau vietos. Po to bent atsikvėpsi kaip reikiant. 

— Jei neteks pasišalinti, kad būtų daugiau vietos, — šaltai 
pasakė Perselas. 

Ši replika paveikė labiau, negu įžūlus išpuolis. Meklaudas 
sumirksėjo, nusuko akis į šalį ir valandėlę tylėjo. 

-— Nebandykit manęs gąsdint,— pagaliau sugriaudėjo jis. 

Perselas dirstelėjo į jį. Jeigu Meklaudas jaučiasi kaip nesa- 
vas, gal vertėtų pabauginti. 

— Meklaudai,— kalbėjo jis,— pasakysiu jums, kur jūsų silp- 
na vieta. Jums trūksta vaizduotės. Jūs nesugebate įsivaizduoti 
savo mirties. Manote, kad tik taitiečiai gali mirti. 

— Ar ginklai ne mūsų rankose?— pasakė Meklaudas, nudū- 
ręs akis į Žemę. 

Perselas taip pat atsistojo. 

— Nieko jūs nepadarysite su savo ginklais, — tarė jis įsi- 
karščiavęs.— Jūs manote, kad ginkluoto jūsų niekas nenugalės. 
Klystate, Meklaudai. Pats nežinote, kaip baisiai klystate. Pati- 
kėkite mano žodžiu, savo akimis Taityje mačiau genčių kovą. 
Jų kariai neapsakomai gudrūs. Net apsidairyti nespėsite, ir 
jus nudės. 

Meklaudas patraukė pečiais. 

— Šautuvai mūsų rankose,— pasakė jis lediniu veidu. 

Jis užsisklendė savyje. Dabar tūnojo savo kiaute, jokia bai- 
mė ir juo labiau mintis negalėjo jo pasiekti. 

Jis atgręžė nugarą, tarsi ketindamas eiti, paskui apsigalvojo, 
vėl atsisuko į Perselą ir tyliau tarė: 

— Džonsonas man sakė, kad prieš mėnesį išgydėte jam 
drugį. 

— Taip, — atsakė Perselas ir kilstelėjo antakius.— Kodėl? Aš 
ne daktaras. 

— Ką jūs apie tai pasakysit? 

Meklaudas atkišo jam dešinę ranką. Ji buvo ištinusi, pats 
vidurys paraudonijęs. 

— Kas čia yra?— nerimastingai paklausė jis.— Gal feefee!? 

Perselas iš tolo apžiūrėjo ranką, paskui pakėlė akis, žvilg- 
telėjo i Meklaudą ir baisiai nustebo. Škotas buvo išbalęs kaip 
drobė. Dėl akro žemės Meklaudas statė į pavojų gyvybę, bet 
bijojo paprasčiausio skaudulio. 

— Tai furunkulas,— atsakė Perselas.— Feefee retai atsiranda 
ant rankos. Ar nieko nepastebėjote ant gimdžių? 

— Ne. 

-— Liga nuo ten prasideda. Kartais nuo kojų. 

— Tai čia furunkulas?— vėl paklausė Meklaudas ir aplaižė 
lūpas. 

— Manau, kad taip. Užvirinkite vandens ir palaikykite ran- 
ką karštame vandenyje. 

— Ačiū,— padėkojo Meklaudas.— Pamačiau, kad ranka tins- 
ta, ko iš koto neišvirtau. Prisiminiau vieną vaikiną iš Taičio, 
jis rankomis klišes kilnojo, kitaip paeit negalėjo. Ir pasakyk 
tu man,— pasipiktinęs kalbėjo jis,— vis dėlto čia ne krikščio- 
niška liga! 

Perselas nutylėjo. 

— Ačiū, daktare,— pasakė Meklaudas, kerinčiai šypsodamas 
1 pusiau rimtai, pusiau juokom pridėjo du pirštus prie kak- 
tos, po to staigiai nusisuko ir nušokavo ilgomis liesomis kojo- 
mis nuo akmens ant akmens. ,„Skėrys,— pagalvojo Perselas, 
žiūrėdamas jam iš paskos.— Didžiulis skėrys. Žiaurus, gobšus. .." 

Perselas dar kokį pusvalandį pameškeriojo, paskui, susirankio- 
jęs savo laimikį ir meškeres, patraukė pas Džonsą ir Beikerį, 
kurie žvejojo įlankėlės gilumoje. Saulė jau buvo aukštai paki- 
lusi. Pats laikas grįžti namo. 

— Turėjot svečią, — pasakė Beikeris. 


! Tropinė liga elefantiazis. 

-— Vėliau papasakosiu. 

Kai jie nusigavo į plynaukštę, Džonsas pasišovė dalį laimi- 
kio nunešti į „turgų“. Perselas šyptelėjo ir sutiko. Jis žinojo, 
kad Džonsas mėgsta skambinti kiek varpas išneša, laukti, kol 
susirinks vaine, ir klausytis jų meilių žodelių apie nusisekusią 
žveją. 

Beikeris drauge su Perselu pasuko į Rytų prospektą. Visą 
kelią jie nepratarė nė žodžio. Dabar jau turėdavai įtartinai žiū- 
rėti į brūzgynus ir nedrįsdavai garsiai pašnekėti apie viską 
gryname ore. 

Perselo trobelė buvo tuščia. Kaip ir pas taitiečius, durys 
buvo atlapotos iki galo, ir Perselas nuliūdęs pastebėjo, kad 
kažkas „pasiskolino“ jo krėslą. Biaurus paprotys ta taitiečių 
manija skolintis iš kaimyno kas krinta į akį. Galimas daiktas, 
krėslą jie grąžins po savaitės, gal po mėnesio. Reikės laukti. 
Jeigu imsi klausinėti, kas paėmė krėslą, pasirodysi netašytas, 
o jeigu pareikalausi, savaime aišku, būsi didžiausias stuobrys. 

Perselas pasodino Beikerį ant taburetės, o pats atsisėdo ant 
slenksčio prie stumdomos sienos ir nuleido kojas į sodą. Po 
valandėlės jis tarė: 

— Meklaudui knietėjo sužinoti, ką darysime. Nuogąstavo, 
kad mūsų „trys šautuvai“ atsidurs taitiečių stovykloje. Tikriau- 
siai nežino, kad aš neturiu šautuvo. 

— Na ir kas?— paklausė Beikeris. 

— Jūs žinote mano nuomonę. Tačiau aš nelaidavau nei už 
jus, nei už Džonsą. 

Beikeris žiūrėjo į tolį, parimęs alkūnėmis ant kelių. Jo rudas 
taisyklingas veidas atrodė baisiai nuilsęs: paakiai buvo pajuo- 
dę, apatinė lūpa mėšlungiškai virpčiojo. Iš tikrųjų jis dirbo 
ne daugiau už kitus. Perselas jį visad tokį pažinojo: nervingą, 
viskam pasiryžusį, nekantrų. 

— Nesutinku su jumis,— prabilo jis po valandėlės.— Ką da- 
rot, kai jums pūva koja? Nupiaunat, kad neimtų pūt visas 
kūnas. Meklaudas supuvęs, nemėginkit prieštaraut, jis supūdys 
visą salą, o ką jūs darot, kad tai neįvyktų? 

Stojo tyla, ir Perselas pasakė: 

— Aš jums nekliudau stoti taitiečių pusėn. 

Beikeris gūžtelėjo pečiais. 

— Puikiai žinot, kad be jūsų neisiu. 

Jo žodžiai sujaudino Perselą. Jis nunėrė akis ir abejingai 
tarė: 

— Galėtumėte eiti. Neimsime dėl to vaidytis. 

Beikeris papurtė galvą. 

—- Kokia čia be kalba. Net neįsivaizduoju, kaip galėčiau su 
jumis susivaidyt. Bet su juodukais jausiuos ne savo rogėse, 
nesupaisau, ką jie šneka... Bet ne tai baisiausia, — dvejodamas 
kalbėjo jis. Paskui nusisuko ir susidrovėjęs pridūrė: 

— Biauriausia, kad nebūsim kartu... Visą laiką buvom kar- 
tu, dar „Blosome'. 

Umai jis pakėlė galvą, nukaito ir, nesitverdamas piktumu, 
pasakė: 

— Velniai parautų, leitenante! Nereikėjo manęs sulaikyt aną 
naktį, kai dalijomės moteris! 

Perselas tylėjo. Amžinai vienas ir tas pat ginčas, amžinai 
vienas ir tas pat priekaištas. .. 

— O Džonsas?— po valandėlės paklausė jis. 

— Džonsas eis išvien su manim,— atsakė Beikeris. 

Tą akimirką patraukė skersvėjis, ir už jų trinktelėjo durys. 
Perselas atsigręžė. Tai buvo Itija. Stovėjo prie durų ir ištįsusiu 
veidu žiūrėjo į Beikerio nugarą. Jos galvą puošė ibisko žiedų 
vainikas, pandanuso gurgučių vėrinys kabojo tarp nuogų krū- 
tų. Žinojo, kad Ivoa pas Avapuji, ir nesitikėjo pas Perselą 
rasti svečių. 

— Ko nori?— sausai paklausė Perselas. 

Ir tučtuojau susigriebęs nusišypsojo. Itija taip pat nusišyp- 
sojo. Lūpų kampučiai pakilo, įžambios akys žybtelėjo, ir ap- 
valus veidukas nušvito. 

— Adamo,— linksmai pasakė ji skambiu balsu,— pas Omaatą 
tavęs lauks Meanis. 

— Kada? 

— Kai saulė nueis pilvu varina!. 

— Kodėl pas Omaatą? Kodėl ne pas mane? 

— Jis nesakė. 

— Ateisiu,— tarė Perselas. 


! Po vidudienio. 

Jis atgręžė jai nugarą. Bet ji neišėjo. Stovėjo lyg įbesta prie 
durų, atsišliejusi klubu staktos, ir dešine ranka čiupnojo savo 
vėrinio gurgučius. 

— Ar Uilis greit išeis?— galų gale paklausė. 

Perselas nusijuokė. 

— Ne, dar ne greit. 

— Kodėl? Negi jis nevalgo? 

— Kai jis eis, eisiu drauge su juo. Eik, Itija. 

Ji nunėrė galvą it vaikas, kuris tuoj tuoj pravirks, ir Per- 
selas švelniai pridūrė: 

-- Go away!. 

Perselas gerinosi. Itijos savimeilė būdavo paglostyta, kai Ada- 
mo į ją kreipdavosi peritaniškai. 

— I go2,— oriai pasakė ji. 

Ir pridūrė: 

— Matai, Adamo, turiu užsidėjusi pandanuso vėrinį. Dabar, 
eidama pas tave, visad jį užsidedu. 

— Kodėl? 

-—- Ką!— pasakė Itija ir ėmė skambiai kvatoti, užsidengusi 
burną delnu.— Tu nežinai. Žmogau! Tu nežinai! 

Vis dar kvatodama, ji spruko laukan, ir durys vėl trink- 
telėjo. 

-— Šauniai jus suvystė,— tarė Beikeris. 

Perselas dėjosi neišgirdęs jo pastabos, ir Beikeris kalbėjo 
toliau: 

— Avapuji, matyt, manęs laukia nesulaukia. 

— Aš jus palydėsiu. 

Jie nuėjo tylomis keletą žingsnių Vakarų prospektu, ir Per- 
selas pasakė: 

— Reikės susiimti ir vėl išgrįsti kelią. Antraip kojos nebus 
kur dėti, kai palis. 

— Mano nuomone,— tarė Beikeris, — kiekvienas turėtų išgrįs- 
ti gatvę iki kaimyno namų. Jūs, sakykim, išgrįsite iki Džonso- 
no. Džonsonas —iki manęs. Aš — iki Džonso. O Džonsas — 
iki Hanto. 


! Eik. 
4 Einu. 

— Ne,— pasakė Perselas.— Šitaip vienas kelio gabalas bus 
geresnis, kitas blogesnis. Na jau ne, patikėkite, geriau būtų, 
jei visi kartu, ir moterys taip pat, kasdien padirbėtų po va- 
landikę. Kiekvienas atsineštų po akmenį iš paplūdimio. Po po- 
ros savaičių viskas būtų baigta. 

Eidami Vakarų prospektu, jie ištisą mėnesį kalba, kad laikas 
grįsti gatvę. Bet kol kas nieko nenusprendė. Tropikai veikė — 
jie darėsi viskam abejingi. 

Iš Džonsono trobelės sklido triukšmas, ir Perselas išgirdo bler- 
biantį senio balsą, kurį gožė ausį veriantys Tajatos riksmai. 

— Va, gražiausia, — pasakė Beikeris. 

ir pridūrė: 

— Norėčiau sužinot, ką ji jam klykia. 

Perselas įsiklausė. 

— Kiaulė... Kastratas. .. Žiurkės sėkla... 

— Va, gražiausia, — pakartojo Beikeris. 

Ant Beikerio trobelės slenksčio sėdėjo Avapuji ir Ivoa. Išvy- 
dusios savo tane, jos pašoko ir nuėjo jų pasitikti. 

— Einu pas Omaatą,— pasakė Perselas. 

— Būk atsargus, žmogau!— kvatodama įspėjo Ivoa. 

Ir pridūrė: 

—- Einu namo. 

— Aš tave palydėsiu,— tučtuojau pasišovė Avapuji. 

Pastojus Ivoa negalėjo nė žingsnio viena žengti, bemat prie 
jos pripuldavo kokia nors vaine paduoti jai rankos. Net bitės 
avilyje tikriausiai taip negerbė savo karalienės, kaip Ivoa mo- 
terys. 

Palikęs Ivoa, Perselas paspartino žingsnį. Jis nuogąstavo, kad 
štai tuoj ims ir išdigs Itija. Džonso trobelės durys buvo plačiai 
atlapotos, o pats Džonsas plikas plikutėlis sėdėjo ir valgė. Už 
Jo kyščiojo galvą Amurėja. Pamatęs Perselą, jis pakėlė dešinę 
ranką ir pažvelgė į jį su tokiu džiaugsmu, tarsi jau dvi dienas 
jo nebūtų matęs. Amurėja taip pat nusišypsojo. Džonsas buvo 
nurudėjęs blondinas, o ji — gryna juodė. Tačiau abu atrodė 
tokie naivūs, taip patikliai šypsojo. Perselas sustojo ir juos 
nužvelgė. Jie baisiai tiko akims paganyti. 

— Jūs nevalgot?— guviai šūktelėjo Džonsas. 

— Einu pas Omaatą. 


— Ji jus uždusins,— kvatodamas pasakė Džonsas.— Klausykit, 
duosiu gerą patarimą. Kai ji puls jus glėbesčiuoti, įtempkit 
nugaros, pečių ir krūtinės raumenis ir pastovėkit, kol jus gla- 
monės. Žiūrėkit, aš jums parodysiu. 

Jis atsistojo, nežmoniškai įtempė raumenis ir apmirė visas 
raudonas. 

— Jūs užmiršote kvėpuoti!-— nusijuokė Perselas.— Dedu gal- 
vą, kad uždusite! 

— Na jau!-— atšovė Džonsas, atleido raumenis, ir oras švilp- 
damas išsiveržė jam iš krūtinės.— Šaunus triukas. Pamėginkit 
ir pamatysit. 

-— Pamėginsiu,— pažadėjo Perselas. 

Užėjęs pas Omaatą, Perselas visų pirma pastebėjo savo krės- 
lą. Jis stovėjo vidury kambario, ir Perselas vos susivaldė ne- 
įsmeigęs į jį akių, antraip būtų pasirodęs blogai išauklėtas. 
Beje, jam nebuvo kada tvardytis. Omaata apglėbė jį ir už- 
spaudė gausmingais raumenimis, kurie jį niurkė ir grūdo. 

-- Paleisk!— vos atgavęs kvapą, pasakė jis. 

— Kūdikėli tu mano!--— sušuko Omaata. 

OOmaata pakėlė jį aukštyn lyg pūką ir riaumodama apipylė 
1stisu kriokliu lipšniausių žodelių. Bet jos krūtys gožė Perselui 
ausis, ir jis lyg iš tolo girdėjo griaudžiant duslų jos balsą. 
Milžiniškos rankos spaudė jį, jam gėlė šonai ir nugara, jis 
duso, įsikniaubęs tarp siaubingų krūtinės guburų. 

— Man skauda!-— suriko jis. 

— Kūdikėli tu mano!— susigraudinus pasakė Omaata. 

Bet jai susigraudinus, širdis vėl suliepsnojo meile, ir ji dar 
stipriau suspaudė Perselą. 

— Omaata! 

— Kūdikėli tu mano!— suriaumojo ji, burkuodama lyg ba- 
landė. 

Galų gale Omaata jį paleido, bet tučtuojau stvėrė už pa- 
žastų ir pakėlė prie veido. 

— Sėskis,— pasiūlė ji ir, pakėlusi aukštyn, drėbte nudrėbė 
į krėslą.— Sėskis, Adamo, kūdikėli tu mano. Aš atnešiau tavo 
krėslą, kad galėtum atsisėdęs palaukti Meanio. 

Tai mat kokie dalykai! Tokios paslaugos nė sapne nesusap- 
nuosi! Ir atidangink tu man tokį sunkų gremėzdą! Bet ji už- 

mirš nugabenti atgal. Praeis dvi savaitės, o krėslas vis tebe- 
stovės pas Omaatą... Ir vien dėl to, kad jis pusvalandį pa- 
sėdėtų, ji atima jį ištisoms dviem savaitėms. ,„Mąstau kaip 
pe<rilanis,— prikišo sau Perselas.— Koks smulkmeniškumas! Juk 
svarbiausia — tai ta šiluma, tas ryžtas...“ 

Omaata atsisėdo ant žemės, šalia krėslo, vieną ranką pasidė- 
jusi ant kelių, kita už nugaros atsirėmusi į grindis, ir sustin- 
go toje ramioje pozoje, kuria taitietės nepaprastai žavėjo Per- 
selą. Kokia ji didžiulė! Nors jis sėdėjo krėsle, vadinasi, ne 
mažiau kaip pusantros pėdos virš grindų, jos plačios akys buvo 
sulig jo akimis. Nebyli, apmirusi, ji panėšėjo į gigantišką sta- 
tulą ant sosto pakopų. 

— Skeletas buvo užėjęs Žono,— pasakė ji, pastebėjusi, kad 
Perselas žvalgosi aplink.— Matyt, jie nuėjo medžioti. Pasiėmė 
šautuvus. 

— Tu nežinai, ko iš manes nori Meanis? 

— Ne. 

Ir ji nutilo, džiaugdamasi, kad nereikia kalbėti ir gali gro- 
žetis savo kūdikėliu. Tačiau Perselą ėmė varžyti jos susiža- 
vėjęs žvilgsnis, ir jis paklausė: 

— Tu neturi pandanuso gurgučių vėrinio? 

— Turiu. 

-— Kodėl gi tu jo nenešioji? 

Ji pasileido juoktis, ir jos akys viliūgiškai sužibėjo: 

— Tiktai šiandien ne. 

— Kodėl? 

Ji taip užkvatojo, kad net sublizgėjo stiprūs it žmogėdros 
dantys. k 

— Adamo — mano kūdikėlis,— pasakė ji kvatodama.— Ada- 
mo ne tas tane, kuris man reikalingas. 

— Nekalbėk mįslėmis,— tarė Perselas. 

— Čia nėra jokios mįslės. Pandanuso gurgučiai,— iškalbin- 
gai aiškino ji toliau,— sugeria odos kvapą ir skleidžia jį su 
savuoju. 

— Na ir kas? 

— Tai gana svaigus mišinys. Kai vyras prisilenkia ir jį įkve- 
Pia, jam užeina ūpas žaisti. 

Ir pridūrė: 

— Buvau užsidėjus savo vėrinį didžiosios liūties naktį. 

— Kurią naktį?— paklausė Perselas. 

Omaata nustojo juoktis, liūdesys aptemdė jos veidą, tarsi mi- 
nėta naktis būtų seniai seniai nugrimzdus praeitin. 

— Hoatos naktį didžiojoje pirogoje. Kai šokau, geisdama 
turėti Žono. 

Stojo tyla. 

— Ar... Ar vyras gali atsispirti? 

— Matai, yra du dalykai, — oriai pasakė Omaata.— Yra vėri- 
nys. Yra oda. 

Perselas nusišypsojo. 

— Ko šypsai, Adamo?— rimtai kalbėjo Omaata.— Ir oda tu- 
ri būti gera. Antraip nebus geras mišinys. 

— (2 kai jis geras? 

— Taitietis neatsispiria. 

— O peritanis? 

— Gal toks peritanis, kaip didžiosios pirogos vadas, ir atsi- 
spirs. Gal Skeletas. Bet ne Žono, ir ne Uilis, ir ne žiurkiūkš- 
tis... 

Ji blėstelėjo į Perselą. 

—- Ir ne mano gražusis raudonskruostis gaidukas. 

—- Aš?— paklausė Perselas, pakeldamas antakius. 

— Nemeluok akimis, kūdikėli tu mano, — pasakė Omaata. 

Ir pasileido kvatoti iš visų plaučių, net susiriesdama, di- 
džiuliai apvalūs pečiai trūkčiojo, krūtinė smarkiai kilojosi, ne- 
lyginant Ramiojo vandenyno vilnys. 

— Žinau!-— sugriaudėjo tarsi krioklys.— Ir apie Itiją žinau! 
Ir Meanis žino! Ir Ivoa! 

— Ivoa!— sušuko Perselas, atgavęs žadą.— Kas jai pasakė? 

— Kas, jei ne Itija?— atsakė Omaata, ir net ašaros iš- 
tryško jai iš akių besikvatojant.— O mano gaiduk, į ką tu 
panašus! 

— Tai... tai nepadoru!-— pasakė Perselas angliškai. 

Ir pasipiktinęs taitietiškai pridūrė: 

— Ko čia kalbėti apie Itiją? Aš su ja nežaidžiau. 

— Žinau!-— sustaugė Omaata. Ją smaugė juokas, pečiai krūp- 
čiojo, ašaros ritosi plačiais skruostais.— Visi žino, mano maža- 

sis perilani maamaa! Bet niekas negali suprasti, kodėl tu ją 
taip įžeidi. 

Ir pridūrė: 

— Vis dėlto Itija sako, kad tu neilgai spyriosiesi. 

— Taip ir pasakė!— įsiutęs pertarė Perselas. 

-— O mano raudonskruosti gaiduk!— suriko Omaata drėgnu 
nuo ašarų veidu, nepajėgdama susivaldyti nesijuokus — gigan- 
tiškas jos kūnas vis dar tebekrūpčiojo.— O mano įširdęs gai- 
duk! Ir aš manau, kad tu neilgai spyriosiesi! Ir Ivoa taip 
galvoja! 

— Ivoa!---- pakartojo Perselas. 

— Žmogau, o kas čia tokio? 

Ji pamažėle aprimo ir, įsmeigusi į Perselą besijuokiančias 
akis, ištiesė jam savo stambias rankas atkištais nykščiais ir 
delnais į viršų, sakytum ji nešė jam tiesą. 

— Po dviejų mėnulių Ivoa susilauks kūdikio,— įtaigiai pa- 
sakė ji. 

Stojo tyla. Jos žodžiai pamažėle skynėsi kelią į Perselo są- 
monę. 

— Bet juk,— po valandėlės prabilo jis,— pati prisimeni... 
Tą dieną, kai apžiūrinėjome salą... Sėdėjome po banjanu, ir 
Ivoa Itijai sakė: ,Adamo — Ivoa tane...“ 

— O mano kvailasis gaiduk!— sušuko Omaata.— Tuomet Iti- 
ja viešai prie tavęs kibo. 

Perselas dirstelėjo į ją nustebęs. Vadinasi, jis klydo: Ivoa 
nepavyduliavo, o tiesiog pamokė, kaip elgtis! „Ar aš tikrai 
suprantu taitiečius?— suabejojo Perselas.— Kiekgi panašių klai- 
Gų, matyt, esu padaręs! Ir kokia bedugnė skiria jų mąstymą 
nuo mūsų! Aišku kaip diena, kad žodis „svetimoterystė“ jiems 
nieko nesako.“ 

Umai kažkokia tamsi figūra užtemdė šviesą, krintančią pro 
duris, — ant slenksčio išdygo Meanis, plačiapetis, tiesus, iškelta 
galva. Jis didingai stovėjo vietoje. Perselas pakilo ir nuėjo 
prie jo. 

— Adamo, brolau mano!— prašneko Meanis. 

Jis uždėjo abi rankas Perselui ant pečių, pasilenkė ir pasi- 
trynė skruostu į jo skruostą. Paskui atsitraukė per ištiestą 
ranką ir pažvelgė į jį švelniomis ir rimtomis akimis. 

— Tu kvietei, ir aš atėjau, — pasakė Perselas sumišęs.— Vis 
dėlto, — pridūrė jis po valandėlės, — nesuprantu, kodėl pats ne- 
užsukai pas mane. 

— Sunkias dienas gyvename,— atsakė Meanis ir iškalbingai 
skėstelėjo rankomis. 

Paleidęs Perselą, jis atsigręžė į Omaatą. 

— Nukabink šį auskarą, Omaata. 

Vienintelis Meanio auskaras, nedidelis ryklio dantis, kabojo 
ant ausies spenelio, parištas liana. Pati liana buvo užmegzta 
dvigubu mazgu, ir stori Omaatos pirštai ne iškart su juo susi- 
dorojo. Po to ji patraukė laisvąjį lianos galą, bet niekas iš 
to neišėjo. Mėsa buvo suaugusi su liana. 

— Nuimk tik dantį, ir viskas, — raukydamasis tarė Meanis,-—- 
ir įverk kitą lianą. Adamo,— kreipėsi jis į Perselą,— teks tau 
perdurti ausį. 

— Negi tu jam atiduodi dantį!— sušuko Omaata, matyt, bai- 
siai sukrėsta tokios dovanos. 

-— Taip, — tvirtai pasakė Meanis. 

Tas jo „taip“ nesulaukė atsako. Omaata dirstelėjo į jį ir abe- 
jingai tarė: 

— Einu atsinešiu lianą ir adatą. 

Omaata išėjo iš kambario, ir Perselas išgirdo, kaip ji kui- 
čiasi sandėliuke, kur buvo jos virtuvė. 

Meanis tebetylėjo, įsmeigęs į jį akis, ir Perselas pa- 
klausė: 

— Bene šį auskarą nešiojo tavo tėvas? 

— Tą patį, — atsakė Meanis.— Jis man jį padovanojo, kai 
ruošiausi su tavimi į kelionę. 

— (O dabar tu jį Man atiduodi!-— nustėręs pasakė Perselas. 

Meanis linktelėjo galvą, ir Perselas valandėlę į jį žiūrėjo, 
užgniaužęs kvapą. Jis numanė, kokia nepaprasta Meanio dova- 
na, bet nesuvokė tikrosios jos prasmės ir nedrįso klausinėti. 
Taitiečių etiketas iš tiesų baisiai griežtas: tas, kuris gauna do- 
vaną, nieko neklausinėja, nesidžiaugia ir nedėkoja. Jis būna 
abejingas ir nuolankus it auka. 

Įėjo Omaata, suspaudusi lūpomis ryklio dantį, pakabintą ant 
lianos. Dešinėje rankoje ji nešėsi adatą burėms siūti, pernelyg 
storą, Perselo akimis žiūrint, o kairėje — fakelą. Padavusi fa- 

kelą Meaniui, Omaata iškilmingai, iš lėto prikišo adatos smai- 
galį prie liepsnos. 

— Pasuk galvą, Adamo,— tarė ji ir, nusitvėrusi ausies spe- 
nelį, patempė į šoną. 

Perselas veik nepajuto dūrio, bet aiškiai išgirdo, kaip su- 
spragsėjo deganti oda. Tačiau, kai Omaata įvėrė lianą ir ją 
užmezgė, dantis nusvėrė spenelį, ir Perselą nudiegė aštrus 
skausmas, kuris, rodės, net nežadėjo aprimti. 

Meanis apžiūrėjo Perselą baisiai patenkintas. Įėjęs į kamba- 
rį, jis dar nė sykio nebuvo nusišypsojęs. 

— Aš dar nieko nevalgiau,— pasakė jis. 

Ir apsisukęs nuėjo prie durų. 

— Meani! 

Jis atsigręžė. 

— Meani,— tarė Perselas,— pas mane buvo atėjęs Ske- 
letas. 

Meanis žvilgtelėjo į Omaatą, ir Omaata pasakė: 

— Aš išeinu. Šiandien man eilė eiti vandens. Eisiu su Ro- 
pačiu ir Uiliu. 

Ir skubiai išdrožė iš trobelės. 

— Jis buvo atėjęs į Roup Bičą,— pridūrė Perselas. 

— Mes žinojom,— pasakė Meanis. 

Vadinasi, jie jį seka. Arba Skeletą. Šiaip ar taip, grįždamas 
iš Roup Bičo, jis neklydo. Dabar iš už kiekvieno krūmelio jo 
tyko budrios akys. 

— Ko jis iš tavęs norėjo?— paklausė Meanis. 

Perselas nustebo, išgirdęs tokį tiesų klausimą. Beje, dabar 
ne laikas žiūrėti mandagumo. Meanio veidas buvo rimtas, 
griežtas. 

— Sužinoti, ar Uilis, Ropatis ir aš dėsimės prie jūsų. 

— Ir tu pasakei: „,Ne'?— paklausė Meanis. 

— Pasakiau: „Ne“. 

— O Uilis? 

— Pasakė: „Ne“. 

— O Ropatis? 

— Jis paseks mumis. 

Stojo tyla, ir Perselas prabilo: 

— Skeletas gali pirmas jus užpulti. 

Meanis metė į jį veriantį žvilgsnį ir nieko nepasakė, tarsi 
būtų laukęs, bene jo draugas dar ką nors pridurs. Bet Perselas 
tylėjo, ir jis tarė: 

— Mes taip ir galvojame. 

Po to palenkė galvą ir išėjo. Perselas valandėlę luktelėjo ir 
taip pat pasuko prie durų. Skaudėjo ausį: vos pajudinus galvą, 
dantis plekšteldavo per žandą. 

Vakarų prospekte jis vėl matė juodus, saulės išmargintus 
akmenis, vėjo siūbuojamų palmių šešėlį, kuris, tarsi vagodamas 
žemę, judėjo šen bei ten. Kokia aplink ramybė! Vandens nešė- 
jai jau iškeliavę. Saliečiai pietauja arba ruošiasi eiti pogulio. 
Kažkur pamiškėje, gal būt, jo tyko Itija. Tajata vainoja Džon- 
soną. Meisonas tikriausiai vaikštinėja ant juto. Žono ir Mek- 
laudas medžioja. Ivoa, išsitiesusi lovoje, svajoja apie savo kū- 
dikį. Buvo karšta. Dar viena puiki diena toje virtinėje dienų, 
kurios slenka nuo to laiko, kai sala iškilo iš Ramiojo vande- 
„nyno gelmių. Oras gardžiai kvepėjo gėlėmis, šilta žeme, vi- 
siškai artima jūra. Niekas nekėlė nerimo toje mažytėje kas- 
dienybėje. Dvidešimt septyni saliečiai! Mažiausias kaimelis Ra- 
miajame vandenyne! Tos moterys, tie vyrai su savo planais, 
savo niekingais rūpesčiais: Skeletas rūpinasi savo skauduliu; 
Vaa — savo rangu saloje; Ropatis — savo raumenimis; Uilis — 
kaip išgrįsti Vakarų prospektą, o aš — jau ištisą savaitę savo 
stumdoma siena... 

Staiga Perselas prisiminė, koks buvo Meanio veidas, kai jis 
dovanojo auskarą: rūstus, mažne laukinis. Ne draugo, bet ka- 
rio veidas. Jis tai jau buvo pastebėjęs Taityje. Tie žmonės — 
tokie lipšnūs — galėjo būti laukiniais. Jų apvalaini bruožai, 
aksominės akys galėjo degti neapykanta. Perselas prisiminė 
Matą, Otaus brolį, kada iš kautynių kalnuose tas parsinešė už 
plaukų savo priešo galvą. Jis pasmeigė ją ant ieties priešais 
lūšnelės duris, kas rytą spiaudė į veidą ir užsidegęs keikė 
paskutiniais žodžiais. „O tu parše— su panieka sakė jis, — 
tu norėjai mane nudobti? Bet ne tu buvai stipresnis! Aš, aš 
tave nudobiau! Ir nūnai tau nebėra saulės! Nebėra žvejos! Ne- 
bėra šokių! Tavo galva — ąsotis, ir iš jo aš geriu! Tavo žmo- 
na — mano vergė, ir aš žaidžiu su ja, kada man užeina ūpas! 
Aš su ja darau ir taip, ir šitaip, ir anava kaip! O tu tuo metu 

kabi prie slenksčio ant ieties!“ Tačiau kasdieniniame gyvenime 
Matas buvo pats lipšniausias, pats mandagiausias, pats svetin- 
giausias žmogus. Ko tik jis neišgalvodavo, kad tik įtiktų 
Adamo. 

Perselas dar nebuvo nukakęs iki Džonso trobelės, kai užpa- 
kaly išgirdo kažką bėgant. Atsigręžė. Už kokių trisdešimties 
metrų paskui jį kiek neša kojos dūmė Itija. Keista, ji nesi- 
slapstė, neiššoko iš krūmų, bet bėgo takelio viduriu, visų 
matoma. 

—- Adamo!-— suriko ji. 

Pagaliau Perselas pamatė jos veidą. Jis buvo iškreiptas 
siaubo. 

— Kas yra?— suriko jis savo ruožtu ir pabėgėjo jai priešais. 

— Skeletas!— suriko ji iš tolo, prispaudusi ranką prie krūti- 
nės, visa uždususi; akys buvo paklaikusios, gražus tamsus vei- 
delis papilkęs. 

— Na? 

Perselas irgi leidosi bėgti. Dar keletas sekundžių, ir jis purtė 
ją, nutvėręs už pečių. 

— Kalbėk! Kalbėk gi!-— suriko jis. 

— Skeletas!— suvapėjo ji virpančiomis, pablyškusiomis lū- 
pomis.— Skeletas ir kiti... su šautuvais... prie taitiečių namo. 

— Dieve mano!— suriko Perselas. 

Palikęs Itiją, jis pasileido bėgti it patrakęs. Niekada La 
prospektas jam neatrodė toks ilgas. 

Prabėgo pro Hanto trobelę. Ten, kur prasideda Klif-Leinas, 
jis pamatė Vaito žmoną Fainą — ranka pasirėmusi į kokoso 
palmę, ji stovėjo su išgąsčiu veide. Ji pažvelgė į Perselą, kai 
šis it viesulas lėkė pro šalį, mostelėjo ranka, bet nepasakė 
nė žodžio. 

Perselas dūmė it apkvaitęs, širdis daužėsi krūtinėje, kas se- 
kundę jis laukė pasigirstant šūvių. 

Įšoko į kiemą priešais taitiečių namą ir apstulbo — aplink 
viešpatavo tyla, niekas nejudėjo. Išsirikiavę prieš šešis taitie- 
čius, penki peritaniai, dauguma, stovėjo su šautuvais rankose 
ir nedavė jiems nė krustelėti. Perselas pastebėjo, kad Meklau- 
das ir Vaitas, be tų šautuvų, kuriuos laikė rankose, turėjo 
persimetę per petį dar po vieną šautuvą. 

Taitiečiai buvo užklupti prie laužo, kur grūdino plokščius 
iečių antgalius. Jie visi dar tebelaikė tuos ilgus ir plonus raus- 
vo medžio ginklus, kurie atrodė it žaisliukai, palyginus su britų 
šautuvais. Stovėjo suakmenėję, ir jų veiduose nesimatė nė še- 
šėlio baimės. 

— Meklaudai!-— suriko Perselas, įsiveržęs į jų tarpą. 

— Rankas aukštyn! — pasakė Meklaudas, nepaprastai vikriai 
nukreipdamas į jį šautuvą.— Rankas aukštyn, Perselai, ir sto- 
kitės šalia juodukų. 

— Jūs iš proto išsikraustėte!-— atšovė Perselas ir nepajudėjo 
iš vietos. 

Laibas kaip plaukas, sulinkęs, Meklaudas sunkiai alsavo, įrė- 
męs šautuvo buožę į dešinę šlaunį: blyškus jo veidas dabar 
ypač panėšėjo į kaukolę. Perselas pamatė, kad jo rankos be 
atvangos virpa. „Tuoj šaus“,— dingtelėjo jam. Jis iš lėto pa- 
kėlė rankas ir atsistojo šalia Meanio ir Tetaičio. Meklaudas 
atsiduso ir nuleido šautuvą. 

— Smadžai,— pasakė jis nepaprastai tyliai trūkčiojančiu bal- 
su,— neišleisk to vaikino iš akių ir, jei pakrutės, suvaryk jam 
kulką į kramę. 

Smadžas prispaudė savo žiurkišką snukį prie buožės ir ap- 
mirė, vien godi ugnelė žibėjo jo žiauriose akyse. 

— Ei tu! Atsargiau, sūneli!— įspėjo Meklaudas, nepakreip- 
damas galvos.— Nėra ko baltiesiems žudytis, jei galima to iš- 
vengt. O jūs, Perselai, verčiau ramiai pastovėkit,— pridūrė jis.— 
Smadžui būtų vienas malonumas vest jūsų našlę. 

Perselas, pakėlęs rankas sulig pečiais, žiūrėjo Smadžui tiesiai 
į akis. 

— Neužmirškite, kad turite tik vieną kulką, — šaltai ta- 
rė jis. 

Tuo pat metu krūmokšniuose už peritanių pasigirdo žingsniai 
ir sutraškėjo šakos — keli moterų veidai, pilki, iškreipti siaubo, 
išlindo pro medžius. Smadžas nubalo. Mažytės jo akutės tankiai 
mirksėjo, prakaitas žliaugė nosimi, buvo matyti, kad jis kaip 
nesavas ir degte dega neapykanta. „Jis bijo, — pagalvojo Per- 
selas,— nežino, kad Omaata nuėjo vandens." 

— Perselai,— kreipėsi: Meklaudas tyliu balsu, — pasakykit 
toms makakoms, kad mestų savo įnagius žemėn. 

Perselas išvertė. Jis pamatė, kad Tetaitis ir Meanis susižval- 
gė virš jo galvos. Jie nepratarė nė pusės žodžio, tačiau Perselas 
juste juto, kad jie tariasi. Paskui Tetaitis prabilo ramiai, iš 
lėto, kaip buvo įpratęs. Jis stovėjo beveik atsainiai, su ietimi 
rankoje, kita įsirėmęs į klubą ir persisvėręs ant vienos kojos. 
Jis nežiūrėjo į Meklaudą, užgriuvę vokai dengė jo akis — at- 
rodė, jis susikaupęs ir nieko nemato aplinkui. 

— Broliai, — pasakė jis,— peritaniai tuoj ims šaudyti, tai 
aišku kaip diena. Bet mes šešiese, septyniese su broliu Adamo. 
Priešai turi tik penkis šautuvus. Tad pasiklausykite. Du išlikę 
gyvi vyrai tegu nesigriebia iečių ir nestoja į kovą. Tegu bėga 
ir pasislepia džiunglėse. O paskiau tegu nukauna visus priešus, 
vieną po kito. Šitaip, — užbaigė jis griežtu balsu,— už mus bus 
atkeršyta. 

Stojo tyla, ir Perselas paklausė: 

— Ką man atsakyti Skeletui? 

— Ką tik nori. Tas paršas manęs nė kiek nedomina. 

Jis neveidmainiavo. Kalbėjo iš širdies. Tetaitis sutiko mirti. 
Tik rūpinosi, kad po mirties už jį būtų atkeršyta. 

Perselas žvilgtelėjo į Meklaudą. 

— Jie isitikinę, kad jūs tuoj imsite šaudyti, — pasakė jis 
anoliškai.— Ir bevelija mirti su ginklu rankoje. 

— Ir per tą laiką tik tiek tepasakė,— suniurzgė Meklaudas. 

— Taip, — atsakė Perselas, ir nė vienas raumenėlis nevirpte- 
lėjo veide. 

Meklaudas pasijuto kaip nesavas. Pasikliaudamas savo šautu- 
vais ir dar ,,„Blosome“, kilus audrai, įtikinęs save, kad taitiečiai 
bailūs, vylėsi suriesti juos į Ožio ragą vien pagrasinęs ginklu. 
Išvydęs, kad jie abejingi jo grasinimams, nustėro. Atėjo, ke- 
tindamas juos nuramdyti, ir pamatė įsivėlęs į galėtynes. 

— Pasakykit, kad jie mestų savo ietis, — tarė jis įniršęs. 

Perselas išvertė. Tetaitis pažvelgė į Meanį, ir jo lūpas iš- 
kreipė vos pastebima šypsena. 

— Kam be reikalo malti liežuviu?— kaip kirviu nukirto jis.— 
Aš tariau savo žodį. 

— Ką jis ten pliurpia?— nekantraudamas sušuko Meklaudas. 

— Jie padės ginklus, jeigu pažadėsite nešaudyti. 

— Dedu galvą, kad jis to nesakė, — įsiuto Meklaudas. 

— Jeigu jūs nepatenkintas mano paslaugomis,— atšovė Per- 
selas,— pasiieškokite kito vertėjo. 

Ir pridūrė: 

— Šiaip ar taip, patariu jums sutikti. Mūsų septynetas, o kai 
ateis Džonsas ir Beikeris, būsime devyni, o jūs turite tik pen- 
kias kulkas. 

— Vadinas, jau perėjot į jų stovyklą! įniršęs sušuko Mek- 
laudas, žaibuodamas įdubusiomis akimis. 

— Jūs pats mane privertėte,— atsakė Perselas ir pajudino 
rankas, kurias vis dar laikė pakėlęs sulig pečiais. 

Meklaudas dvejojo. Jeigu jis pažadės nešaudyti ir juodukai 
sudės ietis, vadinasi, nė viena pusė nepasiekė persvaros, ir 
jam nepavyko jų nuramdyti. Bet jeigu atsisakys, tuomet teks 
šaudyti. Ir jis galės pasikliauti vien tik Smadžu. Vaitui tas 
žygis buvo ne prie širdies. O kas galėtų numatyti, kaip pasi- 
elgs Hantas ir Džonsonas, kai jis lieps šaudyti? 

— Pažadu,— tarė Meklaudas ir nuleido šautuvą. 

Perselas išvertė ir, pasisukęs į Tetaitį, įtaigiai pridūrė: 

— Jis mato, kad nepavyks jūsų įbauginti, ir žiūri, kaip čia 
išsisukus, kad netektų raudonuoti. Sutikite. .. 

— Ką jūs ten jiems pliurpiate?— nepatikliai paklausė Mek- 
laudas. 

— Patariu jiems sutikti. 

— Adamo teisybė, — po valandėlės pasakė Tetaitis— Jeigu 
Jau jis pažadėjo, mes nieko neišlošiame, provokuodami tą paršą. 

Jis pasilenkė ir atsargiai padėjo ietį ant žolės. Gestas buvo 
gerai apgalvotas, ir visi taitiečiai vienas paskui kitą juo pasekė. 
Jie nemėtė savo ginklų nugalėtojui po kojomis, o rūpestingai 
dėjo ant žemės — taip žmogus deda brangų daiktą, kuris tuo 
tarpu nėra reikalingas. 

Šio gesto įžūlumas, kad ir užmaskuotas, krito Meklaudui 
į akis. Žygis nuėjo veltui. Savo pažadais jis privertė juos nu- 
sileisti, ir jie nusileido tik dėl akių. Praeis kelios savaitės, ir 
tos pačios ietys, kurias su tokia meile glamonėjo juodukai, die- 
ną naktį tykos įsmigti jam į krūtinę. 

Jis nesiryžo nueiti. Peritanių būrelis, laukdamas jo įsakymo, 
stovėjo sustingęs vietoje su šautuvais rankose per keletą met- 
rų nuo taitiečių. Britų padėtis kas minutė darėsi vis painesnė. 

Meklaudas, žinodamas, kad moterys jį stebi iš krūmų, nenorėjo 
gėdingai trauktis atatupstom, be to, įsikalęs į galvą mintį apie 
juodukų klastą, nuogąstavo, kad, atsukęs jiems nugarą, bus 
puikiausias taikinys jų ietims. 

Nejudąs peritanių būrelis liovėsi bauginęs. Jis kėlė juoką. 
Net taitiečiams pasidarė nesmagu. Jie dar kartą įsitikino, kad 
peritaniai nemoka padoriai elgtis. Visi jie maamaa. Arba šau- 
dytų. Arba pasišalintų. Ko gi čia stypso priešais it basliai? 

Netikėtai Koris pasileido juoktis. Koris buvo pats nesantū- 
riausias ir impulsyviausias iš taitiečių. Ne kas kitas, o jis „Blo- 
some“ paleido kulką į Meorą, o po valandėlės raudodamas puo- 
lė jam į glėbį. 

— Nutilk!-— tyliai įsakė Tetaitis. . 

Tačiau Koris jau nebeįstengė susitvardyti. Jis žiūrėjo į gel- 
tonąjį žmogų, į Skeletą, į žiurkiūkštį, į Žono, į senį, išsirikia- 
vusius priešais, ir kuo ilgiau žiūrėjo, tuo juokingesni jie jam 
atrodė. Sulenkęs kojas per kelius ir atkišęs savo gerą, linksmą 
veidą, jis kvatojo skardžiai, stačiai žvengė, susiėmęs už šlaunų 
ir taip plačiai išsižiojęs, jog net matėsi liežuvis ir rausvas 
gomurys. 

— Nutilk galų gale!-— įsakmiai pakartojo Tetaitis. 

Koris kvatodamas atsigręžė į Tetaitį ir, tarsi norėdamas pasi- 
teisinti, riktelėjo: 

— Maamaa! Maamaa! 

Deja, Meklaudas puikiai žinojo tą žodį. Oroa atvejų atvejais 
jam kalė jį į galvą. Jis išblyško, pasilenkęs stvėrė akmenuką 
prie kojų ir paleido jį Koriui į veidą. 

Akmenukas pataikė Koriui į akį, taitietis suriko iš nuosta- 
bos, žaibiškai čiupo ietį ir užsimojo. Tuo pat metu driokstelėjo 
šūvis. Koris išmetė ietį, susirietė dvilinkas, žengė porą žings- 
nių Meklaudo link ir griuvo kniūpsčias ant žemės, kryžmai at- 
metęs rankas. Tai buvo ženklas. Visi taitiečiai puolė bėg- 
ti, nudūmė už trobelės kampo ir dingo iš akių. Liko vienas 
Meoras. 

Meklaudas metė šautuvą žemėn, palenkęs galvą, vikriai nu- 
ėmė nuo peties kitą ir pasiruošė šauti. 

Meoras, pilkas, įkritusiomis šnervėmis, klūpojo šalia Korio. 
Po kelių sekundžių jis ryžosi jį apversti. Valandėlę žiūrėjo, 

neliesdamas savo bičiulio. Paskui, kilstelėjęs akis į Perselą, 
kuris stovėjo išbalęs ir suakmenėjęs per du metrus nuo jo, ty- 
liai pasakė: „Jis mirė.“ Jis lingavo galvą ir dešine ranka grai- 
bė žolę. Ūmai pašoko, aukštai iškėlęs ietį. Meklaudas iššovė. 
Ietis nukrito, ir Meoras abiem rankom griebė sau už pilvo. 
Kraujas čiurkšlėmis tekėjo pirštais. Jis žiūrėjo į kraują, išplė- 
tęs akis ir plačiai išsižiojęs. Po to pasisuko ir, susimetęs tri- 
linkas, mažyčiais žingsniukais svyruodamas nubėgo trobelės link. 
Nusigavo iki kampo ir sukniubo ant žemės. 

— Eik pažiūrėt, ar jau gatavas,— pasakė Meklaudas, grįžte- 
lėjes į Vaitą. 

Kraujo latakas driekėsi Meoro pėdomis, raudonavo saulėje 

ant nušienautos pievos. Žengęs kelis žingsnius, Vaitas pasuko 
į šoną Nuo to latako ir, davęs lankstą per kiemą, priėjo prie 
kūno. Per kokį metrą jis sustojo, pritūpė ir, pasigręžęs į Mek- 
laudą, linktelėjo galvą. Grįžo iš lėto, nunėręs akis, tuo pačiu 
keliu. 
“ Meklaudas pastatė šautuvą buože ant žemės ir, abiem rankom 
pasirėmęs vamzdžio, atlošė kaulėtą veidą, dar blyškesnį ir la- 
biau perkritusį, negu bet kada. Šonai mėšlungiškai kilojosi, 
jam besistengiant atgauti kvapą, koją tampė traukulys, kurio 
jis niekaip negalėjo suvaldyti. 

Kartais Oroa glėbyje jis pasijusdavo baisiai atitolęs nuo viso 
pasaulio, ir dabar šis jausmas temdė jam akis. Kokoso palmės, 
žolė, trobelė, kelmai kieme,— viskas atrodė kaip sapne. Jo 
žvilgsnis nuslydo žeme, aplenkė Korio kūną ir įsmigo į išmėty- 
tas ietis po kojomis. Garbė dievui, jis nugalėjo — paklojo po- 
relę tų prakeiktų makakų, o kiti leidos į kojas kaip zuikiai. 
Bet pergalė jo nedžiugino. Jis nieko nejautė. Nebent nuovargį. 
Ir tuštumą širdyje. 

Smadžas užsimetė šautuvą ant peties, bet Perselas net nepa- 
judėjo iš vietos. Stovėjo nunėręs galvą ir bejėgiškai nuleidęs 
rankas. Paskui staiga krūptelėjo it iš miego pakirdęs, pažvelgė 
į Meklaudą, ir jųdviejų akys „susitiko. Meklaudas žiūrėjo buku 
klaidžiojančiu žvilgsniu, tarsi būtų padauginęs išgerti. 

— Vadinasi, nepabėgot su jais?— monotonišku balsu paklau- 
sė jis. 

Perselas papurtė galvą, ir Meklaudas tyliai, matyt, nieko 
negalvodamas, kalbėjo toliau: 

— Man gaila tų dviejų. Jie nebuvo patys blogiausi. 

Ir nepatenkintas savimi nutilo: sakytum jis teisinasi. Atsi- 
tiesė, sučiaupė lūpas, įžūliai apsižvalgė ir pagyrūniškai pridūrė 
;virtu balsu, kuris nuskambėjo gana nenuoširdžiai. 

— Dabar kiti bus kaip šventi. Seniai reikėjo pamokyt. 

— Pamokyti!-— tyčiodamasis pakartojo Perselas. 

Jis taip pat sunkiai kvėpavo, ir, nors jau nebebuvo karšta, 
prakaitas žliaugė jam skruostais. 

— Nesijaudinkite,— su kartėliu pridūrė jis,— jie įsisavins jū- 
sų „pamoką“. 


VIENUOLIKTAS SKYRIUS 


Perselas jau buvo bebaigiąs doroti pusiaurytį, kai kažkas 
patuskeno į duris. Tai buvo Vaitas. Jo geltonas veidas buvo 
perkritęs, ištįsęs, tarsi jis būtų kiaurą naktį nesudėjęs akių. 

—- Po pusvalandžio renkasi parlamentas,— pasakė šiek tiek 
uždusęs. 

Perselas pakėlė antakius. 

— Aš išėjau iš parlamento. L 

— Meklaudas prašo, kad vis dėlto jūs ateitumėte. Labai rim- 
tas dalykas. Taitiečiai su žmonomis pasislėpė džiunglėse. 

— Ir jis tik dabar pastebėjo! Kurgi jie, jo manymu, turėjo 
eiti, kai jis ėmė į juos šaudyti? 

— Savaime aišku, — liūdnai pakinkavo galvą Vaitas,— buvo 
galima iš anksto numatyti. | 

Perselas pažvelgė į jį. Pirmą kartą Vaitas užmiršo pasiuntinio 
vaidmenį ir komentavo įvykius. Nuo tos nakties, kai buvo 
dalijamos moterys, jis liovėsi pritarinėjęs Meklaudui, bet ne- 
nutraukė su juo ryšio. 

— Vaitai! : 

Vaitas jau buvo prie durų. Jis atsigręžė. 

— Vaitai, kodėl jūs susilaikote, užuot balsavęs prieš Mek- 
laudą? 

Vaitas valandėlę žiūrėjo į jį, tarsi svarstydamas, ar Perselas 
turi teisę šitaip jį kamantinėti. Tačiau, matyt, nusprendęs, kad 
turi, aiškiai atsakė: 

— Mano nuomone, jis neteisingai elgiasi. 

Jis kalbėjo švelniu, melodingų balsu, taisyklingiau, nei kiti 
laivo matrosai. Gramatika, žodynas, tarimas — viskas buvo be 
priekaišto. Girtuoklis pastorius, išauklėjęs metisą, bent to iš- 
mokė. 

Vaitas patikslino savo mintį: 

— Mano nuomone, jis neteisingai elgiasi su taitiečiais. 

Jis nesakė „juodukai“. Kaip ir Perselas, sakė „taitiečiai“. 
Be Perselo, jis buvo vienintelis britas saloje, sergstįs šį 
niuansą. 

— Klausykite, — šiek tiek nekantraudamas, tarė Perselas,— jūs 
būtumėte galėję balsuoti prieš jį. Būtumėte jam sukliudę tiek 
pIasikalsti. 

— Aš nenorėjau prieš jį balsuoti. 

— Kodėl? 

Vaitas vėlei abejodamas blėstelėjo į Perselą. Svarstė, ar, 
primygtinai klausinėdamas, Perselas nežiūri į jį su panieka, ar 
išdrįstų šitaip kamantinėti gryną britą. Tačiau, pamatęs, kad 
Perselas ramiai žvelgia į jį ir mandagiai laukia atsako, nusi- 
ramino. Ir gana iškilmingai pasakė: 

— Aš jam esu didžtai dėkingas už vieną paslaugą. 

— Kokią?— lyg niekur nieko paklausė Perselas. 

Jis pajuto, kad Vaitas dvejoja, suprato kodėl ir užsimojo 
viską iškvosti. 

— Suprantate,— pasakė Vaitas,— pradžioje iš manęs laive 
baisiai šaipydavosi. . . 

Ir greitai pridūrė: 

— Dėl mano vardo. 

Tai buvo jo maniera. Jis nesakė: „Dėl geltonos odos ir įžam- 
bių akių.“ Sakė: „Dėl mano vardo“, lyg vienas vardas būtų 
kaltas. 

— Na? 

— Meklaudas kaip gyvas iš manęs nesišaipydavo. 

„Matyt, suprato, kad šaipytis pavojinga,— pagalvojo Perse- 
las.— Ir dėl tokio nieko, dėl to, kad Meklaudas susilaikydavo 

nesityčiojęs, dėl tos geradarystės, kuri nebuvo jokia gerada- 
rystė, Vaitas be galo jam dėkingas ir atsidavęs. .." 

— Vadinasi, po Raselo mirties jums padėjo Meklaudas?'— 
paklausė Perselas, įdėmiai žiūrėdamas Vaitui į akis. 

Raselas buvo tas matrosas, kurį Vaitas nudūrė peštynėse dėl 
pikto jo liežuvio. 

— Jūs žinojote?— nustėręs paklausė Vaitas. 

Perselas linktelėjo galvą, ir Vaitas, nunėręs akis, tarė: 

— Ne, Meklaudas niekuo man nepadėjo. Ne daugiau, kaip 
ir kiti. 

Ir pridūrė: 

— Jūs žinojote ir nieko nesakėte! 

Valandėlę jis tylėjo nunėręs akis. Paskui pažvelgė į Perselą 
ir nei iš šio, nei iš to pasakė: 

— Aš jūsų nemėgau. 

— Kodėl?— paklausė Perselas.— Aš iš jūsų niekad nesišaipiau. 

— Šaipėtės, vieną sykį, — atkirto Vaitas, įsistebeilijęs į jį siau- 
romis akimis. 

Ir garbingai prisipažino: 

— Bent taip man pasirodė. 

— Aš?— sušuko apstulbęs Perselas. 

— Pamenate, „Blosome“, kai ponas Meisonas pasidarė kapi- 
tonu, aš užėjau pas jus pranešti, kad kapitonas jūsų laukia 
prie pusryčių stalo. 

— Na ir kas? 

— Jūs su pašaipa kilstelėjote antakius. 

— Aš?— suglumęs pakartojo Perselas. 

Ir ūmai sušuko: 

— Bet aš ne iš jūsų šaipiausi. Iš Meisono, kad jis užgrobė 
postą, į kurį neturėjo jokios teisės! 

Ir pridūrė: 

— Ir dėl to jūs perėjote į Meklaudo stovyklą? 

Vaitas be žodžių linktelėjo galvą. Bet juk tai kvailystė! To- 
kia nesąmonė, kad nors verk! Jo grimasa nulėmė saliečių li- 
kimą! Nebūtų kilstelėjęs antakių, Vaitas būtų balsavęs su juo, 
su Džonsu, su Beikeriu: keturi balsai prieš keturis! Meklaudas 
nieko nebūtų įstengęs padaryti... 

— Kokia kvailystė!-— garsiai tarė Perselas. 

Vaito veidas apniuko. 

— Nemėginkite vėl įsižeisti'— sušuko Perselas.— Aš nesa- 
kiau: „Kvailys.“ Sakiau: „„Kvailystė.“ | 

— Gal būt, aš per greit užsigaunu,— prisipažino Vaitas. 

Jis paniuro ir pasakė: 

— Ir iš tiesų pernelyg dažnai iš manęs visi šaipydavosi. 

Paprasčiausi Vaito žodžiai kažkaip nesiderino su jo veido 
išraiška. Tą ramų žmogutį reikėjo siaubingai kamuoti, kad jis 
pasidarytų žmogžudžiu... „Reikia tik pagalvoti — mąstė Per- 
selas,— vien dėl to, kad Meklaudas susilaikydavo jo nekama- 
vęs, Vaitas susilaikydamas jam pagelbėjo skriausti taitiečius!“ 
Iš proto gali išsikraustyti. 

— Na, aš einu,— tarė Vaitas. 

Perselas jam ištiesė ranką. Vaitas valandėlę dvejojo, paskui 
agatinės jo akys sužibo, ir jis nusišypsojo. Perselas taip pat 
nusišypsojo ir paspaudė dailią, sausą, mažytę ranką. Vaitas 
jam atsakė karštu spustelėjimu. 

— Einu,— pakartojo Vaitas, nunėręs akis. 

Perselas atsisėdo ant slenksčio. Ilgai trynė sau kaklą. Šią 
naktį ir jis prastai miegojo. Atsibudęs jautėsi nekaip: galva 
sunki, gėlė sprandą, burnoj kartu. Ypačiai tas nerimas... Die- 
ve mano, nė galo, nė krašto nematyti. Viskas pagadinta, viskas 
žuvę! Nuo šiol teks gyventi baimėje. Netgi nakčia, už užremtų 
durų... „Kodėl? Kodėl?— ūmai pagalvojo jis, kumščiais spaus- 
damas smilkinius.— Todėl, kad Meklaudas užsimetė turėti ne 
vieną, o du akrus žemės!“ Jis pašoko ir ėmė vaikščioti šen 
bei ten priešais trobelę, be perstojo rydamas seiles. Baisios min- 
tys dirgino nervus. Jau du nukauti! O kiek rytoj? Gal jis 
neturėjo kliudyti Beikeriui? .. Nusipirkti taiką vienos gyvybės 
kaina? .. „Ne, ne,— kone suriko Perselas,— šitaip negalima pro- 
tauti. Tuomet blogiui atviras kelias.“ 

Taip pagalvojęs, jis nusiramino ir vėl pasijuto tvirtas, pasi- 
tikintis savimi. Netikėtai nauja mintis šovė jam į galvą, ir 
jis apmirė. Kodėl jam atrodė svarbiau kovoti prieš smurtą, 
jeigu, atsisakęs šio principo, galėtų išgelbėti daugelio žmonių 
gyvybę. 

Jo minčių eiga nutrūko. Jis liovėsi galvojęs. Atkraginęs gal- 
vą, įsmeigė akis į įžambius saulės spindulius, krintančius pro 

kokoso palmių šakas. Bent to, kol jis gyvas, niekas neatims. 
Koks nuostabus reginys! Miglos uždanga kilo aukštyn, užleis- 
dama vietą švelniai ryto šviesai. Oras kvepėjo drėgna žole, 
rūko pirmieji dūmeliai — šeimininkės sukilo taisyti pusrytį. Ana. 
pus Vakarų prospekto, pamiškėje, skleidėsi veik akį rėžiančios 
gėlės, bet ne visos dar kvepėjo. Tačiau vos saulės spinduliai 
palies plumerijos galvutes, jos prasiskleis, ir visus kvapus už- 
goš svaigus ir salsvas jų aromatas. 


Jis vėl atsisėdo ant slenksčio. Po valandėlės atėjo Ivoa. Pri- 
tupė šalia ir padėjo galvą jam ant peties... Artėjant gimdy- 
mui, Ivoa darėsi vis tylesnė ir nepaisė, kas dedasi saloje... Po 
kiek laiko ji atsiduso, prasižergė ir atsilošusi pasirėmė galva 
į durų staktą. Perselas nužvelgė ją ir pasilenkęs švelniai per- 
braukė rankomis per pilvą, išsišovusį virš karninio sijonėlio. 
„Kokiame pasaulyje gims mūsų kūdikis!“ — ūmai pagalvojo jis. 
Sukrėstas jis pašoko ir ėmė vaikščioti priešais namą. Po va- 
landėlės šiek tiek aprimęs dvilktelėjo į Ivoa. Apvali, putli, 
tampria oda aptemptu sveikata trykštančiu veidu ji tebesėdėjo 
galva atsirėmusi durų staktos ir žiūrėjo romiom akim į tolį. 
„Kokia ramybė!— pavydžiai pagalvojo jis.— Kokia nesutrikdo- 
ma ramybė!“ ir tuomet Ivoa jam nusišypsojo. „Einu prigulti,— 
švelniai pasakė ji.— Niekur nerandu sau vietos. Nei sėdėt. Nei 
stovėt." Ir atsidususi pridūrė: „Nei gulėt.“ Sunkiai atsistojo 
ir nuėjo į kambarį. 

Netrukus Vakarų prospekte pasirodė Džonsonas, žilas, su- 
kumpęs, su šautuvu ant peties, vargais negalais varinas savo 
menku pilvuku. Iš tolo mostelėjo Perselui dešine ranka ir šlem- 
pino toliau akmenimis, ištempęs į priekį kaklą, tarsi šitaip jam 
būtų buvę kur kas lengviau eiti. Kairį petį svėrė šautuvo dir- 
žas, ir, matyt, dėl to jis be perstogės traukė į kairę, Žodžiu, 
jam niekaip nesisekė eiti takelio viduriu, jis krypinėjo į šalis, 
nuolat koreguodamas kursą, nelyginant kreiva valtis, kuri vis 
suka ir suka į vieną upės krantą. 

— Veikiausiai mažumėlį per anksti išsiruošiau pas Meklau- 
dą,— prabilo jis, nusigavęs iki Perselo.— Vaitas sakė po pus- 
valandžio. 

— Truputį, — pasakė Perselas.— Sėskitės pagaliau. 

Džonsonas keletą kartų atsiduso, nusiėmė nuo kairio peties 
šautuvą, pastatė, atrėmęs vamzdžiu į duris, ir atsisėdo ant 
slenksčio. 

— Užtaisytas?— paklausė Perselas irgi atsisėsdamas. 

Džonsonas linktelėjo galvą ir Perselas pridūrė: 

— Tuomet verčiau jį paguldykite. 

Džonsonas pakluso. 

— Galas žino, ką darysiu su tuo įnagiu,— tarė jis silpnu bal- 
su, nukreipęs akis į šalį.-- Sakykim, išlįs koks juodukas iš 
brūzgų, 0 aš Net nežinau, ar valiosiu iššaut. Niekam negei- 
džiu bloga, — traukė jis, atgalia ranka trindamasis barzdos 
šerius. 

Perselas nieko neatsakė, ir Džonsonas šnairai į jį pažvelgė. 

— Viena tik trokštu — ramybės... Jūs pasakysit,— kalbėjo 
jis, dėdamas rankas ant kelių ir kažkaip gailiai žvelgdamas 
į tolį — kad pasiskyriau sau netinkamą moterį. Dievuli tu ma- 
no!— kone įširdęs kalbėjo jis,— kartais užeina ūpas nusikabint 
šautuvą ir suvaryt jai kulką į snukį. Tegul užsičiaupia! Die- 
vuli tu mano! Tegul užsičiaupia!.. 

Pyktis nuslūgo, ir jis dirstelėjo į Perselą. 

— Bet aš niekaip negaliu suprast, kuriam galui turiu kelt 
šautuvą prieš juodukus. Ką gi jie man padarė, tie juodukai? 
Ničnieko. 

— To jie negalėtų pasakyti apie jus, — tarė Perselas. 

— Aš? Aš?— sumiksėjo Džonsonas ir įsmeigė siaubo kupinas 
akis į Perselą.— Ką aš jiems padariau? Negi pasakysit, kad juos 
nuskriaudžiau? k 

— Jūs balsavote už Meklaudo pasiūlymą. 

— Šit kaip!— numojo Džonsonas.— Čia grynas niekis. .. 

— Atimti iš jų žemę grynas niekisė— sausai pasakė Perse- 
las.— Nukreipti į juos ginklą, kaip vakar, grynas niekis? 

— Bet man liepė Meklaudas!— drebančiu balsu sušuko Džon- 
sonas.— Na ir kas!-— kalbėjo jis toliau, neramiai kresnodamas 
galvą ir šnairuodamas į Perselą.— Negi jie ant manęs užpyko, 
tie juodukai? 

— Visai galimas daiktas, — pasakė Perselas. 

— Še tau! Kaip gyvas nebūčiau patikėjęs!— tarė Džonsonas, 
nekaltai plėsdamas savo mažytes paraudusias akutes ir dėda- 

masis dar didesniu kvailiu. — Matot,— pridūrė jis ir, nustojęs 
trintis barzdą, oriai pamosavo prieš akis smiliumi,— aš labai 
juos myliu, tuos juodukus... 


Perselas tylėjo. Jis pagaliau suprato, kodėl Džonsonas ,„ma- 
žumėjį per anksti“ išsiruošė pas Meklaudą. 

— Klausykit, ką aš jums pasakysiu, — kalbėjo toliau Džonso- 
nas, nejučiomis pasislinkdamas prie Perselo ir šypsodamas jam 
sąmokslininko šypsena, — kai tik pamatysit juodukus — kas kad 
jie brūzguose,— gudriai pamerkė jis.—- negalimas daiktas, kad 
jūs su jais kada-ne-kada nesusitinkat, juk esat jų draugužis. 
Na va, norėčiau, kad šnipštelėtumėt juodukams: „Senis Džonso- 
nas negeidžia jums bloga. O jau šaudyt į jus — nė iš tolo!“ Taip 
ir pasakykit, leitenante. Senis Džonsonas nešioja šautuvą Mek- 
laudo palieptas, o jau šaudyti į jus — nė iš tolo! Niekada nieko 
nesu jūsų prašęs, leitenante,— išdidžiai pridūrė jis, tarsi praši- 
nėti būtų buvusi jo teisė, ir, ja nepasinaudojęs, jis būtų nu- 
sipelnęs Perselo pagarbą, — bet šiandien — visai kas kita, turiu 
pagalvot ir apie savo kailį, o daugiau nieko jūsų neprašau. 
„Senis Džonsonas, pasakykit jiems, negeidžia jums bloga!..“ 
Mat, dėl savęs aš nebijau,— kalbėjo jis,— esu senas, sukiužęs, 
kur palieti — visur skauda, spuoguotu veidu, be to, pati daug 
biauresnė už pirmąją — nė artyn neprisileidžia. Ir ką gi!-— pik- 
tinosi jis.— Kuriems galams man tokia pati, kuriems galams ją 
kiaurą dieną kęst, jeigu nė paglamonėt jos negalima? .. 

Apmaudo perimtas, jis išklydo iš kalbos ir valandėlę tylėjo, 
vedžiodamas smiliumi sau panosėje. 

— Apie ką aš čia šnekėjau?— galų gale paklausė jis, įnir- 
tingai trindamasis raudonus puškus ant barzdos. 

— Kad jūs dėl savęs nebijote,— priminė Perselas. 

— Jūs stebitės, bet čia gryna teisybė. Gryna teisybė, leite- 
nante, garbės žodis. Koks man malonumas iš to gyvenimo? 
Skrandis nevirškina, gelia padus, suka kelius, o žmonos nė 
paglamonėt negalima. Ne, ne, leitenante, ne mirties aš bijau, 
o visai ko kito. 

Ir nedrąsiai pridūrė: 

— Girdėjau, kad juodukai, užmušę priešą, nukerta galvą. 

— Teisybė. 

— Na jau ne, tai man ne prie širdies,— tyliai kalbėjo jis 
drebančiu balsu.— Jūs paklausit, kuriems galams man galva, 
kai jau būsiu miręs? O vis dėlto... 

Susikrimtęs senis keletą kartų palingavo galvą. 

— Prakeikti laukiniai!— kalbėjo jis toliau, užmiršęs, kad prieš 
keletą minučių skelbė jiems savo meilę.— Visko galima laukt 
iš tų šunsnukių. O ne!— kalbėjo jis, dėdamas ranką sau ant 
kaklo.— Man tai ne prie širdies. Nenorėčiau, kad mane palaido- 
tų vienur, o galvą — kitur. Kas būtų,-- beviltiškai užbaigė jis,— 
jei Paskutinio teismo dieną neberasčiau savo galvos, a4 Jūs, 
leitenante, turėtumėte mane suprast, juk su biblija ir gulat, 
ir keliat. 

Valandėlę jis žiūrėjo išsigandęs į tolį, paskui vėl pasilenkė 
prie Perselo ir sąmokslininko balsu tyliai kalbėjo toliau: 

— Pasakykit jiems, kad senis Džonsonas negeidžia jiems 
bloga. 

Perselas pažvelgė į jį. 

— Klausykite,  Džonsonai,— rūsčiai tarė jis,— tuoj pasa- 
kysiu, ko jūs norite: norite sudaryti mažytę separatinę taiką 
su taitiečiais ir likti Meklaudo stovykloje. Deja, tai neįmano- 
ma. Taitiečiai nesupras jūsų subtilumo. 

— Tai ką gi man daryt?— siaubo apimtas, sušuko Džon- 
sonas. 

Perselas jam neatsakė, ir Džonsonas, šnairai į jį pažiūrėjęs, 
viliūgiškai pasakė: 

— Šaut į juos ar ne? Sakykim, sutinku jūsų draugužį Meanį, 
leitenante, šaut man į jį ar ne? 

Perselas žiūrėjo į jį apstulbęs. Gryniausias šantažas. Matyt, 
tas senasis Džonsonas ne toks jau gerutis. Buvo nelaimingas, 
ir visi laikė jį doru. Buvo silpnabūdis, ir visi Žiūrėjo pusiau- 
mirka į jo ydas... Bet ar verta visad pateisinti žmones? Anks- 
čiau ar vėliau išaiškėja bailumo pasekmės. Ir baisiai nema- 
lonios. 

Perselas atsistojo. Jis buvo nusivylęs, pasišlykštėjęs. 

— Darykite, ką norite, — šaltai pasakė jis.— Pats turite galvą 
ant pečių. 

— Ką gi, nešausiu, ir galas, — nusigandęs suburbėjo Džon- 
sonas.— Pasakykit juodukams. .. | 

Perselas nieko neatsakė. Vakarų prospekte pasirodė Hantas 
ir Džonsas. Jis mostelėjo jiems ranka. 
— Einu, — ūmai tarė Džonsonas.— Nenoriu pavėluot. 


Pakėlęs šautuvą, jis linktelėjo galvą ir nuėjo. Perselas net 
neatsisveikino. Žiūrėjo į Džonsą, žingsniuojantį Vakarų pros- 
pektu. Šalia milžino Hanto jis atrodė lyg berniukas, tipenantis 
šalia tėvo. 

— Išbaidėm, ką?— iš tolo suriko Džonsas. 

Jis ėjo tuščiomis, o Hantas, kaip ir Džonsonas, nešėsi šau- 
tuvą. Vaitas, matyt, daugumai perdavė įsakymą nevaikščioti 
be ginklo. 

— Išgąsdinom senį, ką?— kvatojo Džonsas. 

Perselas žiūrėjo į artėjantį Džonsą. Kaip greitai jis viską 
užmiršta, nelyginant vaikas! Vakar, sužinojęs apie Korio ir 
Meoro mirtį, Džonsas verkė kruvinomis ašaromis. O šiandien 
jau nusiramino. Tas karštakraujis jauniklis tvirtais raumenimis 
ir sveikais nervais visur rasdavo malonumą, visur įžvelgdavo 
žaidimą. 

—- Kur Beikeris?— paklausė Perselas. 

— Šįryt išėjo meškeriot. 

— Vienas? 

—- Jis nežino, kur dėtis nuo mMaudulio. 

Hantas, rudasis milžinas, stovėjo atokiau ir varstė juos iš 
aukšto mažytėmis blausiomis akimis. Jis atsainiai laikė rankoje 
šautuvą. Milžiniškame jo kumštyje ginklas atrodė nė kiek ne 
sunkesnis už dirigento lazdelę. 

— Kuriam galui turiu nešiot tą daiktą?— ūmai suurzgė jis ne- 
patenkintas ir atkišo šautuvą. 

Vamzdis nukrypo Džonsui į krūtinę, ir šis skubiai nulenkė 
jį Žemyn. 

— Ei tu, ramiau!-— pasakė jis.— Neturiu jokio ūpo mirt! 

Perselas pažvelgė į Hantą ir aiškiai tarė: 

— Meklaudas liepė. 

Hantas pasisuko į jį kaip stovėjo, tarsi jo kaklas būtų bu- 
Vęs priveržtas prie stuburo. 

— Ir kodėl gi Meklaudas man liepė? 

— Todėl, kad taitiečiai pabėgo į džiungles. 

Vaitas, matyt, jau buvo jam pranešęs, kad taitiečiai dingo, 
bet ši Žinia tikriausiai nepadarė jam jokio įspūdžio. Jis niekaip 
negalėjo suprasti, kodėl, taitiečiams pabėgus, jam reikia ne- 
šioti šautuvą. 

— Šiandien šautuvas, — suirzęs niurzgė jis, gailiai žiūrėdamas 
į savo ginklą.— Vakar šautuvas. Kas dieną šautuvas. Kam? 

Perselas nieko jam neatsakė, ir jis kalbėjo toliau: 

— Vakar Meklaudas sako: „Ateik užtaisęs šautuvą.“ Žono 
ateina, — varė jis, trinktelėdamas kaire ranka sau per krūtinę, 
apžėlusią raudonais gaurais.— Jis ateina, bet neužtaisęs šau- 
tuvo. Šiandieną taip pat. 

Jis įrėmė šautuvą Džonsui į krūtinę ir paspaudė nuleistuką. 
Gaidukas taukštelėjo. 

— Na ir išgąsdinai, — pasakė Džonsas. 

— Kam užtaisyt šautuvą?— klausinėjo Hantas, nukreipdamas 
šautuvą jam į paširdžius. 

— Paklausk savo šeimininką,— atsakė Džonsas, pasukdamas 
vamzdį į šoną.— Ne aš tau liepiau nešiot šautuvą. Jis man 
įkyrėjo iki gyvo kaulo, — sumurmėjo jis Perselui.— Vos tik 
išėjom, tuoj ėmė mane klausinėt „kam“. O kai aš aiškinu, ne- 
siklauso. 

— Ničnieko nežinau, — burbėjo Hantas, tarsi atsakydamas 
į Džonso repliką Perselui.— Ir kaipgi aš galiu ką nors žinoti, — 
kalbėjo jis liūdnai, krypuodamas vietoje,— jei man niekad nie- 
ko nesako. 

Jis prikišo savo stambų kumštį prie burnos ir, gailiai urgz- 
damas, ėmė pamažėle jį kandžioti. Dabar Hantas ypač panėšėjo 
į milžinišką lokį, kuris, įsivaręs dyglį į leteną, nevalioja jo 
ištraukti. Taip vaitodamas, jis graužė savo ranką, ir jo blausios 
akys be paliovos lakstė nuo Džonso prie Perselo, tarsi maldau- 
damos, kad jie galų gale išaiškintų, kas dedasi aplink tame 
miglotame ir mįslingame pasaulyje. 

— Meklaudas jums pasakys, — tarė Perselas.— Be to, jūs bal- 
suojate ne su mumis, o su Meklaudu. 

— Balsuoju?— it aidas atsiliepė Hantas. 

— Keliate ranką. 

Hantas liovėsi kandžiojęs ranką ir klusniai ją pakėlė. 

— Atseit, šitaip balsuoju? 

— Šitaip. 

Jis nuleido ranką, patraukė savo milžiniškais pečiais ir gai- 
liai pakartojo: 

— Iš kur aš galiu žinot. Man niekad nieko nesako. 

Paskui, nelaukdamas Džonso ir Perselo, nudrožė dideliais 
žingsniais Rytų prospekto link. Šautuvas gigantiškoje jo rankoje 
atrodė lyg vaikiškas žaisliukas. 

Peržengęs Meklaudo trobelės slenkstį, Perselas nustebo — 
gili tyla viešpatavo kambaryje. Iš pradžių prietemoje jis var- 
gais negalais įžiūrėjo tik Neaiškias figūras ir kyšančius šau- 
tuvų vamzdžius. Žengė į vidų ir nustėręs sustojo. Vidury kam- 
bario, tarsi „Blosomo“ kajutėje, didingai sėdėjo Meisonas, ba- 
tuotas, aklinai užsisagstęs, pasirišęs kaklaraištį, o iš dešinės — 
Meklaudas. 

Valandėlę Perselas negalėjo atgauti žado. Meklaudas irgi ty- 
lėjo. Jis šypsojo. 

— Laba diena, kapitone,— galų gale pasakė Perselas. 

— Hm!— numykė Meisonas atsitiesęs ir įrėmė smerkiantį 
melsvų akių žvilgsnį į ryklio dantį, tabaluojantį Perselui prie 
ausies. 

Meklaudas šypsojo, išsiviepęs iki ausų. Visi jo lieso veido 
raumenys buvo aiškūs ir ryškūs it anatominiame preparate. 

— Sėskitės pagaliau, Perselai,— tarė jis virpančiu iš pašai- 
pos balsu.— Taip ir stovėsite kaip įbestas? | 

Trys taburetės priešais Meklaudą buvo paliktos mažumai. Per- 
selas atsisėdo ir bemat pasijuto lyg nuogas tarp šitų ginkluotų 
žmonių. Stengėsi kaip nors nuslėpti savo nuostabą, tačiau jį 
išdavė akys ir tai, kad jis negalėjo suregzti nė žodžio. Meiso- 
nas sutiko posėdžiauti su matrosais! Su žmonėmis, kurie sude- 
gino jo laivą, sutrypė jo valdžią ir vos jo nepakorė! 

— Kapitone,— pasakė Meklaudas,— Beikeris yra Roup Biče. 
Galimas daiktas, jis ir nepareis iki vidudienio. Kadangi, be jo, 
visi susirinkę, siūlau pradėt. O jūs pasakykit vaikinams, kaip 
ten yra. 

Ir jis suglaudė ausis! Vadina Meisoną „kapitonu“ ir stengiasi 
būt mažesnis! 

— Matrosai,— nedelsiant pasakė Meisonas.— Kas buvo — pra- 
žuvo, ir aš praeities neminėsiu. Ne laikas klausinėti, kas blogai 

pririšo burę, kai škvalas ant nosies. Ne laikas ginčytis ir kliau- 
čių ieškoti, vairininkui išklydus iš kurso, kai keturi juodukai 
bastosi džiunglėse ištroškę kraujo. Visi mes įmerkėme uodegas, 
matrosai, visi kaip vienas, ir, jei užvesime laivą ant rifo, drau- 
ge ir grimsime į dugną. 

Jis nutilo ir permetė melsvomis akimis įgulą. Dešine ranka 
tebelaikė šautuvą, kurį buvo pasistatęs tarp kojų. Ruošdamasis 
prabilti iš naujo, perėmė jį į kairę ranką, o dešinę pasidėjo 
sau ant kelio, tarsi nuo to jo žodžiai pasidarytų svaresni. 

— Meklaudai, man sakė, — kalbėjo jis toliau, — kad jūs įpra- 
tote viską spręsti balsavimu ir nenorite to atsisakyti. Ką gi. 
Nematau, kad tas balsavimas būtų jums ką gera davęs, bet, 
kaip sakiau, kas buvo — pražuvo, ir aš ne kritikuoti atėjau, 
o aptarti su jumis, ką mums daryti. 

— Šaunu! Šaunu!-— pasakė Meklaudas tokiu mandagiu tonu, 
tarsi būtų pritaręs Bendruomenės Rūmų oratoriui. 


— Juodukai,— kalbėjo toliau Meisonas,— gali mums pakenk- 
ti tik dviese trise iš netyčių užpuolę vieną. Vadinasi, vaikš- 
čioti gausime ginkluoti ir, pageidautina, grupėmis. Kad ir į žūk- 
lę. Tarkime, kad saugumo sumetimais žūklei pasirenkame Roup 
Bičą. Trys ar keturi vyrai nusileidžia į lagūną, o kiti tuo tarpu 
sergsti virvę. Tas pat su vandeniu. Kiekvieną sykį reikės siųsti 
ginkluotą apsaugą. O plantacijas, savaime suprantama, teks 
dirbti bendrai. 

— Laikinai, — įsiterpė Meklaudas. 

— Savaime aišku. Bet dabar mums reikia dviejų brigadų: 
viena dirba, kita su ginklu rankoje saugo pirmąją. 

— Jei neklystu, — pasakė Perselas,— grįžtame prie senos tvar- 
kos: bendra žūklė ir bendri laukų darbai. 

— Teisingai, — iš aukšto atsakė Meisonas. 

— Tuomet, mano manymu, baisi nelaimė, kad kilo karas. 
Būtume prisilaikę anos tvarkos, nebūtų jokio karo. 

— Aš jau sakiau, ponas Perselai, kas buvo — pražuvo, — ne- 
kantriai pertarė Meisonas.— Dabar nėra ko apie tai šnekėti. 
Kas kas, o aš tai, gal būt, tikrai turėčiau dėl ko piktintis ir 
priekaištauti, — pridūrė jis, krestelėjęs galvą, — bet nieko nesa- 
kau. Man pakanka valios nieko nesakyti. Manau, kad, šitaip 

susiklosčius aplinkybėms, kiekvienas turi užmiršti savo asmeni- 
nes nuoskaudas. 

— Be to,— pritarė jam Meklaudas,— po karo mes vėl pasi- 
dalinsime žemes, ar ne tiesa, kapitone? 

— Po karo!-— sušuko Perselas. 

Ir pridūrė: 

— Iš tiesų man baisiai norisi žinoti, kaip jūs tikitės baigti 
tą „karą“. 

Meklaudas ir Meisonas susižvalgė, ir Perselas bemat sukluso. 
Nebuvo abejonės, jiedu eina išvien, nors iš pirmo žvilgsnio 
tai atrodė neįtikėtina. Matyt, nužudęs abu taitiečius, Meklaudas 
nedelsdamas nuėjo pas Meisoną ir jį prikalbino ateiti į pa- 
galbą: šventa sąjunga, baltieji prieš juodukus, britai prieš lau- 
kinius, ir panašiai. Beje, jų sąjunga nėra tokia jau nelaukta. 
Meisonas ir Meklaudas vos vos nenudobė kits kito, bet turėjo 
daug ką bendra. 

— Tuoj apie tai kalbėsiu, ponas Perselai, — pasakė Meiso- 
nas, — nesijaudinkite, išklausysime kiekvieno nuomonę. Ir netgi 
balsuosime,— pridūrė jis, kreipdamasis į įgulą, ir jo balse buvo 
girdėti ir neviltis, ir apmaudas, ir panieka.— Taip, balsuosime,— 
pakartojo jis ir kilstelėjo ranką nuo kelio,— balsuosime, nes 
jūs prie to jau pripratę. 

Perselas gėrėjosi Meklaudo apsukrumu. Jam pavyko Meisonui 
įpiršti balsavimą ne kaip teisėtą dalyką, bet kaip kažkokį keistą 
įsišaknijusį paprotį. Tikras Makiavelis. Meisonas į galvą ne- 
imdavo teisių, užtat buvo pernelyg anglas, kad negerbtų pa- 
pročių. 

— Kapitone,— vis taip pat mandagiai kreipėsi Meklaudas,— 
jūs šnekėjot apie tai, kokių atsargumo priemonių mums rei- 
kėtų imtis... 

— Taip, jūsų teisybė,— pasakė Meisonas, nukreipęs akis nuo 
Perselo.— Kaip tik apie tai aš kalbėjau, kai mane pertraukė. 
Aš nebijočiau, jei jie užpultų dieną,— nusimanančiai kalbėjo 
jis, — bet naktį visai kas kita. Juodukai gali prisėlinti be men- 
kiausio garso prie trobelės, padegti ir, kai jūs išbėgsite, ap- 
spangęs nuo dūmų, pulti ant jūsų kaip griausmas. Todėl aš 
siūlau, kad visi britai nakčiai pasitrauktų į taitiečių trobelę. 
Priešais ją yra atviras kiemas, galima bus jį praplėsti, nuvertus 

kelis medžius. Toliau nuo namo galėsime uždegti keletą laužų 
ir apšviesime laukymę, iškirsime po vieną šaudymo angą sie- 
nose, kur budės sargybiniai, pasikeisdami kas dvi valandos. 

— Stovėsime sargyboje!-— netikėtai prabilo susijaudinęs Džon- 
sas, ir Perselas nustėręs pažvelgė į jį. Jo akys žėrėjo, veidai 
degė. Jis jau matė save prie šaudymo angos su šautuvu ran- 
kose... Jį jau pagavo žaidimas. „Ir jis,— liūdnai pagalvojo 
Perselas.— O vakar jis apraudojo Korį, Meorą..." 

— O ką darysim su moterimis? — paklausė Džonsas. 


--- Aš apie tai galvojau, — atsakė Meisonas, palankiai šyp- 
sodamas, tarsi jį būtų nudžiuginęs šis klausimas.— Jas suguldy- 
sime pirmame aukšte. Šitaip jos bus saugios ir netrukdys mums 
veikti. Viena laimė, kad taitiečių namas dviejų aukštų,— pri- 
dūrė jis patenkintas, tarsi tai būtų buvęs jo nuopelnas. 

Perselas žvilgtelėjo į Meisoną ir apstulbo, išvydęs jo veidą. 
Šiuo momentu Meisonas buvo laimingas. Nepaprastai laimin- 
gas. Gyveno pasinėręs į chromolitografijų pasaulį. Kapitonas 
vėl virto kapitonu. Vėl kopė ant juto. Vėl brėžė kursą. Laikė 
vairą. Vėl ėmė nagan komandą. Kol kas švelnutėliai. Taktiškai. 
Iš pradžių net sutiko balsuoti. „Kvailys nelaimingas!-— įsiutęs 
pagalvojo Perselas.— Meklaudui pakaks vieno balsavimo nu- 
siųsti Meisoną atgal į jo trobelę, kai tik jam bus nebe rei- 
kalingas." 

— Kapitone,— garsiai pasakė jis — aš neketinu ginčyti jūsų 
pasiūlymų. Bet mane stebina vienas dalykas: mes. kalbame 
taip, tarsi karas jau būtų prasidėjęs. Sakytum, esame apsiausti 
ir ruošiamės apgulai, kuriai nė galo nematyti. Mano nuomone, 
verčiau ieškoti būdų išspręsti šį klausimą. 

— Aš suprantu, ką jūs turite omenyje, ponas Perselai,— at- 
sakė Meisonas.— Bet jūs nesijaudinkite. Mes neleisime, kad 
juodukai paimtų iniciatyvą į savo rankas. Mes pulsime. 

Jis pliaukštelėjo delnu sau per kelį ir įsikarščiavęs pakaI- 
tojo: 

— Mes pulsime. Nebūsime grobis. Būsime medžiotojai. 

— Kapitone,— apstulbęs tarė Perselas.— Nejaugi jūs užsimo- 
jote išžudyti taitiečius? 

Meisonas taip pat nustebo ir išvertė į jį savo melsvas akis. 

— Suprantama, ponas Perselai, tai aš ir noriu pasakyti. Gal 
hūt, šiek tiek apmaudu, bet kitos išeities nėra. Turint omeny 
esamas aplinkybes, mano nuomone, britai saloje nebus saugūs, 
kol neišnaikins juodukų. 

— Bet juk tai siaubinga!— sušuko Perselas ir pašokęs įsmei- 
gė į Meisoną žaižaruojančias akis.— Taitiečiai nieko bloga ne- 
padarė. Nieko, ničnieko. Juos skriaudė, ujo. Net užmušė jų 
du žmones. Jie, nė piršto prieš mus nepakėlę, pabėgo. Ir štai 
jūs norite juos išnaikinti. 

— Sėskitės, ponas Perselai,— ramiai pasakė Meisonas.— Čia 
mes visi baltieji, ir nėra ko pykti. Man atrodo, kad Meklau- 
das teisėtai gynėsi, o juodukai... 

— Jis juos išprovokavo! 

— Nieko panašaus. Juodukai grasino jį nužudysią, ir jis 
ėmė veikti. Sėskitės, susimildamas, ponas Perselai. .. 

— Visi žino,— sušuko Perselas,— kodėl taitiečiai jam grasi- 
no. Jis neįtraukė jų į sąrašą, dalydamas žemę. 

—'/Jeigu norite sužinoti mano nuomonę, aš jam pritariu, 
juodukai netikę. .. 

- — Na, žinoma!— šiurkščiai nutraukė jį Perselas.— Taitiečiai 
visada kalti, net tuomet, kai baltieji juos žudo! 

— Sėskitės, susi... 

— Aš reikalauju balsavimo!— griežtai kalbėjo Perselas.— Ne- 
manau, kad man pavyks jus įtikinti arba laimėti, bet aš noriu, 
kad kiekvienas prisiimtų atsakomybę. Vaitai! Smadžai! Džon- 
sai! Hantai! Džonsonai!-— sušuko jis virpančiu balsu, nužvelg- 
damas juos vieną po kito.— Jūs tučtuojau balsuosite! Ponas 
Meisonas yra įsitikinęs, kad mums reikia kariauti tol, kol sa- 
loje neliks nė vieno „juoduko“. Aš prieš! Jūs turite apsi- 
spręsti! 

— Nėra Beikerio, — pasakė Džonsas. 

— Atiduodu jums, Perselai, jo balsą, — pasiūlė Meklaudas, nu- 
tesdamas žodžius.— Jis visuomet balsuoja su jumis ir, jeigu 
būtų čia, vargu ar imtų nei iš šio, nei iš to balsuot už mano 
pasiūlymą. Jei kapitonas nieko prieš, — kalbėjo jis toliau ir pa- 
sisuko į EEB balsuosim už jūsų pasiūlymą, ar nė, ka- 
pitone? 

— Prašom, — atsakė Meisonas, numojęs į viską. 

Perselas atsisėdo. 

— Prašom balsuot,— be garso juokdamasis, tarė Meklaudas. 

Su Meisonu jis galėjo tikėtis šešių balsų prieš tris. 

— Kas už?— su įžeidžiančių atsainumu paklausė jis. 

— Aš susilaikau,— nedelsdamas pasakė Džonsonas. 

Visi nutilo, ir Smadžas įnirtęs suriko: 

— Ką sakai? 

— Sakau, kad susilaikau,— nežiūrėdamas į jį, atsakė Džon- 
sonas. 

Jis pasidėjo šautuvą ant kelių ir, nukreipęs vamzdį į Smadžą, 
pridūrė: 

— Patariu manęs neliest. 

Buvo į ką pažiūrėti! Baimė netekti galvos darė stebuklus. 
Ji netgi įkvėpė drąsos... 

Meklaudas gūžtelėjo pečiais. Jis galėjo leisti sau prabangą 
netekti vieno balso. 

— Kas už?— vėl paklausė jis, dėdamasis, kad jam nusispiaut 
į tą įvykį. 

— Kapitone, gal malonėsit balsuot? 

Meisonas iš lėto pakėlė ranką. Matyt, net už savo pasiūly- 
mą jis balsavo sukandęs dantis. 

— Smadžas?— paklausė Meklaudas. 

Meisonas nuleido ranką ir, įsmeigęs akis į lubas, nustojo 
domėtis, kas dedasi kambaryje. 

— Hantas? 

Hantas pakėlė ranką. 

— Vaitas? 

Vaitas sėdėjo nudelbęs akis, sunėręs savo putlius geltonus 
pirštus ant šautuvo vamzdžio. 

— Vaitas?— pakartojo Meklaudas. 

— Aš prieš, — savo švelniu balsu pasakė Vaitas. 

Meklaudas nubalo, jo veidas ištįso. Džonsonui susilaikius, jį 
tuėmė baimė. O dabar viskas žlugo. Vaitas perėjo į priešo 
stovyklą. 

— Tu gerai apgalvojai?— priekaištaujamai paklausė jis, dė- 
damasis baisiai nuliūdęs. 

Jis pernelyg gerai pažinojo Vaitą ir nesitikėjo jo įbauginti. 

-— Apgalvojau,— pasakė Vaitas, nepakeldamas akių. 


282 


— Aš prieš!— džiugiai suskardeno Džonsas.— Perselas taip 
pat prieš. Ir Beikeris. Ir Vaitas. Džonsonas susilaiko. Vadinasi, 
keturi balsai prieš keturis. Daugumos nėra! Meisono pasiūly- 
mas atmetamas! 

Jis atkragino galvą, įsisprendė į šonus, atstatęs alkūnes, ir 
pasileido kvatoti. Jam aprimus, visi valandėlę tylėjo. 

— Hm!— numykė Meisonas ir netikėtai pakėlė galvą.— Kas 
čia dedasi? .. Kas čia dedasi, Meklaudai?— pridūrė jis, neran- 
giai pasisukdamas į škotą. 

— Jūsų pasiūlymas, kapitone, nesurinko balsų daugumos. 

— Kaip? Kaip?— pasipiktinęs nekantriai paklausė Meisonas.— 
Ką visa tai reiškia? 

— Kad jūsų pasiūlymas atmestas, kapitone. 

— Atmestas!— sušuko Meisonas ir visas išraudo.— Koks įžū- 
lumas, velniai griebtų! 

Jis ko nesprogo iš pykčio, bet susitvardė ir gana ramiai kal- 
bėjo toliau: 

— Na ir kas? Juodukai vis vien džiunglėse, o mes čia. Nie- 
kas nepasikeitė, ar kas balsavo už mano pasiūlymą, ar ne. 

— Ne, pasikeitė,— kaip kirviu nukirto Perselas.— Jeigu iš- 
siruošite į medžioklę „grobio“, galėsite nusivesti Meklaudą, 
Smadžą ir Hantą. Beje, jeigu jau užsiminėme apie Hantą, galiu 
jus įspėti, kad jis neturi jokio noro užtaisyti savo šautuvo. 

— Kas čia per naujienos?— suurzgė Meklaudas.— Hantai, ta- 
vo šautuvas iš tiesų neužtaisytas? 

— Še, žiūrėk, — tarė Hantas. 

Jis nusitaikė į Meklaudą ir paspaudė nuleistuką. Meklaudas 
griuvo ant žemės. 

— Tegu tave skradžiai!-— nusikeikė jis, stodamas ir trinda- 
mas sau petį. — Nekrėsk tokių juokų, Hantai! 

— Nemalonu, ir gana, — užjaučiamai pasakė Džonsas. 

Padėtis darėsi komiška. Meklaudas išblyško, vos tverdamas 
pvkčiu. Bėt jis nebedrįso klausinėti Hantą visų akyse. Nuogąs- 
tavo, kad Hanto atsakymas nebūtų tolygus perėjimui į priešo 
stovyklą. „Aš nugalėjau visu frontu, — su baisiu kartėliu pa- 
galvojo Perselas.— Bet jau po laiko.“ | 

— Na?— prabilo Meklaudas, tarsi skaitydamas jo mintis.— 
Jūs nugalėjot, Perselai, bet kas pasikeitė? Juodukai džiunglėse. 

Jie mus myli panašiai kaip mangustė gyvatę; nors jūs ir nu- 
galėjot, jie vis vien nepuls mūsų glėbesčiuot. Mano manymu, 
juodukai dabar yra tokios pat nuomonės, kaip ir kapitonas, ir 
jie neturės ramybės, kol nepapuoš kiemo mūsų galvomis, su- 
smaigstytomis ant iečių apie savo namą. 

— Kol neužsmeigs jūsų galvos ant ieties,— atrėžė Pei- 
selas.— Galų gale kas juos apmulkino, dalijant moteris? Kas 
neįtraukė jų į sąrašą, dalijant žemę? Kas nužudė Korį ir Meorą? 

-— Nėra ko kelti vaidų bendro priešo akivaizdoje,— iškil- 
mingai pasakė Meisonas ir su priekaištų pažvelgė į Perselą.-- 
Neužmirškime, kad mes — britai ir žūt būt privalome išsaugoti 
savo vienybę. | 

„Vienybė“! „„Bendras priešas“! To dar betrūko! 

— Leiskite man atsakyti Meklaudui,— tramdydamas įniršį, su- 
šuko Perselas.— Jis tikina, kad taitiečiai mus pasmerkė mirti. 
Netikiu nė vienu jo žodžiu. 

— Niekas jūsų neverčia manim tikėt,— nutęsė Meklaudas.— 
Bet jei manim netikit, labai lengva pačiam įsitikint — nueikit 
ir juos paklauskit. 

Perselas nunėrė akis ir susimąstė. Ar tik Meklaudas, šitaip 
siūlydamas, neketina paspęsti jam spąstų, ar vėliau jam niekas 
neprikaišios, kad jis buvo susitikęs su ,„maištininkais'? 

— Šiaip ar taip,— pridūrė Meklaudas,— jums nebus perne- 
lyg sunku juos rasti. Jūs puikiai su jais žinotės, su jais... ir 
su jų žmonomis. 

Smadžas prunkštelėjo, ir visi nutilo. Buvo aišku, kad Itijos 
žygiai žinomi visoje saloje. 

Perselas pakėlė galvą. 

— Aš pamėginsiu susitikti su taitiečiais,— pagaliau iš lėto 
pasakė jis,— bet kalbėsiu ne savo vardu, 0 parlamento įga- 
liotas. 

— Įgaliotas? Kaipgi taip įgaliotas?— suirzo Meisonas.— Kas 
jus įgalios liežuviu malti su priešu? 

Jis pasisuko į Meklaudą, tarsi laukdamas jo pritarimo, bet 
Meklaudas tylėjo. Jis matė, kad jo bendrai ne itin dega noru 
kautis, ir, bijodamas likti vienas, vylėsi, jog beviltiškas Perse- 
lo žygis įrodys, kad juodukai nekenčia visų peritanių be iš- 
imties. 

— Malti su jais liežuviu ir trintis skruostu į skruostą — 
kandžiai pasakė Meklaudas,— kapitonas teisybę sako, nelabai 
padoru, ar tu būtum su auskaru, ar be jo. Bet iššniukštinėt, 
ką jie ketina daryt, mano galva, karo laike baisiai naudinga, 
gera žinot, kur suka priešas. Jeigu Perselas taip nenustygsta 
nepamalęs liežuviu su tais kekšės sūnumis ir nebijo įkišti savo 
brangaus kakliuko į kilpą, manau, kad tai tikra laimė, ir jums 
leidžiant, kapitone, — pridūrė jis, dėdamasis nepaprastai man- 
dagiu,— aš už. 

Jis atsainiai pakėlė dešinę ranką ir tučtuojau ją nuleido. Tas 
judesys buvo toks greitas ir toks nežymus, kad Meisonui var- 
gu ar galėjo atrodyti, jog jis balsavo, bet Meklaudas tuoj pat 
pasisuko į Smadžą ir mirktelėjo. 

— Aš už,— nedelsiant pasakė Smadžas. 

— Ir aš, — it aidas atkartojo Vaitas. 


Po to pakėlė ranką Hantas, paskui Perselas, Džonsonas ir 
Džonsas. 

— Na ką gi, jeigu jau visi sutinka, — varė toliau Meklau- 
das, net neparaginęs Meisono balsuoti ir neskaičiavęs, kaip 
paprastai, balsų,— Perselas gali eit į džiungles rizikuot savo 
gyvybe, kada tik įsigeis, ir su mūsų palaiminimu. Jeigu jūs 
nieko prieš, kapitone, — varė jis toliau, — galim pereit prie kito 
klausimo. Šiandien po pietų nešėjai trauks vandens ir, atsižvel- 
giant į aplinkybes, mano akimis žiūrint, reikt traukt laimes, 
kam juos lydėt. Smadžas išmano raštą, jis pabraukė mūsų pa- 
vardes ant lakštelių... Smadžai, duok dviragę Džonsui. 

— O manąjį įdėjote?— oriai paklausė Meisonas. 

— Aš maniau, kapitone... 

— Įdėkite,— pasakė Meisonas. 

— Baisiai kilnu iš jūsų pusės, kapitone, — pagarbiai tarė Mek- 
laudas. 

Jis atsistojo, pasisuko į visus nugara ir, iš vienos savo spintų 
ištraukęs leitenanto Simono rašalinę, padėjo ją ant stalo. Sma- 
džas pasislinko su taburete arčiau, kostelėjo, atkišo savo Žiur- 
kišką snukutį ir, godžiai pamerkęs žąsies plunksną į rašalą, ėmė 
kruopščiai raityti kiekvieną raidę. Įgula žiūrėjo į jį, pagar- 
biai tylėdama. 

— Nėra ko man nuolaidžiauti,— rūsčiai tarė Meisonas, įsmei- 
gęs akis į lubas.— Turime įnešti savo dalį, kai visiems gresia 
pavojus. .. 

„Šit kaip, — apmaudžiai pagalvojo Perselas.— Niekada nema- 
čiau Meisono laipiojant vantais, kilus audrai...“ Jo ir Mek- 
laudo akys susitiko, ir jis suprato, kad škotui ta pati mintis 
atėjo į galvą. Jis stovėjo už Meisono nugaros, ir dabar liesame 
jo veide nebuvo matyti nė šešėlio pagarbos, tik tokia panieka, 
jog Perselas net pasipiktino. Aišku, Meisonas iš dalies gana 
biaurus žmogus. Tačiau šlykštu žiūrėti, kaip Meklaudas, pa- 
vertęs jį marionete, šokina kaip nori. 

— Kiek pavardžių ištraukt?— paklausė Džonsas, kai Berto 
dviragė atsidūrė ant jo kelių. 

Meklaudas atsisėdo ir mandagiai atsigręžė į Meisoną. Jis per- 
leisdavo vairą ir iniciatyvą Meisonui, kai reikėdavo spręsti 
smulkmenas. 

— Keturias, — nusimanančiai tarė Meisonas.— Keturių pakaks 
per akis. 

Džonsas įmurdė ranką į dviragę ir, ištraukęs keturis lakšte- 
lius, padėjo dviragę ant stalo. 

— Hiantas. 

Hiantas suurzgė. 

—- Tu eisi vandens šiandien popiet,— pasakė Meklaudas. 

Jis jau buvo besakąs „su užtaisytu šautuvu“, bet apsigalvojo 
ir instruktažą atidėjo vėlesniam laikui. 

— Vaitas,— perskaitė Džonsas. 

Vaitas linktelėjo galvą. 

— Džonsonas. 

— Aš? Aš?— nustėręs suvapėjo Džonsonas, keldamas ranką 
prie lūpų. 

— Manei, kad tavęs neįtrauks?— nusišaipė Smadžas.— Šaudai 
ne blogiau už kitus. 

— Aš? Aš?— vos girdimai kartojo Džonsonas, kojomis brū- 
žuodamas grindis. Jis panėšėjo į vištą, kuri it kvoštelėjusi kaps- 
tosi smėlyje. 

— Sekantis, — pasakė Meklaudas, nežiūrėdamas į jį. 

— Džonsas, — tarė Džonsas. 

Ir užkvatojo. 

— Hantas, Vaitas, Džonsonas ir Džonsas,— pasakė Meklau- 
das.— Sutinkam, ar ne?.. Mano galva, pakaks, ar ne, ka- 
pitone? 

Meisonas atsistojo ir plačiai išsižergė, tarsi saugodamasis 
supimo. 

— Matrosai,— tvirtai pasakė jis.— Aš primenu, kad šią naktį 
praleisime taitiečių name. 

Ir mostelėjo ranka. Susirinkimas baigtas. Perselas ir Džonsas 
išėjo pirmi. 

Ropati,-- tarė jis, žingsniuodamas Rytų prospektu,-- norė- 
čiau jums patarti. Eidamas vandens, nesineškite šautuvo. 

— Kodėl?— nusivylęs paklausė Džonsas. 

Jis galvojo apie žaidimą. Patį patraukliausią iš visų žaidimų. 
Žingsniuoji sau patyliukais su šautuvu pirma nešėjų, klausaisi 
įtempęs ausis, akimis perbėgi tolyje kiekvieną krūmokšnį... 

— Išvydę jus su šautuvu rankose, taitiečiai pagalvos, kad 
prisidėjote prie Meklaudo. 

— Tai jau!-— pasakė Džonsas ir atsuko į Perselą savo naivų 
veidą.— Jie mane labai myli. Aš su jais gerai sugyvenau. 

— Jie jūsų nebemylės, išvydę su šautuvu rankose. 

— Kodėl? — paklausė Džonsas, vaikiškai šypsodamas.— Jie 
greičiausiai pagalvos, kad medžioju laukinę kiaulę. 

— Kvailystė!-— suirzęs atšovė Perselas. 

— Na, aš einu,— įsižeidęs pasakė Džonsas ir atlaužė pe- 
čius.— Suku į Pasatų gatvę. Čia man arčiau. 

— Maldauju,— spyrėsi Perselas,— apsigalvokite. 

— Pagalvosiu,— grįžtelėjęs tarė Džonsas. 

„Nereikėjo sakyt „kvailystė“,— pagalvojo Perselas.— Jis vis- 
ką gali padaryti, kad tik įrodytų, jog jau nebe vaikas...“ 

— Ponas Perselai,— išgirdo jis balsą užpakaly. Atsigręžė ir 
pamatė Meisoną. 

— Ponas Perselai — tarė Meisonas,—- norėčiau su jumis tru- 
putį pasikalbėti. 

— Jūsų paslaugoms, kapitone, — šaltai atsakė Perselas. 

— Tada eime. Mano namai jums pakeliui. Ponas Perselai — 
griežtokai pridūrė jis, — jūs neinate su manimi į koją. 

Perselas dvilktelėjo į Meisoną. „„Aišku, jam ir į galvą ne- 
atėjo prie manęs derintis.“ 

—- Ponas Perselai,— kalbėjo toliau Meisonas,— mes kai ku- 
riais klausimais su jumis nesutarėme. Būdavo, aš ne visuomet 
jums pritardavau. Dabar juo labiau nepritariu. Tačiau, atsi- 
žvelgdamas į rimtą padėtį, esu linkęs jums atleisti. 

Nuostabus dalykas! Meisonas ryžosi dovanoti, kad Perselas 
niekada nesutikdavo su jo nuomone. 

— Ponas Perselai,— kalbėjo toliau Meisonas, nepaisydamas, 
kad tas tyli. — ką tik sužinojau, kad misis Persel birželyje su- 
silauks kūdikio. Sveikinu. 

--- Dėk..., 

— Jūs, be abejo, žinote,— nutraukė Meisonas,— misis Mei- 
son yra tokioje pat būklėje. 

Jis atsitiesė, ir jo skruostai vos vos nukaito. 

— Misis Meison,— pridūrė jis, — susilauks kūdikio rugsė- 
jyje. 

— Kapitone,— kreipėsi Perselas,— leiskite man savo ruožtu 
jus... 

— Tikiuosi, — pertraukė Meisonas,— gims berniukas. 

Sustojo ir atsigręžė į pašnekovą. 

— Ponas Perselai, privalo gimti berniukas,— neatlyžo jis, 
stipriai pabrėždamas žodį privalo ir žiūrėdamas Perselui į akis, 
tarsi Perselas turėtų asmeniškai atsakyti, jeigu jo noras neišsi- 
pildytų.— Man, pavyzdžiui, dukra nereikalinga. Neslėpsiu: ne- 
pakenčiu silpnosios lyties. Silpna — ir viskas aišku. Įsidėmėkite, 
ponas Perselai, aš nieko prieš misis Meison. Jau turėjau garbę 
jums sakyti, kad aš ja patenkintas. Misis Meison — iš prigimties 
ori moteris. Ji labai primena mano seserį. Žodžiu, ji — ledi. Ne- 
nustebčiau sužinojęs, kad ji gimė kilmingoje taitiečių šeimo- 
je,— užbaigė jis, krestelėdamas galvą. 

Jis patraukė toliau. 

— Eikite kojon, ponas Perselai. 

Perselas pakeitė koją. 

— Ponas Perselai,— kalbėjo toliau Meisonas,— aš ne itin die- 
votas, tačiau, sužinojęs, kad misis Meison laukia kūdikio, du- 
kart per dieną maldauju visagalį atsiųsti man berniuką. Pra- 
šau jus melsti to paties, — pridūrė jis įsakmiu balsu. 

Perselas prisimerkė. Matyt, Meisonas mano, kad „eksperto“ 
maldos veiksmingesnės, negu jo. 

— Pasistengsiu, kapitone, — rimčių rimčiausiai pažadėjo jis.— 
Bet ar jūs nemanote, kad, nebūdamas susietas jokiais giminys- 
tės ryšiais nei su jumis, nei su misis Meison. .. 

—- Aš apie tai galvojau, ponas Perselai. Viešpats iš tiesų 
galėtų pamanyti, kad jūs kišatės, kur nereikia. Todėl noriu jus 
paplašyti, kad sutiktumėte būti krikštatėviu. Argi tai, jūsų nuo- 
mone, neapverčia visko aukštyn kojomis? 

— Iš tiesų, — rimtai pritarė Perselas. 

— Šiaip ar taip,— kalbėjo Meisonas,— man atrodo, kad jūs 
būsite tinkamas krikštatėvis. Be to, kitos išeities nėra: be ma- 
nęs, jūs vienintelis saloje žmogus, kurį galima laikyti džentel- 
menu. 

— Dėkoju, kapitone, — net nešyptelėjęs tarė Perselas. 

— Kaip minėjau, — neatlyžo Meisonas,— tai viską apverčia 
aukštyn kojomis. Būdamas krikštatėviu, mano manymu, turite 
pilną teisę prašyti, kad viešpats paveiktų jūsų būsimo krikš- 
tavaikio lytį. Įsidėmėkite, susimildamas, jau dabar yra vie- 
na galimybė iš dviejų, kad gims berniukas. Tačiau aš geidžiu, 
kad būtų dvi galimybės iš dviejų. Taigi nieko nepaprasto aš 
neprašau,— pridūrė jis, tarsi viešpačiui būtų buvę patys juo- 
kai išpildyti tokį kuklų prašymą. 

Jiedu priėjo Meisono trobelę. Meisonas atsistojo prie vartelių 
į savo „jutą“ ir atsigręžė į Perselą. Net savo būsimo sūnaus 
krikštatėvio jis negeidavo pasikviesti į svečius. 

Jo melsvos akys nukrypo į kalno viršūnę, ir netikėtai jis 
nukaito. 

— Ponas Perselai,— ūmai susijaudinęs tarė,— aš negaliu už- 
miršti, kaip jūs elgėtės, mirus Džimiui. 

Išsilaipinus į salą, jis antrą kartą minėjo tą atsitikimą. 

— Kapitone... 

— Jūs narsiai laikėtės, ponas Perselai. Jūs rizikavote savo 
gyvybe. Tas galvijas jums niekad nebūtų atleidęs. Būtų jus 
supūdęs, sukaustytą grandinėmis. 

Jo akys padrėko, jis nusisuko ir, tarsi nelauktai širdgėlos 
apimtas, dusliai it smaugiamas pasakė: 

— Jei gims berniukas, pavadinsime Džimiu. 

Perselas nunėrė akis ir taip pat nukaito. Dabar jis viską 
užmiršo. Meisonui jautė kažką panašaus į meilę. 

— Niekados,— kimiu balsu kalbėjo toliau Meisonas,— nieka- 
dos nebūčiau drįsęs pasirodyti savo seseriai į akis be Džimio. 
Mano sesers gyvenimas nebuvo pernelyg saldus, — pridūrė jis.— 
O mano... Žodžiu, ponas Perselai, Džimis mums buvo... sau- 
lės spindulėlis. 

Jis užbaigė paskutinius žodžius baisiai susidrovėjęs, tarsi šis 
palyginimas jam būtų pasirodęs perdaug drąsus. Paskui jis 
nutilo, nusiėmė nuo peties šautuvą, nudelbė galvą ir, atidaręs 
vartelius, be žodžių perėjo „jutą“. Perselas žiūrėjo jam įdurmui. 

Prie pat trobelės durų Meisonas atsigręžė. Jo veidas buvo 
paplūdęs ašaromis. Jis nusišypsojo, pakėlė dešinę ranką ir 
suriko: 

— (Gims berniukas, ponas Perselai. 

— Ir aš tai> manau, kapitone,— karštai šūktelėjo Perselas. 

Po pietų Perselas apsižvaigė po kambarį, ieškodamas krėslo, 
ir SU apmaudu prisiminė, kad jis pas Omaatą. Tada patraukė 
į sodą ir, Žengęs porą žingsnių, atsidūrė prie ibisko brūzgų — 
čia jis visad sustodavo. 

— Einu pas Omaatą,— suriko Ivoa, išėjusi ant saulės nu- 
plieksto stumdomos sienos slenksčio, ir jam pamojavo. 

Perselas jai nusišypsojo ir taip pat pamojavo. Dabar ir jis 
mokėjo susikalbėti rankomis. Ivoa nuėjo į kambario gilumą, 
kur nebesiekė saulės spinduliai, ir tučtuojau dingo juodame 
šešėlyje, tarsi į duobę įkrito. 

Kažkoks daiktas nukrito Perselui ant plikos kojos. Jis pa- 
žvelgė žemyn. Bet nieko nepamatė. Pasisuko į ibisko brūzgus, 
ir vėl kažkoks daiktas stuktelėjo jam per blauzdą. Akmenukas. 
Perselas apmirė. 

Jis įsmeigė akis į milžiniškus papartmedžius, supančius sodą. 

— Kas čia?— paklausė prislopintu balsu, jo nervai įsitempė. 

Niekas neatsakė, ir taip ilgai buvo tylu, jog jis ėmė abejoti, 
ar iš viso kas į jį taikė. Kai jau buvo beeinąs toliau, akmenu- 
kas kliudė krūtinę. Ūmai jam tiesiog akyse nušvito. Pirmoji 
diena saloje. Meanis guli išsitiesęs kaip ilgas ant žolės prie- 
šais banjaną... 

— Itija?— pusbalsiu paklausė jis. 

Pasigirdo juokas. Perselas įsmeigė akis į papartyną. Bet nie- 
ko nepamatė. Nė lapelis nekrustelėjo. Už ibisko brūzgų iki 

pat antrosios plynaukštės medžių tęsėsi milžiniškų papartme- 
džių juosta, ne daugiau kaip dešimties metrų pločio. Tačiau 
papartmedžiai taip tankiai buvo sužėlę, kad jis nė karto ne- 
bandė pro juos prasibrauti. Bemeilijo duoti lankstą Banjan 
Leinu. 

— Ei mergužėle, besisvaidanti akmenukais!-— sušuko Per- 
selas. 

Šiais žodžiais į ją kreipėsi Meanis po banjanu, pirmąją dieną 
jiems išsilaipinus į salą. Pasigirdo tylus, nervingas juokas, sa- 
kytum balandis suulbavo. 

— Išlįsk galų gale,— tarė Perselas. 

— Negaliu,— pasigirdo Itijos balsas.— Man negalima rodytis. 

Ir ji pridūrė: 

— Tu ateik. K 

Jis susimąstė. Tik viena Itija galėjo nuvesti į taitiečių slėp- 
tuvę. Meklaudas teisybę sakė. Perselas iš lėto apėjo ibiską. 

— Kurgi tu?— paklausė, varstydamas akimis plačius papar- 
čių lapus. 

— Čia. 

Tačiau ji vis nesirodė. Perselas praskleidė drūtus lanksčius 
stiebus ir susirietęs įlindo į brūzgus. Buvo tamsu kaip nakčia. 
Oras buvo gaivus ir drėgnas. 

— Kurgi tu pagaliau?— nekantraudamas vėl paklausė jis. 

Stiebai buvo baisiai susiraizgę ir trukdė Perselui atsistoti 
visu ūgiu. Jis priklaupė ant vieno kelio. Buvo drėgna, tylu, 
viskas skendo žalsvoje prietemoje. Žemę dengė samanos. 

Jis nespėjo jos pamatyti. Ūmai pajuto jos gaivų, kvepiantį 
kūną prie savo krūtinės. Nevikriai it jaunas šunytis ji puolė 
prie jo, ir jos siauros drėgnos lūpos nuslydo jo veidu. Jis 
suėmė ją už rankų ir atstūmė. Ir be reikalo. Iš toliau jos kva- 
pas smogė tiesiai į veidą. Ibisko žiedai plaukuose, tiarė, pan- 
danuso gurgučių vėrinys... Po plačiais paparčių lapais troš- 
kiame drėgname ore jos kvapas buvo nepaprastai svaigus. 
„Jei oda gera...“ — anąsyk sakė Omaata. Suspaudęs Itijai pe- 
čius, Perselas jautė pirštais jos švelnų ir gležną lyg vaiko 
kūną. Jis ją tiek ir tematė. Čiupinėjo ir kvėpino nelyginant 
vaisių. 

— Itija, noriu su tavimi pasikalbėti. 

Prabilęs atitoko. Vargais negalais atplėšė jos rankas nuo sa- 
vo pečių. 

— Pasikalbėti!-— tarė Itija. 

Perselo akys apsiprato. Itija pamažėle niro iš prietemos. Ji 
sėdėjo klūpsčia, atkišusi pilnas ir standžias šlaunis, baltos kar- 
ninio sijonėlio juostelės, prasiskleidusios iš priešakio, sviro ant 
samanotos žemės. Apvalūs pečiai išsišovę į priekį, krūtys su- 
siglaudusios, rankos nukarusios palei liauną liemenį, bet per 
platėjančius klubus grakščiai išsilenkusios. Buvo pastačiusi lū- 
pas, tačiau akys šypsojo, ir neatrodė, kad ji pyksta. 

— Pasikalbėti!-— šiek tiek paniekinamai pakartojo ji ir su- 
vinguliavo klubais, bet plonas liemuo nė nekrustelėjo. 

— Itija, klausyk. Prasidėjo karas! 

— Eaue!— pasakė Itija, ir apvalus jos veidukas nuliūdo.— 
Eaue! Karas jau čia, ir daug moterų liks našlėmis. .. 

— Tavo teisybė. Aš noriu sustabdyti karą. 

— Sustabdyti karą, — abejodama pakartojo Itija. 

— Taip, noriu. Tu mane nuvesi pas Tetaitį. 


— Kada? 

— Dabar. 

— Dabar?— paklausė ji pasipiktinusi. 
— O kodėl ne? 


— Maamaa. Dabar ne laikas vaikščioti saulėje. Dabar laikas 
eiti pogulio. .. ir žaisti. 

Stojo tyla, paskui ji vėl suvinguliavo klubais, jos tamsios 
akys sužibo prietemoje, ir ji pusbalsiu lipšniai pasakė: 

—- Pažaisk su manimi, Adamo. 

Jis įsmeigė į ją akis. Tas žodis žaisti — tikras radinys! Tas 
vienas žodis išreiškė visą tautos, ištisos civilizacijos dvasią! 
Kaip nekaltai jis skamba! Po paparčiais galiūnais eini skiniuko 
su Itija, po to pasigauni ir žaidi. Adamo ir Itija, nuogi ir vai- 
kiški, ant samanų it kūdikiai ant kilimo... Žaisti! Žaisti! Visas 
gyvenimas — paprasčiausias žaidimas. Ryte, kai oras dar gai- 
vus, jie žaidžia žvejodami. Po pietų žaidžia, laipiodami į ko- 
koso palmes ir skindami riešutus. Vakare, kai vėl padvelkia 
gaiva, žaidžia, medžiodami laukinę kiaulę. Tačiau patį vidu- 
dienį, kai saulė plaukia pilvu varina, lenda į paunksmę ir 

žaidžia... Veiksmažodžiui nebereikia papildinio. Tai žaidimas. 
Nuostabus žaidimas. Pats nekalčiausias iš visų žaidimų. 

— Ne,— atsakė Perselas. 

— Kodėl? 

— Jau sakiau, kad tabu. 

Jis ištarė tuos žodžius ir susidrovėjo. Didžiausia kvailystė, 
taitiečių akimis žiūrint, žaidimą laikyti „tabu '! 

Itija pasileido juoktis. 

— Kas uždėjo tabu? 

-— Eatua. 

— Žmogau!-— pasipiktinus pasakė Itija.— Sakai, kas ant sei- 
lės užeina! Tabu uždeda genties vadas arba žynys. O ne 
Eatua. Eatua yra Eatua, ir viskas. 


Baisesnės erezijos ir būti negali: dievas nekvaršino sau gal- 
vos dėl žmonių. 

— Didžiojoje liūčių saloje tabu uždeda Eatua,— pasakė Per- 
selas. "> 

Gerai pagalvojus, ir jo žodžiai dvelkė erezija. Tačiau kaip 
jai įrodyti, kad dievas yra vienatinis? 

— Ką gi,— tarė Itija,— čia mes ne didžiojoje saloje. Tavo 
tabu dyka vieta. Kuriems galams tampyti tabu iš vienos salos 
į kitą? 

Tačiau jie jau buvo ginčijęsi tuo klausimu. Ir Perselui nie- 
kad nepavykdavo užlaužti po savam. 

— Sakiau, kad ne,— tvirtai atšovė Perselas. 

itija atsitiesė, ir jos akys sužaibavo. 

— Žmogau!-— piktai pasakė ji — Už ką mane įžeidinėji? Be- 
ne aš tokia ginčininkė, kaip Oroa? Bene aš tokia nuoboda, 
kaip Vaa? Bene tokia šlykšti, kaip Tajata?.. Pažvelk, kokios 
mano krūtys!-— pasiūlė, švelniai kilodama krūtis putliomis ran- 
kutėmis.— Pažvelk, koks mano pilvas! Pažvelk, kokie mano 
klubai!— kalbėjo, pakėlusi rankas ir vinguriuodama užpaka- 
liu.— Pažvelk, žmogau! Kokie jie platūs! .. 

Ir, atstačiusi krūtis, pakėlusi prie pečių delnus, ji šypsoda- 
Ma žiūrėjo į savo vinguriuojančius klubus susižavėjimo kupi- 
nomis akimis, tarsi ją pamažėle būtų svaiginęs jos grožis. 

— Pažvelk, žmogau!-— sušvokštė ji kiek užkimusi.— Pažvelk! 
Jie pakankamai platūs —ir tu išsiteksi, ir tavo kūdikį išne- 
šiosiu. 

— Aš jau sakiau,— tarė Perselas.— O dabar, prašau tave, 
nuvesk mane pas Tetaitį. 

Ji sustingo. Apvalus veidukas paniuro, akys sužaibavo. 

— Žmogau,— suspigo ji, nesitverdama pykčiu,— arba tu žai- 
di su Manim, ir aš tave nuvedu į maniškių slėptuvę. Arba tu 
nežaidi, ir aš einu šalin. 

Perselas net išsižiojo ir blėstelėjo į Itiją. Šantažo diena! Po 
Džonsono — Itija! 

— Aš pykstu, Itija,— rūsčiai pasakė Perselas.— Baisiai 
pykstu. 

Ir, nepagalvojęs, kad dabar ne laikas meilintis, pakartojo: 

-— I am very angry. 

— Why?— nedelsiant paklausė ji, kruopščiai judindama lū- 
pas. Ji sakė „Uaie“, netardama „h“, bet pridurdama „e“ taip 
puikiai ir taip išraiškingai, jog, atrodė, pats matai tą žodį išle- 
kiant iš burnos, apvalų, nustebusį.— Kodėl?— vėl paklausė 
ji taitietiškai nekaltu veideliu ir ištiesė į priekį delnus, trokš- 
dama jį įtikinti — Tu geras — aš gera. Tu blogas — aš 
bloga. 

Ji palinko į priekį, apsikabino rankomis kelius, susirietė į ka- 
muoliuką — apvalus, mėsingas, kvapnus vaisius ant lapų ki- 
limo, ir gana. „O aš,— pagalvojo Perselas,— „blogas“ kūdikis, 
nes neturiu ūpo žaisti.“ 

— Itija,— tarė jis tvirtu balsu.— Tu mane nuvedi pas ta- 
viškius, ir viskas. Nenoriu jokių sąlygų. 

— Tu geras — aš gera. 

— Iki pasimatymo, Itija. 

— Tu geras — aš... 

— Iki pasimatymo, Itija. 

— Rytoj grįšiu — ramiai tarė Itija, žiūrėdama į jį, o jos šel- 
miškos besijuokiančios akys degte degė įsitikinimu, kad jis 
galų gale liausis spyręsis. 

— Iki pasimatymo, — įsiutęs pasakė Perselas. 

Jis taip neatsargiai šovė iš paparčių tankynės, jog susimušė 
kaktą ir stiebai sugnybo dešinę ranką. 

Grįždamas į trobelę, pajuto, kaip saulė tvilkina sprandą ir 
pečius. Nedegina. Veikiau smogia kaip reikiant. Jis paspartino 
žingsnį, su palengvėjimu įsmuko į nuosvyros šešėlį ir griuvo 
lovon. Prisiminė, kad Ivoa išėjus pas Omaatą. Tų taitiečių 
manija lakstyti iš namo į namą! Jis jautėsi vienišas, visų ap- 
leistas. Širdies gilumoje nebuvo tikras, kaip kad sakė Meklau- 
dui, jog taitiečiai ne visus peritanius laiko savo priešais. Pri- 
siminė taitiečių karių tradicijas: kai viena gentis nužudydavo 
kitos genties žmogų, garbė reikalaudavo, kad ji, jeigu įma- 
noma, būtų visiškai išnaikinta. Tačiau dabar kas kita. Perita- 
niai nebuvo priešiška gentis, jų neskyrė ilgi karo, smurto ir 
išdavysčių metai. Diduma peritanių palaikė draugiškus ryšius 
su taitiečiais, ir, gal būt, šie keršydami į tai atsižvelgs. Pa- 
vyzdžiui, jie galėtų laikyti priešais tik tuos peritanius, kurie 
prieš juos ginkluojasi. „Bet tokiu atveju, — pagalvojo Perselas 
su neramia sąžine,— verčiau būčiau nusileidęs Itijai ir su jais 
susitikęs. Būčiau jiems pasakęs, kad neimtų į širdį, ką mato; 
kad Džonsas iš vaikiškumo nešioja šautuvą; kad Hantas ir 
negalvoja užtaisyti savojo; kad Džonsonas apsisprendęs į juos 
nešaudyti, kad Vaitas balsavo prieš Meklaudą....“ 

Prisiminė, kad prieš valandėlę Džonsas paspaudė Pasatų gat- 
ve, piktai suraukęs nosytę. Jis, be abejo, apsiginkluos, eida- 
mas vandens, ir, nors šį sykį ir nieko neįvyks, tačiau jį seks 
akys džiunglėse. Ropatis nešioja šautuvą, vadinasi, ir Ropatis 
prieš juos. „Reikėtų nedelsiant su juo pasimatyti, — pagalvojo 
Perselas,— pasisiūlyti eiti vietoj jo.“ Tačiau jis leipo nuo kait- 
ros, neturėjo nė menkiausio ūpo vaikščioti. Be to, tuščias dar- 
bas. Džonsas vis vien atsisakys: jis žino ką darąs, jis nebe 
vaikas... ir panašiai. 

Pro plačiai atlapotas stumdomas duris vilnimis plūdo saulė 
ir karštis, ir, nors Perselas gulėjo beveik nuogas, nuo jo žliaugte 
žliaugė prakaitas. Jam šovė į galvą atsikelti ir uždaryti duris, 
tačiau trūko valios, ir jis tik atsuko nugarą į šviesą. Kažkodėl 
atrodė, kad kiekviena diena artina saliečius prie naujų žudy- 
nių, — jis buvo tuo tikras, tačiau, keista, negalėjo patikėti. Ir 
kiti taip pat netikėjo. Beikeris traukia meškerioti — vienut vie- 
nas!— ir ištupi prie jūros kiaurą dieną. Meisonas dukart per 
dieną maldauja viešpatį malonėti jam sūnų. Ivoa išeina pa- 

plepėti pas kaimynę. Itija nieko daugiau negalvoja, kaip tik 
pažaisti. O jis, kaip paprastai, eina pogulio. Karas buvo čia 
pat, pirštu priduriamai, ir niekas jo nenorėjo matyti. 

Kaip ir kas dieną, tą pačią valandą jis pajuto, kad jį apima 
blanda. Akys užsimerkė, kūnas apsunko ant lapų čiužinio. Jis 
snūdo, pamažėle grimzdo į miegą. Staiga krūptelėjo. Jam pasi- 
rodė, kad miegoti nesąžininga, tarsi budėdamas jis galėtų išser- 
gėti peritaniams gyvybę. „Kvailystė— mažne garsiai pasakė 
jis.— Ką aš galiu padaryti?“ Galva buvo sunki, gėlė sprandą. Po 
paparčiais su Itija buvo gana vėsu, o kai jis išnėrė iš krūmų, 
netikėtai užgriuvo saulė. 

Vėlei užsimerkė ir pasinėrė į miegą. Bet jį pažadino nepa- 
kenčiamas maudulys. Vėl kamavo tie sąžinės priekaištai, kaip 
ir anksčiau, kai, vaikas būdamas, jis atsiguldavo, neparuošęs 
pamokų. Jam užgniaužė gerklę. Kažką reikėjo daryti, bet jis 
nežinojo ką. Tįsojo lovoje, o laikas plaukė, plaukė negrįžtamai; 
kažkas kažkur žuvo —ir vis per jį. Jis nežinojo, ar miega, ar 
ne, jam rodės, kad grimzta į košmarą, mintys ėmė skrieti ratu, 
nepajėgdamos sustoti, ir kažkoks balsas be atlydos šnibždėjo 
į ausį: , Adamo, tau reikėtų, tau reikėtų, tau reikėtų...“ Tačiau 
ką reikėtų daryti? Kuo gi jis kaltas? Bet tučtuojau balsas nuti- 
io, ir jis sukdamasis nuskendo į baugią tamsą. 

Jeigu tik jo mintys liautųsi su tokiu baisiu nuovargiu skrie- 
jusios ratu... Jeigu tik jis galėtų eiti, aiškiai matyti! ŪUmai 
prieš jį suspindo žalia šviesa — jis stovėjo po banjanu, pasi- 
klydęs žalių menių labirinte, ieškojo Meanio, sukosi ir sukosi 
apie medį. Priešais bėgo šešėlis, juoda, atletiška nugara vis 
lankstėsi ir niro po šakomis. Meanis! Net neatsisuka. Perselas 
vejasi, vejasi valandų valandas. Ir netikėtai — jis! Ten! Aukš- 
tai! Vien Meanio galva, pakibusi ore tarp lapijos, veidas pilkas, 
be lašelio kraujo, palinkęs į šoną it Kristaus ant kryžiaus. Jis 
suriko: „„Meani!“ Skausmingai iš lėto akys prasimerkia — jau 
sustingusios. ,,„Meani! Meani!'— be perstogės rėkia Perselas jo 
vardą. Jeigu jis nustos rėkti, Meanis mirs. Tuomet storos pa- 
mėlusios lūpos prasiveria, į jį įsminga liūdnos, migla apklėstos 
rudos akys. ,„„Adamo,— iš lėto sako Meanis— tau nereikė- 
jo.../— „Bet ko? Ko?— beviltiškai surinka Perselas.— Ko gi 
man nereikėjo daryti?.." 

Jis beveik pabudo, prakaitas žliaugė pažastimis, šonais. Ta- 
čiau kūnas buvo tarsi sukaustytas miego, ir jis neįstengė net 
pajudėti. Ūmai užėjo naktis. Meanis dingo, ir šalia banjano 
Perselas pamatė bėgantį Džonsą, mažytį mažutėlį, su šautuvu 
rankose. Bet iš tiesų bėgo ne Džonsas, o kažkoks berniūkštis, 
baisiai panašus į Džonsą: mosavo mediniu šautuvėliu ir, pasi- 
gręžęs į Perselą strazdanotu veidu, kvatojo. ,,Niekados jo ne- 
pagausiu“,— su siaubu pagalvojo Perselas. Jis nevaliojo sulenkti 
kojų per kelius. Vargais negalais vilko kojas, sunkias, neklus- 
nias. Umai Džonsas parpuolė. Perselas ko neužkliuvo už jo 
kūno. Sustojo. Gulėjo ne Džonsas, o Džimis, Berto Kkumščio 
suskaldytu veidu, suknežinta nosimi, pilna burna kraujo. Dieve 
mano, Džimis! Džimis! „Tikiuosi, ponas Perselai, — suskambo prie 
pat ausies tvirtas Meisono balsas,— kad gims berniukas.“ Mei- 
sonas suėmė jį už pečių. „Ponas Perselai, privalo gimti ber- 
niukas!“ 

Miegą kaip vėjas nupūtė. Stambios juodos rankos laikė jį 
už pečių ir purtė. Perselui net širdis supyko. Jis sumirkčiojo. 
Stambios rankos, tamsi masė, palinkusi ant jo,— Omaata. Jis iš- 
plėtė akis ir perbraukė ranka lūpas. Šalia Omaatos stovėjo 
Ivoa. O šalia jos — Itija. 

— Kas atsitiko?— paklausė jis, pasiremdamas ant alkūnės. 

Saulė buvo jau arti laidos. Matyt, jis ilgokai miegojo. Su- 
mirksėjo, peržvelgė moteris, sustingusias lovos kojūgalyje. Jų 
veidai buvo pilki iš baimės. 

— Kas atsitiko? 

— Kalbėk, Itija,— vos girdimai pasakė Omaata. 

Itija žiūrėjo į jį, jos lūpos virpėjo. 

— Kalbėk, Itija,— tarė jis, pagautas baimės. 

— Adamo! 

— Kalbėk! 

-— Jie rado šautuvus! 

Jis pašoko. 

— Ką tu sakai?— suriko jis nustėręs.— Kokius šautuvus? 

— Šautuvus, kur vadas buvo paslėpęs grote. 

— Kokius šautuvus?— suriko jis, užsikimšdamas delnais au- 
sis, tarsi nenorėdamas girdėti.— Kokiame grote? 

Ir ūmai suriko: 

— Meisono šautuvus? Grote paslėptus šautuvus? Kalne? 

— Taip. 

— Tas beprotis!— sušuko jis, puldamas iš lovos prie durų. 

Tačiau, žengęs vos vieną žingsnį, suglumęs sustojo. Kur jis 
eis? Ką jis gali padaryti? Jis nužvelgė Itiją. 

— Ir jie išdrįso įeiti į grotą? O tupapau? 

— Įėjo vienas Meanis. 

Vienintelis taitietis, netikintis vaiduokliais! To betrūko, kad 
tai būtų jis! 

— Kada? 

— Kai mes su Avapuji pabėgom, dalijant vaine. Meanis 
privertė mus įeiti į grotą. Mes nenorėjome. Bet taip smarkiai 
lijo! Taip smarkiai! Gavome įeiti. 

— Kiek šautuvų rado Meanis? 

— Aštuonis. 

-— Šaudmenų? 

— Dėžę. 

Tas beprotis. Meisonas! Viską nutempė ant kalno su Vaa! 
Kad „brangiai parduotų kailį“, jei fregata sugrįš... ŪUmai siau- 
binga mintis pervėrė Perselą. Jis suriko: 

— Omaata! Jau išėjo vandens? 

Ir įsispitrino į ją. Ji virpėjo visu kūnu, žiūrėdama į jį pa- 
klaikusiomis akimis. Neįstengė atsakyti. 

— Vandens?— suriko jis, pasisukęs į Ivoa. 

— Jau išėjo. 

— Kada? 

— Prieš valandėlę. 

— Kokią valandėlę? 

— Prieš gerą valandėlę. 

—- Kokią gerą valandėlę?— nesusivaldęs suriko Perselas. 

— Galėtum nueiti į ,,„Blosomo“ įlanką ir grįžti. 

Vadinasi, prieš valandą. Jie beveik prie pat tikslo. Dabar 
jau jų nebepavysi. Gali rėkti. Jie net neišgirs. 

Per mylią nuo banjano, vidury kalno atšlaitės, uolos buvo 
užtvėrusios kriokliui kelią ir ten telkšojo nedidelis baseinas 
skriaudžiais krantais, apžėlusiais tankiais krūmokšniais. Ten 
nešėjai semdavo vandenį. Paskui, pripildę indus, maudydavosi. 

Tyras vanduo tarp juodų uolų jiems buvo atlygis už ilgą 
kelią po kaitriais saulės spinduliais. Perselas suspausta širdimi 
pažvelgė į Itiją. 

— Jie žino, kad nešėjai eina vandens? 

— Žino,— atsakė Itija ir nunėrė akis. 

Ji jiems pasakė! Nieko bloga negalvodama! Nuo pat anks- 
taus ryto Raha, Faina ir Itija slankiodavo aplink kaimelį, mal- 
davo liežuviais su peritanių žmonomis, o tos viską sužinodavo 
iš savo vyrų. Be jokios piktos valios! Tiesiog toks buvo pa- 
protys. Taitiečių salose paslapčių nebūdavo! Kiekvieną valan- 
dą „maištininkai“ gaudavo žinių. 

Ir dabar jie laukia vandennešių. Tupi pasislėpę brūzgynuose 
anapus baseino, paguldę šautuvų vamzdžius ant šakų. Ateina 
peritaniai. Moterys leidžiasi prie baseino, o jie lieka ant kete- 
ros su šautuvais rankose, puikiai matomi dangaus fone. Dieve 
mano, sudejavo Perselas, taitiečiai į juos šaudys kaip į taiki- 
nius šaudykloje. ,„Džonsai!'— garsiai suriko jis, tarsi mažylis 
būtų galėjęs jį išgirsti. Perselą apėmė pasiutęs noras bėgti. 
Bėgti! Kokia kvailystė! Džonsas bjau už keleto dešimčių metrų 
nuo krioklio, ne daugiau. Jis laimingas, jau svajoja, kada, mo- 
terims prisėmus pilnus ąsočius, galės padėti ant žemės tą įgri- 
susį šautuvą, nusirišti pareu ir pirmas pulti į vandenį — rau- 
meningas, įdegęs, džiugus. 

— Jie eina prie krioklio, — tyliai pasakė Perselas. 

Trys moterys žiūrėjo išplėtusios vyzdžius į kalną. Tačiau kal- 
no nematė. Jų akyse buvo tas pats reginys. Keturi peritaniai 
iš lėto rabždinasi per akmenis, o ten, toliau, jų laukia mirtis. 

— Žono!-— prislopintu balsu pasakė Omaata. 

Iš tiesų! Kaip jis galėjo galvoti vien tik apie Džonsą! Ir 
Hantas mirs! Kiti du irgi mirs, mirs Džonsonas, kuris visą 
gyvenimą drebėjo, mirs sąžiningasis Vaitas, mirs Hantas, kuris 
niekad nieko nesuprasdavo, ir Džonsas! Džonsas! .. 

Jis pažvelgė į Omaatą. Jos žvilgsnis buvo klaikiai užgesęs. 
Jis priėjo ir paėmė jos ranką. Ji, abejinga, nekreipė į jį dė- 
mesio. Tik lingavo savo milžinišką galvą, ir stambios ašaros 
ritosi iš sustingusių akių. Ivoa paėmė jai už kitos rankos, ir 
Omaata silpnu balsu, it sena moteris, tarė: „Noriu atsisėst.“ 
Ir tučtuojau milžiniškas jos kūnas susmuko, tarsi jai būtų pa- 

kirtę kojas. Ivoa ir Perselas, prisiglaudę prie jos, taip pat at- 
sisėdo ant grindų. Po valandėlės ir Itija, priėjusi arčiau, atsi- 
sėdo šalia Ivoa ir nuleido galvą jai ant peties. Jie tylėjo, 
įsprendę akis į kalną. 

Peritaniai eina po karštais saulės spinduliais. Jie tiek laiko 
nešiojo vandenį tuo pat keliu, jog numynė takelį akmenuotoje 
žemėje, taigi, dabar slenka gerve, basi, tylom. Baisi šutra, ir 
niekas neturi ūpo kalbėti. Džonsonas su siaubu akyse žvalgosi 
aplink. Vaitas eina prisimerkęs, liūdnas ir ramus. Hantas apie 
nieką negalvoja. Džonsas mažumėlį bijo. Tik mažumėlį. Tai- 
tiečiai jį nepaprastai myli. Be to, jie ginkluoti vien tik ietimis. 
Saulė jam kepina dešinį petį. Prakaitas be perstojo žliaugia 
nugara tarp menčių, ir jo kūnas su didžiausia palaima laukia 
vandens glamonių. 

Tyla kambaryje darėsi nepakenčiama. Perselas gniaužė ran- 
kas. Jis vis sunkiau ir sunkiau gaudė kvapą. 

— Itija,— prašvokštė jis. 

— Ką? 

— Kodėl tuomet nepasakei, kad jie rado šautuvus? 

— Kada „tuomet'? 

- Prieš pogulį. 

— Kad nežinojau. Sužinojau tik grįžusi pas saviškius. Ir be- 
matant bėgau atgal. 

Jie neskėsčiojo rankomis, kalbėjo tylomis, tarsi per šer- 
menis. 

— Bėgdama atgal, turėjai susitikti vandennešius. 

— Kad nėjau banjano keliu, Drožiau tiesiai per džiungles. 
Ilgai užtrukau. 

Tuščios kalbos. Tuščios pastangos. Tačiau reikėjo kalbėti, 
kalbėti. Antraip galėjai uždusti. Veltui Perselas merkė akis. 
Jis matė, kaip peritaniai eina vis artyn prie krioklio, visi ke- 
turi gyvi ir sveiki. Jie nori gerti, jiems karšta, jie nuvargę 
ir mąsto kas apie sodą, kas apie trobelę, kas apie žūklę. Jie 
manosi esą gyvi, bet jie jau mirę. Mirę, sakytum jau drykso 
ant akmenų su peršauta krūtine ir nupiauta galva. 

Saulė leidosi, ir kalnas virš kuplios banjano lajos, apšviestas 
tik iš vienos pusės, atrodė nepaprastai įspūdingai — artimesnis, 
grėsmingesnis. Širdis ko neiššoko Perselui iš krūtinės. Jis nu- 

nėrė galvą, užsimerkė ir ėmė melstis. Tačiau netrukus liovėsi. 
Negalėjo susikaupti. 

Staiga toli toli vienas po kito driokstelėjo du šūviai, paskui 
dar du, ir viskas nurimo. 

— Žono!-— pasakė Omaata. 

Tr, pakėlusi galvą, įsmeigė akis į kalną, pravėrė lūpas ir 
ėmė aimanuoti. 


DVYLIKTAS SKYRIUS 


Moterys grįžo su vandeniu jau nusileidus nakčiai. Jos su- 
statė indus turgaus aikštėje ir nedelsiant pradėjo gedulingas 
apeigas. Tos apeigos susidėjo iš šokių ir dainų, toli gražu ne 
liūdnų, kurios gvildeno vieną ir tą pačią temą: žaidimą. 

Perselas nustėręs neatplėšė nuo jų akių. Matyt, taitiečių šer- 
menų giesmės nė kiek nesiskiria nuo džiugių dainų, gimus kū- 
dikiui. Ir vienu, ir antru atveju jie šlovina pačią, jų akimis 
žiūrint, brangiausią gyvenimo dovaną. Šen bei ten kelmuose 
įkaišioti doedoe apšvietė „Blosomo“ skverą — keletą kvad:aįį- 
nių pėdų žemės, — kur iki pat vėlyvos nakties, skambant gos- 
lioms dainoms, šoko tos pat moterys, prieš keletą valandų savo 
akimis regėjusios mirštant savo fane. Perselas nenuleido nuo 
jų akių. Ką visa tai reiškia? Gal jos mėgina numaldyti skaus- 
mą, kūno judesiais apsakydamos, kaip malonu gyventi? Gal 
paskutinį kartą pagerbia savo tane, pašvęsdamos jiems tai, ko 
anie jau negali gauti? O gal tame svaiguly slypi naivus ti- 
kėjimas, kad gyviesiems vis dėlto gyvenimas lieka mielas? 

Perselas sėdėjo ant kelmo, o Ivoa, susirangiusi ant žolės tarp 
jo kelių, glaudėsi prie jo nugara. Taitiečiai neleido vandenne- 
šėms ateiti kūnų, ir dabar juos atstojo medžių kamienai, ku- 
riuos moterys apsiautė karniniais šyrais. Amurėja nedalyvavo 
ceremonijoje. Po užpuolimo Ohus jos pareikalavo kaip karo 
grobio ir prieš jos norą sulaikė džiunglėse. Šoko visos moterys, 
tik Vaa ir Ivoa negalėjo prie jų prisidėti. Dainos kas valandėlę 
skambėjo vis aistringiau, ir Perselas įdėmiai žiūrinėjo priešais jį 
šmėkščiojančius našlių veidus. 

Niekam nebuvo paslaptis, kad Tajata nesutarė su Džonsonu, 
bet Itijota gražiai sugyveno su Vaitu, o Omaata dievino savąjį 
tane. Ir vis dėlto Omaata šoko kaip ir „Blosomo“ denyje per 
liūtį, gundydama Žono. Gal prieš dvi valandas ji staugė kaip 
žvėris, stulpu pastačiusi akis ir apmirusi iš skausmo, o dabar 
šypsojo, šnervės virpėjo, didžiulės akys švytėjo it mėnuliai. 
Gašliame šokyje Itijotos veide buvo ta pati išraiška, net Taja- 
la, ir ta nebeatrodė tokia surūgusi ir uždara, kaip paprastai. 
Tokios skirtingos ir ūgiu, ir kūnu, ir grožiu, jos pamažėle su- 
panašėjo, jų veidai sustingo ekstazėje it kaukės. Jos dainavo 
naeiliui tas neišverčiamas dainas, kur „žaidimas“ buvo išklos- 
tytas iki menkiausių smulkmenų, bet nuoširdus jų patiklumas 
gujo nešvankias mintis. Balsai, šaižūs ir podraug kimūs, taip 
pat skambėjo lyg iš vienos gerklės, net šiurpas ėmė. Vieną 
akimirką Perselo ir Omaatos akys susitiko, ir padėrusiame jos 
žvilgsnyje jis pamatė kurstytojišką ugnelę. Tas žvilgsnis jį pri- 
trenkė. Buvo aišku kaip diena: ji jo „nepažino“. Tą valandėlę 
jis, jos akimis žiūrint, nebebuvo jos „„kūdikėlis“, bet fane, kaip 
ir kiti tane. Ji pati nebebuvo Omaata. Gašlios jos akys sakyte 
sakė: Omaata, Žono, praeitis — viskas nušluota. Šoko papras- 
čiausia moteris, šoko, nes buvo gyva, o gyvenimas — tai tik 
žaidimas. 

Avapuji riktelėjo, paliko šokėjų būrelį ir nuklibikščiavo prie 
Perselo. Pakėlusi dešinę alkūnę sulig petimi, ji grakščiai mo- 
savo plaštaka palei savo švelnų veidą, sakytum, žaismingai 
rodė, kaip jai skauda. 

— Ai, ai! Adamo!— suvaitojo ji, šypsodama iškreiptomis lū- 
pomis. 

— Parodyk,— tarė Perselas. 

Jis atsistojo atsargiai, nenorėdamas trikdyti Ivoa ramybės, 
pasodino Avapuji ant kelmo ir, užkėlęs dešinę vaine koją sau 
ant kelio, ėmė jai masažuoti blauzdą. Ivoa veik nekrustelėjo. 
Ji tik prisiglaudė galva Avapuji šlaunies ir pusbalsiu dainavo 
toliau, įsmeigusi akis į šokėjas. 

— Kur Uilisė— po valandėlės paklausė Perselas. 

Jis turėjo šaukti, nes per dainas nebuvo girdėti, ką sako. 

— Namie. 

— Eisiu pasišnekėti. 

— Neik. 


-— Kodėl? 

Avapuji iš lėto nuleido akis ir įsistebeilijo į savo blauzdą. 
— Ai! Ai! Adamo! 

-— Kodėl? 


-— Susimildamas, ne taip stipriai. 

— Kodėl negaliu pas jį nueiti? 

— Kad neatidarys. Sėdi užsisklendęs. 

— Ką jis veikia? 

— Nieko. 

— Kaip tai nieko? 

— Sėdi. Atsistoja. Atsisėda. Suspaudžia kumščiais smilkinius. 
Kai prieinu... 

— Kai prieini? 

— Šaukia: „Eik šalin!“ ir tranko kumščiu į duris. Tranko! 
Tranko! O akys sakytum dega! 

Stojo tyla. Ivoa nutraukė dainą, paglostė pirštų galiukais 
jos šlaunį ir, atlošusi galvą, kad geriau ją matytų, tarė: 

— Tavo oda švelni kaip šilkas, Avapuji. Ir šypsena švelni. 
Ir akys. 

Perselas dirstelėjo į Ivoa. Sunku pasakyti, ar ji nori nu- 
kreipti kalbą, ar stačiai jų nesiklausė. 

— Malonu girdėti, — iš lėto nutęsė Avapuji. 

Ji uždėjo ranką Ivoa ant galvos, paglostė jos plaukus ir 
tarė: 

-— Tegu Eatua tau padovanoja sūnų. Tegu jam duoda stip- 
rią gerklę, kad jis prikeltų tave iš miegų, ir geras lūpas čiulpti 
tavo krūtį. 

Ji nutilo. Ivoa suėmė rankomis savo krūtis, užmerkė akis 
1“ užsimiršusi šypsojo. Sakytum kūdikis jau čia pat, nuogas 
w goslus glaustosi prie krūtinės ir traukia pieną putliomis 
lūputėmis. Avapuji tylėjo. Ji irgi matė Ivoa berniūkštį, bet 
lis negulėjo ant motinos rankų, jau vaikščiojo, tas saliečių 
džiaugsmas priklausė visiems ir ėjo iš rankų į rankas. Visur 
trepeno mažylis! Nuogutėlis, nustebęs išdygdavo takelio posū- 
kyje, vos vos aukštesnis už miško žolę. Ak, mažyli, mažyli! 
Kaip malonu tave liesti! 

— (O dabar, — nepaprastai laiminga tarė Avapuji,— einu šokti. 

— Negalėsi,— tarė Perselas. 

— Galėsiu,— atšovė ji stodama. 

Perselas vėl atsisėdo ant kelmo ir apžergė Ivoa. Avapuji 
žengė keletą žingsnių, šūktelėjo. Pasigręžė į Adamo ir su- 
siraukė. 

— Eik atsigulk. 

— Ne,— staiga nuliūdusi tarė ji.— Ne. Negaliu. 

Grįžo atgal, atsisėdo šalia dešinės jo kojos ir nugara atsi- 
rėmė į jo kelį. 

Tarp šokėjų ir Perselo krito šešėlis. Perselas pakėlė akis. 
Tai buvo Meisonas, su šautuvu po ranka. Jis priėjo ir prigludo 
prie kokoso palmės kamieno per du metrus nuo Perselo. Mei- 
sonas į jį nežiūrėjo. Ir, užvedęs kalbą, be perstojo nerimastin- 
gai žvalgėsi aplink. Už jo, kito medžio šešėlyje, šmėkšojo Mek- 
laudas ir Smadžas. Taip pat ginkluoti. Perselas negirdėjo, kaip 
jie atėjo. 

— Ponas Perselai, — kapotu balsu prakalbo Meisonas,— ar jūs 
nepadėtumėte atvesti į protą Beikerį? Tas beprotis užsidarė 
namuose ir pasiuntė mus po velnių. Džonsas nužudytas, ir jis 
galų gale turi suprasti, kad jo vieta su mumis. 

— Manęs irgi neįsileis, — papurtė galvą Perselas.— Duokite 
jam laiko nusiraminti. 

-— Laiko! Laiko!-— suurzgė Meisonas.— Šią naktį mūsų trys 
šautuvai, 0 jų keturi! Ir vis per tą beprotį! 

Ir sausai pridūrė: 

— Manau, jūs nesutiksite paimti ginklo. 

— Ne, kapitone. 

— Jūs paliekate mus nelaimės valandoj,— paniekinamai iš- 
košė Meisonas.— Jeigu šią naktį juodukai puls, mes būsime 
viso labo trise. 

-- Nusiraminkite. Šią naktį nepuls. 

— Iš kur jūs žinotet— įtariai paklausė Meisonas. 

— Jie nepuola tą naktį, kai moterys aprauda žuvusius. 

— Aprauda!-— pasipiktinęs sušuko Meisonas.— Ir jūs dar sa- 
kote „aprauda“! Kaip gyvas nesu matęs šlykštesnio dalyko! 
Laukiniai neturi nė vieno padoraus jausmo! Jie nieko neturi 
čia!— pridūrė jis ir trenkė sau į krūtinę.— Nieko, ničnieko, štai 
kas! Tos giesmės dar šis tas, aš nesuprantu nė žodelio, bet 

manau, kad jos maldauja viešpatį pasigailėti mirusiųjų. Bet 
šokiai! Pasakykite, ponas Perselai, kaip galima šokti, netekus 
vyIO. 

-- Tie šokiai, be abejo, turi prasmę, kurios. .. 

— Šlykštūs!— it kirviu nukirto Meisonas, pabrėždamas kiek- 
vieną skiemenį.— Jie šlykštūs, ir galas. Ir aš džiaugiuosi, kad 
misis Meison juose nedalyvauja. Misis Meison — ledi. Ji gie- 
da, o šokti ir nemano. 

— Žinoma, iš pirmo žvilgsnio atrodo gana keista, tačiau kiek- 
viena tauta turi savo... 

— Ne, ponas Perselai, aš irgi esu nemažai keliavęs... Bet 
niekad nesu matęs, kad moteris krutintų... apatinę kūno dalį, 
apverkdama savo vyrą. Aš pasipiktinęs, ponas Perselai,— įnir- 
tęs užbaigė jis,— net apsakyti negaliu, kaip aš pasipiktinęs. 

Jis išsitempė ir nutilo rūsčiu, įžeistu veidu. 

— Einate ar ne?— šiurkščiai paklausė jis. 

Perselas blėstelėjo į jį. 

— Ne, kapitone. 

— Atseit, jūs nakvosite namuose? 2 

Perselas linktelėjo galvą. Meisonas į jį paskersavo ir įtariai 
paklausė: 

— Vadinasi, jūs tikrai žinote, kad juodukai nieko blogo 
jums nepadarys? 

— Anaiptol, nieko tikro nežinau, — ramiai atsakė Perselas. 

Stojo tyla, ir Meisonas tarė: 

— Jūs galėtumėte stoti sargybon prie vienos šaudymo angos. 
Reikia sergėti keturias puses. O mūsų tik trys. Net be šautuvo 
galėtumėte mums padėti. 

— Ir negalvokite,— tvirtai atsakė Perselas.— Nieko iš manęs 
nelaukite. Jokiu būdu jums nepadėsiu. 

— Kaip!— įsiutęs sušuko Meisonas.— Jūs tikitės išlikti neutra- 
lus! Netgi po šitų žudynių! 

Savaime aišku. Kai britai galabija taitiečius, tai pamoka. 
O kai taitiečiai galabija britus, tai jau žudynės. 

— Net dabar?— įniršęs pakartojo Meisonas. 

Perselas jį nužvelgė. Grasinimai, šantažas, žaidimas jaus- 
mais — viskas paleista apyvarton. 

— Net dabar, — ryžtingai atsakė Perselas. 


20 Sala 305 


Meisonas atsitiesė. 

— Tai negarbinga, ponas Perselai,— sugriaudėjo jis. 

Ir prikando liežuvį. Giesmės vertė perniek jo pasipiktinimą. 

— Dar pasikalbėsime,— pridūrė jis su vos slepiama grasa. 

Nerangiai apsisuko ir, Smadžo bei Meklaudo lydimas, patrau- 
kė Šiaurryčio gatve. Po valandėlės Perselas uždėjo rankas Ivoa 
ant galvos. 

— Einu gulti. 

— Ir aš. 

— O aš ne,— tarė Avapuji. 

Kai Adamo ir Ivoa atsistojo, ji sėdo Adamo vieton ant kelmo 
ir žiūrėjo jiems pavymui. Kaip ji pavydėjo Ivoa! Ivoa laukia 
kūdikio, 0 jos lane turi geriausią vyro ypatybę: jis švelnus. 
Avapuji pritarė giesmėms, žiūrėjo į šokėjas, bet po valandėlės 
pasijuto vieniša. Užtraukė stipriau, plodama delnais į taktą. 
Tačiau savo vienatvės neišblaškė. Atsistojo ir nuėjo atsisėsti 
šalia Vaa. Ji baisiai nemėgo Vaa ir didžiai nustebo, kai Vaa 
į ją pasigręžė ir nusišypsojo. Gal ir Vaa jaučiasi vieniša, juk 
Jgs tane užsidarė taitiečių trobelėje. Vaa sėdėjo, nugara atsi- 
šliejusi kokoso palmės. Ji niūniavo, o jos akys buvo liūdnos 
liūdnos. Gal ir jos tane bus užmuštas. Gal ir manasis. Aue! 
Vargšės mes moterys! Ji paėmė Vaa už parankės ir, kadangi 
ši jos neatstūmė, padėjo galvą jai ant peties. 

Vos Perselas ir Ivoa nuėjo kokį dešimtį metrų Pasatų gatve, 
Ivoa sukuždėjo: 

— Sukam į mišką. 

Perselas stabtelėjo, sukluso ir pašnibždėjo: 

— Ką nors išgirdai? 

— Ne. L 

Ir pridūrė: 

— Man baisu, jie gali į tave šauti. 

— Nešaus,— atsakė Perselas. 

Tačiau ir jį pamažėle apėmė baimė. Jis pasiklausė, įbedęs 
akis į tamsą. Visur buvo ramu, tik aukštai virš galvos siūbavo 
kokoso palmė. Užpakaly, turgaus aikštėje, spindėjo doedoe. 
Puikiausias taikinys — juodas siluetas šviesiame dugne. Jis smu- 
ko į miškelį pas Ivoa. 

— Kas tie „jie“?— tyliai paklausė jis.— Mūsiškiai? 

— Ir anie. 

Ji spustelėjo ranką, kad jis nutiltų, ir nesvyruodama nusive- 
dė tamsoje. 

Kai jie gulėjo išsitiesę ant lovos savo trobelėje, užsklendę 
duris ir šiaip taip virvėmis užraišioję stumdomą sieną, Ivoa, 
nepakreipusi galvos, tarė: 

— Meanis tavęs nežudys. Tetaitis, galimas daiktas, taip pat 
ne. Timis ir Ohus — taip. 

— Kodėl? 

— Vienas jų nušovė Ropatį. Arba Ohus, kad jam atitektų 
Amurėja. Arba Timis, kad Amurėja atitektų Ohui. 

— Kurių galų jie turėtų mane nužudyti? 

— Jie žino, kad tu mylėjai Ropatį, ir bijo tavo keršto. Bet 
Iš pradžių jie nužudys Uilį. 

— Kodėl Uilį? 

— Todėl, kad jie labiau bijo Uilio. 

Ji nutilo. Jau buvo ne taip tamsu, kaip tada, grįžtant iš 
„Blosomo“ skvero. Silpnutė šviesa skverbėsi pro stumdomos 
sienos plyšius. Pakreipęs galvą, Perselas įžiūrėjo Ivoa veidą. 
Jos pilvas, rodės, traukė visą šviesą. Glotnus, apvalus, didžiulių 
jis dunksojo tamsoje it kupolas. 

— Stačiai galvoj netelpa, kad Ropatis miręs, — sušnibždėjo 
Perselas. 

Ivoa ilgai neatsakė, ir jis pagalvojo, kad ji užmigo. Ir tuo- 
met pamatė, kaip ji ranka švelniai brauko išsipūtusius šonus. 

— Ir man,— tarė ji, ir jos ranka sustingo. 

Ji pridūrė: 

— Bet ne jis man dabar galvoj. 

— O kas? 

— Kūdikis. 

Perselas tylėjo, ir ji paklausė: 

— Argi tai bloga? 

— Ne, nebloga. 

Po valandėlės ji vėl prabilo: 

— Žiūrėk! Jis dar spardosi! 

— Nieko nematau,— tarė Perselas. 

—- Duokš ranką. 

I1 prispaudė delną sau prie pilvo. 

-— Na? Pajutai? 

Jis baisiai nustebo: spyris kaip reikiant. 

— Ir tau neskauda? 

— Kur ne! Mažumėlį!-— susižavėjusi nusijuokė ji gomuriniu 
juoku. 

Paskui nustojo juoktis, vėl pasidarė tylu, ir ji tarė lyg nesa- 
vu balsu: 

--- Daug vyrų mirs, kol jis gims. 

Perselui šiurpas perėjo kūnu, tą pranašystę išgirdus. Gerklė 
>tergėsi užgniaužti savo baimę. Po valandėlės prisiglaudė kak- 
ta prie Ivoa peties ir giliai atsikvėpė. Pasidarė šiek tiek leng- 
viau. Tačiau, kai prabilo, nerimastis užgniaužė gerklę — balsas 
buvo trūkuojantis, be jokio skambesio. 

— (Gal būt, ir aš. 

Ko gi— jis puikuojasi savo narsa? Meta iššūkį lemčiai? Ir 
tučtuojau ėmė save niekinti už tuos žodžius. 

— Ne!— nepaprastai tvirtai atsakė Ivoa, tarsi viskas nuo 
jos būtų priklausę.— Ne! Tu ne! 

14— Kodėl aš ne? 

-— Aš tave apsaugosiu,— ryžtingai atsakė. 

Jis susijuokė, bet — kokia kvailystė!-— jos žodžiai jį nurami- 
no. Ir vis dėlto, ką gi ji galėjo? 

Po to stojo ilga tyla. Baimė pamažėle atslūgo it jūros potvy- 
nis, ir Perselą vėl apniko mintys, kamavusios visą vakarą. 

— Ivoa,— paklausė jis,— kodėl jos šoko? 

— Kodėl tu vis sakai „kodėl“, o mano peritani tane? 

Ji švelniai nusišypsojo tamsoje. O Adamo! Adamo! Nieka- 
dos nepasikakina gyvenimu, kaip taitietis. Niekados nenuilsta. 
Visuomet neramus. Visuomet kažko ieško. Visuomet kažką gei- 
džia sužinoti. .. 

-— Kodėl jos šoka, Ivoa? 

Ji patraukė tamsoje savo puikiais pečiais. 

— O ką joms daryti?— atsiduso.— Jie iškeliauja. Jos sako 
sudieu. 

— Bet kodėl jos... šoka šitaip? 

Jis pasirėmė ant alkūnės ir stengėsi įžvelgti jos veidą. 

— Kitaip nemoka, — atsakė Ivoa. 

Apmaudu. Ji paaiškino, bet niekas nepaaiškėjo. Jis vėl nu- 
leiJo galvą ant lovos. 

Po valandėlės apčiuopė jos ranką palei šoną, suspaudė ir už- 
migo. Ivoa atsisukusi stengėsi įžiūrėti tamsoje jo veidą. Ada- 
mo visad šitaip užmiega, išsyk, sakytum užsitrenkia durys. 

Kai Perselas ėmė kvėpuoti lygiai, iš lėto, Ivoa tylutėliai 
atsikėlė ir, ištykinusi iš namų, nuėjo į priestatą šautuvo, kurį 
jai buvo paskolinusi Vaa. Tai buvo vienas iš šautuvų, kuriuos 
laikė namuose peritanių vadas, ir Vaa jai parodė, kaip jį už- 
taisyti. Vaa mokėjo apsieiti su ginklais. Netgi mokėjo šaudyti. 
Ją išmokino vadas. 

Ivoa negrįžo į trobelę. Atsitraukė per trejetą metrų nuo prie- 
stato, įlindo po milžiniškais paparčiais, atsisėdus prisiglaudė 
prie drūto stiebo, pasidėjo šautuvą ant kelių ir ėmė budėti. 
Jeigu jie ateis, tai ateis tik per sodą. Timis eis priekyje deglu 
nešinas. Kyštels deglą po pliauskom priestate. Paskui įsmuks 
į brūzgynus ir ims laukti, nukreipęs šautuvą į stumdomą sieną. 
Ohus lauks prie kitų durų. ,„Ne,— vylėsi ji,— šiąnakt Ohus 
reateis. Šiąnakt jis turi Amurėją.“ Jeigu Timis ateis vienas, 
ji neabejojo, kad pajėgs jį nudėti. Ji leis jam prieiti ir, kai 
jis kiš deglą, įrems šautuvą į nugarą... 

Ji sėdėjo tiesi, apgniaužusi šautuvą ant kelių ir priglaudusi 
galvą prie paparčio stiebo, laukė. Miego nenorėjo. Miegas 
apims ryte, ir tuomet ji gaus kovoti iš paskutiniųjų. Teks ilgai 
laukti. Lauks. Ji ne viena. Pilve judėjo kūdikis. Trobelėje 
miegojo Adamo. Jis miegojo, tarsi ir nebūtų karo! Netgi šau- 
tuvo neturėjo! Nieko nenorėjo žudyti! Ji rūsčiai nusišypsojo 
tamsoje. ,„Miegok, Adamo!— tarė ji sau, sučiaupusi lūpas.— 
Miegok, mano tane! Miegok, mano gražuti fane maamaa...“ 

Perselas pakirdo auštant. Šalia stovėjo palinkusi Ivoa. 

-- Viskas gatava,— šypsodama tarė ji. 

Jis jai nusišypsojo ir apstulbo, pamatęs jos nuvargusias akis. 
Sunerimo. Koks ištįsęs jos veidas! Kasdien nėštumas, rodės, 
vis labiau ir labiau ją galavo. 

— Einu nusiprausti, — pasakė jis. 

Paprastai jis prausdavosi priestate. Pašokęs iš lovos, nuėjo 
prie durų, atidarė ir išėjęs uždarė. Tuomet driokstelėjo šūvis, 
ir kulka suzvimbė jam palei ausį. 

Viskas įvyko taip netikėtai, kad jis apglumo, įsprendė akis 
į Mišką ir, nenutuokdamas, į ką čia šaudė, nė nesiruošė grįžti 
į kambarį. 

Umai durys užpakaly atsidarė, Ivoa stvėrė jį viena ranka, 
ir jis atsidūrė trobelėje už uždarų durų. Stovėjo ramus ramutė- 
lis, nugara atsišliejęs į staktą. 

Ivoa žiūrėjo į jį — jos veidas buvo pilkas, lūpos virpėjo. 
Staiga ji pasviro, ištiesusi į priekį rankas. Jis ją pagavo, pa- 
kėlė ant rankų ir nunešė ant lovos. Kai paguldęs atsitiesė, jam 
buvo lengva, ir jis šnopštė. Paskui Žvilgtelėjo į ją, šypsodamas 
akimis. Jie nepersitarė nė žodeliu. 

Jis vėl patraukė prie durų. 

— Neatidaryk!— suriko Ivoa. 

Jis numojo ranka ir priėjo prie durų. Kulka nebuvo kiaurai 
pramušusi drūtos ąžuolinės lentos, ir jos smaigalys styrojo sulig 
krūtine. Perselas čiupo peilį ir pamėgino ją ištraukti. Viskas 
įvyko tą valandėlę, kai jis atsigręžė uždaryti durų. Pasisuko 
šonu, ir kulka pralėkė per kelis centimetrus nuo krūtinės. Jis 
klibino kulką ir stebėjosi nieko nejaučiąs. Vakar, kai Ivoa pa- 
sakė: „Daug vyrų žus, kol jis gims“, valandėlę jis nežinojo, kur 
dėtis iš baimės. O dabar mirtis pažvelgė į akis, ir jis net ne- 
suvirpėjo. 

Ir tuomet padrioksėjo dar vienas šūvis. Jis žengtelėjo 
atgal. 

—- Adamo!— sušuko Ivoa. 

Bet ne, šaudė ne į namą. Jis puolė prie langelio ir užmetė 
akį į lauką. Vakarų prospekte stovėjo Beikeris ir žiūrėjo 
į brūzgynus. Iš šautuvo vamzdžio rūko dūmelis. 

Po valandėlės pabarškino į duris. Perselas atidarė. Į kamba- 
rį įgriuvo Beikeris, tempdamas už rankos susitaršiusią, uždu- 
susią Amurėją. Ivoa pašoko nuo lovos, pribėgo prie jos Ir ap- 
kabino. 

— Atvedžiau čionai, kad man išverstute, ką ji pasakoja!-— 
įsakmiai sukriokė Beikeris. 

Veidas buvo ištįsęs, akys klaidžiojo, jis kalbėjo kapotu bal- 
su, sukandęs dantis, vos tverdamas pykčiu. 

-- Mano galva,— pridūrė, — tie šunsnukiai į jus šovė. 

— Ir aš taip manau,— atsakė Perselas. 

Jis vėl grįžo prie durų ir ėmėsi nutraukto darbo. Jam nela- 
bai patiko Beikerio tonas. Ypač tas jo „į jus“. 

— Ėjau su Amurėja taku,— kalbėjo įsikarščiavęs Beikeris — 
išgirdau šūvį ir pamačiau kažką krutant brūzguose. Tada šoviau. 

Atsisėdo ant taburetės ir kalbėdamas užtaisinėjo šautuvą. 
Amurėja ir Ivoa sėdėjo ant lovos. Jos tylomis žvilgčiojo čia 
į vieną, čia į kitą vyrą. Perselas tebeskvarbė duris. Sena ąžuo- 
lo lenta buvo kieta kaip geležis. Jis darbavosi peiliu it kaltu, 
tiksliais ir stipriais delno smūgiais trinkčiodamas per kotą. 

— Ji šįryt paspruko iš jų irštvos,— tarė Beikeris, durdamas 
smakru Amurėjos pusėn.— Ohus dar miegojo. Atbėgo tiesiai 
pas mane. 

Ir kiek ramiau pridūrė: 

— Norėčiau, kad jūs išverstute. .. 

— Gatava,— tarė Perselas. 

Išskvarbęs skylutę, jis vargais negalais įgrūdo peilio smai- 
galį. Antrąsyk pamėginus, kulka pajudėjo, bet vėl įstrigo. Jis 
vėl griebėsi piaustinėti aplink ją medį, ir ji nelauktai iššoko 
ir nukrito žemėn. Perselas ją pakėlė, pasukiojo tarp pirštų ir, 
prisikišęs prie pat akių, ėmė domiai apžiūrinėti. 

— Kas nors įdomaus?— paklausė Beikeris. 

— Ne,— atsakė Perselas ir įsidėjo kulką į kišenę. 

Jis patraukė taburetę ir atsisėdo priešais Amurėją. Nedel- 
siant ji tyliai tarė piktu balsu: 

— Tai Timio darbas. 

— Ropatį nušovė Timis? 

— Taip. 

— Kad tave pasiimtų Ohus? 

— Taip. 

Perselas užmetė akį į Ivoa. Aistros apakintas žmogus įvykdė 
nusikaltimą, prisidengęs karu. Žmogžudystė žudynių šešėlyje. 
Ivoa neklydo. 2 

— Ar kiti jam nieko nesakė? 

— Daugmaž. 

— Kaip tai „daugmaž'? 

— Kai Ropatis sukniubo, Meanis ir Tetaitis baisiai įsiuto. 
Bet Timis pasakė: ,„Ropatis turėjo šautuvą“, ir jis atlaužė šau- 
tuvą, o ten gulėjo toks daikčiukas, kur žudo. Tada Tetaitis pa- 

sakė: „Gerai.“ Ir jis pasakė moterims: „Imkite vandenį ir ei- 
kite...“ 

„Mums nusisekė,— pagalvojo Perselas,— kad jam neatėjo 
mintis palenkti mus troškuliu.“ 

— O po to? 

— Po to Ohus pasakė: „Noriu Amurėjos.“ Aš sprukau, bet 
Ohaus kojos ilgos, jis mane pagavo, partrenkė ant žemės, už- 
dėjo ranką Man ant galvos ir pasakė: „Tu mano vergė.“ 

Ji nutilo, ir Perselas padrąsino ją žvilgsniu. 

— Jie nupiovė galvas. 

Pasakė ramiai, nė kiek jų nesmerkdama. Toks paprotys. Jie 
laikosi papročių. 

— O paskui? 

— Sulaužė šautuvus. 

— Ką!— pašoko Perselas.— Kokius šautuvus? 

— Peritanių šautuvus. 

— Sulaužė?— susijaudinęs vėl paklausė Perselas.— Gal užuot 
sakiusi „sulaužė“, nori pasakyt „atlaužė“? Jie atlaužė peritanių 
šautuvus. 

— Atlaužė, ištuštino, o paskui sulaužė. 

Ji mostelėjo rankomis, rodydama, kaip jie atsivėdėję su- 
daužė šautuvus į uolą. Nustebusi ji žiūrėjo į Perselą. Kas čia 
nuostabaus! Karys nužudo priešą. Nužudęs priešą, nupiauna 
ga!vą. Ir paskui sulaužo jo ginklą. 

—- Vadinasi, — nepaprastai susijaudinęs paklausė Perselas,— 
112 sulaužė šautuvus? 

— Taip, bet visų pirma juos atlaužė. Geltonojo žmogaus šau- 
tuvas buvo tuščias. Tuomet Meanis pasakė: „Gaila, kad jį nu- 
šoviau.“ Bet Tetaitis supyko ir pasakė: „Kai Skeletas šaudė 
į Korį ir Meorą, geltonasis žmogus į mus taikėsi.“ O kiti pa- 
antrino: „(Tavo lūpos nemeluoja.“ 

— Ir jie sulaužė šautuvus? 

— Taip. 

— Visus keturis? 

— Taip. 

Ivoa nenuleido akių nuo Adamo veido. Ji nesuprato, ko jis 
stebisi. Taitiečiai grote turi aštuonis šautuvus. Jiems ginklų 
į valias. 

— Amurėja,— neatlyžo Perselas,— ar tu kartais neklysti? Vi- 
sus keturis? Nė vieno nepaliko sau? 

-— Visus keturis. 

Ji pridūrė: 

— Pats Tetaitis juos sulaužė vieną po kito. 

Perselas susigrūdo rankas į kišenes, atsistojo, pavaikščiojo 
po kambarį, dirstelėjo pro langelį į brūzgus. Po valandėlės jis 
atsigręžė, pažvelgė į Amurėją ir susigėdo. Ji atėjo pas jį pa- 
galbos, o jis kamantinėja, ko jam reikia. 

— Amurėja,— lipšniai tarė jis ir vėl atsisėdo priešais ją. 

Ji sėdėjo tiesi, klusniai padėjusi rankas ant kelių, ir varstė 
Perselą žėrinčiomis akimis. Jaunas jos veidelis buvo ryžtingas 
ir uždaras. 

— Taoo0,— tarė ji, nekeldama balso. 

Ji dar keletą kartų pakartojo: „„Taoo“, ir Perselas negalėjo 
suprasti, ar ji tikisi, kad jis atkeršys, ar pati nori atkeršyti. 

-— Ką reiškia „„Tao0'?— paklausė Beikeris. 

— Kerštas. 

Perselas veik nepastebėjo, kaip įsiterpė Beikeris. Jis žiūrėjo 
į Amurėją. Koks pasikeitęs jos veidelis! Jis prisiminė, kaip 
pirmąjį mėnesį saloje jie vaikščiodavo pamiškėje su Džonsu, 
sukibę rankomis... Ir ūmai prieš jį lyg gyvas iškilo Džonsas, 
jis vėl matė trumpus jo plaukus, porceliano akis, patiklią šyp- 
seną. Perselas užsimerkė ir susikūprino. Pajuto baisų skausmą. 
Tokį skausmą, tarsi į pilvą jam būtų įsmigę šalti, aštrūs plieno 
ašmenys. Jis dar labiau susikūprino, laukdamas, kada skausmas 
pasieks aukščiausią tašką ir ims slūgti. Kaip sunku ištarti: „Vis- 
kas baigta“, tiesiog liežuvis neapsiverčia. Baigta! Didžiausia be- 
prasmybė taikyti šį žodį žmogui! Gali pasibaigti valanda, diena, 
galima baigti darbą. Bet žmogiškoji būtybė! Netgi šypsena! 
Netgi ta švelni ugnelė Ropačio akyse! 

— Jūs išversite ar ne?— ėmė nekantrauti Beikeris. 

Perselas atsigręžė, pažvelgė į jį, bet jo nematė, ir išvertė. 
Vertė viską, mechaniškai, neužmiršdamas nė menkiausios smulk- 
menos, net šautuvų, sudaužytų į uolą. 

— Paklauskite, ar seniai jai pavyko pabėgti nuo Ohaus,— 
tarė Beikeris. 

Perselas išvertė, ir Amurėja pakėlė galvą. 

-— Galėtum nueiti iki banjano ir grįžti. 

-— Prieš keturiasdešimt penkias minutes, — tarė Perselas. 

Beikeris atsistojo ir žibančiomis akimis priėjo prie Amurėjos. 

— Amurėja,— paklausė jis kimiu balsu, — tu nori /a00? 

-— Taip!— atsakė Amurėja. 

— Uilis taoo!— sušuko Beikeris, trenkdamas plaštaka sau 
į krūtinę.— Uilis taoo Ohų! Ir tu man pagelbėsi! Supranti, ką 
reiškia „pagelbėti“? Kaip pasakyti „pagelbėti'? 

— Tauturu,— mechaniškai atsakė Perselas. 

— Tauturu Uilis taoo Ohų,— įtaigiai tarė Beikeris, plodamas 
ranka per šautuvą.— Supratai? 

— Taip! 

Ji irgi atsistojo, jos akyse liepsnojo laukinis džiaugsmas. Bei- 
keris ją paėmė už rankos, atstatė krūtinę, pažvelgė į ją ir, iš- 
vertęs paklaikusias akis, suriko: 

— Amurėja tauturu Uilis taoo Ohų! 

— Taip!— veriamu balsu sušuko Amurėja. 

— Paaiškinkite jai!— įsikarščiavęs varė toliau Beikeris, pa- 
sisukęs į Perselą— Ji mane nuves į tų šunsnukių irštvą ir 
bus man prievilu. 

— Iš proto išsikraustėte!— suriko pašokęs Perselas.— Jūs 
to nepadarysite! Norite, kad jus nudobtų. Ir ją drauge su 
jumis! 

— Gal mane ir nudobs,— atšovė Beikeris, ir jo paklaikusiose 
akyse sužibo triumfas,— bet prieš tai aš vieną nuknakcinsiu! 
Nuknakcinsiu, Perselai! Kaip dievą myliu, nuknakcinsiu! 

— Beikeri!-— suriko Perselas. 

— Nutilkit, dėl dievo meilės!-— sustaugė Beikeris, atgręžęs 
į jį nirtulio iškreiptą veidą.— Viskas per jus! Viskas! Viskas 
viskas! Kuriems galams man reikėjo jūsų klausyt! Jei būčiau 
išvertęs iš koto Meklaudą tą naktį, kai dalijomės moteris, ne- 
būtų kilęs karas su juodukais, ir Ropatis dar būtų gyvas ir svei- 
kas! Dieve mano! Iš galvos gali išsikraustyt! Stačiai protas 
maišosi, — pridūrė jis, purtydamas galvą.— Negaliu pamiršt, kad 
tą naktį jau buvau gatavas pult ant to šunsnukio škoto ir 
suvaryt jam peilį į pilvą. Dieve mano! Jei būčiau šokęs ant 
jo, žarnas paleidęs, Ropatis būtų gyvas buvęs! Būtų dabar 
nemuose buvęs, — kalbėjo jis, ir ašaros tryško jam iš akių,— 

būtų sėdėjęs ant slenksčio ir valgęs savo pusiaurytį, o Amu- 
rėja būtų užpakal jo tupėjusi. O aš, eidamas pro šalį, būčiau 
užklausęs: „Eini į Roup Bičą ar ne?“ Dieve mano! Rodos, ma- 
tau jį pro atlapotas duris: sėdi sau prie stalo, maloniai šypso 
ir Iąžosi tas prakeiktas mažasis kvaišys! .. 

Ašaros sruvo jam per skruostus ir gniaužė gerklę. 

— Klausykite, Beikeri! 

— Ir nemanau!-— įniršęs atvožė Beikeris.— Tik išverskit, su- 
simildamas, ko iš jos noriu, o jeigu nenorit, tiek to, apsieisiu 
ir be jūsų! Ji supras, galvą dedu! Amurėja!— suriko jis.— Taoo 
Ohų! 

— Taip,— atsakė Amurėja. 

— Taoo Ohų!— antrino jis, žaibuodamas tamsiomis akimis.— 
Šįryt velniškai pažūklausim, Perselai! Matai, koks prievilas!— 
sušuko jis ir pakėlė sulig pečiais Amurėjos ranką.— Prisiekiu 
viešpačiu dievu, stambią žuvį ištrauksiu su savo meškere! 

Ir pasuko į duris. 


-— Gyvent nusibodo!-— suriko Perselas, puldamas jam už akių 
ir stverdamas už pečių.— Neleisiu. 

— Paleiskit!— suriko Beikeris. 

Valandėlę juodu tylomis grūmėsi. Įsikibęs į Beikerį, Perse- 
las mėšlungiškai spaudė raumeningą ir lankstų jo kūną. Nepa- 
leido. Beikeris dešine ranka laikė Amurėją, kita — šautuvą ir, 
mėgindamas ištrūkti iš Perselo nagų, tiesė priekin savo tamsią 
galvą. Kaklo raumenys įsiręžė, apatinis žandikaulis išsišovė, 
akys žėrėjo,— jis panėšėjo į pėdsekį šunį, besiplėšiantį nuo 
pasaito. 

— Paleiskite, sakau!-— sustaugė jis.— Tik jūs kaltas, jūs ir 
jūsų prakeikta biblija! Dieve mano! Kaip aš jūsų nekenčiu! 
Kaip nekenčiu savęs, kad jūsų tada klausiau! Pažiūrėkit, tik 
pažiūrėkit, ką užtraukėt ant mūsų su savo biblija! Jau šeši 
žmonės žuvo saloje! 

-- Klausykit!— sušuko Perselas, beviltiškai kabindamasis jam 
už pečių.— Norite ar nenorite, vis vien mane išklausysite! Jūs 
rengiatės padaryti didžiausią kvailystę! Kur tai regėta! Vienas! 
Vienas prieš keturis! Jie jus užmuš, galvą dedu! 

— Na ir kas!-— sustaugė Beikeris.— Kas man darbo! 

Jis ir negalvojo paleisti Amurėjos ir išlaisvinti vienos ran 
kos, tik pasiutusiai kraipėsi į šonus ir purtė galvą, plėšdama- 
sis iš Perselo rankų. 

— Paleiskite!-— suriko. 

— O Amurėja!-— kalbėjo Perselas.— Jūs neturite teisės ja 
naudotis kaip kokiu daiktu! Jūs nepagalvojate, ką jai padarys 
taitiečiai, kai jus užmuš! 

— O kam gi jai gyvent!-— sustaugė Beikeris.— Ropatis juk 
miręs! 

— Beikeri! 

— Dėl dievo meilės! Paleiskit mane, Perselai! Nenoriu jūsų 
klausyt!-— šaukė jis, perverdamas Perselą neapykanta degančio- 
mis akimis.— Paklausiau jūsų — ir mažylis nebe gyvas! 

— Beikeri, man plaukai šiaušiasi, jūsų. . . 

— Paleiskit, sakau! 

Beikeris paleido Amurėjos ranką ir sugniaužė kumštį. Perse- 
las buvo bepritupiąs. Po laiko. Gavo baisų smūgį į galvą, loš- 
telėjo, susvyravo, ir trobelės siena atgriuvusi trenkė jam per 
sprandą. 

Jis gulėjo ant grindų, mintys buvo miglotos, jokio skausmo 
nejautė, tik, rodės, grimzdo kažkur, skendo. Praplėšė akis. 
Viską gaubė balsvi dūmai, virsdami ant jo kamuoliais. Jis no- 
rėjo Matyti, Matyti! Ir ėmė mirksėti, bet trūko jėgų, akys lipte 
lipo. Atsimerkti, užsimerkti, atsimerkti, užsimerkti... Niekad 
anksčiau jam nebuvo tekę taip kamuotis. Jis mirkčiojo ir mirk- 
čiojo, dulksna skydo, kažkas prikėlė jį už sprando, skruostas 
gulėjo ant kažkokio švelnaus ir vėsaus daikto. Migla sklaidėsi, 
prasismelkė šviesos spindulėlis, sudūlavo veidas. Umai jam ap- 
svaigo galva, suskaudo žandikaulis — Perselas neįstengė susi- 
kaupti. Abiem rankom įsitvėrė Ivoa pečių ir šiaip taip atsisėdo. 
ir taip sėdėjo ant grindų, Ivoa prilaikomas, o vyma plėšte plė- 
šė... Po valandėlės protas nelauktai nušvito — jis viską pri- 
siminė, ir kūnas nuėjo pagaugais. 

— Beikeri!-— beviltiškai suriko. 

Ir nustebo, išgirdęs savo balsą. Silpną, veik moterišką ir, jam 
rodės, gana juokingą balsą. Jokio atsako. Mėgino pasukti gal- 
vą, aštrus skausmas persmelkė žandikaulį, ir jis iš lėto apžvelgė 
visą kambarį. Priešais žiojėjo plačiai atlapotos durys į pamiškę. 

— Beikeri,— sukuždėjo. 

Nuleido galvą Ivoa ant peties, giliai atsiduso; Ivoa petys po 
jo skruostu bemat sudrėko. 

— Adamo,— lipšniai sušnabždėjo Ivoa melodingų balsu. 

Apglėbusi tamsiomis rankomis baltą savo šviesiaplaukio tane 
mis nužudė Ropatį, o Uilis smogė Adamo! Aue, karas užėjo it 
liga, ir visi vyrai tapo maamaa. „O Adamo,— pagalvojo ji, 
apimta karštos meilės, — tik tu vienas esi geras!" 

— Pagelbėk man, Ivoa,— tarė Perselas. 

Ji padėjo jam atsistoti. Viskas sukosi aplink, jam pasidarė 
silpna, jis susvyravo ir dešine ranka atsirėmė durų staktos. 

— Einu nusiprausti, — tarė, stengdamasis kalbėti tvirtesniu 
balsu. 

— Luktelk. 

— Ne,— atsakė jis, nunėręs galvą.— Einu. 

Nuleido ranką, nusvirduliavo per kambarį, išėjo į sodą pro 
stumdomas duris ir įsmuko priestatan. 

Vos tik apsiprausė, pasirodė Ivoa. 

— Iore iti! atėjo, — tyliai tarė ji ir parodė į namą.— Klausia 
tavęs. Turi šautuvą. 

Perselas suraukė antakius. 

— Iore iti? 

— Būk atsargus. Man nepatinka jo akys. 

Perselas tyliai apėjo namą ir, sėlindamas pasieniu, užmetė 
akį pro stumdomas duris. Smadžas stovėjo nugara į jį priešais 
duris į gatvę. Šautuvą laikė rankose, ne ant peties. Perselas 
buvo basas. Jis tylutėliai užkopė dviem mediniais laipteliais 
ir sustojo kambaryje kone per du metrus nuo Smadžo. 

— Smadžai,— pusbalsiu pašaukė. 

Smadžas sudrebėjo nuo galvos iki kojų, atsigręžė ir, įsmei- 
gęs į Perselą paklaikusias akis, prispaudė šautuvą prie krū- 
tinės. 

— Na, ko pageidaujate?— griežtai paklausė Perselas, įdėmiai 
žiūrėdamas į Smadžą. 

Smadžas iš lėto atgavo kvapą. 


|! Žiurkiūkštis. 

— Jūsų reikalauja Meklaudas ir Meisonas,— tarė jis, pra- 
šiepdamas dantis. 

Jis atkišo savo snukį, akys žibėjo nelyginant juodi rutuliu- 
kai, balsas skambėjo nei šiaip, nei taip: išdidžiai ir podraug 
baikščiai. Perselas stovėjo prieš jį grynomis rankomis, tačiau 
Smadžui įvarė baimės neįprastas jo atėjimas. 

— Būkite malonus ir pasakykite Meisonui ir Meklaudui, kad 
jie ateitų pas mane, — po valandėlės atsakė Perselas.— Šįryt kaž- 
kas į mane šovė. Ir neturiu nė mažiausio noro vaikštinėti 
saloje. 

— Matyt, jūs nesupratot,— įniršęs prunkštelėjo Smadžas.— 
Turiu įsakymą jus nuvest į taitiečių namą. Nėr čia ko prieš 
mane nosį riest, Perselai. Sakau, kad turiu įsakymą. 

— Įsakymą?— paklausė Perselas ir kilstelėjo antakius. 

— Turiu įsakymą jus nuvest geruoju arba piktuoju. 

Perselas jį nužvelgė. Ar Smadžas tikrai gavo tokį įsakymą, 
ar čia pat iš piršto išlaužė? 

— Manau, kad nieko iš to neišeis, — ramiai atsakė Perselas.— 
Čia niekas neturi teisės man įsakinėti. Jeigu Meisonas ir Mek- 
laudas trokšta su manimi pasikalbėti, prašom, aš juos priimsiu. 
Bet iš namų kojos nekelsiu. 


— Jie ir netrokšta su jumis kalbėtis, — džiūgaudamas atsitiesė 
Smadžas.— Jie nori jus apkaltint. Liaukitės kvailiojęs, Perse- 
lai. Dabar, kai šneku su jumis, jūs nebe laisvas žmogus. Jūs 
mano belaisvis. Mėginsit sprukt, vietoj nudėsiu. 


Jo žiaurios akys degė tokia neapykanta, jog Perselą valan- 
dėlę apėmė panika. Jis sunėrė rankas už nugaros ir suspaudė. 
Svarbiausia nesijaudinti. Viską apgalvoti. 


— Kuo mane kaltina?— iš lėto paklausė Perselas. 

— Išdavyste. 

— Tiktai?— kandžiai paklausė jis. 

Tačiau jam pačiam kandus balso tonas pasirodė dirbtinis. 

Stojo tyla, ir Smadžas paklausė: 

— Na, jūs einat? 

Perselas dvejojo, bet, pažvelgęs Smadžui į akis ir išvydęs 
virpčiojant jo lūpas bei prasišiepiant dantis, viską suprato. Jei- 
gu eis, gyvas iki taitiečių namo nenukaks. 

Perselas žengtelėjo atgal, čiupo taburetę, atsisėdo ir ranka 
pasirėmė į sėdynės kraštą. Prakaitas žliaugte žliaugė delnais. 

— Jūs girdėjote,— tarė, — kojos nekelsiu iš savo namų. Eiki- 
te ir pasakykite Meisonui ir Meklaudui, kad patys čionai ateitų. 

Praslinko tylos sekundė, ir Smadžas šaižiu, persimainiusiu bal- 
su sušvokštė: 

— Eisit su manim, Perselai, arba nudėsiu kaip šunį. 

Jis įrėmė šautuvą į petį ir nusitaikė. Perselas palinko į prie- 
kį, nemačiom šiek tiek pasikėlė ir tvirčiau sugniaužė taburetę 
už nugaros. Viena galimybė iš šimto. Gal netgi mažiau. 

— Jeigu jūs mane nušausite namuose, — tarė jis, įdėmiai Žiū- 
rėdamas Smadžui į akis, — kaip jūs įrodysite, kad nušovėte ma- 
ne mėginant pabėgti? 

— Dėl manęs nekvaršinkit sau galvos, — atrėžė Smadžas. 

Šautuvas jo rankose virpėjo. Visi koziriai jo rankose ir vis 
dėlto kažkas ne taip. Tuoj nudės tą kekšės sūnų, anuodu prie 
jo nekibs, ir jis gaus Ivoa. Pirštas drebėjo ant nuleistuko, jį 
apėmė pasiutęs noras padirginti, bet ne, kažkas ne taip, tas 
šunsnukis pernelyg ramus, kažkas ne taip, kažką jis bus išlei- 
dęs iš domės. Paklojęs savo drūtą nosį ant vamzdžio, Smadžas 
šniukštinėjo, ar jam negresia pavojus, ir stovėjo it įbestas, 
žiaurus ir atsargus, nelyginant žiurkė prie landos, pasiruošusi 
arba pulti, arba bėgti. 

— Jeigu bijote, kad paspruksiu,— tarė Perselas,— likite šičia 
su manimi ir pasiųskite ką nors pakviesti Meisoną ir Meklaudą. 

— Man nėra ko juos kviestis, ir be jų galiu sušaudyti išda- 
viką,— atsakė Smadžas. 

Bet nešovė. Perselas suspaudė taburetę ir pagalvojo: „Reikia 
kalbėti, kalbėti, kalbėti, jei nekalbėsiu, jis šaus.“ Tačiau lai- 
kas plaukė, jis beviltiškai ieškojo žodžių, bet nerado. 

Staiga tyla pasidarė nebepakenčiama. Ant saulės nutviekstų 
grindų pasirodė šešėlis, jis didėjo, tįso. Perselas atsigręžė. Prie- 
šais stumdomas duris stovėjo Ivoa, nukreipusi į Smadžą šau- 
tuvą. 

— Ivoa!— suriko Perselas. 

Smadžas pakėlė galvą ir išbalo. Jis vis dar taikėsi į Perselą, 
bet šautuvas mėšlungiškai virpėjo rankose, ir juodos, mažytės, 
biizgančios it batų sagės akys kupinos siaubo žvelgė į Ivoa. 

— Ivoa!— riktelėjo Perselas. 

— Pasakykit, kad ji nešautų, leitenante!— suriko Smadžas. 

Perselas pribėgo prie Smadžo, nutvėrė jo šautuvą ir pakėlė 
vamzdžiu aukštyn. Jis stovėjo pernelyg arti Smadžo, ir Ivoa 
negalėjo iššauti. 

— Atiduokite šautuvą, — sausai tarė jis. 

Smadžas pakluso, nusisuko nuo durų ir giliai atsiduso. Tarp 
jo ir Ivoa dabar stovėjo Perselas — nors ir ginkluotas, jis ne- 
kėlė baimės. 

Stojo tyla. Perselas nustebo, matydamas, kad Smadžas stovi 
šalia ir krūtine beveik remiasi į šautuvą jo rankose. 

— Jūs nebijote, kad iššausiu?— pusbalsiu paklausė jis. 

Baisus nuovargis sukaustė jo raumenis, ir jis troško atsisėsti. 

— Ne,— atsakė Smadžas, lakstydamas akimis. 

— Kodėl? 

— Jums sąžinė neleis. 

Stojo tyla, ir Perselas, nekeldamas balso, tarė: 

— Šlykštu į jus žiūrėti. 

„Tačiau teisybės jo žodžiuose nebuvo nė lašo. Jis jau nebe- 
įstengė piktintis. Kojos drebėjo, ir jis norėjo tik atsisėsti. 

— Čia mano šautuvas, — ūmai tarė Smadžas. 

Jis lyg ir maldavo, lyg ir reikalavo, tartum berniūkštis, ku- 
riam vyresnysis brolis atėmė žaisliuką. 

Perselas pakėlė šautuvą, iššovė į lubas ir be žodžių atidavė 
Smadžui. Po šūvio ant lubų lapuose kilo karštligiškas bruzde- 
sys. Driežiukai lakstė į visas puses. Perselas prisimerkė, tačiau 
nieko nepamatė. Buvo it apkvaišęs, galva svaigo, maudė pa- 
širdžius. 

— Dėkui,— tarė Smadžas. 

Viskas lyg pasakoje. Smadžas vos jo nenužudė, o dabar dė- 
koja tarytum vaikas. 

— Tore iti,— prabilo Ivoa. 

Ji stovėjo per du žingsnius, prispaudusi šautuvą alkūne, su- 
stingusiu it kaukė veidu. Smadžas suvirpėjo, tarsi gavęs antausį. 

— Klausyk, Iore iti — pakartojo Ivoa. 

Ji įsmeigė jam į veidą savo tamsias akis ir iš lėto, tarsi kal- 
dama vaikui pamoką, angliškai pasakė: 
— You kill Adamo. Me kill you!. 

žvilgsnio prismeigtas. Jis nieko neatsakė, ir ji pakartojo be 
menkiausio pykčio ir neapykantos šešėlio, sakytum mėgino įdėti 
jam į galvą savaime suprantamą dalyką. 

— You kill Adamo. Me kill you. Understand?? 

Smadžas aplaižė lūpas. 

— Understand? — paantrino Ivoa. 

Jis linktelėjo galvą. 

— Eikite sau, — alsiai tarė Perselas.— Ir pasakykite Meisonui 
ir Meklaudui, kad aš laukiu. 


Smadžas užsimetė šautuvą ant peties ir nudrožė neatsigręž- 
damas, mažytis, sukumpęs, varganas, persikreipęs. Perselas at- 
sirėmė ranka į durų staktą ir atsiduso pilna krūtine. Jam 
bloga darėsi iš pasišlykštėjimo. 

Jis atsigręžė. Ivoa taip pat žiūrėjo pro jo petį tolstančiam 
Smadžui į nugarą. 

— Neišdrįsau šauti, — prisipažino ji lyg ir apgailestaudama.— 
Būkštavau, kad nekliudysiu ir kad jis tave nudės. 

Jos akys pritrenkė Perselą. Jis nebeatpažino Ivoa. Ji neti- 
kėtai pasikeitė, pasidarė visai kita moteris. 

— Iš kur gavai šautuvą, Ivoa? 

— Pasiskolinau. 

— Iš ko? 

Ji nutilo ir, žiūrėdama jam tiesiai į akis, laukė. Pirmą. sykį 
po to, kai jiedu tapo vyras ir žmona, ji nepanoro atsakyti. 

— Duokš,— tarė Perselas. | 

Ji papurtė galvą. 

— Duokš, sakau, — pakartojo jis ir ištiesė ranką. 

Ji vėl papurtė galvą ir su neįtikėtinu tokioje būklėje mitru- 
mu atšoko. 

— Liaukis, duok šen!— pyktelėjęs tarė jis ir puolė į priekį. 


! Tu nužudai Adamo. Aš nužudau tave. 
2 Supratai? 

Bematant ji buvo toli nuo Perselo, metėsi pro stumdomas du- 
ris ir dingo sode. 

— Ivoa! 

Jis vargais negalais pabėgėjo iš paskos, vos beremdamas 
kojom. Aplenkęs namo kampą, užsuko į priestatą. Ten jos 
nebuvo. 

— Ivoal 

Apėjo namą ir grįžo atgal. Jam pasigirdo, kad sodo gilumoje 
ibisko brūzgynuose sušnarėjo lapai. Besipinančiomis kojomis 
nubidzeno tenlink. Jokio šnaresio. Davė lankstą apie ibisko 
brūzgynus ir prasismelkė po milžiniškais paparčiais. Vėlei pa- 
šaukė Ivoa, bet balsas jam pasirodė baisiai silpnas ir duslus. 
Aplink vien žalsya neperregima prieblanda. Užgniaužė kvapą 
ir įsiklausė. Nė garso. 

Tuomet jis sukniubo ant kelių ir, pasirėmęs ranka samanų, 
išsitiesė kaip ilgas ant nugaros. Sopėjo žandikaulis, maudė pa- 
ilsę raumenys, jį apėmė baisus silpnumas, ir vos tik jis su- 
merkė akis, pradėjo svaigti galva. Atsimerkė. Niekas nepasi- 
keitė. Tuomet atsargiai apsivertė ant šono ir ėmė giliai, vie- 
nodai kvėpuoti. Ilgas minutes kovojo prieš savo negalią, tačiau 
užgniaužti jos neįstengė, ir galų gale ji paėmė viršų. Jis parimo, 
išsekintas, nugalėtas, gaikščiodamas išsivėmė ir vėl nugriuvo 
aukštielninkas. Umai oras praretėjo, jis išsižiojo, akys apsi- 
blausė, ir galvon šovė baisi mintis, kad jis miršta. 

Kai atitoko, prakaitas žliaugė veidu, šonais, šlaunimis. Paskui 
pūstelėjo vėjelis ir padvelkė nuostabia gaiva. Jis- plūduriavo 
vandenyje, ramus, abejingas, net nejudindamas rankų. Visa 
krūtine kvėpėsi gyvybės, laimingas lig širdies gilumos, laimin- 
gas, romus, laimingas... Praėjo valandžiukė. Jis gyveno, jautė 
gyvenimo pulsą, gyventi buvo nuostabu. Jis balsu sakė: „Kaip 
nuostabu, kaip nuostabu, kaip nuostabu!" Ir tuo metu kažkas 
nutrūko, koja mėšlungiškai timptelėjo, tarsi jis būtų kritęs į be- 
dugnę, ir jis pagalvojo: „(Tuoj atėis anie, pats blogis dar prieš 
akis...“ 

Perselas apėjo ibisko brūzgyną ir patraukė alėja, įdėmiai Žiū- 
rėdamas pro atlapas duris į namo vidų. Jie jau buvo ten, 
visi trys, sėdėjo suspaudę keliais šautuvus, sustingę nelyginant 
aktoriai teatro scenoje prieš pakylant uždangai. Meklaudas — 

nugara atsišliejęs durų į gatvę, Meisonas ir Smadžas — abipus 
stumdomų durų. Kambario vidury — laisva taburetė. ,,„Man,—- 
dingtelėjo Perselui.— Teisiamųjų suolas...“ 

Perselas sulėtino žingsnį. Jie atrodė kaip visad. Meisonas 
apsirėdęs nuo galvos iki kulnų, batuotas, pasirišęs kaklaraištį, 
o dviragę pasidėjęs po kojų. Meklaudas su savo balta palai- 
dine, Smadžas pusnuogis, vienomis kelnėmis, nuleidęs dešinį 
petį; įdubusi jo krūtinė buvo apžėlusi žilstančiais šeriais. 

Perselas basa koja netyčiom paspyrė akmenuką. Visi trys 
vyrai vienu metu nukreipė į jį akis, ir Perselas nustėro, išvy- 
dęs juos tokius bejausmius. Tušti, bespalviai veidai, be šešėlio 
žmogiškumo. „Sakytum teisėjai“, — pagalvojo Perselas, ir jo 
nugara perėjo šiurpas. 

Jis paspartino žingsnį, užkopė dviem laipllės ir pasuko prie 
laisvos taburetės. Ir tuomet suprato. Taburetė buvo pastatyta 
kambario vidury, ir trijulė susėdo taip, kad kaltinamasis nega- 
lėtų pasprukti. „Jau manimi naudojasi kaip savo daiktu“, — su 
pasibiaurėjimu pagalvojo Perselas. 

— Sėskitės, ponas Perselai — įsakmiai tarė Meisonas. 

Perselas buvo besėdąs, bet tučtuojau atsitiesė. Jis savo na- 
muose. Čia niekas negali jam įsakinėti. Paėmė taburetę, at- 
stūmė nuo sienos, užkėlė ant jos koją ir palinko į priekį, deši- 
nės rankos alkūne pasirėmęs į kelį, o kairiąją susibrukęs 
į kišenę. 

— Ponas Perselai, — prabilo Meisonas,— įvyko baisus dalykas: 
jūsų žmona nukreipė šautuvą į Smadžą. 

— Teisingai, — tarė Perselas.— Smadžas buvo į mane nusi- 
taikęs. Jeigu ne Ivoa, būtų mane nušovęs. 

— Melas!-— šaižiai suriko Smadžas.— Jis atsisakė eiti, kapi- 
tone! Tik pagrasinau, bet nė minty neturėjau šaut. 

Meisonas pakėlė ranką. 

— Palaukite, Smadžai. Iš kur tas šautuvas, ponas Perselai? 

— Nežinau. 

— Tuomet aš jums pasakysiu: man jį pavogė. 

— Pavogė? | 

— Pavogė, ponas Perselai. Nėra ko nė skaičiuoti. ,„Bloso- 
me“ buvo dvidešimt vienas šautuvas: aštuoni prancūziški, ku- 
rie dabar yra juodukų rankose, ir trylika angliškų, kurie išsi- 

laipinus atiteko sekančiai: Hantui — vienas, Beikeriui — vienas, 
[Džonsui — vienas, Smadžui — vienas, Vaitui — du, Meklaudui — 
du ir man keturi. Jūs neturėjote nė vieno. 

— Teisingai. 

— Turint omenyje, kad keturi angliški šautuvai žuvo per 
vandennešius, britams šiuo metu tenka tik devyni šautuvai: 
Beikeris turi vieną, Meklaudas — du, Smadžas — vieną ir aš 
keturis plius antrasis Vaito šautuvas, vadinasi, penkis. Iš viso, 
kartoju, devyni šautuvai, iš kurių tris turime čia, vieną išsi- 
nešė Beikeris, ir penki, girdite, penki guli rezerve taitiečių 
name saugojami misis Meison. Beje, turiu pridurti, kad misis 
Meison nuo pat karo veiksmų pradžios nuostabiai elgėsi, ir aš 
ja be galo pasitikiu. 

Jis patylėjo. 

— Ponas Perselai, Smadžui pranešus, nedelsiant suskaičiavau 
misis Meison patikėtus šautuvus. Ir radau tik keturis. Misis 
Meison buvo baisiai nuliūdusi. Ji pareiškė niekam nedavusi 
ir neskolinusi šautuvo. Aš ja be galo pasitikiu. Taigi aš pri- 
ėjau išvadą, kad kas nors, pasinaudojęs proga, kai misis Mei- 
son nenužiūrėjo, pavogė vieną šautuvą. Ponas Perselai, jūs 
klausėte žmonos, iš kur ji gavo savo šautuvą? 

— Taip. 

— Na ir kaip? 

— Ji nepanoro atsakyti. 

— Ir ne veltui!-— pergalingai šūktelėjo Meisonas. 

Perselas nieko neatsakė, ir jis paklausė: 

— Jūs bent mėginote jį atimti? 

— Taip. Bet man nepavyko. Ji pabėgo. 

— Pabėgo!— sušuko Meisonas.— Pabėgo, ponas Perselai! Ir 
jūs nesivijote! 

— Vijausi, bet ji paspruko. Pasislėpė džiunglėse. 

— Ponas Perselai!— suriko Meisonas, nukaitęs iš pykčio.— 
Kur tai girdėta, kad toks jaunas ir greitas Žmogus negalėtų 
pagauti moters, ir dar tokios moters... kuri... kuri... žodžiu, 
kuri laukia kūdikio... 

— Sakau jums teisybę,— atšovė Perselas.— Galite netikėti 
mano žodžiais, niekas jūsų neverčia. 

Valandėlę buvo tylu. Meisonas palinko į priekį ir, įsprendęs 
savo melsvas akis Perselui į veidą, tarė: 

— Aš nežinau, ar jūs įsivaizduojate, kokie svarbūs jūsų 
atsakymai. Avapuji ką tik per Omaatą mums pranešė, kad Bei- 
keris su Amurėja išėjo į džiungles Ohui spąstų paspęsti. Su- 
prantama, tai beprotybė. Aišku, kuo viskas baigsis: Beikeris 
nudės Ohų arba nenudės. Tačiau pats neišvengs mirties. Išda- 
va: prarandame dar vieną šautuvą. 

Perselas sučiaupė lūpas, ir Meisonas suprato pernelyg ciniš- 
kai išsireiškęs, bet po laiko. 

— Savaime suprantama,— susizgribo jis — man bus baisiai 
gaila, kad Beikeris žus. Tačiau aišku kaip diena: jį praradę, pra- 
randame ir šautuvą. Šįryt turėjome devynis. Iš devynių atėmę 
pavogtą šautuvą turėsime aštuonis. Iš aštuonių atėmę Beikerio 
šautuvą — septynis. Septyni šautuvai, ponas Perselai! Septyni 
prieš trylika juodukų šautuvų! 

— Trylika? 

— Aštuoni prancūziški šautuvai plius keturi vandennešių šau- 
tuvai, plius Beikerio šautuvas. 

— Klystate,— tarė Perselas.— Juodukai suskaldė vandennešių 
šautuvus. 

— Suskaldė!— suriko Meisonas ir pažvelgė į Meklaudą.— 
Suskaldė, ponas Perselai! Sunku patikėti! 

Perselas atsitiesė: 

— Jeigu kaskart, kai aš praveriu burną, jums sunku pati- 
kėti, matau, kad man nėra ko atsakinėti į jūsų klausimus. 

— Suskaldė!— varė savo Meisonas, nė neklausydamas Perse- 
10.— Bet moterys, grįžusios su vandeniu, nieko tokio nepasakojo. 

— Jos jau buvo toli, kai viskas įvyko. Man pasakė Amu- 
rėja. 

— Gaila, kad negalime išklausyti vienintelio jūsų liudinin- 
ko,— kandžiai pasakė Meisonas,— tačiau jeigu žinia teisinga. .. 

— Žinia yra teisinga!-— įsiutęs sušuko Perselas.— Pusantrų 
metų plaukiojau su jumis, ir niekad jūs neturėjote pagrindo 
suabejoti mano žodžiu. Be to, esate mano namuose ir, kol būsi- 
te čia, prašyčiau neįrodinėti, kad aš meluoju. 

Jis atsikvėpė. Išrėžęs, kas širdy gulėjo, pasijuto kur kas 
geriau. 


Stojo tyla. Smadžas įžūliai spoksojo sau į kojas. Meklaudas, 
atkraginęs savo suakmenėjusią kaukolę, nenuleido akių nuo 
kalno. Jis pasviro atgal drauge su taburete ir, laikydamasis ant 
dviejų jos kojelių, kembra nugara atsišliejo durų. Meisono 
veidas degė lyg ugnyje. 

— Suimkite save į rankas, ponas Perselai. — su neapsakomu 
moraliniu pranašumu balse tarė Meisonas. Perselas įau buvo be- 
atsikertąs, bet anas pasigręžė į Meklaudą ir varė savo:— Jeigu 
Perselo žinios teisingos, būčiau didžiai patenkintas. Vadinasi, 
mūsų ir juodukų jėgos būtų lygios. Mes praradome kiekybinę 
persvarą. Dabar mums svarbiausia nenusileisti priešui savo ug- 
nies galia. 

Meklaudas oriai linktelėjo galvą. Perselas nužvelgė juos vie- 
ną po kito. Jį pritrenkė rimti jų veidai: rodės, tariasi du kar- 
vedžiai. 

— Grįžkime prie šautuvo, ponas Perselai — iš aukšto tarė 
Meisonas.— Ar žinote, kaip jis pakliuvo jūsų Žmonai į rankas? 

— Ne. 

— Ar numanote, ką ji galvoja su juo veikti? 

— Taip. 

— Malonėkite paaiškinti. 

— Atsižvelgus į tai, kad saloje aš vienintelis žmogus be 
ginklo, ji, matyt, laiko savo priederme mane sergėti. 

— Sergėti nuo ko? 

— Nuo abiejų priešiškų stovyklų. 

— Vadinasi, juodukų stovykloje yra žmogus, linkįs jums 
bloga? 

— Taip. 

— Kas? 

— Timis. 

— Kodėl? 

— Jis nukovė Džonsą ir nuogąstauja, kad aš griebsiuos keršto. 

— O mūsų stovykloje? 

Perselas šaltai šyptelėjo. 

— Tikiuosi, jums pačiam bus nesunku rasti atsaką į šį klau- 
simą. 

— Hm!-— krenkštelėjo Meisonas. 

Ir klausinėjo toliau: 

— Ar jūsų Žmona moka šaudyti? 

— Ne,— atsakė Perselas. 

Ir susizgribo: 

— Tiesą pasakius, nežinau. 

— Jūs tarėte: „Ne“ ir susizgribote,— įtariai pasakė Meiso- 
nas.— Kodėl? 

— Ivoa ir be mano žinios gali išmokti puikiausiai šaudyti. 
Kai ji taikėsi į Smadžą, taisyklingai laikė šautuvą. 

Perselas nunėrė akis. Tegu Smadžas nežino, kad Ivoa būkš- 
tavo į jį nepataikysianti per tris metrus. 

— Kas ją išmokė?— susinervinęs paklausė Meisonas. 

— Sakiau, kad nežinau. 

Stojo tyla, ir Meisonas paklausė: 

— Jūs tikitės rasti žmoną? 

—- Ne. Nemanau. 

— Kodėl? 

— Ji puikiai žino, kad, jai grįžus namo, aš bemat atimsiu 
ginklą. 

— Ką, jūsų manymu, ji darys? 

— Liks džiunglėse ir seks, kas pas mane ateina. 

Smadžas atrodė nei pakartas, nei paleistas, o Meklaudas pa- 
žvelgė į Meisoną. 

— Man regis,— tarė Meisonas,— jeigu jūs šiek tiek pasi- 
stengtumėte, galėtumėte ją rasti. 

— Jūs manote?— tarė Perselas ir mostelėjo į džiungles.— 
Patys paieškokite, jeigu tikite, kad jums pavyks. . 

Smadžas žvilgtelėjo, kur rodė Perselas, išblyško ir su visa 
taburete pasislinko už stumdomų durų staktos. 

— Noriu dar kai ko paklausti, — oriai tarė Meisonas. 

Perselas atsitiesė. | 

— Ir aš noriu kai ko paklausti. Jūs mane tardote? k 

— Taip. 

— Kuo mane kaltinate? 

— Išdavyste. 

Perselas pažvelgė į Meisoną, ir jį pagavo neviltis. Ta ket- 
virtainė kakta, buka ir atkakli... Kaip įkalti į tokią kaktą 
kokią nors mintį? 

— Vadinasi, jūs mano teisėjai, — su kartėliu balse tarė Per- 
selas ir nuleido juos akimis.— Visi trys?— pridūrė jis, kilstelė- 
demas antakius. 

— Taip. 

— Manau, kad po debatų balsuosite, ar aš kaltas, ar ne. 

— Taip. 

-— Tuomet aš nepripažįstu vieno teisėjo. 

— Kurio? | 

— Smadžo. 

Smadžas pašoko ir pykčiuų degančiomis akimis bailiai įsiste- 
beilijo į Perselą. 

—- Kodėl?— paklausė Meisonas. 

— Jis kėsinosi į mano gyvybę. 

— Ponas Perselai,— tarė Meisonas,— aš buvau Smadžui įsa- 
kęs jus atvesti geruoju ar piktuoju. Jeigu jis į jus taikėsi, tai, 
tikiuosi, mano įsakymas pateisina jo veiksmus. 

— Aš turiu omenyje ne šį incidentą — atšovė Perselas ir, 
sulenkęs per kelį koją, užkeltą ant taburetės, palinko į prie- 
kį.— Šįryt kažkas į mane šovė, patys žinote. Kulka įstrigo 
į duris. Aš ją ištraukiau. 

Nukėlė koją nuo taburetės, išėmė kulką iš kišenės ir, perėjęs 
kambarį, padavė Meisonui. Visi žiūrėjo įbedę į jį akis. 

— Pats įsitikinsite,— tarė, pabrėždamas kiekvieną žodį, — kul- 
ka angliška... 

— Nesuprantu,— sumurmėjo Meisonas. 

— Melas!-—veik tuo pat metu sustaugė Smadžas. 

Perselas dūrė pirštu į Smadžą. 

— Pažvelkite į Smadžą, kapitone! Jis gi suprato! Jau supra- 
to! Taitiečiai apsiginklavę prancūziškais šautuvais, kapitone! 
Vadinasi, šaudė ne taitietis! 

— Melas!-— sustaugė Smadžas, ir jam aprasojo kakta. 

— Nutilkite, Smadžai,— įsakė Meisonas. 

Išmuštas iš vėžių, jis sukinėjo rankose kulką. 

— Čia tikrai angliška kulka,— po valandėlės tarė jis.— Ta- 
čiau aš niekaip negaliu suprasti, dėl ko Smadžas būtų norėjęs 
jus nužudyti. 

— Smadžas ant Ivoa dantis galanda. 

— Atseit, Smadžas ieško progos jus nušauti ir... vesti jūsų 
žmoną? 

— Visiškai teisingai, — patvirtino Perselas.— Beje, jis žiauriai 
apsirinka. Neilgai jis gyventų po mano mirties. 

Ir blėstelėjo į Smadžą. Išblyškęs it drobė, tas sėdėjo susi- 
gūžęs ant taburetės. Meklaudas tylomis kikeno. 

— Nieko nesuprantu,— pernelyg oriai iškošė Meisonas.— 
Kodėl Smadžas turėtų geisti moters artimo savo? Jis jau 
vedes. 

Perselas įsmeigė į jį akis. Kai kuriose srityse Senis buvo 
neapsakomai naivus. Negi iš tikrųjų naivus? 

— O kodėl Timis nušovė Džonsą?— po valandėlės paklausė 
Perselas. . 

— Čia visai kas kita,— iš aukšto atsakė Meisonas.— Mes gi 
britai. Mes ne laukiniai. 

— Patikėkite manimi,— tarė Perselas,— net Didžiojoje Brita- 
nijoje yra vyrų, pasiruošusių užmušti kaimyną ir paveržti jo 
žmoną. 

Meisonas nukaito, susidrovėjęs nusigręžė ir suirzęs tarė: 

— Nesuprantu, kas gali būti doro iš panašių kalbų. Jos man 
atrodo baisiai nešvankios. 

— Paklausykit, ką aš galvoju, — ūmai pasakė Meklaudas, nu- 
tęsdamas žodžius,— tos šnekos, kad juodukai suskaldė vanden- 
nešių šautuvus, sena pasaka, išlaužta iš piršto. Ir kas seka tą 
pasaką? Perselas. O iš ko jis, taip sakant, ją girdėjo? Iš Amu- 
rėjos. O kurgi Amurėja? Brūzgynuose. Išvada: tik Perselas taip 
šneka, o įrodymų nėra. Dabar sakykim, kad juodukai nė veinio 
nieko neskaldė. Timis ima anglišką šautuvą ir ryte, kai Perselas 
atidaro duris, pykštelia į jį... 

Perselas žvilgtelėjo į jį įsiutęs. Ką tik Meklaudas kikeno, 
žiūrėdamas į Smadžą, o dabar skuba jam į pagalbą. 

— Jūs užmirštate vieną dalyką,— sausai atkirto jis.— Timiui 
būtų gana pavojinga į mane šaudyti iš pamiškės prieš pat 
mano namus ir, be to, dienos akyje. Bėgdamas atgal, turėtų 
perkirsti Rytų prospektą. O ten būtų lyg ant delno. 

Šis taktinis argumentas, matyt, paveikė Meisoną. 

— (Gana panašu į teisybę, — tarė jis, nepakeldamas akių nuo 
kulkos, —ir nežinia kodėl jam turėtų ateiti mintis imti kitą 

šautuvą. Prancuziški šautuvai puikūs. Ir lengvesni už mū- 
siškius. 

Jis valandėlę galvojo, paskui kilstelėjo galvą ir pažvelgė 
į Perselą. 

— Vis dėlto jūs tik įtariate Smadžą, o įrodymų neturite. 
Šiuo atveju aš nusprendžiau atmesti jūsų protestą. 

Meisono balsas buvo tvirtas, tačiau buvo aišku, kad šis in- 
cidentas šiek tiek jį paklibino. Perselas atkišo ranką, ir kapito- 
nas grąžino kulką. 

— Aš neklausiu,— tarė Perselas, nusisukęs nuo jo ir eidamas 
prie stalo,— ar Smadžas buvo su jumis šįryt, kai išgirdote šū- 
vius. Nenorėčiau, kad atsidurtumėte keblioje padėtyje. 

Jis paėmė nuo stalo bananų kekę, pasirinko kur geresnis, 
nuraškė ir ėmė lupti. Sėdėjo šonu ant stalo, suėmęs save į ran- 
kas, ramus, ir vėlei žiūrėjo Meisonui į akis. Kalbant šiek tiek 
sopėjo žandikaulis, tačiau visą negalią kaip ranka nuėmė. 

— Smadžo su mumis nebuvo,— kiek pagalvojęs, tarė Mei- 
sonas. 

Perselas linktelėjo. 

— Labai malonu, kad pripažinote,— tarė jis ir liovėsi lupęs 
bananą.— Be to, labai malonu, kad jūs bent sutinkate, jog ant 
Smadžo krinta įtarimo šešėlis. Tačiau man baisiai nuostabu, kat 
ir po to, jūsų manymu, Smadžas turėtų moralinę teisę mane 
teisti. 

Meklaudas nė negalvojo nuobodžiauti. Velnių priėdęs tas an- 
gelas Gabrielis! Šauniai apdūmė Seniui akis su savo pasakom 
apie anglišką kulką! Meklaudas prisimerkė ir su gailesčiu pri- 
siminė tuos laikus, kai vykdavo susirinkimai ir angelas Gab- 
rielis vadovavo opozicijai. Dieve mano, nė valandėlės negau- 
davai nuobodžiaut! Tik laviruok prieš angelą! Tik sukis kaip 
įmanydamas, kad jis užšoktų ant seklumos! Geri buvo laikai! 
Tie prakeikti juodukai viską sugadino! Jis taip sukando dan- 
tis, net žandikauliai suskaudo. „Prakeikti kekšės sūnūs!" — įsiu- 
tes nusikeikė. Bet jis išneš kailį iš jų nagų! Išneš tikros ma- 
mytės sūnelio Kailį! Kurgi ne! Išsipinklios! Gal būt, vienas 
vienintelis! Iš juodukų ir baltųjų — tik jis vienas išsipinklios. 
Vienas iš visų tų kekšės sūnų, ir iš juodukų, ir iš baltųjų! „Sala 
bus mano!"— pagalvojo, ir širdis šoktelėjo iš džiaugsmo. Jis 

atsikvėpė iš visų plaučių, išsprogino akis ir pažvelgė į horizon- 
te dunksantį kalną. „„Viešpatie!— pagalvojo.— Sala bus mano!“ 

Juo ilgiau truko tyla, juo labiau Meisonas jautėsi kaip nesa- 
vas. Mintis, kad Smadžo nebuvo drauge su jais, padrioksėjus 
šūviui, galutinai jį įtikino, bet jis negalėjo atsisakyti savo žo- 
džių ir jautė, kaip silpnėja jo pozicijos. Be to, jį neapsakomai 
piktino Perselo elgesys. Kur tai matyta, kad kaltinamasis atsi- 
sėstų ant stalo ir valgytų bananą teisėjų akyse, — tai tiesiog 
nepadoru. Antra vertus, Perselas buvo savo namuose. Šiaip 
ar taip, ir stalas, ir bananas — jo nuosavybė, ir jis gali su jais 
daryti, ką Nori, čia jam nieko neprikiši. Pirmą kartą gyvenime 
Meisono širdyje susidūrė pagarba priimtoms normoms ir pagar- 
ba privatinei nuosavybei, ir tai užčiaupė jam burną. 

Perselas kimšo jau antrą bananą. Jis ir negalvojo įžūlauti. 
Negalia po paparčiais ištuštino skrandį: jis norėjo valgyti. Ta- 
čiau nujautė, kas dedasi Meisono galvoje, ir, nors jam grėsė 
mirties pavojus, negalėjo susilaikyti paslapčia nesijuokęs. Sa- 
vaime aišku, sunku apkaltinti valstybės išdavyste žmogų, kuris 
sėdi ant stalo ir šlemščia bananą. Toks rimtas kaltinimas turėjo 
būti mestas kur kas iškilmingesnėmis aplinkybėmis. ,„Na ir ko- 
medijos!— dingtelėjo Perselui.— Kaip žmonės mėgsta išorinį 
blizgesį ir tai, kas daro juos galingesniais už kitus! Meisonas 
neapsakomai apsidžiaugtų, jei gautų juodos medžiagos ant gal- 
vos ir teisėjo peruką, smerkdamas mane myriop.“ 

Perselas nosine nusišluostė pirštus, perėjo kambarį, atsisėdo 
ant teisiamojo taburetės ir, patogiai atsišliejęs durų staktos, nu- 
žvelgė Meisoną. 

— Ponas Perselai, — nedelsiant prabilo Meisonas,— nuo pat 
pirmos dienos, kai esate saloje, jūs darėte įspūdį stojąs už juo- 
dukus prieš tautiečius. 

Perselas papurtė galvą. 

— Aš gyniau taitiečių interesus, kadangi jie buvo skriau- 
džiami, baisiai skriaudžiami; ir ne vien jų interesus: jų orumą. 
Taip pat būčiau gynęs savo tautiečių interesus ir orumą. 

— Jūsų manymu, atsakomybė už šį karą krinta ant britų“ 

— Atsakomybė krinta ant Meklaudo ir tų, kurie už jį bal- 
savo. Ji krinta ir ant jūsų, kadangi jūs pasidarėte Meklaudo 
sąjungininkas po Korio ir M<oro nužudymo. 

— Ponas Perselai, prašyčiau manęs nekritikuoti. 

Perselas kilstelėjo antakius ir tiesiai paklausė: 

— Kodėl? 

Meisonas galvojo, kaip atsikirsti, tačiau, nieko nesugalvojęs, 
tūžmiai kalbėjo toliau: 

— Pats savo ausimis girdėjau jus sakant, kad Meklaudas ne- 
buvo teisėtos savigynos būklėje, kai nudėjo abu juodukus. Jūs 
neatsisakote savo žodžių 

— Neatsisakau. 

— Kiek girdėjau, Koris buvo bepersmeigiąs Meklaudą ietimi, 
kai šis šovė. 

— Gryna teisybė, bet prieš tai Meklaudas jį išprovokavo. 
Sviedė jam į veidą akmenį. 

— Koris iš manęs šaipėsi. — atšovė Meklaudas, statydamas 
taburetę ant visų kojų ir įsmeigdamas savo žiaurias akis 
į Perselą. 

— Pats girdėjau, kaip aną naktį, dalijantis moteris, Beike- 
ris biauriausiai iš jūsų tyčiojosi, ir vis dėlto jūs nieko ne- 
darėte. 

— Tai visai kas kita. Aš negalėjau pakęst, kad juodukas 
manęs negerbia. | 

— Vadinasi, yra du matai ir du saikai? 

— Be abejo! 

— Ką gi, matote, kur veda tokia sistema: šeši nukauti. 

— Šitaip samprotaudami, mes krypstame nuo reikalo — ėmė 
nekantrauti Meisonas.— Iš jūsų žodžių, ponas Perselai, darau 
išvadą, kad nuo to laiko, kai juodukai pasitraukė į džiungles, 
jūs pritariate visiems jų veiksmams. 

— Netiesa. Aš juos smerkiu, kad jie *griebėsi smurto. 

— Tačiau manote, kad jie teisėtai elgiasi“ 

— Teisėtai, — tvirtai atsakė Perselas. 

Melsvos Meisono akys sužibo. Jis įsitempė, susigūžė ir at- 
statė savo ketvirtainę kaktą, sakytum ruošdamasis pulti. 

— Ponas Perselai,— tarė jis, pabrėždamas kiekvieną žodį, — 
praėjusių metų lapkričio mėnesyje aš jus supažindinau su savo 
nutarimu paslėpti grote ginklus. Jūs vienintelis britas saloje, 
kuriam aš patikėjau šį sumanymą. Užvakar juodukai pasitraukė 
į džiungles, o vakar rado mano ginklus. Kadangi jūs vienin- 

telis britas, pateisinąs jų veiksmus, aš darau išvadą, kad ne 
kas kitas, o jūs jiems nurodėte mano slėptuvę. 

Perselas pašoko. 

— Jūs pamišote, Meisonai!— įsikarščiavęs sušuko jis.— Kaip 
drįstate mane šitaip kaltinti? Jūs pats netikite savo žodžiais! 
Jei pats atsisakau ginklo, negi duosiu jį kitiems! 

— Kaipgi tuomet jūs paaiškinsite, kad juodukai taip greit 
rado mano šautuvus? 

— Meanis jau lapkrityje aptiko jūsų grotą. Ten jis slapstė 
Itiją ir Avapuji. 

— Kas jums tai sakė? 

— Itija. 

— Kada? 

— Vakar. 

— Kelintą valandą? 

--- Keletas minučių prieš pasalą. 

— Na, aišku!-— tarė Meisonas. 

Perselas sužaibavo į jį akimis, bet nieko nepasakė. 

Mieisonas kvotė toliau: 

— Kaip jūs paaiškinsite, iš kur juodukai sužinojo, kad bri- 
gada eis vandens? 

—- Jų Žmonos bendrauja kaip bendravusios su mūsiškėmis. 

— Jūsų žodžiais tariant, jos mus seka. 

— Nesąmoningai. Mat, taitietės plepios. 

— Misis Meison nėra plepi,— griežtai atšovė Meisonas. 

Perselas buvo beatsikertąs ir susizgribo. Galų gale tas Mei- 
sono susižavėjimas žmona gana malonus. Tik gaila, kad jis 
neapima nei visos jos lyties, nei visos genties. 

Meisonas prakošė: 

— Ar misis Persel plepėjo su Itija? 

Perselas suraukė antakius. Savaime aišku, misis Persel plepi. .. 

— Nieko nežinau,— sausai atkirto jis. 

Ir pridūrė: 

— Yra devynios britų žmonos. Kodėl jūs manote, kad 
būtent mano žmona prasitarė Itijai, kada brigada eis van- 
dens? 

— O jūs ką nors jai kalbėjote? 

Perselas atsisėdo. 


333 


— Žinoma, kad ne,— atkirto jis ir gūžtelėjo pečiais.— Ku- 
riems galams? Kas man iš to? Netrukus jūs pasakysite, kad aš 
surengiau pasalą. 

— Tokiais dalykais aš jūsų nekaltinu. Kodėl gi jūs manęs 
neįspėjote, kai juodukai pasitraukė į džiungles? 

— O kodėl aš turėčiau jus įspėti? 

— Kad galėčiau nueiti pasiimti ginklus iš groto. 

— Vadinasi, nebetikite, kad aš nurodžiau taitiečiams jūsų 
slėptuvę? 

— Nesuprantu,— suglumo Meisonas. 

— Jūs išsidavėte,— tarė Perselas, stodamas ir dėdamas koją 
ant taburetės.— Jūs niekados netikėjote, kad aš pasakiau tai- 
tiečiams, kur jūsų slėptuvė. 

Meisonas nukaito ir mirksėdamas įsistebeilijo į Perselą. 

— Paaiškinkite, susimildamas. 

— Jūs negalite manęs apkaltinti, kad išdaviau jūsų paslap- 
tį, ir prikaišioti, kad jūsų neįspėjau. Aš esu arba išdavikas, 
arba žioplys. Vienas iš dviejų. 

— Nematau jokio prieštaravimo,— atšovė Meisonas.— Aš ir 
pagalvojau, kad jūs atskleidėte mano paslaptį, kadangi neatėjo- 
te manęs įspėti. 

Meklaudas palenkė galvą į šoną. Šaunus manevras! Kas bū- 
tų patikėjęs, kad Senis taip mitriai nušluostys nosį! 

— Kad aš nė žinot nežinojau, kur tas grotas!-— įnirto Perse- 
las.— Net nemaniau, jog jūs tesėjote savo sumanymą ir perne- 
šėte ginklus. Man galvoj netilpo, kad jūs dar ką nors prašy- 
tute pagalbos, juk Vaa atsisakė padėti, bijodama fupapau. 

— Misis Meison įstengė suvaldyti savo jausmus. 

— Iš kur aš galėjau žinoti?— sušuko Perselas, netekęs kant- 
rybės.— Neturėjau garbės taip pažinti misis Meison, kaip jūs. 

Meisonas kaip kirviu nukirto: 

— Apie misis Meison nekalbėsime. 

— Bet iš tikrųjų tai kvaila! Kone pusvalandį jūs man dre- 
biate į akis, kas užeina ant seilės. Jūsų pasiklausius, aš visa 
kuo kaltas! Netgi kai nieko nedarau, vis dėlto esu kaltas! Jeigu 
jau ėmėtės žiūrėti, kur kieno kaltė, neužmirškite, kad jūs iš- 
mokėte juos šaudyti, kad jie šaudo su jūsų šautuvais. 

— Kartoju: nelieskime mano asmens! 

— Nelieskime mano asmens! Kodėl mes negalėtumėme pa- 
siginčyti? Negi jūs turite privilegijų: Ar tik ne tas ginklas 
jūsų rankose jums leidžia mane teisti? 

Tolumoje pokštelėjo šūvis. Perselas nutilo, išblyško ir ap- 
mirė. Jis gynėsi įsikarščiavęs ir užmiršo Uilį. 

— Man regis, mūsų Beikeris nuleido Ohų iš koto, — pasakė 
Meklaudas, nutęsdamas žodžius. 

Meisonas pasigręžė link kalno ir tyliai tarstelėjo: ,,„Puikus 
ėjimas.“ Smadžas irgi pasigręžė, bet nepasakė nė žodžio. 

Jie sustingo kaip nudiegti ir, įsmeigę akis į kalną, laukė. Mei- 
sonas išsitraukė laikrodį, ir tučtuojau jo tiksėjimas užpildė 
kambarį. Jei nepasigirs kitas šūvis, vadinasi, Beikeriui pavyko 
pasprukti. Perselas sunerimęs išpūtė ausis. Jis dar niekada ne- 
buvo taip įtemptai klausęsis ir, be to, vildamasis nieko ne- 
išgirsti. 

Vienas po kito padrioksėjo dar du šūviai. Perselas atsistojo 
1r susibruko rankas į kišenes. 

— Jį nupylė,— tyliai tarė Meisonas. 

— Iš ko sprendžiate?— įniršęs paklausė Perselas. 

— Jis nespėjo antrąsyk užtaisyti šautuvo. Aišku, kad .jie 
šovė. 

— Gal būt, nekliudė. 

— Gal būt. 

— Ne,— po valandėlės tarė Meisonas.— Girdėjom tik du šū- 
vius, o jie juk trys. Jei pirmieji būtų nepataikę, būtų šovęs 
tretysis. 

— Gal tretysis kitur, — beviltiškai spyrėsi Perselas.— Gal jis, 
sakykime, gaudo Amurėją. 

— Ne,— tarė Meisonas,— vargu. Jie visi trys puolė Beikerį. 
Amurėją sutvarkys paskiau. 

— Ir neužmirškit,— pridūrė Meisonas,— kad jie turi po du 
šautuvus. Jeigu nebūtų kliudę Beikerio, būtume išgirdę dar 
šaudant. 

— Gal jie nešiojasi ne abu šautuvus užtaisytus,— su kartėliu 
balse atšovė Perselas. 

Meklaudas gūžtelėjo pečiais ir susižvalgė su Meisonu, tarsi 
norėdamas pasakyti: „Kuriems galams ginčytis? Jis neigia aki- 
vaizdų dalyką.“ Tas žvilgsnis labiau paveikė Perselą, negu 

visi jų prieštaravimai. Jis užsimerkė. Ir ūmai išvydo Beikerį. 
Jis gulėjo pamėlęs ant akmenų su juoda skyle krūtinėje. 

Meisonas apstulbęs žiūrėjo į Perselą, į suakmenėjusį jo vei- 
dą. Jau buvo besakąs: „„Nesikrimskite, ponas Perselai.“ Susi- 
zgribo. Šiaip ar taip, reikšti užuojautą kaltinamajam nedera. 

Perselas atsisėdo, sudėjo rankas ant kelių ir iškėlė galvą — 
ant kaklo išpampo standūs raumenys, sustingusios akys žvelgė 
tiesiai į priekį. 

Smadžas, nenustygdamas vietoje, atmetė plaukų sruogą nuo 
kaktos. Perselui apmirus, jis šiek tiek pradrįso ir net paju- 
dėjo. Meklaudas, priglaudęs šautuvo vamzdį prie kaulėto pe- 
ties, įniko tapšnoti sau per kelius skeletiškais pirštais. Paskui 
kaire ranka nutvėręs dešinės pirštus, ėmė juos tampyti vieną 
po kito, tik nykščio nelietė. Po to griebėsi kitos rankos, ir vėl 
viskas prasidėjo iš naujo. Kiekvieną sykį patraukus, sąnarys 
trakštelėdavo pirma silpnai, paskui kiek stipriau. Užbaigęs šį 
darbą, Meklaudas pakėlė galvą ir dirstelėjo į Smadžą. Smadžas 
kostelėjo, išviepė apatinę lūpą ir su panieka kryptelėjo snukį 
į Perselą. Po valandėlės Meklaudas subrūžavo kojomis grindis 
ir pažvelgė į Meisoną. Tačiau Meisonas nusuko akis į šalį. Jį 
ėmė noras išeiti, ir jis prikaišiojo sau tą norą kaip bailumą. 
Jo pareiga — eiti iki galo. Reikėjo vėlei imtis kvotos, bet jis 
niekaip negalėjo prisiversti. Stabas, sukaustęs Perselą, priminė, 
ką jis pats iškentėjo, mirus Džimiui. 

Už namo dešinio kampo, šalia priestato, kažkas sukrebždėjo. 
Meisonas sugniaužė šautuvą, staigiai pasisuko ir suklupo. Bet 
tučtuojau pašoko. Tai buvo moterys. Traukė viena po kitos 
tylesnės už žebenkštį ir stojo ratu, mažne petys į petį, priešais 
stumdomas duris, bet vidun nėjo. Be Ivoa ir Vaa, visos susi- 
rinko. Susispietė į tamsų, nejudrų, glaudų būrelį, kurį ūgiu 
prašoko aukšta Omaatos figūra. Nieko nekalbėjo. Vien akys 
buvo gyvos. 

Meisonas suraukė antakius, paskui ne be išdidumo pastebėjo, 
kad Vaa nepaliko savo posto. Tuomet mostelėjo ranka, tarsi 
gindamas šalin musių spiečių, ir suirzęs tarė: „Eikit sau! Eikit 
sau!“ Nė viena nekrustelėjo. ,„(Omaata,— įsakmMiai sugriaudė 
Meisonas,— pasakykite, tegul jos eina sau!“ Omaata neatsakė. 
Tuomet Meisonas žvilgtelėjo į Meklaudą, tarsi kviesdamas jį 

įsikišti... Meklaudas papurtė galvą. Neturėjo nė menkiausio 
ūpo viešumoj klausytis ugningų Oroa kalbų. 

Meisonas peržvelgė moteris. Tamsios jų akys buvo įsmeigtos 
į jį ir kažko laukė. ,,Ko jums reikia?“ — irzliai suriko jis. Jokio 
atsako. 

Perselas nejudėjo. Jis buvo ne sugniužęs iš skausmo, bet su- 
stingęs ir visas įsitempęs, sakytum katalepsijos sukaustytas. 
Veidas buvo apmiręs, žvilgsnis nejudrus, išplėstos akys ne- 
mirkčiojo, ašaros kaupėsi ant blakstienų ir sroveno skruostais. 
Širdis plyšo, žiūrint į tas ašaras ir į bejausmį, nelyginant su- 
akmenėjusį veidą. 

Meisonas žiūrėjo į Perselą ir nesiryžo prabilti. Jis negalėjo 
užmiršti tų dešimties minučių, praleistų kajutėje po Džimio 
mirties. Vėl matė save stovintį prie stalo priešais atidarytą 
pistoletų dėžutę ir laikantį rankose dangtelį. Jis žiūrėjo į iliu- 
minatorių priešais, Matė jį ir nematė, ir niekaip negalėjo su- 
vaikyti minčių. Dėžutės dangtelis išsprūdo iš rankų, sausai 
barkštelėjo, jis krūptelėjo, nuleido akis į pistoletus — Džimis 
nebe gyvas... Tuomet viskas užgeso, jis liko vienas tamsoje, 
šaltas ledinis vanduo užsivėrė virš galvos, jis duso. .. 

Smadžas nekantravo. Iš pirmo žvilgsnio jis pamatė, kad Ivoa 
nėra tarp moterų. Matyt, slankiojo aplink trobelę džiunglėse 
su šaudykle rankoje, šliaužiojo tyliau už gyvatę, ir vienas 
dievas žino, ar jai kartais nešaus į galvą Mintis jam išeinant 
įsodinti kulką tarp menčių, šiaip sau, dėl visa ko, kad tik jis 
nesuveiktų pirmas. Jis sujudo sukruto ant taburetės, pagavo 
Meklaudo žvilgsnį ir tyliai tarė: „Einamė“ 

Meklaudas kryptelėjo smakrą Meisono link ir išsiviepė. Rei- 
kia palaukt. Senis stovi, bures nuleidęs, nors vėjo į valias. Iš 
sykio matyt, Senio kinkos per plonos pradėt kvotą iš naujo; 
šiaip ar taip, tą kvotą pats sau įsikalė į galvą, idiotizmas, ne 
kvota, bent žinotum, ką tos prakeiktos negrės turi įsidėjusios 
į makaulę, ko jos čia trinasi, žlibina savo žibintais ir nė vampt. 

— Eime,— tarė Meklaudas. 

Ir taip staigiai atsistojo, jog net taburetė bildėdama nusirito - 
ant grindų. Perselas krūptelėjo, pašoko, sumirksėjo ir paleng- 
va, skausmingai, tarsi jam būtų sopėjęs kaklas, pasigręžė į de- 
šinę ir pažvelgė į Meklaudą. Po to vėl iš lėto pasuko galvą 

į kairę, akys nusliuogė Smadžo veidu, šiek tiek susilaikė ant 
moterų ir pagaliau įsmigo į Meisoną. 

— Na,— nelauktai užsiplieskė Perselas,— ko gi jūs laukiate? 
Sušaudykite mane! 

Meklaudas pakėlė taburetę ir vėl atsisėdo. Meisonas visas 
nukaito. 

— Mes tikimės, ponas Perselai, — gana ramiai tarė jis, — kad, 
nužudžius Beikerį, jūsų požiūris pakis. 

— Koks požiūris? 

Stojo tyla. 

— Būsiu atviras, ponas Perselai,— kalbėjo Meisonas, nudelb- 
damas akis.— Mes juk tik įtarinėjame. Bet,— pridūrė ir pakėlė 
ranką, — vienas dalykas sustiprina mūsų įtarimus ir netgi įro- 
do jūsų kaltę — jūs atsisakote prisidėti prie mūsų ir kovoti 
prieš bendrą priešą. 

Jis nuleido ranką ant kelių. 

— Tačiau, — užbaigė, — aišku savaime, jeigu po Beikerio mir- 
ties jūs ryšitės pakeisti savo požiūrį, mes nebeturėsime pa- 
grindo jus įtarinėti. 

— Kitaip sakant,— pasipiktinęs suriko Perselas,— arba aš 
pyškinu su jumis iš šautuvo, arba jūs mane paskelbiate kaltu! 
Tai šitaip jūs suprantate teisingumą! Betgi čia šantažas! Pats 
paprasčiausias šantažas! Pagaliau imu suprasti, kam jūs iškė- 
lėte man šį procesą! Kad turėtumėte dar vieną šautuvą savo 
stovykloje! .. 

— Ponas Perselai, — pradėjo karščiuotis Meisonas,— jūs mi- 
nėjote šantažą. Jeigu tai šantažas, mano sąžinės toks šantažas 
neapsunkina. Aš jaučiu savo atsakomybę čia esančių britų at- 
žvilgiu. Mes kariaujame, ponas Perselai, ir aš noriu šį karą 
laimėti. Iš visa ko sprendžiant, šiuo metu liko tik trys juodu- 
kai: Meanis, Tetaitis ir Timis. O mes esame keturi — įskaitant 
ir jus. 

Jis nutilo, abiem rankom sugniaužė šautuvą ir įtaigiai pa- 
sakė: 

— Prisidėjęs prie mūsų, galite nulemti karo baigtį. 

Ir pridūrė: 

— Priešingu atveju, jeigu atsisakote mums pagelbėti, jūs at- 
siskiriate nuo mūsų mažosios bendrijos. .. 

— Ir pasidarau kaltas!-— kandžiai užbaigė Perselas. 

— Ponas Perselai, jūsų sarkazmas manęs nejaudina. Aš su- 
vokiu, jog atlieku savo pareigą. Mes visi trys statome ant 
kortos savo gyvenimą. Jeigu jūs nenorite mums padėti, mes 
laikysime jus priešu ir elgsimės kaip su priešu... 

Perselas susibruko rankas į kišenes, pavaikščiojo po kambarį 
ir nustojo piktintis. Iš pirmo žvilgsnio aišku, kad tai svaičio- 
jimas. Vakar Meisonas prašė būti jo sūnaus krikšto tėvu. Šian- 
dien gatavas jį nušauti. Tačiau nuo vakar dienos saloje kažkas 
pakito: „juodukai“ pasidarė nebe paniekos verti priešininkai. 
Jie rado šautuvus. ,„Baimė,— dingtelėjo Perselui.— Baimė. Net 
narsuoliai pabūgę sužvėrėja.“ 

— Aš ir be ginklo galiu jums būti naudingas, — tarė jis, pa- 
sisukdamas ir įsmeigdamas akis į Meisoną.— Vakar susirinki- 
mas mane įgaliojo susirišti su taitiečiais. Aš neatsisakau žygio 
ir pabandysiu grąžinti taiką. 

— Taiką!-— sušuko Meisonas.— Iš tiesų tokios galvos, be jū- 
sų, niekas neturi. Jūs pageidautumėte, kad mes gyventume 
taikoje su tais niekadėjais, kurie nužudė penkis mūsiškius! 

— Teisingai, — su kartėliu atšovė Perselas, — penki mūsiškiai, 
trys taitiečiai: gal būt, metas liautis. 

Meklaudas gūžtelėjo pečiais. 

— Atpažįstu Perselą. Amžinai įsikandęs bibliją, amžinai įsi- 
kandęs Jėzų! Ką jūs išmanot — tik iš nosies į gerklę. Sukalbi 
maldelę — ir juodukai ima balt! Dar vieną maldelę — jiems iš- 
auga sparnai, ir pirmyn! Palankus vėjas, dešimt mazgų, kryp- 
tis į rojų! Žinot, Perselai, man kas galvoj, tas ant liežuvio: tie 
vaikinai mane vemt verčia. Bailiai, klasčiai, visi vieno galo, 
nieko iš jų neišspausi, netikesni net už gyvulius, va kokia 
mano nuomonė. Sakykim, tie prakeikti juodasnukiai savo ma- 
mytės krauju paties Jėzaus Kristaus akyse pasirašytų taikos 
sutartį, vis vien jais nepatikėčiau. Vieną gražią dieną viskas 
vėl prasidėtų iš naujo. Taigi aš sakau: kad man prisieitų visą 
gyvenimą saloj kinkas virpint — ne, ne! Verčiau nedelsiant 
vieną sykį juos sutvarkyt, po perkūnais, ir kad būt baigta! 

— Tos kalbos veda mus iš kelio — tarė Meisonas.— Ponas 
Perselai, aš jums uždaviau klausimą ir laukiu atsako. 

Perselas nuėjo prie stalo, apsisuko, pažvelgė į moteris ir grei- 
takalbe taitietiškai joms sušnibždėjo: 

— Jie nori mane nužudyti, nes aš nenoriu imti šautuvo. 

— Mes sukliudysime,— atsakė Omaata. 

— Net ir ta, kuri stovi po kairei tavo kaimynei iš kairės? 

— Net ir ta,— atsakė Tumata. 

Perselas jai nusišypsojo. Jis nenorėjo prie Smadžo vadinti 
jos vardu. 

— Net žavioji įsiutusi kumelaitė? 

— Netgi ji, — atsakė Oroa. 

— Ką ten joms pasakojate?— įniršęs sušuko Meisonas. 

Perselas nužvelgė jį nuo galvos ligi kulnų ir aiškiai atšovė 
pro petį: 

— Aš savo namuose. 

Ir, nunėręs akis, pasileido vaikščioti po kambarį. Dėtis nuo- 
laidžiu? Paimti šautuvą ir, progai pasitaikius, traukti į džiung- 
les? Ne, nereikia nusileisti. Jis giliai atsiduso. Širdis daužėsi 
krūtinėje. Ir vėlei kūnas nuėjo pagaugais. 

Jis nužingsniavo prie taburetės, vėl atsainiai ant jos užkėlė 
koją, alkūne pasirėmė į kelį ir vieną ranką įsibruko į kišenę. 
Pats jautė, kad šitaip stovėdamas pernelyg pozuoja, bet jam 
lengviau buvo išlaikyti visą savo drąsą. 

— Ponas Meisonai,— rimtai tarė jis tyliu balsu, — jūs reika- 
laujate atsakymo. Tad klausykite. Pirma, paėmęs šautuvą, nie- 
kuo nebūsiu naudingas, nes nemoku šaudyti. Antra, su šau- 
tuvu ar be jo, aš negaliu ryžtis nuodėmei, kėsindamasis į arti- 
mo gyvybę. 

Kambaryje niekas net nesukrutėjo. Smadžas sėdėjo susikūp- 
rinęs ant taburetės ir nubedęs akis į žemę. Meisonas tarsi su- 
akmenėjęs žvelgė į tolį. Tik Meklaudas žiūrėjo į Perselą. Tas 
angeliukas velnių priėdęs. Jis nuspėjo: Senis paguldytas ant 
menčių. 

— Jeigu aš teisingai supratau, — tarė Meisonas,— jūs atsisa- 
kėte. 

Jis kalbėjo bejausmiu balsu, įsmeigęs keistai sustingusias akis 
į tolį. 

— Taip. 

— Tuomet,— skubiai pridūrė jis, — aš žinau, kas man lieka 
daryti. 

Ir kilstelėjo šautuvą. 

— Ei, ei, ramiau!— sušuko Meklaudas.— Reikia balsuot. 

— Balsuot?— mechaniškai paklausė Meisonas tuo dusliu 
balsu. 

Bet vis dėlto nuleido šautuvą. 

-— Jūs čia ne vienas, — šiurkščiai drėbė Meklaudas.— Mes 
trise. 

Meisonas pažvelgė į jį, tarsi ne ką besuprasdamas, po to 
pakėlė dešinę ranką ir užgesusiu balsu pasakė: 

— Kaltas. 

— Susilaikau,— tučtuojau tarstelėjo Meklaudas. 

Smadžas sėdėjo kaip sėdėjęs. Nudelbęs galvą, susigūžęs, jis 
tylėjo. 

— Smadžai?— paragino Meklaudas. 

Smadžas suvirpėjo, metė moterų link baikštų žvilgsnį ir burb- 
telėjo: 

— Nekaltas, 

— Ką?— suriko Meisonas. 

— Nekaltas,— pakartojo Smadžas. 

Perselas pasileido juoktis nervingu, trūkčiojančiu juoku. Far- 
sas. Neįtikimas farsas. Jį išgelbėjo jo žudikas. Perselas atsisė- 
do, kojos virpėjo, jis nevaliojo užgniaužti juoko. 

Meisonas, išblyškęs, suglumęs, tylėjo. Jis pažvelgė į Meklau- 
dą ir bespalviu balsu paklausė: 

— Ką visa tai reiškia? 

— Kad Perselas išteisintas,— atsakė Meklaudas. 

Užsikišęs nykščius už kelnių diržo ir atsikolęs su visa tabu- 
rete, jis rėmėsi pakaušiu į duris; pasukęs galvą ir prisimerkęs, 
žiūrėjo į Meisoną su pašaipa, iškreipusia jo siauras lūpas. Senis 
dar nė velnio nesuprato. Kvailas kaip anglas. Kvailas ir už- 
sispyręs. 

Pamažėle į ketvirtainę Meisono kaktą prasismelkė balsavi-: 
mo prasmė. Išblyškusį jo veidą užliejo tamsus raudonis, ir jis 
tankiai sumirksėjo. 

— Meklaudai!-— suriko.— Jūs mane išdavėte! 


— Nieko aš neišdaviau,— atšovė Meklaudas savo sniaukro- 
jančiu balsu.— Nėr ko visur matyt išdavikus, kapitone, šitaip 
greit visi iš galvos išsikraustysim šioj saloj. Šiaip ar taip, tas 
teismas ne mano, o jūsų išmonė. Ką gi. Sutarkim! Sutarkim, 
kad Perselas vertas kulkos, bet jis ima šautuvą, vadinasi, mūsų 
viršus. Įsidėmėkit, aš tuo niekad netikėjau, bet sutarkim, kad 
taip būtų įvykę. Dar vienas šautuvas — pravartų buvo pamė- 
gint. 
ką ir oriai tarė: 

— Luktelkit, kapitone, susimildamas. Čia mes visi baltieji. 
Galim ramiai pasikalbėt, kaip džentelmenai. Kaip sakiau, Per- 
selas ima šautuvą, vadinasi, mūsų viršus. Tik va. Jis, atseit, 
Perselas, nieko neima. Tai jau kažin kada esu numatęs, kapi- 
tone, galit nieko nesakyt. Perselą kaip nuluptą pažįstu. Vis 
tą religiją įsikandęs. Kietas kaip ąžuolinis bortas, laikosi jos įsi- 
kibęs. 

— Visos jūsų kalbos. .. 

-— Duokit man kalbėt,— nekantriai pertraukė Meklaudas.— 
Jūs kiaurą valandą neuždarėt srėbtuvės. Dabar man eilė. Klau- 
sykit. Perselas atsisako. Jis nenori. Nenori, ir tiek. Žmogžudystė, 
sako jis? Siaubas. Žudyti savo artimą? Niekados. Angelas Gab- 
rielis nė iš tolo neima šautuvo! Žodžiu, neišdegė. Ir jei neiš- 
degė, vadinas, neišdegė, va, ką sakau, kapitone, o jei sušaudy- 
sit Perselą, juo labiau neišdegs... Kas iš to, kad jį sušaudysit? 
Ničnieko. Negausit dar vieno šautuvo, ir galas. 

— Yra teisingumas, — tarė Meisonas. 

— Tai gražiausia, — atšovė Meklaudas, pamažėle atgaudamas 
įprastą pašaipų toną,— tai gražiausia, kapitone; jūs sakot, yra 
teisingumas, bet šią valandėlę man nusišvilpt į tą teisingumą. 
Ir jums taip pat, kad ir kaip jį gerbiat. Įrodymui metas pra- 
sitart, kad ne angelas Gabrielis išdavė juodukams, kur paslėpti 
šautuvai, atleiskit, atleiskit, kalbu kaip džentelmenas su džen- 
telmenu, nežinau, ar čia tiesa, ar teisingumas, sere, bet sunku 
būtų patikėt, sere. Traukiam toliau. Per teismą žmonės kalba, 
kas ant seilės užeina, 0 po teismo tikroji teisybė it šaltinis 
ištrykšta. Va ji, kiaurai peršlapusi! Verčiau pasitraukit, tegu sau 
nulaša! Va ji, sakau. Jei šioj saloj gyvuotų teisingumas, toksai 

Smadžas šią valandėlę jau tabaluotų ant aukščiausios banjano 
šakos, pirma (angelo žodžiais tariant), kad kėsinosi ne laiku 
prakiurdyt vienam savo bendrapiliečiui galvą, antra, kad vos 
pamiškėje neįkišo kailio šauniajam Beikeriui, tas niekšelis (tu- 
riu minty Smadžą) būt palikęs mūsų grupę be vieno šautuvo. 
Tiek to, traukiam toliau. Šią valandėlę teisingumą paprasčiau- 
siai drebiu į triumą su atsarginėmis burėmis. Nūnai man gal- 
voj savo reikaliukai. Mano kailis, kaulai ir visi organai. Beje, 
štai ką pasakysiu: dar neaišku, ką laimėčiau, suvaręs kulipką 
angelui Gabrieliui į tarpumentę. Bet ką galiu prarast, aišku 
kaip diena... 

— Prarasti?— paklausė Meisonas. 

Meklaudas nutilo. Dabar galėjo ir patylėti. Jis taip šauniai 
mintyse buvo sukurpęs savo kalbą, jog niekas nė negalvojo 
pertraukti, netgi Meisonas. Perselas pakerėtas žiūrėjo į Mek- 
laudą. Ta aistra, ta gražbylystė. Meklaudas šlykštus tipas, ir 
vis dėlto... Jis ne tik šykštuolis, bet ir lošėjas. Susivaręs 
ilgus kaulėtus nykščius už kelnių juostos, atkišęs begalines 
kojas, jis iš aukšto žiūrėjo į klausovus, ir jo sukritęs ir išraiš- 
kingas veidas švitėte švitėjo iš laimės. Praėjo tie laikai, kada 
jam tekdavo nusileisti Meisonui. Jis vėlei ant scenos traukia 
visų žvilgsnius. Vėlei riečia nosį. ,,„Taip,— pagalvojo Perselas— 
jis lošėjas, jis visada buvo lošėjas. Tačiau jis lošė iš mūsų 
gyvybės. — 

— Ne juokai, ką galiu prarast!— varė toliau Meklaudas.— 
lr ne tik aš. Ir jūs. Ir Smadžas. Nekaltas, pasakė Smadžas. .At- 
sargus vaikinas! Neužmiršta, kad gamtoj šlaistosi poniutė- su 
jūsų šaudykle naguose — ji sprogtų iš pykčio, jeigu jos bran- 
gųjį ištiktų nelaimė. Gal jūs nematėt, kapitone, už jūsų nuga- 
ros stypso kitos juodulės poniutės, ir jos būtų ne itin paten- 
kintos, galvą dedu. Jos dėl Perselo iš proto kraustosi, kas to 
nežino. Jis jų meilelis numylėtas, angelėlis! Amžinai jį laižo, 
amžinai popina! Jų broliukas! Jų kūdikėlis! Jų Jėzulėlis! Iš 
galvos dėl jo eina! Visos. Dirstelkit į jas, kapitone. Pasigręžkit 
mažumą, ne iš kelio akį užmest. Joms nė galvoj kvatot, arba 
dainuot, arba sėdynėm į taktą vinksėt. Tik pažvelkit! Statulos. 
Liežuvius prarijusios. Dantukus sukandusios. Akys it skus- 
tuvai... 

— Jūs bijote moterų?— su panieka paklausė Meisonas. 

— Kurgi ne!-— atšovė Meklaudas.— Ir jūs bijotumėt, jei pa- 
žinotumėt taip, kaip aš. Nėr biauresnių padarų, kapitone, pa- 
tikėkit. Verčiau susikaučiau su anais trim šunsnukiais. Tarp 
mūsų kalbant, ir šiaipjau ta trijulė man pro pakaušį lenda, to 
betrūko, kad dar vaine ant sprando užsikarčiau. Tarkim, kad 
būčiau pasakęs: ,„Perselas kaltas.“ Ką gi. Imu šautuvą ir nu- 
danginu angelą Gabrielį pas jo tėtušį, kurs tupi danguje. Na 
ir kas? Ką, jūsų galva, daro tos vaine? Puola ant mūsų, galim 
lažintis, su Omaata priešaky. Arba dumia pas Vaa, nudiria jai 
kailį ir nušvilpia šautuvus. Išdava: džiunglėse slankioja dar 
viena ginkluota banda, kuri nelinki mums gera. 

— Visi tie plepalai. ..— prabilo Meisonas, gniauždamas šau- 
tuvą. 

Tuo metu dešinį jo petį prislėgė baisus svoris. Jis grįžtelėjo. 
Stambi juoda ranka spaudė jį prie žemės. 

— Nebėra vandens, — angliškai pasakė Omaata. 

— Paleiskite,— įniršęs užriko Meisonas ir, nustvėręs galiū- 
nę už riešo, mėgino atplėšti jos gniaužtus. Omaata, rodės, nė 
nepastebėjo jo pastangų. Stūksojo šalia, didžiulė ir motiniška, 
prašokdama jį ūgiu. 

— Nebėra vandens, — pakartojo ji, ir jos balsas nugriaudėjo 
it tolimas krioklio aidas. 

— Kaip? Nebėra vandens?— sušuko Meklaudas.— O kurgi 
turgaus bakai? 

— Apversti. 

— Apversti?— nustėro Meisonas.— Kas gi juos apvertė? 

Jis liovėsi kovojęs. Virš jo švitėjo juodas Omaatos veidas, 
didžiulis nelyginant mėnuo, storomis lūpomis, išplėstomis šner- 
vėmis ir plačiomis padrėkusiomis akimis. 

-- Jie,— atsakė ji savo giliu balsu. 

— Iš kur tu žinai?— pašoko Meklaudas. 

— Itija sakė. 

— Kada?— paklausė Smadžas virpančiu balsu ir taip pat at- 
sistojo. 

-— Ką tik. Ką tik jie buvo atėję. 

Ji mostelėjo ranka, tarsi apversdama bakus. Paskui pridūrė: 

— Itija perdavė... 

— Ką perdavė?— sustaugė Meklaudas, ir jo veidas pamėlo. 
— Vaine gali ateiti prie upokšnio atsigerti. Peritaniai — ne. 
Peritaniai nebegers. 


TRYLIKTAS SKYRIUS 


Omaata iš lėto nuėmė ranką, ir Meisonas pajudėjo. Ši nauja 
neganda pastūmėjo veikti. Jis atsistojo. Tačiau tuoj suprato, 
kad nėra kas veikti. Juodukai laikė savo rankose vienintelį 
šaltinį saloje. Jie lauks britų ir iššaudys visus it karvelius. 

Keturi vyrai susižvalgė. Meklaudas aplaižė lūpas, ir kiti trys 
tučtuojau sumojo kodėl. Pagalvojęs, kad nebėra vandens, jis 
pajuto troškulį. 

-— Yra tik vienas kelias!— virpančiu balsu tarė Meisonas.— 
Pulti į džiungles ir smogti. 

Meklaudas dirstelėjo į jį, metė žvilgsnį į Smadžą ir atsisėdo. 

— Man dar galva neperkaito, kad šokčiau jiems į nagus, — 
susniaukrojo jis.— Nė žingsnio nežengsi džiunglėse. Juos per- 
spės moterys. 

— Jums maloniau mirti iš troškulio!— užsidegė Meisonas. 

Meklaudas tik gūžtelėjo pečiais ir nieko neatsakė. 

— Gal naktį nueitumėm prie šaltinio — tarė Smadžas.— Mo- 
teris su ąsočiais nusiųstumėm į priekį. Ir kai juodukai pasiro- 
dytų, juos nupiltumėm. 

— Pusproti nelaimingas, — sukeikė Meklaudas,— ką ant pe- 
čių nešioji? Galvą ar puodynę? Jie ne kvaili, tie juodukai. 
Puikiausiai tai įrodė. Leistų moterims prisisemt ąsočius ir nė 
neiškištų savo sušvinkusių snukių. Užtat grįžtant išklotų aliai 
vieną. 

— Jūs kalbate, tarsi jie turėtų mus visad nugalėti,— piktai 
tarė Meisonas.— Neperprantu jūsų galvosenos, Meklaudai. 

— Prisipažįstu, baisiai dėl to jaudinuos,— ramiai atsakė Mek- 
laudas.— Mano galvosena, kapitone, tai mano galvosena, ir 

man nėr ko jos keist. Paklausykit mano žodžio: juodukų 
džiunglėse nenugalėsim. Su jais reikia kautis čia, vietoje. 

Smadžas atsisėdo ir nurijo seilę. 

— O jeigu jie nepuls?— kibo jis.— Ką gi veiksim? Lauk- 
sim? Dvėsim iš troškulio? 

Meklaudas nusišiepė jam į akis ir nesiteikė atsakyti. Perselas 
sėdėjo ir tylėjo. Jis nustebo, kad tie trys vyrai šaudosi prie- 
šiškais žvilgsniais. Meklaudas tiesiog tryško panieka, ir, keis- 
tas dalykas, Meisonas ir Smadžas, rodės, susivienijo prieš jį, 
tarsi laikydami jį kaltu dėl susidariusios padėties. .. 

— O didžiosios pirogos vade!— angliškai pratarė Omaata. 

Vyrai atsigręžė ir nustebę įsprendė į ją akis. Per tą sąmaištį 
jie užmiršo, kad čia tebėra moterys. 

— Klausyk, o vade,— kalbėjo Omaata,— mes imame ąsočius 
ir einame su ąsočiais. Ir Adamo eina. Mes traukiame pas 
anuos,— tarė ji, kukliai nuleisdama akis,— ir Adamo aniems 
sako: ,,„Mes jums duodame jamsą, bananus, mangus ir avoka- 
tus. Jūs Mums duodate vandenį.“ 

Omaatai baigus, kambaryje stojo kapų tyla. 

— Ge!'imas daiktas,— po valandėlės tarė Meklaudas.— Norė- 
čiau žinot, ką jie ten ėda nuo užvakar dienos, tie kekšės sūnūs. 
Visi vaisiai ir daržovės auga mūsų pusėje ir atvirose vietose. 

Ir abejingai pridūrė: 

— Gal ir išdegtų, mano galva, jei Perselas nieko prieš. 

Jis nežiūrėjo į Perselą. Atidžiai tyrinėjo savo kojas. 

— O kodėl jis būtų prieš?—grasiai kibo Smadžas, tarsi Per- 
selas nė neabejodamas turėtų pasiaukoti jo labui. 

Tačiau ir iis vengė žiūrėti į Perselą. Meklaudas ištiesė ko- 
jas, suglaudė kulnus ir išskėtė pėdas stačiu kampu. Kampas 
nebuvo visiškai status, ir jis prisimerkęs pataisė. 

— Gal būt, Perselui nepatinka bastytis Timio akyse,— beša- 
liškai tarė jis. 

-—- Jis ne mažiau ištroškęs, negu mes,— reikliai atšovė 
Smadžas. 

Meisonas stovėjo abiem rankom parimęs ant šautuvo. Mek- 
laudas vėl suglaudė kulnus, kilstelėjo galvą ir pažvelgė į jį. 
Tačiau Meisonas tebetylėjo. Jo nuomone, orumas neleido mal- 
dauti Perselo. 

— Yra mažytė galimybė, kad reikalas išdegs,— abejingai pri- 
dūrė Meklaudas.— Jie, matyt, dvesia iš bado, tie kekšės sūnūs, 

— Jeigu nori valgyt, tegu naktį ateina pas mus pasiraškyt 
vaisių, — pasakė Smadžas. 

— Ir mes pasielgsim taip, kaip jie prie upokšnio,— atsilie- 
pė Meklaudas,— lauksim su šaudyklėm. 

Ir pridūrė: 

— Matyt, dėl to ir neleidžia mūsų prie vandens. Matyt, nori 
keistis. Tu man — aš tau. Va kaip aš galvoju, sūneliai. 

Ir atsainiai, kaip ir anksčiau, užbaigė: 

— Taigi, sakau, yra mažytė galimybė, kad išdegs. 

Šįsyk jis dirstelėjo į Perselą, bet veltui. Perselas žiūrėjo 
į Omaatą. Jam pasirodė, kad ji kažką nori jam akimis pasakyti, 
ir bandė įspėti ką. 

— Tu man patari sutikti? — paklausė taitietiškai. 

— Patariu,— tarė ji, ir nė vienas raumuo nekrustelėjo jos 
veide. 

Jis leidosi vaikščioti po kambarį. Nenorėjo parodyti, kad 
apsisprendė, pasikalbėjęs su Omaata. Ūmai jam pasidarė ne- 
paprastai lengva. Visi rūpesčiai tarsi išgaravo. Jam buvo links- 
ma, gera. Net vandens klausimas atkrito. 

— Džiaugiuosi, kad mano procesas laimingai baigėsi, — tarė 
jis skambiu balsu.— Priešingai, net nebūčiau galėjęs jums pa- 
sitarnauti. 

Ir staiga dar labiau pralinksmėjęs pridūrė: 

— Paskutinį kartą, svarstant baudžiamąją bylą, kaltinama- 
sis buvo Meisonas. Man džiugu, kad ir anas procesas laimingai 
baigėsi. Priešingai, šiandien neturėtume malonumo būti kartu 
su ponu Meisonu. 

Jis su šypsena peržvelgė visus vieną po kito. Meklaudas ir 
Smadžas spoksojo į jį, o Meisonas išraudęs mirksėjo. 

— Aš jau sakiau, — suurzgė Meisonas,— jog visiškai nebu- 
vau jums dėkingas, kad įsikišote aną dieną. 

— Savaime suprantama, — maloniai sutiko Perselas. 

Jokie rūpesčiai neslėgė širdies, jis buvo laimingas, linksmas. 
„Dieve mano, dieve, ir man reikėjo pakęsti tuos pamišėlius.“ 
Jo mintys pakrypo kita vaga. Ūmai jis pagalvojo apie Ivoa, 
prisiminė, kaip ji taikėsi į Smadžą, ir susigraudeno. 


— Tai apsisprendėt?— įsidrąsinęs paklausė Smadžas, išvydęs 
laime spindintį Perselo veidą. 

Perselas dirstelėjo į jį. Šią akimirką net Smadžas jam ne- 
kėiė pasibiaurėjimo. Kaip jis bijo mirti iš troškulio, tas vargšas 
žiurkiūkštis Smadžas! „Ir aš, aš taipogi!.. Be abejo, mumyse 
yra kažkas bendra.“ Perselas susijuokė. Jam buvo pasiutiškai 
linksma. Vaikščiojo po kambarį lengvais, greitais žingsniais. 
Atrodė, kad kojos nesiekia žemės. Visi trys laukia, ką jis nu- 
spręs! Visi trys laukia, kad jis rizikuos gyvybe. Komedija! 
„Išdavikas“ rizikuoja gyvybe „bendrijos“ labui. „Dieve mano, 
jie pamišėliai, pamišėliai!“ Jis stabtelėjo, nužvelgė visus vieną 
po kito. Smadžas sėdėjo nudūręs akis į žemę, Meklaudas dėjosi, 
kad jam viskas niekai, Meisonas smaksojo į kalno viršūnę. 
Stojo slogi tyla, Meklaudo taburetė brakštelėjo, Meisonas ap- 
laižė lūpas, ir Perselas pagalvojo: „Ne, tai normalūs žmonės. 
Išsigandę žmonės. Jiems maudžia širdį. Prakaituoja delnai. 
Džiūsta gerklė.“ 

Susijaudinimas praėjo, ir jis ramiai pasakė: 

— Sutinku. 

Jie vienkart sužiuro į Perselą. Jiems palengvėjo, tačiau aky- 
se nebuvo nė šešėlio nuostabos. Tikėjosi, kad jis sutiks. Per- 
seią apėmė kartėlis, pasibiaurėjimas. Jie jį pažįsta! Tiksliai Ži- 
no, ko gali iš jo susilaukti, todėl ir iškėlė jam tą šlykštų teis- 
mą! Apkaltino, apšmeižė, apdergė! 

— Sutinku, — pridūrė jis, — tik su viena sąlyga: aš neapsiribo- 
siu vien derybomis dėl vandens. Stengsiuos grąžinti taiką. 

Meisonas metė žvilgsnį į Meklaudą. Meklaudas kreivai šyp- 
telėjo, ir Meisonas patraukė pečiais. 

— Na?— paklausė Perselas. 

— Kaip sau norite, — atsakė Meisonas. 

Meklaudas atsistojo, užsimetė šautuvą ant peties, atidarė du- 
ris, ir pro stumdomą sieną patraukė skersvėjis. Meklaudas lai- 
kė duris, praleisdamas anuodu. 

Valandžiukę visi buvo sumišę. Meisonas nežinojo, kaip jam 
išeiti. 

— Štai ir sutvarkėme vieną reikalą,— garsiai tarė jis, į nie- 
ką nesikreipdamas. 

Jis išsitempė, atlaužė pečius ir nužingsniavo prie durų, o jam 
įkandin — Smadžas, sulinkęs, persikreipęs, juokingai mažas. | 

Meisonas buvo beeinąs pro Perselą, bet stabtelėjo, nerangiai 
pasuko galvą ir greitakalbe išdrožė: “ 

-- Labai gražu iš jūsų pusės, ponas Perselai. 

Po to peržengė slenkstį, o iš paskos vis sekė Smadžas, slėp- 
damasis jam už nugaros, nudūręs akis ir atkišęs nešvankią 
nosį. 

Meklaudas laikė duris ir žiūrėjo į Perselą. 

—— Viso labo, — tarė jis, kai anuodu išėjo. 

Tačiau eiti nesiruošė. Stovėjo, atkišęs vieną koją ir įbedęs 
akis į Perselą, ir mažne šypsojo savo kaukole. Prieš šviesą jis 
atrodė gyvas voras, pasistojęs ant kojyčių — ilga ranka ant 
durų klibikio, kita — įremta į staktą, ilgos kojos plačiai iš- 
žergtos. 

Perselas priėjo palaikyti durų, kad jos netrinktelėtų, kai 
Meklaudas nuims ranką. 

— Geros kloties, — palinkėjo Meklaudas ir neryžtingai šyp- 
telėjo. 

Ir pridūrė škotų tarme: 

— Tikiuos, netrukus pasimatysim. 

Pirmąsyk jis kreipėsi į Perselą savo tarme. Perselas be žo- 
džių linktelėjo galvą. Priėjo dar arčiau ir nusitvėrė durų ran- 
kenos. Anksčiau jam nebuvo tekę stovėti taip arti Meklaudo, 
ir jį beveik šiurpas nukrėtė, išvydus kaulėtą jo veidą, ilgus 
metus lig soties nevalgiusio žmogaus veidą. 

Meklaudas pasisuko ir vienu žingsniu peržengė du laiptus. 

— (Geros kloties, — pakartojo ir paskutinį kartą pro petį blės- 
telėjo į Perselą. 

Paskui ilga skeleto ranka dusyk pamojo Perselui prieš pat 
savo veidą. 

— Ąsočiai čia, — tarė Omaata. 

Perselas uždarė duris ir atsigręžė. 

-— O vaisiai? Jamsas? 

— Irgi. 

Jis apglėbė ją žvilgsniu, nusišypsojo, ir jį pakirbino smal- 
sumo kirminas. Ji neatsakė į jo šypsnį. Stovėjo rūsti, ir tiek. 
Rodės, ir nemanė leistis į kalbas. 

Būrelis išėjo į Rytų prospektą ir pasuko dešinėn į Banjan 
Leiną. Omaata žingsniavo priekyje. Iš paskos traukė Perselas, 
o jam iš šonų — Oroa ir Avapuji. Tumata ir Itijota ėjo gale. 
Buvo baisiai karšta, ir, kopdami aukštyn, visi nusikamavo. 

Nusigavus iki antrosios plynaukštės vidurio, Omaata šiek 
tiek užduso, ir Perselas, ją pavijęs, susigretino. Ji pasisuko ir 
griežtai sušnibždėjo: 

— Eik užpakaly. 

Jis dar dvejojo, bet Oroa stipriai nutvėrė jį už rankos ir 
privertė atsilikti. 

-— E Oroa e!— supykęs tarė Perselas. 

Tuomet Oroa pasilenkė prie jo ausies ir šnipštelėjo: 

— (Omaata bijo, kad anie į tave nešautų. 

Štai dėl ko jį apsupo! Anie, iššovę į jį, gali jas kliudyti! 

—- Omaata! 

— Tylėk!— įsakė ji neatsigręždama. 

Jos teisybė. Tik jis vienas neatsargiai elgiasi. Jau pusva- 
landį žingsniuoja būrelis, o „plepės“, apsupusios jį lyg eskor- 
tas, dar neištarė nė žodelio. Jų kojos neužkliudė nė vieno 
akmenėlio. Jos netgi kvėptelėti garsiai saugojosi. 

Būrelis pasiekė banjaną. 

— Čia sustosim,— tyliai pasakė Omaata.— Anie niekados čio- 
nai neateina. Ir vis dėlto netgi čia nieko nereikia išleisti iš akių. 

Po moterų dalybų taitiečiai nusprendė, kad banjanas neša 
nelaimę ir, vadinasi, yra tabu. 

— Tajata!-— įsakė Omaata.— Lik prie įėjimo ir sergėk. 

Tajata pastatė lūpas. Paklusus Omaatai, ji neišgirs būsimo 
pokalbio. Tačiau be žodžių atsigulė žolėn, iškišo galvą, ir tuč- 
tuojau jos veidas susiliejo su šaknimi. Įstabus dalykas. Odos 
spalva nė kiek nesiskyrė nuo medžio žievės. 

Omaata įsigavo po banjanu. Perselas, prieš lįsdamas paskui 
ią Į tamsias žalias menes, išsitraukė iš kišenės laikrodį. Dvyli- 
ka. Vos prieš keturias valandas, darydamas duris, išvengė Sma- 
4žc kulkos. 

ŽZaliose banjano menėse buvo tamsu. Omaata nesustodama 
traukė iš menės į menę, ir Perselas vos spėjo iš paskos. Tik jos 
karninė juosta šiek tiek bolavo tamsoje. 

— Štai čia, — tarė Omaata. 

Nuo lapų sienos atsiskyrė kažkoks šešėlis ir puolė ant Per- 
selo. Jis nejučiomis loštelėjo ir atkišo rankas. Tačiau užpuoli- 
kas sujuko, šmurkštelėjo po jo rankomis ir stipriai jį apglėbė. 
Perselas pajuto priglundant iškilų nuogą pilvą. 

— Adamo! Adamo! Maniau, kad jau tavęs nebeišvysiu! 

Ji suklupo ant samanų ir, patraukusi jį už rankos, pasisodino 
šalia. 

— Ivoa,— tarė Perselas, suimdamas delnais jos veidą, — kaip 
čia laikaisi? Iš kur žinojai, kad ateisiu? 

Ji nusijuokė laiminga, kad vėl jaučia jo rankas ant skruostų. 

— Atsakyk, Ivoa! 

Ji gardžiai nusijuokė. Amžinai klausinėja! Amžinai viską no- 
ri žinoti! Ji padėjo galvą Perselui ant peties. 

— Kai pamačiau namuose tris peritanius su šautuvais, ta- 
riau: due, aue, visų trijų nenukausiu! 

Suskardėjo juokas, ir Perselas suvokė, kad aplink juos prie- 
temoje sutūpė moterys. Jis vos-ne-vos išskyrė jų kūnų linijas. 

— Tuomet,— pasakojo Ivoa,— nubėgau pas Omaatą, su ja 
buvo Itija, ir viską joms išklojau. Omaata pagalvojo ir tarė: 
„Atėjo viena mintis į galvą. Eik su Itija prie banjano ir lauk.“ 

— O aš, — užbaigė Omaata,— sukviečiau visas moteris, pa- 
sakiau, ką galvoju, ir moterys pritarė: „Tebūnie, kaip tu sakai.“ 

Ji sėdėjo Perselui iš dešinės, pasigręžė į jį, akys sublizgėjo 
prietemoje, ir ji iškalbingai nutilo. Laukė, kol jis paklaus. 

— Na, o po tot— paskatino Perselas. 

— Po to apverčiau bakus. 

— Tu apvertei bakus!-— apstulbęs sušuko Perselas. 

Omaata atkragino galvą, atstatė apvalias it rutuliai krūtis 
ir nelyginant krioklys sugriaudėjo juoku. Tačiau akys buvo 
liūdnos. Juokėsi iš pasididžiavimo, ne iš džiaugsmo. Pamažėle 
Perselo akys apsiprato tamsoje, ir jis aiškiai matė aplink ant 
kulnų sėdinčias moteris. Perselas negirdėjo, tik iš jų lūpų spėjo, 
kad jos juokiasi — viską nustelbė Omaatos juokas. Jos didžia- 
vosi, prisidėjusios prie šios gudrybės, kuri taip šauniai nu- 
sisekė. 

— Žinok, Adamo,— pridūrė Omaata,— Taityje priešas žudo- 
mas. Niekas jam netrukdo gerti. 

— Tad kam ši gudrybė?— paklausė Perselas. 

— Kad tave išplėštumėm iš peritanių nagų ir paslėptumėm. 

— Paslėptumėte?— paklausė Perselas ir kilstelėjo antakius. 

— Kol baigsis karas. 

Perselas pažvelgė į moteris. 

--- Jūs visos pritarėte šiai gudrybei?— paklausė jis persimai- 
niusiu balsu. 

— Visos,— atsakė Omaata,— net tavo nedraugų žmonos. Ta- 
čiau mes nė puse lūpų neprasitarėm Vaa. 

— Vaa baisiai kvaiša,— tarė Oroa, iškeldama galvą ir kres- 
telėdama savo karčius.— Galimas daiktas, ji būtų mus išdavusi. 

—- Vaa žavisi žmogumi, kuris nešioja ant kojų odinius daik- 
tus, — pridūrė Tumata.— Ji nesuprato, kad vadas yra tuščia vie- 
ta, sudegus didžiajai pirogai. 

— To netgi pats vadas nesuprato,— įsiterpė Itija. 

Moterys nusijuokė. Na ir aštrus tos Itijos liežuvis! 

“— Vis dėlto Vaa man paskolino šautuvą, — pasakė Ivoa. 

-— Tai ji paskolino? — paklausė Perselas. 

— Paskolino. 

Perselas susižavėjęs kilstelėjo antakius. Nuostabioji misis Mei- 
son melavo vyrui. 

— Klausyk,— tarė COmaata,— mes tave paslėpsim viename 
grote. Grotuose gyvena iupapau. Anie jų bijo. 

— Meanis nebijo. 

— Mieanis tavo brolis, — tarė Ivoa. 

— Kokiame grote? 

— Manajame,— atsakė Itija.— Kur nakvojom mudvi su Ava- 
puji po moterų dalybų. 

— Kur gulėjo šautuvai? 

— Tu jį žinai, Adamo? 

—- Ne, nežinau. 

— Baisiai geras grotas, — kalbėjo Itija.— Trykšta mažytis šal- 
tiniukas. Šiek tiek kantrybės, ir gali turėti pilną ąsotį vandens. 

Stojo tyla, ir Omaata tarė: 

— Žinok, tie vaisiai ne aniems. Jie tau. 

Ir pridūrė: 

— Ir Itijai. 

— Itijai4— paklausė Perselas. 

— Itija nuves tave į grotą ir liks drauge. 

— O Ivoa? 

— Ivoa nešioja sūnų. Ji negali užsikarti iki to groto. Be ga- 
lo sunkus kelias. 

-— O jeigu jai padėčiau? 

— Paklausk ją. 

Perselas matė vien tik nejudrų Ivoa profilį. Sučiaupusi lūpas, 
užsisklendusi savyje, ji rūsčiai žiūrėjo į Perselą ir nesakė nė 
žodžio. 

— Jeigu tau padėčiau, Ivoa? 

Ji papurtė galvą ir, Perselui tylint, pridūrė: 

— Aš labai sunki! Verčiau liksiu kaime. 

Ją buvo nukamavusi bemiegė naktis, ir ji tegalvojo kuo grei- 
čiau grįžti namo ir keletą valandų numigti. Šią naktį ji vėl 
gaus budėti šalia priestato, laukti Timio su šautuvu rankose. 
Niekur neras sau vietos, kol nenudės Timio. 

—- Kodėl negaliu likti vienas grote?— neatlyžo Perselas. 

Itija palinko į priekį ir skėstelėjo rankomis. 

— Tas žmogus manęs bijo, — tarė ji, viliūgiškai nužvelgdama 
moteris. 

Moterys šyptelėjo, tačiau kur kas santūriau, nei galėjai 
tikėtis. To reikalavo rimtas Ivoa veidas ir jos pagarba 
etiketui. 

-— Itija tau pravers, — tarė Omaata.— Ji nepėsčia. Be to, at- 
neš tau naujienų. 

— Ir Ivoa tai gali padaryti. 

— Žmogau, pažvelk į ją! Ji negali laipioti. Negali bėgioti. 
Vos-ne-vos vaikšto. 

— Kur būsiu, ten bus man gera, — pasakė Ivoa. 

Perselas nunėrė akis ir taip ilgai tylėjo, jog moterys suneri- 
mo. Jos rodė įvairiausius ženklus Omaatai, ir Omaata paklausė 
savo giliu balsu: 

— O kūdikėli mano, tu pyksti? 

— Nepykstu. 

Taip taręs, jis vėl nutilo, ir Omaata iš nerimo persimainiusiu 
balsu paklausė: 

— Tu nepritari mūsų planui? 

Jis pakėlė galvą ir ją nužvelgė. 

—- Pritariu, bet visų pirma noriu pasimatyti su anais. 

— Maamaa!— sušuko Omaata, keldama akis į dangų.— 
Maamaa! 

Ir moterys, apstulbusios ir nusiminusios, paantrino. Nuskam- 
bėjo pratisas jų šauksmas: „Maamaa!“, kupinas nevilties ir ne- 
patiklumo,— moterys žvalgėsi, skėsčiojo rankomis ir traukė 
pečiais. 

— Bet kam to reikia!— sušuko Omaata.— Anie nekliudys pe- 
ritaniams atsigerti! 

— Aš noriu grąžinti taiką. 

Moterys susižvalgė, suplojo delnais per šlaunis ir giliai at- 
siduso. Maamaa. Tie peritaniai arba labai blogi, arba labai ge- 
ri. Tačiau amžinai maamaa. Amžinai. 

— Kvailystė! Žmogau!-— atkirto Omaata.— Timis tave nužu- 
dys. O gal ir Tetaitis. 

Ašaros riedėjo Ivoa skruostais, tačiau ji nesakė nė žodžio. 

— Man reikia pabandyti, — tikino Perselas, imdamas jai už 
rankos. 

— Kaip gyva negirdėjau kvailesnių kalbų, — sugaudė Omaata, 
netverdama pykčiu. 

Ji sėdėjo atsišliejusi drūtos vertikalios šaknies, ir jos vir- 
pantis iš pykčio kūnas drebino visą žalią menę. 

— O mano kvailasis gaiduk! O mano išdidusis gaiduk!— su- 
griaudėjo ji it perkūnas.— Tu nori pakeisti dangų į žemę! Tie 
žmonės, — kalbėjo ji, iškeldama rankas, — paragavo kraujo ir 
dabar eina žudydami ir nieko nepaisydami, o tu, tu nuogas, be 
ginklų, nori eiti ir grąžinti taiką! 

Perselas palaukė, kol nuščiuvo jos balso griausmas, ir tarė: 

— Eisiu, Omaata. 

— Žmogau!-— suriko ji, žaibuodama akimis. 

— Leisk, leisk, Omaata,— tarė Ivoa ašaromis paplūdusiu vei- 
du.— Aš pažįstu Adamo. Jis eis. Jis romus, bet jo nepalauši. 

— Jeigu tu eini, aš eisiu su tavimi, Adamo, — tarė Avapuji. 

Stojo tyla. Moterys vengė žiūrėti į Avapuji. Aue, aišku kaip 
diena: ji norėjo sužinoti, kas atsitiko Uiliui. Ji dar tikėjosi! 
Vargšelė, vargšelė Avapuji! Šis karas apėmė salą nelyginant 
liga! 

— Ne,— griežtai pasakė Omaata.— Itija eina pas anuos ir 
sako: „Adamo nori su jumis pasimatyti.“ Ir jeigu anie nori, 


354 


Itija eina su Adamo. O užbaigus Manu-faite!, Itija veda Ada- 
mo į grotą. Galimas daiktas, bus sunkoka. Galimas daiktas, 
bus pavojinga. Bet Itijai gudrumo nestinga. 

— Einu su Itija ir Adamo pas anuos,— pasakė Avapuji. 

— Ne, — tarė Omaata,— turiu tau darbo, Avapuji. 

Moterys sužiuro į Omaatą ir ūmai suvokė. Omaata įsitiki- 
nusi, jog Uilis nužudytas, ir nenori, kad Avapuji išvystų jo 
galvą, pamautą ant ieties. Garbė Eatua, Omaata turi galvą pa- 
kaušyje! Ji visad numato, kas bus! 

— Tegu būna taip, kaip sako Omaata,— tarė Oroa, ir visos 
moterys pritariamai sumurmėjo. 

Tučtuojau Itija be žodžių pašoko ir dingo. 

—- Saulė eina pilvu varina,— tarė Ivoa.— Valgyk, Adamo. 
Tau prieš akis daug daug vargo. 

Kalbėdama ji nulupo bananą ir atkišo Perselui. Perselui kąs- 
nis nelindo į gerklę, vaisius atrodė miltingas ir sprangus. Po 
banano jis suvalgė mangą, paskui avokatą. Moterys kuštėjosi. 
Tas nesiliaujantis murmesys erzino ir dirgino jo nervus. Lai- 
kas plaukė, ir jo širdį vis labiau ir labiau gniaužė baimė. 

Jis parodė nustūmęs alkį, išsitiesė ant samanų, paguldė gal- 
vą ant Ivoa kelių ir užsimerkė. Tučtuojau moterys nuščiuvo. 
Iš pradžių jam atslūgo nuo širdies, bet miegas neėmė, tyla pa- 
sidarė nebe pakenčiama. Žinojo, kad dar ilgai gaus laukti, kol 
grįš Itija, ir jo baimė nesiliaus augusi. Girdėjo Omaatą tyliai 
tariant: ,„Oroa, duok savo plunksnų vėrinį.“ Paskui sutraškėjo 
laužiama šaka, sušlamėjo skabomi lapai, ir viskas. Bandė mels- 
tis, tačiau po keleto sekundžių susigriebė mechaniškai tariąs 
maldos žodžius, jis nebeįstengė galvoti, kojos virpėjo, baimė 
nesiliovė augus. Umai jam pasirodė, kad jis dūsta po banjanu, 
jį apėmė panika, kažkas traukte traukė atsistoti ir bėgti. Susi- 
bruko rankas už kelnių juostos ir apmirė — prakaitas žliaugė 
kūnu. Umai išvydo save pasliką, sustingusį nelyginant lavoną, 
užsimerkusį, ant krūtinės sunertom rankom. „Dieve,— ištrūko 
jam karšta malda, — padaryk, kad tai būtų teisybė, padaryk, 
kad daugiau nebegyvenčiau ir kad pagaliau baigtųsi tas koš- 
maras.“ Pajuto, kaip Ivoa pakėlė jo galvą ir prispaudė prie 


! Paukštis, skrendąs prašyti taikos. 

krūtinės. Prisiglaudė it vaikas ir įsikniaubė tarp šiltų švelnių 
krūtų. 

Po valandėlės baimė ėmė slūgti, kvėpavimas pasidarė lyges- 
nis, ir jį apėmė miegas. Kai jis pakirdo, Itija sėdėjo priešais. 

— Jie sutinka, — tarė ji; jos apvalus veidelis buvo be galo 
1i1mtas. 

Perselas pašoko. Moterys taip pat atsistojo, tik Ivoa dar 
šiek tiek pasėdėjo. Jos veidas buvo pilkas, lūpos virpėjo. 

Omaata padavė Perselui lazdelę su raudonu plunksnų kuokš- 
teliu viename gale. 


— Kol miegojai, tau padariau Manu-faite,— prikimusiu balsu 
tarė ji.— Laikyk jį priešais save. Nuo šiol, Adamo, tu paukštis, 
skrendąs prašyti taikos, ir pagal paprotį anie nedrįs tavęs nu- 
žudyti. Aišku, jeigu išdegs tavo misija. Bet, jeigu jie nepano- 
rės taikos, tu nebebūsi !abu. 

Jis paėmė Manu-faite, ir Omaata pamokė, kaip jį laikyti: 
plunksnomis į užpakalį, mat, jos vaizduoja paukščio uodegą, 
ir aštriuoju galu į priekį, mat, jis vaizduoja snapą. Taigi žmo- 
gus eina, 0 paukštis skrenda, ir žmogus, ir paukštis — viena 
esybė. 

Perselas nudelbė akis. Žiūrėjo į tą apgailėtiną talismaną ran- 
koje: jeigu nenusišypsos laimė — mirtis. O kiek šansų, kad nu- 
sišypsos? 

— Ar moki taiką šlovinančius himnus?— vėl paklausė 
Omaata. 

— Moku. Otus išmokė, kuomet jūs kariavote. Ir aš ten bu- 
vau, kai iš Nataičio genties atėjo karys su Manu-faite. 

— Gerai, — tarė Omaata. 

Ji pasigręžė į Avapuji. 

— Mes einame prie šaltinio pasisemti vandens. Tu tuo tarpu 
nuneši vaisius į Adamo grotą, grįžti čionai, prie banjano, ir 
lauki mūsų. 

Valandėlę visi tylėjo ir stovėjo it nudiegti. Perselas suspaudė 
Ivoca petį, prisiglaudė skruostu prie jos skruosto, po to pasisuko 
į moteris, plačiu rankos mostu neva jas apkabino visas iš karto 
ir atsisveikino. 

— Aš grįšiu!-— tarė jis tvirtu ir pasitikinčiu balsu. 

Moterys susižavėjusios ėmė kuštėtis. Adamo! Koks iškalbin- 
gas jo mostas! Argi jis nevertas savo uošvio, didžiojo vado 
Otaus! 

Ryški dienos šviesa rėžė Perselui į akis, jis prisimerkė ir 
pajuto, kaip saulė kaitina jam sprandą. Itija žingsniavo 
priešais. 

— Avapuji tave klausė? ..— patyliukais tarė jis. 

— Taip. Pasakiau, kad nežinau. 

— Nužudytas? 

— Taip. 

— Ohus? 

— Taip. 

-— Amurėja? 

Jos pečiai krūptelėjo. 

-— Taip. 

Stojo ilga tyla, ir Itija tarė: 

—- Gali kalbėti. Jie stovykloje. 

Jis žengė keletą žingsnių tylėdamas ir paklausė: 

— (Galvas matei? 

Nuo to laiko, kai jis pasinešė susitikti su taitiečiais, jį be 
perstogės kamavo mintis, kad išvys tą siaubingą reginį. 

—- Ne. Jie sukrovė jas į puani!. Užmaus ant iečių paskiau. 

— Kada paskiau? : 

— Po karo. 

Vėl stojo tyla. Paskui Itija atsisuko, sustojo ir tarė persimai- 
niusiu balsu: 

— Bet aš, žmogau, Mačiau Amurėją! Ji pakarta už rankų ant 
avokato šakos. Ir kojos pririštos. Pilvas perrėžtas nuo čia (ji 
parodė paširdžius) iki čia (ji parodė lytį). Žmogau, kaip baisu! 

— Kas tai padarė?— paklausė Perselas perdžiūvusia gerkle. 

— Timis. 

Jis nukreipė akis į šoną. 

— Eik, Itija,— dusliai tarė jis. 

Po to jie gana ilgai nekalbėjo. Antroji plynaukštė baigėsi, 
ir juodu jau ėjo akmeningos kalno dykynės link, bet Itija 
staigiai pasuko į milžiniškų papartmedžių gojelį. Nusigavusi 


! Pintinė iš kokoso palmės lapų. 

į medžių pavėsį, ji sustojo ir nutvėrė Adamo už kairės rankos. 
Jos veidelis buvo rimtas ir nerimastingas. 

— Adamo!-— tarė ji virpančiu balsu.— Kai pamačiau, ką anie 
padarė, stačiai susirgau... Taip, manau, kad sergu... Neturiu 
jokio ūpo žaisti. Tačiau jeigu tu geidi, Adamo, gali... Aue, 
gal jau paskutinį sykį gyvenime žaisi!.. 

— Paguodei,— nusišypsojo Perselas. 

Vadinasi, jis dar sugeba šypsoti! Jis žvelgė į Itiją. Graudu 
darėsi, pagalvojus apie jos naivų ir kilnų pasiūlymą. Pasilenkė 
ir prisilietė lūpomis jos lūpų. 

— Manu-faite privalo skristi, Itija,— draugiškai tarė jis — 
ir aš negaliu sustoti. 

Prieš juos plytėjo juodų uolų sąvarta, gaisi dykynė be galo 
ir be krašto. Už jos prasidėjo brūzgynai. Bet čia augo ne pa- 
partmedžiai, kaip aplink kaimelį, o žemaūgės palmės, dviejų 
trijų metrų aukščio, taip tankiai sužėlusios, kad Perselas, brau- 
damasis paskui Itiją, kartais turėdavo praskleisti rankomis stie- 
bus. Nedvelkė nė menkiausias vėjelis, pro lapų stogą vos vos 
skverbėsi dulsva šviesa, drūti išpurtę kamienai buvo apsama- 
noję, ir juodi samanų kuokštai karojo nelyginant plaukai. Virš 
galvos Perselas girdėjo be perstojo šnarant palmių viršūnes. 
Tas šiurkštus metalinis šiugždėjimas ne tiek buvo grasus, kiek 
įkyrus. Jis grėsmingai sklandė ore, gaudė ausyse, skverbėsi 
į kūną. Perselui rodės, kad medžių viršūnėse prigludo milžiniš- 
ki vabzdžiai ir trina vieną į kitą savo pasibaisėtinas kojeles. 

Iš lėto, žingsnis po žingsnio, jie yrėsi į priekį. Juodi sama- 
nų gaurai, čežą platūs lapai — kodėl jam staiga pasirodė, kad 
juose slypi gili prasmė? Keista. Viena jo pusė bijojo. Kita 
godžiai žvalgėsi aplink. Pamažėl palmės retėjo. Po medžiais 
gulė balsvi šviesos lopai. Ūmai viskas nusigaisravo. Saulė, ro- 
dės, pasislinko arčiau, švelniau sušnarėjo palmės. Jis pajuto 
gaivų jūros dvelksmą. Šen bei ten saulės spinduliai tiesėsi iki 
pat žemės, plonyčiai it ietys. 

— (Čia,— pusbalsiu tarė Itija.— Dar truputis, ir būsime vieto- 
je. Luktelk valandėlę. Aš bijau. 

Ji sustojo ir atsisuko į Perselą. 

— Ant pakrantės uolos?— paklausė jis. 

— Ne. Laukymėje, palmyne. 

Ji nubrėžė pirštu ratą. 

— Didžiulė laukymė palmyne. O vidury uola. 

Proguma. Plika vieta, kad priešas neužkluptų iš netyčių. Uola 
pasislėpti. Net Meisonas nebūtų gudriau sugalvojęs. Vyrams 
nestinga apsukrumo, kai reikia žudyti. 

— Tai stovykla? 

-- Ne,— atsakė Itija,— ne stovykla. Tiesiog jie pasirinko tą 
vietą su tavim susitikti. 

Jie bijo spąstų. Nepasitiki. Netgi juo. 

— Man baisu dėl tavęs, — sukuždėjo Itija, suspaudusi skruos- 
tus rankomis.— Ak, kaip baisu! Nė lašelio vandens burnoje 
nebeliko. 

— Ir aš bijau, — tarė Perselas. 

— Ak, ne! Netiesa!— atsakė Itija, susižavėjusiomis akimis 
žvelgdama į jį — Tu ne pilkas! Tu raudonas raudonas! 

Jis šyptelėjo ir patraukė pečiais. Ji puikiai žinojo, kad jis 
nepakenčia saulės. 

— Adamo,— sušnibždėjo ji, prieidama arčiau rimtu ir neri- 
mastingu veidu ir dėdama ranką jam ant peties.— Klausyk! 
Daug iane mirė, kiti dar mirs, o aš noriu kūdikio! Ak! kaip aš 
noriu kūdikio! Maldauju, Adamo, jeigu anie tavęs neužmuė. .. 

Jis nuleido akis ir pažvelgė jai į veidą. Buvo jau besakąs: 
„Ne.“ Turėjo pasakyti: „Ne.“ Bet ūmai pasirodė, kad ne taip 
jau svarbu pasakyti: „Ne“... Smadžo kulka, įstrigusi duryse, 
Smadžo šautuvas, nukreiptas jam į širdį, Meisonas, keliąs šau- 
tuvą prie peties, Timis... Jis žiūrėjo į Itiją. Turėjo pasakyti: 
„Ne.“ Kodėl? Kam? Ne! Amžinai ne! Ne —Itijos mažyliui! 
Ne — Itijos džiaugsmui! Ne — pačiam sau! Jis suirzęs patraukė 
pečiais. Vis tie tabu! 

— Neatsakyk,— tarė ji. 

Ir, nudūrusi galvą, paspaudė jam ranką. Jis nebegalvojo 
apie baimę, vien žiūrėjo į ją. Pakaušiu ji vos vos siekė jo 
smakro. Koks malonumas į ją žiūrėti! Veidas lygus, lūpos put- 
nios, kakta siaura, įkypos akys. Jis atsikvėpė pilna krūtine, 
lengvas, pilnas vilčių. Žiūrėjo į Itiją, jos grožio nuramintas. 
Nieko jam neatsitiks, kai šalia stovi toks žavus padarėlis. Tai 
buvo kvaila mintis, bet šią valandėlę jis ir nemanė abejoti: ji 
iš tiesų graži. Vadinasi, jis negali mirti. 

— Tu graži, Itija,— dusliai sukuždėjo jis. 

Ji nė nekrustelėjo. Visas jos švankumas išdulkėjo. Užmer- 
kusi akis ir bejėgiškai nukabinusi rankas, stovėjo abejinga, ap- 
mirusi. Jis uždėjo ranką jai ant peties, o kita, nepaleisdamas 
Manu-faite, švelniai apglėbė per nugarą. Aukštai pakėlęs gal- 
vą ir kvėpdamas gaivų jūros dvelksmą, švelniai glaudė ją prie 
savęs. Kokia maloni šviesa aplink po medžiais! „„Eatua!— su- 
kuždėjo jis,— dėkoju tau už Itijos grožį, dėkoju už Itijos plau- 
kus, dėkoju už mažytes apvalias Itijos krūtis, prigludusias prie 
manęs, dėkoju už jos kilnią širdį.“ 

Ji atlošė galvą ir rimtai pažvelgė į jį iš apačios romiu droviu 
žvilgsniu. Jis jai nusišypsojo, po to iškėlė virš galvos Manu- 
faite, raudonomis plunksnomis palietęs melsvai juodus Itijos 
plaukus, ir tarė: 

— O dabar laikas keliauti. 

Kai jie nusigavo iki pamiškės, priešais išdygo kažkoks šešė- 
lis. Raha. Ji nusisuko ir kažkam pamosavo ranka. Stovėjo atsi- 
gręžusi į pailgą apvalainą uolą progumos vidury. Nusišypsojo 
Itijai, tačiau, Perselui einant pro šalį, nuleido akis. 

Jie žengė kelis žingsnius plynuma, ir Itija sušnabždėjo: 

— Šautuvai! 

Jie stabtelėjo. Raudonoje uoloje rudavo trys vamzdžiai. Nie- 
ko daugiau nesimatė. Nieko panašaus į galvą. Perselui tankiai 
suplakė širdis. 

— Eime,— pusbalsiu tarė jis. 

Ir, pasisukęs į Itiją, įsakmiai pridūrė: 

— Ne, tik ne prieš mane. Šalia. 

Ėjo iškėlęs virš galvos Manu-faite, kitą ranką atstatęs į šoną 
tuščiu delnu į uolą. Itija žingsniavo šalia, per metrą nuo jo. 

Iki šautuvų liko gal koks penkiasdešimt metrų. Perselas pa- 
spartino žingsnį. Dirva progumoje buvo akmeninga ir degino 
padus. Saulė baisiu svoriu slėgė sprandą ir kairį petį; prakaitas 
be paliovos žliaugė kakta ant akių ir jį Žlibino. 

Kai jis buvo per kokius penkis metrus nuo styrančių vamz- 


džių, pasigirdo Meanio balsas: 
— Apeik. 

Jis pakluso. Bet už tos uolos kėksojo kita uola, o už anos — 
dar viena, ilgesnė ir aukštesnė. Tik tuomet Perselas išvydo 
spragą. Ji buvo tokia siaura, kad jam teko eiti šonu. 

Priešais su šautuvu rankose pasirodė Meanis. Timis ir Tetai- 
tis stovėjo nugara į Perselą, atrėmę šautuvų vamzdžius į ak- 
menis. 

— Sėsk ir lauk, — abejingai tarė Meanis.— O tu, Itija, eik pa- 
saugok iš pietų pusės. 

Tas šaltas balsas, tas veidas nelyginant kaukė. Perselas pa- 
sijuto apglumęs, širdis tarsi suledėjo. Jis žengė kelis žingsnius 
į priekį, po atsikišusia uola, kairėje, pamatė šiek tiek pavėsio 
1r su palengvėjimu atsisėdo. Kojos degte degė. Jis apsižvalgė. 
Beveik idealus penkių metrų skersmens apskritimas. Uolos maž- 
ne visur sulig krūtine, nepaprastai patogu šauliui. Aplink, per 
šešiasdešimt metrų, plynas laukas. Pietuose, pamiškėje, Itija 
stovi sargyboje. Raha — rytuose. Faina, matyt, šiaurėje. Va- 
karuose — pakrantės uola. „Jie geriau apsisaugoję, negu mes, — 
pagalvojo Perselas.— Mūsiškiai vaikšto po atvirą iš visų pusių 
kaimą, nelyginant Pa!. 

Praslinko kelios nepakenčiamai ilgos minutės, ir Perselas 
paklausė: 

— Ką gi mes darome? 

— Laukiam,— atsakė Meanis, nežiūrėdamas į jį. 

Jis atsisėdo priešais, pastatė šautuvą šalia ir sukryžiavo ran- 
kas. Sėdėjo, nudelbęs akis ir nuleidęs ant krūtinės galvą, ir, 
rodės, snaudė. Tačiau Perselą sunku buvo apgauti. Visu savo 
elgesiu Meanis draudė užmegzti kalbą. 

Laikas plaukė. Timis ir Tetaitis nejudėjo. Perselas matė vien 
tik jų nugaras. 

— Ko gi mes laukiame?— šiurkščiai paklausė Perselas. 

Meanis atsimerkė ir rankos mostu jį nutildė. Tetaitis. nepa- 
sukdamas galvos, tarė: 

— Štai ji. 

Po kelių sekundžių spragoje pasirodė Faina, priėjo arčiau, 
Timis ir Tetaitis atsigręžė, Meanis pašoko ir atsišliejo į uolą 
šalia jos. Faina nė nežvilgtelėjo į Perselą. Drūta ir šauniai su- 


! Statinių tvora aplink stovyklą ar namą. 

ręsta, ji stovėjo prieš tris vyrus. Jos krūtinė aukštai kilojosi — 
stengėsi atgauti kvapą. 

— Ilgai užtrukai,— nepatenkintas tarė Timis. 

Faina dirstelėjo į Tetaitį, tačiau šis nė žodžiu jai neprikišo. 

— Jie aplink didįjį namą, — kreipėsi jinai į Tetaitį. 

— Ką daro? 

— Stato Pa. 

— Aukštą? 

Faina parodė su ranka virš galvos. 

— Stipriai įsivarę? 

Faina linktelėjo galvą: 

— Dirba sparčiai. Vaa jiems paspiria. 

Ir pridūrė: 

— Ryt baigs. 

Trys vyrai susižvalgė. ,,„Puls šią naktį“, — sumojo Perselas, ir 
jam suspaudė širdį. 

— Gerai,— tarė Tetaitis,— eik pasergėk šiaurėje. 

Faina nustebo. Kuriems galams stovėti sargyboje džiunglėse, 
jei visi žino, kad perilaniai neišeis iš kaimo. 

—- Marš, — nekantriai įsakė Tetaitis. 

Ji apsisuko ir nueidama metė žvilgsnį į Perselą. Dabar, nusi- 
gręžusi nuo taitiečių, išdrįso į jį pažvelgti. 

Tetaitis atsisėdo priešais Perselą, nugara atsirėmęs uolos, o Ti- 
mis jam iš kairės. Perselas tikėjosi, kad Meanis sės Tetaičiui iš 
dešinės, bet šis pritūpė šalia Timio, todėl visa trijulė atsidūrė 
šiek tiek dešiniau Perselo. Timis nepatenkintas susiraukė ir 
buvo bemėginąs atsistoti, bet Meanis nutvėrė jį už rankos ir 
pasodino į vietą. Tetaitis, nepakeldamas užgriuvusių vokų, žiū- 
rėjo į žemę. Atrodė, kad jis nieko nepastebėjo. 

Stojo tyla, ir Perselas ūmai suprato, ko jie taip ilgai laukė. 
Itijai pranešus, kad jis nori su jais susitikti, taitiečiai nusiuntė 
Fainą į kaimelį pažiūrėti, ką veikia peritaniai. Toks nepatiklu- 
mas suerzino Perselą. Jis buvo nusistatęs ramiai pradėti savo 
kalbą, tačiau nesusilaikė nepasipiktinęs ir užsiplieskė: 

— Ką visa tai reiškia, Tetaiti? Negi tu galvojai, jog aš su- 
tariau su peritaniais, kad jie užpultų, deryboms prasidėjus? 


Timis. 

— Taip! Taip mes ir pagalvojom!— karštai sušuko jis raižiu 
balsu.— O kodėl gi ne? Tu jau kartą mus išdavei. 

— Iš tikrųjų! — šūktelėjo Perselas. 

— Buvai su mumis, kai Skeletas mus laikė po šautuvu, o kai 
jis nudėjo Korį ir Meorą, pasirinkai kitus draugus! 

Perselas pažvelgė į Timį. Šalia atletiškų Meanio ir Tetaičio 
pečių jis atrodė mažne ęležnas ir savo beūsiu apvalainu 
veidu kažkuo priminė vaiką. Tačiau jo akyse degė žiauri 
ugnelė. 

— Timi,— atsakė Perselas— aš nepasirinkau kitų draugų. Aš 
nekėliau prieš jus šautuvo. Aš mėginau perkalbėti Uilį, kad jis 
neitų žudyti Ohaus. Ir, galimas daiktas, tu žinai, kad ir perita- 
niai mane kaltina išdavyste. 

— Žinau,— tarė Tetaitis.— Man pasakojo Itija. 

— Jei, jų akimis žiūrint, aš išdavikas, — kalbėjo Perselas, brėž- 
damas ore didžiulę aštuoniukę su Manu-faite,— tai kaipgi aš 
galėčiau būti išdavikas jūsų atžvilgiu? 

Argumentas ir, be to, nuostabus mostas, kuriuo Perselas pa- 
lydėjo savo žodžius, paveikė taitiečius. 

Tetaitis pakėlė ranką, tačiau prabilo ne iš karto. 

— Adamo,— galų gale tarė jis, — kai Skeletas ir kiti nukrei- 
pė į mus šautuvus, tu buvai su mumis, buvai mūsų brolis. Bet 
Skeletas nužudė Korį ir Meorą. Ir mūsų brolis Adamo liko 
su Skeletu. 

Perselas pajuto, kaip nerimas ėmė gniaužti širdį. Tetaitis, ro- 
dės, kartoja, tik šiek tiek švelniau, Timio priekaištus, bet iš 
tikrųjų jo kaltinimai buvo toli gražu ne tie patys. Jis neprikišo 
Perselui išdavystės. Tik priekaištavo, kad Perselas neišpildė 
savo broliškos priedermės. Šis kaltinimas žeidė kur kas mažiau. 
Tačiau taitiečiui jis buvo ne ką ne lengvesnis. 

— Jei būčiau prisidėjęs prie jūsų, — atsakė Perselas,— mano 
brolio Ropačio kraujas kristų man ant galvos. 

— Ropatis nešiojosi ginklą!— sušuko Timis, žaibuodamas 
akimis. 

Perselas pasisuko ir pažvelgė jam tiesiai į akis. 

— Kas nužudė Ropatį, nužudė ne dėl to, kad jis nešiojosi 
ginklą. Aue, žmogžudystė pagimdė žmogžudystę! Ohus nepa- 
sinaudojo Amurėja. Jis buvo nukautas. Uilis nepasinaudojo sa- 

vo kerštu. Jis buvo nukautas. O dabar, girdėjau, tu bijai ma- 
nęs ir baudiesi mane nužudyti. 

— Aš tavęs nebijau, — įžūliai atšovė Timis.— Aš nebijau žmo- 
gaus, kuris kaip du lašai panašus į tuos, kur gyvena farehua!. 

— Jeigu aš hua,— atkirto Perseias,— Kaip tu gali mane va- 
dinti išdaviku? 

Tuomet Meanio lūpose pasirodė lipšni ir viliūgiška šypsena, 
persmelkė Perselui širdį ir tučtuojau dingo. Apsukrus Adamo. 
Apsukrus ir iškalbingas Adamo. Laimingas Perselas žvelgė į vė- 
lei savyje užsisklendusį Meanį. „Vadinasi, jis tebėra mano 
draugas“, — pagalvojo Perselas, netverdamas džiaugsmu. Ūmai 
viskas jam pasirodė kur kas lengviau, negu pirma. 

— Tetaiti, — vėl prakalbo Perselas, vildamasis šįsyk jį įti- 
kinti.— Paklausyk, aš sakau gryną teisybę. Ropatis nebūtų į jus 
šaudęs. Nei Žono. Nei senis. Nei geltonasis žmogus. Ropatis 
nešiojosi šautuvą, žaisdamas karį. Žono — per savo kvailumą. Se- 
nis — iš baimės prieš Skeletą. O geltonasis žmogus net nebuvo 
įdėjęs į šautuvą daikčiuko, Murs žudo. 

Tetaitis iš lėto pakėlė užgriuvusius vokus ir su panieka pra- 
košė: 

— Peritaniai elgiasi taip, kad mes nesupaisome. Jie eina iš- 
vien su vadu ir neina išvien. Jie jam paklūsta ir podraug ne- 
paklūsta. Jie daro vieną dalyką ir jo nedaro. 

Ir pridūrė: 

— Mano galva, dalykas aiškus: tie keturi vyrai nešiojosi 
šautuvus, vadinasi, buvo mūsų priešai. 

— Aš nesinešioju šautuvo, — tarė Perselas,— ir vis dėlto, tavo 
akimis žiūrint, esu priešas. 

— Aš nesakiau, kad tu mūsų priešas, — tarė Tetaitis, žiūrė- 
damas jam tiesiai į akis. 

— Tuomet hua? 

— Tu ne hua. 

— Išdavikas? 

— Tu ne išdavikas. 

— Kas gi aš? 


! „Bejėgių“ (hua) namas, kur, kilus karui, slėpdavosi moterys, vai- 
kai ir seneliai. 

Perselo manymu, jo klausimas buvo grynai retorinis. Jis ti- 
kėjosi neigimo keliu įrodyti savo neutralumą. Tačiau Tetaitis 
kitaip priėmė jo žodžius. Jis ilgai žiūrėjo į Perselą, tarsi ieš- 
kodamas jo veide atsakymo, kas jis. 

— Nežinau,— pagaliau iš lėto tarė Tetaitis.— Galimas daik- 
tas, tu apsukrus žmogus. 

Netikėtas atsakymas pritrenkė Perselą, lyg kirviu kirto. „O 
jeigu jo teisybė,— toptelėjo jam.— Jeigu klaidingai apie save 
galvojau? Jeigu visas mano elgesys buvo paprasčiausias apsuk- 
rumas, išsisukinėjimas?“ 

Reikėjo kalbėti, atsakyti, neapeiti Tetaičio žodžių. .. Ta tyla — 
didžiausias akibrokštas. Tačiau jį sukaustė abejonė. Šiuo mo- 
mentu jis beveik sutiko pritarti, kad jis toks, kaip pasakyta. 

Tetaitis ir nebandė nutraukti tylos. Stebėjo Perselą, be galo 
sumišusį po jo žodžių, ir nedarė jokių išvadų. Atsargus, gal- 
votas, netgi mintyse jis nemėgino pernelyg greitai ką nors 
spręsti. Galimas daiktas, vieną gražią dieną teks Adamo laikyti 
priešu. Galimas daiktas. Kas toks Adamo? Apsukrus žmo- 
gus, sumaniai išvengęs kovos? Tačiau šiuo atveju kam jis 
statė gyvybę į pavojų ir atėjo prašyti taikos? 

Pagaliau Perselas prisiminė sakinį, kurį buvo paruošęs pra- 
dėti kalbai, iškėlė virš galvos paukštį ir tarė: 

— Aš — Manu-faite ir atskridau pas jus pasiūlyti taikos. 

Tetaitis sukryžiavo ant krūtinės rankas, ir jo valingas, raukš- 
lių išvagotas veidas surimtėjo. Visa jo povyza sakyte sakė, 
kad pokalbis baigtas ir derybų ceremonija prasidėjo. 

Perselas atsistojo, sulenkęs ranką per alkūnę ir laikydamas 
prie peties Manu-faite raudonų plunksnų kuodu į užpakalį ir 
smaigaliu į priekį. 

— Aš — Manu-faite,— kalbėjo jis, stengdamasis ritmiškai 
tarti žodžius,— ir savo lūpomis šlovinu taiką. Jau tris dienas 
čia siaučia karas, ir krito jau aštuoni vyrai. Aue, tai pernelyg 
daug. Dar viena diena, ir kas pasakys, kiek liks gyvų saloj? 
Kariai, paklausykite! Aš — Manu-faite ir savo lūpomis šlovinu 
taiką. Kodėl kilo šis karas? Kadangi nugalėjo neteisybė, dali- 
jantis moteris ir žemes. Tačiau dabar, aue, yra vienuolika mo- 
terų septyniems vyrams ir pakankamai žemės visiems. Tane, 
nesielkime kaip tas kvailas ryklys, kurs žudo be jokio reikalo. 

Paklausykite! Aš — Manu-faite ir savo lūpomis šlovinu taiką. 
Vyras, kol jaunas, grūmodamas ginklu, jaučiasi kupinas jėgų 
bei gudrybės ir sako: ,„Ne aš, o priešas gaus galą!“ Aue, ka- 
ras — atsitiktinumo žaismas. Ir jis, tas vyras, gaus galą. Tuomet 
sudieu žūklė, džiaugsmingam rytui išaušus, sudieu vėjo siū- 
buojamos kokoso palmės, sudieu gardus pogulis, kai saulė eina 
pilvu varina, jis nei miegos, nei žais. Kariai, kas liks gyvas, 
jei karas užtruks? Kas apvaisins moteris? Kas apgyvendins salą, 
kai išmuš mūsų valanda? Kariai, aš savo lūpomis šlovinu taiką, 
ir tegu prabyla tas, kas turi liežuvį. 

Jis atsisėdo ir peržvelgė tris vyrus priešais save. Pasidėję 
šautuvus ant kelių ir nuogus peilius užsikišę už pareu, jie sė- 
dėjo — tiesūs, orumas neleido atsišlieti uolos — natūraliose po- 
zose, rodės, nė kiek nenuvargę, ir, nors negailestingai kepino 
saulė, nė lašelis prakaito nežibėjo ant kaktų. Jų akys buvo 
neįžvelgiamos. Veltui Perselas save įtikinėjo, kad šalti jų vei- 
dai nieko bloga nesako, kad to reikalauja derybų ceremonialas, 
j! pagavo neviltis. 

Tetaitis mostelėjo, ir Timis atsistojo. Mažiausiai garbingas 
iš visų trijų, jis turėjo kalbėti pirmas, be to, ir į pasitarimą 
pateko prasilenkiant su papročiais: nebuvo kilmingas. Dėl visa 
ko, kad jo žodžiai labiau veiktų, kaire ranka iškėlė virš galvos 
šautuvą, o dešine, išsitraukęs peilį iš už juostos, grūmojo. Va- 
landėlę šitaip stovėjo, pasistiepęs ant pirštų galiukų, tarytum 
paminklas neapykantai. Jis toli gražu neprilygo Tetaičiui ir 
Meaniui nei didingumu, nei ūgiu, tačiau atrodė plonas ir tvirtas 
it plieno geležtė. Prabilęs jis ne tik dainuote dainavo žodžius, 
bet, trepsėdamas kojomis, pabrėžė juos šokiais ir žėrinčiomis 
akimis čia užsimodavo peiliu ant Perselo, čia sukdavo jį virš 
galvos. Veidu ir kūnu jis panėšėjo lyg ir į paauglį, lyg ir į ne- 
brendilą, tad jį apvaldžiusi griovimo aistra kėlė mažne dar di- 
(lesnį siaubą. j. 

— (O kariai!-— karštligiškai šaukė jis, ir jo balsas skambėjo 
vis raižiau ir raižiau.— Aš savo lūpomis šlovinu išskrostą vištą! 
O kariai! Atlikite savo pareigą! Būkite lyg tas plyšys uoloje, 
pro kurį sprunka driežai! Būkite lyg ta įlanka, kurioje siaučia 
įerzintas ryklys! Nesigailėkite gyvybės! Tegu žūva visi peri- 
tcniai! Tegu gauna galą ilgšis Skeletas! Tegu gauna galą žiur- 

kiūkštis! Tegu gauna galą vadas! Tegu gauna galą Adamo! 
O kariai! Savo lūpomis šlovinu išskrostą vištą! Deginkite trobe- 
les! Niokokite sodus! Kirskite medžius! Paverskite priešų Žžmo- 
nas vergėmis! Trypkite jas! Tegu jos lyg kalės klauso jūsų 
žodžio! Išskroskite moteris, nešiojančias peritanių vaikus, tegu 
jų prakeikta veislė būna su šaknim išrauta! O kariai! Sa- 
vo lūpomis šlovinu išskrostą vištą, ir tegu būna taip, kaip 
pasakiau! 

Timis užsikišo peilį už juostos ir atsisėdo. Meanis tučtuojau 
pašoko ant kojų. Tas kiaulės išdėlis drįsta siūlyti išskrosti jo 
seserį! Meanis net papilko iš pykčio, jis stengėsi susitvardyti, 
ir visi jo nuostabaus kūno raumenys mėšlungiškai susitraukė. 
Atkraginęs galvą, išsproginęs akis, virpančiom šnervėm, jis gi- 
liai kvėpavo, kad atgautų amą. Tas šuo! Tas kiaulės išdėlis! 
Vienu momentu jis su tokiu įdūkiu pažvelgė į Timį, jog Per- 
selas pamanė, kad jis tuoj ant jo puls. Tačiau Meanis susi- 
valdė, įsmeigė akis į tolį ir nežmoniškomis pastangomis pama- 
žėle atpalaidavo raumenis. Tai buvo nepaprastas reginys. Išil- 
gai jo kūno, nuo galvos ligi kulnų, po oda žaidė ir virpėjo 
bangos, kas sekundė mažėdamos it rimstanti goža. Paskui vis- 
kas nutyko, tamsi mirguliuojanti oda virto plyna nelyginant 
ežeras. Visi raumenys, rodės, pasislėpė juodoje įmovoje, už- 
glaudę savo galią, ir kūnas padvelkė nepaprasta ramybe ir 
atilsiu. 

— O Manu-faite!— prabilo jis kimoku balsu.— Koks čia kvai- 
lys žada iškirsti medžius? Juk tai mūsų medžiai! Kas žada nu- 
niokoti sodus? Juk tai mūsų sodai! Kas Žada paversti moteris 
vergėmis? Juk tai mūsų seserys! Kas žada sunaikinti vaikus, 
kur jos nešioja? O Manu-faite, juk tai mūsų sūnėnai! Tegu 
niekas nedrįsta paliesti toms moterims pilvų, antraip karys stos 
prieš karį ir jį nudės. 

Meanis giliai atsiduso. Jis pajuto, kad nuo širdies atslūgo, 

— O Manu-iaite,— toliau kalbėjo jis.— Aš savo lūpomis šlo- 
vinu taiką! Aš, Meanis, vado sūnus, sakau: tegu vien Gobšuo- 
lis būna nužudytas, nes tik jis nužudė. Tegu kiti lieka gyvi, 
tegu Gobšuolio neteisybė būna atitaisyta ir tegu taitiečiai ir 
svetimšaliai viską užmiršta ir gyvena santarvėje! 

Vos tik Meanis atsisėdo, pasikėlė Tetaitis. Primerkęs užgriu- 
vusias akis ir suraukęs antakius virš stambios nosies, jis valan- 
dėlę stovėjo lyg įbestas, ir abipus burnos dar giliau įsirėžė 
raukšlės. Peritaniai taip netikusiai sergisi, kad trise prieš tris, 
lygiais ginklais, jis tikrai žinojo juos nugalėsiąs. Tik iš man- 
dagumo sutiko išklausyti Manu-faite ir dabar karčiai apgailes- 
tavo. Lemiamo susirėmimo išvakarėse du jo bendrai jau iki 
to priėjo, kad svaido viens kitam į veidą iššūkius! Jie grasi- 
nasi vienas kitą nužudyti! Nieko gera negalima tikėtis iš peri- 
tanio, štai dar vienas įrodymas: atėjo Adamo ir sukėlė vaidus. 

— O Manu-ifaite,— iškilmingai prabilo jis, — savo lūpomis šlo- 
vinu karo tęsimą! Ir vis dėlto, kariai, prisiminkite, kad mes 
nestojame gentis prieš gentį — mes viena gentis, draskanti sa- 
ve į gabalus. Tad privalome pasisaugoti ir savęs pernelyg ne- 
draskyti. .. O fane! Jūs išrinkote mane savo vadu, ir aš, Tetaitis, 
vadas ir vado sūnus, sakau: paliesiu galva trobeles, ir trobelės 
virs tabu!. Paliesiu galva medžius, ir medžiai virs tabu. Paliesiu 
galva sodų aptvarus, ir sodai virs tabu. Paliesiu galva apvai- 
sintų moterų pilvus, ir tie pilvai virs tabu. 

O Manu-faite! Savo lūpomis šlovinu karo tęsimą. Ne dėl mo- 
terų ir ne dėl žemių kaunasi kariai. Kaunasi, nes jie įžeisti. 
Nes jie pažeminti. Nes neteisus žmogus į juos žiūrėjo iš aukšto! 
Gili žaizda atsivėrė mūsų širdyse, o Manu-faite! Jeigu peritaniai 
nori išplaukti į jūrą ir kitur pasiieškoti kitos salos, tegu sau 
plaukia tie neteisingi žmonės! Tačiau jeigu jie lieka šioje sa- 
loje, tegu būna nušluoti nuo žemės! Kaip bepasitikėti nepasto- 
viais, nesuprantamais žmonėmis! O Manu-faite, savo lūpomis 
šlovinu karo tęsimą! Jeigu peritaniai lieka saloje, tegu jie 
žūva! Tegu jų mirtis būna balzamas mūsų žaizdoms! Tegu jų 
galvos puošia mūsų trobelių slenkstį! Tegu jie stingsta tamsy- 
bėse, kai mes karšti ir gyvi su jų žmonomis tęsime savo 
giminę! 

O Manu-faite! Savo lūpomis šlovinau karo tęsimą, ir tegu 
atsako tas, kas turi liežuvį! 


! Pagal senąjį taitiečių tikėjimą vado galva buvo tabu ir, palietusi 
bet kokį daiktą, paversdavo jį tabu. 

Jis atsisėdo, ir tuomet iš lėto atsistojo Perselas. Jis tikėjosi, 
kad Tetaitis — didžiausias politikas ir atsargiausias iš visų tri- 
jų — pasiūlys kompromisą. Tačiau dabar buvo aišku, kad Te- 
taitis neabejoja pergale ir negeidžia taikos. Pasiūlymas perita- 
niams išplaukti į jūrą bemaž prilygo įžeidimui. 

— Tetaiti, — kantriai tarė Perselas,— jeigu tu nugalėtum ir 
po visų kovų man pasakytum: „Adamo, išplauk arba žūk“, aš 
sutikčiau išplaukti. Man nebūtų negarbė apleisti salą, nes aš 
nenešiojau šautuvo ir nesikoviau. Tačiau su kitais perilaniais 
visai kas kita. Jie turi ginklus, ir jiems būtų gėda bėgti. Be to, 
suprask, Tetaiti, jeigu peritaniai išplauktų pirogomis iš groto, 
juos ištiktų mirtis. Mirtų nuskendę, mirtų badu, mirtų nuo 
troškulio; mirtų su kilpa ant kaklo, jeigu jie sutiktų didžiąją 
pirogą iš savo krašto. 

Saugokis, Tetaiti, patyręs neteisybę, pats būti neteisingas. 
Kas tave įžeidė iš visų peritaniųė Vienas žmogus. Argi visi 
peritaniai privalo žūti per vieną Žmogų? 

Tetaitis klausėsi jo kalbos užsimerkęs, sustingusiu veidu, ir, 
Perselui nutilus, mandagiai paklausė, bet tokiu tonu, kuris už- 
kirto kelią bet kokiems ginčams: 

— Tu baigei kalbėti, o Manu-faite? 

— Baigiau. 

Tetaitis grįžtelėjo kairėn ir tarė: 

— Nubrėžk prieš mane ratą, Timi, mes privalome nuspręsti. 

Timis pakluso. Teisybę sakant, jis nieko negalėjo nubrėžti, 
nes žemė buvo grynas akmuo, tik pasilenkė, dešine ranka ap- 
skriejo apskritimą priešais vadą ir vėl atsisėdo į savo vietą. 

— Pradėkite, kariai, — tarė Tetaitis. 

Timis pakėlė akmenuką, sviedė į įsivaizduojamąjį ratą ir pa- 
sakė: | 

— Štai uola, kad višta būtų išskrosta! 

Tetaitis suraukė kaktą. Nei Meanio iššūkis, nei jo paties 
paskelbtas tabu neatvertė Timio į protą. Pamišėlis! Akiplėša! 
Reikės jį nubausti, karui pasibaigus! Tetaitis nukreipė akis 
į šalį ir ramiai tarė: 

— Tau eilė, Meani. 

— Štai akmuo, kad grįžtų taika. 

Tetaitis pakėlė akmenį, iškilmingai prisikišo prie lūpų ir ke- 
letą sekundžių sėdėjo mirties tyloje. Tuo jis norėjo pabrėžti, 
kad tik jo vieno balsas yra sprendžiamas. Ir iš tikro niekas 
neskaičiavo balsų. Vadas buvo aukščiausias teisėjas, ir jo Žo- 
dis nulėmė viską. 

Tetaitis sviedė akmenį. 

— Štai uola, kad karas tęstųsi. 

Sulig tais žodžiais jis pramerkė užgriuvusias akis ir pažvelgė 
į Perselą. 

— Svetimšali,— šaltai tarė jis, — duok šen Manu-faite. 

Perselas, įsakymo ir paties balso suglumintas, atsistojo. Va- 
landžiukę svyravo ir galų gale padavė paukštį Tetaičiui. Tai- 
tyje jam teko dalyvauti taikos derybose, bet ten taika buvo 
priimta, ir pasiuntinys, šauksmų lydimas, iškeliavo, virš galvos 
mosuodamas raudonomis plunksnomis. 

Tetaitis atsistojo, juo pasekė Timis ir Meanis. Jis nutvėrė 
Manu-faite abiem rankom, iškėlė aukštyn ir, stipriai trenkęs, 
sulaužė į kelį. Paskui sviedė abi nuolaužas ant žemės sau po 
kojomis ir siaubingu balsu suriko: 

— Taikos paukštis mirė! 

Perselas nustėro ir sustingo iš baimės. Šio simbolinio mosto 
prasmė buvo aiški: paukščio Žžuvimas pranašauja jam mirtį. 

Praslinko kiek laiko. Perselas neįstengė nei kalbėti, nei 
judėti. 

Timis nustvėrė šautuvą kaire ranka ir dešine išsitraukė iš 
už juostos peilį. Paskui geležtės smaigaliu nurodęs Perselą, pa- 
sisuko į Tetaitį ir tarė: 

— O Tetaiti, atiduok man štai šitą žuvį!. 

Tuo momentu Meanis pripuolė prie Timio ir baisiai suriko: 

— Tabu! 

Išgirdęs šį Žodį, 0 ypačiai griausmingą balsą, Timis sustojo 
it įbestas. Ir vis dėlto nepabūgo. Atkragino galvą, įsmeigė 
akis į grėsmingą Meanio veidą ir šaižiu balsu paklausė: 

— Kodėl tabu? 

— Pažvelk, žmogau,— iš visų plaučių sustaugė Meanis, pa- 
brėždamas kiekvieną žodį.— Pažvelk, žmogau, kokį auskarą ne- 


| Taip vadinamas aukai skirtas žmogus. 

šioja Adamo! Tai aš jį daviau! O prieš tai jį nešiojo mano 
tėvas, didysis vadas Otus! 

Timis išsprogino akis į auskarą. Gryna teisybė! Išties Otaus 
auskaras! Jis pasijuto už nosies vedžiojamas. 

— Tas tabu negalioja!— galų gale įsiutęs suriko jis.— Taitie- 
čių vado tabu nepersiduoda peritaniui! 

— O kas yra tas peritanis“— ne savo balsu sustaugė 
Meanis.— Taitiečių vado žentas! Jo dukros vyras! Jo sū- 
naus brolis! 

Perselas žiūrėjo į juos išsižiojęs. Matyt, jo gyvybė priklausė 
nuo šio teologinio ginčo: ar šventoji tabu galia persiduoda sve- 
timšaliui. 

Timis pasisuko į Tetaitį ir sausai, beveik išdidžiai paklausė: 

— Ką nuspręs vadas? 

Perselas nežiūrėjo į Tetaitį. Jis atgavo širdį ir, nepastebimai 
svarstydamasis nuo kojos ant kojos, sekė kiekvieną Timio 
judesį. 

— Ką nuspręs vadas?— vėl paklausė Timis. 

Tetaitis atsidūrė kebliausioje padėtyje. Jis sulaužė Manu-faite, 
kadangi to reikalavo paprotys, bet nebuvo tvirtai nusprendęs, 
ką darys su Adamo. Ir vis dėlto pagal paprotį nelaimingasis 
pasiuntinys turėjo būti nužudytas. Taigi, jis negalėjo nepritarti 
Timiui. Bet ir dėl tabu beveik su juo sutiko. Jis irgi labai abe- 
jojo, ar tabu turi kokią galią, kadangi Adamo ne taitietis. 
Nelaimė, vienas dalykas buvo aiškus. Pakabinęs prie Adamo 
ausies papuošalą, lietusį Otaus galvą, Meanis parodė, kad Ada- 
mo — jo įbrolis ir kad jo gyvenimą jis labiau vertina už savąjį. 
Paaukojus Adamo, be jokio abejo, mirtinai susikaus Meanis ir 
Timis, tuomet šią naktį taitiečiai patrauks pulti peritanius, ne- 
tekę vieno kario. 

— Aš vadas, — galų gale atsakė jis, žiūrėdamas Timiui 
į akis, — aš ne žynys. Ir negaliu pasakyti, kas sako teisybę, kas 
klysta. Tačiau kadangi Adamo yra Meanio giminaitis, Meanis 
jį laiko tabu, ir tu pasielgtum protingai, jeigu atsisakytum šios 
žuvies. 

Timis, visa galva žemesnis už abipus stovinčius atletiškus ka- 
rius, atsitiesė ir išlenkė savo liauną nelyginant lankas kūną. 
Tie kilmingieji! Tie vado sūneliai! Jie sutarė eiti prieš jį! 

Aišku kaip diena, jie galvoja įvaryti jam baimės! Bet kas iš 
tos jų jėgos, jeigu dabar jis turi šautuvą! 

— Mano teisė yra mano teisė!-— įsiutęs suriko jis. 

Praėjo valandėlė. Timis, rodės, apsiramino, klastingai nunėrė 
akis, bet staiga it žaibas šovė į priekį ir užsimojo peiliu ant 
Perselo. Perselas atšoko, geležtė įsmigo į uolą; tuo pat metu 
Meanis pakėlė aukštyn rankas ir dėjo Timiui per sprandą. Iš 
šalies žiūrint, smūgis nebuvo itin smarkus, bet Timis lėkte 
nulėkė į priekį, kakta atsitrenkė į'uolą ir krito ant žemės, vei- 
du į akmenis. 

— Negi aš nudėjau tą kiaulės išdėlį?— paklausė Meanis. 

Jis žiūrėjo į Tetaitį. Tetaitis priklaupė, apvertė Timį ant 
nugaros ir priglaudė galvą prie jo krūtinės. 

— Tas kvėša mažumėlį užsnūdo,— paniekinančiai atsakė jis. 

— Eime, Adamo!— suriko Meanis ir nutvėrė jam už rankos. 

Jis puolė bėgti, bet kiek sugaišo, kol šonu prasispraudė tarp 
uolų. Iššokęs lauk, taip stipriai patraukė Adamo sau iš pas- 
kos, jog šis užsigavo krūtinę į akmenį. Kai jie buvo nubėgę 
proguma gal dešimt metrų, Tetaitis sušuko pavymui: „Meani, 
neišeik iš džiunglių!“ Dumdamas Meanis mostelėjo laisva ranka, 
atseit, sutinku, ir Perselas atsigręžęs už kokių dešimties žings- 
nių pamatė Itiją — ji stovėjo sustingusi, nedrįsdama sekti jiems 
iš paskos. „ĮItija!— nuskardėjo Tetaičio balsas,— atnešk van- 
dens.“ Akmenys žeidė Perselui kojas, jis klupinėjo ko ne- 
griūdamas, jam rodės, kad Meanis nepaprastai greitai jį tem- 
pia, tarsi vaiką, kuris vos spėja paskui suaugusį, įsijungęs 
į fantastiškas lenktynes. 

Jie įsmuko po palmėmis, Meanis paleido ranką, tačiau bėgo 
bemaž kaip bėgęs, ir Perselas nustebo, kad, jiems traukiant 
į priekį, palmių kamienai neužtveria kelio. Be abejo, per mišką 
ėjo takas, ir tik taitiečiai jį žinojo. Perselui širdis daužėsi krū- 
tinėje, jis bijojo atsilikti tamsoje ir pusbalsiu sušvokštė: 

— Ne taip greit, Meani. 

Meanis sulėtino žingsnį. 

— Klausyk, — tokiu pat balsu tarė jis.— Noriu tau šį tą pa- 
sakyti. Tu girdiė 

— Taip. 

— Kur dabar eisi? 

— Prie banjano. 

— O paskui? 

— Į grotą, kur gulėjo šautuvai. Moterys sugalvojo. 

— Gerai sugalvojo. 

Ir pridūrė: 

— Pernelyg dūsti. Nori, bėgsiu lėčiau? 

— Ne, 

— Klausyk. Vos tik išeisim iš džiunglių, bėk! Bėk! Ir sustok 
tiktai grote! 

— (Gerai. 

-- Tu šiek tiek jį pralenkei. Timis labai greitai bėga. O aš 
negaliu jo sulaikyti. Turėčiau jį nudėti. 

Tr lyg atsiprašydamas pridūrė: 

--- Negaliu jo nudėti prieš mūšį. 

Perselas bėgo. Į šoną įsimetė dieglys, ir jis stengėsi kuo l1y- 
giau kvėpuoti. 

— Kai išeisiu iš džiunglių, — tarė Meanis,— sumėtysiu pėdas. 
Dar išloši valandėlę laiko. 

Pamažėle prietema sklaidėsi. Dar keletas žingsnių, ir prieš 
akis išdygo kalnas, o po kojomis tiesėsi akmeninga plynė lig 
pat banjano. Meanis atsigręžė, kilstelėjo Perselą, prispaudė prie 
krūtinės ir prisiglaudė skruostu prie jo skruosto. 

— Klausyk,— dusdamas tarė jis.— Klausyk. Tu tuoj nubėg- 
si. Klausyk. Gal būt, tave užmuš. Gal būt, mane užmuš. Klau- 
syk, brolau Adamo. Aš tave myliu. Niekada neužmiršk, kaip 
tave myliu. Jeigu mirsiu, paskui apie tave galvosiu. Ir tu gal- 
vok paskui. Duok žodį! 

— Duodu!-— virpančiu balsu atsakė Perselas. 

Lūpomis jautė šiurkštų ir sūroką Meanio skruostą. Širdis ko 
nesprogo iš laimės ir podraug iš nevilties, kad tenka išsiskirti 
su Meaniu. 

— Duodu!-— pakartojo jis. 

Meanis jį paleido, nutvėrė už pečių ir keletą sykių stuktelėjo 
kakta jam į kaktą. Perselas prisiminė, kad, atplaukus į Taitį, 
Meanis lygiai taip pat elgėsi, kai jo širdis buvo pernelyg ES 
ir jis negalėjo prabilti. 

— O Adamo!— tyliai sušnibždėjo jis.— O brolau mano! 

— Duodu žodį, — tarė Perselas, ir jo akys pritvinko ašarų. 

Meanis nuėmė rankas ir švelniai pliaukštelėjo jam per petį. 
Jo šypsena buvo tokia gera, tokia lipšni, kad Perselas tiesiog 
netvėrė iš skausmo. 

— Bėk,— tarė jis.— Dabar bėk! Bėk, Adamo! 


KETURIOLIKTAS SKYRIUS 


— Štai ten, — atsigręžusi tarė Avapuji. 

Perselas ropštėsi uolomis keliais metrais žemiau. Takelis — 
sakytum uoloje iškirsta išėma,— buvo toks skriaudus, ypač 
viršuje, kad, nesikabinėdamas už atsikišusių akmenų, nė 
žingsnio nebūtum žengęs į priekį. Perselas beviltiškai lėtai 
kapanojosi aukštyn. Mintis, kad atšlaitėje stovinčiam šauliui jis 
puikiausias taikinys, nedavė jam ramybės. Jis neatsigręždavo 
pasižiūrėti, ir, nors prakaitas žliaugte žliaugė kepinant saulei, 
šiurpas ėjo per nugarą. 

Jis pavijo Avapuji, patraukė ją už rankos už iškerojusio 
krūmo, beveik dengiančio įėjimą į grotą, ir pro šakas dirste- 
lėjo žemyn. Stovėjo be žado, petimi atsirėmęs Avapuji peties, 
ir stebėjosi taip garsiai kvėpuojąs. Po kojomis plytėjo tuščias 
gamtovaizdis, niekas nejudėjo, vien lengvai virpėjo oras virš 
perkaitusių uolų. Jis atsiduso, po to pasisuko į grotą. Galų 
gale jam negresia joks pavojus. 

— Eikš, Avapuji. 

— Palauk. Krepšys su vaisiais. 

Ji kyštelėjo ranką į krūmą, ištraukė krepšį ir lengvai pri- 
glaudė jį prie klubo. Jis pažvelgė į ją. Mažiau nei per valan- 
dą dusyk užkopė nuo banjano ligi groto ir nėmaž nebuvo 
uždususi. 

-— O dabar? 

— Eik tiesiai, Adamo. Aš tau pasakysiu. 

Groto dugnas, visas sužėlęs krūmokšniais ir gėlėmis, leidosi 
vienu dviem metrais, po to palengvėle kilo aukštyn. Sutrūki- 
nėjusiame skliaute žiojėjo plyšiai, pro kuriuos skverbėsi grynas 
oras, ir kur-ne-kur ant sienų žaidė saulės spinduliai. Tunelis 

pasuko į kairę, Perselui pašiurpo pečiai, šviesos lopai dingo, 
prietema iš lėto tirštėjo. 

— Tupapau,— stabtelėjusi tarė Avapuji.— Bijau. 

— Maamaa,— nekantriai atkirto Perselas.— Juk pati su Itija 
čia praleidai porą savaičių! Jie tau nieko nepadarė! Čia gyve- 
na geri tupapau! 

Po valandėlės ji pasakė: 

-— Galimas daiktas, jie pasikeitė. 

Perselas gūžtelėjo pečiais. 

— Tau nėra ko su manimi bijoti. Aš jais nė kiek netikiu. 

-— Tikrai?— su viltimi paklausė ji. 

— Tikrai. 

Taitiečiai įsitikinę, kad fupapau vengia persekioti žmones, 
kurie jais netiki. Ir vis dėlto nuostabu, kad Taityje neatsi- 
randa tokių, taip sakant, netikinčiųjų. 

Perselas patraukė toliau, ir Avapuji nesipriešindama nusekė 
iš paskos. Ją nuramino viena aplinkybė, ką tik atėjusi į galvą: 
Adamo ne tik kad netiki tupapau, kaip Meanis, Adamo plaukai 
medaus spalvos. Tupapau niekados nėra matę tokios nepapras- 
tos būtybės. Jo nepatiklumas juos suglumins, išvaizda išmuš 
iš vėžių, ir jie tūnos suglaudę ausis, netgi jei po didžiosios liū- 
ties jų nuotaika ir pagedusi. 

Perselas įlindo iki blauzdų į kažką šalta ir žengtelėjo atgal. 
Priešais kiek užmatė akys tyvuliavo juodas vanduo. Šen bei 
ten virš vandens prietemoje silpnai blizgėjo didžiuliai apvalūs 
akmenys. 

— Itija minėjo mažytį šaltinėlį, — tarė jis apstulbęs. 

— Čia nebuvo jokio vandens, kai mes slapstėmės,— atsakė 
„Avapuji nesavu balsu — Tupapau rūstauja! 

Ji vėl pradeda! 2 

— Klausyk!— sušuko Perselas, netekęs kantrybės. 

Jis ją apkabino ir pajuto, kokia ji sustingusi ir šalta. 

— Klausyk!— iškilmingai pridūrė jis.— Tupapau nėra! Aš, 
Adamo,— tvirtai pakartojo jis, — sakau, kad !/upapau nėra! 

Perselas apstulbo — taip greitai Avapuji paveikė jo žodžiai. 
Ji tučtuojau ištirpo nelyginant sviestas, oda vėl pasidarė šilta, 
o liemuo — lankstus. Akių gale baimės sukaustyta būtybė vir- 
to pačia romiausia moterimi. Ji dėkingai pasitrynė skruostu 

į Adamo skruostą. Jai svarbiausia buvo ne Adamo žodžiai, bet 
iškalba. 

Perselas žingsniavo nuo akmens ant akmens. Kartais, kai ak- 
menys būdavo pernelyg toli vienas nuo kito, paleisdavo Ava- 
puji ranką ir šokdavo. Skliautas kybojo gana žemai virš gal- 
vos, Oo grotas vingiavo lyg siauras koridorius. Matyt, viena 
kalnų upokšnio šaka kitados išgraužė sau kelią, bet, užgriuvus 
vagai, pasuko į šoną. Ir dabar vanduo, ko gero, vėl ėmė smelk- 
tis pro griūtį. Kada jis prasiverš — po kelių metų?— užpliaups 
visą grotą ir kliokdamas pasileis nuo kalno. Be abejo, kitados 
jis tekėjo šia vaga. Tas status takelis, kuriuo Perselas ropštėsi 
aukštyn, nepaprastai panėšėjo į vandens išgraužtą senvagę. 

— Tupapau niekuo dėti,— atsigręžęs tarė jis.— Upokšnio van- 
duo pramušė skylutę uoloje. 

— Vanduo baisiai apsukrus, — pagarbiai tarė Avapuji, tarsi 
būtų kalbėjusi apie vadą. 

Jis paleido jos ranką ir užšoko ant didžiulio plokščio ak- 
mens, kyšančio iš vandens. Akmuo sujudėjo, šleptelėjo, po to 
dunkstelėjo. Perselas ko neprarado pusiausvyros, suvasnojo ran- 
komis ir peršoko ant kito akmens. Užpakalyje pasikartojo tie 
pat garsai: akmuo plekštelėjo į vandenį ir atsidaužė į uolą. 
Akmens plokštė vėl atsigulė į savo vietą. 

— Pasisaugok,— tarė jis pro petį. 

Jis paėjo dar dešimtį metrų. Tunelis pasuko į dešinę, ir Per- 
selui po kairei sienoje pasirodė gana taisyklinga, šiek tiek di- 
desnė už iliuminatorių apvali anga, pragraužta uoloje. Perselas 
pasilenkė. Pro skylę matėsi kita galerija, ne tokia tamsi, gulinti 
žymiai aukščiau, negu tas vingiuotas koridorius, kuriuo ėjo 
Perselas. Šiapus angos apačia buvo sulig juosmeniu, bet ana- 
pus — lygiai su žeme. Antrasis tunelis atrodė tiesus ir, paly- 
ginti, šviesus, tik pats jo galas skendėjo tamsoje. Žemė taip pat 
buvo nuklota akmenimis, bet sausais sausutėliais. Vanduo dar 
neprasiveržė į šią groto dalį. 

— Štai čia, — tarė Avapuji. 

Jis atsigręžė. 

— Čia? Anapus landos? 

— Tai labai lengva. Tuoj pamatysi. 

Ji pasilenkė, įkišo galvą pro angą, atsirėmė delnais į žemę, 
parietė kojas, suvilnijo klubus ir dingo. Šmurkštelėjo nepa- 
prastai mitriai. Akies mirksnyje galva vėl pasirodė landoje. 

— Aš tau padėsiu. 

— Ne,— atsisakė Perselas. 

Tačiau jam pavyko kur kas prasčiau, negu jai. Kai jis pasi- 
kėlė nuo žemės, visa pilvo oda buvo nubrūžinta. 

Jis atsidūrė lyg ir skliautuotoje keturių metrų ilgio ir keturių 
metrų pločio kamarėlėje, o toliau tunelis virto siaurute eiga ir 
nyko juodoje tamsoje. Šviesa krito į kamarėlę pro plyšį ir 
gulė ant sienos mažyčiu lopinėliu, didumo sulig plaštaka. 

— Toliau eiti nereikia, — tarė Avapuji, rodydama eigą.— Ten 
šulinys. 

— Gilus? 

Ji linktelėjo galvą. 

— Meti akmenį. Lauki ir dar lauki. Ir jis tik — plumpt! 

— Ar galima peršokti šulinį? 

— Mes galime, — atsakė Avapuji.— Bet tu ne. 

Jos balse nesigirdėjo nė šešėlio paniekos. Ji konstatavo fak- 
tą. Perselas pasuko eigos link. Vos žengęs į šešėlį, sulėtino 
žingsnį, kad akys spėtų apsiprasti tamsoje. Jis slinko, palenkęs 
galvą, nors puikiai žinojo, kad be reikalo saugosi — skliautas 
kybojo dvidešimčia centimetrų aukščiau galvos. Išskėtęs ran- 
kas, jis iš abiejų pusių delnais apčiuopė uolą. 

— Atsargiau,— įspėjo prisilietusi Avapuji.— Šulinys čia pat. 

— Kur čia pat? 

— Priešais tave. 

Na ir akys! Jis pasilenkė ir iš tiesų per kokį metrą pamatė 
vos pastebimą tamsią liniją. Atsigulė kniūpsčias ir nušliaužė 
pirmyn. Paskui sugrabojo prarajos kraštą — jis tiesėsi nuo sie- 
nos lig sienos. Nebuvo jokio praėjimo. Šulinys užėmė visą ei- 
gos plotį. 

Jis atsistojo. Nematė Avapuji, tačiau iš plaukuose prikaišiotų 
gėlių aromato suprato, kad ji stovi po dešinei. 

— Tu galėtum peršokti į kitą pusę?— abejodamas paklau- 
sė jis. 

— Taip, nori, kad parodyčiau? 

— Ne, ne,— greit atsakė jis.— Jau esi peršokus? 

— Visi trys. 

— Kas visi trys? 

-- Aš, Itija ir Meanis. 

— Kada? 

— Kai per didžiąją liūtį vadas buvo atėjęs su Vaa slėpti 
šautuvų! Žmogau! Meanis vos spėjo nustumti mūsų lapų guolį 
į šulinį ir peršokti į kitą pusę su mumis. Vadas įsakė Vaa likti 
kamarėlėje ir vienas nužengė eigon. Aue! Ne kokios peritanių 
akys! Mes stovėjom per ietį kitapus šulinio, ir vadas mūsų ne- 
matė. Meanis išsigando, kad vadas nenudribtų į šulinį, ir svie- 
dė žemyn akmenuką. Akmenukas — tik plumpt! Vadas šokte- 
lėjo, paskui, kaip ir tu, atsigulė kniūpsčias; pagrabinėjo, su- 
niurzgė (ji nuostabiai pamėgdžiojo Meisono „Hm!“) ir grįžo 
atgal. 

— O kas ten, anapus šulinio? 

— Eini dar porą žingsnių, ir stop — aplink siena. 

Perselas pasuko atgal. Išlindus iš tamsios eigos, kamarėlėje 
atrodė veik šviesu. 

— Kur vadas buvo paslėpęs šautuvus? 

-— Ten. 

Priešais nušviestą sieną, kitapus kamarėlės, kyšojo uola, ir 
Perselas spėjo, kad tarp jos ir skliauto, trijų metrų aukštyje, 
yIa plyšys. 

— Matyt, jis išliejo nemažai prakaito, — dusliai tarė Perselas. 

Staiga jis pajuto baisų nuovargį. Niekas jo nebedomino, no- 
rėjo tik atsigulti ir tylėti. Ypačiai tylėti. 

— Kodėl?— nesutiko Avapuji.— Čia nieko sunkaus nėra. Kai 
vadas pasišalino, Meanis užsikorė, viską nukėlė ant žemės ir 
išvyturiavo — šautuvai buvo apsukti riebaluotom skiautėm, 
o daikčiukai, kur žudo, sudėti į geležim apkaustytą dėžę. Pas- 
kiau Meanis viską sudėjo atgal ir liepė duoti žodį, kad niekam 
neprasitarsime, netgi Uiliui. Ir tučtuojau pataisė kitą guolį, 
kad Uilis nieko nepastebėtų. 

Ji nutilo, užsidengė ranka akis, susmuko ant žemės ir, nu- 
leidusi kitą ranką ant kelių delnu aukštyn, pravirko. Verkė 
tyliai, krūpčiodama, ir nešluostė skruostais riedančių ašarų. 

Perselas pritūpė šalia. 

— Kas tau, Avapuji? 

Ji nuėmė ranką nuo akių. 

— Tu buvai pas anuos. Ir grįžęs nė žodelio nepasakei apie 
Uilį. 

Jis-nusisuko. Bėgdamas nuotrupom jai papasakojo apie Manu- 
faite. Iš tiesų nieko nepasakė apie Uilį, bet ką būtų galėjęs 
pasakyti? Ir vos tik su juo susitikus, ji visą laiką laukė. Ji 
laukė, kol jie dūmė it pamišę nuo banjano iki pat groto. Ir 
grote, nors jau nebuvo ko viltis, ji visą laiką laukė. Ir dabar 
ūmai žlugo paskutinė viltis. Galų gale blaiviomis akimis ji 
išvydo tai, ką žinojo nuo pat pradžių: Uilis nebe gyvas. 

—- Ateik, — tarė Perselas, nutvėręs ją už pečių. 

Pastatė ją ant kojų, — jautėsi pernelyg išvargęs kalbėti — nu- 
sivedė iki lapų guolio ir paguldė. Po to pats išsitiesė šalia, 
pakišo kairę ranką po ilgais jos plaukais ir galvą padėjo sau 
ant peties. Norėjo pasakyti keletą žodžių. Tačiau neįstengė 
prasižioti. Užmigo. 

“ — Adamo!-— kažkas tarė jam į ausį. 

Jis krūptelėjo, atsimerkė ir nustėro, išvydęs Avapuji savo 
glėbyje. Ant jos skruostų pamatė ašaras ir viską prisiminė. 

— Ilgai miegojau? 

— Ne. Šiek tiek. Klausyk, Adamo. Aš bėgsiu. Omaata, ko 
gero, nerimauja prie banjano. Ji nežino, kad anie sulaikė Itiją. 
Ir Ivoa! Žmogau! Ivoa! Ji nežino, kad tu išsprūdai aniems 
iš nagų! 

Ji pasikėlė žibančiomis akimis. Nekantravo pranešti kitai mo- 
teriai, kad jos tane gyvas, ir užmiršo savo sielvartą. 

— Teisingai sakai, — pritarė Perselas keldamasis. 

Stojo tyla, ir ji tarė: 

— Aš grįšiu. Jeigu Omaata leis, grįšiu. 

Jis norėjo pasakyti „ne“, bet pristigo drąsos. Valandų va- 
landas tūnoti vienam šitame baisiame lediniame grote... Jis 
apglėbė Avapuji per pečius ir stumtelėjo delnu į tarpumentę. 

Ji iškišo kojas pro landą, atsirėmė rankomis ir, išsirietusi 
per klubus, smuko į kitą galeriją; Perselas pasilenkė ir iškišo 
galvą pro angą. Akys buvo apsipratusios tamsoje, ir jis nuly- 
dėjo žvilgsniu Avapuji, šokuojančią nuo akmens ant akmens. 
Jie bolavo juodame vandenyje it pilkšvos salelės. Avapuji 
kojos ant jų žymėjo juodomis dėmėmis. Aukščiau buvo matyti 

šviesi karninio jos sijonėlio dėmė, o dar aukščiau nieko nesi- 
matė, nebent švytuojančios tamsios rankos šiek tiek šviesesnių 
sienų dugne. Perselas vos-ne-vos įžiūrėjo siūbuojančius klubus, 
tačiau nepaprastai aiškiai girdėjo, kaip, jai šokinėjant, šnara 
karninės juostelės. Umai šviesos pluoštelis palietė jos plaukus, 
ir pasirodė jos galva, apgaubta lengvute aureole. Visa tai tru- 
ko ne ilgiau kaip sekundę. Jos liemuo, rodės, išskydo, karninis 
sijonėlis pranyko, nebeliko nieko — Avapuji dingo už kampo. 

Perselas grįžo atgal, atsigulė ant lapų guolio, nugrimzdo 
į miegą ir veik tučtuojau pakirdo. Buvo baisiai šalta, grote 
tvyrojo kapų tyla, jis užsimerkė, ėmė snausti, tačiau ramybės 
nerado. Kalbos, vaizdai pasiutusiu greičiu be perstojo sukosi 
jo galvoje, gyvas pragaras — nei užmigti, nei prabusti kaip 
reikiant. Manu-faite, Itija, Meisono balsas, šūvis, tyla, du šū- 
viai, Uilis nebe gyvas, kaltas, sako Meisono balsas, jis vemia 
papartyne, Amurėja, galvos, sudėtos į puani, Omaata, juoda 
didžiulė jos ranka ant Meisono peties, duok man šią žuvį. Te- 
taitis, už nugaros trinktelia durys, pokštelia šūvis, pamiškėj 
nė gyvos dvasios, prisimink paskiau, žemaūgės palmės, juodais 
gaurais pasišiaušę kamienai, galvos, sudėtos į puani, Amuggja, 
Avapuji balsas, vien balsas, jokių žodžių, Itija, bijau, 2 
o brolau mano, niekados neužmiršk, po banjanu tvanku, thote- 
rys kalba ir kalba, aš Manu-faite, Timis, jo žiaurios akys, ge- 
ležtės smaigalys, šoku, nešoku, mano kojos įaugo į žemę, „tti- 
papau,— virpančiu balsu sako Avapuji, paskui staiga visa gerk- 
le:— Tupapau!' 

Balsas nuskardėjo, rodės, taip garsiai ir taip arti, jog jis pa- 
kirdo, atsisėdo ir apsidairė. Buvo vienas. Atsistojo, pridėjo 
ranką prie kaktos, gretimame tunelyje tarsi kas plekštelėjo 
delnu per vandenį, paskui dunkstelėjo. Garsas buvo toks silp- 
nas, kad Perselas sekundės dalelytę abejojo nugirdęs. Tą pat 
akimirką jis pasikartojo. Vėl kažkas plekštelėjo ir dunkstelėjo. 
Jis užgniaužė kvapą ir sukluso. Buvo tylu tylu. Ir tą pat aki- 
mirką jam toptelėjo į galvą. Plokštė. Svyruojanti plokštė tu- 
nelyje. Ji pasviro į priekį ir tučtuojau atšoko atgal. Grįžo 
Avapuji. Ji anapus uolinės sienos, už keleto metrų. „Taip 
greitai“, — nustebęs pagalvojo jis. Dabar pasilenks ir žvilgtelės 
pro landą. 

Tyla jį apstulbino, ir jis sustingo pusiaukelėje. Avapuji bijo 
tupapau ir, baimės genama, būtų dūmusi kiek įkerta! Būtų iš- 
girdęs, kaip ji šokuoja nuo akmens ant akmens, kaip šiugžda 
karninio sijonėlio juostelės! Jis be galo lėtai pasilenkė prie 
landos ir prikišo dešinę akį prie uolinės sienos krašto. Už de- 
šimties žingsnių ant akmens jis išvydo laibą vyro figūrą — jis 
stovėjo nejudėdamas su šautuvu rankose. 

Perselo burna išdžiūvo, ėmė virpėti kojos. Jis apsidairė. Nie- 
kur nepasislėpsi. Niekur nepabėgsi. Priešais šulinys. Už šuli- 
nio siena. Jeigu Timis įsigaus į kamarėlę, jis pamatys lapų guolį 
ir prisėlins iki eigos. Perselas pasijuto uždarytas šitame akla- 
me tunelyje lyg žiurkė urve, o Timis stovi priešais, sugniaužęs 
peilį. Prakaitas srūte sruvo iš pažastų ir žliaugė šonais, delnai 
padrėko, jis atsirėmė uolinės sienos ir jautė, kaip ledinė ge- 
ležtė jau sminga jam į pilvą. 

Jis beviltiškai mėgino nuryti seiles, tačiau gerklė buvo taip 
ėmė biauriai mausti, ir visas jo kūnas, nuo lūpų iki kulnų, 
tirtėte tirtėjo. Kažkodėl jam atėjo į galvą posakis „dreba kaip 
epušės lapas“, ir jis suprato jo reikšmę. Rodės, niekas negalės 
suvaldyti to virpulio, krečiančio visą jo kūną. Bejėgis, bežadis, 
parabyžuotas, jis, baisiausiai susigėdęs, regėjo save traukulių 
tampomą ir nieko negalėjo padaryti. Nors žandikauliai buvo 
kietai sukąsti, skruostai drebėjo nelyginant tenėsiai. 

Tuomet anapus angos jis išgirdo atsikvepiant. Timiui pavyko 
prisėlinti tylutėliai, sakytum katinui, bet jis neįstengė susi- 
valdyti nekvėpavęs. Perselas įsiklausė ir suvirpėjo iš nuostabos. 
Timis taipogi bijojo. Timis atsekė jo pėdomis, bet verste prisi- 
vertė įeiti į grotą. Jis bijojo ne Adamo, o tupapau. 

Prisiglaudęs prte sienos per kelis colius nuo landos, Perselas 
prispaudė ausį prie uolos ir klausėsi nelygaus, švilpiančio.prie- 
šo kvėpavimo. Matyt, Timis velniškai geidžia jį nudaigoti, jei- 
gu net /upapau neboja! Perselas sukando dantis. Jam atrodė 
biauru šitaip trokšti savo artimo mirties. Taitietės sakė, jog 
Timis nuogąstauja, kad Perselas neatkeršytų už savo draugų 
mirtį. Teisybės čia nebuvo nė trupučio! Perselas tuo nė kiek 
neabejojo. Persekioti beginklį — štai kas svaigina Timį! Kerš- 
tas, karas — paprasčiausios dingstys! Svaigu kankinti Amurėją, 

perskrosti pilvą Ivoa ir sunaikinti jos kūdikį, nudėti Adamo, 
nes tai lengva! „Šlykštus bailys!"— ūmai įsiutęs pagalvojo Per- 
selas, ir drebulį kaip ranka nuėmė. Jis apsidairė, pačiupinėjo 
kišenes — net peilio neturėjo. Pirmą kartą gyvenime pasigai- 
lėjo neturįs ginklo. | 

Po kojomis užmatė stamboką akmenį. Pasilenkė ir, pakėlęs 
abiem rankom, nustebo, kad jis toks sunkus. Atsirėmė dešiniu 
šonu uolos ir, laikydamas akmenį virš angos, ėmė laukti. 

Laukė taip ilgai, jog beveik suabejojo matęs Timį tunelyje. 
Tačiau ne, jis tebekvėpavo ten, anapus sienos, alsiai, trūkuo- 
damas. Stačiai neįtikimas dalykas, kad Timis būtų praėjęs pro 
landą ir nežvilgtelėjęs į vidų. 

Akmuo vis labiau ir labiau svėrė mėšlungiškai įtemptas ran- 
kas, ir Perselas suprato ilgiau jo neišlaikysiąs. Pakėlė akmenį, 
prispaudė prie pilvo ir pakaitomis pailsino vienos, paskui kitos 
rankos pirštus. Sekundės dalelytę jis buvo nukreipęs akis nuo 
landos, ir dabar, pažvelgęs Žemyn, tiesiog nustėro, pamatęs 
šiapus sienos ant akmenų gulintį priešo peilį. Galimas daiktas, 
Timis jį padėjo, kad būtų lengviau lįsti pro angą. Galimas 
daiktas, tai spąstai. Perselui širdis ėmė daužytis krūtinėje. Jam 
baisiai magėjo sučiupti ginklą, tačiau būtų reikėję pasidėti ak- 
menį ir ištiesti ranką prieš angą. Kažin ar kartais Timis to 
nelaukia? Tuomet jis stvers už rankos, timptelės ir parblokš 
ant Žemės. 

Perselas sustingo. Netrukus Timis lįs su šautuvu, šautuvas 
ilgas, ir Timis negalės iššauti, neišlindęs su juo pro landą. 
„Spėsiu!“— pagalvojo Perselas ir suvirpėjo iš džiaugsmo. Ir 
tuomet aiškiai suprato, ką darys. Nemes akmens Timiui ant 
galvos, nors ir buvo užsimojęs taip pasielgti, bet smogs juo, 
neišleisdamas iš rankų. Jis pritūpė, atstatė dešinę koją atgal ir 
pasidėjo akmenį ant šlaunies, kad pailsintų rankas. Susigūžęs 
už akmens, įsitempė ir pasiruošė pulti į priekį, vos tik pasiro- 
dys Timio galva. Akmuo sudrėko nuo delnais žliaugiančio pra- 
kaito, ir jis tvirčiau jį suspaudė. 

Jis tebegirdėjo švokščiant Timį ir nustebo, kad šis taip ilgai 
delsia ir nesiryžta. Gal būt, instinktas jį įspėjo apie artimą pa- 
vojų. Įdomiausia, kad jis dar neiškišo galvos pro angą. Perse- 
las pakėlė akmenį sulig veidu ir įręžė raumenis. 

Viskas įvyko taip greitai, kad jis nieko nespėjo padaryti. 
Timis nelindo į vidų palengva, kaip Avapuji. Jis šovė pro 
landą nelyginant iš katapultos mestas akmuo, greičiau už lau- 
kinį Žvėrį, šokantį pro ratą, bet veidu ir krūtine į groto skliau- 
tą. Nukrito ant nugaros ir, vos prisilietęs Žemės, smogė siau- 
bingą smūgį buože Perselui į galvą. Smogė nepaprastai greitai 
ir taikliai, tarsi dar neįsmukęs į vidų jau būtų žinojęs, kad 
ten yra Perselo veidas. Tą pat akimirką grote sakytum su- 
griaudėjo perkūnas, ir jo aidas nuskardėjo visais tuneliais. Bals- 
vi dūmai užplūdo kamarėlę. Timis staigiai šoktelėjo, griuvo 
kniūpsčias, įsikibo rankomis į akmenis ir nebejudėjo. 

Perselas beveik nepajuto smūgio buože į akmenį. Jį sukaustė 
nuostaba. Žiūrėjo į Timį, gulintį veidu į žemę, mėšlungiškai 
sugniaužtais kumščiais, jo kūnas buvo šiek tiek palinkęs į kairę. 
Jis, rodės, laukė smūgio. Perselo akys užkliuvo už peilio. Jo 
geležtė žibėjo tarp Timio kojų. Nenuleisdamas akių nuo Timio, 
iškėlęs akmenį, Perselas centimetras po centimetro slinko artyn. 
Prisėlinęs prie peilio, staigiai sviedė akmenį Timiui ant sprando, 
pasilenkė ir stvėrė ginklą. Kriaunos buvo baisiai parankios, ir 
pirštai stipriai jas apgniaužė. 

Akmuo dunkstelėjo Timiui į sprandą, tačiau kliudė šonu. At- 
šokęs nuriedėjo per galvą du ar tris mMetrus ir sustojo. Timis 
nė nekrustelėjo. 

Susilenkęs, kaire ranka liesdamas žemę ir dešine spausdamas 
peilį, Perselas be galo lėtai sėlino prie Timio, įsprendęs akis 
į vieną tašką ant rudos odos po kaire mentimi. 

Jis šoko. Pasigirdo nežmoniškas klyksmas. Visu kūnu prislėgė 
Timį ir abiem rankom nirtulingai ėmė spausti rankeną. Paskui 
pasislinko aukščiau, krūtine užgulė rankas ir dar giliau įvarė 
geležtę. Timis gulėjo apačioje paslikas, bejėgis, nugalėtas. Per- 
selas slėgė jį, užgriuvęs visu svoriu. Iš džiaugsmo net su- 
virpėjo. 

Praslinko nežinia kiek laiko. Perselo sąmonė aptemo, jis 
girdėjo tik savo duslų kvėpavimą. Ir ūmai pagalvojo: „Tas 
klyksmas, juk tai aš klykiau.“ Atsistojo lyg nesavom kojom, 
pasilenkė, ištraukė peilį iš žaizdos ir sviedė žemėn. Paskui jam 
užėjo noras pamatyti Timio veidą. Uždėjo ranką ant jo peties. 
Petys atrodė gležnas, tartum moters. Pirštais jautė švelnią ir 


383 


glotnią odą. Trūktelėjo. Timis apsivertė ant nugaros. Vidury 
kaktos juodavo didžiulė skylė. Siaura srovele iš jos tekėjo 
kraujas. 

Išsižiojęs Perselas valandėlę žiūrėjo į jį. Paskui suprato. Buo- 
žė kliudė akmenį, kurį jis laikė priešais veidą, šautuvas iššovė, 
ir Timis nukovė save nuosavu ginklu. 

Perselas nusvirduliavo prie lapų guolio ir atsisėdo. Timio 
akys po kraujuojančia žaizda kaktoje atrodė gyvos. Juodos tan- 
kios blakstienos dengė vyzdžius, spindinčius vokų kertelėse, 
rodės, Timis įsispyręs skersuoja į Perselą. Galva ir grakštus 
kaklas buvo šiek tiek pasukti į šoną, ir jo žvilgsnis atrodė 
niūrus ir podraug žaismingas. Veide nebuvo likę nė šešėlio 
žiaurumo, prasivėrusios putnios lūpos tarsi mėgino vaikiškai 
nusišypsoti. Pirmą kartą Perselas atkreipė dėmesį į jo akis. 
Jos buvo be galo gražios. Įkypos, nelyginant antilopės, o blaks- 
tienos, nuostabios juodos blakstienos, ilgos ir riestos, teikė jo 
žvilgsniui aksominio, viliūgiško spindesio. Neaišku, kaip šios 
akys galėjo būti tokios žiaurios. Gyvybė apleido Timį ir paliko 
jam tik švelnumą, kurį jis, gyvas būdamas, visad užgniauždavo. 

Perselas nusisuko, atsistojo, ir jį pagavo baisi gėda. Kaip 
laukinis puolė jis šį kūną! Kaip sustaugė! Smaigstė lavoną! 
Jam galvoj netilpo, kaip jis anksčiau nesuprato, kad Timis 
nebe gyvas. Tačiau, prieš Timiui įsiveržiant, jis buvo taip su- 
kaupęs savo valią, jog nė pats nepajuto, kaip aklai, nelyginant 
automatas, puolė į priekį. Baisu ir kvaila — jo sąžinę slėgė dar 
didesnė kaltė, negu kad iš tiesų jis būtų nužudęs. „Štai kas yra 
žmogžudystė“, — pagalvojo jis, ir siaubas suspaudė jam širdį. 
Tie automatiški, darnūs judesiai. Visą gyvenimą jį stiprino pa- 
garba artimo gyvybei. Ir štai, atėjus lemiamam momentui, jis 
užgriuvo priešą, staugdamas it žvėris! Abiem rankom įsmeigė 
peilį, pergalės apsvaigintas, dusdamas iš malonumo! 

Jis pajuto, kad krūtinė drėgna. Palytėjo ranka, pirštai pa- 
juodo, pasidarė lipnūs, ir jis nusipurtė iš pasišlykštėjimo. Pa- 
suko prie angos. Timio kojos dar tebekarojo anapus sienos. 
Jis stvėrė už kojų, pakėlė ir nutempė kūną kuo toliau nuo 
guolio. Timio galva tabalavo į šalis, šokčiodama per akmenis 
ir, Perselui sustojus, iš lėto palinko prie kairiojo peties ir įsi- 
bedė smakru į raktikaulio duobutę. Veidas pasigręžė link lapų 

guolio, ir Perselas pagalvojo, kad atsigulus Timis nenuleis nuo 
jo akių. Paleido kojas, valandėlę dvejojo ir galų gale ryžtingai 
nusisuko. Nedrįso liesti Timio galvos ir pakreipti į kitą pusę. 
Perselas vargais negalais išlindo pro landą, šoko ant akmens, 
neteko pusiausvyros ir išsitiesė Kaip ilgas vandenyje. Vanduo 
buvo ledinis. Net amą užėmė. Jis apsivertė ant pilvo, pasku- 
bomis nusiplovė krūtinę, atsistojo. Nenulaikė danties ant 
danties. 

Grįžęs į kamarėlę, nusimovė kelnes, išgręžė ir padžiovė ant 
akmens. Maudė sprandą, geležinis ratas veržė krūtinę, ir jis 
virpėjo nuo galvos ligi kulnų. Keista, jo kaktą nurasojo šaltas 
prakaitas. Jis mėgino šokinėti, bet kojos buvo pernelyg sustin- 
gusios ir nelinko per kelius. Tuomet pliaukštelėjo delnu per krū- 
tinę ir lankstydamasis daužė plaštakomis per nugarą ir šlaunis. 
Tačiau jam nepavyko išguiti šalčio iš kūno, jis buvo gerte 
pergertas, Matyt, reikėjo griebtis energingesnių pratimų. Jis at- 
sigulė kniūpsčias kuo toliau nuo Timio ir, pasirėmęs delnais, 
pasikėlė ant rankų, prisilenkė ir vėl pasikėlė. Porą minučių jis 
taip mankštinosi, drebėdamas visu kūnu. Galų gale nugriuvo 
uždusęs. Vis nesiliovė kalenęs dantimis. 

Niekados dar šaltis taip negniaužė lediniais gniaužtais viso 
kūno, jis nustojo vilties kada nors sušilti ir ko neišprotėjo iš 
nerimo. Tuomet įniko mankštintis, kaip išmanė, kaip buvo ma- 
tęs mankštinantis Džonsą, ir pasileido skaičiuoti vis garsiau 
ir garsiau, šaltis. rodės, iš lėto traukiasi, ir tas šūkavimas šildo 
labiau, nei kas kita. Atsikvėpęs jis sustaugė. Nepažino savo 
balso — siaubingai spigus klyksmas. Jis tūpčiojo vietoje, lanks- 
tėsi, atsitiesdavo, pašokdavo ant pirštų galų ir, kaskart sustau- 
gęs, stengėsi lygiai kvėpuoti. Kas akimirką jautė, kaip senka 
įėgos, bet nedrįso sustoti. 

Vienu metu it žaibui tvykstelėjus išvydo save iš šalies: plikas 
kaip kirminas, šėlsta lyg pamišėlis grote šalia lavono ir klykia 
nesavu balsu. Juokais gali nuleipti! Ko tik žmogus nedaro, ka- 
bindamasis už gyvenimo! Jis visiškai užduso. Liovėsi raitęsis. 
Tučtuojau oda pašiurpo, šaltis, sakytum, šovė iš kūno glūdumos 
ir užliejo nuo galvos iki kojų. Vėl ėmėsi savo pratimų. Am- 
žiams buvo pasmerktas idiotiškai mankštintis! Pritūpdavo, atsi- 
stodavo, pritūpdavo... Juodos keistai žibančios Timio akys po 

šešėliuota kakta žiūrėjo į jį be atlydos, o ant lūpų buvo su- 
stingęsš šypsnys, tarsi jis su ironija būtų žvelgęs, kaip blaškosi 
gyvieji. 

— Adamo!— suskambo balsas.— Ką čia darai? 

Jis pašoko ir greitai apsisuko. Priešais, beveik užkimšęs lan- 
dą, juodavo platus Omaatos veidas, į jį žvelgė pastėrusios mė- 
nuliškos akys. 

— Man šalta!--- šaižiai sustaugė Perselas. 

— Palauk!— tarė ji. 

Jis nepatikliai pažvelgė į Omaatą. Ji prakišo vieną petį, pas- 
kui kitą, įgrūdo į kamarėlę didžiulę krūtinę, pasisukiojo, įvilko 
plačius klubus, ir milžiniškas jos kūnas, čia susitraukdamas, 
čia išsitempdamas lyg guma, vargais negalais įlindo pro angą. 
Jai įsirepečkojus, nuskilo akmens luitas ir nuriedėjo ant žemės. 

— Kūdikėli mano!— sušuko ji, puldama prie jo.— Aue! Bet- 
gi tu visas pamėlęs! 

Dabar jis prie jos glaudėsi. Apglėbęs jos drūtą stuomenį, 
rodės, paskendo pataluose. Šilta, minkšta, gilu. Plačiais galiū- 
nės delnais ji suskato trinti jam nugarą, berte berdama švel- 
nius žodelius. Ji masažavo, plekšnojo, žnaibė, ir, nors skau- 
dėjo, jis mMėgaudamasis atsidavė jos valiai, jautė, kaip sulig 
kiekvienu plekštelėjimu gyvybė smelkiasi į odą, į raumenis, 
į suledėjusių organų masę jo kūno glūdumoje. Nuostabus da- 
lykas, kai žmogui šilta; jis bemaž jau buvo primiršęs, kad 
kūnas gali taip lankstytis, poros plėstis, kad gali būti taip gera 
ir malonu. „Omaata“,— tarė jis pusbalsiu. ,„Kūdikėli mano!.. 
Kūdikėli mano!“ Perselas klausėsi, kaip gilus jos balsas gaudžia 
po skliautais nelyginant krioklys. Net jos balsas šildė. Ji griebė 
jį už pečių, apsuko ir ėmė trinti krūtinę, pilvą, šlaunis. Kokias 
ji turi nuostabias rankas! Plačios, tvirtos ir vis dėlto švelnios, 
jos jį minkė lyg tešlą, spaudė jo odą, graibė, gniaužė, maigė 
pirštais. Nugrimzdęs nugara į šilto kūno vonią, Perselas jautė, 
kaip jo krūtinė plečiasi, skleidžiasi it žiedas; jis giliai kvėpavo, 
širdis plakė lygiau, jis vėlei valdė raumenis. 

Ji dar kartą jį apgręžė. 

— Kūdikėli mano!— suburkavo ji savo giliu balsu.— Tu dar 
tebesi baltas! Kur dingo tavo skruostų raudonis, gaiduk tu 
mano? 

Ji atplėšė Perselą nuo savęs ir ėmė palengvėle tapšnoti. 

— Tu mane nugalabysi!-— suriko jis. 

Pasilenkė, nėrė po jos rankomis ir prisiplakė prie pilvo. „Kū- 
dikėli mano“, — pasakė ji, virptelėjusiu iš susijaudinimo balsu. 
Ir ūmai sujuko. 

— Žinai, kiek tu man įvarei baimės savo šauksmais! Žmo- 
gau! Ko nepaspaudžiau atgal! Maniau, kad čia tupapau! Laimė, 
atpažinau peritanių žodžius. .. 

Juokdamasi pasisuko į landą ir pastebėjo Timio kūną. 

— Žmogau,— apstulbusi pasakė,— tu jį nudėjai! 

— Ne aš jį nudėjau,— atsakė Perselas. 

Ji neklausė. Priėjo prie kūno, be jokios pagarbos nutvėrė 
už plaukų ir ėmė purtyti. 

— Ne aš jį nudėjau,— pakartojo Perselas,— jis pats. . . 

— O kas čia?— griausmingai paklausė Omaata ir, plačiai 
mostelėjusi ranka, parodė į skylę kaktoje.— O kas čia?— Varė 
ji savo rėžtą, rodydama žaizdą nugaroje.— O kas čia?— neatly- 
žo, rodydama sprandą. 

Pasilenkė ir iš arčiau pažiūrėjo į žaizdą. 

-— Su kuo čia padarei? 

-— Su akmeniu. 

Ji paleido Timio plaukus ir atsitiesė, susižavėjusi žiūrėdama 
Perselą. 

—- Žmogau! Tu apsukrus! 

—- Klausyk, ne aš... 

--- Vadinasi, — džiugiai varė ji savo, — tu jį nudėjai, tą kiau- 
lės išdėlį! Ak, Adamo! Koks tu stiprus! Ak! Koks tu šaunuo- 
lis! Koks tu gudrus! Be ginklo! O jis su šautuvu ir su peiliu! 
Ak, mano gražuti kareivėli! Ak, gaiduk tu mano! Ak, Adamo! 

— Klausyk, Omaata... 

— Dėl Eatua meilės, — pasakė ji, atsistojusi priešais Timio 
kūną ir įsisprendusi į plačius klubus, — tu norėjai nudėti mano 
kūdikėlį, tu, Timi! Tu norėjai pavergti savo genties moteris| 
Tu norėjai perskrosti pilvą Ivoa ir Vaa! Žiurkės sėkla! Kiau- 
lės išdėli! Bailus rykly! Žmogau be kokoso palmių! Tu netgi 

ne karys! Tu Aua!! Tu mahu?! Tu netikša! Na, kurgi tu dabar, 
atmataė Tu atšalęs! Tu žuvis išsprogusiom akim ant lagūnos 
kranto! Tu kaulas beuodegio šuns dantyse! Pažvelk į Adamo! 
Pažvelk į tą peritanį gaiduką! Gražus! Šaunus! Gudrus! Nėra 
tokios vaine saloje, kuri nenorėtų su juo pažaisti! Pažvelk į jį! 
Jo plaukai kaip iš medaus plaukę! Jo kūnas kraujas ir pienas! 
Jis gardus kaip duonmedžio tešlainis, ištrauktas iš krosnies! 
Jis didis vadas! Turi daug kokoso palmių didžiojoje liūčių sa- 
loje! Jo rankos grakščios, nelyginant jo uošvio Otaus! O tu, 
Timi, kas gi tu dabar? Žmogus be kvapo! Niekam tikęs žmo- 
gus! Niekam nereikalingas žmogus! Nusprogusi žuvis, plaukio- 
janti pilvu aukštyn! Tu kriauklė! Nudvėsęs krabas ant kranto 
jūros blusoms pasmaguriauti!.. 

— Omaata!— sušuko Perselas. 

Tačiau ji buvo įsivariusi. Dabar kandžiai narstė Timio lytį. 
Ji nusprendė, kad jis nebrendila, ir geras dvi minutes berte 
bėrė gana tikslius keiksmažodžius. 

— Omaata! 

— Jau baigiau, — lyg niekur nieko pasakė ji. 

Ir didingai, iš lėto grįžo prie Perselo, jos veidas spindėte 
spindėjo — ji atliko savo pareigą. 

— O Adamo,— karštai prabilo, tarsi paniekinusi priešą, dar 
labiau būtų ėmusi juo žavėtis.— O Adamo! O kūdikėli mano! 

Vėl užniko jį trinti. Tačiau šaltis jau nebegniaužė Perselo, 
ir nuo masažo suskaudo visas kūnas. 

— Man jau šilta, Omaata. 

— Ne, ne, ŽžŽmogau,— atšovė ji ir valdingųu mostu priplakė 
ji prie savęs.— Tau tik kol kas šilta, bet aš išeisiu, ir tu vėl 
imsi šalti. Tau ne pro šalį įvaryti šilumos atsargai. Klausyk, — 
rimtai dėstė ji toliau, — aš užsimesiu tą kiaulės išdėlį ant pečių 
ir nusviesiu į jūrą, o tu niekam niekad nesakyk, kad jį nu- 
dėjai, nebent Ivoa. 

— Bet ne aš jį... 

— Niekam, girdi. Niekam! 

— Negi taip jau svarbu? 

— Aišku, jeigu peritaniai laimės, ne taip jau svarbu. Bet 
laimės anie. Pasisuk. 

— Ką tu sakai? Anie tik du beliko. O peritaniai trys. 

— Jūroje peritaniai apsukrūs. Bet žemėje — ne. 

— Liaukis! Man skauda! 

Ji nusijuokė. 

— Aue! Toks didis karys ir skauda! 

Ir pridūrė: 

— Išmesiu tą kiaulės išdėlį ir atsiųsiu tau Avapuji. 

— Avapuji! Kodėl Avapuji? 

— Nakčiai praleisti. 

— Ne,— griežtai atsakė jis. 

— Žiūrėk tu man koks gaidukas! tarė ji ir pliaukštelėjo jam 
per sėdynę.— Nenoriu, kad liktum vienas, žmogau! Ko gero, 
grauši sau širdį su galva, kaip ir visi peritaniai. 

Ir pridūrė: 

— Be to, tau užeis ūpas pažaisti. 

— Ne. 

— Tau labai, labai reikės pažaisti. Kai vyras atima vieną gy- 
vybę, turi padovanoti kitą. 

— Ne. Man reikės miegoti. 

— Ir miegoti. Miegoti ir žaisti. 

— Ne. 

— Nenora — peritanis!— nusijuokė ji — Atsiųsiu Avapuji. 

— Atsiųsk Ivoa. 

— Žmogau! Ivoa nebe tavo. Ji kūdikio. 

Stojo tyla, ir Perselas pasakė: 

— Tuomet ateik pati. 

Tie žodžiai ją nepaprastai paveikė. Omaata žengė žingsnį 
atgal, atsitiesė visu ūgiu, šnervės suvirpėjo, ir ji žėrinčiomis 
akimis įsistebeilijo į Perselą. 

— Supykai?— suglumęs paklausė jis. 

— O kas aš tokia, kas?— galų gale pasakė ji, uždususi nuo 
įsiutimo. 

Ji pasidarė pilka iš pykčio, žandikaulis drebėjo, ir vos be- 
galėjo žodį išdaužti. 

— Omaata... 

— Aš tave klausiu: kas aš tokia, kas?— neatlyžo ji, ūmai 
atgavusi amą.— Aš!— pakartojo ji ir trenkė delnu sau per kai- 
rę krūtį. 

Tas „Aš'! ir tas smūgis sugaudė po groto skliautais nelygi- 
nant šūviai. 

— Kas gi aš tokia?— varė ji savo, žiūrėdama iš aukšto įžeis- 
tu veidu.— Senė? Luošė? Mahu? 

— Omaata... 

— Negi aš dvokiu? 

— Omaata... 

— Kas gi aš tokia?— suriko ji, netverdama pykčiu.— Kas gi 
aš, kad vyras kiaurą naktį galėtų su manimi miegoti ir nežaisti? 

Baisiai susidrovėjęs, Perselas burbtelėjo: 

— Bet aš nesakiau... 

— Tu pasakei!-— sugriaudėjo ji, perverdama jį deginančiomis 
akimis.— Tu nepasakei žodžiais, bet pasakei. Sakei — nenoriu 
Avapuji. Jeigu Avapuji ateis, man bus baisu žaisti... Bet tu, 
Omaata, gali ateiti. Su tavimi man nebaisu. Aue! Aue! Aue! 
Aue!— sušuko ji, susiimdama rankomis galvą, ir gyvas skaus- 
mas iškreipė jos veidą.— Ir aš išgirdau tokį dalyką! Aš, Omaa- 
ta, išgirdau tokį dalyką! Pažvelk! Pažvelk!— šaukė ji, drebėda- 
ma iš pasipiktinimo.— Aš jauna! 

Iš tiesų ji buvo jauna! Jis visad užmiršdavo. Bet kaip jai 
pasakysi, kad jos galiūnės kūnas, valdingas balsas, tas įprotis 
vadinti jį savo „kūdikėliu“... Kaip dabar prieštarauti, kad ji 
nepagalvotų, jog jis prieštarauja ir užuominomis ją kviečia? 

Ji suraukė antakius, paniekinančiai atstatė lūpas, nukreipė 
akis ir atgręžė jam nugarą, paskui stvėrė Timį už rankos ir 
atsainiai nuvilko prie angos. Po to ėmė spraustis pro landą. 

— Omaatal 

Net neatsakė. Net nepažvelgė. Dingo anapus sienos ir, lyg 
keršydama Timiui už gautą įžeidimą, grubiai trūktelėjo jį į tu- 
nelį. 

Perselas puolė į priekį ir iškišo galvą pro landą. 

— Omaata! 

Ji neatsiliepė ir, persimetusi Timio kūną per petį, jau tolo, 
plonos lavono kojos tabalavo jai ant nugaros, žengiant milžino 
žingsniais nuo akmens ant akmens. 

Po valandėlės Perselas grįžo atgal, atsisėdo ant guolio ir, 
prisitraukęs pintinę, paėmė Ivoa nuluptą mangą. Jautėsi kaip 
nesavas. Pirmą kartą gyvenime laužė galvą, neperprasdamas 

savęs, savo minčių. Štai jis sėdi sau grote, toli nuo kovos, 
nusisukęs ir nuo vienų, ir nuo kitų... 

Jis atsistojo. „„Tetaitis mano, kad aš „apsukrus“... O jeigu 
jo teisybė! Man brangi žmonių gyvybė, smurtas kelia siaubą? .. 
Kažin ar tik savęs neapgaudinėjau, prisidengęs kilniais siekiais? 
Šiaip ar taip, juk aš nudūriau Timį. Vos tik kailis sudrebėjo, 
mokėjau kraują pralieti.“ 

Šviesos dėmė ant uolinės sienos išblėso. Matyt, ten jau leidosi 
saulė. Drėgmė laižė Perselui pečius. Jis žingsniavo vis greičiau 
ir greičiau po kamarėlę. Pagalvojo apie nuostabia šiluma spin- 
duliuojantį standų ir švelnų Omaatos kūną. Vis labiau temo, ir 
vėlei gėrėsi šaltis. 

Jis užkliudė koja Timio šautuvą ir akimis paieškojo peilio. 
Nerado. Matyt, Omaata išsinešė. Pakėlė šautuvą ir prisiminė, 
kaip aną dieną, pasirodžius fregatai, jam buvo gera ir ramu su 
ginklu rankose. Atsargiai nusliūkino eiga ligi pat šulinio ir 
atsivėdėjęs sviedė į jį šautuvą. Šautuvas buvo sunkus, ir jis 
vos išsilaikė ant kojų. 

Vėl užgriuvo baisus nuovargis. Jis grįžo prie lapų guolio, 
atsigulė — kūnas buvo išsekęs, kojos virpėjo. Užsimerkė ir tuč- 
tuojau vėl atsimerkė. Tačiau, matyt, šiek tiek numigo, nes visas 
drebėjo iš šalčio. Atsistojo šlitine ir prisivertė vaikščioti ten ir 
atgal. Buvo tamsu, nors į akį durk, ir jis skaičiavo žingsnius, 
bijodamas atsitrenkti į uolines kamarėlės sienas. Penki žings- 
niai — posūkis, penki žingsniai — posūkis. .. Kartais suklysdavo 
ir, atkišęs į priekį rankas, kaip aklas atsiremdavo į sieną. Šir- 
dis pyko, graužė alkis, bet jis nebesiryžo liesti vaisių. Tarpais 
jam atrodydavo, kad jis vaikšto snausdamas, tada stipriai su 
kąsdavo dantis ir vydavo miegą šalin. Bijojo pasileisti vingiais 
ir įkristi į šulinį. 

Jis susigriebė, kad sėdi nugara atsišliejęs sienos, nuleidęs 
pečius ir sudėjęs rankas ant kelių. Matyt, sukant atgal, jį bus 
užklupęs miegas. Jis sumirksėjo, tačiau juoda it suodžiai nak- 
ties tamsa neišsisklaidė. Jau nebežinojo, kur sėdi, pagalvojo 
apie šulinį ir kaip Mat prasiblaivė. 

Tuomet ir išgirdo gilų ir vienodą kvėpavimą. Kažkas stovėjo 
šalia, už dviejų ar trijų metrų. Jį sukaustė siaubas. Jis taip 
stengėsi įžvelgti ką nors tamsoje, jog net akys suskaudo ir 

ėmė peršėti vokai. Keletą sekundžių nieko negirdėjo, tik kaž- 
kas greta kvėpavo, ir garsiai daužėsi širdis krūtinėje. 

Kairėje lengvai sušlamėjo lapai, ir tuo pat metu jį pašaukė 
baugus balsas: 

— Adamo! 

Omaata! Vadinasi, čia Omaata! Pasilenkusi ji grabinėjo la- 
pus per du žingsnius nuo Perselo ir nieko negalėjo užčiuopti. 
Jis giliai atsiduso, bet neįstengė ištarti nė žodžio. 

— Adamo! 

Jis pajuto, kaip ranka palietė jo krūtinę. Omaata dusliai 
šūktelėjo ir atitraukė ranką. 

— Čia aš, — prislopintu balsu pasakė Perselas. 

Stojo tyla, ir Omaata kvėptelėjo iš savo vietos: 

— Pasakyk peritaniškai. 

Perselas angliškai pakartojo: „Čia aš.“ Ir ūmai suprato. Tu- 
papau nekalba angliškai. Omaata bijojo žabangų! 

— Aue!— tarė Omaata.— Na ir įvarei tu man baimės! Tu 
toks šaltas! 

Ir pridūrė: 

— Žmogau! Kai neradau tavęs guolyje!.. 

Jis pajuto, kaip jos didelės rankos čiupinėja jo rankas, krū- 
tinę, pečius. Lengvai atsikvėpė ir palinkęs galva prigludo prie 
krūtinės. Omaata kalbėjo, tačiau jam atrodė, kad ji tik mur- 
ma. Jis užsnūdo. 

Pakirdo sušilęs. Gulėjo kniūpsčias ant standaus ir tvirto 
Omaatos kūno, bet ir nugarai buvo šilta. Jį dengė kažkokia 
sunki, grubi ir pažįstama medžiaga... Antklodė! Ji atnešė 
vieną „„Blosomo“ antklodę. Jis pauostė. Per sulenkimus ji dar 
tebekvepėjo druska, derva ir lakuotu medžiu. 

Buvo ne visai pabudęs. Jam atrodė, kad jis dienos aky plū- 
duriuoja drungnose lagūnos vilnyse, ir per vandenį jį maloniai 
glamonėja saulė. Dešinysis skruostas rėmėsi į Omatos krūtį, 
rankos ilsėjosi ant jos šonų, kairė koja gulėjo pariesta ant 
jos pilvo, ir jis kilojosi, vienodai kvėpuojant galingai jos krū- 
tinei. Didžiulės Omaatos rankos švelniai laikė jį per klubus ir 
tarsi sūpaudamos nejučiomis vis stūmė aukštyn. 

Laikas plaukė. Perselui atrodė, kad jis lyg tas viščiukas, įsi- 
rausęs į susivėlusias pūkines plunksnas ant didelio šilto pe- 

rekšlės pilvo ir iškišęs galvą, kvėpuoja gaiviu nakties oru. 
Kokia miela ūmai pasidarė tamsa! Šis grotas kalno gilumoje. 
Grote kamarėlė, ir jis joje, nelyginant kiaušinyje. Kamarėlėje 
tamsa dengia juos it skraistė. O tamsoje stambus, juodas, šiltas 
Omaatos kūnas. Jis prispaudė galvą prie galiūnės krūties ir 
džiugiai klausėsi, kaip stipriai plaka jos širdis, tarsi tie smūgiai 
būtų lieję gaivos į jo gyslas. Niekados kol gyvas niekur jis 
nejautė tokios palaimos. Buvo taip malonu, taip gera, kad jis 
vos vos susivaldė nesuvaitojęs. 

— Pakirdai, kūdikėli mano?— paklausė Omaata. 

Priglaudęs ausį prie krūtinės, jis klausėsi jos balso aido. Ji 
kalbėjo pašnibždomis, tačiau tas šnabždesys gaudė lyg žemo- 
sios vargonų registros. 

— Taip, — atsakė jis ir net nepajudėjo.— Ar ilgai miegojau? 

— Gana ilgai. 

Kaip kantriai ji laikė ant savęs jo svarų kūną ir net nepa- 
judėjo! 

— Nori valgyti? 

— Taip, — atsiduso jis.— Baisiai. Geriau neprimink! 

— Aš atnešiau maisto. 

— Ko? 

— Žuvies... paplotėlį. .. 

— Aue, moterie! 

Jam išlakstė visi miegai. 

—- Kur?—nudžiugęs paklausė jis ir atsisėdo guolyje. 

— Palauk, nejudėk. 

Didelė jos ranka nuslydo juo ir ėmė grabinėti tamsoje. Paskui 
jis pajuto, kaip ji jam deda į rankas peritanių dubenį. Prisi- 
kišo prie lūpų ir godžiai prarijo visa, kas jame buvo. 

Omaata patenkinta sujuko. 

— Na ir išalkai! 

— Tu mane matai? 

— Ne, girdžiu. 

Ji vėl atsigulė, ir jis pajuto, kaip ji sulenkė koją per kelį 
jam nugara atsišlieti. 

Ji dar klausė: 

— Nori paplotėlį? 

— Taip. 

Jis prisikišo paplotėlį prie burnos. Šįryt jau valgė tokį pat, 
bet visa tai ūmai jam pasirodė baisiai tolima. Nustebęs pajuto 
pažįstamą aitroką rūgštymą. 

— Baigei? 

— Taip. 

Jo protas vėl pradėjo veikti, ir jis pasakė: 

— Kaipgi tu atnešei visa tai čionai... ir dubenį, ir paplotėlį, 
ir antklodę... 

— Atnešiau... 

Jam pasigirdo, kad jos balsas skamba šiek tiek sausokai. 
Pakreipė į ją galvą. Tačiau, kai nematai veido, sunku spręsti 
apie intonaciją, ypačiai po laiko. Paklausė: 

— Kas tau? 

— Nieko. 

Pasilenkė ir pastatė dubenį ant akmenų. Tuo pat metu pajuto, 
kad ji dengia jam pečius antklode. Pakreipė galvą. Iš lapų 
čežėjimo suprato, kad ji keliasi. 

— Kur eini? — sunerimo jis. 

-— Išeinu. 

Jis nepatikliai pakartojo: 

— Išeini? 

Ji neatsakė, ir jis išgirdo riedant akmenį. Jį pagavo baimė, 
jis pašoko ir apgraibom puolė prie landos. 

— Omaata! 

Apčiuopė ją. Sėdėjo ant akmenų, iškišusi kojas pro angą. 

— Ne!— suriko jis ir, nutvėręs už pečių, juokingai šylėsi ją 
sulaikyti. — Ne, ne! 

— Kodėl?— dusliai paklausė ji.— Tau nebe šalta. Pavalgei. 
Turi antklodę. 

— Pasilik!— suriko jis. 

Paleido jos pečius ir, apkabinęs kaklą, iš visų jėgų tempė 
atgal į kamarėlę. 

Ji nesipriešino, net nekrustelėjo, tačiau jam nepavyko nė 
per sprindį ją patraukti iš vietos. 

— Pasilik! Pasilik!— maldavo jis. 

Šiuo momentu jis nieko daugiau negeidė, tik beviltiškai troš- 
ko, kad ji liktų, tarsi nuo to būtų parėjus jo gyvybė. 

— Bijai sušalti?— galų gale pasakė ji, ir jis nesuprato, ar ji 
šaiposi iš jo, ar ne. 

— Ne! Ne!— atsakė jis ir papurtė galvą, lyg ji būtų galėjusi 
matyti tamsoje. 

Ir silpnu balsu — net pats nustebo — pridūrė: 

— Nenoriu likti vienas. 

Po to stojo ilga tyla, tarytum ji būtų galvojus, ką atsakyti. 
Paskui abejingai tuo dusliu balsu tarė: 

— Paleisk. Lieku. 

Ji vėlei stovėjo kamarėlės vidury, bet nei kalbėjo, nei ju- 
dėjo, nei jį lytėjo. Po valandėlės jis paėmė jos ranką. 

— Pyksti? 

— Ne. 

Ir daugiau nė žodžio. Perselas jautėsi kaip nesavas. Alpo 
miego ir norėjo atsigulti ant lapų guolio. Bet nedrįso kviesti 
Omaatos. Prieš keletą minučių jis lyg niekur nieko gulėjo ant 
jos išsitiesęs kaip ilgas. O dabar varžėsi netgi stovėti šalia ir 
laikyti ją už rankos. 

— Gulkim,— galų gale neryžtingai tarė jis. 

Kadangi ji tebestovėjo kaip įbesta ir tylėjo, jis žengė žings- 
nį prie lapų guolio ir patraukė ją už rankos. Ji net nekruste- 
lėjo. Ir jis sustojo — laikė ją už rankos ir nė iš vietos. 

Umai jam šovė į galvą mintis, kad atsidūrė juokingoje padė- 
tyje, ir užsimanė juoktis. Jis, Adamas Britonas Perselas, tretysis 
„Blosomo“ leitenantas, stovi čia, už tūkstančių mylių nuo gim- 
tosios Škotijos, kažkur grote, aklinoje tamsoje, nuogas lyg 
pirmasis žmogus, ir laiko už rankos šią gigantišką rudą ledi... 

— Eikš, moterie!-— nekantraudamas įsakė jis. 

Valdingas balsas paveikė it burtų lazdelė. Omaata pajudėjo 
ir iš lėto nusekė įpėdin. Jis atsisėdo ant lapų guolio ir patraukė 
ją už rankos. Ji klusniai atsigulė ir net nekrustelėjo, kol jis 
tempė antklodę ir dėjo galvą jai ant krūtinės. Jis pasigręžė 
į ją veidu ir laukė. Tačiau ji gulėjo sustingusi, tyli. Jeigu ne 
tas kvėpavimas, galėtum pagalvoti, kad ji negyva. 

Atsigulęs šalia, jis apglėbė ją per juosmenį dešine ranka ir 
paguldė sulenktą koją jai ant pilvo. Tačiau laikas plaukė, ir jis 
vis labiau drovėjosi taip ją apkabinęs. Nebeliko ano tyrumo — 
tuomet, išsitiesus ant Omaatos, jam atrodė, kad jis kvėpuoja jos 


395 


kvapu ir susilieja su ja į vieną esybę. Dabar jie gulėjo skyrium, 
toli vienas nuo kito. Du vieno žemyno gabalai, vandenyno at- 
skirti. Dvi salos. 

Jis sumerkė vokus, tačiau miegas prapuolė. Galvoje blaškėsi 
palaidos, be jokio sąryšio mintys. Kažkur vandeny, srovės ne- 
samas, plūduriavo Timis, bet Perselas matė į save įsmeigtas 
jo akis po ilgomis blakstienomis — jos žvelgė švelniai ir po- 
draug klastingai. Perselas užsimerkdavo, vėl atsimerkdavo tam- 
soje — vis viena jas matė priešais, gana nesmagiai jautėsi ir, 
keistos logikos spiriamas, pradėjo graužtis įžeidęs Omaatą. 

— Omaata, tu nemiegi? 

— Ne,— atsakė patylėjusi. 

Kvailas klausimas. Savaime suprantama, ji nemiegojo. Buvo 
čia pat, nes jis prašė pasilikti. Gulėjo šalia nelyginant akmens 
luitas. Netgi neįsižeidusi. Nutolusi. Galvodama, kaip dabar gy- 
vens saloje, mirus Žono. Senstanti saloje. Vieniša. 

— Omaata, kodėl tu sakai, kad anie nugalės? 

Vėl stojo tyla, tarsi jo žodžiams būtų reikėję iki jos nueiti 
ilgą kelią. 

-— Kai anie patraukė į džiungles, — atsakė ji vienodu balsu — 
peritaniams nereikėjo likti kaime. 

— Kodėl? 

— Jie nežinojo, kur anie. O anie žinojo, kur jie. 

— Ką gi jiems reikėjo daryti? 

-— Patraukti į džiungles. 

—- Ir jiems? 

— Ir jiems. 

„Ji kalbėjo toliau: 

— Arba tučtuojau pastatyti Pa ir užbaigti dar nakčiai ne- 
atėjus. 

—- Kodėl nakčiai neatėjus? 

— Jeigu Pa nebaigtas, ateina naktis, ir anie puola. Kai Pa 
baigtas ir kai jis geras, pulti bemaž neįmanoma. 

—- Net su šautuvais? 

— Žmogau!— su panieka atkirto ji — O kas tai yra šautu- 
vas? Ietis, kuri toliau lekia... 

Perselas atsiminė, kaip stovykloje susižvalgė Tetaitis ir 
Meanis. 

— Omaata, tu manai, kad anie puls? 

— Ne dabar. Šiąnakt Roonuji naktis. Ji baisiai tamsi. Bet 
ryte. Auštant būtinai puls. Kol Pa dar nebus gatavas. 

— Peritaniai žino? 

— Aš pasakiau. 

Perselas pakėlė galvą ir ištiesė kaklą, tarsi būtų galėjęs ją 
įžiūrėti. 

— Kodėl? 

Ji nesvyruodama atsakė: 

-- Žono buvo peritanis. 

Jis nebuvo tikras gerai supratęs jos žodžių prasmę ir klausi- 
nėjo toliau: 

— Nori, kad nugalėtų peritaniai? 

— Ne, — aiškiai pasakė ji.— Noriu, kad laimėtų anie. 

— Netgi po Žono mirties? 

Vėlei stojo tyla. Paskui vėl tas aiškus balsas: 

-- Žono turėjo šautuvą. 

-— Tau labiau prie širdies anie, o ne peritaniai. 

— Anie buvo įžeisti. 

— Vis dėlto tu padėjai peritaniams — įspėjai, kad juos puls. 

— Taip. 

-— Kodėl jiems padėjai? 

— Dėl Žono. 

Ir vėl viskas iš pradžios. Jam nė kiek nepaaiškėjo. Ūmai, 
veik Ivoa gaidelėmis balse, ji pasakė: 

--— Peritanis — kodėl — kodėl! .. 

Ji tylutėliai nusijuokė, ir Perselas nepaprastai nudžiugo. Su- 
skambo anų dienų balsas. Pašaipus, draugiškas, beveik švelnus. 
Jis meiliai pasitrynė skruostu į jos krūtį. Juodviem įsikalbėjus, 
ji pasidarė artimesnė. Net jos kūnas pasikeitė. Buvo kur kas 
gležnesnis, minkštesnis. 

Jis kalbėjo toliau: 

— Klausyk. Tu man nedavei visko pasakyti. Aš iš tiesų ne- 
užmušiau Timio. 

Ir jis paaiškino. Kai nutilo, ji valandėlę mąstė ir paskui 
tarė: 

— Tu jį nužudei. 

-- Bet aš tau papasakojau... 


— Aue, žmogau, nebūk užsispyręs. Puola ryklys, tu atkiši 
peilį, ryklys užsismeigia. Vadinasi, tu jį nužudei. 

Ir pridūrė: 

— Tu labai narsus žmogus, Adamo. 

Gilus skambus balsas, šiluma, potrūkis: tai vėl buvo ji. 

— Aš žmogus, kurs baisiai bijojo — pasakė Perselas, ir jo 
balse suskambo linksmos gaidelės.— Nuo šio ryto iki Timio 
mirties. Timiui mirus, bijojau sušalti. Praėjus šalčiui, bijojau 
likti vienas. Aue, šiandien buvo baimės diena. Jeigu baimė 
galėtų žudyti, būčiau nebe gyvas. 

Ji nusijuokė, valandėlę luktelėjo ir tarė: 

— Tu labai narsus, Adamo. 

Po to kalbėjo toliau: 

— Mačiau tave trobelėje su trimis peritaniais. Ir mačiau, 
kaip išėjai su Manu-faite. Aue, aš verkiau, pamačiusi, kad iš- 
ėjai be ginklo, su Manu-faite. Toks mažas, toks silpnas, toks 
nesutramdomas! O mano gaiduk! O Adamo! 

Po to jis nebežinojo, ką besakyti. Tik labiau prisiglaudė 
skruostu prie krūties ir tvirčiau viena ranka apkabino stambų 
jos liemenį. Jų šnabždesys nakčia atgaivino ryšį. Tai buvo 
ne anas ryšys. Ta valandėlė nebegrįš. Tai buvo visai kas kita. 
Draugystė, sutarimas. Švelnūs, dar neišsakyti dalykai. 

Jis vėl pernelyg sukaito ir nusimetė antklodę ant klubų. 
„Blosomo“ kvapas bemat pranyko, ir jį apgaubė šiltas Omaatos 
kvapas. Jis atpažino gėles, vieną po kitos, sukaišiotas į jos 
plaukus. Tik viena stovėjo ant liežuvio galo, pati kvapiausia, 
pati žinomiausia. Būtų ją atpažinęs iš tūkstančio, bet negalėjo 
prisiminti, kaip ji vadinasi. Vylingas, stiprus aromatas, muskuso 
ir ambros aromatas, aplamai, pikantiškas aromatas. Mėsėjančio 
augalo aromatas. Iš pat pradžios nepasakytum, ar jis malonus, 
ar ne. Tačiau jums besvarstant, šioks jis ar toks, jis įsigeria 
į jus lyg narkotikas. Jis nesklido iš kūno, jis buvo Omaatos 
dalis, dalis kaklo, peties, krūties, kurią lytėjo Perselo skruostas. 
Jis buvo artimas, troškus. Ir tuo pačiu priminė skaidrų van- 
denį, medžius nusvirusiomis šakomis, lagūnos smėlį, saulės 
įsčias. Jeigu gyvenimo laimė būtų galėjusi kvepėti, ji tik šitaip 
ir būtų kvepėjusi. Bet, antra vertus, jis kėlė ir nerimą, sakytum 
jauti pūvant šviežieną. 

— Man gera,— pasakė jis mieguistu balsu. 

— Tau gera, kūdikėli mano?— sušnabždėjo ji. 

Jos balsas sugaudė it silpnutė bangų mūša paplūdimyje gied- 
rą dieną. Ji pridūrė: 

— Lapai ne per kieti? Gal nori ant viršaus? 

Jis dar nespėjo jai atsakyti, o ji kilstelėjo jį ir paguldė ant 
savęs. Tučtuojau kvapas pasidarė dar svaigesnis, ir jis sustingo, 
išplėtęs akis. Jautė neišpasakytą palaimą. Viskas susimaišė — 
ir kvapas, ir kūnas. Jis rausėsi sau vietelę ir leido šaknį. Ap- 
snūdęs, tačiau nė kiek netingus, jautėsi nelyginant augalas, ku- 
pinas syvų. 

Ir tuomet keista, paika mintis šovė jam į galvą, ir jis pa- 
klausė: 

— Iš kur ta žuvis? Juk šįryt peritaniai nežvejojo. 

Po valandėlės ji atsakė: 

— Oroa buvo nuėjus pažvejoti. 

Jis nusekė ją mintyse visu keliu nuo pat groto. Išmetė Ti- 
mio kūną į jūrą, nukako į savo trobelę, ten pasiėmė antklodę, 
žuvį, paplotėlį ir... 

Jam akys iššoko ant kaktos. Vadinasi, šit kaip!.. Jis pakėlė 
ranką ir švelniai nusliuogė ligi Omaatos kaklo. Apčiupinėjo. 
Tarp pirštų pakliuvo pandanuso gurgučiai, ir jis palietė lianą, 
ant kurios jie buvo suverti. Tuomet prisislinko prie jų, pauostė 
ir, pakėlęs galvą, paklausė: 

— Tu užsidėjai vėrinį? 

Omaatos krūtinė kilstelėjo, pasigirdo lengvas atodūsis, ir dau- 
giau nieko. 

— Omaata... 

Jokio atsako. Jis pakėlė ranką ir paglamonėjo virš savęs pla- 
tų jos veidą. 

— Omaata... 

Po valandėlės ji švelniai suėmė delnais jo veidą ir prispaudė 
prie vėrinio. Valandėlę jis gulėjo nejudėdamas, ranka pasirėmęs 
į Omaatos krūtį. Gurgučiai įsirėžė į skruostą, jis pakreipė galvą 
ir stipriai įkvėpė jų aromatą. Pajuto, kaip kvapas jį užplūsta 
ne vien tik pro nosį, bet ir pro visas kūno poras. Po akimir- 

kos galva pasidarė tuščia tuštutėlė, groto sienos dingo, jis žings- 
niavo smėlėta pakrante, šiaurvakaris čaižė veidą. Pajuto galįs 
pakilti ir skristi. Valdingai atsispyrė į smėlį, išskėtė rankas ir, 
virpindamas sparnais, nusklendė oru. 


PENKIOLIKTAS SKYRIUS 


— Adamo! 

Jis atsimerkė. Priešais stovėjo Itija. Kaip įbesta. Grote buvo 
beveik šviesu. 

Jis atsisėdo. Niekaip neįstengė praplėšti akių. Itijos veido 
apribai dūlavo. Jis pajuto, jog įvyko kažkas nepaprasto. Ji 
nekalbėjo. Nepuolė jam į glėbį. 

Jis pagrabinėjo ranka šalia savęs. 

— Olmaata? 

— Kaime, — niūriai atsakė ji. 

— Ką ji daro? 

Ji gūžtelėjo pečiais. 

— Ką gi ji darys? 

Jis pažvelgė į šviesią dėmę ant sienos. Saulė jau buvo aukš- 
tai. Jis ilgai miegojo. Sumirksėjo, vaizdas pasidarė aiškesnis, 
pažvelgė į Itiją ir išvydo jos akis. 

—- Itija! 

-— Karas baigtas, — dusliai pasakė ji. 

Jis atsistojo, išsižiojo, bet žodžiai nėjo iš burnos. Jis žinojo, 
jau žinojo. 

— Meanis? 

Ji pažiūrėjo tiesiai į tolį ir sušnibždėjo: 

— Visi. Visi. Liko tik Tetaitis. 

Ji nukreipė akis į šalį ir su pagieža pridūrė: 

— Jis net nesužeistas. 

Stojo tyla, ir Perselas su vaikišku užsispyrimu pakartojo: 

— Meanis? 

Itija pažvelgė į jį. Jis stovėjo apkvaišęs, bejėgiškai nukaru- 
siomis rankomis, nusmukusiais pečiais. Kai vėl prabilo, balsas 
buvo verksmingas it vaiko: 

— Meanis? 

Ji dukart papurtė galvą. Perselui pasirodė, kad akys išspro- 
go ant kaktos, ant jų užkrito juoda skraistė, jis atkišo rankas, 
susmuko ant kelių, paskui išsitiesė kniūpsčias. 

— Adamo! 

Ji puolė prie jo, apvertė. Veidas buvo išbalęs, akys užmerk- 
tos, giliai įkritusios. Ji pasiklausė širdies. Širdis tvaksėjo gūsiais. 

— Adamo! 

Ji pradėjo jam plekšnoti per skruostus. Veidas suvirpėjo, 
šiek tiek paraudo. Klūpom, apsižergusi jo kūną, ji dar stipriau 
abiem rankom pasileido mušti jam per žandus. 

Ji liovėsi, jis prasičiaupė ir vos girdimai paliepė: 

— Duok! Duok! 

Ji vėl pradėjo viską iš pradžios, ir po valandėlės jis vargais 
negalais praplėšė akis. Miglotas, neaiškus pasaulis. Pažvelgė 
į ltiją ir užsimerkė. Ji tebetakšnojo per veidą, ir jis vos gir- 
dimai sušnabždėjo: „Duok, duok.“ Jam atrodė, kad vienodi 
smūgiai per žandus grąžina kraują į galvą. Darėsi geriau. 

Jis parimo ant alkūnės, negalia praėjo, bet jautėsi kaip 
sudaužytas. Tyliu balsu angliškai pasakė: „„Meanis mirė.“ Bet 
tie Žodžiai buvo beprasmiai. Skausmas nebekamavo. Jis nieko 
nejautė. Galva buvo lyg laižyte išlaižyta. 

Itija atsigulė šalia ir paėmė jo ranką. Pamatė, kaip jis grįž- 
telėjo ir įsmeigė į ją neveizdžias akis. 

— Kaip?— silpnu balsu paklausė jis. 

— Vakar vakare. Anie užklupo peritanius vakarėjant. Vadą 
nudėjo vietoje. Žiurkiūkštis ir Skeletas įsmuko į namą. Jie 
šaudė kiaurą naktį. Anie tupėjo medžiuose. Jie irgi šaudė. Apy- 
ryčiu liovėsi. Peritaniai ilgai ilgai laukė... O kai patekėjo 
saulė, jie, matyt, sau tarė: „Ką gi, išsinešdino.“ Tuomet žiur- 
kiūkštis ir Skeletas išėjo iš namo, ir anie juos nukovė. 

— Meanis? 
dar nebuvo miręs. Ne visai miręs. Jis šovė. 

Perselas nuleido galvą. Smadžo nukautas! Bet ne, čia nebuvo 
jokios ironijos, nė lašelio. Meanis mirė, ir viskas baigta. 

Praėjo keletas sekundžių. Jis gulėjo suglebęs, be jėgų, ap- 
kvaišęs. Nieko negalvojo. 

Itija paklausė: 

— Pasakoti, kas buvo toliau? 

— Taip, — tarė jis silpnu balsu ir užsimerkė. 

Ji kalbėjo, neišduodama savo susijaudinimo: 

— Tetaitis nupiovė galvas. Paskiau nusiuntė Rahą ir Fainą 
į stovyklą atnešti puani su kitomis galvomis. Įsmeigė aštuonias 
ietis apie taitiečių namą ir ant iečių užmovė trofėjus. Tuomet 
moterys ėmė šaukti, ir jis pasakė: „Ko jūs šaukiate? Jūs nesate 
mano vergės, bet mano genties moterys. O šie buvo svetimša- 
liai ir mus nuskriaudė.“ Bet moterys tebešaukė, o Omaata pa- 
sakė: „Tu užmovei mūsų iane galvas ant smaigų: tu mus laikai 
vergėmis.“ Po to visos vaine sukalbo išsyk ir ėmė jam pri- 
kaišioti. Tetaitis jas kantriai išklausė, paskiau pasakė: „Tie 
žmonės buvo svetimšaliai, jie pakėlė prieš mus ginklą. Jie 
gavo galą kare, ir aš padabinau savo namą jų galvomis — aš 
pagerbiau save, nes gerai kovojau. Drąsiai ir gudriai. Ir likau 
gyvas. O jie mirė. Tačiau jūs esate mano seserys. Aš jūsų 
nelaikau savo vergėmis. Tegu įžengia į mano namą, kas nori 
įžengti. Garbingai su ja elgsiuos.“ Taip taręs, nužvelgė visas 
moteris vieną po kitos. Jo žvilgsnis nesakė, kad jis nori Žaisti. 
Ne. Tai buvo visai kas kita. Jis stovėjo parimęs ant šautuvo 
ir užsikišęs peilį už juostos. Didis žmogus! Impozantiškas žmo- 
gus! Moterys taip pat į jį žiūrėjo. Tuomet Oroa — ji, dar su 
Skeletu ir net su Uiliu gyvendama, kartais su juo pažaisdavo — 
pasakė: ,,Numauk mano tane galvą nuo šito smaigo, ir aš atei- 
siu į tavo namą.“ Ir Tetaitis, lyg apgailestaudamas, pasakė: „Ne, 
toks jau paprotys.“ Stojo tyla, ir tik viena Tajata įėjo į jo 
namą. Ir kai Oroa tai pamatė, ji pašiepdama, o gal ir iš ap- 
maudo, pasakė: „Žmogau! Tu įsigijai tikrą lobį!“ Ir visos mo- 
terys pasišalino, liko tik Tajata ir, savaime suprantama, Raha 
ir Faina. 

— O tu?— paklausė Perselas ir pakėlė galvą. 

— Aš taip pat nuėjau šalin, — sužaibavusi akimis, atsakė ji.— 
Tetaitis mane pašaukė ir pasakė: „ĮItija, sesute mano, tu išeini?“ 
Aš atsakiau: ,,„Meanis buvo mano tane. Ne tu. Ir, mano galva, 
tu nekaip elgiesi.“ Jis niūriai man pasakė: ,„Elgiuosi pagal savo 
teisę. Nubėk, pakviesk Omaatą.“ Aš pakviečiau Omaatą, jis 
pažvelgė jai į akis ir pasakė: „Kur Timis?“ Ji neatsakė. Tuomet 
jis pasakė: ,Kur Adamo? Ir kodėl Ivoa nebuvo čia atėjusi su 

visomis moterimis?“ Omaata nieko jam neatsakė, ir jis tvirtai 
tarė: ,Adamo — mano karo belaisvis, ir aš jo nežudysiu. Pasa- 
kyk, tegul jis ateina pas mane į namus.“ Omaata neatsakė jam 
nė žodelio. Ji išėjo, aš nežinojau, kur dėtis, ir nusekiau Omaatą 
lig jos namų. Aue, ten jau buvo susirinkusios visos moterys 
aliai viena! Jos pamatė Omaatą ir pasileido šaukti: „Ką dary- 
sim, Omaata?“ Ir vienos jų verkė, nors verkti ne itin dera. Ir 
kitos klausinėjo: „Kur Timis? Kur Ivoa?“ Ir kitos kalbėjo: „Kur 
Adamo?“ Ir Omaata pasakė: „Nutilkit! Jis pažadėjo, kad nežu- 
dys Adamo.“ 


Stojo tyla, Perselas nieko neklausinėjo, ir Itija paklausė: 

— Na, ką gi tu darysi? 

Perselas grįžtelėjo į ją, ir ji pastebėjo, kad jo veidas vėlei 
tvirtas. 

— Itija,— galų gale tarė jis, — pasakyk man visą teisybę. Tu 
nežinai, kur Ivoa? 

— Ne. 

— (Omaata žino? 

— Galimas daiktas. 

Jis atsistojo, nuėjęs pačiupinėjo kelnes, nepatenkintas pama- 
tė, kad jos dar drėgnos, ir užsimovė. 

— Klausyk,— pasakė jis,— lipsime žemyn. Lauksiu prie ban- 
jano. Eisi paieškoti Omaatos. 

Ir pridūrė: 

— Bet nesakyk moterims, kur esu. 

— Na, o ką sakyti Tetaičiui? 

— Nieko nesakyk. Pasakyk, kad manęs ieško Omaata. Eik, 
nelauk manęs. 


Per tas dienas jis bemaž užmiršo, kokia karšta saulė, kokia 
šviesa ji užlieja žemę. Ėmė mirksėti ir, kabinėdamasis abiem 
rankom už akmenų, leidosi pakriūte žemyn. Buvo gyvas ir apie 
nieką daugiau nenorėjo galvoti. 

Saulė kepino galvą, pečius, kojas per drėgnas kelnes. Visa 
sala gulėjo apačioje lyg reljefinis žemėlapis, žalia ir marga- 
spalvė tamsiai mėlyno Ramiojo vandenyno vidury. Jis gaudė 
plaučiais vėją, nešantį bangų, kaimo laužų, plynaukštės gėlių 
kvapą. 

Jis nesismelkė po banjanu. Nusimovė kelnes, pakabino ant 
vertikalios šaknies ir išsitiesė kniūpsčias ant žolės. Po keleto“ 
minučių jau sruvo prakaitu, bet gulėjo kaip gulėjęs — jam at- 
rodė, kad jis niekad kaip reikiant nesušils. Danguje plaukiojo 
keletas debesėlių, ir vos tik jie uždengdavo saulę, Perselas im- 
davo kamuotis, tarsi šviesa ir šiluma būtų galėjusios be niekur 
nieko pranykti ir palikti salą kraupioje tamsoje. 

Omaata pasirodė po valandos, ji viską apgalvojo ir atnešė 
jam valgyti. Jis žengė kelis žingsnius jos pasitikti, pažvelgė 
į ją, šiek tiek susidrovėjo ir lyg pagelbėdamas paėmė iš jos 
rankų paplotėlius. Netaręs nė žodžio, grįžo prie banjano, tačiau 
šįsyk sėdo pavėsyje. Pečiai degte degė. 

— Kur Ivoa? 

-— Nežinau. 

Jis nenuleido nuo jos akių, ir ji pridūrė: 

— Žmogau, iš kur aš galiu žinoti? 

— Vakar vakare ją matei? 

--- Šįryt. Kai Meanis susmuko, ji puolė prie jo, suklupo ša- 
lia, paskiau pašoko ir nubėgo. 
—- Kur? Kuria kryptimi? 

-— Į tavo namus. 

Aišku. Ji nuėjo šautuvo. Meanis mirė. Ji negaišuodama jį ap- 
raudojo. Paskui patraukė į džiungles savo vyro saugoti nuo 
Tetaičio. 

Po valandėlės jis paklausė: 

—- Ar Tetaitis nori Mane nužudyti? 

Omaata atsigulė šalia. Parimusi ant alkūnės ji skynė žoly- 
tes ir vieną po kitos kandžiojo. 

— Sakė, kad nežudys. 

— Ne tai aš tave klausiu. 

Ji patyliukais suniurzgė. Kaip čia paaiškinti? Tetaitis pats 
neturėjo ūpo jo žudyti. Viskas kur kas sudėtingiau. 

Omaata tebetylėjo, ir Perselas vėl paklausė: 

-— Ar man jo saugotis? 

— Visad reikia saugotis. 

— Kaip ir tuomet, kai dar Timis buvo gyvas? 

— Galimas daiktas, ne. 

Ir pridūrė: 

— Tetaitis sakė, kad tavęs nežudys. 

Jis veltui mėgino pažvelgti jai į akis. 

-— Ar Tetaitis sako viena ir daro kita? .. Ar jis toks žmogus? 

Ji gūžtelėjo plačiais pečiais. 

-- Kaip ir visi vadai. 

Jis apgalvojo jos žodžius ir tarė: 

—- Otus toks nebuvo. 

-— Taikos metais ne. Bet karo metais Otus buvo labai ir labai 
eudrus. 

-- Karas baigtas. 

-- Kūdikėli tu mano!-— pasakė Omaata ir, pakėlusi galvą, 
nutvieskė jį savo plačių akių šviesa. 

Išsitraukė iš burnos visas Žžolytes ir numetė šalin. 

— Karas su Skeletu baigtas. Bet yra kitas karas tarp Tetai- 
čio ir moterų. Ir kitas karas tarp Tetaičio ir Adamo... 

— Karas su manimi!-— sušuko nustebęs Adamo. 

Ji suniurzgė, išsitiesė ant pilvo ir, parėmusi delnais stambų 
veidą, švelniai nužvelgė jį skersomis. 

— Žinai, ką šiuo momentu daro Tetaitis? Jis baigia Pa... 

— Peritanių Pa? 

Ji linktelėjo galvą. . 

— Maamaa! 

— Ne,— rimtai atkirto ji — ne... Šįryt jis sulaužė visus šau- 
tuvus, paliko tik savąjį. Bet saloje yra dar du šautuvai. Ivoa 
šautuvas... 

Tyla. Ji nudelbė akis. 

— Ir Timio šautuvas. 

Jis tučtuojau pasakė: 

— Aš išmečiau Timio šautuvą į šulinį. 

Ji atsiduso, bet nepridūrė nė žodžio. Jis vėl paklausė: 

— Negi moterys ryšis nužudyti Tetaitį? 

Ji suurzgė. Teisingiau pasakius, gana nepatenkinta sušnypštė 
per nosį. Amžinai tie staigūs peritaniški klausimai. Kurgi ge- 
ros Adamo manieros? Paskui pažvelgė į jį, šviesiaplaukį, raus- 
vu veidu, didžiule raudona dėme ant pečių — vargšas gaidukas 
sunkiai pakelia saulę, nieko nesuvokia, jis lyg kūdikis jų tarpe, 
ko gi jis dar gali klausinėti? Susigraudinusi ištiesė savo platų 
delną ir paglostė jam ranką. Jis pakreipė galvą, ir ji sutiko 

jo žvilgsnį. Ak! tos dangiškos akys, tokios skaidrios, skaidrios! 
O mano gaiduk! O Adamo! 

— Moterys įžeistos,— galų gale pasakė ji.— Netgi aš baisiai 
įžeista. 

— Bet toks jau paprotys. 

— Ne, ne!— karštai atkirto ji — Po vidujinio karo gentyje 
niekas nemausto galvų ant smaigų. 

Stojo tyla, ir Perselas paklausė: 

— Kodėl gi jis taip elgiasi? 

Ji gūžtelėjo pečiais. 

— Jis baisiai nekenčia peritanių. Bando surasti laimę savo 
pergalėje. Tos aštuonios galvos jam... 

Ji mostelėjo ranka ir neužbaigė. Perselas atkišo smakrą, ir 
jo akys pasidarė šaltos. Aštuonios galvos. Devynios su jo 
galva. Visi peritaniai būtų nebe gyvi. Tetaitis iš tikro būtų 
laimingas. .. 

Jis atsistojo ir pasigręžė į ją. 

— Eime,— tvirtai tarė.— Tu nueisi pas Tetaitį. Pasakysi jam: 
„Adamo pasakė: „Aš neisiu į tavo namus, nes nenoriu matyti 
peritanių galvų ant smaigų.“ Adamo pasakė: „Ateik į turgų, 
kai saulė slinks pilvu varina: aš ten lauksiu.“ 

Ji valandėlę be žodžių į jį žiūrėjo. Aue, kaip gali mainytis 
jo akys! 

— Grįžtu su tavimi į kaimą,— pridūrė Perselas.— Lauksiu, 
ką jis atsakys, savo namuose. 

Dar tik vakar, veik tą pat valandą, jis su moterimis paliko 
Rytų prospektą ir žingsniavo Banjan Leinu!.. O dabar jis vėl 
čia, jau žengia į kaimą. Dešinėje stūksojo Meisono namas. 
Jeigu, užuot sukęs į kairę ir grįžęs namo, jis patrauktų Rytų 
prospektu, praeitų pro visas rombo trobeles... Kaip puikiai 
išdėstytas kaimas! Puikiai nubrėžtas planas, su meile išsergėta 
simetrija, išlaikytas vienodas atstumas tarp namų; visos civi- 
lizuotojo pasaulio taisyklės išsaugotos kaip reikiant. Kaip įsta- 
biai viskas pavyko! Gali žavėtis ir organizacija, ir pastangomis, 
ir noru kurti, ir pomėgiu įžvelgti, ir rūpesčiu gyventi ir palikti 
savo gera vaikams. Prieš keletą mėnesių šioje vietoje stūksojo 
neįžengiama giria. O dabar štai „keliai“, štai „prospektai“, veik 
tiesūs kaip strėlė, ir visur lentelės su pavadinimais; štai turgus 

su bokšteliu, su varpu, su laikrodžiu, ir Meklaudo pastatyti bre- 
zentiniai bakai, štai nedailūs, bet tvirti namukai; štai sodeliai, 
gerai prižiūrėti, gerai užremti. Kiekvienas savo namuose. Kiek- 
vienas sau. Visi kas sau. Niekas nieko neprašo. Ant durų visur 
kabo spynos. O ten toliau, plynaukštėje, kiekvienam iš devynių 
britų priklausė po geros žemės lopinėlį — ta žemė turėjo juos 
išmaitinti, bet visiems atnešė mirtį. 

Devyni? Ne, ne devyni, aštuoni. Jis galėjo užsimanęs valdyti 
tą Meklaudo jam skirtą sklypelį. Jis nunėrė galvą. Gerklė iš- 
džiūvo, burnoje buvo kartu. Vienintelis britas saloje! .. Stambi 
Omaatos ranka užgulė jo petį — ji ėjo šalia, kai jis, sulėtinęs 
žingsnį, suko ant namų. Ausyje sugaudė gilus prislopintas bal- 
sas: „Neliūdėk, Adamo.“ Jis suirzęs papurtė galvą. ,„Aš neliū- 
džiu.“ Tebežingsniuodamas pasitraukė į šalį. Ji nuėmė ranką. 

Jie atėjo ligi pat namų. 

— Einu,— oriai pasakė Omaata. 

Ji nuėjo net nežvilgtelėjusi į jį, aukštai iškėlusi galvą ir 
šaltai atsukusi nugarą. Jis nekantriai papurtė galvą. Koks įta- 
rumas, prakeiktas jų etiketas!.. Stumtelėjo duris, ir širdį ėmė 
graužti kirminas. Vidury kambario stovėjo tvirtas ir didingas 
krėslas, kurį jis buvo sumeistravęs savo rankomis. Prieš trauk- 
dama prie banjano, Omaata spėjo jį atnešti, kad, Perselui grį- 
žus namo ir neradus Ivoa, atrodytų, jog jis jo laukia. 

Jis išėjo į sodą ir nužingsniavo ligi pat ibisko brūzgynų. 
Keletą kartų garsiai pašaukė Ivoa. Beveik neabejojo, kad ji 
seka, ką jis veikia. Žinojo, jog pašaukta neišlįs iš džiunglių, 
ir norėjo parodyti, kad jis ja rūpinasi. 

Negalėdamas atsikratyti minties, kad Ivoa akys žvelgia pro 
lapus, įsm'uko į priestatą, išsimaudė nuo galvos ligi kojų ir 
kruopščiai nusiskuto. Vėl įėjo į kambarį, plačiai atlapojo stum- 
domas duris, paskui, vis labiau ir labiau nervindamasis, išsi- 
tiesė ant lovos, nukreipęs akis į šviesą. Saulė buvo gana aukš- 
tai, bet Omaata vis nesirodė. 

Po valandėlės atsigavo moterys. Jos nekalbėjo, basos pėdos 
be garso čiuožė takelio akmenimis. Vis dėlto, dar joms neper- 
žengus slenksčio, Perselas pažino jų sijonėliams būdingą kar- 
ninių juostelių šnarėjimą. Rimtais veidais jos įėjo į kambarį, 
viena po kitos lenkėsi ir be žodžių trynėsi skruostais į jo 

skruostą. Po to susižvalgė. Ir tuomet prasidėjo kažkas panašaus 
į greitą sliaukiantį šokį, sakytum jos iš anksto būtų sutarusios, 
kur kiekviena užims kokią vietą. Itija, Avapuji ir Itijota su- 
sėdo ant lovos — viena iš kairės, kita iš dešinės, trečioji kojū- 
galyje. Oroa ir Tumata, rodės, nepastebėjo taburečių, o gal 
nedrįso jų prisiliesti, ir atsisėdo ant grindų. Na, o Vaa, apkabi- 
nusi Perselą (tapusi didžiojo vado vaine, ji niekad neprisilies- 
davo prie Perselo), pasitraukė prie durų ir stovėjo lyg trum- 
pam užsukusi viešnia, kuri nekantrauja bėgti toliau. Jų elge- 
sys nustebino Perselą. Atokiai stovinti Vaa, dvi santūriai ant 
grindų sulenkusios kojas vaine ir ramiai kaip namie susėdusios 
ant lovos trys moterys. Nuostabiausia, kad viena iš tos trijulės 
buvo Itijota, Vaito našlė, su kuria Perselas ligi šiol retai kada 
susidurdavo. 

Praslinko ketvirtis valandos, ir niekas nepasakė nė pusės Žo- 
džio. Paskui įėjo Omaata, pritariamai apžvelgė visą sceną ir 
ne be tam tikro orumo ir savimonės savo rėžtu atsisėdo ant 
lovos Perselo kojų gale priešais Itijotą. 

— Na?— tarė keldamasis Perselas. 

— Tetaitis tavęs laukia. 

— Dabar? 

Ji linktelėjo galvą. 

— Kur? 

— Priešais Pa vartus. 

Perselas įsmeigė į ją akis. 

— Vadinasi, jis pasakė „priešais Pa vartus“? 

— Jis pats. Jis nenorėjo ateiti į turgų. 

— Kodėl tiek sugaišai? 

Ji išdidi nutilo ir nunėrė akis. Jos veidas nekrustelėjo nė vie- 
nu raumenėliu. ,Žinoma,— pagalvojo Perselas,— mano klausi- 
mas ne vietoje. Ir, be to, visiškai nereikalingas. Aišku kaip 
diena, kad ji užtruko pas Ivoa — viską jai išklojo.“ 

Jis atsistojo ir ramiai pasakė: 

—- Eikš. 

Vakarų prospekte jis paėmė ją už rankos ir, spėriai patrau- 
kęs pirmyn, paliko moteris šiek tiek užpakaly. 

— Klausyk, — tyliai tarė jis, pabrėždamas kiekvieną žodį— 
Nedrįskite nieko daryti Tetaičiui. Nieko. 

— O jeigu jis tave paims į nelaisvę? 

— Nieko. 

Ji šiurkščiai paklausė: 

— O jeigu jis tave užmuš? 

Jis kilstelėjo akis. Jos veidas buvo neįskaitomas. Ji vis dar 
neatlyžo. Jis pasitrynė skruostu į jos ranką. 

— Tik nepyk, susimildama... 

Stojo tyla, ir ūmai atsimainiusiu balsu ji pasakė: 

— O mano gaiduk, aš nesiliauju dėl tavęs bijojus. 

Jis tvirčiau suspaudė jos ranką. 

— Prisimink: Tetaičiui nieko neturi atsitikti. 

Ji linktelėjo galvą ir tyliai tarė: 

— Ir aš nenoriu... Vis dėlto taip dėl tavęs bijau. Kartais 
man užeina noras jį nudėti, kad baigtųsi ši baimė. 

— Ne, ne,— tvirtai pasakė jis, — apie tai nereikia nė galvoti! 

Ir pridūrė: 

— Ir jis bijo. 

Ji linktelėjo galvą. 

— Teisybė. Jis narsus, bet bijo. Nuo pat ryto dirbdamas jis 
nepadėjo šautuvo. 

Ji kalbėjo toliau: 

— Dirba kaip apdujęs su savo moterimis. Galimas daiktas, 
Pa bus gatavas dar šį vakarą. 

Kai jie priėjo rombo smaigalį, Perselas stabtelėjo ir, nepa- 
keldamas akių, pasakė: 

— Eik pas moteris. 

Jis tikėjosi, kad Omaata spyriosis, bet ji tučtuojau pakluso. 
Jis nužingsniavo toliau — moterys sekė per dvidešimtį metrų 
įdurmų — ir įsuko į Klif-Leiną. 

Perselui artinantis prie taitiečių namo, medžiai retėjo, saulė 
vis stipriau kepino, ir prakaitas sruvo kakta. Jis nusišluostė 
akis atgalia ranka ir, kai jos praskaidrėjo, išvydo Pa. 

Jis dunksojo už posūkio, gal per keturiasdešimt metrų. Tei- 
sybę sakant, tai buvo gana grubi kokių trijų metrų aukščio 
tvora iš šiaip taip apgenėtų, į žemę sukaltų ir viršuje surištų 
ilgų kuolų. Per šią kliūtį užpuolikas persiristų tik paleidęs 
į darbą rankas ir kojas, vadinasi, beginklis ir matomas lyg ant 
delno. Be to, blogiausiu atveju, galėtum padegti Pa, nors jis 

suręstas iš žalio medžio, tačiau permesti per viršų deglą į tro- 
belę nebuvo ko nė galvoti. Pernelyg toli ji stovėjo nuo tvoros. 
Taigi, Pa iš tiesų saugojo nuo tokių netikėtumų. O keliose vie- 
tose apšvietus aptvarą, patys juokai atremti pro šaudymo angas 
iš trobelės bet kokį naktinį užpuolimą. 

Kai Perselas buvo per dvidešimt metrų nuo Pa, pasigirdo 
Tetaičio balsas: 

— Stok! 

Perselas pakluso. 

— Įsakyk moterims sustoti. 

Perselas atsigręžė ir, iškėlęs į viršų rankas moterų pusėn 
atsuktais delnais, balsu perdavė Tetaičio įsakymą. Moterys gar- 
siai suniurnėjo, tačiau pakluso. 

Perselas vėl atsigręžė į Pa. Jis nieko nematė. Jokio veido. 
Jokio silueto. Tarp kuolų buvo prikaišiota dygiakrūmių šakų. 

— Eikš,— pasigirdo Tetaičio balsas. 

Perselas atsitiesė ir nuėjo pirmyn. Dvidešimt metrų. Vargu 
ar bus dvidešimt metrų. Žengė tvirtu žingsniu, tiesus tiesu- 
tėlis, tačiau sustingusio kūno glūdumoje jautėsi suglebęs, bejė- 
gis. „Ar išgirsiu šūvį?"— su nerimu pagalvojo. Jis duso. Susi- 
griebė, kad eina užgniaužęs kvapą, atsikvėpė visa krūtine ir 
aukštai iškėlė galvą. Pajuto, kaip įsitempė kaklo raumenys, ir 
su pašaipa pagalvojo: „Devintoji galva, nešu jam devintą 
galvą..." 

Pa artėjo nepaprastai greitai, ir jis suprato paspartinęs žings- 
nį. Mėgino susilaikyti, ir tos pastangos jam pasakė, kaip jį 
užvaldė panika. Jis nėjo prie Pa. Puolė. 

Jis sustojo per du žingsnius nuo aptvaro. Ir tučtuojau suvir- 
pėjo kojos. Praėjo, jo manymu, gana ilgas laiko tarpas, ir ūmai 
Pa sujudėjo. Teisingiau sakant, dalis Pa atsitraukė, pasisuko 
ant ašies, ir tarp dviejų kuolų atsirado praėjimas. Anga atsi- 
vėrė taip greitai ir tyliai, kad visa tai kažkaip baugino. 

— Įeik,— pasigirdo Tetaičio balsas. 

— Sakiau, kad nenoriu matyti galvų, — tarė Perselas. 

— Tu jų nematysi. 

Ką visa tai reiškia? Kad jis nespės pamatyti? Stojo tyla, ir 
Tetaitis, tarsi įspėjęs, kas kamuoja Perselą, pridūrė: 

— Gali įeiti. Tau nieko neatsitiks. 

Pažadas ar Žabangai? Perselas, vargais negalais susivaldęs, 
kad nedrebėtų balsas, pasakė: 

— Išeik pats. 

— Ne. 

— Aš beginklis,— tarė Perselas ir pakėlė rankas aukštyn. 

Jis nieko nematė pro kuolus ir šakas, tačiau puikiai žinojo, 
kad Tetaitis neišleidžia iš akių nė vieno jo judesio. 

— Ne. Nenoriu išeiti. 

Aišku kaip diena. Jis bijojo, kad Ivoa paleis jam kulką. 

— Už šitų durų yra kitos durys, — kalbėjo Tetaitis.— Tu ne- 
matysi galvų. 

Priemenė. Arba veikiausiai pralaidos kamera. Lankytojams 
atskirti arba užpuolikams gaudyti. Varteliai buvo silpna vieta 
Pa, ir Tetaitis už jų pastatė antrą įtvirtinimą. 

— Likime savo vietose — pasakė Perselas.— Pasikalbėsime 
ir čia. : 

Stojo tyla. Paskui anga tarp dviejų kuolų užsidarė. Tačiau 
šįsyk su didžiausiu triukšmu. Perselas atsikvėpė. Galimas daik- 
tas, jį nušaus. Ateitis parodys. Tačiau viena aišku: jis nebus 
belaisvis. 

Tetaitis rūsčiai paklausė: 

— Kur Ivoa? 

— Džiunglėse. 

— Ji turi šautuvą? 

Po trumpos pauzės Perselas atsakė: 

— Kam klausi? Pats žinai. 

— Ką ji daro džiunglėse su šautuvu? 

— Ir šitai pats žinai. 

Paskui pagalvojo, kad jo atsakymas nuskambėjo gal kiek dvi- 
prasmiškai, ir pridūrė: 

— Ji nuogąstauja, kad mane nušausi. 

Jis laukė, kad Tetaitis ims protestuoti, bet to neįvyko. Jį 
nustebino, stačiai išmušė iš vėžių tas srautas tokių tiesių ne 
taitietiškų klausimų. 

— Kur Timis?— vėl trumpai ir valdingai paklausė Tetaitis. 

— Nežinau. 

Beje, jis sakė teisybę. Gryną teisybę. Ir vargu ar įtikėtinas 
dalykas — jam buvo malonu, kad jis ne visai meluoja. 

— Kur jo šautuvas? 

Perselas sudvejojo ir įsiuto pats ant savęs. 

— Neturiu. 

Kvailas atsakymas. Puikiausiai sukelia įtarimą. 

— Kas jį turi?— tučtuojau paklausė Tetaitis. 

Perselas vėl sudvejojo ir atsakė: 

— Niekas. 

Ir tuoj pat pasitaisė: 

— Manau, niekas. 

Ir vėl kvailystė. Ypačiai, kad pasitaisė. 

— Ar jį turi kokia moteris? — paklausė Tetaitis. 

Perselas tik gūžtelėjo pečiais ir nieko neatsakė. Tas valdin- 
gas tonas, tie šiurkštūs tiesūs klausimai. Nėra ko lyginti su 
Manu-faite ceremonialu ir iškalba. Ir ūmai Perselas suprato. 
Juodu nesikalbėjo kaip lygus su lygiu. Čia buvo karo belaisvio 
kvota. 

Tuo pat metu Tetaitis pasakė: 

— Tu mano karo belaisvis, ir aš turiu teisę tave nužudyti. 
Bet aš tavęs nežudysiu. Pasiimk vieną iš trijų peritanių pirogų 
ir leiskis į jūrą su savo Žmona. 

Perselas valandėlę tylėjo ir nieko neatsakė. Jis negalėjo at- 
gauti amo. 

— Žmogau, aš pasakiau, — pridūrė Tetaitis. 

— Tetaiti — galų gale prabilo Perselas,— aš nekėliau prieš 
tave ginklo. Ir vis dėlto tu sakai: „Tu mano karo belaisvis.“ 
Tu sakai: ,,Aš tavęs nežudysiu.“ Ir vis dėlto siunti mane nusi- 
skandinti į jūrą su žmona, didžiojo vado Otaus dukra. 

Dabar Tetaitis gavo prikąsti liežuvį. Ne Perselo argumentai 
jį paveikė, bet užuomina į Ivoa giminystę. Otus ir jo tėvas 
buvo broliai, Ivoa — jo pusseserė, ir Perselas savo žodžiais 
vertė ant jo kaltę dėl giminaitės mirties. 

-- Peritaniai blogi, — galų gale ištarė jis, vos sulaikydamas 
pyktį. — Tu privalai išplaukti! Tačiau jeigu mano sesuo Ivoa 
geidžia pasilikti, tegu lieka. 

Buvo aišku, kad šie žodžiai slepia vylių. Tetaitis nė kiek ne- 
abejojo, ką nuspręs Ivoa. Perselą apėmė neviltis. Ta neapy- 
kanta, tas vylius... Nebuvo ko tikėtis susitarti. 

— Klausyk,— tarė jis,— aš nekėliau prieš tave ginklo. Atėjau 

į tavo stovyklą su Manu-faite. Žmona patraukė į džiungles 
prieš mano valią. Kodėl tu su manimi šitaip elgiesi? 

— Tu apsukrus ŽžŽmogus,— su panieka atšovė Tetaitis.— To- 
dėl tu dar gyvas. Vis dėlto gausi išplaukti. Nenoriu, kad saloje 
būtų peritanis. 

Stojo tyla, ir Perselas pasakė: 

— Kas atsitiktų, jeigu atsisakyčiau išplaukti? 

— Nužudyčiau,— nė kiek nesvyruodamas atsakė Tetaitis. 

— Dabar? 

— Dabar. 

Perselas įsispitrino į šakas tvoroje, tačiau nieko nepamatė, 
nei akių spindesio, nei šautuvo vamzdžio. 

— Jeigu mane nužudysi, moterys tau atkeršys. 

Tetaitis dusliai suniurzgė, sakytum išliejo tuo niurzgesiu visą 
savo panieką, tačiau nepratarė nė žodžio. Matyt, neapsakomai 
saugojosi įžeisti moteris, juk periianis gali joms perduoti, ką 
jis sakė. „Jis skaitosi su jomis,— pagalvojo Perselas.— Antraip 
jau būtų mane nužudęs.“ 

Perselas tylėjo. Baimė pranyko, protas buvo šaltas ir aiškus. 
Prieš kelias sekundes jis vos vos nepasakė: „Sala tiek tavo, 
kiek ir mano. Ir aš joks belaisvis. Niekur aš nesitrauksiu.“ 
Toks atsakymas jį viliojo savo aiškumu, tačiau paskutinę va- 
landėlę Perselas sudvejojo. Jeigu čia būtų stovėjęs Meklaudas, 
jis nebūtų abejojęs. Meklaudas apsvarstydavo savo elgesį nuo 
pradžios ligi galo. Vadinasi, galėjai numanyti, ką jis darys. Per- 
selas nebuvo tikras, kaip elgsis Tetaitis. Taitiečiai sugeba ap- 
galvoti savo veiksmus. Tačiau ne visada svarsto ligi galo. 
Umai jiems ateina į galvą kur kas svaresni argumentai, ir jie 
nepaklūsta proto balsui. Kad ir toje istorijoje su galvomis. 
Tetaitis pasielgė ne taip, kaip būtų pasielgęs atsargus jo repu- 
tacijos žmogus. Jis karščiausiai geidė nesiutinti moterų, bet 
sukėlė jas prieš save. 

„Jeigu jo nepaisysiu,— ūmai dingtelėjo Perselui,— jis, arba 
trokšdamas garbės, arba iš malonumo užmauti mano galvą 
ant smaigo, puikiausiai gali stoti į atvirą kovą su mo- 
terimis." 

— (Gerai, — tvirtai tarė Perselas, pabrėždamas kiekvieną žo- 
dį. — Aš išplauksiu. Tačiau privalai duoti man šiek tiek laiko. 

— Kam tas laikas? 

— Mano žmona nėščia. Ji negali gimdyti pirogoje atviroje 
jūroje. Ir prieš išplaukdamas turiu perdirbti pirogą. 

— Ką gi tu nori padaryti pirogoje? 

— Stogą. 

— Kuriems galams stogas? 

— Apsaugoti žmoną ir vaiką nuo vėjo. 

— Kiek laiko užtruksi? 

— Du mėnulius. 

Tetaitis stebėjo savo priešą pro plyšelį ir nežinojo, ką be- 
galvoti. Jam nuo širdies nuslūgo, kad Adamo sutiko išplaukti. 
Antraip jam būtų reikėję jį nužudyti, o tuomet apsaugok 
Eatua! Moterys pultų jį lyg šėtonai! Bet kam gali ateiti į galvą 
tokia maamaa mintis uždengti ant pirogos stogą! Gudrybė, ir 
tiek! Jam kad tik laiko laimėjus. Antra vertus, moterys nie- 
kados neišleistų Ivoa į kelionę, kol ji nepagimdė. 

— Duodu tau laiko, kur prašai,— trumpai atsakė jis.— Bet 
liepk Žmonai grįžti namo. 

— Liepsiu,— po valandėlės tarė Perselas. 

Palaukė dar keletą sekundžių, tačiau Tetaitis tebetylėjo, ir jis 
pasuko atgal. 

Priėjęs prie moterų, paskubomis sušnibždėjo: ,„Viską papasa- 
kosiu namie“, ir jų lydimas patraukė toliau. Neturėjo nė ma- 
žiausio ūpo sukelti dramatinę sceną prie Pa sienų Tetaičiui 
girdint. 

Jis žingsniavo smagiu žingsniu. Stebėjosi, kad jam taip leng- 
va, beveik linksma. Ir vis dėlto leistis į vandenyną aštuonias- 
dešimties centimetrų gylio laiveliu!.. Bet jis stengsis, jam pa- 
siklos. Nuo pat karo pradžios jis visą laiką buvo ujamas lyg 
žvėris. Jūroje bus vienas prieš siaubūnus vėjus, tačiau bent 
nuošaly nuo žmonių. 

Jis vėl sėdėjo savo trobelėje, padėjęs rankas ant krėslo pa- 
ramsčių, tiesiai prieš atlapotas į saulę stumdomas duris ir 
džiaugėsi, kad jam patogu, saugu. Moterys, kaip jis galvojo, 
nesprogo iš pasipiktinimo, galimas daiktas, todėl, kad du mė- 
nesiai joms atrodė pernelyg ilgas laiko tarpas, tad nebuvo ko 
raudoti iš anksto; galimas daiktas, dėl kažkokios apatijos, pa- 
stebimos jų elgesyje. Jų veidai nebuvo liūdni, bet kažkokie 

sustingę, nejudrūs. Jos kalbėjo mažai ir be jokio gyvu- 
mo. Tačiau, jeigu rytą jos ir verkė, dabar jų ašaros buvo 
išsekusios. 

Senoji linksmybė buvo jas bepagaunanti, kai Itija rimtai pa- 
sakė, jog Tetaičiui jau trisdešimt, vadinasi, jis senas ir, ko gero, 
pasimirs dar Adamo neišplaukus. 

Šiek tiek jas išblaškė dar vienas nutikimas. Vaine ypačiai 
kamavo du klausimai: ar Tetaitis būtų nužudęs Adamo, jeigu 
Adamo būtų atsisakęs plaukti? Ir ar Adamo pamatuotai sutiko 
išplaukti? Ginčai jau buvo beišsenką, bet ūmai Oroa pasileido 
žvengti ir įnirtingai užsipuolė Vaa, šaukdama, kad, atsakius: 
„Taip“ į pirmąjį klausimą, būtų didžiausia kvailystė atsakyti: 
„Ne“ į antrąjį. Ir iš tikrųjų, jeigu Adamo neabejojo, kad at- 
sisakęs išplaukti bus nužudytas, kuriems galams jam sakyti: 
„Ne“? Šis argumentas Vaa nepaveikė: ji nematė nieko bendra 
tarp šių dviejų klausimų. Pasipiktinusi Oroa sužaibavo akimis 
ir virpančiomis šnervėmis, stvėrusi ją už pečių, taip padūkusiai 
papurtė, kad Omaata ėmė šaukti: „Aue! Vaa nėščia!“ Tuomet 
Vaa susigraudinusi pravirko, Oroa atsiprašė ir apkabinusi pra- 
dėjo ją mMyluoti. 

Po to vėl stojo tyla, dar niūresnė ir dar slogesnė, negu anks- 
čiau. Netrukus Omaata pasikėlė ir tarė, kad metas imtis sku- 
bos darbų, atseit, nešti vandenį ir žūklauti. 

Sunkiausia buvo skaičiuoti, kas eis vandens. Prieš aštuonis 
mėnesius iš didžiosios pirogos išsilaipino dvidešimt septyni ke- 
leiviai. Per paskutines tris dienas keturiolika žmonių padėjo 
galvas: aštuoni peritaniai, penki taitiečiai ir viena taitietė. Va- 
dinasi, saloje beliko trylika žmonių: vienas perilanis, vienas 
taitietis ir vienuolika vaine. 

Visos vienu balsu nusprendė, kad Vaa ir Ivoa neis vandens. 
Tetaitis juo labiau — jis nė už ką nesutiks išeiti iš Pa; Adamo, 
vaine nuomone, taipogi, antraip jis būtų pažemintas Tetaičio 
atžvilgiu. Taigi aštuonių moterų brigada gavo padieniui nešti 
vandenį. Nors tokia perspektyva nieko negalėjo nudžiuginti, 
vis dėlto Moterys visa širdimi jai pritarė ir nė viena net ne- 
manė skųstis. 

Žūklei Tetaitis taip pat netiko, o kadangi orumas neleido 
nė Adamo jos imtis, liko Oroa, kurią Meklaudas buvo išmokęs 

peritanių žvejos gudrybių. Be to, ji turėjo pasitelkti keletą 
draugių ir jas vieną po kitos apmokyti. 

Kai kalba užėjo apie tai, kas kur gyvens, moterys ėmė dar 
paslaptingiau tartis, ir Perselas turėjo sukaupti visą dėmesį, 
kad kas nepraslystų pro ausis. Omaata tiesiai paklausė: ar jos 
gyvens po vieną, kiekviena savo namuose, ar po dvi arba net 
po tris? Po to moterys susižvalgė, nė viena, rodės, nebuvo lin- 
kusi atvirai pasakyti savo nuomonės apie teorinę šio klausimo 
pusę. Galų gale savo žodį tarė Itija; ji pareiškė, kad ji netu- 
rinti namo ir galinti apsigyventi arba vargšelės Amurėjos na- 
muose, arba, jeigu kas pageidautų, palaikyti kam nors kompa- 
niją. Ji kalbėjo kukliai, nudūrusi akis į žemę, ir tas jos kuklu- 
mas sakyte sakė, kad jos manieros pasidarė kur kas geresnės. 
Po jos žodžių visos gana ilgai tylėjo, ir Perselas ničnieko nesu- 
prato, ką jos ten gyvai tariasi žvilgsniais ir galvos linktelėji- 
mais. Paskui Omaata pasakė: jeigu Itija nebijo, kad ji, varty- 
damasi per miegus, ją sutraiškys, tai Omaatai bus didžiausia 
laimė gulėti su Itija vienoje lovoje. Paskui Oroa, vis dar grauž- 
damasi dėl savo grubumo, pasakė, kad jai būtų malonu rūpintis 
Vaa arba jos pačios, arba Vaa namuose. „Mano namuose“,— 
tučtuojau įsiterpė Vaa, ir iš jos balso galėjai suprasti, kad 
nors Oroa namai ir pilni spintų, vis vien kur kas blogesni už 
josios. Vėlei visos valandėlę tylėjo, vėlei pasikeitė Žvilgsniais, 
ir Avapuji pasakė, kad ji, „savaime aišku“, pageidaujanti priimti 
pas save Itijotą. Tą „savaime aišku“, be Perselo, rodės, visos 
suprato. Bet tuomet moterys šiek tiek sumišo, mat, pastebėjo, 
kad Tumata liko viena. Dėl kažin kokių, Perselui nežinomų 
priežasčių, regis, nei Omaata, nei Avapuji negalėjo priimti 
į draugę trečios moters. Ir tik po tam tikro laiko Oroa, apsi- 
kabinusi Vaa, pastebėjo, kad ne kam kitam, o jai belieka pa- 
sikviesti Tumatą. Taip ji ir padarė iš grynos širdies. Tačiau 
viskas ko nesugriuvo, kai Vaa ėmė protestuoti, sakydama, kad 
jos namas pernelyg mažas trims moterims. Oroa taip pasipik- 
tino jos žodžiais, jog, paleidusi Vaa liemenį, iš naujo stvėrė 
ią už pečių ir jau buvo bekratanti. Tuomet įsikišo Omaata. Be 
ilgų kalbų ji įkurdino Tumatą pas Oroa — Vaa ateisianti pas 
jas permiegoti, o dieną praleisianti savo namuose. 

Taip pat buvo nuspręsta vėl imti bendrai taisytis valgį ir 
užkurti bendrą krosnį turgaus aikštėje. Perselas vos spėjo pa- 
galvoti, ar moterys aprūpins maistu Tetaitį, ir tučtuojau gavo 
netiesioginį atsakymą. Itijota buvo paskirta nešioti valgį 
„aniems į Pa“ (šitaip taktiškai dabar buvo vadinamas Tetaitis 
ir jo Žmonos). Perselą žavėjo šis nutarimas. Tai buvo ne tik 
kilnu, bet ir sumaninga. Iš vienos pusės, moterys, rodės, nusi- 
leido, iš antros — galėjo sužinoti, kas dedasi priešo stovykloje. 

Perselas nė sykio neįsiterpė ir matė, jog niekas ir nelaukia, 
kad jis įsiterptų. Buvo aiškų, kad saloje kuriasi matriarchatas, 
ir moterys, be kalbų ir be ginčų, ima valdžią į savo rankas. 
Viskas buvo nuspręsta trumpai drūtai, keliais žodžiais ir veik 
be susidūrimų. 

Omaata davė ženklą išsiskirstyti. Kai visos moterys išėjo, 
Perselas ją sulaikė ant slenksčio. Moterys neatsigręždamos trau- 
kė toliau savo keliu. 

— Omaata,— pasakė jis, nuleidęs balsą.— Norėčiau pasimaty- 
ti su Ivoa. 

Ji žiūrėjo į pamiškę priešais ir nieko neatsakė. 

— Girdi?— šiek tiek nekantraudamas, pakartojo Perselas. 

— Girdžiu, — atsakė ji, įbedusi į jį savo plačias akis. 

Per susirinkimą jos veidas buvo pagyvėjęs. Tačiau dabar 
kažkas joje, rodės, užgeso, ir žvilgsnis pasidarė liūdnas. 

— Naė 

— Žmogau, aš žinau, ko tu nori prašyti Ivoa. Ji nesutiks. 

— Pasakyk, kad noriu ją matyti. 

— Ji nenorės. 

— Nenorės?— lyg ir įsižeidęs, lyg ir nepatikliai pakartojo 
Perselas. 

— Ne,— ramiai pasakė Omaata.— Kam jai tave matyti? Atsa- 
kyti ko prašai? 

— Tai, ko prašau, protinga. 

-— Ne,— tarė Omaata, purtydama galvą; liūdnos jos akys buvo 
įsmeigtos į tolį, tarytum ji būtų galėjusi prasiskverbti pro miš- 
ko brūzgynus ir pažvelgti į Tetaičio širdį. 

— Ne,— kalbėjo ji, —tik ne dabar. Galimas daiktas, kiek 
vėliau. 

— Pats žinau, kada galima,— tvirtai pasakė Perselas. 

Omaata palenkė prie jo galvą ir nusišypsojo. 

— O mano gaiduk! Kas geriau pažįsta taitiečius — tu ar mes? 

— Aš daviau žodį Tetaičiui, — po valandėlės prabilo Perselas. 

— Aue,— gūžtelėjo Omaata savo plačiais pečiais, — jis suži- 
nos, kad Ivoa pati nepanoro ateiti. 

— Iš kur jis sužinos? 

— Pasakysiu moterims. 

Perselas nustebęs kilstelėjo akis. 

— Omaata, tu manai, kad viena moterų... Negali būti! Jis 
niekados neišeina iš Pa. 

Omaata šyptelėjo. 

— Jam nereikės išeiti. 

— Itijota?.. 

— Ne, ne. Itijota nešios valgį. Ir tiek. Aue! Ji nebylesnė 
už tuną! Todėl ją ir parinkau. 

Valandėlę Perselas tylėjo ir ūmai pagalvojo: ,Pralaidos ka- 
mera. Ne vien gynybai. Prieškambaris. Viešnia išvys Tetaitį, 
bet neišvys galvų. Šlovė bus išsaugota...“ 

Jis uždėjo delną ant stambaus Omaatos riešo. 

— Todėl tu ir pasiūlei, kad moterys miegotų po dvi viename 
name? 

— Ir netgi po tris, — pasakė Omaata. 

Aišku kaip diena. Ji turėjo omenyje trijulę iš Rytų prospek- 
to: Tumatą, Oroa, Vaa. Teisingiau pasakius, Oroa. Mat, Oroa, 
„gyvendama su Skeletu ir net su Uiliu...“ Itija galėjai pasiti- 
kėti: ji daug ką žino. Jis garsiai paklausė: 

— Oroa? 

— Atsiųsiu tau Itiją, kūdikėli mano, — tarė Omaata,— šian- 
dien tau Itija atneš valgyti. 

Ji atsuko jam nugarą ir nudrožė. Nieko nuostabaus, kad ji 
neatsakė į paskutinį Perselo klausimą, tik keista, kad buvo 
tokia atvira. Galimas daiktas, norėjo įspėti, kad Perselas pasi- 
saugotų. Sakytum priminė, kad ne visomis moterimis verta pa- 
sitikėti. .. 

Pavalgęs Perselas valandėlę nusnūdo. Pakirdęs pastebėjo, kad 
Itija buvo dingusi. Užsimetė ant peties keletą lentų, pasiėmė 
savo įrankius ir pasuko į „Blosomo“ įlanką. Tačiau nespėjo 
nueiti nė penkiolikos metrų Rytų prospektu, kai jį pavijo 

Omaata, Itijota ir Avapuji. „Matyt, jos mane seka,— tučtuojau 
pagalvojo.— Mano namai puikiai saugomi.“ Vaine nukraustė 
nuo jo lentas ir, jeigu jis nebūtų pasipriešinęs, būtų atėmusios 
net įrankius. Klif-Leinas lenkė Pa per dvidešimt metrų, ir Per- 
selas pastebėjo, kad visą laiką, kol jie ėjo šalia Pa, moterys 
laikėsi tarp jo ir aptvaro. 

Pajūry, uolos papėdėje, buvo lyg ir grotas, labai aukštas, 
labai platus, bet ne itin gilus, — kaip tik jame stovėjo visos 
trys „„Blosomo“ valtys, paslėptos nuo kaitrios saulės ir apsau- 
gotos nuo pietvakario, vienintelio uraganinio vėjo, siaučiančio 
šiose platumose. Šioje vietoje priešais pakriūtę buvo pilna uo- 
lų atplaišų, kurias pamažėle užpylė smėlis, taigi, net pakilus 
aukščiausiam potvyniui, bangų mūša nepasiekdavo groto. Ta- 
čiau dėl visa ko valtys buvo stipriai pritvirtintos lynais ir 
inkarais. Pavasarį matrosai jas nuvalė, perdažė (mat, leisda- 
masis į tolimą kelionę, ,„Blosomas“ triumuose vežė tiek dažų, 
kad galėjai jį perdažyti nuo pat kilio ligi stiebų viršūnių) ir 
rūpestingai užmovė užvalkalus. Stiebai ir rėjos gulėjo ant pa- 
sparų, įkaltų į uolinę sieną dviejų metrų aukštyje nuo žemės. 

Perselas nuėmė užvalkalus ir kruopščiai apžiūrėjo valtis, 
kartas nuo karto įsmeigdamas lenktinį peiliuką į šonus. Nerado 
nė vienos sutrūnijusios lentos. Visos trys valtys buvo sveikos. 
Vis dėlto dviejose kirvarpos buvo pragraužusios skylutes. Tik 
viena valtis buvo visiškai gera, be to, jos bortai buvo ne iš 
sukaltų, kaip kitose dviejose valtyse, bet iš suleistų lentų. Ją 
ir pasirinko Perselas. 

Omaatos ir Avapuji padedamas, jis iškėlė stiebą, įtvirtino 
giką ir išmatavo atstumą tarp giko ir valties dugno. Rado 
1 m 35 cm ir nutarė dengti stogą 1 m 20 cm aukštyje, tokiu 
būdu liks 15 cm tarpas slankioti gikui nuo vieno borto prie 
kito. Valties gylis palei stiebą buvo 85 cm, vadinasi, viršutinis 
denis pakils virš falšborto 40 cm — tai nedaug ir nepakenks 
valties stabilumui. Kajutės aukštis iki bimsų bus 1 m 20 cm, 
aišku, mažoka, tačiau bent sėdėti bus patogu. 

Iš viso valtis buvo 7 m ilgio, ir Perselas nutarė kloti 5 m 
ilgio denį, palikdamas 1 m 20 cm kokpitui. Teisybę sakant, 
jam nebuvo prie širdies tas kokpitas, jo manymu, silpnoji vie- 
ta, nuolat užliejama bangų, ypač pavojinga kilus audrai. Būtų 

kur kas geriau padaryti denį per visą valtį, nuo nosies ligi 
paskuigalio, ir palikti vien tik nedidelį liuką nusileisti į kajutę. 
Tačiau jis atsisakė tos minties — vairininko vieta nebūtų itin 
pavydėtina tokioje mažytėje, vos vos iškilusioje virš vandens 
valtyje: jam tektų sėdėti pursluose. 

Iš pradžių Perselui atėjo mintis užkloti paprastą denį su ška- 
futais iš šonų pereiti į valties nosį. Tačiau, gerokai pagalvojęs, 
nusprendė pasidaryti dangtį ant pirmagalio. Tuomet denis bus 
vientisas, lengvai padaromas, daug tvirtesnis, be to, kajutėje 
liks daugiau vietos. Taip taręs, jis susirūpino dvigubu denio 
linkiu: nuo nosies link paskuigalio jis turi būti įgaubtas, nuo 
borto ligi borto — iškilas. Iš pirmo žvilgsnio dėl išilginio linkio 
nebuvo ko rūpintis. Pailginus 40 cm kiekvieną stingerį, einantį 
nuo pirmagalio iki kokpito, galima būtų gauti palyginti gerą 
profilį. Skersinis profilis buvo kur kas subtilesnis daiktas: jį, 
aišku, išgausi tik pritaikęs bimsus, ant kurių klojamas denis, 
tačiau pirma reikia apskaičiuoti ir nubraižyti bimsų kreivę. 
Perselas prisiminė, kaip ji vadinasi ir kad jis mokėsi ją ap- 
skaičiuoti, bet daugiau nieko. Ėmė apgailestauti, kad nėra Mek- 
laudo, ir pats nustebo. Nuvijo šalin nereikalingas mintis, nu- 
sprendė pasirausti laivo bibliotekoje ir atidėjo šį klausimą vė- 
lesniam laikui. 

Buvo atsinešęs pieštuką ir popieriaus, tad ėmė matuoti bor- 
tus, užsimojes nubraižyti eskizą. Po to susigriebė, kad paplūdi- 
myje nebėra kas veikti ir kad visiškai be reikalo atsitempė 
įrankius. Visų pirma reikėjo sudaryti denio planą, apskaičiuoti 
bimsų kreivę ir kreida viską nupiešti trobelėje ant grindų. 

Jis išėjo į paplūdimį ir žvilgsniu paieškojo moterų. Valandėlę 
jų nematė, paskui apvalūs, galingi Omaatos pečiai išniro virš 
bangos iš milžiniško putų kalno. Pasirodė du tamsūs veidai, ša- 
lia jos pavėdūs į vaikų veidus. Iš vandens iškilo ranka, mos- 
telėjo kelis kartus, ir trys balsai choru užtraukė, nutesdami 
paskutinį skiemenį: „A-da-mo! A-da-mo!“ Atsimušdamas nuo 
uolų, aidas apskriejo visą užtakį. 

Perselas sustojo it įbestas. Tikėjosi, kad moterys iš naujo 
uždainuos jo vardą. Priešais, rodės, akyse tįso pakriūtės šešėlis. 
Ir Perselas dingojosi, kad bemaž jaučia, kaip žemė erdvėje 
sukasi apie savo ašį, ant savo purvo plutelės nešdama žmones 


42!) 


tr jų nusikaltimus. ,A-da-mo! A-da-mo!“ Strėnomis perėjo keis- 
tas drebulys. Visi nervai virpėjo. Buvo taip gražu, kad nors 
imk ir verk. Paleidusios ilgus juodus plaukus ant pečių, vaine 
mosavo rankomis it palmės šakomis. Jos stovėjo akinančioje 
šviesoje, 0 jis — šešėlyje, tarsi būtų buvęs kitame pusrutulyje, 
negu jos, ir skriejęs tolyn kitapus pasaulio. 

Nusirengė ir pasileido bėgti prie jų per raudoną smėlį. Šlai- 
tas buvo status, jis nulėkė pasiutusiu greičiu, išnėrė iš pakriūtės 
šešėlio; paplūdimys buvo rusvas, jūra žydra, nusagstyta dei- 
mantais, jis šoko į vandenį ir veik nepajuto šalčio. Mūša išmetė 
jį stačią į kvaitinantį aukštį, nuridino į putų ir tamsiai mėlyno 
vandens srautą ir vienu gigantišku postūmiu išsviedė į krantą. 

Neilgai trukus jis gulėjo vienas paplūdimyje, moterys dar 
turškėsi vandenyje. Prie jų prisidėjo Oroa, Vaa ir Tumata. 
Nors jau buvo gana vėlus metas, Perselas pajuto saulės spin- 
dulius ant nudegintų pečių. Apsivertė aukštielninkas, užsimer- 
kė ir delnais prisidengė akis, uždėjęs rankas ant kaktos. Su- 
čiaupė lūpas! O! jam nesinorėjo galvoti! Praslinko valandėlė. 
Po vokais jis matė vien sklindančius ratilus raudoname ūke. 

Nuskardėjo gana stiprus šūksmas. Perselas krūptelėjo, nu- 
ėmė rankas nuo kaktos ir atsimerkė. Iš pradžių jį pągavo kaž- 
koks nerimas, ant širdies užgulė akmuo, suspaudė gerklę. Pas- 
kui ūmai tiesa it peilis pervėrė jam pilvą: Meanis mirė. Perselas 
apsižvalgė. Niekas nebuvo pasikeitę. Ten pat saulė. Jūra. Mo- 
terų balsai. Pakriūtės šešėlis. Žemė sukosi, sukosi. Žemė! Kam 
gi ta žemė? Jis nusviestas ant smėlio nelyginant kiaukutas. 
Taip, teisingai, nelyginant kiaukutas, kito žodžio nerasi — jis 
tuščias, tuščias... Perselas apsivertė ir dusdamas įsmeigė pirš- 
tus į smėlį. Buvo taip sunku, netekus draugo, jog jis net verkti 
neįstengė. 

Po valandėlės jis atsistojo ir nėrė į vandenį. Ir vėlei mūša 
nuridino jį, tačiau bangos mėlis pasirodė kur kas tamsesnis, 
klaikesnis. Jam nuo širdies nuslūgo, kai, lekiant ant keteros 
į atvirą jūrą, jį pačiupo kita banga. Pajutęs po kojomis smėlį, 
ėmė bėgti, kad nepastvertų grįžtanti banga. Uždusęs sustojo, 
priešais ant smėlio ratu sėdėjo moterys ir šukavosi savo ilgus 
šlapius plaukus. Po pakriūte užmatė Itiją, ji bėgo prie jo, ma- 
žytė beribiame paplūdimyje šalia didžiosios uolingos sienos, 

iškilusios į pasakišką aukštį. Netoli jo staigiai metėsi į šoną, 
išnėrė į saulę, pabėgėjo dar keletą metrų ir puolė Omaatai 
į glėbį. Valandėlę giliai alsavo nejudėdama, paskui pasilenkė 
ir kažką pasakė jai į ausį. 

— Adamo,— garsiai pasakė Omaata,— Ivoa neateis. 

Moterys nustojo šukuotis, ir visų žvilgsniai nukrypo į Perselą. 
Jis tylėjo. Jo žvilgsnis klaidžiojo nuo Itijos prie Omaatos. 

— Tu ją matei?— galų gale kreipėsi jis į Itiją. 

Itija linktelėjo galvą. 

— Mačiau ir kalbėjau. Ji neateis. Ji nenori grąžinti šautuvo. 

Perselas nuleido akis ir tylėjo. Nieko nauja, nebent, kad 
Omaata ir Itija ryžosi prie kitas moteris pasakyti, jog Ivoa 
nenori nei išeiti iš džiunglių, nei atiduoti šautuvo Tetaičiui. 

— Turiu dar kai ką pasakyti, — tarė Itija,— tačiau pirma ei- 
siu išsimaudyti. 

Atsistojo ir šoko tiesiai į mūšą. Kaip mat pranyko baisinga- 
me putų verpete, ir tik akimirką išniro jos kojos, švystelėjo 
ir dingo šviesesni, nei visas kūnas, kojų padai. Moterys vėl 
ėmė šukuotis, judesiai buvo grakštūs, lengvi,— Perselas jais 
visad grožėdavosi. Jis atsisėdo. Juodas pakriūtės šešėlis slinko 
pirmyn. Jis buvo tik per kelis metrus nuo vaine, ir, jūrai toly- 
džio tvinstant, nedidelis būrelis, rodės, gelbstisi mažytėje smėlio 
salelėje, kurią jei ne tuoj pat, tai po valandėlės užklos bangos 
ir šešėlis. ,,Aš apsėstas,— pagalvojo Perselas,— man visur vai- 
denasi pavojai.“ Jis nužvelgė moteris. Jos veltui nekvaršino 
sau galvos tuščiais svaičiojimais. Kokios jos tikros savo jėga, 
kaip puikiai žino, kas joms lemta! Jis paieškojo Vaa akimis. 
Kad jai nereikėtų kilnoti rankų, Oroa apsiėmė ją šukuoti, ir 
Vaa, atlošusi galvą, atsidavė jos globai. Ji atrodė baisiai pa- 
tenkinta: išsiskleidusi, pražydusi, spindinti taukais ir sveikata, ji 
sėdėjo tarp vaine it moterystės deivė. Šįryt žuvo jos tane. Jos 
veide dar žymėjo liūdesys, tačiau sunkūs nuvargę bruožai bu- 
vo atsileidę, prasivėrusios lūpos vos vos šypsojo, ir ji laiminga 
žiūrėjo į tolį, sudėjusi rankas ant savo didžiulio pilvo. 

Jis nusisuko. Itija kopė iš vandenyno, gražiu jos kūnu sro- 
veno vanduo. Be galo rimta, tarsi į sceną išeinantis aktorius, 
ji prisiartino prie būrelio ir, kai į ją nukrypo visų žvilgsniai, 
pabrėždama kiekvieną žodį, pasakė: 

— Tetaitis išėjo iš Pa. 

Niekas net nemirktelėjo, ir ji kalbėjo toliau: 

— Pati mačiau!.. Ėjau į paplūdimį, atsidarė Pa vartai, aue, 
aš išsigandau, pasislėpiau krūmokšnyje ir pamačiau, kaip išėjo 
Tajata, paskui Raha, paskui Faina ir galų gale Tetaitis su šau- 
tuvu rankoje. 

Ji iškilmingai patylėjo, tarsi nusprendusi laukti klausimų, ta- 
čiau niekas netarė nė žodžio, ir vėl prabilo: 

— Jis uždarė vartus, kažką pasakė Tajatai, ir ji liko prie 
vartų. Aue, ji paspaudė uodegą, esu tikra, kad jis jau ją 
mušė! Paskui Tetaitis patraukė patvoriu nuo jūros pusės ir po 
valandėlės pasirodė iš kito šono. 

Praslinko dvi ar trys sekundės, ir Omaata pusbalsiu pasakė: 

— Vadinasi, jis užbaigė Pa. 

Moterys susižvalgė, bet niekas nepridūrė nė žodžio. 

— Tavim dėta,— rėžė Oroa, kresčiodama savo karčius, — ne- 
būčiau slapsčiusis. Būčiau pasirodžiusi ir pasakiusi: ,,Žmogau, 
dar sykį nuimk mano tane galvą!“ 

Itija palenkė galvą ir ranka prisidengė akis. 

— Mano tane galva nėra užmauta ant ieties — veik pus- 
balsiu tarė ji. | 

Tik ji viena iš moterų būrelio galėjo pasakyti šiuos žodžius. 
Turėjo pasakyti, kad nenukentėtų jos garbė. Bet tuo pačiu bai- 
siai gėdijosi, kad atrodo pagyrūnė. 

— Laikas namo, — pasakė Perselas ir atsistojo. 

Jis priėjo prie Itijos, uždėjo ranką jai ant peties ir vos vos 
palietė jos skruostą lūpomis. 

Tą vakarą vėl Itija atnešė valgį. Po vakarienės, sutemus, ji 
uždegė vieną doedoe priešais langą !upapau nuvyti, dar tris 
doedoe ant stalo, kad Perselas galėtų skaityti, ir užtraukė 
stumdomą sieną. 

— Kodėl uždarai?— atsigręžęs paklausė Perselas.— Juk taip 
gera. Lauke mėnesiena. 

Itijos veidas pasidarė griežtas. 

— (Omaata liepė. 

Perselas ją nužvelgė. 

— Kas čia įsakinėja, Omaata ar aš“ 

Tačiau ji stovėjo priešais jį tiesi ir ryžtinga, tarsi mažytis 
kareivėlis. 

— Omaata pasakė: „Kai įžiebi šviesą, uždarai didžiąsias 
duris.“ 

— Kodėl? 

— Tetaitis gali į tave šauti iš sodo. 

Jos viską apgalvojo. Ir kas žino, gal doedoe priešais langą 
irgi stovėjo dėl to, kad priešas neįstengtų įžvelgti, kas dedasi 
trobelėje? Perselas vėl įniko į savo knygą. Itija sėdėjo lovoje, 
parietusi kojas, sudėjusi rankas ant kelių, ir nei judėjo, nei 
kalbėjo. Perselas netgi negirdėjo, ar ji kvėpuoja. Kaskart, pakė- 
lęs galvą nuo knygos, išvysdavo rudas jos akis, kantriai žiū- 
rinčias į jį. Jos buvo liūdnos, tačiau mažytis veidelis švelnioje 
doedoe šviesoje atrodė dar apvalesnis, dar švelnesnis. 

— Why don't you go to bed?!— galų gale paklausė jis. 

Žinojo, kad ji būna baisiai laiminga, kai jis į ją kreipiasi 
angliškai. 

— I go2,— tučtuojau atsakė. 

Ir atsigulė lovon. Perselas ją nužvelgė. 

— Norėjau pasakyti: pas Omaatą. 

— Tik ne šį vakarą, — tarė ji tuo pačiu griežtu tonu. 

Sunėrė rankas ant krūtinės ir gulėjo sustingusi tarsi lavonas. 
Perselas atsistojo ir ėmė vaikščioti po trobelę. Matyt, tai vienas 
tų nutarimų, kurie dabar priimami saloje, su juo nepasitarus. 
Itija nenuleido nuo jo akių. Jis nusisuko ir atsisėdęs vėl įniko 
į savo knygą. 

Po valandėlės susigriebė skaitąs tą patį puslapį. Atsistojo, 
staigiai užvertė knygą, kelis kartus perėjo kambarį ir išsitiesė 
šalia Itijos. Ji kaip mat pašoko, užpūtė visas tris doedoe ant 
stalo, palikusi tik doedoe prie lango, ir vėl atsigulė lovon. 


Po valandėlės jis paklausė: 
— Itija, tau sunku? 

— Sunku? Kodėl? 

— Pati žinai kodėl. 

! Ko neini miegoti? 

2 Einu. 

Ji atsisuko. Vienintelio doedoe šviesoje jis matė tik jos 
skruostų kontūrus. Akys buvo šešėlyje. Tačiau kai ji prabilo, 
iš balso suprato ją įskaudinęs. 

— Kodėl taip kalbi? Taityje niekas tokių dalykų neklau- 
sinėja. 

Ir ji užsidariusi. Neįžvelgiama. „Niekas tokių dalykų neklau- 
sinėja..." Žono miršta, Omaata vaitoja kiaurą naktį. Ir viskas. 
Ji daugiau nebemini jo vardo. Elgiasi taip, sakytum būtų jį 
užmiršusi. Jos visos taip elgiasi, tarsi būtų užmiršusios 
savo tane. Ir vis dėlto tai ne abejingumas. Ne, žinoma, ne. 
Veikiau stoicizmas. Kaip keista taikyti šį atšiaurų žodį tai- 
tietėms! 

Vidunaktį Perselą pažadino duslūs garsai. Jis atsimerkė ir 
įsiklausė. Tačiau, netgi užgniaužęs kvapą, negalėjo suprasti, iš 
kur jie sklinda. 

Itija sukrutėjo, garsai pasigirdo aiškiau, ir Perselas pasuko 
į ją galvą. Ji verkė. 

Valandžiukę jis gulėjo nejudėdamas. Būkštavo, kad ji pa- 
matys, jog jis pastebėjo jos ašaras, ir vėl ją įskaudins. Lyg 
pro miegus, iš lėto pakišo ranką po Itijos galva ir ją prisi- 
traukė. Dabar jau nieko nebegirdėjo, tačiau po kaire ranka 
jautė krūpčiojant Itijos petį. Praslinko kelios minutės, ir ji 
tyliu, virpančiu balsu pasakė: „O Adamo!“ 

Jos petys liovėsi krūpčiojęs, ji aprimo, ir jis pagalvojo, kad 
ji užmigs. Tačiau Itija pakėlė galvą, palinko prie jo ausies ir 
beviltiškai nuostabos kupinu balsu sukuždėjo: 

— O Adamo, visi išmirė! .. Visi išmirė!.. 

Keletą kartų sušniurkštė kaip maža mergytė, dar tvirčiau 
prisiglaudė ir švelniu verksmingu balsu pasakė: 

— Aš noriu į Taitį... 

Po valandėlės jis pajuto, kad ji suglebo ir guli apsunkus jo 
glėbyje. Įsiklausė. Ji kvėpavo giliai ir vienodai. 

Po to pats jau neįstengė užmigti. Jautėsi kaip nesavas — ne- 
buvo pratęs miegoti nevėdinamame kambaryje. Atsikėlė, nu- 
sliūkino prie durų, atidarė, į trobelę ėmė sruventi mėnesiena, 
ir jis išėjo ant slenksčio. 

Tučtuojau milžiniška ranka stvėrė jį ir šveitė žemėn į krū- 
mokšnį. Tai buvo Omaata. Jis nesusitrenkė. Ji užsimetė jį ant 
savęs. 

— Maamaa,— suniurzgė.— Ką čia darai lauke? 

— Išėjau pakvėpuoti grynu oru. 

— Prisikvėpuosi kulką į kaktą. 

Po ranka jis pajuto kažkokį kietą daiktą. Pačiupinėjo. Peilis. 
Pasislėpusi už krūmokšnio, ji stovėjo sargyboje prie jo namų, 
ginkluota! Iš plonų kriaunų jis pažino Timio peilį. 

-- Omaata... 

—- Tyliau. 

— Manai, kad jis užpuls? 

— Gal ir ne. Bet kas iš to? Reikia tave saugoti. 

— Kodėl? 

— Jeigu niekas tavęs nesaugotų, jis sužinotų. Nėra ko jį 
gundyti. 

Stojo tyla. 

— Omaata... 

Ji nuleido jį savo plačiomis akimis, spindinčiomis juoda švie- 
sa. Nieko. Jis neturėjo ką sakyti. „Dėkui“ būtų juokingai nu- 
skambėjęs. 

— Dabar eik į vidų, — pasakė Omaata. 

Ji atsistojo ir, kol jis atidarinėjo ir uždarinėjo duris, sto- 
vėjo ant slenksčio tarp jo ir pamiškės. 


ŠEŠIOLIKTAS SKYRIUS 


Rytojaus dieną atsibudęs Perselas prisiminė, kaip apskaičiuoti 
bimsų kreivę. Atitraukė stumdomą sieną, nutempė į kampą 
lovą ir stalą, išnešė į sodą krėslą bei taburetes ir su kreida 
ėmė braižyti ant grindų. 2 

Patekėjo saulė, ir po valandos pasirodė moterys. Perselas pa- 
prašė neiti į kambarį. Jos apsuko trobelę pro sodą ir atsisėdo 
priešais stumdomą sieną. Nė viena nieko neklausinėjo, tačiau iš 
pašnibždom ištartų komentarų Perselas suprato, kad jos nė kiek 


426 


neabejoja, ką jis piešia. Tuo piešiniu jis, aišku kaip diena, 
prašo, kad Eatua globotų pirogą. 

Itijota pasirodė gana vėlai, jau įdienojus, ir papasakojo, kaip 
nunešė Tetaičiui paruoštą žuvį ir kaip jis ją priėmė. Kaip vi- 
sada, ji kalbėjo labai trumpai. Jis ją sutikęs priemenėje, pa- 
ėmęs žuvį ir buvęs baisiai mandagus. 

Vaine puolė ją klausinėti. Ar jis turėjęs šautuvą? Taip, jis 
turėjęs šautuvą. O peilį? Irgi. Kaip atrodęs? Rūstus. Ji sa- 
kiusi „mandagus“. Taip, mandagus, baisiai mandagus. Jis pa- 
ėmęs ją už pečių, pasitrynęs skruostu į jos skruostą, garsiai 
nekalbėjęs, judesiai buvę grakštūs. Ir vis dėlto ji sakiusi „rūs- 
tus'?.. Taip, rūstus. Raukšlės abipus burnos (ji parodė nykš- 
čiais raukšlės), raukšlės ant kaktos (vėl parodė), antakiai su- 
raukti (ji suraukė), aukštai iškelta galva. Rūstus kaip kas? Rūs- 
tus kaip vadas? Rūstus kaip priešas? Itijota svyravo. Neįsteng- 
dama atsakyti, ji atsistojo ir parodė, su kokia mina ją sutikęs 
Tetaitis. Tyla. Žvilgsniai. Ir jis nieko nepasakęs?.. Pasakęs. 
Kaip? Jis kalbėjo! Aue! O ji nieko nesakė! Kvaiša moteris! Jai 
žodžius reikia traukte traukti iš burnos! Moteris, nebylesnė už 
tuną! Ką gi jis pasakęs? Jis paragavęs žuvies (labai grakščiai) 
ir pasakęs: ,„Mano genties moterys apsukrios. Jos moka, ką 
išmoko. Ir moka, ko neišmoko.“ Šauksmai. Čia jau nesuklysi: 
jis meilinosi žodžiais! Jis trokšta taikos! Ne, jis netrokšta 
taikos, jis buvo mandagus! Jeigu jis trokštų taikos, nuimtų 
galvas nuo iečių! Ginčas buvo įsiliepsnojęs, kai prabilo Itija. 
Jis ne visoms meilinęsis. Jis meilinęsis Oroa. Žūklauti — štai 
ko išmokusios ir ką mokančios moterys. Jis puikiai žinąs, kad 
žūklauja ne kas kitas, o Oroa. Aue! mergytės teisybė! Mergytė 
apsukri! Mergytė be galo gudri! Jis meilinęsis Oroa. .. 

Čia Oroa pasileido trypti, žvengti, kresčioti savo karčius. 
Gal būt, jos visos geidžia taikos su Tetaičiu. Tik ne ji! Ji jo 
neapkenčia! Jis yra priešas! Ir liks priešas, net nuėmęs gal- 
vas! Jeigu ji būtų Itijotos vietoje, due, nesiduotų glamonėjama! 
Tuomet Itijota pasiūlė Oroa nuo šios dienos nešioti žuvį aniem 
į Pa, tačiau Omaata, šaltai žiūrėjusi, kaip trypia Oroa, taip 
slogiai tylėjo, kad niekas nedrįso daugiau leistis į kalbas. 

Kiaurą dieną apie Perselo trobelę slankiojo moterys: vienos 
nueidavo, kitos ateidavo, tačiau — gal atsitiktinai, o gal sąmo- 

ningai — Perselas 1r per pusryčius, ir per pietus nebuvo palik- 
tas vienas. Valgį atnešė Avapuji. Matyt, ir ji gavo tikslius 
nurodymus, nes sutemus įžiebė visas doedoe ir tučtuojau už- 
traukė stumdomą sieną. 

Gegužės: devynioliktą Perselas perkėlė brėžinius ant lentų, 
iš kurių buvo užsimojęs pasigaminti bimsus, ir pradėjo piaus- 
tinėti. Po pietų norėjo patikslinti vieną abejotiną išmatavimą 
ir, moterų lydimas, nusileido iki „Blosomo“ įlankos. Kaip ir 
vakar, Itija gana vėlai pasirodė paplūdimyje. Ji atbėgo žiban- 
čiomis akimis, papūtusi apvalius skruostus — mat, nešė nau- 
jieną: Raha išėjo iš Pa! Ji nukako į Adamo trobelę! Įdėmiai 
apžiūrėjo, ką Adamo pripiešė ant grindų ir ką piaustė iš 
medžio! .. 

Perselas, palinkęs virš valties, klausėsi Itijos šnekos ir nesakė 
nė žodžio. Iš jos pasakojimo buvo aišku, kad ir viena, ir kita 
šalis turėjo veiklią žvalgybą. Jeigu, jam išėjus, Raha pasinau- 
dojo proga ir apšniukštinėjo, kaip vyksta darbas, tai, be abejo, 
Itija ne atsitiktinai atsiduria prie Pa, kai prasiveria vartai. Per- 
selas kvaršino sau galvą, ar ji stebi kiaurą parą, ar nakčia ją 
pakeičia kita vaine. Šiaip ar taip, nebuvo ko abejoti: po ge- 
gužės septynioliktos už jo akių įvyko kitas moterų susirinkimas 
ir, jo neįspėjęs, priėmė eilę naujų nutarimų. 

Tą pačią dieną pietus atnešė Itijota. Perselas nustebo. Jis 
niekada su ja artimai nedraugavo. Beje, turint omeny jos 
nekalbų būdą, su ja buvo gana sunku daugiau pabendrauti. 
Jau Taityje ji turėjo neįprastą polinkį tylėti, o kai gyveno su 
Vaitu, jis dar labiau sustiprėjo. Kai Perselas paklausė, ar kuri 
kita nunešė maistą vietoj jos aniems į Pa, ji atsakė: „Ne, jau 
nunešta." Daugiau ji nepasakė nė Žodžio per tas dvi valandas, 
kol buvo su juo. Ji grįžo vakare ir, netarusi nė pusės žodžio, 
uždegė doedoe, užtraukė stumdomą sieną, atsisėdo ir sėdėjo, 
kol Perselas sėdėjo prie knygos, o kai jis atsistojo, atsistojo 
ir ji, kai jis atsigulė, atsigulė ir ji. 

Rytojaus dieną, tučtuojau po pusryčių, Perselas išėjo iš namų. 
Nespėjo jis nueiti nė dešimt metrų, kai iš miško išnėrė Avapuji 
ir Itija. Itija sušuko: 

— Kur eini? 

— Pas Omaatą. 

— Nubėgsiu ją įspėti. 

Ir nukūrė kiek kojos nešė. Tas jos skubėjimas privertė Per- 
selą susimąstyti. Jis paspartino žingsnį. Avapuji mažne bėgo 
šalia. 

Omaata sėdėjo ant savo namų slenksčio, nugara: atsišliejusi 
durų. Itijos nebuvo nė kvapo. 

— Noriu su tavimi pasikalbėti. Akis į akį. 

Omaata pažvelgė į jį. Jis stovėjo priešais, toks mažas ir toks 
ryžtingas. Aue, baisiai smagu, kai Adamo pyksta. Ji net suvir- 
pėjo iš malonumo. 

— Tu vienas, kūdikėli mano. 

Jis atsigręžė. Avapuji buvo dingusi. 

— Užeikim į kambarį. 

Ji atsiduso, iš lėto pasikėlė, atidarė duris ir įleido Perselą 
į vidų. Kambarys buvo tuščias, tačiau durys į sodą žiojėjo pla- 
čiai atlapotos. Už sodo prasidėjo milžiniškų paparčių brūz- 
gynas. 

Omaata pagavo Adamo žvilgsnį ir švelniai nusišypsojo. Aue, 
jis sumanus. Jau įspėjo. 

— Omaata,— pasakė Perselas, nukreipęs akis į sodą, — aš ne- 
patenkintas. Moterys saloje daug ką sprendžia, nepasitarusios 
su manim. 

Omaata atsisėdo ant lovos. Nenorėjo pokalbio metu jo pri- 
blokšti savo ūgiu. Patogiai įsitaisiusi, pažvelgė į Perselą ir tik 
klausiamai kilstelėjo antakius. 

— Pavyzdžiui, mano namai saugomi. Negaliu nė žingsnio 
žengti be palydos. Aš nesakau, kad tai bloga, tačiau kas paliepė? 

Ji neatsakė. Tik vėlei kilstelėjo antakius. 

— Itija saugo Pa vartus. Kas nutarė? 

Ji palenkė galvą ir, kadangi jis tylėjo, pasakė: 

— Varyk toliau, žmogau. Kalbėk. Tu daug galvoji su galva. 
Palengvink ją. 

Jis kalbėjo toliau: 

— Pirmąją dieną valgį nešė Itija. Užvakar — Avapuji. Va- 
kar — Itijota. .. ją 

— Žmogau,— oriai tarė Omaata,— jos našlės. .. 

— Ne tai turiu omenyje,— pasakė Perselas, nusukdamas akis 
į šalį ir nervingai vaikščiodamas po kambarį.— Štai ką turiu 

omenyje: kas įsakė? Kas sprendžia? Kodėl niekas nesitaria su 
manimi? Kad ir šiandien — kas atneš valgį? Aue, esu tikras, 
visos vaine saloje žino! Net Tetaičio vaine! Netgi Tetaitis! 
O Adamo nežino! 

— Šiandieną nešu aš, — atsakė Omaata. 

— Tu atneši valgį? 

Jis stabtelėjo, jo pyktis, rodės, ūmai atslūgo, jis pasisuko 
į ją, plačiai mostelėjo dešine ranka ir rimtai pasakė: 

— Labai malonu, kad tu. 

Ji pritariamai žiūrėjo į jį. Mostas, balsas, rimtas veidas. 
Jam lenkiantis, didžiojo vado Otaus auskaras slystelėjo skruos- 
tu. O! Jis jo vertas! Ji vos susivaldė nepašokusi ir nesuspau- 
dusi jo savo glėbyje. 

— O ryt?— vėl paklausė jis. 

— Itija. 

— O poryt? 

— Avapuji. Paskui Itijota. O aš po Itijotos. 

Jis valandėlę tylėjo. 

— Tai va,— tvirtai tarė jis, — noriu sužinoti, kas nusprendė? 
Kas parinko? 

Jis įsmeigė į Omaatą akis, ir ji nenoromis pasakė: 

— Anos trys irgi norėjo. Bet aš uždraudžiau. 

Perselas tebetylėjo, ir ji pridūrė: 

— Būtų pažemintas Tetaitis. 

Perselas apgalvojo jos atsakymą. Kuo daugiau jis svarstė, tuo 
labiau žavėjosi jos protu. 

— Tačiau kodėl Itijota?— pusbalsiu lyg pats savęs paklausė 
jis.— Aš jos nepažįstu. 

— Ji baisiai tave myli. 

Jis gūžtelėjo pečiais. 

— Iš kur tu žinai? Ji visad tyli, kaip liežuvį prarijus. 

— Žinau. 

— Vadinasi, — po valandėlės pridūrė jis,— tu viską sprendiė 
Tu viena? Tu nusprendi už visas? 

— Ne. Kartais sprendžiu su visomis. Kartais su Ivoa. Kar- 
tais su Itija. 

— Su Itija?— apstulbęs tarė jis. 

— Itija nepėsčia,— pasakė Omaata, linguodama galvą. 

Jis pavaikščiojo po kambarį, paskui atsistojo priešais ją ir, 
nekeldamas balso, prabilo: 

— Nuo šiol norėčiau, kad pirma pasitartum su manimi, o tik 
po to spręstum. 

Ji nudelbė akis ir klusniai tarė: 

— Kaip sakai, taip ir bus. 

Jis nustebo taip greit pasiekęs pergalę. Tačiau bene tai per- 
galė? Jis valandėlę dvejojo, įsprendęs akis į platų Omaatos 
veidą. Bet ne, ji pažadėjo, jis negalėjo parodyti, kad abejoja 
jos žodžiais. Jis nuėjo prie atlapų sodo durų ir sustojo ant 
slenksčio nelyginant rėmuose, įsmeigęs akis į brūzgynus. Jis 
buvo nuostabus taikinys po papartmedžiais besislapstančiam 
šauliui, bet Omaata nesakė nė žodžio! Jis gūžtelėjo pečiais, 
dabar jau nebeabejojo. Vėl priėjo prie Omaatos ir griežtai 
pasakė: 

— Noriu pamatyti Ivoa. Girdi? Noriu ją pamatyti. Pasakyk 
jai. 

Ir švelnesniu balsu pridūręs: ,„Sudieu“, akių gale išnėrė 
lauk. Tačiau, jeigu jis tikėjosi apgauti budrią savo palydą, 
gavo nusivilti. Pakito vien palydos sudėtis. Itijota pavadavo 
Itiją. Matyt, Itija vėlei stojo sargybon priešais Pa vartus. 

Spėriais žingsniais jis grįžo namo ir vėl kibo į darbą. Išpiauti 
bimsus — sudėtingas ir gana nuobodus darbas. Kiekvieną bimsą 
reikėjo piaustyti po keletą kartų, kad išlenkimas būtų taisyk- 
lingas, paskui dailiai nubrūžuoti nelygumus rašpiliu. Bet viena 
bėda — ne bėda: piūklas kartais įstrigdavo į medį ir nė iš vie- 
tos, mat, įgula, išsilaipinusi į salą, negrabiai juo dirbo ir iš- 
laužė nemažai dantų. Valandą pašarpavęs, Perselas prisiminė, 
kad Roup Biče Meklaudas siūlė jam savo įrankius, ir patraukė 
jų pasiskolinti pas jo našlę. . 

Jis paliko Avapuji ir Itijotą prie Oroa sodo vartelių. .Eidamas 
per mažytį kiemelį priešais trobelę, pastebėjo, kad visi langai 
uždangstyti. Iš vidaus pasigirdo karštai besiginčijančių balsų 
klegesys. Jis užlipo dviem laiptais ir jau kėlė ranką patuskenti 
į duris, bet ūmai išgirdo spigų Vaa balsą: „Atkeršykim už 
savo tane! Aue! Ne taip jau sunku prasibrauti į Pa!“ Po to stojo 
tyla, ir Perselas valandėlę apmirė, pakėlęs ranką, tik širdis dau- 
žėsi krūtinėje. 

Jis, matyt, apsisprendė, taip sakant, lyg ir nejučiomis, nes 
jam kažkodėl atrodė, kad suspės pagalvoti, kai ims veikti. Pa- 
beldė į duris, atidarė, nelaukdamas atsako, ir trumpai paliepė: 

— Vaa, eikš su manimi. 

Oroa, Vaa ir Tumata sėdėjo ant grindų. Jos žiūrėjo į Perselą, 
išplėtusios akis. Po valandėlės Vaa nerangiai pasikėlė ir atėjo 
prie durų. Perselas nutempė ją į mažytį sodelį už namo. 

— Klausyk, — tarė jis pusbalsiu — aš girdėjau, ką tu sakei. 
Turėtum gėdytis. 

Platus sodietiškas Vaa veidas buvo sustingęs it akmuo. 

— Man nėra ko gėdytis,— atšovė ji, ramiai įsmeigusi Perselui 
į veidą savo mažytes blankias akis.— Didžiosios pirogos vadas 
buvo geras iane. Mano pareiga už jį keršyti. 

Perselas pažvelgė į ją. Siaura kieta kakta, platūs plokšti 
skruostai, stambi nosis, masyvus smakras. Beviltiška įtikinėti. 
Kaip atvesti į protą tokį kelmą? 

— Ne moteriai keršyti už karį, — galų gale pasakė jis. 

— Anaiptol,— atkirto Vaa, purtydama galvą.— Kai nėra vyro. 

Perselas įsmeigė į ją akis. Ne, ji ir negalvoja įžūlauti. Ji 
nesugeba įžūlauti. Jos mintys sudėliotos galvoje nelyginant vo- 
veraitės riešutai drevėje. Ji traukė jas vieną po kitos, į nieką 
neatsižvelgdama. 

— Tetaitis turi šautuvą ir peilį. O tu, ką gi tu turi? 

— Peilį. 

Ji pridūrė: 

— Aš jį nudėsiu, kai jis miegos. 

Jis patraukė pečiais. 

— Nė dviejų žingsnių nežengsi į Pa... 

— Aš jį nudėsiu — pasakė Vaa. 

— Klausyk,— užsiplieskė jis — nieko tokio tu nedarysi. Aš 
draudžiu. Ir tu privalai paklusti. 

Gerą minutę ji žiūrėjo į jį. Mintis, kad Adamo gali jai įsaki- 
nėti, buvo nauja, ir ji nežinojo, ką daryti: sutikti ar priešintis. 

Praslinko valandėlė. Ji prisimerkė. Mintys, rodės, ją nu- 
vargino. . 

— Tu ne mano tane,— galų gale pasakė. 

— Vis dėlto aš tau draudžiu,— sušuko Perselas, ir jo balse 
pasigirdo grasinimas. 

Jis užčiuopė silpną vietą ir puolė visomis jėgomis. 

— Tu ne mano tane,— pakartojo Vaa, tarsi semdamasi jėgų 
šiuose žodžiuose. 

Ir ūmai nusišypsojo. Jos niūrus suakmenėjęs veidas atsimainė. 
Vaa šypsojo nuostabia šypsena, spindinčia, šilta. Ji visiškai ne- 
lauktai nušvito šiame nedėkingame veide, kurio grubūs bruo- 
žai, rodės, nebuvo sukurti džiaugsmui. Ir dabar, pražydus šyp- 
senai, Vaa buvo beveik graži. Netgi jos kvailumas atrodė kaž- 
koks mielas. 

— Net savo fane ne visada paklusdavau,— tarė ji, ir akinanti 
šypsena, žaidusi jos lūpose, pamažėle ėmė blaustis. 

— Ką gi jis sakydavo?— nustebęs paklausė Perselas. 

Ji pakėlė akis, atsitiesė, atlaužė pečius ir, pamėgdžiodama 
Meisono balsą bei akcentą, angliškai pasakė: 

— You are a stupid girl, Vaa!! 

Nuostabi mimika. Valandėlę Perselui pasirodė, kad jis mato 
priešais save Meisoną. 

— Ir ką gi tu jam atsakydavai? 

— I am! I am!ž 

Perselas pasileido juokais. 

— Jis mane taip išmokė sakyti, — geraširdiškai prisipažino 
Vaa. 

Sunku ir patikėti. Kas būtų pagalvojęs, kad Meisonui nėra 
svetimas bent šioks toks jumoras? 

— Po to,— paklausė Perselas,— manau, paklusdavai? 

— Ne. 

— Kaip tai ne? 

— Ne,— atsakė Vaa.— Ne, nepaklusdavau. 

— Kodėl? 

— Aš užsispyrėlė. 

Matyt, užsispyrusi ji neprisiimdavo jokios atsakomybės. Bu- 
vo užsispyrusi, kaip akmuo kad būna arba apvalus, arba ketvir- 
tainis. Tokia jos-prigimtis. Jokie vaistai čia nepadėtų. 

— Vadinasi, nepaklusdavai? 

— Ne. 

! Vaa, tu kvaila merga! 
Ž Taip! Taip! 

— Na, o ką darydavo vadas? 
— Skeldavo antausį, — atsakė Vaa. 


Perselas linksmai kilstelėjo antakius. Jos žodžiai iš kitos pu- 
sės nušvietė šeimyninį Meisono gyvenimą. Vadinasi, žavingoji 
misis Meison, kuria taip didžiavosi jos vyras, buvo tik mitinis 
personažas išoriniam prestižui palaikyti. Namie ši ledi buvo 
a stupid girl, ir Meisonas antausiais atvesdavo ją į protą. 

— Na, 0 po to? 

— Po to paklusdavau,— pasakė Vaa, ir grubų jos veidą vėl 
nušvietė kerinti šypsena. 

— Tai va, tu ir Man paklusi,— tvirtai tarė Perselas. 

Vaa šypsena užgeso, ir jos veidas vėl pasidarė labiau negu 
bet kada panašus į akmens luitą, atskilusį nuo pakriūtės uolų. 

— Aš nudėsiu Tetaitį — ramiai pasakė ji. 

— Bet kaip?— paklausė Perselas, netekęs kantrybės.— Gal 
pasakysi kaip? Jis niekad neišeina iš Pa. 

— Nežinau,— atsakė ji.— Aš įeisiu. 

— Bet kaip? Atsakyk! Pro kur įlįsi? Per tvorą? Aue, moterie, 
su tavo pilvu! 

— Ne, 

— (Gal pro tvoros apačią? 

Vaa nesuprato ironijos. 

— Ne,— rimtai pasakė ji. 

— Klausyk, naktį Pa jis uždega ugnį. Jis tave pamatys. 

— Aš jį nudėsiu. 

—- Naktį ir jis, ir jo žmonos budi. 

— Aš jį nudėsiu. 

Galėjai mirti iš nuobodžio. Jos protas nesugebėjo išsyk ap- 
imti priemonių ir tikslo. Ji buvo įsikalusi į galvą tik vieną 
mintį, teisingiau pasakius, pusę minties. 

— Klausyk, Vaa. Jis turi šautuvą. Jis karys. O tu moteris, 
lauki kūdikio. Kaipgi tu tai padarysi? | 

-- Aš jį nudėsiu. 

— Kaip? 

— Nežinau. 

— Kaipgi „nežinau“? 

-— Nežinau. Aš jį nudėsiu. 


Ar su ja, ar su akmeniu. Perselas atsitiesė, atlaužė pečius ir 
griežtai pasakė: 

— You are a stupid girl, Vaa! 

— I am! I am!— atsakė Vaa. 

— O dabar tu manęs klausysi? 

— Ne. 

—- Tu klausysi, Vaa! 

-— Ne. 

Jis pasitraukė per pusę žingsnio, atsivėdėjo ir kirto iš peties 
stiprų antausį. 

Keletą sekundžių jie stovėjo lyg niekur nieko, paskui jos 
veidas suglebo. Akmuo pamažėle virto kūnu, sustingęs žvilgs- 
nis atgijo ir veide pražydo žavi šypsena. 

— Aš tavęs klausysiu,— pasakė ji, lipšniai žiūrėdama į jį. 

— Eikš,— tarė jis,— tu pasakysi Oroa ir Tumatos akyse, kad 
atsisakai savo plano. 

Jis čiupo ją už rankos ir nutempė į kambarį. 

— Kalbėk, Vaa,— paliepė Perselas. 

Oroa ir Tumata atsistojo. Jų žvilgsniai klaidžiojo nuo Perselo 
prie Vaa. 

-— Moterys, — iškilmingai tarė Vaa,— anam iš Pa nieko ne- 
darysiu. 

Ir pridūrė: 

— Adamo nenori. Aš klausau Adamo. 

Tumata išsprogino akis. Oroa užmiršo prunkšti. 

Vaa nužvelgė paeiliui savo drauges, uždėjo ranką ant Perse- 
lo peties, atsišliejo šlaunimi į jo šoną ir išdidžiai pasakė: 

— Jis mane mušė. 

Meklaudo instrumentų dėžė buvo bemaž tokia pat ilga ir 
sunki kaip karstas. Oroa pasišovė padėti Perselui ją nunešti 
namo. Vaa ir Tumata irgi pasisiūlė panėšėti dėžę. Avapuji su 
Itijota puolė į pagalbą, ir Perselas su sustiprinta palyda grįžo 
namo, kartas iš karto tik pirštais paliesdamas dangtį. Moterys 
atsargiai padėjo dėžę ant žemės. Savaime suprantama, ir čia 
kabojo spyna. Oroa nukūrė namo rakto, tekina grįžo atgal, 
Perselas priklaupė, atidarė dėžę ir apstulbo sužavėtas. Puikūs, 
nuostabūs instrumentai! Rūdžių nė dėmelės, geležtės gražiau- 
siai išgaląstos, dar nenaudotos, rankenos spindi nugludintos. .. 

Kalbos užpakaly nutrūko. jis atsigręžė. už jo stovėjo Ivoa, 
vaine buvo dingusios. 

Nudžiugęs Perselas pašoko ir, eidamas prie Ivoa, nejučiomis 
pažvelgė į jos rankas. Jos bejėgiškai kabojo palei šonus, at- 
gniaužtos, tuščios. Ivoa pakluso, tačiau paklusdama atsisakė 
pildyti jo valią. 

Perselas staigiai sustojo toks nuliūdęs ir toks susmukęs, jog 
net nežinojo, ką besakyti. Jo Žvilgsnis slystelėjo Ivoa ranko- 
mis ir įsmigo į jos akis. Ivoa akys buvo tos pačios, ir veidas 
tas pat, tačiau vienu akimoju jos pasidarė svetimos. 

— Adamo,— švelniai pasakė Ivoa. 

Perselas nurijo seiles. Jos veidas buvo ištįsęs, įkritęs, di- 
džiulis pilvas spindėjo, rodės, ji vos bepastovi ant kojų. 

— Sėsk, — pusbalsiu pasakė jis. 

Nuvedė ją prie krėslo ir ėmė vaikščioti po kambarį. Dabar 
juodu tylėjo. Ji net nemėgino prabilti. Nuliūdęs Perselas pasi- 
juto bejėgis. Vėl reikės kalbėti, aiškinti, įtikinėti. Kuriems ga- 
lams? Kiek jis prišnekėjo per tuos aštuonis mėnesius saloje, 
mėgindamas įtikinti Meisoną, Meklaudą, Beikerį, taitiečius? 
Tuščias darbas! Jis aiškino, aiškino... Ir atsitrenkdavo į sieną! 

Nežiūrėdamas į Ivoa, niūriai paklausė: 

— Tu negrąžinsi šautuvo? 

— Ne. 

Ir pridūrė: 

— Dar neatėjo laikas. 

— Kodėl? 

— Mes manome, kad dar neatėjo laikas. 

— Kas „mes“? 

— Omaata, Itija, aš... 

— Kodėl? 

Ji patraukė pečiais ir bejėgiškai skėstelėjo dešine ranka. Jis 
nusisuko. Amžinai tos paslaptys, neapsakomi dalykai, nesuvo- 
kiamos“'priežastys. .. 

— Kodėl?— suirzęs pakartojo jis.— Jau keturios dienos, kai 
baigėsi karas. Ir Tetaitis neišeina iš Pa. Reikia ką nors daryti, 
kad susigrąžinčiau pasitikėjimą. 

— Taip,— pasakė ji, — teisybė. Bet tik ne dabar. 

— Kodėl ne dabar? 

Ji pažvelgė į Perselą. Jis nenuleido nuo jos savo puikių 
mėlynų peritanio akių. Tos rimtos susirūpinusios akys. Ivoa 
pajuto, kaip širdis suvirpėjo iš meilės. Aue, vargšas Adamo, 
koks jis nelaimingas su ta savo godžia galva, kuri tik klausia 
ir klausia „kodėl“... 

— Jis dar tebetrokšta tave nužudyti, — galų gale atsakė ji. 

— Iš kur tu žinai? 

Ji atsiduso. Be galo nebus galo. Kaip, kodėl, kaip... Varg- 
šas Adamo, jo galva klausia vis daugiau ir daugiau... 

— Ar tu žinai, kada jis nebetrokš manęs nužudyti? 

Jinai įsmeigė į jį rimtas akis. Nė vienas taitietis nesupranta 
ironijos. 

— Ne,— nuoširdžiai prisipažino ji. — Nežinau. 

Jis valandėlę pavaikščiojo po kambarį ir, nežiūrėdamas į ją, 
tarė: 

— Tai va, atiduok šautuvą Omaatai, o pati grįžk čionai. 

Ji papurtė galvą. 

— Tavo padėtyje? 

— Aš tavo Žmona,— išdidžiai pasakė ji— Kas daugiau tave 
saugos? 

Jis blėstelėjo į ją ir tučtuojau nukreipė akis į šalį. Ivoa su- 
kryžiavo rankas ant kelių ir džiugiai pagalvojo: „Jis mane myli! 
Ak! kaip jis mane myli! Jis nori mane apkabinti, paglostyti 
man pilvą ir kūdikėlį, kur nešioju. Bet jis pyksta, — linksmai 
pagalvojo ji.— Jis mano, kad pyksta... Tai vyras: jis pats ne- 
žino, ką jaučia.“ 

— Dabar einu,— pasakė ji, nerangiai atsistojo ir pasuko prie 
durų. 

Ji girdėjo, kaip jis eina per kambarį. Jis sustojo užpakaly 
jos, ir ji pagalvojo: „Dabar jis mane palies." Ji iš lėto uždėjo 
ranką ant durų klebeto, atsitraukė, verdama duris, žengė dar 
žingsnį atgal, nors jau nereikėjo. Tačiau užpakaly nieko ne- 
buvo. 

— Adamo,— tarė ji ir pasuko galvą. 

Tučtuojau jis išdygo jai už nugaros. Ji neatsigręžė. Visu kū- 
nu jautė jį stovint užpakaly. 

— Paliesk ranka, — vos girdimai paprašė ji. 


437 


Atsilošė ir atkišo savo didžiulį išsipūtusį pilvą. Pajuto šiltą 
jo delną, švelniai slenkantį juosmeniu. O Adamo. O mano tane. 

Praslinko kelios sekundės, paskui ji dusliai pasakė: 

— Dabar jau einu. 

Trinktelėjo durys, o Perselas vis stovėjo it įbestas, nuleidęs 
galvą. Liko vienas ir nieko nepasiekė. 

Po valandėlės jis grįžo prie savo lentų ir kibo į darbą. Dirb- 
ti Meklaudo piūklu buvo vienas malonumas. Ligi pat vakaro 
davo, ir jį apimdavo liūdesys. Po pietų vaine nesitraukė nuo 
jo nė per žingsnį, tačiau jis beveik su jomis nesikalbėjo. Saulei 
leidžiantis, Omaata atnešė vakarienę, jis nuėjo į priestatą, nu- 
siprausė ir pavalgęs pasijuto baisiausiai nuvargęs. 

Jis, matyt, užmigo skaitydamas, nes prabudo lovoje, Omaatos 
glėbyje, įsikniaubęs į jos krūtį. Pro stumdomą sieną skverbėsi 
mėnesiena. Užsimerkė, ir jam pasirodė, kad jis šliaužia atgalias 
į drungną ir minkštą pavėnę. Po valandėlės jau buvo Londone, 
bažnyčioje, apsirengęs juodais rūbais, komentavo Bibliją tikin- 
tiesiems: ,,„Jokūbas vedė Leją, po to Rachelę. Leja turėjo nuo 
jo du sūnus...“ Stebėdamasis girdėjo savo balsą ir jo nepaži- 
no — jis buvo žemas, nosinis, dainingas. Keista: jis stovėjo 
veidu į susirinkusius, bet tuo pat metu sėdėjo tikinčiųjų tarpe, 
žiūrėjo į aną kitą priešais save ir klausėsi jo kalbos. Anas 
sakė: „Rachelė, matydama, kad ji nevaisinga, davė Jokūbui 
savo tarnaitę Balą — kaip žmoną. Ir Leja, matydama, kad ji 
liovėsi gimdžiusi, jam davė Zelfą, savo tarnaitę.“ Perselas Žiū- 
rėjo į aną save sumišęs — gana keista tema pamokslui,— o jo 
kaimynas iš dešinės gniaužė kumščius ant kelių, tai buvo labai 
aukštas ir labai liesas Žmogynas su juodu raiščiu ant akies. 
„Vadinasi, — kalbėjo toliau anas Perselas,— Jokūbas turėjo ke- 
turias žmonas, ir tos keturios žmonos jam pagimdė dvylika 
vaikų.“ — „„Paklausykit, tuoj pasakysiu, kodėl jūs šnekat tokius 
dalykus, prakeiktas išgama!“— sušuko Perselo kaimynas ir pa- 
šoko ant kojų. Jis šovė prie pamokslininko ilgais žingsniais 
ir eidamas nutraukė savo raištį. Tai buvo Meklaudas. Ten, kur 
Tetaičio kulka buvo pervėrusi galvą, dešinės akies vietoje 
žiojėjo vien juoda skylė. Ilgas ir liesas kaip skeletas, jis su- 
stojo prieš Perselą, įsmeigė į jį sveiką akį, atlaužė peilį ir, 

nutęsdamas žodžius, pasakė: „Nuo tos dienos, kai pradėjau 
skersai išilgai naršyt tą prakeiktą miestą, praslinko nemažai 
laiko, Kol pakliuvot į mano nagus, Perselai. Bet dabar aš jus 
turiu po ranka ir, duodu Meklaudo garbės žodį, niekur iš čia 
neisiu, kol nenuleisiu jūsų nuo kojos!“ — „Kuo gi jūs mane 
kaltinate?“— sumurmėjo Perselas. ,,Matai!-— įtūžęs kalbėjo Mek- 
laudas, rodydamas akies vietoje žiojėjančią skylę.— Kas kaltas, 
kad visi baltieji saloje išgalabyti? Jūs užsiundėt mus vienus 
ant kitų, Perselai, su savo Biblija ir su visa kita ir dėjotės 
esąs kone angeliukas! Ir dabar likote vienintelis vyras saloje, 
visa žemė jūsų! Visi mano įnagiai! Ir visos indėnukės, didelio 
čia daikto, Jokūbas jūs ar ne Jokūbas, niekingas apgavike!“ 
Perselas išvydo, kaip jis užsimoja ir smogia jam baisų smūgį 
peiliu. Jis atšoko į šalį ir pasileido bėgti. Sienos sugriuvo. Bėgo 
kiek neša kojos, perlėkė karščiu alsuojančią laukymę, prieš jo 
akis šmėkštelėjo ir vėl dingo ŽžŽemaugės palmės; dabar jis bėgo 
į „Blosomo“ įlanką, siaubingos baimės pagautas — jį vijosi mil- 
žiniškas Meklaudo šešėlis. Umai jis atsidūrė valčių grote, bė- 
giojo aplink vieną pirogą, o Meklaudas iš paskos; jie stabte- 
iėdavo, stengdavosi apgauti kits kitą, tarsi vaikai, besivaikan- 
tys aplink medį. , Adamo!" — nuskardėjo Tetaičio balsas. Grotas 
išnyko. Perselas stovėjo vidury Pa, siaubo iškreiptu veidu 
žiūrėjo į ietis, pažino Džonsą ir Beikerį, kraujas dar sruvo 
jiems nuo kaklų; Džonso veidas buvo vaikiškas, Beikerio lūpa 
mėšlungiškai tampėsi; tarp tų dviejų galvų stirksojo gryna 
ietis, dar be galvos, Beikeris atsimerkęs įsmeigė į Perselą pyk- 
čiu degančias akis ir aiškiai pasakė: „Čia jums!“ — „„Adamo!— 
riktelėjo Ivoa.— Adamo!“ Perselas atsigręžė — už dešimties 
žingsnių stovėjo Tetaitis, tiesus ir niūrus, nukreipęs šautuvą 
jam į širdį. „„Liaukis!— suriko Perselas.— Brolau mano, Tetaiti, 
liaukis!“ Tetaitis su panieka nusišypsojo, nuaidėjo šūvis, ir 
Perselas pajuto nelyginant kumščio smūgį į šoną. 

— Aita!, kūdikėli mano, — pasakė gilus balsas. 

Smarkiai plastančia širdimi jis atsimerkė. Visas tiesiog sruvo 
prakaitu. 

— Aita,— pasakė Omaatos balsas į ausį. 


|! Niekis. 

Jis atsikvėpė. Nejaugi sapnavo? O gal tai tik trumpa per- 
traukėlė, atokvėpis? Bėgimas paplūdimiu, ietys, Tetaitis, kul- 
kos smūgis į krūtinę. Ne, nesapnavo, tai neįmanoma, jis ne- 
galėjo išgalvoti Meklaudo žodžių, jie dar skambėjo ausyse, tas 
ritmas, ta nosinė tartis, ta pajuoka... Perselas vėl užsimerkė, 
galvą apklėtė migla, mintys ėmė suktis ratu, sukosi ir sukosi 
be galo. Jis nepaprastai nuilso. „Tai jums!“ — pasakė įtūžęs 
Beikerio balsas, ir jo žodžiai it varpo dūžis sukrėtė nervus; jis 
pasisuko — nugarą sukaustė šaltis, rankos virpėjo. Išvydo šau- 
tuvą, o virš šautuvo tamsias Tetaičio akis ir paniekos šypsnį, 
liaukis! liaukis! .. 

— Aita! kūdikėli mano! .. 

Jis suglebo, atsimerkė ir ėmė skaičiuoti iki dešimties, bet 
tučtuojau suklupo ir nušliuožė į tamsą; rodės, vėl jis joje 
grimzta, vėl viskas darosi tikrove — Tetaitis stovi čia pat, įrė- 
męs šautuvą jam į krūtinę, tučtuojau išlėks kulka, reikia kal- 
bėti, kalbėti. .. 

— Omaata. 

— Kūdikėli mano. 

Jis vargais negalais ištarė: 

— Po banjanu... 

— Kada po banjanu?— pasakė Omaatos balsas, toks tolimas 
tolimas. 

Jis skendo, vėl skendo. Beviltiškai suspurdėjo. 

—- Kai išėjau iš groto... 

— Taip, — pasakė ji, — taip... Tavo pečiai buvo raudoni, ma- 
no gaiduk. 

Jo pečiai buvo raudoni. Ši sinulkmena ūmai pasidarė ne- 
paprastai reikšminga. Jis nekrutėjo, tačiau, pasukęs galvą, ma- 
tė save. Raudoni. Raudoni. Mentės taip pat raudonos. Garsiai 
pasakė: „Mano pečiai buvo raudoni“, ir jam pasirodė, kad jis 
išlindo ligi juosmens iš to dumblo, kur buvo nugrimzdęs. 

— Tu sakei... 

— Nieko tau nesakiau, kūdikėli mano. .. 

Jis sumišęs burbtelėjo: 

— Tu sakei: „Karas dar nepasibaigė..." 

Jis laukė. Omaata nieko nepridūrė, ir atsitiko keistas daly- 
kas: Omaatos tylėjimas jį galutinai pažadino. 

Jis tarė: 

— Ivoa sakė: „Tetaitis tebetrokšta tave nužudyti.“ 

Ji nepatenkinta suniurzgė: 

— Taip ji ir sakė? 

— Šiandien, atėjusi pas mane. 

Omaata tylėjo. Jis paklausė: 

— Ji pasakė ne taip, kaip yra? 

— Ne. 

Trumpesnio atsakymo, kaip šis „ne“, niekas nepasakytų. 

— Tu irgi žinojai? 

— Taip. 

— Iš kur tu žinojai? 

— Žinojau, ir tiek. 

— Iš kur tu žinojai?— griežtai paklausė jis. 

Omaatos kūnu persirito švelni banga: Adamo kalba rūsčiai, 
kaip tikras iane. Įdomu, kokios jo akys! 

— Jis įžeidinėja galvas, — klusniai atsakė ji. 

— Kasdien? 

— Taip. 

— Visas galvas? 

— Taip. 

— Net Žono? 

— Taip. 

— Net Ropačio? 

— Taip. 

Po valandėlės ji pridūrė: 

— Tetaitis nėra blogas žmogus. 

Keista. Kodėl ji tai sako? Kaip, jos manymu, jis turi su- 
prasti jos žodžius? 

Jis vėl paklausė: 

— Ar dar viena ietis stirkso tarp Uilio ir Ropačio ir laukia 
savo galvos? 

— Aišku, kad ne!— nelauktai susijaudinusi tarė ji.— Kas gi 
tau sakė? Tokių dalykų nebūna! Ne ne! Galimas daiktas, kad 
Tetaitis ir geidžia tave nužudyti, bet to jis niekad nedarys! 
Aue! Ietis laukia savo galvos! 

Jos balsas sakyte sakė: tai būtų didžiausias netaktas, gru- 
biausias etiketo pažeidimas, niekšybė, neverta džentelmeno var- 

do. Linksma ugnelė įsižiebė Perselo širdyje. Ta linksma ugnelė 
jį nudžiugino. Jis giliai atsikvėpė ir pagalvojo: „Aš ne bailys.“ 

Jis vėl paklausė: 

— Kas atsitiks, jeigu mane nužudys Tetaitis? 

Stojo ilga tyla, paskui ji atsargiai pasakė: 

— Jam bus nemalonumų. 

Amžinai nutyli, nepasako visko iki galo... 

— Kokie nemalonumai?— šiurkščiai paklausė Perselas. 

Tamsoje jis pajuto, kaip ji susigūžė. Šį sykį atsargumas nu- 
galėjo, ji nesiduos įsakinėjama. 

— Nemalonumai, ir tiek, — trumpai pakartojo ji. 

Perselas kilstelėjo galvą, tarsi būtų galėjęs ją pamatyti. 

— Jis žino? 

— Taip. 

— Tuomet kodėl jis mane turėtų žudyti? Aš išplaukiu. Nė- 
ra ko mane žudyti. 

Omaata sujuko gerkliniu juoku. 

— O kūdikėli mano, kai vyras pasidaro karys... 

Ji nebaigė savo minties ir pertarė: 

— O su Vaa gerai pasielgei. 

— Tu žinai? 

— Mes visos žinom. 

Ji pridūrė: 

— Ryt vakare žinos ir Tetaitis. 

Jis vėl kilstelėjo galvą. Tie žodžiai jį nustebino. 

— Iš ko? 

— Žinai iš ko. 

Stojo tyla, ir jis paklausė: 

— Ji jau su juo žaidžia? 

— Žais. 

Omaata pridūrė: 

-— Ryt vakare. Tumata pasakė: ryt vakare. Ne vėliau. Tu- 
mata pasakė: ji daugiau nelauks. Ryt vakare ji eis į Pa. 

Po to tyla taip ilgai užtruko, jog jis pagalvojo, kad ji užmi- 
go. Bet ūmai pajuto, kaip galinga jos krūtinė pakilo virš jo 
galvos. 

— Ko juokies? 

— Aita, aita, žmogau... 

Ji dar pasakė: 

— Ryt pamatysi, ko juokiuos. 

Uždėjo savo platų delną jam ant galvos ir pradėjo švelniai 
glostyti plaukus. 

Kitą rytą Perselas galų gale išpiovė denio bimsus. Prieš pat 
vidudienį moterys išėjo, ir jis išsimaudė priestate, laukdamas, 
kol Itija atneš valgį. Išgirdo, kaip atsivėrė ir užsidarė trobelės 
durys, išsidžiovino ir, išlindęs iš priestato, saulėkaitoje užsimo- 
vė kelnes. Valandėlę jis tarytum maudėsi kaitriuose spindu- 
liuose, karštis sklido raumenimis, buvo alkanas ir jautėsi gu- 
vus, lengvas. „Itija!'— linksmai pašaukė jis. Atsako nebuvo. 
Jis pasuko per sodą — stumdoma siena buvo atlapa. Krėsle ne- 
iyginant soste sėdėjo Vaa, prasižergusi, žydinti. Išsišovęs pro 
karninio sijonėlio juosteles, jos pilvas gulėjo ant šlaunų. Pa- 
drėkusiomis akimis ji žiūrėjo į tą savo kupolą ir kaire ranka 
mankštino dešinę krūtį. 

— Kur Itija?— paklausė Perselas, suraukęs antakius. 

— Matai, aš atnešu žuvies — pasakė Vaa ir dūrė pirštu 
į stalą. 

— Kur Itija?— pakartojo Perselas, žengdamas į kambarį.— Ji 
supyko, ar ką? 

— Ne. 

— Kodėl jos nėra? 

— Matai, aš atnešu tau... 

— Žinau, žinau, — šiurkščiai tarė jis ir pakėlė ranką, kad ji 
nutiltų. 

Jis priėjo prie stalo, pakvipo žuvimi ir citrina, tačiau valgy- 
ti nesiryžo. 

— Klausyk, Vaa,— kantriai kalbėjo jis.— Vakar — Omaata. 
Šiandien — Itija. Kodėl neateina Itija? 

— Matai, aš atnešu... 

Jis delnu trinktelėjo į stalą. 

-- You are a stupid girl, Vaa. 

— I am! I am! 

Nuginkluotas sėdo prie stalo. Prisitraukė dubenį su žuvimi ir 
pradėjo valgyti. 

— Adamo,— po valandėlės pasakė Vaa. 

Jis pažvelgė. Platus delnas ant šlaunies, kitas mankština 

krūtį. Nesudrumsčiama gyvulio ramybė. Tačiau akyse dega ma- 
žytė nerimo ugnelė. 

— Adamo, tu pyksti? 

Tas nerimas — kažkas nauja. Negi dėl jo? Tarsi Vaa būtų 
staiga užmiršusi, kad ji — didžiojo vado našlė. 

— Nepykstu. 

Ji gromuliavo atsakymą. Praslinko kelios sekundės, ir ji, kils- 
telėjusi pečius ir krūtinę, pasakė: 

— Šiandien — aš. Ryt — Itija. 

Matyt, ji beviltiškai stengėsi išsiaiškinti. 

— Kodėl šiandien tu? — paklausė Perselas. 

Vaa veidas subliuško, lūpos prasiviepė, sužibo dantys — ji 
atrodė beveik graži. 

— Tu mane mušei. 

Jis nužvelgė ją, nesuprasdamas jos žodžių. 

— Na ir kas?— tarė jis ir pakėlė antakius. 

— Vakar,— pasakė ji, ir jos veidą nušvietė kerinti šypse- 
na.— Vakar tu mane mušei. 

Umai jis suprato. Vadinasi, dėl to Omaata vakar vakare juo- 
kėsi! „Štai kokią auką atnašauju taikai!“ Ši mintis jį pralinks- 
mino. Jis maloniai pažvelgė į Vaa, ir tučtuojau sutvisko balti 
jos dantys. Patogiai atsidrėbusi krėsle, Vaa ramiai šypsojo sa- 
vininkės šypsena. 

— Tetaitis žino, — pasakė ji, kai jis pavalgė. 

— Žino? 

— Ką norėjau padaryt. Oroa buvo nuėjus. Ji pasakė. 

Oroa buvo nuėjus. Net negalvoja smerkti. Sako, kas buvo. 
Konstatuoja faktą. Taip paprasta, kaip lietus pietvakariui pu- 
čiant. Taip pat neišvengiama. 

— Kada? 

— Praeitą naktį. 

Nuostabu. Tumata numatė ne tik tai, kad Oroa eis, bet ir 
laiką, kiek ilgai ji spirsis. 

— Tu mano tane,— kalbėjo Vaa.— Privalai mane gint. 

Perselas metė į ją žvilgsnį. Šiaip ar taip, ne tokia ji 
kvaila. 

— Ginsiu, jei Tetaitis norės tave užmušti, — flegmatiškai atsa- 
kė jis.— Tačiau jeigu norės tik mušti... 

Ji uždėjo plačius delnus ant šlaunų ir klusniai linktelėjo gal- 
vą. Taip. Smūgiai. Taip. Teisinga. Mušti galima, ji nesakys nė 
žodžio. 

Ji atsistojo. 

— Dabar jau einu. 

Jis kilstelėjo antakius. 

— Eini? 

— Kad aš nėščia, — oriai tarė ji. 

— Taip, taip, — pasakė jis nukaitęs ir sumišęs. — Teisybė! Tei- 
sybė! Eini! 

— Einu!— pridūrė Vaa ir nukrypavo prie durų; karninio si- 
jonėlio juostelės skraidė aplink plačius jos klubus, kai ji di- 
dingai ėjo lauk. 

Dvi dienos praėjo be jokių permainų. Tetaitis neišeidavo iš 

Pa, Ivoa nesirodydavo, vienintelis naujas įvykis buvo Oroa 
naktiniai žygiai. Ji net nemėgino jų slėpti. Trypdama ir prunkš- 
dama ji garsiai skelbė, kad dar nebuvo įsibrovusi į Pa, vien 
tik į priemenę. Kol Tetaitis nenuims nuo ieties Skeleto galvos, 
ji laikys jį savo priešu. Tiesa, tuo tarpu ji žaidė. Tačiau nėjo 
„į jo namus ir nesiskyrė jo sau už tane. 
“ Dvidešimt antrą, lipdamas skriaudžiu takeliu į ,„Blosomo“ 
įlanką, Perselas išsinarino kulkšnį. Moterys išmasažavo ir per- 
rišo koją. Jos nusprendė, kad nuo šiol jis valgys pietus valčių 
grote ir tik vakare grįš į savo trobelę. Paplūdimyje vaine su- 
rentė iš šakų mažytę palapinę, kad jis galėtų pailsėti pusiaudie- 
nyje per pačius karščius. - 

Tylioji Itijota pirmoji atnešė valgį į paplūdimį ir nepagei- 
davo, kad kas nors kitas pagelbėtų Perselui nueiti iki kaime- 
lio. Nusigavus iki trobelės, ji užžiebė doedoe, pasodino Perselą 
į krėslą, padėjo ant taburetės jo koją, atnešė ant lovos nu- 
mestą knygą ir įkišo jam į rankas. 

Perselas mėgaudamasis žiūrėjo, kaip ji vaikšto ten ir atgal. 
Iš taitiečių tik Itijota negalėjo girtis ilgomis kojomis, tačiau 
dėl nepaprastai liauno liemens, kuris su kaupu išlygino šį trū- 
kumą, apatinė jos kūno dalis atrodė apvali, standi ir, kiek 
pagalvojus, netgi maloni. Krūtinė gana putli, tačiau galva be 
galo mažytė, sakytum kūrėjas, pernelyg įšeikvojęs medžiagos 
visam kūnui, gavo taupyti, lipdydamas smegeninę. Ypačiai ste- 

bino jos akys. Jos nebuvo įkypos, kaip kitų vaine, bet tiesiai 
įsodintos, šiek tiek išsprogušios, ne itin plačios, truputėlį už- 
griuvusios ir nuostabiai gyvos. Veidas nuo skruostikaulių smai- 
lių kampu leidosi iki pat smakro, ir šių dailių apribų vidury 
beformės, tačiau labai mėsingos ir judrios lūpos atrodė beveik 
nenormalios, ypačiai prisiminus, kad jos bemaž niekada nepra- 
siverdavo ir neištardavo nė žodelio. Vis dėlto jos be perstojo 
judėjo — pūtėsi, bangavo, tempėsi ir savo išraiškingumu prilygo 
akims bei laibam kaklui. 

Perselas veltui stengėsi susikaupti ir paskaityti. Jį varžė Iti- 
jotos tylėjimas. Jinai sėdėjo ant lovos, nugara atsišliejusi me- 
dinės pertvaros, sudėjusi rankas ant kelių ir parietusi koją. Nuo 
to laiko, kai Perselas pradėjo skaityti, ji nebuvo nei pajudė- 
jusi, nei pasakiusi bent žodį. Kai jis pakeldavo galvą nuo kny- 
gos, jųdviejų akys nesusitikdavo. Ir vis dėlto jis jautė, kad 
ji čia pat. Sustingusi, tyli, nudelbusi akis, ji kažkaip sugebėjo 
duoti pajusti, kad ji čia. 

Perselas užvertė knygą ir nušlubčiojęs atsisėdo šalia jos. 

— Apie ką galvoji? 

Jinai pažvelgė į jį, išlenkė kaklą, kinktelėjo galvą: „Nagi, 
apie tave. Esu su tavim. Galvoju apie tave.“ 

— Ką galvoji? 

Antakiai kilstelėjo, lūpos pasipūtė, veidas pasidarė rimtas, 
petys trūktelėjo: „Daug ką galima galvoti. Daug.“ 

— Tu nieko nesakai. Kodėl tu niekad nieko nesakai? 

Kažkas panašaus į šypseną. Tik kažkas panašaus, kaklas iš- 
lenktas, žvilgsnis klausiamas, delnai atviri. Kuriems galams kal- 
bėti, kodėl? Negi mes nesuprantame viens kito ir be to? Nuo- 
stabu. Ji nepraveria burnos, ir jis supranta. Kiekviena mimi- 
ka — sakinys. 

— Tai va, — tarė Perselas, — būk gerutė. Pasakyk man ką nors. 

Antakiai pakelti, lūpose abejonė, veidas rimtas, šiek tiek su- 
nerimęs: „Sakyt? Ką gi tu nori, kad pasakyčiau? Nėr ko sakyt.“ 

— Pasakyk man ką nors,— kalbėjo Perselas.— Ką nori. Ką 
nors man. 

Ji, rodės, sukaupė visas jėgas, paskui kilstelėjo kiek užgriu- 
vusias akis ir žemu rimtu balsu pasakė, pabrėždama kiekvieną 
žodį: 

— Tu esi geras. 

Jis pažvelgė į ją. Ne be reikalo tyli Itijota. Kol ji nesako nė 
žodžio, atrodo kerinti, paslaptinga. Tačiau vos tik išsižioja, 
perdaug prasmingai kalba. Perselas pasilenkė ir atgalia dešine 
ranka paglostė Itijotai skruostą. Jis buvo nustebęs. Ji naudoja 
tiek mažai priemonių ir pasiekia tokio išraiškingumo! 

Kažkas stipriai ėmė daužyti duris, ir balsas pasakė: „Čia aš, 
Oroa!“ Perselas apmirė, ranka, glosčiusi Itijotos skruostą, su- 
stingo ore. Praslinko keletas sekundžių, paskui gilus Omaatos 
balsas pasakė pro plyšį: „Atidaryk, Adamo.“ 

Jis atsistojo, bet Itijota jį pralenkė. Į kambarį lyg sviesta 
įlėkė Oroa išsitaršiusiais karčiais, degančiomis akimis ir, atsta- 
čiusi krūtinę, ėmė berte berti žodžius, taip padūkusiai šuoliuo- 
dama iš kampo į kampą, kad net visi pasitraukė į šalis. 

— Sėsk, Oroa!— įsakmiai tarė Perselas. 

Rodės, jis būtų timptelėjęs vadeles: ji stojo piestu, papurtė 
galvą ir, išsproginusi akis, sužvengė: 

— E Adamo e! 

— Sėsk, Oroa!— įsakmiai pakartojo Perselas.— Sėsk, susimil- 
dama. Man baisiai sopa galvą nuo tavo bėgiojimo. 

— E Adamo e! 

— Tu skaudini vargšę Adamo galvą, — tarė Omaata. 

— Sėsk!— pasakė Itijota. 

Oroa taip nustebo, išgirdusi Itijotos balsą, kad atsisėdo. 

— Mačiau Tetaitį, — galų gale prabilo ji veik ramiu balsu, — 
jis pasakė... 

Ji nebaigė sakinio. 

— Ką jis tau sakė? 

— Klausyk, žmogau, viską iš pradžios!— kalbėjo ji; ją vėl 
pagavo dūkas, ir ji buvo besistojanti.— Pirmąją naktį pasakoju 
Tetaičiui apie kvėšą Vaa. Jis nieko nesako. Antrą naktį nieko 
nesako... 

Ji pakrutino pečius ir atstatė krūtinę. 

— Tuomet, šią naktį, aš įsiutau.., 

Ji buvo bepašokanti, bet nespėjo. Omaata ištiesė savo ilgą 
ranką ir prislėgė delnu jos petį. | 

— Aš pasakiau: Adamo geras. Adamo sukliudė Vaa tave 
nužudyti. O pats tupi savo Pa su savo šautuvu ir savo galvo- 


447 


mis. Ir sakai: „Adamo privalo išplaukti, arba aš jį nužudau.“ 
Tu neteisingas Žmogus... 

Ji papurtė karčius ir nutilo. 

— Na?— nekantriai paragino Perselas. 

— Jis klausėsi gana rūsčiu veidu. Aue, koks impozantiškas 
jo veidas! Netgi aš trupučiuką išsigandau! Paskui jis pasakė: 
„Adamo — peritanis. Jis gudrus.“ 

Perselas nukreipė akis į šalį. Jis buvo nusivylęs, liūdnas. 
Jis — „peritanis“. Vadinasi, visa, ką jis daro, bloga. 

— Tuomet,— varė savo Oroa,— visiškai įsiutau! Ir pasakiau: 
„Užsispyrėli! Adamo labai geras! Jį myli visos moterys!“ Bet 
jis gūžtelėjo pečiais ir pasakė: „Visas vaine protas tarp kojų.“ 

Ji nutilo ir keletą kartų treptelėjo dešine koja į žemę. 

— „O tu, žmogau, pasakiau aš, sėdi ant savo proto!“ Pasa- 
kiau jam tiesiai į akis!— kalbėjo ji ir taip padūkusiai pašoko, 
jog Omaata jos nespėjo sulaikyti — Nė kiek nebijojau,— pri- 
dūrė trypdama, kresnodama karčiais ir siaubingai 5“ 
pasturgaliu, sakytum jau taikėsi kam nors įspirti. 

Paskui vėl pradėjo viską pasakoti iš pradžios. Perselas pa- 
sirėmė rankom galvą, įbedęs alkūnes į kelius. Jis baisiai mėgo 
Oroa, tačiau šiuo metu negalėjo pakęsti jos judrumo: jis slėgė. 

— O paskui?— paklausė Omaata ir, nutvėrusi Oroa savo mil- 
žiniška ranka, privertė ją atsisėsti. 

— Jis man skėlė antausį — kiek ramiau kalbėjo Oroa, lyg, 
atsisėdusi ant taburetės, iškart būtų praradusi dalį savo įkarš- 
čio.— Aue! Kokį antausį! Nuvirtau ant žemės! Bet nelikau 
skolinga! — kalbėjo ji, kresnodama karčiais ir taikydamasi sd 
pašokti ant kojų. 

Omaata ją sulaikė. 

— Na ir pešėmės! Na ir pešėmės! O kai nustojome peštis,— 
pasakė ji, nuleisdama balsą ir droviai prisimerkdama,— žai- 
dėme... 

— O paskui?— paklausė Perselas, netekęs kantrybės. 

— Paskui jis buvo baisiai geros nuotaikos. Aue! Jo akys 
spindėjo mėnesienoje! Ir aš kalbėjau: „Adamo yra moa. Adamo 
niekad nieko nenužudė. Ir jis niekad nenešiojo ginklo." Tuomet 
jis suraukė antakius ir pasakė: „Moterie, tu kaip vandens 
lašai lietui lyjant.“ Bet pridūrė: „Ivoa turi šautuvą." Ir aš, — 

sušuko ji su nauju įkarščiu, kilstelėdama savo pasturgalį nuo 
taburetės,— aš jam pasakiau: „„Žmogau! Ivoa bijo, kad tu nu- 
šausi jos fane!“ Sulig tais žodžiais jis nutilo ir paskui pasakė: 
„Adamo turi išplaukti, bet aš jo nežudysiu. Gali perduoti Ivoa 
didžiojo vado Otaus sūnėno žodžius. ..“ 

Perselas gyvai kilstelėjo galvą ir pažvelgė į Omaatą. Stojo 
tyla. Be abejo, tai naujas dalykas. Aišku, jau gegužės šešio- 
liktą Tetaitis pažadėjo nežudysiąs Adamo. Tačiau iki šiol jis 
dar niekam nebuvo pavedęs perduoti Ivoa savo pažado ir ne- 
minėjęs savo giminystės su ja. Šį sykį pažadas nebuvo tušti 
žodžiai. Jis buvo duotas atvirai, remiantis didžiojo vado Otaus 
vardu. Tetaitis tebereikalavo, kad Adamo išplauktų, tačiau 
dabar slapta siekė paliaubų su Ivoa. 

Rytojaus dieną Omaata atėjo pas Perselą su Itija ir Ivoa. Ji 
išlaikė žodį. Viskas turėjo būti nuspręsta Adamo akyse ir jam 
pačiam dalyvaujant. Vos trys moterys įžengė į kambarį, kitos 
vaine dingo, neparodydamos nė menkiausio nepasitenkinimo, 
kad liko nepakviestos į šį uždarą pasitarimą. 

Perselas tučtuojau pasiūlė nedelsiant perduoti Ivoa šautuvą 
Tetaičiui. Moterys be žodžių išklausė, ir, kai jis baigė, nė vie- 
na neprieštaravo. Tad jis baisiai nustebo, pamatęs, kad vėliau 
visos trys ryžtingai stoja prieš jo planą. Jam gana ilgai nesi- 

'* sekė perprasti jų požiūrio. Juoba kad jos daugiau jį išreiškė 
"tylėjimu, negu žodžiais. Jos sutiko. kad Tetaitis kai kuo nusi- 
"leido. Tačiau jis nebūtų nusileidęs, jeigu Ivoa neturėtų šau- 
Yuvo. Vadinasi, šautuvas — laidas, ir jį atiduoti galima tik su 
didžiausiu atsargumu. Buvo nutarta, kad Itija ir Omaata eis pa- 
siuntinybei į Pa ir visų pirma patikrins, ar Oroa neperdėjo Te- 
taičio pažadų. Šiaip ar taip, būtų nebloga, jei Tetaitis juos pa- 
kartotų prieš du naujus liudininkus. Po to moterys pasistengtų 
užmegzti derybas. Savaime suprantama, nebuvo nė kalbos, kad 
jos atiduos Tetaičiui Ivoa šautuvą. Šautuvą jos suskaldysiančios 
jo akyse. Ir pareikalausiančios, kad jis savo ruožtu suskaldytų 
savąjį. 

Perselas nebuvo pagalvojęs apie tokį dvipusį aktą ir susiža- 
vėjo moterų drąsa bei apdairumu. Vis dėlto jis pareiškė, kad 
vargu ar Tetaitis sutiks sunaikinti savo ginklą. Jos buvo su 
juo vienos minties. Tačiau, jei Tetaitis atsisakys, moterys po 

ilgiausių ginčų jam įrodys, kokia didelė jų auka. Perselas nu- 
spėjo, jog, jų akimis žiūrint, svarbu, kad derybos kuo ilgiau 
užsitęstų ir sutartis pareikalautų kuo daugiau pastangų. Juo 
ilgiau jos nusitęs, juo iškilmingesnis bus Tetaičio pažadas nesi- 
kėsinti į Adamo gyvybę, o vėliau — juo sunkiau jam bus tą 
pažadą sulaužyti. 

Derybos truko nuo gegužės dvidešimt ketvirtos iki birželio 
šeštos. Pirmieji žingsniai buvo patys kritiškiausi. Tetaitis iš 
principo, o gal gudraudamas, nenorėjo leistis į kalbas su mo- 
terimis. Jis pageidavo Adamo. Tačiau vaine jam įrodė, kad 
kalbos su Adamo nieko gero neduos. Žinoma, Adamo visa šir- 
dimi nori atiduoti šautuvą. Jis to norėjo iš pat pradžių. (Juk 
žinai, koks jis geras!) Tačiau šautuvas ne jo rankose. Jų ran- 
kose! Vadinasi, su jomis jis ir privalo derėtis. Tane visad šne- 
kasi su savo žmona. O kodėl gi tau nepasišnekėti su mumis? 
Be to, e Tetaiti e! ką gi tu dabar darai? 

Kaip Perselas spėjo, taip ir įvyko: Tetaitis griežtai atsisakė 
sunaikinti savo šautuvą. Vaine pasipiktino, grasino nutraukti 
derybas ir iš tiesų nutraukė, bet vėl užmezgė, o po savaitės 
nusileido — neva jos pralaimėjo, ir visa pergalė atiteko Te- 
taičiui. 

Tuo pat metu jos sugebėjo veik teatrališkai įteikti Ivoa šau- 
tuvą. Birželio šeštą, vidudienį, visu kortežu jos patraukė į Pa. 
Ivoa, Itija ir Omaata ėjo priekyje; užpakaly — Oroa, Vaa ir 
Tumata. Ir vidury, tarp Avapuji ir Itijotos,— Perselas. Ryte 
palijo, ir „saulės pilvas“, ritinėdamasis drėgnais krūmynais, kėlė 
didžiausią tvanką. Su palengvėjimu Perselas išnėrė į gryną 
laukymę, kuri dabar supo Pa. Per dešimtį metrų nuo aptvaro, 
kur Klif-Leinas suko į dešinę ir leidosi į „„Blosomo“ įlanką, au- 
go jaunas bananmedis, kurį prieš tris savaites britai buvo nu- 
kirtę iš šaknų; dabar jis jau išleido galingą trijų metrų atžalą, 
apvainikuotą plačių lapų puokšte. Būrelis sustojo bananmedžio 
papėdėje, ir Omaata, laikydama dešinėje rankoje Ivoa šautu- 
vą, pašaukė Tetaitį. 

Perselas tikėjosi, kad Tetaitis liks neregimas savo pralaidos 
kameroje ir, būdamas neregimas, pats viską matys. Bet jis 
malonėjo išlįsti į dienos šviesą, priešais vartus, trijų žmonų 
lydimas. Teisybę pasakius, jis nepriėjo arčiau ir neva atsitik- 

tinai laikė nukreipęs šautuvą į Omaatos pilvą. Tačiau jo veidas 
buvo ramus, ir, kai Omaata nuleido šautuvą, tučtuojau ja 
pasekė. 

Omaata pasakė kalbą, šlovindama taiką. Po to suskaldė šau- 
tuvą į medį ir šipulius numetė Tetaičiui po kojų. Tetaitis davė 
ženklą, kad ir jis kalbės, ir iš tiesų po valandėlės oriai prabilo. 
Jis pagyrė moterų protą. Pasveikino jas taip sumaniai veikus. 
Vylėsi turėsiąs su jomis tik kuo geriausius santykius. O Ada- 
mo — peritanis. Adamo gausiąs išplaukti. Tačiau jis, Tetaitis, 
vadas ir vado sūnus, davęs žodį didžiojo vado dukrai Ivoa 
ir savo Žodį tesėsiąs; jeigu Adamo išplauksiąs numatytą dieną, 
jo gyvybė lig tol būsianti tabu. 

Ši kalba didžiai paveikė vaine. Jos niekad nesitikėjo, kad Te- 
taitis iki to nueis. Tačiau dabar nebuvo ko abejoti: jis uždėjo 
ant Adamo tabu, aiškiai pasiremdamas Otumi, kurio auskarą 
šiuo Metu nešiojo Adamo. Vadinasi, Adamo buvo dusyk tabu: 
dėka auskaro, lietusio didžiojo vado Otaus ausį, ir dėka Tetai- 
čio, vado sūnaus ir didžiojo vado Otaus sūnėno, žodžio. .. 

Kai moterys apsiramino, Tetaitis kalbėjo toliau. Jis nugalėjęs 
prispaudėjus, vadinasi, esąs salos vadas. Pagal paprotį, jis, kaip 
vadas, pats sau uždedąs tabu. Perselas pajuto, kad tik jis vienas 
sugeba įžvelgti juokingą jo Žodžių pusę. O moterys rimtai link- 
čiojo galvomis ir pritariamai murmėjo. Paskui kalbėjo Omaata. 
Ji pasakė gausybę malonių žodelių ir užtikrino Tetaičiui savo 
pagarbą ir draugystę. Paskui priminė, tiesa, ne itin pabrėždama, 
kad pagal taitiečių paprotį iabu praranda savo galią, jei vadas 
susitepa rankas saviškių krauju. Ši užuomina niekam nepraėjo 
pro ausis. Ivoa buvo Tetaičio pusseserė, vadinasi, Ivoa tane tu- 
rėjo būti laikomas naujojo vado giminaičiu. 

Vargu ar tas jo tabu apribojimas sužavėjo Tetaitį. Jis neišsi- 
davė. Pasiskelbus salos karaliumi, jo veidas atrodė dar rūstes- 
nis, bruožai dar Žiauresni, povyza dar didingesnė. Kada Omaata 
baigė, jis pakartojo savo komplimentus moterims, visokeriopai 
jas išgyrė ir, kai visi laukė jo atsisveikinamojo žodžio, kiek 
patylėjęs ūmai paprašė palikti jį vieną su Adamo. 

Visi apstulbo. Tetaitis ramiai palaukė kelias sekundes, pas- 
xui, matydamas, kad moterys nejuda iš vietos, padavė šautuvą 

Rahai, o durklą Fainai. Po to iš lėto grakščiai priėjo prie mo- 
terų ir sustojo prieš jas grynomis rankomis. 

Perselas pajuto, kad Tetaičio judesiai šiek tiek nenatūralūs, 

tačiau politikoje, šiokioje ar tokioje, be teatrinio efekto neapsi- 
einama. O ši politika gera — ji veda prie derybų. Moterys pa- 
sišalino. Ir Perselas savo ruožtu išėjo į priekį, jausdamasis kur 
kas mažesnis ir nerangesnis už taitietį. Tuo pat metu jis paliko 
gaivų bananmedžio pavėsį, ir saulės kaitra visu svoriu prislėgė 
jo sprandą. 
Rūstūs jo bruožai nieko nesakė. Ir, jam prabilus, Perselas pa- 
stebėjo, kad jo balsas ne toks sausas, kaip per pirmąjį jų po- 
kalbį. Vis dėlto jis kalbėjo trumpais sakinukais, nesistengdamas 
gražbyliauti. Elgėsi su Perselu ne kaip su karo belaisviu. Ta- 
čiau toli gražu nelaikė jo sau lygiu pašnekovu. 

— Kada bus užbaigta piroga?— paklausė po gana ilgos 
pauzės. 

— Mažiau nei per mėnulį. 

Stojo tyla. Perselas jautė, kaip saulė degina sprandą. Švini- 
nis ratilas ėmė veržti galvą. 

— Tau reikia padėti? 

— Ne. Nebent nuleidžiant į vandenį. 

Vėl tyla. Tetaitis persisvėrė ant kitos kojos, ir Perselas pa- 
galvojo: „Dabar jis pradės kalbą.“ 

— Kur Timis? 

Perselas sumirksėjo. Jam buvo baisiai karšta. Smilkiniuose 
tvinksėjo. 

— Mirė. 

Toks atsakymas jį patį nustebino. Gal jau seniai neju- 
čiomis jis nusprendė viską atskleisti Tetaičiui, o gal jį pavei- 
kė kaitra? 

— Kas jį nužudė? 

— Niekas. Nusižudė su savo šautuvu. 

Matydamas, kad Tetaitis be žodžių į jį žiūri, Perselas papa- 
sakojo, kaip viskas įvyko. 

— Ką padarei su kūnu? 

Perselas skėstelėjo rankomis. Jis nenorėjo įvelti Omaatos 
į savo pasakojimą. 

— Jūroje. 

Tetaitis primerkė užgriuvusius vokus ir lyg niekur nieko 
paklausė: 

— Ką padarei su šautuvu? 

Na, aišku. Štai kas domina Tetaitį! Tik dėl to jis ir prašė 
su juo pasikalbėti. Kas iš to, kad suskaldytas Ivoa šautuvas, 
jeigu kažkur saloje yra dar vienas ginklas? | 

— Grote yra šulinys. Ten jį ir įmečiau. 

— Kokiame grote? 

— Meanio grote. 

— Gerai, — pasakė Tetaitis. 

Jis apsisuko ir nuėjo. Perselas tučtuojau grįžo į bananmedžio 
pavėsį, prisiglaudė galva prie jauno liemens ir užsimerkė. Akys 
drumstėsi, ir jam atrodė, jog pliš galva. 

Jis pajuto, kad į veidą padvelkė gaiva. Atsimerkė. Ivoa vė- 
davo lapu. Jis jai nusišypsojo. 

— Man geriau. 

Aplink pasigirdo draugiškas murmėjimas. Aue, vargšelis 
Adamo. Nepakelia saulės, jo tokia švelni oda. Jis pastebėjo, 
kad moterys stovi nuošalyje, matyt, kad jam būtų daugiau 
Oro. 

— Adamo,— pasakė Ivoa jam į ausį, — ko jis tave klau- 
sinėjo? 

— Kur Timio šautuvas. 

— Tu pasakei? 

— Taip. 

Ivoa susižavėjusi pakraipė galvą. 

— Jis apsukrus. Matai, tave klausė... 

Grįžęs į trobelę, Perselas kiek užkando ir, atsigulęs šalia 
Ivoa, užmigo neramiu miegu. Pakirdo penktą valandą skaudama 
galva, sustingusiu sprandu ir vis dėlto nusprendė nueiti į pa- 
plūdimį. Ivoa išleido jį vieną. Ji jautė nuovargį ir manė, kad 
artėja jos laikas. Su ja liko Avapuji ir Itija. 

Perselas nustebo, kad tik Itijota jį lydi „„Blosomo“ įlankon. 
Matyt, apsauga buvo nuimta, o palyda pakeista. Kai jis pasi- 
rodė vingiuotame pakriūtės takelyje, raišuodamas ir parimęs 
ant Itijotos rankos, vaine atbėgo jo pasitikti, ir jis nustėręs 
išvydo, kad nėra Omaatos. 

Išsimaudęs pasijuto kur kas geriau ir kibo į darbą. Jis buvo 
vienas. Saulė pamažu leidosi už salos, ir vaine, norėdamos il- 
giau pasimėgauti šiluma, susispietė kuo arčiau vandens. 

Jis padirbėjo kokią valandą, kai prie įėjimo į grotą pasirodė 
Omaata, stambus jos kūnas sujuodavo dangaus žydrynėje. Per- 
selas pakėlė galvą ir nepatenkintas paklausė: 

— Kur buvai? 

Tas niurzgus balsas sužavėjo Omaatą. Siūbuodama plačiais 
klubais, ji įžengė į grotą ir sustojo Perselo dešinėje, taip arti, 
kad veik jį lietė. 

— Tau čia gera, — pasakė.— Vėsu. 

Perselas gūžtelėjo pečiais ir dūrė piūklu virš galvos. 

— Man baisiai bloga. Pučia skersvėjis. 

Tai buvo tiesa. Groto lubose žiojėjo didelis plyšys, pro kurį 
veržėsi grynas oras, ir Perselui atrodė, kad jis dirba kamine. 
Omaata pažvelgė aukštyn. 

— Jei nebijočiau, kad jis tave nužudys, — pasakė juokdama- 
si, — padegčiau tavo valtis. Tai jos degtų! 

Po valandėlės vylingai prisipažino: 

— Buvau su Tetaičiu. 

Perselas nė nekrustelėjo; jis tylėjo, nępakeldamas galvos, ir 
ji pridūrė: . 

— Tavo grote. 

Jis kruopščiai nubrėžė liniją ant vieno bimso, šiek tiek at- 
sitraukė ir ėmė piauti. Ji kalbėjo toliau: * 

— Su Faina, Raha ir Tajata... 

Jis pakėlė galvą ir nustebęs įsmeigė į ją akis. 

-— Jis lipo į šulinįė 

-— Aš laikiau virvę. Jo žmonos man padėjo. 

Jis padėjo piūklą. 

— Rado? 

Ji linktelėjo galvą. Perselas valandėlę tylomis į ją žiū- 
rėjo. 

— Galėjo palikti šulinyje. Vanduo jį būtų suėdęs. 

Ji gūžtelėjo plačiais pečiais. Groto angoje pasirodė juodas 
šešėlis. Jie vienu metu pasuko galvas. Tetaitis. Pirmą sykį po 
kovos veiksmų jis laikė šautuvą ant peties. 

— Einu maudytis, — pasakė Omaata. 

Ir išėjo. Tetaitis stovėjo it įbestas, įdūręs akis į valtį. Galų 
gale savo akimis matė Adamo valtį. Gatavas buvo tik karkasas, 
tačiau buvo aiškų, kad Adamo pildė savo žodžius: jis dėjo 
ant valties stogą. 

Tetaitis atsistojo kitapus valties ir, uždėjęs rankas ant plan- 
širo, nužvelgė Perselą. 

— Apie šautuvą,— iš lėto prabilo jis, — tu pasakei gryną tei- 
sybę. 

Jis patylėjo. 

— Ir apie Timį tu pasakei gryną teisybę. 

Perselas klausiamai kilstelėjo antakius, ir Tetaitis pridūrė: 

— Aš radau grote kulką. Mūsų šautuvo kulką. Ne jūsų šau- 
tuvo kulką. | 

Po to tyla taip užsitęsė, kad Perselas pasijuto kaip nesavas. 
Tetaitis stovėjo priešais — atletiškas, griežtu veidu, primerkęs 
užgriuvusius vokus. Gal būt, kalta buvo groto „šviesa, kad 
Perselui pasirodė, jog Tetaičio kaktoje ir apie burną pagilėjo 
raukšlės. Kaip skiriasi tas raukšlių išvagotas apmaudus veidas 
nuo kūno! Menkiausias judesys sakyte sakė, koks lankstus ir 
vikrus galingas jo kūnas, ir Perselas, kilstelėjęs akis, kiekvieną 
kartą nustebdavo, išvydęs, regis, kur kas vyresnio žmogaus 
veidą. Sukrečiantis reginys: subrendusio vyro galva ant jau- 
nuolio liemens. | 

Taitietis tylėjo, ir Perselas kas sekundė vis labiau jaudinosi. 
Pats jis nežinojo, ką sakyti. Iš mandagumo nedrįso imtis darbo. 
Stovėjo it nudiegtas kitapus valties su piūklu rankoje, žiūrėjo 
į Tetaitį ir laukė, ką jis pasakys, tarsi kaltinamasis prieš teisėją, 
bent jam taip atrodė. 

Tetaitis prisimerkęš žiūrėjo į Perselą, bet jo nematė. Stovėjo, 
lyg ten jo nė nebūtų buvę, perkratinėjo galvoje liūdnas mintis, 
ir Perselas ūmai su neviltim pagalvojo, kad juos skiria ištisas 
pasaulis. Taitiečio, rodės, niekas nejaudino! Nė šešėlio rūsty- 
bės, nė šešėlio neapykantos, — tolimas, ir tiek. 

Tetaičio pirštai mėšlungiškai spaudė planširą. Tik iš to ga- 
lėjai suprasti, kad jis jaudinasi. Perselas nerimastaudamas ste- 
bėjo tokį neįskaitomą jo veidą. Tarp jo ir Tetaičio tiek netęi- 
sybės, tiek nesutarimų, tiek lavonų! Skausmas suspaudė Perselui 
širdį. Šią valandėlę jam buvo veik patys niekai išplaukti iš 

salos, susigrumti su vandenynu, galimas daiktas, net pažvelgti 
mirčiai į akis. Tikrasis pralaimėjimas — tai ta siena tarp jų. Ta 
nuomonė, kurią susidarė Tetaitis apie peritanius. Ta panieka. 
Tas pasmerkimas. 

— Tuomet turėjai eiti su mumis išvien, — pasakė Tetaitis. 

Ir išplėtė akis — nustebo prakalbęs balsu, ir Perselas paklausė: 

— Kuomet? 

— Kai Skeletas nužudė Korį ir Meorą. Būtum ėjęs su mu- 
mis, Ropatis taip pat būtų ėjęs. Ir Uilis. Ir Žono. Galimas daik- 
tas, ir geltonas žmogus. Būtume nužudę Skeleią ir žiurkiūkštį. 
Tik juos. 

Jis primerkė vokus. 

— (O dabar, — pasakė dusliu balsu, — apie mano namus stirkso 
tos ietys, ir aš nesu laimingas. Aš juos įžeidinėju, bet per 
Skeletą ir žiurkiūkštį negaunu jokio malonumo. Pernelyg daug 
kas mirė saloje... Taviškiai, maniškiai... Ir vis. tu kaltas. 

— Ne, ne aš kaltas,— atsakė Perselas.— Kalta neteisybė. 

— Tu kaltas!-— griežtai pakartojo Tetaitis.— Kaltos tavo moa 
idėjos! 

— Negera lieti kraują, — tvirtai tarė Perselas. 

— Žmogau!-— sušuko Tetaitis ir, vos sulaikydamas pyktį, pa- 
traukė pečiais.— Aš taip pat nemėgstu lieti kraujo! Bet pri- 
spaudėjo kraują gera lieti! Tu žinai tas eiles! Tegu jo kiaulės 
kraują čiurkšnoja! Malonu žiūrėti, kaip liejasi kraujas! Džiū- 
gauja žemė, gerdama kraują! O kariai, neteisybė — tai dvo- 
kianti žolė! Su šaknimis ją išraukite!.. 

Tetaitis nutilo, lyg būtų užmiršęs žodžius, ir, nukreipęs akis 
nuo Perselo, lūžinėjančiu balsu pasakė: 

— Būtum ėjęs su mumis, Meanis būtų gyvas. 

Perselas kaire ranka pasirėmė į valtį, jo kojos drebėjo,— 
„Meanis būtų gyvas!“ Prisiminė aistringus Uilio kaltinimo žo- 
džius: „Dėl jūsų kaltės žuvo Ropatis!“ Meanis, Ropatis... Kiek 
lavonų prie jo slenksčio! Jį apėmė siaubas. O jeigu tai teisybė! 
Jeigu Tetaitis sako tiesą! Jeigu jis iš pat pradžių suklydo! Va- 
landėlei galva apsvaigo, tarsi visa jo gyvenimo prasmė būtų 
žlugusi. 

— Tą dieną, kai baigėsi kovos— ūmai pasakė Tetaitis, 
įsprendęs akis Perselui į veidą, — aš klausiau apie Timį, ir tu 

man pasakei, ko nėra buvę. Šiandieną tu sakai teisybe. 
Kodėl? 

— Tą dieną bijojau, kad tu mane nužudysi,— atsakė Perselas. 

— Tu nebijojai, — tučtuojau pertarė Tetaitis ir, grakščiai mos- 
telėjęs ranka, pridūrė:— Kaipgi tu būtum galėjęs bijoti, o Ma- 
nu-taite! 

Perselas nuleido galvą. Tetaitis kilniai elgiasi. 

— O šiandieną, — kalbėjo toliau Tetaitis, palinkęs į priekį ir 
tarytum kaltintojas įsmeigęs į Perselą akis, — tu pasakei teisybę. 
Du kartus. Apie šautuvą. Ir apie Timio mirtį. Kodėl? 

Perselas atsakė ne išsyk. Stengėsi giliau pažvelgti į save. Ne- 
lauktai jam kilo mintis, kad jis Žūt būt privalo perprasti, kas 
iš tiesų jį pastūmėjo šitaip elgtis. Tačiau dabar, kai ėmė mąs- 
tyti, viskas susipainiojo. Suprato, kad daug kas jį pastūmėjo, 
ir turėjo pasirinkti vienintelį tikrą atsakymą. 

— Kad manimi pasitikėtum,— galų gale atsakė. 

"Fetaitis atsitiesė, nuėmė rankas nuo planširo, ir jo apmau- 
dus, raukšlių išvagotas veidas, rodės, dar labiau užsisklendė. 
Jis pasisuko profiliu, įsmeigęs akis į jūrą, tarsi Perselas jo 
nebūtų daugiau dominęs. 

— Kam tau mano pasitikėjimas,— abejingai tarė jis, — jeigu 
tu išplauki. 


SEPTYNIOLIKTAS SKYRIUS 


Šešioliktą birželio — laimingą dieną po Tumatea nakties, kai 
mėnulis ant laidos apšviečia žuvis, — Ivoa pagimdė sūnų ir pa- 
vadino Ropačiu. 

Vaine, netgi Tetaičio žmonos, dabar kiauras dienas tupėdavo 
Perselo sode. Jos kantriai laukdavo tos valandėlės, kada kiek- 
viena keletą minučių galės palaikyti rankose pirmąjį naujagimį 
saloje. Jos jo nebučiavo. Tik uostė, kaip Taityje priimta, švel- 
nų jo kūno kvapą. Jos be atlydos gyrė jo spalvą. Jo plaukai 
ir akys buvo juodi, kaip taitiečių, bet oda kur kas šviesesnė, 
negu Ivea, spindėjo it chromas, — jis atrodė nulietas iš aukso, 
nelyginant stabas. 

Perselas žinojo, kad taitiečiai stačiai dievina vaikus, tačiau 
niekada jam nebūtų atėję į galvą, jog visas gyvenimas saloje 
ims suktis apie Ropatį. Košę užvirė Oroa — ji pareiškė, kad 
žveja ne moters darbas. Kuriems galams ji tupės ant uolų 
valandų valandas, jeigu jai kur kas maloniau sėdėti Adamo 
sode, žiūrėti į Ropatį ir laukti, kol ateis eilė pauostyti jo 
kūnelį. 

Dvi dienas saloje nebuvo žuvies. Paskui Tetaitis įsakė pa- 
šaukti Omaatą. Saloje likę tik du vyrai: Adamo ir jis. Adamo 
turįs dirbti savo valtį, tačiau jis, Tetaitis, salos vadas, maitin- 
siąs Ropačio motiną. Tetaitis, kiek pagalvojęs, matyt, pastebė- 
jo, kad žvejoti su šautuvu ant peties ne itin patogu, nes, dviem 
dienom praėjus po jo pokalbio su Omaata, susitaikė su mote- 
rimis. Jis nuėmė nuo iečių peritanių galvas, įsakė sukrauti jas 
į puani ir perduoti našlėms, kad palaidotų su kūnais. Po to 
pasirodė beginklis Ivoa sode, paprašė parodyti savo mažąjį 
gale paėmė vaikutį iš jo rankų, oriai atsisėdo ir ėmė laukti 
savo eilės. 

Dabar, kai visi saliečiai praleisdavo kiauras dienas Adamo 
sode, pasirodė kur kas paprasčiau maitintis prie bendro stalo. 
Tačiau Adamo visad gaudavo pusryčiauti valčių grote, o Tetai- 
tis pietaudavo Pa. Taitietis kasdien pranykdavo iš Ivoa sodo 
prieš ateinant Adamo. Matyt, viena iš Tetaičio žmonų sekdavo 
Perselą, nes jis bergždžiai kaitaliodavo laiką ir kelią, grįžda- 
mas iš paplūdimio. Jam nepavykdavo susitikti su Tetaičiu. 

Vos Tetaitis nuėmė nuo iečių galvas, vaine nusprendė, kad 
jis atpirko kaltę. Vis dėlto Oroa ir Tumata iš padorumo pa- 
laukė dar keletą dienų ir tik po to apsigyveno Pa. Drauge 5u 
Raha, Faina ir Tajata jos užėmė pirmąjį erdvaus taitiečių namo 
aukštą, o Tetaitis — antrąjį. Nakčia jis užkopdavo aukštyn, įsi- 
traukdavo kopėčias ir uždarydavo liuką. Dieną grandine pri- 
rišdavo kopėčias prie sienos ir surakindavo Meklaudo spyna. 
Kita spyna kybodavo ant liuko. Iš tų atsargumo priemonių, ku- 
rios, beje, nieko neįžeisdavo, moterys spėjo, kad viršutiniame 
kambaryje Tetaitis slepia savo ginklus. 

Atsiradus Ropačiui, Perselas daug vėliau išeidavo į darbą, 
o grįždavo kur kas anksčiau. Jeigu būtų išdrįsęs, būtų keletui 

dienų palikęs savo valtį ir paskyręs jas sūnui. Tačiau būkštavo, 
kad Tetaitis pagalvos, jog jis tyčia gaišuoja, nes nenori plaukti 
iš salos. 

Darbas jau ėjo į pabaigą: Perselas sraigtavo lentas prie bim- 
sų. Nors buvo užsimojęs dangtį ir bortus apkalti drobe ir ją 
nudažyti, kad į kajutę neprasisunktų vanduo, tačiau stengėsi 
tarp lentų palikti kuo mažesnius tarpus, kad išbrinkusios jos 
standžiai susiglaustų. Todėl reikėjo be galo tiksliai jas suleis- 
ti — darbas gana nelengvas, turint omeny, kad naudojama me- 
džiaga labai kieta. Puikus „„Blosomo“ ąžuolas sendamas sukie- 
tėjo, ir buvo ne juokai išgręžti lentoje skyles sraigtams. Vis 
dėlto Perselas, neužmiršdamas šių sunkumų ir gaišaties darbe, 
tikėjosi viską užbaigti per dvi savaites. Jo pažadas Tetaičiui 
bus ištesėtas. Jis išplauks iš salos tą dieną, kurią pats nurodė. 

Dešimtą savo gyvenimo dieną Ropatis buvo išmaudytas jū- 
roje. Į vakarus nuo ,„Blosomo“ įlankos plytėjo apvalus paki- 
busių uolų apsaugotas nuo vėjų ežerėlis — siaurutis užtakis, 
beveik uždaras iš vandenyno pusės, kuris, pamažu plėsdamasis, 
buvo įsigraužęs į krantą ir užtvindęs nedidelį cirką. Visad ra- 
mus ir vaiskus, per potvynius jis užliūliuodavo bangas mažy- 
čiame paplūdimyje ant rusvo smėlio, kuris glamonėjo basas 
kojas ir džiugino akį. Vaine čionai i? patraukė kone iškilminga 
procesija; dvi nešė indą su gėlu vandeniu išmaudytam kūdikiui 
apiplauti. Jos įbrido į vandenyną ligi pat krūtinių, paskui petys 
petin sustojo ratu, susiėmė po vandeniu rankomis, ir tokiu būdų 
jų viduryje pasidarė kažkas panašaus į lėkštą vonelę, kur Ivoa 
is lėto paguldė Ropatį. Putlus, žvilgantis ir švelnus rubuilis 
tučtuojau pasileido spurdėti, o pagarbus moterų murmesys ta- 
rytum glamonė liejosi ant auksuoto jo kūnelio. Perselas žiūrėjo 
į savo sūnų Itijai pro petį. Kitos vaine — tos, kurios neturėjo 
privilegijos paliesti Ropatį arba dar nebuvo ja pasinaudoju- 
sios, — sudarė antrą ratą apie pirmąjį. Garbanotais, juodais jau 
gana tankiais plaukais, primerkęs prieš saulę žvitrias akis ir 
sakytum šypsodamaš lūpomis, Ropatis retkarčiais apmirdavo tar- 
si ekstazėje ir prajuokindavo moteris. Tačiau tas juokas buvo 
santūrus, kaip ir šūksmai, kuriais moterys palydėdavo menkiau- 
sią kūdikio judesį. Perselas pajuto, kad tas santūrumas slepia 
gilų jausmą. Ši pirmoji maudynė kažkuo priminė religines apei- 

gas, tarytum moterys būtų šventusios ir vaiko gimimą, ir mote- 
rystę, ir gyvenimo džiaugsmą. 

Tarp Perselo ir saulės įsiterpė šešėlis. Jis pakėlė galvą. Tai 
buvo Tetaitis. Abiem rankom pasirėmęs ant Oroa pečių ir pra- 
sikišęs virš jos visa galva, jis žiūrėjo į kūdikį nuleidęs akis. 
Pirmą sykį per tas tris savaites Perselas susidūrė su Tetaičiu, 
lr jo širdis suplastėjo. Tetaitis stovėjo tiesiai prieš jį. Juodu 
būtų galėję ištiesti ir paspausti kits kitam ranką per dvigubą 
vaine ratą. Bet Tetaitis, rodės, jo nė nematė. Vien perdėtai 
ramus veidas sakė, kad jis jaučia į save įsmeigtą Perselo žvilgs- 
nį. Perselas ilgokai laukė, kartais pažvelgdavo į Ropatį, vilda- 
mMasis, kad Tetaitis pasinaudos proga ir dirstelės jo pusėn. 
Bergždužiai laukė. Tetaitis nė sykio nepakėlė akių. 

Perselas nusisuko, išlipo iš vandens, užkopė uolinga užtakio 
pakriūte ir patraukė į „„Blosomo“ įlanką. Iš paskos sklido džiu- 
gūs prislopmti moterų šauksmai, kurie, jam tolstant, pamažėle 
tilo. Jis jautėsi vienišas, atskirtas nuo jų džiaugsmo, atskirtas 
nuo jų gyvenimo. Grįžo į valčių grotą ir suspausta širdimi 
ėmėsi darbo. Tetaičio laikysena kur kas aiškiau, negu žodžiai, 
sakė, kad jam peritanis nebebuvo salas gyventojas ir kad jis 
jį laikė jau išvykusiu. 

„Rytojaus dieną, suskambus dvylikai, Itijota atnešė Perselui 
į grotą valgį. Jis atsitiesė ir buvo benusišypsąs, įpet ūmai už 
jos pastebėjo Vaa, daug kresnesnę ir apvalesnę, nei anksčiau. 
Nustebo, ją išvydęs. Ji niekad nesileisdavo į „Blosomo“ įlanką, 
mat, jos akimis žiūrint, takelis buvo pernelyg skriaudus nėščiai 
moteriai. 

Itijota pastatė ant valties dubenį "adis, padėjo vaisius 
ir pasakė: Ža 

— Einu išsimaudyti. 

Ir tučtuojau pasišalino. Perselas nulydėjo ją akimis, po to 
jo žvilgsnis pakrypo į Vaa. Ji ramiai sėdėjo ant lentų krūvos. 

— Na, Vaa? 

—- Jis mane mušė, — po valandėlės pasakė ji.— Dėl ko — pats 
žinai. 

— Stipriai? 

— Labai stipriai. Paskui pasakė: „Ateik į mano namus. Būsi 
mano vaine, ir tas vaikas, kur nešioji, bus mano vaikas.“ Tuo- 

met aš pasakiau: „Man reikia pasišnekėti su Adamo.“ Jis pa- 
sakė: „Teisingai. Toks paprotys, Vaa.“ 

— Šiame dalyke nežinau jūsų papročių, — tarė Perselas.— Ką 
aš turiu daryti? 

— Jeigu nori, kad aš vasilikčiau, eik pas Tetaitį ir pasa- 
kyk: „Vaa mano vaine.“ Jeigu nenori, pasakyk: „Gerai. Eik 
pas jį.“ 

— Na, o tu?— paklausė Perselas,— kuris tau labiau į širdį? 

Vaa nudelbė akis į žemę. 

—- Kuris tau labiau į širdį*— pakartojo Perselas. 

Tyla. 

— Ką gi,— pasakė jis ir gūžtelėjo pečiais,— jeigu nori, eik 
pas jį. 

Vaa pakėlė akis, ir jos veidą nušvietė kerinti šypsena. 

— Tu patenkinta? 

— Aue! Patenkinta! 

Ir pridūrė: 

— Jis mane baisiai stipriai mušė. Kur ten tavo antausiai. 
Jis didis vadas. Būsiu didžiojo vado žmona. 

— Kai aš išplauksiu,— prabilo Perselas,— visos vaine bus 
didžiojo vado žmonos. 
> Būsiu didžiojo vado žmona, — atkakliai kartojo Vaa. 

Perselas šyptelėjo. 

—- You are a stupid girl, Vaa. 

— I am! I am! 

— Tau labai sekasi. Iš pradžių didžiosios pirogos vado žmo- 
na. Paskui salos vado Žmona... 

— Aš vaine vadams, — oriai pasakė Vaa. 

Perselas nusišypsojo. Savaime suprantama. Mano vedybos su 
ja būtų paprasčiausias sangulis. 

— O dabar einu, — tarė Vaa. 

Ir, netgi nelinktelėjusi išėjo iš groto. Perselas nulydėjo ją 
akimis. Didžiojo vado žmona! O prieš keletą savaičių troško 
jį nudėti! 

Perselas praleisdavo kiaurą dieną valčių grote, kvėpdamas 
kartų jūros kvapą. Visur smelkėsi druska ir jodas, ir netgi 
šviežiai nuplauta mediena greit prarasdavo savo malonų aro- 
matą. Slinko paskutinės jo gyvenimo dienos saloje. Jis mėgin- 

davo susikaupti, galvoti apie savo darbą ir apie tai, kaip gyvens 
vandenyne su Ivoa. Tačiau vakare, kai, grįždamas iš ,,„Blosomo“ 
įlankos, įeidavo į mišką, jį bematant apsiausdavo žemės kvapai. 
Šešis mėnesius per metus žydėdavo tiarė ir ibiskas, o birželyje 
prasiskleisdavo tiek gėlių, kad jis net nežinodavo, kaip jos 
vadinasi, ir už dešimties metrų neatskirdavo nuo mažyčių virš 
jų skraidančių įvairiaspalvių paukštelių. Neapsakoma kvapų 
orgija! Takelio akmenys buvo apžėlę samanomis ir žole, nusėta 
gelsvų trumpastiebių gėlių puokštėmis. Perselas žingsniuodavo 
atsargiai — nenorėdavo jų sutrypti. Tiek vaikščiojus šiurkščiu 
smėliu ir akmenimis, būdavo malonu eiti basomis kojomis per 
švelnią ir šiltą žolę. 

Kiek vėliau, atsigulęs tamsoje šalia Ivoa, Perselas klausyda- 
vosi Ropačio kvėpavimo. Nuostabūs taitiečių vaikai! Niekad 
nesuklyks! Niekad nepravirks! Ropatis miegodavo nuogas lop- 
šyje, tylus kaip sveikas gyvuliukas. Po to, kai Tetaitis uždėjo 
tabu, Perselas vėl nakčiai atidarydavo iki galo stumdomą sieną 
ir nekantriai laukdavo, kada pro debesį pasirodys mėnulis ir 
jis geriau mMatys Ropatį. 

Po valandėlės Perselas pramerkė akis. Ant stogo, tarp pan- 
danuso lapų, gyveną driežai čiuožė virš jo galvos nuo kotelio 
ant kotelio, tyliai šnarėdami tarytum lengvas kalno vėjelis. Per- 
selas stuktelėjo delnu per medinę pertvarą lovos galvūgalyje. 
Tučtuojau viskas nurimo. Jis, rodos, matė, kaip liaunučiai drie- 
žai su be galo ilgomis uodegomis slepiasi siaubo apimti tarp 
lapų, ir tik jų širdys plasta po žalia odele. Jie gyvena drauge 
aštuonis mėnesius, visiškai nematomi ir nepasiekiami, bet nuo- 
lat jo baukštosi. 

Jis, matyt, nusnūdo valandėlę. Atsimerkė. Švietė mėnulis. 
Prisiminė norėjęs pažiūrėti į Ropatį ir pasikėlė ant alkūnės. 
Ivoa sujudėjo per miegus. Ji gulėjo aukštielninka, nuoga, kaip 
ir jis, ilgi plaukai lyg juoda aureolė buvo išsisklaidę apie jos 
galvą, miegojo, viena ranka laikydama pritvinkusią krūtį, o ki- 
tą padėjusi ant Ropačio lopšio. Perselas atgalia ranka paglostė 
os skruostą. Nuo šiol Ivoa turi tik vieną rūpestį, tik vieną 
tikslą, visa kita jai ne taip jau svarbu. Ji galų gale surado 
savo gyvenimo prasmę, ir jai nebuvo ko blaškytis ir graužtis 
iš nerimo, kaip Perselui, jos beieškant. 

Jis pasilenkė ir vėlei nustebo, kad kūdikis toks mažas. Praeis 
dešimt metų, ne mažiau, kol jis įsirems kojytėmis į ąžuolinės 
lovos kojūgalį. Tvirtą lovą surentė Perselas sūnui. Umai Per- 
selą apėmė pasiutęs noras juoktis. Iš tiesų jis buvo labai mažas! 
Labai mažas ir labai riebus! Jo kūnelis mėnesienoje švytėjo 
švelnia šiek tiek senovinės auksuotos bronzos spalva, tarsi per 
tas dvylika gyvenimo dienų jis būtų spėjęs pajuosti. 

— Nemiegi, Adamo? 

Ivoa žiūrėjo į jį. 

-— Ne. 

— Turi rūpesčių galvoje? 

— Ne. 

Po to stojo ilga tyla. Jam pasirodė, kad jis pernelyg sausai 
atsakęs, ir pridūrė: 

—- Žiūrėjau į Ropatį. 

Ji pasisuko į kairę ir iš lėto, nepaprastai atidžiai nužvelgė 
kūdikį, tarsi būtų jį mačiusi pirmą kartą, po to pusbalsiu, lyg 
apie visiškai svetimą, pasakė: 

— Aue, jis gražus! 

Perselas tylutėliai nusijuokė, paskui prigludo prie jos, pri- 
spaudė skruostą prie skruosto, ir juodu žiūrėjo drauge į Ropatį. 

— Jis gražus, — pakartojo Ivoa. 

Po valandėlės Perselas nuleido galvą ant lapų pagalvio. Buvo 
liūdnas ir nuvargęs. Stojus tylai, palmių lapuose vėl atgijo 
skubrus čiužesys. 

— Apie ką galvoji? — paklausė Ivoa. 

— Apie driežus. 

Ji nusijuokė. 

— Gryna teisybė!-— pasakė jis ir grįžtelėjo į ją. 

— Ką gi tu galvoji? 

— Labai juos myliu. Jų kojytės mažutės, ir jie bėginėja. Ne 
šliaužioja. Biauru šliaužioti. 

Ir pridūrė: 

— Jie meilūs. Norėčiau juos prisijaukinti. 

— Kodėl 

— Kad mūsų nebebijotų. 

Jis dar pasakė: 

— Buvau sugalvojęs, kaip juos prisijaukinti. Bet dabar jau 
po laiko. 

Ivoa tylomis žiūrėjo į vyrą ir, kadangi ji gulėjo nugara 
į mėnulį, jis blogai matė jos veidą. Jie klausėsi driežų. 

— Labiausiai didžiavausi stumdoma siena, — ūmai prabilo jis 
dusliu balsu, tarsi grįždamas prie nutraukto pokalbio. 

Vėl stojo tyla, ir Ivoa, padėjusi ranką jam ant delno, tyliai 
pasakė švelniu balsu: 

— O krėslas? 

— Su krėslu buvo lengviau. Prisimink, kaip dirbau sieną. 

— Taip, — patvirtino ji — tu daug dirbai. 

Ji nutilo, ir jos kvėpavimas pakito. Perselas- DeREE ranką 
ir perbraukė jos veidą. Ji verkė. 


Pirštų galais palietė jos skruostą. Ji bemat pasirėmė ant al- 
kūnės ir laukė. Tokia buvo apeiga. Jis suėmė jos tankius il- 
gus išsidraikiusius plaukus, atmetė už pagalvio ir pakišo ran- 
ką po galva. 

— Liūdi?— tyliai paklausė, prigludęs prie jos veido. 

Po valandėlės ji atsakė: 

— Dėl Adamo. Ne dėl Ivoa. 

— Kodėl ne dėl Ivoa? 

Ji dusliai tarė: 

— Gražus buvo namas. 

Įsikniaubė jam į duobutę petyje ir pasakė: 

— Kur Adamo, ten ir aš. Adamo — mano namai. 

„Adamo — mano namai!“ Kokiu balsu ji pasakė šiuos žo- 
džius! Praslinko kelios sekundės, ir jis pagalvojo: ,,Meanis, Uilis, 
Ropatis. Mirė! Gal būt, po viso to verčiau išplaukti iš salos..." 
Suirzęs krestelėjo galvą. Ne, kam gi sau meluoti, iš tiesų jis 
to nė negalvojo, netgi su visais čia palaidotais lavonais sala 
liko sala — vienintelė vieta pasaulyje, vienintelė akimirka gy- 
venime, kada jis buvo laimingas. 

Jis šiek tiek atsitraukė ir mėgino įžvelgti Ivoa veidą. 

— Tetaitis pasakė: „Kai suda nužudė Korį ir Meorą, tuo- 
met turėjai eiti su mumis išvien. 

Ivoa nieko neatsakė; jis dešine ranka pakėlė jos veidą ir 
pažvelgė jai į akis. Tamsoje švytėjo tik plaukų kraštelis. Akių 

nebuvo matyti — vien tik tamsūs vyzdžiai vos ves juodavo 
balsvų baltymų dugne. 

— O tu, Ivoa, ką gi tu pasakysi? 

— Visi taitiečiai taip galvojo. 

— Na, o ką tu galvoji? 

Jokio atsako. 

— Na, o tu, Ivoa? 

— Adamo — mano tane. 

Ir ji taip pat. Taip pat jam nepritarė. Ir vėl jis pasijuto vie- 
nišas. Atskirtas nuo visų. Visų smerkiamas. Ir iš visos galios 
kovojantis, kad tik nepasijustų kaltas. Jis tylėjo, ir jam atrodė, 
kad jis grimzta lyg į akivarą į tą tylą, liūdną ir karčią. 

— Žmogau,— pasakė Ivoa,— o jeigu vėl viską pradėjus iš 
naujo?.. 

Jis nustėro. Ivoa jį klausia! Ir dar kaip klausia! Ji visad 
tokia santūri, tokia atsargi, vengia šnekėtis apie svarbius da- 
lykus, ir štai keli žodžiai paneigė visa, ką jis žinojo apie jos 
būdą. .. Tačiau, galimas daiktas, ji stačiai perviršijo save, trokš- 
dama jam padėti. 

— Nežinau,— galų gale atsakė jis. 

Ir nustebo, išgirdęs savo atsakymą. Dar prieš tris savaites jis 
teisino savo elgesį Tetaičio akyse. Tačiau nuo to laiko jame, 
matyt, kaip kurmis po žeme, rausėsi abejonė. Ji buvo čia pat, 
tiesiog apčiuopiama,— ne mintis, kurią gali atmesti, bet tvirta 
nuomonė, kurią turi pasakyti. 

Jis ištraukė ranką, atsikėlė, žengtelėjo akipločiu kelis žings- 
nius, paskui atsišliejo stumdomos sienos ir pažvelgė į nušviestą 
sodą. Jis nužudė Timį, na, žinoma, nužudė, svarbu vien užmo- 
jis, Ir nuo tos dienos pats savęs pradėjo nebesuprasti. Nuolatos 
jis sau kartojo, jog žmogaus gyvybė — kad ir kokie būtų jo nu- 
sikaltimai — šventa. Tačiau dabar tas pats žodis šventa, jam 
rodės, prarado savo prasmę. Kodėl šventa? Kad jis galėtų įvyk- 
dyti kitus nusikaltimus? 

Ši mintis jam smogė tiesiai į širdį. Jis išėjo į sodą ir svir- 
duliuodamas, lyg girtas, žengė kelis žingsnius. Prakaitas žliaugė 
kakta ir pažastimis. Tuomet jis pasakė: ,,„Nežudysiu!“ Tikėjosi 
radęs pavyzdingą išeitį. Ir iš tiesų išeitis buvo pavyzdinga! 
Tačiau tas pavyzdys buvo niekam nereikalingas. Niekas nega- 

lėjo sau leisti tokios prabangos juo sekti. Visur, kur tik jie 
būdavo, visada atsirasdavo nusikaltėlis, kurį reikėdavo nudėti: 
„Blosome“ — Bertas, saloje — Meklaudas ir... Timis! „„Timis, ku- 
rį aš Nnužudžiau. Niekas negalėjo pasekti mano „pavyzdžiu“! 
Netgi aš pats!“ 

— Adamo!-— pašaukė Ivoa. 

Jis grįžo į namus svyruodamas, lyg gavęs smūgį. Jautėsi kaip 
nesavas, jį pagavo ta pati negalia, kaip ir aną dieną, kai Uilis 
jam smogė į veidą. Atsigulė šalia Ivoa ir, kišdamas ranką jai 
po galva, mechaniškai suėmė jos plaukus ir atmetė ant pagalvio. 

— Tu nepatenkintas? — paklausė Ivoa. 

Santūrioje Ivoa kalboje klausimas ,Tu nepatenkintas?“ reiš- 
kė: „Tu nelaimingas?“ 

Perselas papurtė galvą ir, kadangi ji vis tebežiūrėjo į jį, 
pasakė: 

— Turiu rūpesčių galvoje dėl Ropačio. 

— Kodėl? 

— Pirogoje. Kai išplauksime į jūrą. 

— Aš galvojau,— pasakė Ivoa. 

Ir pridūrė: 

— Teks jį atiduoti. 

Jis pasikėlė ir nustėręs įsmeigė į ją akis. 

— Atiduoti! - 

— Taip, — ramiai pasakė ji, ir ašaros nuriedėjo jos skruostais. 

— Atiduoti Ropatį!— sušuko Perselas. 

— Prieš išplaukiant. 

Tos ašaros nieku gyvu nesiderino su ramiu balsu. 

— Aš galvojau, — kalbėjo ji. 

— Ką galvojai? 

— (Galimas daiktas, kai būsime pirogoje, nurims vėjas. O val- 
gyti reikia kas dieną. Ir vieną dieną nieko neliks. Ir Ivoa ne- 
beturės pieno. 

Po valandėlės jis paklausė: 

— O kas maitins Ropatį saloje? 

— Vaa, 

— Mes išplaukiame po dviejų savaičių. 

— Ne,— tarė Ivoa.— Ne anksčiau, negu Vaa pagimdys. Aš 
prašiau Tetaičio. 

Jis sausai pasakė: 

— Tu viską patvarkei? 

— Adamo pyksta?— paklausė ji ir prisiglaudusi pakėlė galvą, 
stengdamasi pažvelgti jam į akis. 

— Taip. 

— Kodėl? 

— Tu nusprendi. Ir visi žino, tik aš ne. 

— Niekas nežino, — gyvai pasakė ji — tik Tetaitis. Ir, aišku, 
turėjau pirma paprašyti Tetaitį, o paskui pasikalbėti su tavimi. 
Ir ne Ivoa nusprendžia,— pridūrė ji ir visu kūnu prigludo prie 
]j0,— bet jos tane. 

Jis suvokė, kad pyksta be jokios priežasties, tačiau neįsten- 
gė susivaldyti. Išsilaisvino iš Ivoa glėbio, atsikėlė ir žengė 
kelis žingsnius per kambarį. Jos teisybė, tūkstantį kartų 
jos teisybė: mėnesio amžiaus kūdikis valtyje. Šaltis, audros, 
badas... 

— Kam nori jį atiduoti? — šiurkščiai paklausė. 

— Omaatai. 

Ir dabar jis nieko negalėjo pasakyti. Kojos buvo silpnos, be- 
jėgės. Jis atsisėdo ant stumdomos sienos slenksčio ir priglaudė 
galvą prie medinės staktos. 

— Adamo,— suskambo Ivoa balsas užpakaly. 

Jis neatsakė. 

— Adamo! 

Jis nepajėgė atsakyti. Ji buvo drąsi, ji buvo nuostabi, ir vis 
dėlto šią akimirką jis nesąmoningai, beprasmiškai ant jos pyko. 
„Sakytum visa tai ne mano kaltė!'— pagalvojo jis, ir ūmai lyg 
žaibas jį pervėrė sielvartas ir neviltis. „Jie mirė! Mes išplau- 
kiam! Ir vis mano kaltė!“ 

Jis girdėjo, kaip užpakaly ji pasikūkčiodama verkė. Atsistojo 
ir nuėjęs atsigulė šalia jos. 

Juo labiau artėjo Perselo išvykimo diena, juo labiau vaine 
nepasitenkinimas kilo aikštėn, netgi moterys iš Pa, ir tos buvo 
nepatenkintos. Ilgais popiečiais Ivoa sode po Tetaičio akių lie- 
žuviai už dantų nesilaikydavo. Teisybę sakant, niekas nedrįs- 
davo į jį kreiptis, bet tie verkšlenimai sukos apie vieną ir tą 
patį: Adamo ir Ivoa netrukus išplauks į Taitį, o jos, vargšės 
vaine, liks čia su vienu iane dešimčiai moterų! Taitis! Aue! 

Taitis! Taityje yra lagūna, ten niekad nebūna taip šalta, kaip 
čia, ir vyrai ten švelnūs, nesikėsina kerštauti. 

Ši kalba, ir šiaip, ir taip kartojama, kiauras dienas nenuėjo 
nuo lūpų, kol kelios vaine — jų tarpe ir Oroa — paprašė Per- 
selą leisti joms plaukti antrąja valtimi drauge į Taitį. Jis nesu- 
tiko. Antroji valtis buvo bloga. Trečioji nė kiek ne geresnė. 
Vaine nesugebėtų valdyti laivo jūroje. Ir, be to, jis pats ne- 
labai tikėjo, kad pasieks Taitį. 

Taigi svajonė išvysti Taitį vos prasiskleidus žlugo. Moterys 
buvo taip baisiai nusivylusios, jog degte degė apmaudu, tačiau 
negalėjo pykti ant Adamo — vargšelis Adamo!— ir popietiniai 
pokalbiai pasidarė kur kas dygesni. Atsirado nauja tema: Te- 
taičio veidmainiškumas. Vadas nedrįsta nužudyti Adamo, nes 
Adamo nieko bloga nėra padaręs, bet siunčia jį į jūrą, kad 
jis nuskęstų su savo žmona. Ši tema buvo išplėsta su tokiu 
išmoningumu ir su tokia klasta, jog Tetaitis, išvestas iš kantry- 
bės, atsistojo, netaręs nė žodžio, grįžo į Pa ir rytojaus dieną 
nepasirodė Ivoa sode. 

Jam grįžus, moterys jį taip lipšniai sutiko, jog jis pagalvojo 
sutramdęs jas savo tvirta valia. Tačiau sekančią dieną puolimas 
vėl prasidėjo. Iš pradžių jis buvo gana užmaskuotas: gražutis 
mažasis Ropatis, kokia maloni jo odos spalva! Taitiečiai per- 
daug juodi, peritaniai per daug išblyškę, o Ropačio oda kaip 
reikiant! Aue, vargšės vaine, dabar joms viskas baigta: tik 
Ivoa ir Vaa turės auksaodžius vaikus! 

Rytojaus dieną moterys vėl gyrė Ropatį, tokią retą nuo šio- 
lei saloje odos spalvą, ir šis vakar pernelyg išnaudotas šaltinis 
grėsė visiškai išsekti, bet netikėtai Itijota, išlindusi iš savo 
kiauto, pasakė naują mintį. Ji nupasakojo, kaip Adamo ir Ivoa 
gyvens pirogoje ir kokie juos tykos pavojai. Moterys išpūtė 
kalbą. Ir nors tuo metu Adamo vaikščiojo žeme, grote prie 
„Blosomo“ įlankos, o Ivoa maitino Ropatį, moterys juos laikė 
jau mirusiais — ir vieną, ir kitą. Aue! Tegu mus apsaugo Eaitua! 
Mirė tas lipšnusis Adamo, niekam nepadaręs bloga! Mirė švel- 
nioji Ivoa, didžiojo vado Otaus duktė ir Tetaičio tėvo giminaitė! 

Aišku, moterys ypačiai pabrėžė giminystės ryšius, kurie būtų 
turėję apsaugoti ir ją, ir jos tane nuo tos kvailos mirties, ir 
netgi ta proga mėgino iš naujo paliesti veidmainystės temą. 

Tačiau Omaata nusprendė, kad tai pavojingas žaidimas, ir nu- 
traukė tas kalbas. 

Du popiečius moterys be perstojo apraudojo neišvengiamą 
Adamo ir Ivoa mirtį, paskui Itija atrado naują temą: Adamo 
išplauks, Tetaitis liks vienintelis vyras saloje, ir kas gi bus 
su vargšėmis vaine, jeigu Tetaitis susirgs ir mirs? Tuomet 
pasidarė aišku kaip diena, kad ligos tykos Tetaitį kiekviename 
žingsnyje ir dešimt moterų gan greit liks našlėmis ir neturės 
jokio lane, kuris jas apgintų ir maitintų. Taigi Tetaičio akyse 
moterys apverkė jo mirtį. Jos netgi iškėlė į padangę jo nuo- 
pelnus. Paskui vargšės būsimos jo našlės graudžiai apraudojo 
savo dalią, kuri jų laukia po jo mirties. Ši nauja tema buvo 
neišsenkama, ir moterys būtų ją kaip reikiant išgvildenusios, 
tačiau viską pagadino Vaa. Patenkinta savo nauju !Hane ir gy- 
venimu, Vaa nė negalvojo prisidėti prie draugių raudų. Tačiau 
ūmai jai į galvą šovė mintis, kad ji pasidarys našlė ir neturės 
vilties ištekėti trečią kartą. Tai ją pribloškė. Aue, kas bus su 
Vaa, jeigu Tetaitis mirs? Na žinoma, ji nuskriausta, niekas 
nepaiso jos interesų. Adamo išvykus, ji praranda atsarginį tane. 
Šiaip ar taip, verčiau turėti paprastą /ane, ne didį vadą, negu 
neturėti jokio fane. 

Tučtuojau ji ėmė veikti. Nuėjo tiesiai prie Tetaičio, atsistojo 
priešais jį ant savo trumpų drūtų kojų ir, abiem rankom laiky- 
dama pilvą, pratrūko karštai jam priekaištauti. 
patį ir nė akių negakėlė. Tačiau, kai Vaa nutilo, atsistojo, pa- 
davė kūdikį „motinai, skėlė Vaa antausį, beje, ne itin stiprų, 
ir, atsisukęs į moteris, pasakė griežtą kalbą. Jis nusprendęs, ką 
darys su peritaniu, ir moterys galinčios šnekėti, kas tik užeina 
ant seilės, — jis nekeisiąs savo žodžio. Savaime suprantama, jis 
puikiai žinąs, kad kur kas lengviau išplėšti iš aštuonkojo grobį, 
negu nutildyti moterį. Tačiau, jeigu moterys nesiliausiančios 
įam girdint laidyti liežuvių, išeisiąs į kalnus, gyvensiąs vienas 
ir grišiąs tik pasižiūrėti, ar Adamo jau išplaukęs. 

Tie žodžiai nutildė moteris, ir gana ilgam. Tačiau jos nenu- 
stojo žvilgčioti, dūsauti, lieti ašaras ir skausmingai linguoti gal- 
vas. Ir, vos tik Tetaitis pasirodydavo, tučtuojau be jokios 
drovos griebdavosi naujų metodų. 

Praslinkus savaitei po incidento, kurį sukėlė Vaa, vieną die- 
ną Perselas išvydo Tetaitį įeinant į valčių grotą. Nepasisveiki- 
nęs greitu žingsniu jis apėjo valtį ir, nežiūrėdamas į Perselą, 
paklausė: 3 

— Piroga jau baigta? 

Toks staigus klausimas suerzino Perselą. Jis stvėrė rašpilį iš 
įrankių dėžės ir įniko dailinti planširą. Po valandėlės šnairai 
pažvelgė į priešais stovintį Tetaitį ir sausai atsakė: 

— Beveik. 

— Ko trūksta? 


— Dar nudažysiu, apkalsiu drobe, nudažysiu drobę, ir bus 
baigta. 

Stojo tyla, tik buvo girdėti, kaip rašpilis vienodai zulina 
medį. 

— Kam drobė? 

— Kad nesisunktų vanduo. 

Tetaitis uždėjo ranką ant kajutės dangčio. 

— Tačiau piroga ir taip gali plaukti? 

— Taip. 

Stojo tyla, ir Tetaitis pasakė: 

— Ką gi. Rytoj mes ją išmėginsime. 

—- Mes?— paklausė Perselas ir, kilstelėjęs galvą, su nuosta- 
ba įsmeigė akis į Tetaitį. 

— Tu ir aš, — ramiai tarė Tetaitis. | 

Jis apsisuko, išėjo iš groto, pasakė pro petį: „Rytoj, kai kils 
potvynis“, ir pranyko. 

Vakare, grįžęs namo, Perselas nė puse lūpų neprasitarė vai- 
ne, ką kalbėjęs, ir iš moterų elgesio spėjo, kad ir Tetaitis nu- 
tylėjo. Tačiau, atėjus nakčiai, kai visi išsiskirstė kas sau, pa- 
traukė su Ivoa pas Omaatą. 

Du langai buvo atdari iki galo, ir prie kiekvieno degė po 
doedoe tupapau nuvyti. Jie buvo įžiebti grynai iš įpročio — 
spindėjo mėnuo, ir buvo šviesu kaip dieną. Omaata miegojo, 
apkabinusi Itiją lyg kūdikį. Sunkus jos kūnas buvo išduobęs 
lovą, ir, rodės, kad ji miega kur kas gilesniu miegu, negu 
kitos moterys. 

Perselas palietė jos skruostą, ir ji beregint atsimerkė. Omaa- 
tos akys buvo sulig jos ūgiu ir veidu, tačiau kiekvieną sykį 
Perselas nustebdavo: jos atrodydavo be galo plačios. 

— Adamo,— tarė ji šypsodama. 

Itija taip pat pakirdo, apvalutė, mažutė, nužvelgė svečius, 
tankiai sumirksėjo ir, pašokusi iš lovos, puolė bučiuoti Adamo. 
Ji buvo laiminga kaip vaikas — Adamo nelauktai išdygo prieš 
ją, kada ji nesitikėjo jo pamatyti. 

Perselas nupasakojo pokalbį su Tetaičiu. 

— Galimas daiktas,— prabilo Itija, ir jos akys dar žibėjo 
nuo netikėto džiaugsmo, — galimas daiktas, jis išplauks su ta- 
vimi piroga, išmes tave į vandenį, grįš ir pasakys: „Įvyko ne- 
laimė." 

— Aš taip galvoju, — pritarė Ivoa. 

Omaata pasikėlė ant alkūnės, ir visi jos raumenys, visos ap- 
valios jos kūno formos atgijo. 

— Jis uždėjo tabu. 

— Jis gudrus, — pasakė Ivoa. 

Omaata papurtė savo sunkią galvą. 

— Jis uždėjo tabu. 

“ — Galimas daiktas,— įsiterpė Itija,— jis pažiūrės, ar piroga 
gera. Jeigu gera, ima ir plaukia į Taitį. 

Taip pasakiusi, nusijuokė, ir jos juokas it paukštis purpte- 
lėjo per kambarį. Paskui vėl puolė Perselui ant kaklo. Tačiau 
šįsyk pabučiavo ir Ivoa. Ivoa iš visos širdies grąžino jai bučinį, 
bet jos veidas liko rūškanas. 

— Tetaitis nėra blogas, — pasakė Omaata, įsmeigusi į Ivoa 
savo didžiules akis. 

— Gal būt, jis nužudys Adamo,— spėliojo Ivoa. 

— Ne,— tarė Itija ir, priėjusi prie lovos, atsisėdo Omaatai 
ant kojų, bet Omaata, rodės, nė nepajuto.— Jis supyko, nes 
Itija pasakė: „Tu išsiunti Adamo ir savo pusseserę Ivoa peri- 
tanių piroga, ir jie nuskęs.“ Jis nori pažiūrėti, ar piroga gera. 
Nenori užsitraukti gėdos ant širdies. 

— Mergytės teisybė, 
gėdino visos tos mūsų šnekos. 

— (Gal būt, jis smalsus, — pasakė Perselas.— Jis niekad nebu- 
vo įlipęs į peritanių pirogą su stogu. 


Tetaitį baisiai su- 

— (Gal būt, jis tave nužudys, — tarė Ivoa. 
Itija, tarytum, jos manymu, ji jau buvo išsprendusi klausimą, 
ir dabar pasitarimas gali vykti be jos. 

Ji puolė prie durų, bet Ivoa ją sulaikė už rankos. 

-— Namuose liko Avapuji. 

— Aš vis vien eisiu!— sušuko Itija. 

Visi nustebo, kad Itija vėl pradėjo netikusiai elgtis. Ivoa 
griežtai papurtė galvą. 


LJ 


— Mes jau einame. Adamo reikia išsimiegoti. 

Itija papilko iš gėdos, patempė lūpą, sakytum tuoj tuoj pra- 
virks, ir puolė Omaatai į glėbį. 

— Iki rytojaus, Itija,— švelniai pasakė Ivoa ir palinko prie 
jos.— Ateik rytoj kuo anksčiau. Pamatysi Ropatį. 

Omaata plekšnojo savo plačiu delnu per mažytį apvalų Itijos 
petį, bet jos akys buvo įsmeigtos į Ivoa veidą. 

— Daraisi gryna peritani,— šyptelėjo ji— Daug rūpesčių 
krauni sau į galvą. 

— Jie bus jūroje,— tarė Ivoa.— O tabu buvo uždėtas saloje. 


Perselas perskaitė Omaatos veide, kad šis argumentas ją 
paveikė. Ūmai jis prisiminė: tabu praranda savo galią, aplei- 
dus tą vietą, kur jis buvo uždėtas. 

— Paprašyk rytoj Tetaičio, kad ir tau leistų plaukti piroga,— 
po valandėlės pasiūlė Omaata. 

— Paprašysiu,— pasakė Ivoa, ir jos veidas pragiedrėjo. 

Rytojaus rytą, vos tik Tetaitis sušaukė vaine į paplūdimį 
valties nustumti, ji iš tiesų „paprašė“, tačiau gavo patį griež- 
čiausią atsakymą. | 

„Blosomo“ įlanka vėrėsi į šiaurę, 0 tą rytą pūtė pietrytis, 
taigi mūšos nebuvo, ir pavyko gana lengvai nuleisti valtį į van- 
denį. Perselas pasodino Tetaitį prie vairo ir pakėlė bures, ta- 
čiau sala užstojo vėją, burės ėmė plaikstytis, ir Perselas grįžo 
į kokpitą, įdėjo vairinį irklą, užsimojęs nuplukdyti valtį iki 
Oroa rago. Šitaip taitiečiai vadino skriaudų uolingą kyšulį, ski- 
riantį „Blosomo“ įlanką nuo Roup Bičo. Mat, gegužės pra- 
džioje Oroa, ieškodama kriugždų kiaušinių, krito žemyn ir ko 
neužsimušė,— nuo tol šis ragas ir buvo vadinamas jos vardu. 

Vos valtis aplenkė ragą, burės bemat išsipūtė, takelažas 
suvirpėjo, valtis šovė į priekį, Tetaitis perdavė vairą Perselui 
ir nusisukęs atsisėdo priešais kajutę. Pūtė gaivus brizas, valtis 
buvo stipriai pasvirusi, ir Perselas atleido škotą, norėdamas 
plaukti pirma šoniniu vėju, o paskiau pavėjui. Valtis atsitiesė 
ir nulėkė bangomis. Perselas stipriau apgniaužė vairą. Pirmą- 
syk per aštuonis mėnesius pajuto drebant denį po kojomis. 
Nors jis ir buvo padaręs suolelį vairininkui, tačiau stovėjo, 
priklaupęs vienu keliu ant suolelio ir įsmeigęs akis į pirma- 
galį — jeigu kas, jisai, vos spustelėjęs vairą, neleis valčiai iš- 
išeiti iš kelio. Buvo malonu jausti ąžuolinio vairakočio virpėjimą 
delne. Valtis plaukė pilnu greičiu, ir Perselui darės gera ant 
širdies — rodės, jis čiuožia ir sklendžia vandeniu. Ji pavydavo 
bangą, perrėždavo keterą, nušliauždavo lyg rogutės sniegu, bet 
tučtuojau iš užpakalio užgriūdavo kita banga ir sviesdavo ją 
žemyn. Tačiau vos tik jos forštevenis spėdavo nugrimzti iki 
planširo; burė išplėšdavo ją iš vandens ir mesdavo į priekį. 
Valtį stūmė bangos ir vėjas, ir ji lėkė šuoliais, stabtelėdama 
tarp bangų ir po to svaiginančiai skriedama aukštyn. Rodės, 
ji gali taip plaukti ir plaukti tūkstančius mylių aplink visą 
pasaulį ir niekada nepavargti. 

Atsigręžęs Perselas išvydo moterų būrelį „„Blosomo“ įlankos 
paplūdimyje. Jis buvo toks mažytis, jog Perselas jau nebe- 
įžvelgė nei veidų, nei aukštos Omaatos figūros. Jos, galimas 
daiktas, mosavo rankomis. Jis nematė. Sala buvo ne kuo didesnė 
už žalumynais apvainikuotą saliūkštę. „Štai kaip,— pagalvojo 
Perselas,— ji atrodys, kai išplauksiu.“ Dangus buvo šiek tiek 
debesuotas, saulė švietė blausiai, ir jis pirmą sykį pajuto ant 
nugaros vandens purslus. Jis pažvelgė į putojantį kilvaterį, iš- 
sitraukė laikrodį ir vėl dirstelėjo į salą: septyni arba aštuoni 
mazgai. Jeigu jie šitaip plauks toliau, nepraeis nė valanda, ir 
ji bus tik juodas taškas beribiame horizonte. 

Perselas, nenuleisdamas akių nuo salos, pajuto, kad valtis 
suka į šoną, pakreipė vairą kairėn, paskui, žvilgtelėjęs į pir- 
magalį, pakreipė vairą atgal. Vėjas sustiprėjo, atstumas tarp 
bangų sumažėjo, o pačios bangos pasidarė kur kas aukštesnės. 

Tetaitis atsigręžė. Tačiau ne visiškai. Perselas matė tik jo 
profilį ir kairės akies kraštelį. 

— Ivoa man sakė, kad tu apgailestauji. 

Jis plačiai žiojosi — pučiant smarkiam vėjui turėjo garsiai 
kalbėti, — tačiau Perselas vos tegirdėjo. 

— Ką apgailestauju? 

— Kad nėjai su mumis išvien. 

Jis to nebuvo sakęs. Ne visiškai taip. Jis sakė: „Nežinau.“ 
Bet, apskritai, teisybė. Jis apgailestavo. Tuo metu, kai Tetaitis 
paklausė, jis suvokė, kad apgailestauja. 

— Taip, — tarė jis, — teisybė. 

Jis stovėjo kaip įbestas, uždėjęs ranką ant vairo, ir žiūrėjo 
į Tetaičio profilį. Ivoa paprastai tokia santūri... Ko gi ji ti- 
kėjosi? Kam visa tai? Ko jis klausinėja apie praeitį? Ko juodu 
išplaukė į jūrą valties išmėginti? Kvailystė. Vakar vakare prasi- 
dėjo keisti, neįprasti dalykai. Viskas vyko kaip sapne — be 
tvarkos, be sąryšio, be pereigos. | 

Praslinko kelios sekundės, ir Tetaitis pajudėjo. Jis tyčia ju- 
dėjo iš lėto, ir Perselas žiūrėjo į jį kaip pakerėtas. Visų pirma 
perkėlė kojas per suolelį, tarytum būtų sumanęs atsigręžti vei- 
du į peritanį, ir iš tikrųjų atsigręžė veidu, tačiau ne išsyk, 
tarsi jo galva būtų nenoromis sekusi kūnu. Tučtuojau į veidą 
smogė vandens purslai, ir Tetaitis dar labiau suraukė savo 
raukšlėmis išvagotą, sakytum rėžte išrėžtą veidą. Pro užgriu- 
vusius vokus baltymų dugne žibėjo nepaprastai tamsūs vyzdžiai, 
ir Perselas pasijuto kaip nesavas. Parėmęs griežtą veidą ran- 
komis ir įsprendęs alkūnes į ilgas raumeningas kojas — tokias 
lygias ir tamsias, kad jos atrodė aptemptos juoda medžiaga, — 
jis įdėmiai žiūrėjo Perselui į akis. | 

— Adamo, — iškilmingai pasakė jis, — didelė peritanių piroga 
priplaukia prie salos. Ji mus skriaudžia. Ką tu darai? 

— Kaip skriaudžia?— paklausė Perselas. 

— Kaip Skeletas, — dusliai atsakė Tetaitis. 

Stojo tyla, ir Perselas pasakė: 

— Kaunuosi su jais. 

— Su ginklais? 

-— Taip,— aiškiai tarė Perselas. 

Ir pridūrė: 

— Tačiau tėra vienas šautuvas. 

— Yra du šautuvai, — pertarė Tetaitis. 

Jo akyse sužibėjo tamsi ugnelė, ir jis pergalingų balsu pri- 
dūrė: 

— Aš paslėpiau Meanio šautuvą. 

Tučtuojau jis ėmė kalbėti santūriau ir tyliau, sakytum iš vi- 
sos galios stengėsi užgniaužti susijaudinimą. 

— Tu imi Meanio šautuvą? 

— Jeigu jie mus skriaudžia — imu. 

— Tu šaudai į juos iš Meanio šautuvo? 

— Taip. 

Tu, peritanis, šaudai į peritanius? 

-— Taip. 

Stojo tyla, ir, kadangi Tetaitis nepridūrė nė žodžio, Perselas 
paklausė: 

-— Kodėl tu užsimanei išplaukti su manimi piroga? 

Tetaičio, rodės, neįžeidė toks tiesus klausimas. Nė kiek ne- 
svyruodamas, jis atsakė: 

— Norėjau pasižiūrėti, ar ji gera. 

— O jeigu ji bloga? 

— Ji nėra bloga, — sausai pasakė Tetaitis. 

Perselas nurijo seiles ir stengėsi pažvelgti Tetaičiui į akis. 
Nepavyko. Tetaitis nuleido vokus, sakytum uždarė duris. 

Po valandėlės jis perkėlė kojas per suolą, atsuko Perselui 
nugarą ir pro petį tarė: 

— Pirogoje daug vandens. 

Perselas užmetė akį į grįstą valties dugną. Iš tiesų vanduo 
sunkėsi į vidų. Nieko baisaus, tačiau reikėjo išsemti. 

— Imk vairą,— pasakė Perselas. 

Tetaitis be Žodžių atsistojo. Imdamas vairą, netyčia palietė 
Perselo ranką, tačiau akių nepakėlė. 

Perselas nųkabino kibirą, pritvirtintą po vairavietės suole- 
liu, nuėmė grįstą ir pradėjo semti vandenį. Kad darbas eitų 
sparčiau, sėmė veik neatsitiesdamas, tačiau iš takelažo virpėji- 
mo virš galvos suprato, kad vėjas dar pasmarkėjo. 

Jis pajuto Tetaičio ranką ant peties. Atsitiesė. 

— Pažvelk. 

Horizonte sala atrodė nė kiek ne didesnė už uolą, o už jos, 
palei pat vandenį, visą pietinę dangaus pusę buvo užklojęs 
didelis debesis, juodas kaip rašalas. Perselas apsižvalgė. Jūra 

buvo patvinusi ir gaudė. Dabar į šiaurę skubančios bangos 
šonu susidurdavo su bangomis, atplaukiančiomis iš pietvakarių, 
ir kriokdamos dužo. 

— The Southwester!!— suriko Perselas ir išmetė kibirą. 

Susigriebė kalbąs angliškai. Paėmęs iš Tetaičio rankų vairą, 
suriko, peršaukdamas vėją: „Kliveris!“, paskui, kai Tetaitis puo- 
lė į priekį, įtempė didžiosios burės škotą ir pakreipė vairą 
į kairę. Valtis pasisuko, stojo pavėjui, ir Perselas atleido škotą, 
kad vėjas mažiau išpūstų bures, kai jis pakeis kursą. 

Nuo to laiko, kai „„Blosomas“ priplaukė prie salos, Perselas 
dar nebuvo matęs, kad baisusis pietvakaris išsyk pakeistų pietų 
brizą. Tetaitis kovojo su kliverio škotais. Perselas suriko: ,„Pa- 
trauk dar!“ Tetaitis pakluso ir, grįždamas atgal, padėjo į vietą 
grįstą ir pakabino kibirą po suoleliu. 

Valtis laikėsi kurso tiesiai į salą, tačiau baisiai šokinėjo 
chaotiškai susiduriančiomis bangomis ir, nors burių plotas buvo 
palyginti mažas, taip sviro į šoną, jog svaigo galva. Perselas 
atsisėdo ant borto iš vėjo pusės, ir Tetaitis atsisėdo šalia, tarsi 
jųdviejų kūnų svorio būtų pakakę išlyginti valčiai. Sulig kiek- 
vienu vėjo šuoru planširas visiškai panirdavo į vandenį, ir Per- 
selas, atsilošęs atgal, Matydavo pusę valties šono ir kilio pa- 
grindą, o kartais skaidriame žalsvame vandenyje pasirodydavo 
net trumpas kilis. Perselui atrodė, jog valtis, beveik gulinti ant 
šono, tik per stebuklą išlaiko pusiausvyrą, ir pakaktų menku- 
čio stumtelėjimo, kad ji apvirstų. 

Jis šiek tiek pakreipė vairą į dešinę, kad sumažėtų burės 
plotas, paskui perdavė jį Tetaičiui, suriko, peršaukdamas vėją: 
„Laikyk šitaip!“, nėrė į kajutę ir tučtuojau iššoko su dviem 
lyneliais. Vienu aprišo Tetaitį per liemenį, kitu — save, o lais- 
vus galus užmezgė už suolelio statramsčio. 

Jis vėl paėmė vairą, pasuko burę prieš vėją, ir valtis vėl 
pasviro ant šono. Ji nuostabiai kopė bangomis, tačiau ant jos 
griuvo kalnai purslų. Jie be perstogės laižė denį, putos virte 
virė nuo stiebo pagrindo iki pat giko, ir, nors dangtis ir sau- 
gojo nuo bangų, vanduo vairavietėje jau sėmė po suoleliu 
pakabintą kibirą. 


i Pietvakaris. 

Kuo toliau, tuo labiau šėlo bangos. Jos dužo, kažkaip karšt- 
ligiškai šaudė aukštyn, tarsi jūra būtų kunkuliavusi pernelyg 
mažame katile. Tačiau, laimė, dar nebuvo itin aukštos, dangus 
tebebuvo giedras, ir, kai valtis akimirką iškildavo ant keteros, 
Perselas spėdavo pamatyti salą. Paskui smigdavo žemyn, purslų 
apakintas, kaire ranka apgniaužęs vairakotį, dešine — planširą. 

O audra tik prasidėjo! Pietvakaris! Per Kalėdas tris savaites 
jau siautėjo toks uraganas, buvo tikras tvanas, medžiai virto 
iš šaknų, uolingas pakriūtės kyšulys atplyšo ir nugarmėjo į jūrą! 
Juodas debesis, užklojęs dangų už salos, atslinks virš jų gal- 
vų — tada valtis pašokinės kaip reikiant! 

Nuogu Perselo liemeniu sroveno vanduo, vėjas čaižė veidą, 
rankos buvo pamėlusios, sugrubusios, ir jis, drebėdamas nuo 
šalčio, vos spėdavo atsikvėpti, bangai ūžtelėjus per galvą. Jam 
dar niekad neteko pergyventi tokios pasiutusios audros tokiame 
mažyčiame laivelyje. Žinoma, viena kovoti su štormu ant „Blo- 
somo“ juto ir visai kas kita čia, jūros paviršiuje, tarp bangų, 
ir ne tiek ant vandens, kiek po vandeniu. 

Tetaitis pasilenkė, beveik prispaudė lūpas jam prie ausies ir, 
pabrėždamas kiekvieną Žodį, sustaugė: 

“ — Piroga!.. pernelyg gula!.. 

Ir rankos mostu parodė, kad reikia sumažinti burių plotą. 
Perselas linktelėjo galvą. Iš tiesų! Jis spaudė valtį kaip pamišęs! 
Didžiausia nesąmonė lėkti per tokį vėją, iškėlus visas bures. 
Bet kito kelio nebuvo. 

Dabar jis sustaugė: 

— Atplaukti... į salą... prieš debesį. 

Ir vėl sustaugė: 

— Prieš debesį!.. 

Tą pat akimirką didžiulis purslų debesis smogė jam į veidą, 
užliejo burną, akis ir parbloškė ant nugaros. Galų gale kosė- 
damas ir spiaudydamas, ko neužsirijęs, jis išlindo iš vandens, 
viena ranka įsitvėrė vairo ir petimi palietė Tetaičio petį. 

Jis vėl pamatė salą. Jie plaukė pragarišku greičiu, tačiau 
salelė vos vos padidėjo nuo to laiko, kai jie pasuko atgal. 
Galėjai nagus krimstis. Varyk nevaręs, valtis tik po valandos 
pasieks salą. Niekada jos nepasieks! Dangus jau niaukėsi, van- 
duo darėsi žalias — audra juos pralenks. 

Šį rytą pakirdęs jis stebėjo dangų ir uostė vėją. Graži diena, 
švelnus pietų brizas. Nuėjo iki Roup Bičo: nedidelės bangos. 
Atsargumo dėlei užmetė akį į Meisono barometrą: pastovi gied- 
ra. Puikiausias oras šiek tiek paplaukioti savo malonumui! 
O dabar jie atsidūrė pačiame pragare, ir netrukus ant jų už- 
grius dangus! Jis drebėjo nuo šalčio ir vargais negalais prisi- 
vertė galvoti. Lyg maniakas nesiliovė sau sakęs, kad, jeigu 
būtų pasukęs atgal prieš dvidešimt minučių, jau būtų plaukęs 
netoli salos, užuovėjoje, tykiame vandenyje, ir netgi mūša ne- 
sukliudytų pasiekti krantą. 

Išvydo priešais atūžiant aukštą bangą ir pagalvojo: „Jeigu 
ji nesuduš, pamatysiu salą. Tą pat akimirką valties nosis už- 
šoko ant keteros, pasirodė horizontas: juodas debesis užklojo 
visą dangų, sala pranyko. 

— Sala!-— sustaugė Perselas ir mėšlungiškai nusitvėrė Tetai- 
čiui už rankos. 

Jis buvo išplaukęs be žemėlapio, be kompaso, be sekstanto! 
Jeigu tamsoje praplauks pro salą, jokiu būdu jos nebesuras! 
Dienų dienas galės klajoti rūke ir jos ieškoti. Be vandens, be 
maisto, be rūbų! Vienintelė sala penkių šimtų jūrmylių spin- 
duliu! 

— Sala!-— vėl sustaugė jis. 

Tetaitis žiūrėjo į jį, išplėtęs akis. Keletą sekundžių suglumę 
jie žiurksojo vienas į kitą, surėmę pečius, veik liesdamiesi 
veidais. Šaižiai sušvilpė vėjas. Perselas išvydo, kaip už kai- 
riojo borto jūra iškilo lyg siena, ir, nieko negalvodamas, pa- 
kreipė vairą. Stiebas pakibo per metrą nuo vandens, paskui 
be galo lėtai atsitiesė. Burės pasiutiškai suplazdeno vėjyje, Per- 
selas apstulbęs žiūrėjo į jas ir drebėjo, neįstengdamas paju- 
dinti nei rankų, nei kojų. Viskas įvyko baisiai greitai. Tik da- 
bar jam atėjo mintis, kad jie ko neapsivertė. 

— Burės!-— suriko Tetaitis jam į ausį. 

Ir vėl rankos mostu parodė, kad reikia sumažinti burių plotą. 
Jo teisybė. Kvaila buvo taip ilgai laukti! Perselas perdavė 
vairą Tetaičiui, keturpėsčias nuropojo ant priekinio dangčio ir, 
atsargumo dėlei prisirišęs per juosmenį lyneliu, atmezgė falus. 


—wv- 


ant galvos, dešimt minučių kamavosi ant piestu stojančio dang- 

čio, kol suvyniojo ant rėjų ir priraišiojo didžiąją burę. Tačiau 
dirbo, viskas buvo aišku, stačiai įprotis, ir tiek. Jis nuėmė 
visas bures, ir valtis dreifavo ant inkaro lyg kamštis — jie 
išgelbėti. Užgriuvo dar stipresnis vandens srautas, Perselas 
tvirčiau įsikibo į stiebą, suprunkštė ir staiga pagalvojo: ,„Drei- 
fuojame!“ Jokiu būdu negalima gulti į dreifą! Pietvakaris, gal 
būt, nesiliaus pūtęs dienų dienas. Ir netgi jeigu keletą valandų 
plukdys valtį į šiaurės vakarus, jie niekad nebesuras salos. Rei- 
kia Žūt būt plaukti pirmyn arba bent kovoti su dreifu ir plū- 
duriuoti bemaž vienoje vietoje. 

Perselas nušliuožė į kajutę, išlindo su mažuoju kliveriu ir 
pašaukė Tetaitį. Prisirišęs prie stiebo, Tetaitis stipriai laikys 
Perselą už apsauginio lynelio, kol šis nuims didįjį kliverį, per- 
vers falą per stiebo viršūnę ir pritvirtins mažąjį kliverį prie 
priekinio štago. Imtis tokio darbo audrai siaučiant buvo gryna 
beprotybė, bet Perselui pavyko. Kai jis galų gale iškėlė burę 
ir grįžo prie vairo, rankų oda buvo nudraskyta, galva po ga- 
lingų jūros antausių ūžė. 

Apkvaišęs Perselas tegirdėjo, kaip ausyse švilpia vėjas, Žiū- 
rėjo į valties pirmagalį, bet nieko nematė. Vairas veržėsi iš 
rankų, ir jis atitoko. Pažvelgė į mažąjį kliverį. Burė buvo taip 
išsipūtusi, net braškėjo. Bet laikėsi! Net valtis gulė ant šono! 
Jie plaukė pirmyn, jie dar kovojo su bangomis! 

Susigriebė sėdįs ant didžiojo kliverio, kurį ką tik buvo nu- 
ėmęs, ir jam atėjo mintis apsisiausti bure. Davė ženklą Tetai- 
čiui, ir juodu, kovodami su pietvakariu, plėšiančiu drobę iš 
rankų, vargais negalais užsidengė nelyginant apsiaustu galvą, 
pečius ir nugarą. Atsargumo dėlei pro burės ąseles jie pervėrė 
lynelį, suveržė ir pririšo jį prie suolo. Tačiau Perselas turėjo 
žiūrėti į priekį ir vairuoti, tad iš po burės buvo matyti jo akys 
ir kyšanti kairė ranka. Tetaitis, atvirkščiai, visas pranyko dro- 
biniame maiše, kur juodu tūnojo susiglaudę lyg du šunys ląs- 
toje, šlapi, drebėdami nuo šalčio. 

Po valandėlės Perselas pajuto, kaip Tetaitis apkabino jį už 
sprando, uždėjo ranką ant kairiojo peties ir prisispaudė skruos- 
tu prie jo skruosto. 

— (Gerai!-— pasakė Tetaitis jam į ausį. 

— Ką?— sušuko Perselas. 

Prieš valties nosį plykstelėjo akinantis žaibų pėdas, ir jis 
užsimerkė. 

— Kliveris! Gerai! 

Tetaitis, matyt, taip pat staugė, bet pro audros siutą atsklido 
tik silpnas tolimas balsas. 

Perselas pažvelgė į kliverį. Išties „gerai!“ Nei nuplėštas, nei 
sudraskytas. Jų gyvybė kybojo ant šios nosinės, ir ji laikėsi. 
Valtis plaukė į uragano nasrus. Perselui gimė viltis. 

— Laikosi!-— sustaugė jis iš visų plaučių, pasisukęs į Tetaitį. 

Ir tuomet Tetaitis nustebino Perselą. Nusišypsojo. Perselas 
aiškiai matė jo šypseną prietemoje po drobine vaura, dengian- 
čia jo galvą. „Koks jis drąsus!" — su padėka pagalvojo Perselas. 
Bet tą pat akimirką suprato: taip lėtai plaukdami, jie neišsi- 
gelbės. Negalės išsigelbėti. Per mažas burių plotas, per maža 
kilio. Valtis judėjo, tačiau judėjo kaip krabas — labiau į šoną, 
negu į priekį. Jeigu šitaip jie ir toliau varysis, ko gero, nu- 
plauks pro salą į rytus. Kaip jis apie tai anksčiau nepagalvojo? 
Valtį neša į rytus, vadinasi, reikia sukti į vakarus — laviruoti. 
Duoti mažus lankčius. Juo lankčiai bus mažesni, juo mažiau 
pavojaus, kad jie nuklys nuo salos. 

— Tetaiti!-— suriko jis. 

Tetaitis šiek tiek atsišliejo ir pasigręžė į jį. 

— Reikia daryti... va šitaip!— sustaugė Perselas. 

Ir, pakišęs vairakotį po keliu, išlaisvino kairę ranką ir paro- 
dė, kaip laviruoti. Tetaitis linktelėjo galvą ir sustaugė: 

— Einu! 

Ir tučtuojau, tarsi apsidžiaugęs, kad ir jis galės šį tą nu- 
veikti, išsmuko iš drobinio maišo ir keturpėsčias nuropojo -at- 
leisti škotą. Perselas pakreipė vairą, ir jam ant širdies paleng- 
vėjo — valtis klusniai nuplaukė pavėjui. Nuostabu! Ji klauso 
vairo, vadinasi, plaukia pakankamai greitai, ir, svarbiausia, juda 
į priekį. 

Tvykstelėjo mirguliuojanti šviesos skraistė, ir Perselas pa- 
matė Tetaitį. Jis vargais negalais kreipė kliverį. Perselas, ne- 
rimo apimtas, pagalvojo: „Kad tik nenutrūktų škotas!“ Vienai 
dviem sekundėms paleido vairą, kad sumažėtų burės plotas ir 
Tetaičiui būtų lengviau susitvarkyti. 

Tetaitis grįžo atgal visas pasruvęs vandeniu, nelyginant vai- 
duoklis, pakaušis keistai švietė fosforu prieblandoje. | 

Perselas išsitraukė laikrodį ir, palaukęs, kol vėlei plykstelės 
žaibas, pažvelgė į rodykles. Nieko nesimatė, vadinasi, reikėjo 
bent apytikriai nustatyti, kiek laiko jie duos vieną lanktį. De- 
šimt minučių į vakarus. Šešias į rytus. Į vakarus ilgiau — ma- 
žiau pavojaus nutolti nuo salos. 

Jie plaukė, reguliariai duodami lankčius, laikas slinko, aud- 
ra nė kiek nesilpo, tačiau ir nesmarkėjo, jie jautėsi labai 
nelaimingi, štai ir viskas. Šaltis, bangų smūgiai į veidą, aki- 
nantys Žaibai, pasiutęs sūpavimas... Reikėjo tik laukti ir ken- 
tėti. Valtį stipriai užliejo bangos, ir Perselas nusprendė išsemt 
vandenį. Jie sėmė pasikeisdami, ir po pusvalandžio įtempto 
darbo vandens vėl buvo mažne tiek, kiek prieš audrą. Perselas 
pakabino kibirą, niurktelėjo po drobe šalia Tetaičio, kuris ap- 
kabino jį per pečius ir prisiglaudė skruostu prie jo skruosto. 
Perselas išsitraukė laikrodį. Valčiai išplaukus iš salos, praslinko 
keturios valandos. 

Buvo siaubingai šalta. Rankos buvo pamėlusios, ir jis girdė- 
jo, kaip prie pat ausies Tetaitis kalena dantimis. 

Pasigręžė ir suriko jam į ausį: 

— Eik... po pirogos. .. dangčiu. 

Tetaitis papurtė galvą. Liovėsi žaibavę, ir Perselui pasidarė 
neapsakomai gera, kad daugiau jis nebegirdi perkūnijos griaus- 
mo. Pietvakaris švilpė kaip švilpęs, aplink trenksmingai tebe- 
dužo bangos, tačiau Perselui keletą minučių atrodė, kad stojo 
nepakartojama tyla ir ramybė. Paskui tas įspūdis dingo, ir Per- 
selas vėl išgirdo vėjo kauksmą. 

Tetaitis priglaudė lūpas prie jo ausies. 

—- Nėra ko... užvalgyti? 

— Ne!— sustaugė Perselas. 

Danguje praspindo pragiedrulis, matomumas pagerėjo, tačiau 
ne daugiau kaip per kabeltovą. Perselui įskaudo akys, besi- 
stengiant rūke išvysti ką nors panašaus į salos apribus. 

Ūmai jį pagavo siaubas. O jeigu jie jau praplaukė salą? Jei- 
gu sala jau užpakaly? Jeigu laviruodami vis tolsta nuo 'jos. ir 
tolsta? Širdis ėmė pasiutiškai plakti, ir, nors jis buvo pastiręs 
nuo šalčio, kaktą išmušė prakaitas. 

— Tetaiti! 

Vandens srautas smogė jam į veidą ir šliūkštelėjo po drobe. 
Kai jis praplėšė akis, pamatė, kad Tetaitis į jį žiūri. Nuo šal- 
čio jo veidas buvo susitraukęs ir pamėlęs, tačiau bruožai vis 
dar griežti. 

— Sala... priešais? 

— Priešais!— nesvyruodamas suriko Tetaitis. 

— Kodėl? 

—- Priešais!.. 

Tetaitis vėl išsižiojo, tačiau stiprus vėjo gūsis išblaškė jo žo- 
džius, ir Perselas išgirdo tik nuotrupas. 

— Daug... rūpesčių... galvoje... gyvi!.. 

Perselo žvilgsnis nukrypo į kliverį, jis patikslino kursą ir vėl 
įsistebeilijo į prieblandą. Ak! jei būtų galima matyti, matyti 
pro miglą! Jei žmogus turėtų ypatingą pojūtį, kad galėtų įspėti, 
kur plyti širdžiai mielos vietos! Baisu pagalvoti! Galimas daik- 
tas, jie praplauks salą per kabeltovą ir jos daugiau nepamatys! 

Perselas stipriai sugniaužė Tetaičiui ranką. Jo teisybė. Mes 
gyvi. „To man turėtų pakakti.“ Kaip tie baltieji sugeba vaizduo- 
tis ateitį! Nebegalvoti, priimti dabartį tokią, kokia ji yra, vyti 
šalin nerimą! 

Vėl viskas aptemo. Perselas aiškiai išvydo atplaukiant juodą 
debesį, rodės, kiek atsilikusį nuo naujo lietaus šuoro — glausti 
vertikalūs brūkšniai, nelyginant užpuolikų armijos ietys. Su 
neapsakomu įniršiu jis užgriuvo valtį, dangus prakiuro, ant 
galvų it tūkstančiai adatų pabiro lašai ir, tūžliai takšėdami, ka- 
pojo dangtį ir kajutę. Viską apgaubė juoda kaip suodžiai tamsa, 
neperregima ir klaiki, tačiau ji neilgai truko. Tamsus debesų 
skliautas prašvito, oras pasidarė pilkas, miglotas, ir matomumas 
padidėjo iki pusės kabeltovo. Tuo pat metu jūrą užliejo blyški 
ir žiauri šviesa, ir žalsvi duburiai tarp bangų kraupiai sualmė- 
jo, Perselui net širdis apmirė. Pamažu debesų skraistė, pakibusi 
virš galvų taip žemai, kad, rodės, tuoj palies virš bangos iš- 
kilusį forštevenį, suplyšinėjo į žalsvai pilkos nuodingos spal- 
vos gabalus. Stiebo viršūnė sušvytėjo fostoru, ir audra įsi- 
siautėjo. | 

Siaubingai griausdami ir dundėdami, aplink šaudė žaibai; jie 
nuplieksdavo valtį balta nepakenčiama šviesa, ir virš bangų, 

ūmai išplėšti iš tamsos, pašokdavo žalsvi, velniški siluetai. Žai- 
bai krito šimtais, tikras žaibų lietus: sulaužytos strėlės, zigza- 
gai, kreivės, inicialai, voratinkliai, didžiuliai ugnies kamuo- 
liai — nenusakoma formų įvairovė; jie palikdavo ant vandens 
švytinčias driekenas, liepsnos ir kraujo zonas. Perselas drebėjo 
ne tik iš šalčio, bet ir iš baimės ir už kelių centimetrų matė — 
netgi ne pilką, bet stačiai balsvą — iškreiptą taitiečio veidą. 

Gaudesys buvo kurtinantis, nepakeliamas žmogaus ausiai. Kas- 
kart, kai sprogdavo ir sakytum įsiutusi nuaidėdavo perkūnijos 
salvė, Perselas pajusdavo, kaip jo kūnas pašoka ir suvirpa, 
tarsi vien tas dundesys būtų galėjęs jį suplėšyti į gabalus. Jis 
sėdėjo ant vairininko suolelio, pririštas prie laivo tarsi vergas 
galeroje, ir jo kančioms nebuvo galo. Viskas varė jam siaubą, 
viskas sekino nervus: pietvakaris raižė veidą, lietus varstė sa- 
vo smeigtukais, vanduo plūdo į burną, ir baisiausia buvo tas 
triukšmas, tas siaubingas dundėjimas, tas griausmas, lyg pa- 
saulio pabaigai atėjus. 

Keletą sekundžių buvo ramu, po to audra neišpasakytai įsi- 
siautėjo. Perselo skruostais žliaugė vanduo, jis pajuto, kaip mėš- 
lungis trauko veido raumenis, ir suvaitojo. Tos baisios kakofo- 
nijos nė iš tolo nebuvo galima palyginti su tuo, ką jie buvo 
iškentėję. Vėjas nesustiprėjo, gal būt, netgi pūtė šiek tiek silp- 
niau, tarsi jį būtų prislopinęs iš dangaus pliaupiantis vanduo. 
Tačiau tas dundesys! Tas dundesys! Tas dundesys vedė iš proto! 
Iš visų pusių vienu metu švysteldavo žaibai, sakytum jūra būtų 
maišiusis su dangumi, ir Perselui šovė į galvą baisiai aiški ir 
gyva mintis, kad ateina pasaulio pabaiga. Perkūnija trankėsi 
vis smarkiau ir smarkiau. Rodės, Yra kalnai, vyksta milžiniškos 
griūtys, upės palieka savo vagas, skeldi žemė, plėšydama į da- 
lis miestus. 

Perselas jau nebegalėjo pakęsti balto ledinio žaibų mirgulia- 
vimo, jis juto, kad išeis iš proto, pakišo galvą po drobe ir užsi- 
merkė. Tačiau baisingi vaizdai nesiliovė persekioję. Jis matė, 
kaip lekia tarp Žvaigždžių išsviestas pasaulis, o šėlstantis van- 
denynas užlieja žemę, kontinentų gabalai atplyšta ir plukdo 
paklaikusius gyventojus ant plonos purvo plutos. Planeta gūra 
tarsi saulėje sueižėjęs drėgno smėlio gurvuolis. Ji trūkinėja 
į dalis, ir jos krinta it lietus į erdves, svaidydamos medžius, 

žmones, namus. Po to viena po kitos gęsta žvaigždės, saulė 
aušta, žemė virsta ugnies kamuoliu ir sprogsta nelyginant mil- 
žiniška bomba. 

Pro burę Perselas jautė, kaip lietus kliokia ant galvos, ir jam 
šovė kvaila mintis, kad kiaušas neišlaikys... Jis vis dar matė 
suskaldytą, prasivėrusią, dulkėmis paverstą žemę... Reikia nie- 
ko nematyti, nieko negirdėti, pasidaryti paprasčiausiu mecha- 
nizmu! Prisimerkęs, kad siaubingi žaibų plykstelėjimai nežilpintų 
akių, Perselas prisivertė pažvelgti į kliverį. Išsitraukė laikrodį. 
Po minutės teks laviruoti. Jis žiūrėjo į rodykles, po to į kli- 
verį, po to vėl į laikrodį. .. 

— Tetaiti, kliveris! 

Jokio atsako. Perselas pakėlė drobės kraštą ir dirstelėjo. Te- 
taitis sėdėjo užsimerkęs it neregys, pilkšvas jo veidas buvo 
kančios iškreiptas. 

— Kliveris!-— sustaugė Perselas jam į ausį. 

Valandėlę Tetaitis nejudėjo, paskui it automatas išlindo iš 
maišo ir, atkišęs rankas į priekį, apčiuopom pro besiritančias 
bangas perkėlė kliverį ant kito borto. Po to paršliuksėjo dvi- 
linkas per užtvindytą vairavietę, plaukuose žybsėjo kibirkštėlės. 
Vėl atsisėdo į savo vietą. Kiekvieną kartą plykstelėjus žaibui, 
staigiai pašokdavo. 

Perselas vis sunkiau ir sunkiau atgaudavo kvapą. Lietus pylė 
kaip iš kibiro, ir Perselui atrodė, kad jis po kriokliu. Kai šiek 
tiek aprimo, Perselas susigriebė žiūrįs į atriedančią bangą. Krau- 
jas stingo gyslose, išvydus jos šlykščią žalsvą spalvą. Jis nu- 
kreipė akis į šalį. Beprotiškai griausdama, jo kairėje krito Žai- 
bų skraistė, ir jis pajuto tokį skausmą kojose, jog pagalvojo, 
kad perkūnas jas bus nuplėšęs. 

Tetaitis pasileido rėkti, ir Perselui dingtelėjo, kad į jį trenkė 
žaibas. Jis staugė, susirietęs trilinkas, abiem rankom įsikibęs 
suolelio, prigludęs kakta prie Perselo rankos. Perselas vos vos 
tegirdėjo Tetaičio riksmą, tačiau jautė jo kvapą ant rankos. „Jis 
eina iš proto!“— pagalvojo Perselas, baisaus nerimo apimtas, 
ir valandžiukę kovojo su savimi, stengdamasis įveikti norą už- 
staugti. Jis apžergė vairakotį ir, atplėšęs Tetaičio rankas, švel- 
niai patapšnojo per skruostus. Lietus pliaupė ant jų taip smar- 
kiai, jog Tetaičio veidą jis matė neaiškiai, lyg rūke. Perselas 

plekštelėjo stipriau. Taitietis nesipriešino, jo akys buvo už- 
merktos, galva tabalavo. 

„Jis nieko nedarė“, — ūmai pagalvojo Perselas. Jo nervai ne- 
išlaikė, nes jis nieko nedarė. Perselas paėmė Tetaičio galvą 
abiem rankom, prispaudė lūpas prie jo ausies ir sustaugė: 

— Imk vairą! 

Jokio atsako. Nė menkiausios gyvybės žymės. Tetaičio veidas 
buvo kažkoks tuščias, bukas. Viskas baigta. Dundesys jam 
pakirto nervus. Jis merdėjo. 

— Imk vairą! — sustaugė Perselas, nežmoniško ryžto pagautas. 

Jis purtė abiem rankom tabaluojančią Tetaičio galvą, mal- 
davo, trynėsi skruostu į jo skruostą, ko neverkė. Galų gale 
išlindo iš drobinio maišo, paėmė Tetaičio ranką ir uždėjo ant 
vairo. 

Jis nepastebėjo atlekiančios bangos ir nugriuvo, galva pra- 
nyko po vandeniu; jis pagalvojo: „Aš jūroje“, patraukė atsar- 
ginį lynelį, trinktelėjo kakta į kažkokį kietą daiktą ir apčiupi- 
nėjo jį rankomis. Tai buvo vairininko suolelis. Atsiklaupė, mė- 
gindamas atsikvėpti. Žaibas nušvietė valtį, ir jis sustingo pri- 
trenktas. Vanduo jau ko nesėmė suolelio. Jeigu liūtis nesiliaus, 
daugmaž po pusvalandžio valtis atsidurs vandeny. Tuomet 
galas... 

Jis atsisėdo kitapus vairo. Tetaičio galva kyšojo iš drobinio 
maišo. Jo primerktos akys tarsi nemačiom įsistebeilijo į Perselą, 
ir jis išsižiojo. Tačiau šįsyk nerėkė. Kalbėjo. Staugte staugė 
žodžius. Perselas negirdėjo nė menkiausio garso, tačiau iš lūpų 
suprato, kad Tetaitis jį vadina vardu. Jis prikišo ausį ir iš- 
girdo tolimą silpną balsą: 

— Pas... mane. 

— Ką4— sustaugė Perselas. 

— Pas... mane. 

Galiausiai suprato. Tetaitis prašė pas jį lįsti po drobe. 

Perselas uždėjo ranką ant vairakočio šalia jo pirštų ir mos- 
tu parodė, kad vairuoja. Tetaičio žvilgsnis, rodės, pasidarė šiek 
tiek tvirtesnis. Jis pažvelgė į savo ranką, paskui jo akys nu- 
slydo iki kliverio ir vėl įsmigo į Perselą. Tą pat akimirką ban- 
ga metė valtį į šalį, ir Tetaitis, net nežvilgtelėjęs į pirmagalį, 
nukreipė ją senu kursu. 

Perselas smuko po drobe. Tučtuojau Tetaitis apglėbė jį per 
pečius ir prisiglaudė skruostu prie jo skruosto. 

Dabar, atsisėdęs jam po dešinei, Perselas suvokė, kad vai- 
ruoti negalės. „Na ir kas, kad jis išklys iš kelio!" — pasakė jis 
sau ir gūžtelėjo pečiais. Kiekvieną kartą, tvykstelėjus žaibams, 
jis matydavo, kaip vairavietėje kyla vanduo. Po dešimties mi- 
nučių valtis visiškai nugrims. 

Prieš valandėlę, vien pagalvojus, kad sala dings iš akių, jį 
buvo apėmęs klaikus siaubas. Tačiau dabar, kai sala tikrai din- 
go, mintis, kad jis netrukus mirs, nė kiek jo nebaugino. Jis 
pažvelgė į Tetaitį. Tas puikiai vairavo. Gal būt, jį buvo pri- 
trenkęs perkūnas? Lietui pliaupiant, jo veidas buvo ramus, su- 
sikaupęs. 

Perselas jautėsi silpnas, jį buvo apėmusi apatija. Viena po 
kitos jį pakratė dvi bangos. Jis kietai sučiaupė lūpas. Kovoti, 
kovoti iki galo! Išsitraukė laikrodį. Trys minutės, ir reikės 
laviruoti. Jis surizeno: paskutinį kartą! Staiga liovėsi matęs 
rodykles, protas tarsi aptemo, jis atpažino šaltą metalą prie 
ausies ir suprato, ką daro. Vaikiškos išmonės, į ką tai panašu! 
Ir vis dėlto nejučiomis klausėsi. Stichijai siautėjant, laikrodis 
tiksėjo su stulbinančia jėga ir be galo aiškiai, ir tas tiksėjimas 
be atlydos skaidė laiką į mažytes atkarpėles, tarsi laikas būtų 
priklausęs žmogui. Perselas pasijuto nepaprastai saugus. Koks 
kvailas ir nuostabus dalykas — tas smulkus tik-tak prie ausies! 
Tas gyvenimas. Jis pagalvojo: „Einu iš proto.“ Galva plyšo 
nuo dundesio, ranka žliaugė lietaus čiurkšlės, tačiau jis, pri- 
simerkęs ir mėšlungiškai suspaudęs laikrodį, klausėsi. 

Jau nebelijo. Beregint Perselas išsmuko iš po drobės ir puolė 
semti vandenį. Nejautė nei palengvėjimo, nei vilties. Kažką 
reikėjo daryti. Ir jis darė. 

Tetaitis jį pakeitė, ir gerą pusvalandį vienas po kito jie pylė 
lauk vandenį iš valties. Buvo pernelyg nuvargę ir neįstengė 
persitarti nė žodeliu. Bijodami išmesti kibirą už borto, jį prisi- 
rišdavo .lyneliu prie riešo. Retkarčiais kokia banga paversdavo 
perniek jų penkių minučių darbą. Jiems tai buvo nė motais. 
Pamažėle jie ėmė viršų ant vandens. 

Matomumas pagerėjo. Jie vėlei plaukė balsvoje migloje. Per- 
selui atrodė, kad jis jau pergyveno tokią valandėlę. Visas gy- 

venimas saloje buvo išgaravęs iš galvos. Štai jau ilgus metus 
šioje valtyje jį daužo bangos — alkaną, kalenantį dantimis nuo 
šalčio. 

Jis sėdėjo prie vairo ir žiūrėjo, kaip Tetaitis semia vandenį. 
Taitietis dirbo, atsigręžęs į jį, išsižergęs, blauzdomis įsirėmęs 
į suolą, apsauginis lynelis buvo susirangęs priešais jį tarsi gy- 
vatė. Stambus jo kūnas susilenkdavo, ilgos rankos išsitiesdavo, 
ir tuo grakščiu judesiu jis sėmė vandenį vairavietėje ir vertė 
pavėjui. Retkarčiais pakeldavo akis į Perselą pažiūrėti, ar jis 
tebesėdi savo vietoje. 

Tetaitis šliūkštelėjo vandenį iš kibiro už kairiojo borto ir su- 
stingo. Perselas pasekė jo žvilgsnį. Pro balsvą debesį, supantį 
juos iš visų pusių, žemai virš vandens buvo matyti apskrita 
dėmė, kurios vidurys buvo kur kas baltesnis, negu kraštai, ir 
spindėjo daug skaisčiau. Šitaip šviečia saulė, neįstengianti pra- 
siskverbti pro tirštą miglą. Tačiau saulė, be abejo, nebuvo taip 
žemai virš horizonto. Buvo ne ką po vidudienio. 

Perselas atsitiesė ir priklaupė vienu keliu ant vairininko suo- 
lelio. Šviesi dėmė matėsi virš kairiojo borto, pietuose, spren- 
džiant iš bangų krypties. Ji buvo neapskrita, kaip jis iš pra- 
džių galvojo, bet pailga. Arba, teisingiau pasakius, ji, rodės, 
čia ištįsdavo į viršų, čia susiplodavo. Audros metu danguje 
dažnai pasirodo keisčiausi vaizdiniai, tačiau jie juda, kinta, pra- 
nyksta. Ši dėmė švytėjo kaip švytėjusi ir nejudėjo. 

Tetaitis vėl ėmė semti, ir Perselas atsisėdo. Jis drebėjo nuo 
šalčio, jautėsi apglumęs, keistų prisiminimų pagautas. 

— Ugnis!— sustaugė Tetaitis. 

Perselas atsitiesė tankiai plastančia širdimi ir, nieko nesupras- 
damas, apsižvalgė. 

Tetaitis puolė prie jo, ant riešo parištas kibiras šokinėjo už- 
pakaly ir daužėsi į suolelius, tačiau jis nieko nepastebėjo, 

— Ugnis! 

Jis stvėrė Perselą už pečių ir papurtė. Kibiras trankėsi į Per- 
selo kojas, ir Perselas čiupo jį už lanko. Ūmai jam pasirodė, 
jog šiuo metu svarbiausia, kad tilindžiuotų kibiras. | 

— Ugnis!-— suriko Tetaitis ir stipriai jį papurtė. 

Užgriuvo banga ir parvertė juos ant suolo. Perselas atsitiesė, 
Rusikosėjo ir atsimerkė. Šviesi dėmė! Rodės, praplyšo skraistė! 
Moterys užkūrė laužą paplūdimyje! Ten buvo sala! 

— Imk vairą!— suriko Perselas ir puolė ant dangčio. Kažkas 
jį grubiai trūktelėjo atgal. Kibiras. Tebelaikė jį rankoje ir 
buvo užmiršęs, kad jis parištas Tetaičiui ant riešo. 

Jis ilgai negaišavo ir neėmė atrišinėti lynų nuo didžiosios 
burės. Nupiovė, ir tiek. Užgulęs drobę, kurią vėjas plėšė jam 
iš nagų, vargais negalais sutraukė rifus, iškėlė burę ir užmezgė 
falą. Valtis stipriai pakrypo ant šono, ją užliejo bangos, reikėjo 
rizikuoti, sviesti iššūkį mirčiai! Jeigu vėl prakiurs lyti, šviesią 
dėmę kairėje praris tamsa! 

Perselas vėl sėdo prie vairo, ir jį pagavo baisi abejonė. Ar 
tik jie neklysta? Kaip vaine sugebėjo įžiebti ugnį ir kūrenti 
laužą per tokią liūtį? 

— Tetaiti... 

Tetaitis sėmė vandenį, nors dabar tai buvo tuščias darbas — 
valtį užliejo bangos. Sėmė it padūkęs. Veidas uždaras, iš- 
kreiptas. 

— Tetaiti... 

Jis pakėlė galvą, dirstelėjo į Perselą, ir Perselas iš jo Žvilgs- 
nio suprato, kad ir jis jau nebetiki. Ugnis per tvaną! Ir vis 
dėlto šviesi dėmė buvo ten pat, vis dar kybojo virš vandens. 

Po akimirkos Tetaitis jau sėdėjo šalia, rodė dantis, jo veidas 
spindėjo — jis buvo tiesiog pamišęs iš susijaudinimo. ,„Ada- 
mo!— suriko jis.— Pirogos!.. Peritanių pirogos!“ Perselas blės- 
telėjo į jį ir pasileido juolstis trūkčiojančiu nesibaigiančiu juo- 
ku. Moterys pasinaudojo grotu kaip židiniu. Jos padegė valtis! 

Burė suplazdėjo. Perselas pamatė, kad Tetaitis ima vairinį 
irklą. Umai jokio pietvakario, jokių bangų — sala užstojo vėją. 
Tuo pat metu sutirštėjo rūkas. Be šviesios dėmės, jie nieko 
nematė. | 

Perselas, stojęs Tetaičio vieton prie irklo, išgirdo, kaip anas 
užpakaly nuleidžia bures. Nesisupdama, nešokinėdama per ban- 
gas, valtis sliuogė vandeniu, ir Perselui veik svaigo galva nuo 
neįprastos ramybės. Jie nieko nematė, netgi irklo mentės. Vis- 
kas buvo pabalę, garsai apdulsę. Atrodė, kad jie įlindo į vatą, 
purią, lengvą, tąsią vatą, kuri, jiems plaukiant, pamažu skliau- 

tėsi užpakaly. Jis irklavo abiem rankom, pro petį žiūrėdamas 
į šviesią dėmę. Tetaitis, matyt, buvo pirmagalyje. Perselas jo 
nematė. 

Netrukus Tetaitis stojo vieton jo prie irklo, ir valtis nuplaukė 
greičiau. Perselas nusigavo į pirmagalį ir, uždėjęs vieną ranką 
ant kliverio štago, kita atsirėmęs į stiebą, atsikvėpė. Krūtinė 
mėšlungiškai kilsavo. Jis nieko nematė. Netgi vandens, kuriuo 
sliuogė valtis. Praslinko kelios minutės, paskui jis užuodė me- 
džių ir laužo kvapą, jam suspaudė gerklę, ir jis ko nepravirko. 

Po kiliu sugirgždėjo smėlis, valtis atsigulė ant kairiojo borto 
ir sustojo. Jis išmetė inkarą, šoko į vandenį ir pasileido bėgti 
paplūdimiu prie ugnies. Po keleto metrų jam pakirto kojas. 
Jis griuvo kniūpsčias, išskėtęs rankas, ir prispaudė lūpas prie 
smėlio. 

— Adamo! 

Tai buvo Tetaičio balsas. Duslus, neramus balsas. Tetaitis jo 
ieškojo. 

— Adamo! 

Gal būt, jis neišgirdo pliaukštelėjimo, kai, prilaivavus prie 
kranto, Perselas šoko į vandenį. 

— Tetaiti!-— silpnu balsu pašaukė Perselas. 

Atsistojo ir laukė, kol atsilieps Tetaitis, kad galėtų eiti garso 
kryptimi. 

— Adamo! 

Ištiesęs į priekį rankas, Perselas nužingsniavo. Netgi pirštų 
nematė. Viskas buvo balta, lyg vata. 

— Adamo! 

Jis nustebo, išgirdęs balsą užpakaly. Gal būt, tai atėjo aidas 
nuo pakriūtės. O gal migla viską maišė. 

— Tetaiti! ; 

Slinko be galo ilgos minutės. Jiems nesisekė susirasti kits 
kito. Matyt, jie suko ratu per keletą metrų vienas nuo kito. 
Tik nerėkti. Aidas klaidino. Pusbalsiu jis vėl pašaukė: 

— Tetaiti... 

Ir ūmai čia pat šalia jo, taip arti, kad jis net pašoko: 

— Nebejudėk. 

Jis atsigręžė. Nieko nematė. Stovėjo it įbestas, o balsas, gi- 
lus ir duslus Tetaičio balsas, vėlei sakė: 

— Kalbėk... 

— Tetaiti... 

-— Dar. 

— Tetaiti... 

— Dar. 

Balsas skambėjo dešinėje, tačiau Perselas nepasidavė norui 
pulti į tą pusę. 

— Tetaiti... 

Ant peties užgulė ranka. Jis atsigręžė. Rūke sudūlavo aukšta 
atletiška Tetaičio figūra. Perselas gana aiškiai matė ranką ant 
savo peties, tačiau virš alkūnės ji darėsi neaiški, o aukščiau 
baltame rūke galva atrodė kaip tamsi dėmė. 

— O Adamo!-— pasakė Tetaitis— Aš tave radau! 


TRUMPAI APIE AUTORIŲ 


Roberas Merlis (Robert Merle) gimė 1908 metais Tebesoje (Alžy- 
re). Baigęs anglų kalbos studijas Paryžiuje ir apgynęs daktaro diserta- 
ciją apie Oskarą Vaildą, dėsto literatūrą Reno universitete. Prasidėjus 
Antrajam pasauliniam karui, pašaukiamas į kariuomenę, dalyvauja Diun- 
kerko mūšyje, kur anglų ir prancūzų pajėgos buvo sutriuškintos ir 
nusviestos į Lamanšą, patenka į nelaisvę ir tris metus praleidžia sto- 
vykloje. Po karo Roberas Merlis dėsto literatūrą Tulūzos universitete, 
verčia Koldvelą, Sviftą, rašo literatūrinius ese ir pjeses teatrui. 1949 me- 
tais gauna Gonkurų premiją už savo pirmąjį romaną „Savaitgalis Pietų 
pakrantėje“ apie Diunkerko tragediją. 1953 metais išeina iš spaudos 
lietuviui skaitytojui jau žinomas romanas „Mirtis — mano amatas“, 
1962 metais — „Sala“ ir 1968 metais — „Protingas gyvūnas“ apie mili- 
taristų bandymus panaudoti delfiAhus karo tikslams. 

„Sala“ — vienas iš svarbiausių Robero Merlio romanų. Jį rašydamas, 
autorius rėmėsi tikru faktu, kurį mini savo pratarmėje. Tačiau, anot 
autoriaus žodžių, tai ne istorinis, bet paprasčiausias romanas, vertingas 
tik savo aktualumu ir primenąs baisų pavojų, kuris gresia žmonėms mūsų 
nepatvarioje planetoje. 

Romanas patraukia ne vien intriguojančia fabula. Maištas laive, 
audringas, kupinas įspūdingiausių nuotykių gyvenimas pietų jūrų sa- 
loje, tragiškas saujelės baltųjų karas su taitiečiais — tai fonas, kuriame 
atsispindi opiausi dabarties klausimai: meilė, nuosavybė, religija, ko- 
lonializmas, Žmogaus atsakomybė ir jo vieta. 

1962 metais „Sala“ apdovanota Brolybės premija. 

